
Aetatem  nostram,  veterum  sapientia  fastidiosius  re- 
pudiata, caeco  quodam  impetu  ad  ea  tantum  ferri, 
quae  a recenlioribus  sint  profecta,  complures  doctos 
atque  excellentis  ingenii  viros  querentes  saepenu- 
mero  audivi.  Quamquam  enim  humana  omnia  per- 
petuo motu  cientur,  et  casus  casum  ita  excipit,  ut 
plane  absurdum  sit  velle  homines  in  eodem  vestigio 
stantes  ne  tantillum  quidem  progredi ; attamen  quum 
pravitatem  considero,  quae  nostrorum  mentes  veluti 
tabes  invasit,  nescio  equidem  quo  res  tandem  sit 
evasura.  Tantus  scilicet  antiquitatis  contemptus  apud 
plerosque  invaluit,  ut  quae  patres  nostri  pro  reli- 
gione tuenda,  pro  patria  servanda  patrarint ; quae 
ipsi  tulerint  ut  humanitatem  qua  nunc  fruimur,  ut 
leges  atque  instituta,  quibus  et  in  praesens  uti- 
mur , nobis  relinquerent,  ea  oblivioni  omnino 
danda  esse  arbitrentur.  Neque  hoc  satis.  Nonnulli, 
qui  gloriae  potius  captandae  studio , rebus  no- 
vis inventis,  quam  veritate  regerentur,  iniqui  rerum 
aestimatores,  omnem  prope  veteribus  auctoritatem 


4 

detrahere  conati  sunt.  Neque  falsas  istorum  crimina- 
tiones effugit  Livius.  Praetermitto  iam  quae  adversus 
Livianae  hisioriae  fontes  afferuntur.  Haec  enim  nu- 
perrime sic  exagitavit  Lachmannus  vir  doctissimus, 
ut  romanum  historicum  ab  inusta  mendacii  aut  le- 
vitatis nota  penitus  vindicaret.  Venio  ad  alia,  quae 
Liviani  obtrectatores  passim  iactitant.  Mos  nempe  hac 
nostra  tempestate  apud  plerosque  historicos  obtinet 
crebra  praecepta  ingerendi,  ad  vitam  aut  ad  rem 
politicam  spectantia.  Nec  desunt  qui  veteres  arguant, 
quod  aliam  viam  secuti,  historias  suas  ita  condide- 
rint, ut  rebus  gestis  fideliter  narratis,  liberam  om- 
nino lectori  iudicandi  facultatem  relinquerent.  Atque 
hoc  nomine  Tacitum  quam  Livium  laudant  apucf  Ro- 
manos, propterea  quod  ille  aetatis  suae  vitia  asper- 
rime insectatus,  eadem  censoria  veluti  virga  notaret. 
Tacitum,  acerrimi  et  vehementis  ingenii  virum,  in 
omnium  animos  penetrasse,  eorumque  affectus  bo- 
nos vel  malos  miris  quibusdam  coloribus  pinxisse; 
Livium  contra  atroces  casus,  saevas  imperantium  li- 
bidines, populi  infortunia,  vel  insignia  pietatis  atque 
humanitatis  exempla  rhetorico  paene  more  sic  nar- 
rasse, ut,  illius  animo  in  neutram  partem  inclinante, 
nescias  omnino  quomodo  in  virtutem  aut  in  vitia  es- 
set affectus.  Historiam,  optime  a Tullio  vitae  magi- 
stram appellatam,  tunc  scilicet  officio  suo  perfungi, 
, quum  optimos  viros  laudando,  qui  ostenderint  pa- 
triae lumen  animi,  ingenii  et  consilii  sui,  aut  capi- 
tis periculo  eam  conservarint,  adiuverint,  auxerint; 
contra  vero  improbos  vituperando,  qui  per  ignaviam 

aut  malas  artes  illam  perdiderint,  alacriores  ad  rem- 
publicam  tutandam,  et  segniores  ad  rem  perperam 
faciendam  homines  reddat.  Hoc  iam  a Posidonio  in- 
ter Graecos,  at  multo  melius  ab  historicis  recentio- 
ribus  fuisse  factitatum,  qui  magnas  temporum  in- 
clinationes ita  descripserunt,  ut  ex  iis  abunde  pru- 
dentiae civilis  ac  militaris  praecepta  cuilibet  liceat 
decerpere.  Namque  non  rerum  tantum  exornatores 
fuerunt,  sed  in  causas  etiam  inquirendo,  et  ho- 
minum consilia  et  acta  laudando  vel  damnando, 
veluti  facem  legenti  praeferunt,  quo  tutius  et  re-, 
ctius  possit  de  rebus  gestis  iudicare. 

Quae  etsi  primo  statim  adspectu  veritatis  speciem 
praeseferre  videntur ; ea  tamen  non  sunt,  ut  rem 
acrius  consideranti  fucum  faciant.  Si  enim  historici 
virtus  est,  res  ita  perscribere,  ut  eis  fidem  conciliet, 
iam  cuique  satis  perspicuum  arbitror,  illum  apud  po- 
steros maiorem  sibi  quaesiturum  auctoritatem,  qui 
in  rebus  gestis  declaret  non  solum  quid  actum  aut 
dictum  sit,  sed  etiam  quomodo;  ea  tamen  lege,  ut 
neque  arcessitis  virtutum  laudibus,  neque  asperiore 
vitiorum  insectatione,  cupiditatis  ac  studii  suspicio- 
nem legentibus  iniicere  videatur.  Hanc  viam  sci- 
licet iniverunt  apud  Italos  Machiavellus  et  Guic- 
ciardinius,  qui  idcirco  gravissimi  rerum  pronuntia- 
tores semper  habiti  sunt.  Hos  autem  nuper  omnium 
historicorum  utilissimos  praedicabat  Carolus  Botta, 
maius  etiam  nomen  habiturus,  si  acrioribus  quibus- 
dam morsibus  ex  historia  sua  expunctis,  ad  eorum 
quos  probabat  rationem  se  accommodasset.  Ceterum 

miror  equidem  nonnullos  esse,  qui  Livium  criminen- 
tur quod  rei  politicae  praecepta  veluti  pro  tribunali 
aut  e suggestu  non  proferat.  Optimi  historici  officium 
est  lectorem  docere;  ita  tamen  ut  praecepta  ex  nar- 
ratione effloruisse,  non  per  vim  ingesta  esse  videan- 
tur. Quod  sane  sic  praestitit  Livius,  ut  non  solum 
narret  quo  consule  bella  inita  aut  confecta  sint ; quid 
senatus  decreverit,  aut  quae  lex  vel  rogatio  lata  fue- 
rit; sed  praedicet  interea  quibus  consiliis  ea  gesta 
sint,  et  causas  explicet  omnes,  unde  quaeque  res 
fuerit  profecta.  Uberrimam  vero  civilis  sapientiae  se- 
getem ex  hac  historia  colligi  posse,  iam  inde  a sae- 
culo xvl  apertissime  ostenderunt  vaferrimae  Nicolai 
Machiavelli  in  Livium  disputationes. 

Sed  hisce  tandem  omissis,  ad  editionem  nostram 
veniamus  ; qua  huc  praesertim,  candide  lector,  spe- 
ctandum existimavimus,  ut  Liviana  tibi  opera  omnia 
exhiberemus,  ad  fidem  optimorum  codicum  castigata. 
Quapropter  emendatissimum  Livianum  exemplar  di- 
ligenter expressimus  quod  cura  C.  H.  Wcise  V.  Cl. 
Lipsiae  prodiit  anno  huius  saeculi  nono  et  vicesimo. 
Quo  facto  commodis  tuis  satis  consultum  confidimus. 
Utere  et  vale. 

Dab.  Augustae  Taurinorum  vil  cal.  Martias,  an. 
m.  dcc.c.  lI. 

Adventus  Aeneae  in  Italiam,  et  eius  res  gestae  referun- 
tur. Ascanii  regnum  Albae,  et  deinceps  Silviorum.  Numi- 
toris filia,  a Marte  compressa,  nati  Romulus  et  Remus. 
Amulius  obtruncatus.  Urbs  a Romulo  condita.  Setiatus  le- 
ctus. Cum  Sabinis  bellatum.  Opima  spolia  Iovi  Feretrio 
lata.  In  curias  populus  divisus.  Fidenates  et  Feientes  t?t- 
cti.  Romulus  consecratus.  Numa  Pompilius  ritus  sacrorum 
tradidit ; Iano  templum  constituit ; eiusque  portam,  pa- 
calis omnibus  circa  populis,  primus  clausit ; cum  dea  Ege- 
ria sibi  congressus  nocturnos  esse  simulans,  feroces  populi 
animos  ad  religionem  perpulit.  Tullus  Hostilius  Albanos 
bello  petiit.  Post  haec  trigeminorum  pugna.  Horatius  ab- 
solutus. Metti  Fuffctii  supplicium.  Alba  diruta,  Albani  in 
civitatem  recepti.  Sabinis  bellum  indictum.  Ad  postremum 
fulmine  Tullus  absumptus.  Ancus  Marcius  caerimonias,  a 
Numa  institutas,  renovavit.  Latinis  rictis  et  ad  civitatem 
ascitis  montem  Aventinum  assignavit.  Politorium,  urbem 
Latinorum,  bpllo  repetitam,  quam  prisci  Latini  occupave- 
rant, diruit;  pontem  sublicium  in  Tiberim  fecit;  lanicu- 
lum  collem  urbi  addidit;  fines  imperii  protulit;  Ostiam 
condidit.  Regnavit  annos  viginti  qualuor.  Eo  regnante  Lu- 
cumo, Damarati  Corinthii  filius,  a Tarquiniis,  Etruriae 
civitate,  Romam  venit ; et. in  amicitiam  Anci  receptus,  Tar- 
quinii nomen  ferre  coepit,  et  post  mortem  Anci  regnum 
excepit.  Centum  additis,  patrum  numerum  auxit ; Latinos 

subegit ; circum  designavit ; ludos  edidit.  Sabinorum  bello 
petitus  equitum  centurias  ampliavit.  Tentandae  scientiae 
caussa  Atti  Navii  auguris,  consuluisse  fertur,  an  id  de  quo 
cogitaret,  effici  posset:  quod  quum  ille  fieri  posse  respon- 
disset, iussisse,  eum  novacula  cotem  praecidere;  idque  pro- 
tinus ab  Atto  facium.  Sabinos  praeterea  acie  vicit ; urbem 
muro  circumdedit ; cloacas  fecit.  Occisus  est  ab  Anci  filiis, 
quum  regnasset  annos  triginta  octo.  Successit  ei  Ser.  Tul- 
lius, natus  ex  captiva  nobili  Corniculana;  cui  puero , ad- 
huc in  cunis  posito,  caput  arsisse  traditum  est.  Edentes 
atque  Etruscos  proelio  fudit.  Censum  primus  egit.  Lustrum 
condidit,  quo  civium  capita  censa  octoginta  millia  esse  di- 
cuntur. Classes  centuriasque  descripsit.  Pomoerium  protu- 
lit. Colles  urbi,  Quirinalem , Fiminalem  Esquilinumque 
adiecit.  Templum  Dianae  cum  Latinis  in  Aventino  fecit. 
Interfectus  est  a L.  Tarquinio,  Prisci  filio,  consilio  filiae 
suae  Tulliae,  quum  regnasset  annos  quadraginta  quatuor. 
Post  hunc  L.  Tarquinius  Superbus,  neque  patrum,  neque 
populi  iussu,  regnum  invasit : quo  die  scelerata  Tullia  per 
patris  iacentis  corpus  carpentum  egit.  Armatos  circa  se  ad 
custodiam  corporis  sui  habuit.  Turnum  Herdonium  fraude 
interemit.  Bellum  cum  Folscis  gessit ; et  ex  eorum  praeda 
templum  Jovi  in  Capitolio  fecit.  Terminus  et  Iuventas  non 
addixere : quorum  arae  moveri  non  potuerunt.  Filii  Sex. 
Tarquinii  dolo  Gabios  in  potestatem  suam  redegit.  Huius 
filiis  Delphos  profectis,  et  consulentibus,  quis  eorum  re- 
gnaturus esset  Romae,  dictum  est,  eum  regnaturum,  qui 
primus  matrem  osculatus  esset.  Quod  responsum  quum  ipsi 
aliter  interpretarentur,  Iunius  Brutus,  qui  cum  iis  profe 
ctus  erat,  prolapsum  se  simulavit  et  terram  osculatus  est: 
idque  factum  eius  eventus  rei  comprobavit.  Nam  quum,  im- 
potenter se  gerendo,  Tarquinius  Superbus  omnes  in  odium 
sui  adduxisset ; ad  ultimum,  propter  expugnatam  nocturna 
vi  a Sexto  filio  eius  Lucretiae  pudicitiam  (quae,  vocato  pa- 
tre ad  se  Tricipitino  et  viro  Collatino,  obtestata,  ne  inulta 
mors  eius  esset,  cultro  se  interemit ),  Bruti  opera  maxime 
expulsus  est,  quum  regnasset  annos  viginti  quinque.  Tunc 
consules  primum  creati  sunt  L.  Iunius  Brutus  et  L.  Tar- 
quinius Collatinus. 

1 aclurusne  operae  pretium  sin»,  si  a primordio  urbis 
res  populi  romani  perscripserim,  nec  satis  scio  ; nec, 
si  sciam,  dicere  ausim:  quippe  qui,  quum  veterem,  tum 
vulgatam  esse  rem,  videam,  dum  novi  semper  scripto- 
res, aut  in  rebus  certius  aliquid  allaturos  se,  aut  scri- 
bendi arte  rudem  vetustatem  superaturos,  cred»int.  Ut- 
cunque erit,  iuvabit  tamen,  rerum  gestarum  memoriae 
principis  terrarum  populi  pro  virili  parte  et  me  ipsum 
consuluisse ; et,  si  in  tanta  scriptorum  turba  mea  fama 
in  obscuro  sit,  nobilitate  ac  magnitudine  eorum,  meo 
qui  nomini  officient,  me  consoler.  Res  est  praeterea  et 
immensi  operis,  ut  quae  supra  septingentesimum  anuum 
repetatur ; et  quae,  ab  exiguis  profecto  initiis,  eo  cre- 
verit, ut  iam  magnitudine  laboret  sua : et  legentium 
plerisque,  haud  dubito,  quin  primae  origines  proxima- 
que originibus  minus  praebitura  voluptatis  sint,  festi- 
nantibus ad  haec  nova,  quibus  iam  pridem  praevalen- 
tis populi  vires  se  ipsae  conficiunt.  Ego  contra  hoc  quo- 
que laboris  praemium  petam,  ut  me  a conspectu  ma- 
lorum, quae  nostra  tot  per  annos  vidit  aetas,  tantisper, 
certe  dum  prisca  illa  tota  mente  repeto,  avertam,  om- 
nis expers  curao,  quae  scribentis  animum,  etsi  non  fle- 
ctere a vero,  sollicitum  tamen  eflicerc  possit.  Quae  ante 
conditam  condendamve  urbem,  poeticis  magis  decora 
fabulis,  quam  incorruptis  rerum  gestorum  monumentis, 
traduntur,  ea  nec  affirmare,  nec  refellere,  in  animo  est. 
Datur  haec  venia  antiquitati,  ut,  miscendo  humana 
divinis,  primordia  urbium  augustiora  faciat.  Et  si  cui 
populo  licere  oportet,  consecraro  origines  suas,  et  ad 
ueos  referre  auctores,  ea  belli  gloria  est  populo  romano, 
ut,  quum  suum  conditorisque  sui  parentem  Martem 
potissumum  ferat,  tam  et  hoc  gentes  humanae  patian- 
tur aequo  animo,  quam  imperium  patiuntur.  Sed  haec 

et  his  similia , utcunque  animadversa  aut  existimatu 
erunt,  haud  in  magno  equidem  ponam  discrimine.  Ad 
illa  mihi  pro  se  quisque  acriter  intendat  animum,  quae 
vita,  qui  mores  fuerint : per  quos  viros,  quibusque  ar- 
tibus, domi  militiaeque,  et  partum  et  auctum  impe- 
rium sit.  Labente  deinde  paullatjm  disciplina,  velut  de- 
sidentes primo  mores  sequatur  animo  ; deinde  ut  magis 
inagisque  lapsi  sint ; tum  ire  coeperint  praecipites  : do- 
nec ad  haec  tempora,  quibus  nec  vitia  nostra,  nec  re- 
media pati  possumus,  perventum  est.  Hoc  illud  est  prae- 
cipue in  cognitione  rerum  salubre  ac  frugiferum,  omnis 
te  exempli  documenta  in  illustri  posita  monumento  in- 
tueri : inde  tibi  tuacque  reipublicae,  quod  imitere,  ca- 

Eias : inde,  foedum  inceptu,  foedum  exitu,  quod  vites. 

eterura  aut  me  amor  negotii  suscepti  fallit,  aut  nulla 
unquam  respublica  nec  maior,  nec  sanctior,  nec  bonis 
exemplis  drlior  fuit : nec  in  quam  civitatem  tam  serae 
avaritia  luxuriaque  immigraverint : nec  ubi  tantus  ac 
tam  diu  paupertati  ac  parsimoniae  honos  fuerit : adeo, 
quanto  rerum  minus,  tanto  minus  cupiditatis  erat.  Nu- 
per divitiae  avaritiam,  et  abundantes  voluptates  deside- 
rium per  luxum  atque  libidinem  pereundi  perdendique 
omnia  invexere.  Sed  querelae,  ne  tum  quidem  gratae 
futurae,  quum  forsitan  et  necessariae  erunt,  ab  initio 
certe  tantae  ordiendae  rei  absint.  Cum  bonis  potius  omi- 
nibus votisque  ac  precationibus  deorum  dearumque,  si, 
ut  poetis,  nobis  quoque  mos  esset,  libentius  incipere- 
mus, ut  orsis  tanti  operis  successus  prosperos  darent. 

Iam  primum  omnium  satis  constat,  Troia  capta,  in  ce- 
teros saevitum  esse  Troianos  : duobus,  Aenea  Anteno- 
reque,  et  vetusti  iure  hospitii,  et  quia  pacis  reddendae- 
que  Helenae  semper  auctores  fuerant,  omne  ius  belli 
Achivos  abstinuisse.  Casibus  deinde  variis  Antenorem 
cum  multitudine  Henetum,  qui,  seditione  ex  Paphlago- 
nia pulsi,  et  sedes  et  ducem,  rege  Pylaemene  ad  Tro- 
iam amisso,  quaerebant,  venisse  in  intimum  maris  Ha- 
driatici sinum  : Euganeisque,  qui  inter  mare  Alpesque 
incolebant,  pulsis,  Henetos  Troianosque  eas  tenuisse  ter- 
ras : et  in  quem  primum  egressi  sunt  locum,  Troia  vo- 
catur, pagoque  inde  Troiano  nomen  est:  gens  universa 
Veneti  appellati.  Aenean,  ab  simili  clade  domo  profu- 
gum, sed  ad  maiora  rerum  initia  ducentibus  fatis,  pri- 
mo in  Macedoniam  venisse  : inde  in  Siciliam  quaeren- 
tem sedes  delatum : ab  Sicilia  classe  ad  Laurentem  agrum 
tenuisse  : Troiae  et  huic  loco  nomen  est.  Ibi  egressi  Tro- 
iani,  ut  quibus  ab  immenso  prope  errore  nihil,  praeter 
arma  et  naves,  superesset,  quum  praedam  ex  agris  age- 
* rent,  Latinus  rex  Aboriginesque,  qui  tum  ea  tenebant 
loca,  ad  arcendam  vim  advenarum  armati  ex  urbe  atque 
agris  concurrunt.  Duplex  inde  fama  est.  Alii  proelio  vi- 
ctum Latinum  pacem  cum  Aenea,  deinde  affinitatem 
iunxisse  tradunt : alii,  quum  instructae  acies  constitis- 
sent, priusquam  signa  canerent,  processisse  Latinum 
inter  primores,  ducemque  advenarum  evocasse  ad  col- 
loquium. Percunctatum  deinde,  qui  mortales  essent,  unde, 
aut  quo  casu  profecti  domo,  quidve  quaerentes  in  agrum 
Laurentem  exissent ; postquam  audierit,  multitudinem 
Troianos  esse,  ducem  Aenean,  filium  Anchisae  et  Ve- 
neris, cremata  patria  et  domo  profugos  sedem  conden- 
daeque  urbi  locum  quaerere,  et  nobilitatem  admiratum 
gentis  virique,  et  animum  vel  bello  vel  paci  paratum, 
dextra  data  fidem  futurae  amicitiae  sanxisse.  Inde  foe- 

dus  ictum  inter  duces,  inter  exercitus  salutationem  fa- 
ctam. Aenean  apud  Latinam  fuisse  in  hospitio  : ibi  La- 
tinum apud  penates  deos  domesticum  publico  adiunxisse 
foedus,  lilia  Aeneae  in  matrimonium  data.  Ea  res  utique 
Troianis  spem  affirmat  tandem  stabili  certaque  sede  fi- 
niendi erroris.  Oppidum  condunt.  Aeneas  ab  nomine 
uxoris  Lavinium  appellat.  Brevi  stirps  quoque  virilis  ex 
novo  matrimonio  fuit ; cui  Ascanium  parentes  dixere 
nomen. 

II.  Bello  deinde  Aborigines  Troianique  simul  petiti. 
Turnus  rex  Rutulorum,  cui  pacta  Lavinia  ante  adven- 
tum Aeneae  fuerat,  praelatum  sibi  advenam  aegre  pa- 
tiens, simul  Aeneae  Latinoquc  bellum  intulerat.  Neutra 
acies  laeta  ex  eo  certamine  abiit.  Victi  Rutuli  : victo- 
res Aborigines  Troianique  ducem  Latinum  amisere.  Inde 
Turnus  Rutulique,  dilfisi  rebus,  ad  florentes  Etruscorum 
opes  Mezentiumque,  eorum  regem,  confugiunt : qui, 
Laere,  opulento  tum  oppido,  imperitans,  iam  inde  ab 
initio  minime  laetus  novae  origine  urbis,  et  tum  nimio 
plus,  quam  satis  tutum  esset  accolis,  rem  troianam  cre- 
scere ratus,  haud  gravatim  socia  arma  Rutulis  iunxit. 
Aeneas,  adversus  tanti  belli  terrorem  ut  animos  Abori- 
ginum sibi  conciliaret,  ne  sub  eodem  iure  solum,  sed 
etiam  nomine,  omnes  essent,  Latinos  utramque  gentem 
appellavit.  Nec  deinde  Aborigines  Troianis  studio  ac 
tide  erga  regem  Aenean  cessere:  frelusque  his  animis 
coalescentium  in  dies  magis  duorum  populorum  Aeneas, 
quanquam  tanta  opibus  Etruria  erat,  ut  iam  non  terras 
solum,  sed  mare  etiam  per  totam  Italiae  longitudinem, 
ab  Alpibus  ad  fretum  Siculum,  fama  nominis  sui  im- 
plesset,  tamen,  quum  moenibus  bellum  propulsare  pos- 
set, in  aciem  copias  eduxit.  Secundum  inde  proelium 
Latinis,  Aeneae  etiam  ultimum  operum  mortalium  fuit. 
Situs  est,  quemcunquo  eum  dici  ius  fasque  est,  super 
Numicium  flumen,  lovem  indigetem  appellant. 

III.  Nondum  maturus  imperio  Ascanius  Aeneae  filius 
erat : tamen  id  imperium  ei  ad  puberem  aetatem  inco- 
lume mansit.  Tantisper  tutela  muliebri  (tanta  indoles  in 
Lavinia  erat)  res  latina  et  regnum  avitum  paternumque 
puero  stetit.  Haud  nihil  ambigam,  (quis  enim  rem  tam 

veterem  pro  certo  affirmet  ?)  hiccine  fuerit  Ascanius,  an 
maior,  quam  hic,  Creusa  matre  Ilio  incolumi  natus,  co- 
mesque inde  paternae  fugae,  quem  luium  eundem  lu- 
lia  gens  auctorem  nominis  sui  nuncupat.  Is  Ascanius, 
ubicunque  et  quacunque  matre  genitus,  (certe  natum  Ae- 
nea constat)  abundanto  Lavinii  multitudine,  florentem 
iam,  ut  tum  res  erant,  atque  opulentam  urbem  matri, 
seu  novercae,  reliquit : novam  ipse  aliam  sub  Albano 
monte  condidit;  quae,  ab  situ  porrectae  in  dorso  urbis, 
Longa  Alba  appellata.  Inter  Lavinium  et  Albam  Lon- 
gam coloniam  deductam  triginta  ferme  interfuere  anni. 
Tantum  tamen  opes  creverant,  maxime  fusis  Etruscis, 
ut  ne  morte  quidem  Aeneae,  nec  deinde,  inter  mulie- 
brem tutelam  rudimentumque  primum  puerilis  regni, 
movere  arma  aut  Mezentius  Etruscique,  aut  ulli  alii  ac- 
colae ausi  sint.  Pax  ita  convenerat,  ut  Etruscis  Latinis- 
que  fluvius  Albula,  quem  nunc  Tiberim  vocant,  finis  es- 
set. Silvius  deinde  regnat,  Ascanii  filius,  casu  quodam 
in  silvis  natus.  Is  Aenean  Silvium  creat : is  deinde  La- 
tinum Silvium.  Ab  eo  coloniae  aliquot  deductae,  Prisci 
Latini  appellati.  Mansit  Silviis  postea  omnibus  cogno- 
men, qui  Albae  regnarunt.  Latino  Alba  ortus,  Alba  Atys, 
Atye  Capys,  Capye  Capetus,  Capeto  Tiberinus ; qui,  in 
traieclu  Albulae  amnis  submersus,  celebre  ad  posteros 
nomen  flumini  dedit  Agrippa  inde  Tiberini  filius  ; post 
Agrippam  Romulus  Silvius,  a patre  accepto  imperio,  re- 
gnat. Aventino,  fulmine  ipse  ictus,  regnum  per  manus 
tradidit:  is,  sepultus  in  eo  colle,  qui  nunc  est  pars  ro- 
manae  urbis,  cognomen  colli  fecit.  Proca  deinde  regnat: 
is  Numitorem  atque  Amulium  procreat.  Numitori,  qui 
stirpis  maximus  erat,  reguum  vetustum  Silviae  gentis 
legat.  Plus  tamen  vis  potuit,  quam  voluntas  patris  aut 
verecundia  aetatis.  Pulso  fratre,  Amulius  regnat : addit 
sceleri  scelus  : stirpem  fratris  virilem  interimit : fratris 
filiae  Rheae  Silviae  per  speciem  honoris,  quum  Vesta- 
lem eam  legisset,  perpetua  virginitate  spem  partus  adimit. 

IV.  Sed  debebatur,  ut  opinor,  fatis  tantae  origo  ur- 
bis, maximique  secundum  deorum  opes  imperii  princi- 
pium. Vi  compressa  Vestalis,  quum  geminum  partum 
edidisset,  seu  ita  rata,  seu  quia  deus  auctor  culpae  bo- 

nestior  erat,  Martem  incertae  stirpis  patrem  nuncupat. 
Sed  nec  dii,  nec  homines,  aut  ipsam,  aut  stirpem  a cru- 
delitate regia  vindicant : sacerdos  vincta  in  custodiam 
datur ; pueros  in  profluentem  aquam  mitti  iubet.  Forte 
quadam  divinitus  super  ripas  Tiberis  effusus  lenibus  sta- 
gnis, nec  adiri  usquam  ac!  iusti  cursum  poterat  amnis; 
et,  posse  quamvis  languida  mergi  aqua  infantes,  spem 
ferentibus  dabat.  Ita  velut  defuncti  regis  imperio,  in 

Iiroxima  alluvie,  ubi  nunc  ficus  Ruminalis  est,  (Romu- 
arem  vocatam  ferunt)  pueros  exponunt.  Vastae  tum. in 
iis  locis  solitudines  erant.  Tenet  fama,  quum  fluitantem 
alveum,  quo  expositi  erant  pueri,  tenuis  in  sicco  aqua 
destituisset,  lupam  sitientem  ex  montibus,  qui  circa  sunt, 
ad  puerilem  vagitum  cursum  flexisse : eam  summissas 
infantibus  adeo  mitem  praebuisse  mammas,  ut  lingua  lam- 
bentem pueros  magister  regii  pecoris  invenerit.  Faustulo 
fuisse  nomen  ferunt:  ab  eo  ad  stabula  Larentiae  uxori 
educandos  latos.  Sunt,  qui  Larentiam,  vulgato  corpore, 
lupam  inter  pastores  vocatam,  putent ; inde  locum  fa- 
bulae ac  miraculo  datum.  Ita  geniti,  itaque  educati,  quum 
primum  adolevit  aetas,  nec  in  stabulis,  nec  ad  pecora 
segnes,  venando  peragrare  circa  saltus.  Hinc,  robore  cor- 
poribus animisque  sumpto,  iam  non  feras  tantum  sub- 
sistere, sed  in  latrones,  praeda  onustos,  impetus  facere, 
pastoribusque  rapta  dividere,  et  cum  his,  crescente  in 
dies  grege  iuvenum,  seria  ac  iocos  celebrare. 

V.  Iam  tum  in  Palatino  monte  Lupercal  hoc  fuisse 
ludicrum  ferunt,  et  a Pallanteo,  urbe  Arcadica,  Pallan- 
tium, dein  Palatium,  montem  appellatum.  Ibi  Evan- 
drum,  qui  ex  eo  genere  Arcadum  multis  ante  tempe- 
statibus tenuerat  loca,  solemne  allatum  ex  Arcadia  in- 
stituisse, ut  nudi  iuvenes,  Lyceum  Pana  venerantes,  per 
lusum  atque  lasciviam  currerent ; quem  Romani  deinde 
vocarunt  Inuum.  Huic  deditis  ludicro,  quum  solemne 
notum  esset,  insidiatos  ob  iram  praedae  amissae  latro- 
nes, quum  Romulus  vi  se  defenaisset,  Remum  cepisse; 
captum  regi  Amulio  tradidisse,  ultro  accusantes.  Crimini 
maxime  dabant,  in  Numitoris  agros  ab  his  impetum  fieri: 
inde  eos,  collecta  iuvenum  manu,  hostilem  in  modum 
praedas  agere.  Sic  Numitori  ad  supplicium  Remus  de- 


UB.  I.  CAP.  V.  VI. 


15 

ditur.  lara  inde  ab  initio  Faustulo  spes  fuerat,  regiam 
stirpem  apud  se  educari : nam  et  expositos  iussu  regis 
infantes  sciebat,  et  tempus,  quo  ipse  eos  sustulisset,  ad 
id  ipsum  congruere.  Sed  rem  immaturam,  nisi  aut  per 
occasionem,  aut  per  necessitatem,  aperiri  noluerat.  Ne- 
cessitas prior  venit:  ita,  metu  subactus,  Romulo  rem 
aperit  Forte  et  Numitori,  quum  in  custodia  Remum  ha- 
beret, audissetque,  geminos  esse  fratres,  comparando  et 
aetatem  eorum,  et  ipsam  minime  servilem  indolem,  te- 
tigerat animum  memoria  nepotum : sciscitandoque  eo 
demum  pervenit,  ut  haud  procul  esset,  quin  Remum 
agnosceret.  Ita  undique  regi  dolus  nectitur.  Romulus,  non 
eum  globo  iuvenum,  (nec  enim  erat  ad  vim  apertam  par) 
sed  aliis  alio  itinere  iussis  certo  tempore  ad  regiam  ve- 
nire pastoribus,  ad  regem  impetum  facit : et  a domo 
Numitoris  alia  comparata  manu  adiuvat  Remus.  Ita  re- 
gem obtruncant. 

VI.  Numitor,  inttfr  primum  tumultum  hostes  invasisse 
urbem  atque  adortos  regiam  dictitans,  (juum  pubem  Al- 
banam in  arcera  praesidio  armisque  obtinendam  avocas- 
set;  postquam  iuvenes,  perpetrata  caede,  pergere  ad  se 
gratulantes  vidit,  extemplo  advocato  concilio,  scelera  in 
se  fratris,  originem  nepotum,  ut  geniti,  ut  educati,  ut 
cogniti  essent,  caedem  deinceps  tyranni,  seque  eius  au- 
ctorem ostendit.  Iuvenes,  per  mediam  concionem  agmine 
ingressi,  quum  avum  regem  salutassent,  secuta  ex  omni 
multitudine  consentiens  vox  ratum  nomen  imperiumque 
regi  effecit.  Ita  Numitori  Albana  permissa  re,  Romulum 
Remumque  cupido  cepit,  in  iis  locis,  ubi  expositi,  ubi- 
que educati  erant,  urnis  condendae.  Et  supererat  mul- 
titudo Albanorum  Latinorumque  : ad  id  pastores  quoque 
accesserant,  qui  omnes  facile  spem  facerent,  parvam  Al- 
bam, parvum  Lavinium  prae  ea  urbe,  quae  conderetur, 
fore.  Intervenit  deinde  his  cogitationibus  avitum  malum, 
regni  cupido,  atque  inde  foedum  certamen  coortum  a 
satis  miti  principio.  Quoniam  gemini  essent,  nec  aetatis 
verecundia  discrimen  facere  posset,  ut  dii,  quorum  tutelae 
ea  loca  essent,  auguriis  legerent,  qui  nomen  novae  urbi 
daret,  qui  conditam  imperio  regeret,  Palatium  Romulus, 
Remus  Aventinum  ad  inaugurandum  templa  capiunt. 

VII.  Priori  Reino  augurium  venisse  fertur,  sex  vul- 
tures; iamque,  nuntiato  augurio,  quum  duplex  numerus 
Komulo  se  ostendisset,  utrumque  regem  9ua  multitudo 
consalutaverat : tempore  illi  praecepto,  at  hi  numero 
avium,  regnum  trahebant.  Inde  cum  altercatione  con- 
gressi, certamine  irarum  ad  caedem  vertuntur  : ibi  in 
turba  ictus  Remus  cecidit.  Vulgatior  fama  est,  ludibrio 
fratris  Remum  novos  transiluisse  muros  : inde  ab  irato 
Romulo,  quum  Yerbis  quoque  increpitans  adiecisset,  Sic 
deinde , quicunque  alius  transiliet  moenia  mea,  interfectum. 
Ita  solus  potitus  imperio  Romulus  ; condita  urbs  condi- 
toris nomine  appellata.  Palatium  primum,  in  quo  ipse 
erat  educatus,  muniit:  sacra  diis  aliis  Albano  ritu,  Graeco 
Herculi,  ut  ab  Evandro  instituta  erant,  facit.  Herculem 
in  ea  loca,  Geryone  interempto,  boves  mira  specie  abe- 
gisse memorant,  ac  prope  Tiberim  fluvium,  qua,  prae  se 
armentum  agens,  nando  traiecerat,  loco  herbido,  ut  quiete 
et  pabulo  laeto  reficeret  boves,  et  ipsum  fessum  via  pro- 
cubuisse. Ibi  quum  eum,  cibo  vinoque  gravatum,  sopor 
oppressisset,  pastor  accola  eius  loci,  nomiue  Cacus,  ferox 
viribus,  captus  pulchritudine  boum,  quum  avertere  eam 
praedam  vellet,  quia,  si  agendo  armentum  in  speluncam 
compulisset,  ipsa  vestigia  quaerentem  dominum  eo  de- 
ductura erant ; aversos  boves,  eximium  quemque  pulchri- 
tudine, caudis  in  speluncam  traxit.  Hercules,  ad  primam 
auroram  somno  excitus,  quum  gregem  perluStrasset  ocu- 
lis, et  partem  abesse  numero  sensisset,  pergit  ad  proxi- 
mam speluncam,  si  forte  eo  vestigia  ferrent.  Quae  ubi 
omnia  foras  versa  vidit,  nec  in  partem  aliam  ferre,  con- 
fusus atque  incertus  animi,  ex  loco  infesto  agere  porro 
armentum  occepit.  Inde  quum  actae  boves  uuaedam  ad 
desiderium,  ut  fit,  relictarum  mugissent,  readita  inclu- 
sarum ex  spelunca  boum  vox  Herculem  convertit.  Quem 
quum  vadentem  ad  speluncam  Cacus  vi  prohibere  cona- 
tus esset ; ictus  clava,  tidem  pastorum  nequicquam  invo- 
cans, morte  occubuit.  Evander  tum  ea,  profugus  ex  Pe- 
loponneso, auctoritate  magis,  quam  imperio,  regebat  loca : 
venerabilis  vir  miraculo  literarum,  rei  novae  inter  rudes 
artium  homines;  venerabilior  divinitate  credita  Carmen- 
tae matris,  quam  fatiloquam,  ante  Sibyllae  in  Italiam 

adventum,  miratae  hae  gentes  fuerant  Is  tum  Evander, 
concursu  pastorum,  trepidantium  circa  advenam  mani- 
festae reum  caedis,  excitus,  postquam  facinus  facinoris- 
que causam  audivit,  habitum  formamque  viri  aliquantum 
ampliorem  augustioremque  humana  intuens,  rogitat,  qui 
vir  esset  ? Ubi  nomen  patremque  ac  patriam  accepit : 
Iove  nate,  Hercules,  salve,  inquit;  te  mihi  mater,  veri- 
dica interpres  deum,  aucturum  coelestium  numerum  ceci- 
nit; tibique  aram  hic  dicatum  iri,  quam  opulentissima 
olim  in  terris  gens  Maximam  vocet,  tuoque  ritu  colat. 
Dextra  Hercules  data,  accipere  se  omen  impleturumque 
fata,  ara  condita  atque  dicata,  ait.  Ibi  tum  primum  bove 
eximia  capta  de  grege  sacrum  Herculi,  adhibitis  ad  mi- 
nisterium dapemque  Potitiis  ac  Pinariis,  quae  tum  fami- 
liae maxime  inclutae  ea  loca  incolebant,  factum.  Forte 
ita  evenit,  ut  Potitii  ad  tempus  praesto  essent,  iisque 
exta  apponerentur  ; Pinarii,  extis  adesis,  ad  ceteram  ve- 
nirent dapem.  Inde  institutum  mansit,  donec  Pinarium 
genus  fuit,  ne  extis  solemnium  vescerentur.  Potitii,  ab 
Evandro  edocti,  antistites  sacri  eius  per  multas  aetates 
fuerunt : donec,  tradito  servis  publicis  solemni  familiae 
ministerio,  genus  omne  Potitiorum  interiit.  Haec  tum 
sacra  Romulus  una  ex  omnibus  peregrina  suscepit ; iam 
tum  immortalitatis  virtute  partae,  ad  quam  eum  sua  fata 
ducebant,  fautor. 

VIII.  Rebus  divinis  rite  perpetratis,  vocataque  ad  con- 
cilium multitudine,  quae  coalescere  in  populi  unius  cor- 
pus nulla  re,  praeterquam  legibus,  poterat,  iura  dedit : 
quae  ita  sancta  generi  hominum  agresti  fore  ratus,  si 
se  ipse  venerabilem  insignibus  imperii  fecisset,  quum 
cetero  habitu  se  augustiorem,  tum  maxime  lictoribus 
duodecim  sumptis,  fecit  Alii  ab  numero  avium,  quae 
augurio  regnum  portenderant,  eum  secutum  numerum 
putant.  Me  haud  poenitet  eorum  sententiae  esse,  quibus 
et  apparitores  et  hoc  genus  ab  Etruscis  finitimis,  unde 
sella  curulis,  unde  toga  praetexta  sumpta  est,  numerum 
quoque  ipsum  ductum  placet : et  ita  habuisse  Etruscos, 
quod,  ex  duodecim  populis  communiter  creato  rege,  sin- 
gulos singuli  populi  lictores  dederint.  Crescebat  interim 
urbs,  munitionibus  alia  atque  alia  appetendo  loca,  quum 

in  spem  magis  futurae  multitudinis,  quam  ad  id,  quod 
tum  hominum  erat,  munirent.  Deinde,  ne  vana  urbis 
magnitudo  esset,  alliciendae  multitudinis  causa,  vetere 
consilio  condentium  urbes,  qui,  obscuram  atque  humi- 
lem conciendo  ad  se  multitudinem,  natam  e terra  sibi 
prolem  ementiebantur ; locum,  qui  nunc  septus  descen- 
dentibus inter  duos  lucos  est,  asylum  aperit.  Eo  ex  fi- 
nitimis populis  turba  omnis  sine  discrimine,  liber  an 
servus  esset,  avida  novarum  rerum  perfugit : idque  pri- 
mum ad  coeptam  magnitudinem  roboris  fuit.  Quum  tam 
virium  haud  poeniteret,  consilium  deinde  viribus  parat. 
Centum  creat  senatores  : sive  quia  is  numerus  satis  erat; 
sive  quia  soli  centum  erant,  qui  creari  patres  possent. 
Patres  certe  ab  honore,  patriciique  progenies  eorum  ap- 
pellati. 

IX.  Iam  res  romana  adeo  erat  valida,  ut  cuilibet  fi- 
nitimarum civitatium  bello  par  esset : sed,  penuria  mu- 
lierum, hominis  aetatem  duratura  magnitudo  erat;  quippe 
quibus  nec  domi  spes  prolis,  nec  cum  finitimis  connu- 
bia  essent.  Tum  ex  consilio  patrum  Romulus  legatos 
circa  vicinas  gentes  misit,  qui  societatem  connubiumque 
novo  populo  peterent.  Urbes  quoque,  ut  cetera,  ex  infi- 
mo nasci : deinde,  quas  sua  virtus  ac  dii  iuvent,  magnas 
opes  sibi  magnumque  nomen  facere.  Satis  scire,  origini 
romanae  et  deos  affuisse,  et  non  de  futuram  virtutem. 
Proinde  ne  gravarentur  homines  cum  hominibus  sangui- 
nem et  genus  miscere.  Nusquam  benigne  legatio  audita 
est : adeo  simul  spernebant,  simul  tantam  in  medio  cre- 
scentem molem  sibi  ac  posteris  suis  metuebant.  A ple- 
risque  rogitantibus  dimissi,  Ecquod  feminis  quoque  asy- 
lum aperuissent  1 id  enim  demum  compar  connubium  fore. 
Aegre  id  romana  pubes  passa,  et  haud  dubie  ad  vim 
spectare  res  coepit.  Cui  tempus  locumque  aptum  ut  da- 
ret Romulus,  aegritudinem  animi  dissimulans,  ludos  ex 
industria  parat,  Neptuno  Equestri  solemnes  : Consualia 
vocat.  Indici  deinde  finitimis  spectaculum  iubet : quanto- 
que apparatu  tum  sciebant  aut  poterant,  concelebrant; 
ut  rem  claram  exspectatamque  facerent.  Multi  mortales 
convenere,  studio  etiam  videndae  novae  urbis ; maxime 
proximi  quique,  Caeninenses,  Crustumini,  Antemnates. 

lam  Sabinorum  omnis  mnltitndo,  cum  liberis  ac  coniu- 
gibus,  venit.  Invitati  hospitaliter  per  domos,  quum  situm 
moeniaque  et  frequentem  tectis  urbem  vidissent,  miran- 
tur, tam  brevi  rem  romanam  crevisse.  Ubi  spectaculi 
tempus  venit,  deditaeque  eo  mentes  cum  oculis  erant, 
tum  ex  composito  orta  vis : signoque  dato  iuventus  ro- 
mana  ad  rapiendas  virgines  discurrit.  Magna  pars  forte, 
ut  in  quem  quaeque  inciderat,  raptae  ; quasdam  forma 
excellente,  primoribus  patrum  destinatas,  ex  plebe  ho- 
mines, quibus  datum  negotium  erat,  domos  deferebant. 
Unam,  longe  ante  alias  specie  ac  pulchritudine  insi- 
gnem, a globo  Talassii  cuiusdam  raptam  ferunt;  mul- 
tisque sciscitantibus,  cui  nam  eam  ferrent,  identidem,  ne 
quis  violaret,  Talassio  ferri  clamitatum  : inde  nuptialem 
nane  vocem  factam.  Turbato  per  metum  ludicro,  moesti 
parentes  virginum  profugiunt,  incusantes  violati  hospitii 
foedus,  deumque  invocantes,  cuius  ad  solemne  ludosque, 
per  fas  ac  fidem  decepti,  venissent.  Nec  raptis  aut  spes 
de  se  melior,  aut  indignatio  est  minor : sed  ipse  Romu- 
lus circumibat,  docebatque  : patrum  id  superbia  factum, 
qui  connubium  finitimis  negassent : illas  tamen  in  matri- 
monio, in  societate  fortunarum  omnium  cmtatisque,  et, 
quo  nihil  carius  humano  generi  sit,  liberum  fore.  Molli- 
rent modo  iras ; et,  quibus  fors  corpora  dedisset , darent 
animos.  Saepe  ex  iniuria  postmodum  gratiam  ortam  : eo- 
que  melioribus  usuras  viris,  quod  annisurus  pro  se  quis- 
que sit,  ut,  quum  suam  vicem  functus  officio  sit,  paren- 
tum etiam  patriaeque  expleat  desiderium.  Accedebant  blan- 
ditiae virorum,  factum  purgantium  cupiditate  atque  amore: 
quae  maxime  ad  muliebre  ingenium  efficaces  preces  sunt. 

X.  lam  admodum  mitigati  animi  raptis  erant : at  ra- 
ptarum parentes  tum  maxime  sordida  veste  lacrimisque 
et  querelis  civitates  concitabant.  Nec  domi  tantum  in- 
dignationes continebant,  sed  congregabantur  undique  ad 
Titum  Tatium,  regem  Sabinorum  ; et  legationes  eo,  quod 
maximum  Tatii  nomen  in  his  regionibus  erat,  convenie- 
bant. Caeninenses  Crustuminique  et  Antemnates  erant, 
ad  quos  eius  iniuriae  pars  pertinebat.  Lente  agere  iis 
Tatius  Sabinique  visi  sunt.  Ipsi  inter  se  tres  populi  com- 
muniter bellum  parant.  Ne  Crustumini  quidem  atque 

Antemnates,  pro  ardore  iraque  Caeninensium,  satis  se 
impigre  movent:  ita  per  se  ipsum  nomen  Caeninum  in 
agrum  romanum  impetum  facit.  Sed  effuse  vastantibus 
fit  obvius  cum  exercitu  Romulus,  levique  certamine  do- 
cet, vanam  sine  viribus  iram  esse  : exercitum  fundit  fu- 
gatque  : fusum  persequitur  : regem  in  proelio  obtruncat 
et  spoliat : duce  hostium  occiso,  urbem  primo  impetu 
capit.  Inde  exercitu  victore  reducto,  ipse  quum  factis  vir 
magnificus,  tum  factorum  ostentator  naud  minor,  spolia 
ducis  hostium  caesi  suspensa  fabricato  ad  id  apte  fer- 
culo gerens,  in  Capitolium  ascendit : ibique  ea  quum  ad 

Juercum  pastoribus  sacram  deposuisset,  simul  cum  dono 
esignavit  templo  lovis  fines,  cognomenque  addidit  deo : 
lupite r Feretri,  inquit,  haec  tibi  victor  Romulus  rex  re- 
gia arma  fero,  templumque  iis  regionibus,  quas  modo  ani- 
mo metatus  sum,  dedico,  sedem  opimis  spoliis,  quae,  re- 
gibus ducibusque  hostium  caesis,  me  auctorem  sequentes, 
posteri  ferent.  Haec  templi  est  origo,  quod  primum  om- 
nium Romae  sacratum  est  Ita  deinde  diis  visum,  nec 
irritam  conditoris  templi  vocem  esse,  qua  laturos  ea  spo- 
lia posteros  nuncupavit : nec  maltitudine  compotum  eius 
doni  vulgari  laudem.  Bina  postea,  inter  tot  annos,  tot 
bella,  opima  parta  sunt  spolia : adeo  rara  eius  fortuna 
decoris  fuit. 

XI.  Dum  ea  ibi  Romani  gerunt,  Antemnatium  exer- 
citus per  occasionem  ac  solitudinem  hostiliter  in  fines 
romanos  incursionem  facit.  Raptim  et  ad  hos  romana 
legio  ducta  palatos  in  agris  oppressit.  Fusi  igitur  primo 
impetu  et  clamore  hostes  ; oppidum  captum : duplicique 
victoria  ovantem  Romulum  Hersilia  coniux,  precibus  ra- 
ptarum fatigata,  orat,  ut  parentibus  earum  aet  veniam, 
et  in  civitatem  accipiat : ita  rem  coalescere  concordia 
posse.  Facile  impetratum.  Inde  contra  Crustuminos  pro- 
fectus, bellum  inferentes.  Ibi  minus  etiam,  quod  alienis 
cladibus  ceciderant  animi,  certaminis  fuit.  Utroque  co- 
loniae missae.  Plures  inventi,  qui  propter  ubertatem 
terrae  in  Crustuminum  nomina  darent : et  Romam  inde 
frequenter  migratum  est,  a parentibus  maxime  ac  pro- 
pinquis raptarum.  Novissimum  ab  Sabinis  bellum  ortum, 
multoque  id  maximum  fuit.  Nihil  enim  per  iram  aut  cu- 

piditatem  actum  est : nec  ostenderunt  bellum  prius,  quam 
intulerunt.  Consilio  etiam  additus  dolus.  Sp.  Tarpeius 
romanae  praeerat  arci.  Huius  filiam  virginem  auro  cor- 
rumpit Tatius,  ut  armatos  in  arcem  accipiat.  Aquam  forte 
ea  tum  sacris  extra  moenia  petitnm  ierat.  Accepti  obru- 
tam armis  necavere  : seu  ut  vi  capta  potius  arx  videre- 
tur, seu  prodendi  exempli  causa,  ne  quid  usquam  fidum 
proditori  esset.  Additur  fabulae,  quou  vulgo  Sabini  au- 
reas armillas  magni  ponderis  brachio  laevo,  gemmatos- 
que  magna  specie  annulos  habuerint,  pepigisse  eam, 
quod  in  sinistris  manibus  haberent : eo  scuta  illi  pro  au- 
reis donis  congesta.  Sunt,  qui  eam  ex  pacto  tradendi, 
quod  in  sinistris  manibus  esset,  directo  arma  petisse  di- 
cant: et  fraude  visamagere,  sua  ipsam  peremptam  mercede. 

XII.  Tenuere  tamen  arcem  Sabini:  atque  inde  postero 
die,  quum  romanus  exercitus  instructus,  quod  inter  Pa- 
latinum Capitolinumque  collem  campi  est,  complesset, 
non  prius  descenderunt  in  aequum,  quam,  ira  et  cupi- 
ditate recuperandae  arcis  stimulante  animos,  in  adver- 
sum Romani  subiere.  Principes  utrimque  pugnam  cie- 
bant ; ab  Sabinis  Mettus  Curtius,  ab  Romanis  Hostus 
Hostilius.  Hic  rem  romanam  iniquo  loco  ad  prima  si- 
gna animo  atque  audacia  sustinebat.  Ut  Hostus  cecidit, 
confestim  romana  inclinatur  acies  ; fusaque  est  ad  ve- 
terem portam  Palatii.  Romulus,  et  ipse  turba  fugien- 
tium actus,  arma  ad  coelum  tollens,  Iupiter,  tuis , inquit, 
iussus  avibus  hic  in  Palatio  prima  urbi  fundamenta  ieci. 
Arcem  iam,  scelere  emptam,  sabini  habent : inde  huc  ar- 
mati, superata  media  valle,  tendunt.  At  tu,  pater  deum 
hominumque,  hinc  saltem  arce  hostes  : deme  terrorem  Ro- 
manis, fugamque  foedam  siste.  Hic  ego  tibi  templum  Sta- 
tori Jovi,  quod  monumentum  sit  posteris,  tua  praesenti 
ope  servatam  urbem  esse,  voveo.  Haec  precatus,  veluti 
si  sensisset  auditas  preces,  Hinc,  inquit,  Romani,  Iupi- 
ter optimus  maximus  resistere  atque  iterare  pugnam  iu- 
bet.  Restitere  Romani,  tanquam  coelesti  voce  iussi : ipse 
ad  primores  Romulus  provolat.  Mettus  Curtius  ab  Sabi- 
nis princeps  ab  arce  decucurrerat,  et  effusos  egerat  Ro- 
manos, toto  quantum  foro  spatium  est.  Nec  procul  iam 
a porta  Palatii  erat,  clamitans,  Ftcimu*  perfidos  hospi- 

tes,  imbelles  hostes.  Iam  sciunt,  longe  aliud,  esse  virgines 
rapere,  aliud  pugnare  cum  viris.  In  eum,  haec  glorian- 
tem,  cum  globo  ferocissimorum  iuvenum  Romulus  im- 
petum facit.  Ex  equo  tum  forte  Mettus  pugnabat : eo 
pelli  facilius  fuit : pulsum  Romani  persequuntur.  Et  alia 
romana  acies,  audacia  regis  accensa,  fundit  Sabinos.  Met- 
tus in  paludem  sese,  strepitu  sequentium  trepidante  equo, 
coniecit : adverteratque  ea  res  etiam  Sabinos  tanti  pe- 
riculo viri.  Et  ille  quidem,  annuentibus  ac  vocantibus 
suis,  favore  multorum  addito  animo,  evadit.  Romani  Sa- 
binique in  media  convalle  duorum  montium  redinte- 
grant proelium  : sed  res  romana  erat  superior. 

XIIi.  Tum  sabinae  mulieres,  quarum  ex  iniuria  bel- 
lum ortum  erat,  crinibus  passis  scissaque  veste,  victo 
malis  muliebri  pavore,  ausae  se  inter  tela  volantia  in- 
ferre, ex  transverso  impetu  facto,  dirimere  infestas  acies, 
dirimere  iras ; hinc  patres,  hinc  viros  orantes,  ne  se  san- 
guine nefando  soceri  generique  respergerent : ne  parrici- 
dio macularent  partus  suos,  nepotum  illi,  liberum  hi  pro- 
geniem. Si  affinitatis  inter  vos,  si  connubii  piget,  in  nos 
vertite  iras : nos  causa  belli,  nos  vulnerum  ac  caedium 
viris  ac  parentibus  sumus.  Melius  peribimus,  quam  sine 
alteris  vestrum  viduae  aut  orbae  vivemus.  Movet  res  tum 
multitudinem,  tum  duces.  Silentium  et  repentina  fit  quies. 
Inde  ad  foedus  faciendum  duces  prodeunt:  nec  pacem 
modo,  sed  et  civitatem  unam  ex  duabus  faciunt : regnum 
consociant : imperium  omne  conferunt  Romam.  Ita  ge- 
minata urbe,  ut  Sabinis  tamen  aliquid  daretur,  Quiri- 
tes a Curibus  appellati.  Monumentum  eius  pugnae,  ubi 
primum  ex  profunda  emersus  palude  equus  Curtium  iu 
vado  statuit,  Curtium  lacum  appellarunt.  Ex  bello  tam 
tristi  laeta  repente  pax  cariores  Sabinas  viris  ac  paren- 
tibus, et  ante  omnes  Romulo  ipsi,  fecit.  Itaque,  quum 
populum  in  curias  triginta  divideret,  nomina  earum  cu- 
riis  imposuit  Id  non  traditur,  quum  haud  dubie  ali- 
quanto numerus  maior  hoc  mulierum  fuerit,  aetate,  an 
dignitatibus  suis  virorumve,  an  sorte  lectae  sint,  quae 
nomina  curiis  darent.  Eodem  tempore  et  centuriae  tres 
equitum  conscriptae  sunt,  Ramnenses  ab  Romulo,  ab 
Tito  Tatio  Titienses  appellati.  Lucerum  nominis  et  ori- 

ginis  causa  incerta  est.  Inde  non  modo  commune,  sed 
concors  etiam,  regnum  duobus  regibus  fuit. 

XIV.  Post  aliquot  annos  propinqui  regis  Tatii  lega- 
tos Laurentium  pulsant : quumque  Laurentes  iure  gen- 
tium agerent,  apud  Tatium  gratia  suorum  et  preces  plus 
poterant.  Igitur  illorum  poenam  in  se  vertit : nam  La- 
vinii, quum  ad  solemne  sacrificium  eo  venisset,  con- 
cursu facto,  interficitur.  Eam  rem  minus  aegre,  quam 
dignum  erat,  tulisse  Romulum  ferunt : seu  ob  infidam 
societatem  regni,  seu  quia  haud  iniuria  caesum  crede- 
bat. Itaque  bello  quidem  abstinuit : ut  tamen  expiaren- 
tur legatorum  iniuriae  regisque  caedes,  foedus  inter  Ro- 
mam Laviniumque  urbes  renovatum  est.  Et  cum  his 
quidem  insperata  pax  erat : aliud  multo  propius,  atque 
in  ipsis  prope  portis,  bellum  ortum.  Fidenates,  nimis 
vicinas  prope  se  convalescere  opes  rati,  priusquam  tan- 
tum roboris  esset,  quantum  futurum  apparebat,  occupant 
bellum  facere.  Iuventute  armata  immissa,  vastatur  agri, 
quod  inter  urbem  ac  Fidenas  est.  Inde  ad  laevam  versi, 
quia  dextra  Tiberis  arcebat,  cum  magna  trepidatione  agre- 
stium populantur  : tumultusque  repens,  ex  agris  in  ur- 
bem illatus,  pro  nuntio  fuit.  Excitus  Romulus  (neque 
enim  dilationem  pati  tam  vicinum  bellum  poterat)  exer- 
citum educit : castra  a Fidenis  mille  passuum  locat.  Ibi 
modico  praesidio  relicto,  egressus  omnibus  copiis,  par- 
tem militum  locis  circa  densa  obsita  virgulta  obscuris 
subsidere  in  insidiis  iussit ; cum  parte  maiore  atque  omni 
equitatu  profectus,  id  quod  quaerebat,  tumultuoso  et  mi- 
naci genere  pugnae,  adequitando  ipsis  prope  portis,  ho- 
stem excivit.  Fugae  quoque,  quae  simulanda  erat,  ea- 
dem equestris  pugna  causam  minus  mirabilem  dedit : et 
quum,  velul  inter  pugnae  fugaeque  consilium  trepidante 
equitatu,  pedes  quoque  referret  gradum,  plenis  repente 
portis  effusi  hostes,  impulsa  romana  acie,  studio  instandi 
sequendique  traiiuntur  ad  locum  insidiarum.  Inde  subito 
exorti  Romani  transversam  invadunt  hostium  aciem.  Ad- 
dunt pavorem  mota  e castris  signa  eorum,  qui  in  prae- 
sidio relicti  fuerant.  Ita  multiplici  terrore  perculsi  Fide- 
nates, prius  paene  quam  Romulus,  quique  cum  eo  equis 
ierant,  circumagerent  frenis  equos,  terga  vertunt  : mul- 

toque  effusius,  (quippe  vera  fuga)  qui  simulantes  paullo 
ante  secuti  erant,  oppidum  repetebant.  Non  tamen  eri- 

! tuere  se  hosti : haerens  in  terga  Romanus,  prius  quam 
ores  portarum  obiicerentur,  velut  agmine  uno  irrumpit. 

XV.  Belli  Fidenatis  contagione  irritati  Veienlium  ani- 
mi, et  consanguinitate,  (nam  Fidenates  quoque  Etrusci 
fuerunt)  et  quod  ipsa  propinquitas  loci,  si  romana  arma 
omnibus  infesta  finitimis  essent,  stimulabat.  In  fines  ro- 
manos  excucurrerunt,  populabundi  magis,  quam  iusti 
more  belli.  Itaque  non  castris  positis,  non  exspectato  ho- 
stium exercitu,  raptam  ex  agris  praedam  portantes,  Ve- 
ios rediere : Romanus  contra,  postquam  hostem  in  agris 
non  invenit,  dimicationi  ultimae  instructus  intentusque, 
Tiberim  transit.  Quem  postquam  castra  ponefe,  et  ad 
urbem  accessurum  Veientes  audivere ; obviam  egressi,  ut 

Eotius  acie  decernerent,  quam  inclusi  de  tectis  moeni- 
usque  dimicarent.  Ibi,  viribus  nulla  arte  adiutis,  tan- 
tum veterani  robore  exercitus  rex  romanus  vicit : per- 
secutusque  fusos  ad  moenia  hostes,  urbe  valida  muris  ac 
situ  ipso  munita  abstinuit : agros  rediens  vastat,  ulci- 
scendi magis,  quam  praedae,  studio.  Eaque  clade,  haud 
minus  quam  adversa  pugna,  subacti  Veientes  pacem  pe- 
titum oratores  Romam  mittunt.  Agri  parte  multatis  in 
centum  annos  induciae  datae.  Haec  ferme,  Romulo  re- 
gnante, domi  militiaeque  gesta  : quorum  nihil  absonum 
tidei  divinae  originis  aivinitatisque  post  mortem  creditae 
fuit ; non  animus  in  regno  avito  recuperando,  non  con- 
dendae urbis  consilium,  non  bello  ac  pace  firmandae.  Ab 
illo  enim  profectu  viribus  datis  tantum  valuit,  ut  in  qua- 
draginta aeinde  annos  tutam  pacem  haberet.  Multitudini 
tamen  gratior  fuit,  quam  patribus ; longe  ante  alios  ac- 
ceptissimus militum  animis  : trecentosque  armatos  ad  cu- 
stodiam corporis,  quos  Celeres  appellavit,  non  in  bello 
solum,  sed  etiam  in  pace,  habuit. 

XVI.  His  immortalibus  editis  operibus,  quum  ad  exer- 
citum recensendum  concionem  in  campo  ad  Caprae  pa- 
ludem haberet,  subito  coorta  tempestas  cum  magno  fra- 
gore tonitribusque  tam  denso  regem  operuit  nimbo,  ut 
conspectum  eius  concioni  abstulerit.  Nec  deinde  in  ter- 
ris Romulus  fuit.  Romana  pubes,  sedato  tandem  pavore, 

postquam  ox  tam  turbido  die  serena  et  tranquilla  lux 
rediit,  ubi  vacuam  sedem  regiam  vidit,  etsi  satis  crede- 
bat patribus,  qui  proximi  steterant,  sublimem  raptum 
procella  ; tamen,  velut  orbitatis  metu  icta,  moestum  ali- 
quamdiu silentium  obtinuit.  Deinde,  a paucis  initio  fa- 
cto, deum  deo  natum,  regem,  parentemque  urbis  ro- 
manae  salvere  universi  Romulum  iubent : pacem  preci- 
bus exposcunt,  uti  volens  propitius  suam  semper  sospitet 
progeniem.  Fuisse  credo  tum  quoque  aliquos,  qui  discer- 
ptum regem  patrum  manibus  taciti  arguerent : manavit 
enim  haec  quoque,  sed  perobscura,  fama.  Illam  alteram 
admiratio  viri  et  pavor  praesens  nobilitavit.  Consilio  etiam 
unius  hominis  addita  rei  dicitur  fides.  Namque  Proculus 
lulius,  sollicita  civitate  desiderio  regis,  et  infensa  patri- 
bus, gravis,  ut  traditur,  quamvis  magnae  rei  auctor,  in 
concionem  prodit.  Romulus,  inquit,  Quirites,  parens  ur- 
bis huius,  prima  hodierna  luce  coelo  repente  delapsus,  se 
mihi  obvium  dedit.  Quum,  perfusus  horrore  venerabundus- 
que,  astitissem,  petens  precibus,  ut  contra  intueri  fas  es- 
set ; Abi,  nuntia,  inquit,  Romanis,  coelestes  ita  velle,  ut 
mea  Roma  caput  orbis  terrarum  sit ; proinde  rem  mili- 
tarem colant ; sciantque,  et  ita  posteris  tradant,  nullas 
opes  humanas  armis  romanis  resistere  posse.  Haec,  in- 
quit, locutus,  sublimis  abiit.  Mirum,  quantum  illi  viro, 
nuntianti  haec,  fidei  fuerit ; quamque  desiderium  Ro- 
muli apud  plebem  exercitumque,  facta  fide  immortalita- 
tis, lenitum  sit. 

XVII.  Patrum  interim  animos  certamen  regni  ac  cu- 
pido versabat.  Necdum  ad  singulos,  quia  nemo  magno- 
pere eminebat  in  novo  populo,  pervenerat : factionibus 
inter  ordines  certabatur.  Oriundi  ab  Sabinis,  ne,  quia 
post  Tatii  mortem  ab  sua  parte  non  erat  regnatum,  in 
societate  aequa  possessionem  imperii  amitterent,  sui  cor- 
poris creari  regem  volebant.  Romani  veteres  peregrinum 
regem  aspernabantur.  In  variis  voluntatibus  regnari  ta- 
men omnes  volebant,  libertatis  dulcedine  nondum  experta. 
Timor  deinde  patres  incessit,  ne  civitatem  sine  imperio, 
exercitum  sine  duce,  multarum  circa  civitatium  irritatis 
animis,  vis  aliqua  externa  adoriretur.  Et  esse  igitur  ali- 
quod caput  placebat ; et  nemo  alteri  concedere  in  ani- 

mum  inducebat.  Ita  rem  inter  se  centum  patres,  decem 
decuriis  factis,  singulisque  in  singulas  decurias  creatis, 
qui  summae  rerum  praeessent,  consociant.  Decem  impe- 
ritabant, unus  cum  insignibus  imperii  et  lictoribus  erat: 
quinque  dierum  spatio  uniebatur  imperium,  ac  per  om- 
nes in  orbem  ibat : annuumque  intervallum  regni  fuit. 
Id  ab  re,  quod  nunc  quoque  tenet  nomen,  interregnum 
appellatum.  Fremere  deinde  plebs,  multiplicatam  servi- 
tutem, centum  pro  uno  dominos  factos : nec  ultra  nisi 
regem,  et  ab  ipsis  creatum,  videbantur  passuri.  Quum 
sensissent  ea  moveri  patres,  offerendum  ultro  rati,  quod 
amissuri  erant,  ita  gratiam  ineunt,  summa  potestate 
populo  permissa,  ut  non  plus  darent  iuris,  quam  reti- 
nerent. Decreverunt  enim,  ut,  quum  populus  regem  ius- 
sisset,  id  sic  ratum  esset,  si  patres  auctores  fierent : ho- 
dieque  in  legibus  magistratiousque  rogandis  usurpatur 
idem  ius,  vi  adempta.  Priusquam  populus  suffragium 
ineat,  in  incertum  comitiorum  eventum  patres  auctores 
liunt.  Tum  interrex,  concione  advocata  : Quod  bonum, 
faustum  felixque  sit , inquit,  Quirites,  regem  create ; itu 
patribus  visum  est.  Patres  deinde,  si  dignum,  qui  secun- 
dus ab  Romulo  numeretur,  creantis,  auctores  fient.  Adeo 
id  gratum  plebi  fuit,  ut,  ne  victi  beneficio  viderentur, 
id  modo  sciscerent  iuberentque,  ut  senatus  decerneret, 
qui  Romae  regnaret. 

XVIII.  Incluta  iustitia  religioque  ea  tempestate  Nu- 
mae  Pompilii  erat.  Curibus  Samnis  habitabat,  consultis- 
simus vir,  ut  in  illa  quisquam  aetate  esse  poterat,  om- 
nis divini  atque  humani  iuris.  Auctorem  doctrinae  eius, 
quia  non  exstat  alius,  falso  Samium  Pythagoran  edunt: 
quem,  Servio  Tullio  regnante  Romae,  centum  amplias 
post  annos,  in  ultima  Italiae  ora,  circa  Metapontum  He- 
racleamque  et  Crotona,  iuvcnum  aemulantium  studia 
coetus  habuisse  constat  Ex  quibus  locis,  etsi  eiusdem 
aetatis  fuisset,  quae  fama  in  Sabinos,  aut  quo  linguae 
commercio,  quemquam  ad  cupiditatem  discendi  excivis- 
set ? quove  praesidio  unus  per  tot  gentes,  dissonas  ser- 
mone moribusque,  pervenisset?  Suopte  igitur  ingenio 
temperatum  animum  virtutibus  fuisse  opinor  magis  ; in- 
structumquc  non  tam  peregrinis  artibus,  quam  disciplina 

tetrica  ac  tristi  veterum  Sabinorum  : quo  genere  nullum 
quondam  incorruptius  fuit.  Audito  nomine  Numae,  pa- 
tres romani,  quanquam  inclinari  opes  ad  Sabinos,  rege 
inde  sumpto,  videbantur,  tamen,  neque  se  quisquam,  nec 
factionis  suae  alium,  nec  denique  patrum  aut  civium 
quemquam  praeferre  illi  viro  ausi,  ad  unum  omnes  Nu- 
mae Pompilio  regnum  deferendum  decernunt.  Accitus, 
sicut  Romulus  augurato  urbe  condenda  regnum  adeptus 
est,  de  se  quoque  deos  consuli  iussit.  Inde  ab  augure 
(cui  deinde,  honoris  ergo,  publicum  id  perpetuumque 
sacerdotium  fuit)  deductus  in  arcem,  in  lapide  ad  me- 
ridiem versus  consedit.  Augur  ad  laevam  eius,  capite  ve- 
lato, sedem  cepit,  dextra  manu  baculum  sine  nodo  adun- 
cum tenens,  quem  lituum  appellaverunt.  Inde  ubi,  pro- 
spectu in  urbem  agrumque  capto,  deos  precatus,  regio- 
nes ab  oriente  ad  occasum  determinavit ; dextras  ad 
meridiem  partes,  laevas  ad  septentrionem  esse  dixit.  Si- 
gnum contra,  quo  longissime  conspectum  oculi  ferebant, 
animo  finivit.  Tum,  lituo  in  laevam  manum  translato, 
dextra  in  caput  Numae  imposita , precatus  est  ita  : /«- 
piter  pater,  si  est  fas,  hunc  Nurnam  Pompilium,  cuius 
ego  caput  teneo,  regem  Romae  esse,  uti  tu  signa  nobis 
certa  adclarassis  inter  eos  fines,  quos  feci.  Tum  peregit 
verbis  auspicia,  quae  mitti  vellet : quibus  missis,  decla- 
ratus rex  Numa  de  templo  descendit. 

XIX.  Qui,  regno  ita  potitus,  urbem  novam,  conditam 
vi  et  armis,  iure  eam  legibusque  ac  moribus  de  integro 
condere  parat.  Quibus  quum  inter  bella  assuescere  vi- 
deret non  posse,  quippe  efferatos  militia,  animos ; miti- 
gandum ferocem  populum  armorum  desuetudine  ratus, 
lanum  ad  infimum  Argiletum,  indicem  pacis  bellique, 
fecit : apertus  ut  in  armis  esse  civitatem  ; clausus  pa- 
catos circa  omnes  populos  significaret.  Bis  deinde  post 
Numae  regnum  clausus  fuit : semel  T.  Manlio  consule, 
post  Punicum  primum  perfectum  bellum  : iterum,  quod 
nostrae  aetati  aii  dederunt,  ut  videremus,  post  bellum 
Actiacum,  ab  imperatore  Caesare  Augusto,  pace  terra 
marique  parta.  Clauso  eo,  quum  omnium  circa  finitimo- 
rum societate  ac  foederibus  iunxisset  animos,  positis  ex- 
ternorum periculorum  curis,  ne  luxuriarentur  otio  ani- 

mi,  quos  metus  hostium  disciplinaque  militaris  continue- 
rat ; omnium  primum,  rem  ad  multitudinem  imperitam, 
et  illis  saeculis  rudem,  eificacissimam,  deorum  metum 
injiciendum  ratus  est.  Qui  quum  descendere  ad  animos 
sine  aliquo  commonto  miraculi  non  posset,  simulat  sibi 
cum  dea  Egeria  congressus  nocturnos  esse  : eius  se  mo- 
nitu, quae  acceptissima  diis  essent,  sacra  instituere  ; sa- 
cerdotes suos  cuique  deorum  praeficere.  Atque  omnium 
primum,  ad  cursum  lunae,  in  duodecim  menses  descri- 
bit annum  : quem,  quia  tricenos  dies  singulis  mensibus 
luna  non  explet,  desuntque  dies  solido  anno,  qui  solsti- 
tiali circumagitur  orbe,  intercalaribus  mensibus  interpo- 
nendis, ita  dispensavit,  ut  quarto  et  vigesimo  anno  ad 
metam  eandem  solis,  unde  orsi  essent,  plenis  annorum 
omnium  spatiis  dies  congruerent.  Idem  nefastos  dies 
fastosque  fecit,  quia  aliquando  nihil  cum  populo  agi  utile 
futurum  erat. 

XX.  Tum  sacerdotibus  creandis  animum  adiecit,  quan- 
quam  ipse  plurima  sacra  obibat,  ea  maxime,  quae  nunc 
ad  Dialem  flaminem  pertinent.  Sed,  quia  in  civitate  bel- 
licosa plures  Romuli,  quam  Numae,  similes  reges  puta- 
bat fore,  iturosque  ipsos  ad  bella  ; ne  sacra  regiae  vicis 
desererentur,  flaminem  lovi  assiduum  sacerdotem  crea- 
vit, insignique  eum  veste  et  curuli  regia  sella  adornavit. 
Huic  duos  flamines  adiecit : Marti  unum,  alterum  Qui- 
rino. Virginesque  Vestae  legit,  Alba  oriundum  sacerdo- 
tium, et  genti  conditoris  haud  alienum.  His,  ut  assiduae 
templi  antistites  essent,  stipendium  de  publico  statuit  : 
virginitate  aliisque  caerimoniis  venerabiles  ac  sanctas 
fecit.  Salios  item  duodecim  Marti  Gradivo  legit,  tuni- 
caeque pictae  insigne  dedit,  et  super  tunicam  aeneum 
pectori  tegumen:  coelestiaque arma,  quae  ancilia  appel- 
lantur, ferre,  ac  per  urbem  ire  canentes  carmina  cuin 
tripudiis  solemnique  saltatu  iussit.  Pontificem  deinde 
Numaru  Marcium,  Marci  filium,  ex  patribus  legit,  eique 
sacra  omnia  exscripta  cxsignalaquc  attribuit ; quibus  ho- 
stiis, quibus  diebus,  ad  quae  templa  sacra  fierent,  atque 
unde  in  eos  sumptus  pecunia  erogaretur.  Cetera  quoque 
omnia  publica  privataque  sacra  pontificis  scitis  subiecit: 
ut  esset,  quo  consultum  plebes  veuiret ; ne  quid  divini 

iuris,  negligendo  patrios  ritus,  peregrinosque  adsciscendo, 
turbaretur.  Nec  coelestes  modo  caerimonias,  sed  iusta 
quoque  funebria  placandosque  Manes,  ut  idem  pontifex 
edoceret;  quaeque  prodigia,  fulminibus  aliove  quo  visu 
missa,  susciperentur  atque  procurarentur.  Ad  ea  elicienda 
ex  mentibus  divinis,  lovi  Elicio  aram  in  Aventino  dica- 
vit, deumque  consuluit  auguriis,  quae  suscipienda  essent. 

XXI.  Ad  haec  consultanda  procurandaque,  multitu- 
dine omni  a vi  et  armis  conversa,  et  animi  aliquid  agendo 
occupati  erant,  et  deorum  assidua  insidens  cura,  quum 
interesse  rebus  humanis  coeleste  numen  videretur,  ea 
pietate  omnium  pectora  imbuerat,  ut  fides  ac  iusiuran- 
dum,  proximo  legum  ac  poenarum  metu,  civitatem  re- 
gerent. Et  quum  ipsi  se  homines  in  regis,  velut  unici 
exempli,  mores  formarent ; tum  finitimi  etiam  populi, 
qui  ante,  castra,  non  urbem  positam  in  medio  ad  solli- 
citandam omnium  pacem,  crediderant,  in  eam  verecun- 
diam adducti  sunt,  ut  civitatem,  totam  in  cultum  versam 
deorum,  violari  ducerent  nefas.  Lucus  erat,  quem  me- 
dium ex  opaco  specu  fons  perenni  rigabat  aqua.  Quo 
quia  se  persaepe  Numa  sine  arbitris,  velut  ad  congres- 
sum deae,  inferebat,  Camenis  eum  lucum  sacravit ; quod 
earum  ibi  concilia  cum  coniuge  sua  Egeria  essent.  Et 
soli  Fidei  solemnc  instituit.  Ad  id  sacrarium  flamines 
bigis,  curru  arcuato,  vehi  iussit,  manuque  ad  digitos  usque 
involuta  rem  divinam  facere  : significantes  fidem  tutan- 
dam, sedemque  eius  etiam  in  dextris  sacratam  esse. 
Multa  alia  sacrificia  locaque  sacris  faciendis,  quae  Ar- 
geos pontifices  vocant,  dedicavit.  Omnium  tamen  maxi- 
mum eius  operum  fuit  tutela,  per  omne  regni  tempus, 
haud  minor  pacis,  nuam  regni.  Ita  duo  deinceps  reges, 
alius  alia  via,  ille  Delio,  hic  pace,  civitatem  auxerunt. 
Romulus  septem  et  triginta  regnavit  annos  : Numa  tres 
et  quadraginta.  Tum  valida,  tum  temperata  et  belli  et 
pacis  artibus,  erat  civitas. 

XXII.  Numae  morte  ad  interregnum  res  rediit.  Inde 
Tullum  Hostilium,  nepotem  Hostilii,  cuius  in  infima  arce 
clara  pugna  adversus  Sabinos  fuerat,  regem  populus  ius- 
sit. Patres  auctores  facti.  Hic  non  solum  proximo  regi 
dissimilis,  sed  ferocior  %tiam  Romulo  fuit.  Tum  aetas 


Digitized  by  Google 


T.  LIVII 


30 

viresque,  tum  avita  quoque  gloria  animum  stimulabat. 
Senescere  igitur  civitatem  otio  ratus,  undique  materiam 
excitandi  belli  quaerebat.  Forte  evenit,  ut  agrestes  Ro- 
mani ex  albano  agro,  Albani  ex  roraano  praedas  in 
vicem  agerent.  Imperitabat  tum  G Cluilius  Albae.  Utrim- 
que legali  fere  sub  idem  tempus  ad  res  repetendas  missi. 
Tullus  praeceperat  suis,  ne  quid  prius,  quam  mandata, 
agerent : satis  sciebat,  negaturum  Albanum  ; ita  pie  bel- 
lum indici  posse.  Ab  Albanis  socordius  res  acta  : exce- 
pti hospitio  ab  Tullo  blande  ac  benigne,  comiter  regis 
convivium  celebrant.  Tantisper  Romani  et  res  repeti- 
verant priores,  et  neganti  Albano  bellum  in  trigesimum 
•liem  indixerant  Haec  renuntiant  Tullo.  Tum  legatis 
Tullus  dicendi  potestatem,  quid  petentes  venerint,  facit. 
Illi,  omnium  ignari,  primum  purgando  terunt  tempus  : 
Se  invitos  quicquam,  quod  minus  placeat  Tullo,  dicturos; 
sed  imperio  subigi  : res  repetitum  se  venisse.  Ni  reddan- 
tur, bellum  indicere  iussos.  Ad  haec  Tullus:  Nuntiate, 
inquit,  regi  vestro,  regem  romanum  deos  facere  testes, 
uter  prius  populus  res  repetentes  legatos  aspernatus  dimi- 
serit, ut  in  eum  omnes  expetant  huiusce  clades  belli. 

XXIII.  Haec  nuntiant  domum  Albani.  Et  bellum  utrim- 
que summa  ope  parabatur,  civili  simillimum  bello,  prope 
inter  parentes  nalosque  ; Troianam  utramque  prolem, 
quum  Lavinium  ab  Troia,  ab  Lavinio  Alba,  ab  Albano- 
rum stirpe  regum  oriundi  Romani  essent.  Eventus  tamen 
belli  minus  miserabilem  dimicationem  fecit:  quod  nec 
acie  certatum  est;  et,  tectis  modo  dirutis  alterius  urbis, 
duo  populi  in  unum  confusi  sunt.  Albani  priores  ingenti 
exercitu  in  agrum  romanum  impetum  fecere.  Castra  ab 
urbe  haud  plus  quinque  millia  passuum  locant,  fossa  cir- 
cumdant : fossa  Cluilia  ab  nomine  ducis  per  aliquot  sae- 
cula appellata  est,  donec  cum  re  nomen  quoque  vetu- 
state abolevit.  In  his  castris  Cluilius  albanus  rex  mori- 
tur ; dictatorem  Albani  Mettum  FufTetium  creant.  Inte- 
rim  Tullus  ferox,  praecipue  morte  regis,  magnumque 
deorum  numen,  ab  ipso  capite  orsum,  in  omne  nomen 
albanum  expetiturum  poenas  ob  bellum  impium  dicti- 
tans, nocte,  praeteritis  nostium  castris,  infesto  exercitu  in 
agrum  albanum  pergit.  Ea  res  nb  stativis  excivit  Met- 

tum.  Ducit,  quam  proxime  ad  hostem  potest ; inde  le- 
gatum praemissum  nuntiare  Tullo  iubet,  priusquam  di- 
micent, opus  esse  colloquio : si  serum  congressus  sit ; 
satis  scire,  ea  se  allaturum,  quae  nihilo  minus  ad  rem 
romanam,  quam  ad  albanam,  pertineant.  Haud  asper- 
natus Tullus,  tametsi  vana  afferebantur,  in  aciem  edu- 
cit. Exeunt  contra  et  Albani.  Postquam  instructi  utrim- 
que stabant,  cum  paucis  procerum  in  medium  duces  pro- 
cedunt. Ibi  infit  Albanus  : Iniurias  et  non  redditas  res 
ex  foedere,  quae  repetitae  sint,  et  ego  regem  nostrum  Clui- 
lium, causam  huiusce  esse  belli,  audisse  videor  : nec  te 
dubito,  Tulle,  eadem  prae  te  ferre.  Sed,  si  vera  potius, 
quam  dictu  speciosa,  dicenda  sunt,  cupido  imperii  duos 
cognatos  vicinosque  populos  ad  arma  stimulat.  Neque, 
recte,  an  perperam,  interpretor ; fuerit  ista  eius  delibe- 
ratio, qui  bellum  suscepit.  Me  Albani  gerendo  bello  du- 
cem creavere.  Illud  te,  Tulle,  monitum  velim : Etrusca 
res,  quanta  circa  nos  teque  maxime  sit,  quo  propior  es 
Etruscis,  hoc  magis  scis.  Multum  illi  terra,  plurimum 
mari  pollent.  Memor  esto,  iam,  quum  signum  pugnae  da- 
bis, has  duas  acies  spectaculo  fore  ; ut  fessos  confectos- 
que,  simul  victorem  ac  victum  aggrediantur.  Itaque,  si 
nos  dii  amant,  quoniam,  non  contenti  libertate  certa,  in 
dubiam  imperii  servitiique  aleam  imus,  ineamus  aliquam 
viam,  qua  utri  utris  imperent,  sine  magna  clade,  sine 
multo  sanguine  ulriusque  populi,  decerni  possit.  Haud 
displicet  res  Tullo,  quanquam,  tum  indole  animi,  tum 
spe  victoriae,  ferocior  erat.  Quaerentibus  utrimque  ratio 
initur,  cui  et  fortuna  ipsa  praebuit  'materiam. 

XXIV.  Forte  in  duobus  tum  exercitibus  erant  trige- 
mini fratres,  nec  aetate  nec  viribus  dispares.  Horatios 
Curiatiosque  fuisse,  satis  constat;  nec  ferme  res  antiqua 
alia  est  nobilior : tamen  in  re  tam  clara  nominum  error 
manet ; utrius  populi  Horatii,  utrius  Curiatii  fuerint.  Au- 
ctores utroque  trahunt : plures  tamen  invenio,  qui  Ro- 
manos Horatios  vocent.  Hos  ut  sequar,  inclinat  animus. 
Cum  trigeminis  agunt  reges,  ut  pro  sua  quisque  patria 
dimicent  ferro : ibi  imperium  fore,  unde  victoria  tuerit. 
Nihil  recusatur  : tempus  et  locus  convenit.  Priusquam 
dimicarent,  foedus  ictum  inter  Romanos  et  Albanos  est 

his  legibus,  ut,  cuiusque  populi  cives  eo  certamine  vicis- 
sent, is  alteri  populo  cum  Dona  pace  imperitaret.  Foe- 
dera alia  aliis  legibus,  ceterum  eodem  modo  omnia,  fiunt. 
Tum  ita  factum  accepimus,  nec  ullius  vetustior  foederis 
memoria  est.  Fetialis  regem  Tullum  ita  rogavit:  Iubesne 
me,  rex,  cum  patre  patrato  populi  albani  foedus  ferire? 
iubente  rege,  Sagmina,  inquit,  te,  rex,  posco.  Rex  ait. 
Puram  tollito.  Fetialis  ex  arce  graminis  herbam  puram 
attulit : postea  regem  ita  rogavit : Rex,  facisne  me  tu 
regium  nuntium  populi  romani  Quiritium?  vasa,  comi- 
tesque meos  ? Rex  respondit : Quod  sine  fraude  mea  po- 
pulique romani  Quiritium  fiat,  facio.  Fetialis  erat  M, 
Valerius : patrem  patratum  Sp.  Fusium  fecit,  verbena 
caput  capillosque  tangens.  Pater  patratus  ad  iusiurandum 
patrandum,  id  est,  sanciendum  fit  foedus;  multisque  id 
verbis,  quae  longo  effata  carmine  non  operae  est  refer- 
re, peragit  Legibus  deinde  recitatis  : Audi,  inquit,  /u- 
piter  audi,  pater  patrate  populi  albani ; audi  tu,  populus 
albanus  ; ut  illa  palam,  prima,  postrema,  ex  ilhs  tabu- 
lis ce  rave  recitata  sunt  sine  dolo  malo,  utique  ea  hic  ho- 
die rectissime  intellecta  sunt,  illis  legibus  populus  roma- 
nus  prior  non  deficiet.  Si  prior  defexit  publico  consilio 
dolo  malo ; tu  illo  die,  lupiter,  populum  romanum  sic, 
ferito,  ut  ego  hunc  porcum  hic  hodie  feriam : tantoque 
magis  ferito,  quanto  magis  potes  pollesque.  Id  ubi  dixit, 
porcum  saxo  silice  percussit.  Sua  item  carmina  Albani 
suumque  iusiurandum  per  suum  dictatorem  suosque  sa- 
cerdotes peregerunt. 

XXV.  Foedero  icto,  trigemini,  sicut  convenerat,  arma 
capiunt.  Quum  sui  utrosque  adhortarentur,  deos  patrios, 
patriam  ac  parentes,  quicquid  civium  domi,  quicquid  in 
exercitu  sit,  illorum  tunc  arma,  illorum  intueri  manus : 
feroces  et  suopte  ingenio,  et  pleni  adhortantium  vocibus, 
in  medium  inter  duas  acies  procedunt.  Consederant  utrim- 
que pro  castris  duo  exercitus,  periculi  magis  praesentis, 
quam  curae,  expertes  : quippe  imperium  agebatur,  in  tam 
paucorum  virtute  atque  fortuna  positum.  Itaque  ergo 
erecti  suspensique  in  minime  gratum  spectaculum  animo 
intenduntur.  Datur  signum  : in  festisque  armis,  velut  acies, 
terni  iuvenes,  magnorum  exercituum  animos  gerentes. 

concurrunt : nec  his,  nec  illis  periculum  suum  ; publi- 
cum imperium  servitiumque  obversatur  animo,  fu  luraque 
ea  deinae  patriae  fortuna,  quam  ipsi  fecissent.  Ut  primo 
statim  concursu  increpuere  arma,  micantesque  fulsere 
gladii,  horror  ingens  spectantes  perstringit : et,  neutro 
inclinata  spe,  torpebat  vox  spiritusque.  Consertis  deinde 
inanibus,  quum  iam  non  motus  tantum  corporum,  agita- 
tioque anceps  telorum  armorumque,  sed  vulnera  quoque 
et  sanguis  spectaculo  essent ; duo  Romani,  super  alium 
alius,  vulneratis  tribus  Albanis,  exspirantes  corruerunt. 
Ad  quorum  casum  quum  conclamasset  gaudio  albanus 
exercitus,  romanas  legiones  iam  spes  tota,  nondum  ta- 
men cura,  deseruerat,  exanimes  vice  unius,  quem  tres 
Curiatii  circumsteterant.  Forte  is  integer  fuit,  ut  univer- 
sis solus  nequaquam  par,  sic  adversus  singulos  ferox. 
Ergo,  ut  segregaret  pugnam  eorum,  capessit  fugam,  ita 
ratus  secuturos,  ut  quemque  vulnere  affectum  corpus  si- 
neret. Iam  aliquantum  spatii  ex  eo  loco,  ubi  pugnatum 
est,  aufugerat,  quum  respiciens  videt  magnis  intervallis 
sequentes  : unum  haud  procul  ab  sese  abesse.  In  eum 
magno  impetu  rediit.  Et,  dum  albanus  exercitus  incla- 
mat Curiatiis,  uti  opem  ferant  fratri,  iam  Horatius,  caeso 
hoste  victor,  secundam  pugnam  petebat.  Tum  clamore, 
qualis  ex  insperato  faventium  solet , Romani  adiuvant 
militem  suum  : et  ille  defungi  proelia  festinat.  Prius 
itaque,  quam  alter,  qui  nec  procul  aberat,  consequi  pos- 
set, et  alterum  Curiatium  conficit,  lamque,  aequato  Mar- 
te, singuli  supererant  ; sed  nec  spe  nec  viribus  pares. 
Alterum  intactum  ferro  corpus  et  geminata  victoria  fe- 
rocem in  certamen  tertium  dabant : alter,,  fessum  vul- 
nere, fessum  cursu  trahens  corpus,  victusque  fratrum 
ante  se  strage,  victori  obiicitur  hosti.  Nec  illud  proe- 
lium fuit.  Romanus  exsultans , Duos,  inquit,  fratrum 
Manibus  dedi : tertium  causae  belli  huiusce,  ut  Romanus 
Albano  imperet,  dabo.  Male  sustinenti  arma  gladium  su- 
perne iugulo  defigit : iacentem  spoliat.  Romani  ovantes 
ac  gratulanles  Horatium  accipiunt ; eo  maiore  cum  gau- 
dio, quo  prope  metum  res  fuerat.  Ad  sepulturam  inde 
suorum  nequaquam  paribus  animis  vertuntor ; quippe 
imperio  alteri  aucti,  alteri  ditionis  alienae  facti.  Sepul- 

era  exstant,  quo  quisque  loco  cecidit : duo  romana  uno 
loco  propius  Albam,  tria  albana  Hornam  versus ; sed 
distantia  locis,  et  ut  pugnatum  est. 

XXVI.  Priusquam  inde  digrederentur,  roganti  Metto, 
ex  foedere  icto  quid  imperaret,  imperat  Tullus,  uti  iu- 
ventutem  in  armis  habeat : usurum  se  eorum  opera,  si 
bellum  cum  Veientibus  foret.  Ita  exercitus  inde  domos 
abducti.  Princeps  Horatius  ibat,  trigemina  spolia  prae 
se  gerens.  Cui  soror  virgo,  quae  desponsa  uni  ex  Curia- 
tiis fuerat,  obvia  ante  portam  Capenam  fuit : cognitoque 
super  humeros  fratris  paludamento  sponsi,  quod  ipsa 
confecerat,  solvit  crines,  et  flebiliter  nomine  sponsum 
mortuum  appellat-.  Movet  feroci  iuveni  animum  complo- 
ratio sororis  in  victoria  sua  tanloque  gaudio  publico. 
Stricto  itaque  gladio,  simul  verbis  increpans,  transfigit 
puellam.  Abi  hinc  cum  immaturo  amore  ad  sponsum, 
inquit,  oblita  fratrum  mortuorum  vivi que,  oblita  patriae. 
Sic  eat,  quaecunque  Romana  lugebit  hostem.  Atrox  visum 
id  facinus  patribus  plebique ; sed  rqcens  meritum  facto 
obstabat : tamen  raptus  in  ius  ad  regem.  Rex,  ne  ipse 
tam  tristis  ingratique  ad  vulgus  iudicii,  aut,  secundum 
iudicium,  supplicii  auctor  esset,  concilio  populi  advocato, 
Duumviros,  inquit,  qui  Horatio  perduellionem  iudicent, 
secundum  legem  facio.  Lex  horrendi  carminis  erat : 
Duumviri  perduellionem  iudicent.  Si  a duumviris  provo- 
carit,  provocatione  certato:  si  vincent,  caput  obnubito : in- 
felici arbori  reste  suspendito : verberato  vel  intra  pomoe- 
rium, vel  extra  pomoerium.  Hac  lege  duumviri  creati, 
qui  se  absolvere  non  rebantur  ea  lege,  ne  innoxium  qui- 
dem, posse,  quum  condemnassent;  tum  alter  ex  his, 
Horati,  tibi  perduellionem  iudico,  inquit;  1,  lictor,  colliga 
manus.  Accesserat  lictor,  iniiciebatque  laqueum.  Tum 
Horatius,  auctore  Tullo,  demente  legis  interprete,  Pro- 
voco, inquit.  Ita  de  provocatione  certatum  ad  populum 
est.  Moti  homines  sunt  in  eo  iudicio,  maxime  P.  Hora- 
tio patre  proclamante,  se  fdiam  iure  caesam  iudicare  : 
ni  ita  esset,  patrio  iure  in  filium  animadversurum  fuisse. 
Orabat  deinde,  ne  se,  quem  paullo  ante  cum  qgregia 
stirpe  conspexissent,  orbum  liberis  facerent.  Inter  haec 
senex,  iuvenem  amplexus,  spolia  Curiatiorum  fixa  eo 

loco,  qui  nunc  Pila  Horatia  appellatur,  ostentans,  Hunc- 
cine,  aiebat,  quem  modo  decoratum  ovantemque  victoria 
incedentem  vidistis,  Quirites,  eum  sub  furca  vinctum  in- 
ter verbera  et  cruciatus  videre  potestis  ? quod  vix  Alba- 
norum oculi  tam  deforme  spectaculum  ferre  possent.  I, 
lictor,  colliga  manus,  quae  paullo  ante  armatae  imperium 
populo  romano  pepererunt.  I,  caput  obnube  liberatoris 
urbis  huius : arbori  infelici  suspende  : verbera,  vel  intra 
pomoerium,  modo  inter  illa  pila  et  spolia  hostium  ; vel  ex- 
tra pomoerium,  modo  inter  sepulcra  Curiatiorum.  Quo  enim 
ducere  hunc  iuvenem  potestis,  ubi  non  sua  decora  eum  a 
tanta  foeditate  supplicii  vindicent  ? Non  tulit  populus  nec 
patris  lacrimas,  nec  ipsius  parem  in  omni  periculo  ani- 
mum : absolveruntque  admiratione  magis  virtutis,  quam 
iure  causae.  Itaque,  ut  caedes  manifesta  aliquo  tamen 
piaculo  lueretur,  imperatum  patri,  ut  filium  expiaret 
pecunia  publica.  Is,  quibusdam  piacularibus  sacrificiis 
factis,  quae  deinde  genti  Horatiae  tradita  sunt,  trans- 
misso per  viam  tigillo,  capite  adoperto,  velut  sub  iugum 
misit  iuvenem.  Id  hodie  quoque  publice  semper  refe- 
ctum manet.  Sororium  tigillum  vocant.  Horatiae  sepul- 
crum, quo  loco  corruerat  icta,  constructum  est  saxo 
quadrato. 

XXVII.  Nec  diu  pax  albana  mansit.  Invidia  vulgi, 
quod  tribus  militibus  fortuna  publica  commissa  fuerit, 
vanum  ingenium  dictatoris  corrupit ; et,  quoniam  recta 
consilia  haud  bene  evenerant,  pravis  reconciliare  popu- 
larium animos  coepit.  Igitur,  ut  prius  in  bello  pacem, 
sic  in  pace  bellum  quaerens,  quia  suae  civitati  animo- 
rum plus,  quam  virium,  cernebat  esse,  ad  bellum  palam 
atqu3  ex  edicto  gerundum  alios  concitat  populo,s : suis 
per  speciem  societatis  proditionem  reservat.  Fidenates, 
colonia  romann,  Veientibus  sociis  consilii  assumptis,  pa- 
cto transitionis  Albanorum  ad  bellum  atque  arma  inci- 
tantur. Quum  Fidenae  aperte  descissent,  Tullus,  Melto 
exerciluque  eius  ab  Alba  accito,  contra  hostes  ducit.  Ubi 
Anienem  transiit,  ad  confluentes  collocat  castra.  Inter 
eum  locum  et  Fidenas  Veientium  exercitus  Tiberim  trans- 
ierat. Hi  et  in  acie  prope  flumen  tenuere  dextrum  cornu: 
in  sinistro  Fidenates  propius  montes  consistunt.  Tullus 

adversus  Veientem  hostem  dirigit  suos : Albanos  contra 
legionem  Fidenatium  collocat.  Albano  non  pius  animi 
erat,  quam  fidei.  Nec  manere  ergo,  nec  transire  aperte 
ausus,  sensim  ad  montes  succedit.  Inde,  ubi  satis  subisse 
sese  ratus  est,  erigit  totam  aciem  : fluctuansque  animo, 
ut  tereret  tempus,  ordines  explicat.  Consilium  erat,  qua 
fortuna  rem  daret,  ea  inclinare  vires.  Miraculo  primo 
esse  Romanis,  qui  proximi  steterant,  ut  nudari  latera 
sua  sociorum  digressu  senserunt : inde  eques  citato  equo 
nuntiat  regi,  abire  Albanos.  Tullus  in  re  trepida  duo- 
decim vovit  Salios,  fanaque  Pallori  ac  Pavori.  Equitem, 
clara  increpans  voce,  ut  hostes  exaudirent,  redire  in  proe- 
lium iubet : Nihil  trepidatione  opus  esse : suo  iussu  cir- 
cumduci Albanum  exercitum,  ut  Fidenatium  nuda  terga 
invadant.  Idem  imperat,  ut  hastas  equites  erigere  iubeat. 
Id  factum  magnae  parti  peditum  romanorum  conspe- 
ctum abeuntis  albani  exercitus  intersepsit : qui  vide- 
rant, id,  quod  ab  rege  auditum  erat,  rati,  eo  acrius  pu- 
gnant. Terror  ad  hostes  transit : et  audiverant  clara  voce 
dictum,  et  magna  pars  Fidenatium,  ut  qui  coloni  additi 
Romanis  essent,  latine  sciebant.  Itaque,  ne  subito  ex 
collibus  decursu  Albanorum  intercluderentur  ab  oppido, 
terga  vertunt.  Instat  Tullus,  fusoque  Fidenatium  cornu, 
in  Veientem,  alieno  pavore  perculsum,  ferocior  redit.  Nec 
illi  tulere  impetum  : sed  ab  effusa  fuga  flumen  obiectum 
a tergo  arcebat.  Quo  postquam  fuga  inclinavit,  alii,  ar- 
ma foede  iactantes,  in  aquam  caeci  ruebant : alii,  dum 
cunctantur  in  ripis,  inter  fugae  pugnaeque  consilium  op- 
pressi. Non  alia  ante  romana  pugna  atrocior  fuit. 

XXV11I.  Tum  Albanus  exercitus,  spectator  certami- 
nis, deductus  in  campos.  Mettus  Tullo  devictos  hostes 
gratulatur : contra  Tullus  Mettum  benigne  alloquitur. 
Quod  bene  vertat,  castra  Albanos  romanis  castris  iun- 
gerc  iubet : sacrificium  lustrale  in  diem  posterum  parat. 
Ubi  illuxit,  paratis  omnibus,  ut  assolet,  vocari  ad  con- 
cionem utrumque  exercitum  iubet.  Praecones,  ab  extre- 
mo orsi,  primos  excivere  Albanos.  Hi,  novitate  etiam  rei 
moti,  ut  regem  romanum  condonantem  audirent,  pro- 
ximi constitere.  Ex  composito  armata  circumdatur  ro- 
mana legio:  centurionibus  datum  negotium  erat,  ut  sine 

inora  imperia  exsequerentur.  Tum  ita  Tullus  infit : Ro- 
mani, si  unquam  ante  alias  ullo  in  bello  fuit,  quod  pri- 
mum diis  immortalibus  gratias  ageretis,  deinde  vestrae 
ipsorum  virtuti,  hesternum  id  proelium  fuit.  Dimicatum 
est  enim  non  magis  cum  hostibus,  quam,  quae  dimicatio 
maior  atque  periculosior  est,  cum  proditione  ac  perfidia 
sociorum.  Nam,  ne  vos  falsa  opinio  teneat,  iniussu  meo 
Albani  subiere  ad  montes:  nec  imperium  illud  meum,  sed 
consilium  et  imperii  simulatio  fuit : ut  nec,  vobis  igno- 
rantibus deseri  vos,  averteretur  a certamine  animus ; et 
hostibus  circumveniri  se  a tergo  ratis,  terror  ac  fuga  in- 
iiceretur.  Nec  ea  culpa,  quam  arguo,  omnium  Albanorum 
est.  Ducem  secuti  sunt : ut  et  vos,  si  quo  ego  inde  ag- 
men declinare  voluissem,  fecissetis.  Meltus  ille  est  ductor 
itineris  huius,  Mettus  idem  huius  machinator  belli,  Met- 
ius foederis  romani  albanique  ruptor.  Audeat  deinde  ta- 
lia alius,  nisi  in  hunc  insigne  iam  documentum  mortali- 
bus dedero.  Centuriones  armati  Mettum  circumsistunt : 
rex  cetera,  ut  orsus  erat,  peragit.  Quod  bonum,  faustum 
felixque  sit  populo  romano  ac  mihi,  vobisque,  Albani; 
populum  omnem  albanum  Romam  traducere  in  animo 
est  ; civitatem  dare  plebi  ; primores  in  patres  legere  : 
unam  urbem,  unam  rempublicam  facere.  Ut  ex  uno  quon- 
dam in  duos  populos • divisa  albana  res  est,  sic  nunc  in 
unum  redeat.  Ad  haec  albana  pubes,  inermis  ab  arma- 
tis septa,  in  variis  voluntatibus,  communi  tamen  metu 
cogente,  silentium  tenet.  Tum  Tullus:  Mette  Fu/feti,  in- 
quit, si  ipse  discere  posses  fidem  ac  foedera  servare,  vivo 
tibi  ea  disciplina  a me  adhibita  esset.  Nunc  quoniam 
tuum  insanabile  ingenium  est,  at  tu  tuo  supplicio  doce 
humanum  genus  ea  sancta  credere,  quae  a te  violata  sunt. 
Ut  igitur  paullo  ante  animum  inter  fidenatem  roma- 
namque  rem  ancipitem  gessisti,  ita  iam  corpus  possim 
distrahendum  dabis.  Exinde,  duabus  admotis  quadrigis, 
in  currus  earum  distentum  illigat  Mettum  : deinde  in 
diversum  iter  equi  concitati,  lacerum  in  utroque  curru 
corpus,  qua  inhaeserant  vinculis  membra,  portantes.  Aver- 
tere omnes  a tanta  foeditate  spectaculi  oculos.  Primum 
ultimumque  illud  supplicium  apud  Romanos  exempli  pa- 

rum  memoris  legum  humanarum  Fuit.  In  aliis  gloriari 
licet,  nulli  gentium  mitiores  placuisse  poenas. 

XXIX.  Inter  haec  iam  praemissi  Albam  erant  equi- 
tes, qui  multitudinem  traducerent  Hornam.  Legiones 
deinde  ductae  ad  diruendam  urbem.  Quae  ubi  intravero 
portas,  non  quidem  fuit  tumultus  ille,  nec  pavor,  qualis 
captarum  esse  urbium  solet ; quum,  effractis  portis,  stra- 
tisve  ariete  muris,  aut  arce  vi  capta,  clamor  hostilis  et 
cursus  per  urbem  armatorum  omnia  ferro  flammaque  mi- 
scet : sed  silentium  triste  ac  tacita  moestitia  ita  defixit 
omnium  animos,  ut,  prae  metu  obliti,  quid  relinquerent, 
quid  secum  ferrent,  deficiente  consilio,  rogi tantesque  alii 
alios,  nunc  in  liminibus  starent,  nunc  errabundi  domos 
suas,  ultimum  illud  visuri,  pervagarentur.  Ut  vero  iam 
equitum  clamor  exire  iubentium  instabat,  iam  fragor  tec- 
torum, quae  diruebantur,  ultimis  urbis  partibus  audie- 
batur, pulvisque,  ex  distantibus  locis  ortus,  velut  nube 
inducta  omnia  impleverat;  raptim,  quibus  quisque  pote- 
rat, elatis,  quum  larem  ac  penates  tectaque,  in  quibus 
natus  quisque  educatusque  esset,  relinquentes  exirent : 
iam  continens  agmen  migrantium  impleverat  vias : et 
conspectus  aliorum  mutua  miseratione  integrabat  lacri- 
mas : vocesquc  etiam  miserabiles  exaudiebantur : mulie- 
rum praecipue,  quum  obsessa  ab  armatis  templa  augu- 
sta praeterirent,  ac  velut  captos  relinquerent  deos.  Egres- 
sis urbem  Albanis,  Romanus  passim  publica  privataque 
omnia  tecta  adaequat  solo,  unaque  hora  quadringentorum 
annorum  opus,  quibus  Alba  steterat,  excidio  ac  ruinis 
dedit.  Templis  tamen  defini  (ita  enim  edictum  ab  rege 
fuerat)  temperatum  est 

XXX.  Itorna  interim  crescit  Albae  ruinis.  Duplicatur 
civium  numerus  : Coelius  additur  urbi  mons,;  et,  quo 
frequentius  habitaretur,  eam  sedem  Tullus  regiae  capit, 
ibique  habitavit  Principes  Albanorum  in  patres,  ut  ea 
quoque  pars  reipublicae  cresceret,  legit  lulios,  Servilios, 
Quinctios,  Geganios,  Curiatios,  Cloclios  : templumque  or- 
dini ab  se  aucto  curiam  fecit,  quae  Hostilia  usque  ad  pa- 
trum nostrorum  aetatem  appellata  est.  Et,  ut  omnium  or- 
dinum viribus  aliquid  ex  novo  populo  adiiceretur,  equitum 

. decem  turmas  ex  Albanis  legit.  Legiones  et  veteres  eodem 

supplemento  explevit,  et  novas  scripsit.  Hac  fiducia  vi- 
rium Tullus  Sabinis  bellum  indicit,  genti  ea  tempestate 
secundum  Etruscos  opulentissimae  viris  armisque.  Utrim- 
que iniuriae  factae,  ac  res  nequicquam  erant  repetitae. 
Tullus  ad  Feroniae  fanum  mercatu  frequenti  negotiato- 
res romanos  comprehensos  querebatur.  Sabini  suos  prius 
in  lucum  confugisse  ac  Romae  retentos.  Hae  causae  belli 
ferebantur.  Sabini,  haud  parum  memores,  et  suarum  vi- 
rium partem  Romae  ab  Tatio  locatam,  et  romanam  rem 
nuper  etiam  adiectione  populi  albani  auctam,  circumspi- 
cere et  ipsi  externa  auxilia.  Etruria  erat  vicina  ; proximi 
Etruscorum  Veientes.  Inde,  ob  residuas  bellorum  iras 
maxime  sollicitatis  ad  defectionem  animis,  voluntarios 
traxere  : et  apud  vagos  quosdam  ex  inopi  plebe  etiam 
merces  valuit.  Publico  auxilio  nullo  adiuti  sunt ; valuit- 
que  apud  Veientes  (nam  de  ceteris  minus  mirum  est) 
pacta  cum  Romulo  induciarum  fides.  Quum  bellum  utrim- 
que summa  ope  pararent,  vertique  in  eo  res  videretur, 
utri  prius  arma  inferrent,  occupat  Tullus  in  agrum  Sa- 
binum transire.  Pugna  atrox  aa  silvam  Malitiosam  fuit: 
ubi  et  peditum  quidem  robore,  ceterum  equitatu  aucto 
nuper,  plurimum  romana  acies  valuit.  Ab  equitibus  re- 
pente invectis  turbati  ordines  sunt  Sabinorum  : nec  pu- 
gna deinde  illis  constare,  nec  fuga  explicari  sine  magna 
caede  potuit. 

XXXI.  Devictis  Sabinis,  quum  in  magna  gloria  nra- 
gnisque  opibus  regnum  Tulli  ac  tota  res  romana  esset, 
nuntiatum  regi  patribusque  est,,  in  monte  Albano  lapi- 
dibus pluisse.  Quod  quum  credi  vix  posset,  missis  ad  id 
visendum  prodigium,  in  conspectu,  haud  aliter  quam 
quum  grandinem  venti  glomeratam  in  terras  agunt,  cre- 
bri cecidero  coelo  lapides.  Visi  etiam  audire  vocem  in- 
gentem ex  summi  cacuminis  luco,  ut  patrio  ritu  sacra 
Albani  facerent,  quae,  velut  diis  quoque  simul  cum  pa- 
tria relictis,  oblivioni  dederant : et  aut  romana  sacra 
susceperant,  aut,  fortunae,  ut  Iit,  obirati,  cultum  reli- 
querant detim.  Romanis  quoque  ab  eodem  prodigio  no- 
vendiale sacrum  publice  susceptum  est : seu  voce  coele- 
sti ex  Albano  monte  missa,  (nam  id  quoque  traditur)  seu 
haruspicum  monitu.  Mansit  certe  solemne,  ut,  quandoque 

idem  prodigium  nuntiaretur,  feriae  per  novem  dies  age- 
rentur. Haud  ita  muito  post  pestilentia  laboratum  est. 
Unde  quum  pigritia  militandi  oriretur ; nulla  tamen  ab 
armis  quies  dabatur  ab  bellicoso  rege,  salubriora  etiam 
credente  militiae,  quam  domi,  iuvonum  corpora  esse  : 
donec  ipse  quoque  longinquo  morbo  est  implicitus.  Tunc 
adeo  fracti  simul  cum  corpore  sunt  spiritus  illi  feroces, 
ut,  qui  nihil  ante  ratus  esset  minus  regium,  quam  sacris 
'dedere  animum,  repente  omnibus  magnis  parvisque  su- 
perstitionibus obnoxius  degeret,  religionibusquo  etiam  po- 
pulum impleret.  Vulgo  iam  homines,  eum  statum  rerum, 
qui  sub  Numa  rege  fuerat,  requirentes,  unam  opem  ae- 
gris corporibus  relictam,  si  pax  veniaque  ab  diis  impe- 
trata esset,  credebant.  Ipsum  regem,  tradunt,  volventem 
commentarios  Numae,  quum  ibi  quaedam  occulta  solem- 
nia  sacrificia  Iovi  Elicio  lacta  invenisset,  operatum  his 
sacris  se  abdidisse  : sed  non  rite  initum  aut  curatum  id 
sacrum  esse ; nec  solum  nullam  ei  oblatam  coelestium 
speciem,  sed  ira  Iovis,  sollicitati  prava  religione,  fulmine 
ictum  cum  domo  conflagrasse.  Tullus  magna  gloria  belli 
regnavit  annos  duos  et  triginta. 

XXXII.  Mortuo  Tullo,  res,  ut  institutum  iam  inde  ab 
initio  erat,  ad  patres  redierat : hique  interregem  nomi- 
naverant. Quo  comitia  habente,  Ancum  Marcium  regem 
populus  creavit : patres  fuere  auctores.  Numae  Pompilii 
regis  nepos,  filia  ortus,  Ancus  Marcius  erat.  Qui,  ut  re- 
gnare coepit,  et  avitae  gloriae  memor,  et  quia  proximum 
regnum,  cetera  egregium,  ab  una  parte  haud  satis  pro- 
sperum fuerat,  aut  neglectis  religionibus,  aut  prave  cul- 
tis; longe  antiquissimum  ratus,  sacra  publica,  ut  ab 
Numa  instituta  erant,  facere  ; omnia  ea  ex  commentariis 
regis  pontificem  in  album  relata,  proponere  in  publico 
iubet.  Inde  et  civibus  otii  cupidis,  et  finitimis  civitatibus 
facta  spes,  in  avi  mores  at<jue  instituta  regem  abiturum. 
Igitur  Latini,  cum  quibus,  Tullo  regnante,  ictum  foedus 
erat,  sustulerant  animos  : et,  quum  incursionem  in  agrum 
romanum  fecissent,  repetentibus  res  Romanis  superbe 
responsum  reddunt ; desidem  romanum  regem  inter  sa- 
cella et  aras  acturum  esse  regnum  rati.  Medium  erat  in 
Anco  ingenium,  et  Numae,  et  Romuli  memor : et,  prae- 

terquam  quod  avi  reguo  magis  necessariam  fuisse  pacem 
credebat,  quum  in  novo,  tum  feroci  populo  ; etiam,  quod 
illi  contigisset  otium,  sine  iniuria  id  se  haud  facile  ha- 
biturum : tentari  patientiam  et  tentatam  contemni : tero- 
poraque  esse  Tullo  regi  aptiora,  quam  Numae.  Ut  tamen, 
quoniam  Numa  in  pace  religiones  instituisset,  a se  bel- 
< licae  caerimoniae  proderentur ; nec  gererentur  solum, 
sed  etiam  indicerentur  bella  aliquo  ritu  ; ius  ab  antiqua 
gente  Aequicolis,  quod  nunc  fetiales  habent,  descripsit, 
quo  res  repetuntur.  Legatus,  ubi  ad  fines  eorum  venit, 
unde  res  repetuntur,  capite  velato  filo  (lanae  velamen 
est)  Audi,  lupiter , inquit,  audite  fines ; (cuiuscunque 
gentis  sunt,  nominat)  audiat  Fas.  Ego  sum  publicus  nun- 
tius populi  romani,  i uste  pieque  legatus  venio,  verbisque 
meis  fides  sit.  Peragit  deinde  postulata.  Inde  Iovem  te- 
stem facit  : Si  ego  iniuste  impieque  illos  homines  illasque 
res  dedier  nuntio  populi  romani  mihi  exposco,  tum  pa- 
triae compotem  me  nunquam  siris  esse.  Haec,  quum  fines 
supr.iscandit,  haec,  quicunque  ei  primus  vir  obvius  fue- 
rit, haec,  portam  ingrediens,  haec,  forum  ingressus,  pau- 
cis verbis  carminis  concipiendique  iurisiurandi  mutatis, 
peragit.  Si  non  deduntur,  quos  exposcit,  diebus  tribus 
et  triginta  (tot  enim  solemnes  sunt)  peractis,  bellum  ita 
indicit : Audi,  lupiter,  et  tu,  Ium,  Quirine,  diique  omnes 
coelestes,  vosque  terrestres,  vosque  inferni  audite.  Ego  vos 
testor,  populum  illum,  (quicunque  est  nominat)  iniustum 
esse,  neque  ius  persolvere.  Sed  de  istis  rebus  in  patria 
maiores  natu  consulemus,  quo  pacto  ius  nostrum  adipi- 
scamur. Cum  his  nuntius  ltomam  ad  consulendum  redit. 
Confestim  rex  his  ferme  verbis  patres  consulebat : Qua- 
rum rerum,  litium,  causarum  condixit  pater  patratus  po- 
puli romani  Quiritium  patri  patrato  priscorum  Latino- 
rum hominibusque  priscis  Latinis,  quas  res  dari,  fieri, 
solvi  oportuit,  quas  res  nec  dederunt,  nec  fecerunt,  nec 
solverunt,  dic,  inquit  ei,  quem  primum  sententiam  roga- 
bat, quid  censes?  Tum  ille  : Puro  pioque  duello  quae- 
rendas censeo,  itaque  consentio,  consciscoque.  Inde  ordine 
alii  rogabantur : quandoque  pars  maior  eorum,  qui  ade- 
rant, in  eandem  sententiam  ibat,  bellum  erat  consensu. 
Fieri  solitum,  ut  fetialis  hastam  ferratam  aut  sanguineam 

praeustam  ad  Gnes  eorum  ferret,  et,  non  minus  tribus 
puberibus  praesentibus,  diceret  : Quod  populi  priscorum 
Latinorum  hominesque  prisci  Latini  adversus  populum  ro- 
manum  Quiritium  fecerunt,  deliquerunt,  quod  populus  ro- 
manus  Quiritium  bellum  cum  priscis  Isxtinis  iussit  esse, 
senatusque  populi  romani  Quiritium  censuit,  consensit, 
conscivit,  ut  bellum  cum  priscis  Latinis  fieret : ob  eam 
rem  ego  populusque  romanus  populis  priscorum  Latino- 
rum hominibusque  priscis  Latinis  bellum  indico  facioquc. 
Id  ubi  dixisset,  hastam  in  fines  eorum  emittebat.  Hoc 
tum  modo  ab  Latinis  repetitae  res,  ac  bellum  indictum : 
moremque  eum  posteri  acceperunt. 

XXXIII.  Ancus,  demandata  cura  sacrorum  flamini- 
bus sacerdotibusque  aliis,  exercitu  novo  conscripto  pro- 
fectus, Politorium,  urbem  Latinorum,  vi  cepit ; secutus- 
que  morem  regum  priorum,  qui  rem  romanam  auxe- 
rant hostibus  in  civitatem  accipiendis,  multitudinem  om- 
nem Hornam  traduxit.  Et,  quum  circa  Palatium,  sedem 
veterum  Romanorum,  Sabini  Capitolium  atque  arcem, 
Coelium  montem  Albani  implessent ; Aventinum  novae 
multitudini  datum.  Additi  eodem  haud  ita  multo  post, 
Tellenis  Ficanaque  captis,  novi  cives.  Politorium  inde 
rursus  bello  repetitum,  quod  vacuum  occupaverant  pri- 
sci Latini : caque  causa  diruendae  urbis  eius  fuit  Ro- 
manis, ne  hostium  semper  receptaculum  esset.  Postremo, 
omni  bello  latino  Medulliam  compulso,  aliquamdiu  ibi 
Marte  incerto,  varia  victoria,  pugnatum  est:  nam  et 
urbs  tuta  munitionibus,  praesidioque  firmata  valido  erat, 
et,  castris  in  aperto  positis,  aliquoties  exercitus  latinus 
cominus  cum  Romanis  signa  contulerat.  Ad  ultimum, 
omnibus  copiis  connisus.  Ancus  acie  primum  vincit : 
inde,  ingenti  praeda  politus,  Romam  redit,  tum  quoque 
multis  millibus  Latinorum  in  civitatem  acceptis  ; quibus, 
ut  iungeretur  Palatio  Aventinum,  ad  Murciae  datae  se- 
des. laniculum  quoque  adiectum  ; non  inopia  loci,  sed 
ne  quando  ea  arx  hostium  esset.  Id  non  muro  solum, 
sed  etiam,  ob  commoditatem  itineris,  ponte  sublicio,  tum 
primum  in  Tiberi  facto,  coniungi  urbi  placuit  Quiri- 
tium quoque  fossa,  haud  parvum  munimentum  a pla- 
nioribus aditu  locis,  Anci  regiS  opus  est.  Ingenti  incre- 

mento  rebus  auctis,  quum  in  tanta  multitudine  hominum, 
discrimine  recte  an  perperam  facti  confuso,  facinora  clan- 
destina fierent,  carcer  ad  terrorem  increscentis  audaciae 
media  urbe,  imminens  foro  aedificatur.  Nec  urbs  tantum 
hoc  rege  crevit,  sed  etiam  ager  liucsque.  Silva  Maesia  Ye- 
ientibus  adempta,  usque  ad  mare  imperium  prolatum,  et 
in  ore  Tiberis  Ostia  urbs  condita:  salinae  circa  factae,  egre- 
gieque  rebus  bello  gestis,  aedis  Iovis  Feretrii  amplificata. 

XXXIV.  Anco  regnante,  Lucumo,  vir  impiger  ac  di- 
vitiis potens,  Romam  commigravit,  cupidine  maxime  ac 
spe  magni  honoris,  cuius  adipiscendi  Tarquiniis  (nam  ibi 
quoque  peregrina  stirpe  oriundus  erat)  facultas  non  fue- 
rat. Damarati  Corinthii  filius  erat;  qui,  ob  seditiones 
domo  profugus,  quum  Tarquiniis  forte  consedisset,  uxore 
ibi  ducta,  duos  filios  genuit.  Nomina  his  Lucumo  atque 
Aruns  fuerunt.  Lucumo  superfuit  patri,  bonorum  om- 
nium heres : Aruns  prior,  quam  paler,  moritur,  uxore 
gravida  relicta.  Nec  diu  manet  superstes  lilio  pater  : qui 
quum,  ignorans  nurum  ventrem  ferre,  immernor  in  te- 
stando nepotis  decessisset,  puero,  post  avi  mortom  in  nul- 
lam sortem  bonorum  nato,  ab  inopia  Egerio  inditum 
nomen.  Lucumoni  contra,  omnium  heredi  bonorum,  quum 
divitiae  iam  animos  facerent,  auxit  ducta  in  matrimo- 
nium Tanaquil,  summo  loco  nata,  et  quae  haud  facile 
iis,  in  quibus  nata  erat,  humiliora  sineret  ea,  quae  in- 
nupsisset. Spernentibus  Etruscis  Lucumonem,  exsule  ad- 
vena ortum,  ferre  indignitatem  non  potuit ; oblitaque 
ingenitae  erga  patriam  caritatis,  dummodo  virum  hono- 
ratum videret,  consilium  migrandi  ab  Tarquiniis  cepit. 
Roma  est  ad  id  potissimum  visa.  In  novo  populo,  ubi 
oinnts  repentina  atque  ex  virtute  nobilitas  sit,  futurum 
locum  forti  ac  strenuo  viro : regnasse  Tatium  Sabinum: 
arcessitum  in  regnum  Numam  a Curibus:  et  Ancum  sa- 
bina matre  ortum,  nobilemque  una  imagine  Numao  esse. 
Facile  persuadet,  ut  cupido  honorum,  et  cui  Tarquinii 
materna  tantum  patria  esset.  Sublatis  itaque  rebus  com- 
migrant Romam.  Ad  Ianiculum  forte  ventum  erat.  Ibi 
ei,  carpento  sedenti  cum  uxore,  aquila,  suspensis  demissa 
leniter  alis,  pileum  aufert : superque  carpentum  cum 
magno  clangore  volitans,  rursus,  velut  ministerio  divini- 

tus  missa,  capiti  apte  reponit : inde  sublimis  abiit.  Acce- 
pisse id  augurium  laeta  dicitur  Tanaquil,  perita,  ut  vulgo 
Etrusci,  coelestium  prodigiorum  multer.  Excelsa  et  alta 
sperare  complexa  virum  iubet : eam  alitem  ea  regione 
coeli  et  eius  dei  nuntiam  venisse : circa  summum  cul- 
men hominis  auspicium  fecisse : levasse  humano  super- 
positum capiti  decus,  ut  divinitus  eidein  redderet  Has 
spes  cogitationesque  secum  portantes,  urbem  ingressi  sunt; 
domicilioque  ibi  comparato,  L.  Tarquinium  Priscum  edi- 
dere nomen.  Romanis  conspicuum  eum  novitas  divitiae- 
que faciebant : et  ipse  fortunam  benigno  alloquio,  comi- 
tate invitandi,  beneficiisque,  quos  poterat,  sibi  concilian- 
do, adiuvabat ; donec  in  regiam  quoque  de  eo  fama  per- 
lata est : notitiamque  eam  brevi,  apud  regem  liberaliter 
dextreque  obeundo  officia,  in  familiaris  amicitiae  addu- 
xerat iura,  ut  publicis  pariter  ac  privatis  consiliis  belli 
domique  interesset : et,  per  omnia  expertus,  postremo 
tutor  etiam  liberis  regis  testamento  institueretur. 

XXXV.  Regnavit  Ancus  annos  quatuor  et  viginti, 
cuilibet  superiorum  regum  belli  pacisque  et  artibus  et 
gloria  par.  lam  filii  prope  puberem  aetatem  erant  : eo 
magis  Tarquinius  instare,  ut  quam  primum  comitia  regi 
creando  fierent.  Quibus  indictis,  sub  tempus  pueros  ve- 
natum ablegavit : isoue  primus  et  petisse  ambitiose  re- 
gnant, et  orationem  dicitur  habuisse  ad  conciliandos  ple- 
Ips  animos  compositam  : Quum  se  non  rem  novam  petere : 
quippe  qui  non  primus,  quod  quisquam  indignari  mirarive 
posset,  sed  tertius  Romae  peregrinus  regnum  affectet:  et 
Tatium  non  ex  peregrino  solum,  sed  etiam  ex  hoste,  re- 
gem factum : et  Numam,  ignarum  urbis,  non  petentem, 
in  regnum  ultro  accitum  : tum  se,  ex  quo  sui  potens  * fue- 
rit, Romam  cum  coniuge  ac  fortunis  omnibus  commigrasse  .- 
maiorem  partem  aetatis  eius,  qua  civilibus  officiis  fungan- 
tur homines,  Romae  se,  quam  in  retere  patria,  vixisse  : 
domi  militiaeque  sub  haud  poenitendo  magistro,  ipso  Anco 
rege,  romana  se  iura,  romanos  ritus  didicisse  : obsequio 
et  observantia  in  regem  cum  omnibus,  benignitate  erga 
alios  cum  rege  ipso  certasse.  Haec  eum  haud  falsa  mo- 
moranlem  ingenti  consensu  populus  romanus  regnare 
iussit.  Ergo  virum,  cetera  egregium,  secuta,  quam  in  pe- 

tendo  habuerat,  etiam  regnantem  ambitio  est.  Nec  minus 
regni  sui  firmandi,  quam  audendae  reipublicae,  memor, 
centum  in  patres  legit ; qui  deinde  minorum  gentium 
sunt  appellati  : factio  haud  dubia  regis,  cuius  beneficio 
in  curiam  venerant.  Bellum  primum  cum  Latinis  ges- 
sit, et  oppidum  ibi  Apiolas  vi  cepit:  praedaque  inde 
maiore,  quam  quanta  Delii  fama  fuerat,  revecta,  ludos 
opulentius  instructiusque,  quam  priores  reges,  fecit.  Tum 
primum  circo,  qui  nunc  maximus  dicitur,  designatus 
locus  est : loca  divisa  patribus  equitibusque,  ubi  specta- 
cula sibi  quisque  facerent ; fori  appellati.  Spectavere 
furcis  duodenos  ab  terra  spectacula  alta  sustinentibus 
pedes.  Ludicrum  fuit : equi  pugilesque  ex  Etruria  ma- 
xime acciti.  Solemnes  deinde  annui  mansere  ludi,  Ro- 
mani Magnique  varie  appellati.  Ab  eodem  rege  et  circa 
forum  privatis  aedificantia  divisa  sunt  loca  ; porticus 
tabernaeque  factae. 

XXXVI.  Muro  quoque  lapideo  circumdare  urbem  pa- 
rabat, quum  sabinum  bellum  coeptis  intervenit : adeo- 
que  ea  subita  res  fuit,  ut  prius  Anienem  transirent  ho- 
stes, quam  obviam  ire  ac  prohibere  exercitus  romanus 
posset.  Itaque  trepidatum  Romae  est : et  primo  dubia 
victoria  magna  utrimque  caede  pugnatum  est.  Reductis 
deinde  in  castra  hostium  copiis,  datoque  spatio  Roma- 
nis, ad  comparandum  de  integro  bellum,  Tarquinius, 
equitem  maxime  suis  deesse  viribus  ratus,  ad  Ramnes, 
Titienses,  Luceres,  quas  centurias  Romulus  scripserat, 
addere  alias  constituit,  suoque  insignes  relinquere  no- 
mine. Id  quia  inaugurato  Romulus  fecerat,  negare  At- 
tus  Navius,  inclutus  ea  tempestate  augur,  neque  mutari, 
neque  novum  constitui,  nisi  aves  addixissent,  posse.  Ex 
eo  ira  regi  mota,  eludensque  artem,  ut  ferunt,  Agedum, 
inquit,  dkinc  tu,  inaugura,  ficrinc  possit,  quod  nunc  ego 
mente  concipio.  Quum  ille,  in  augurio  rem  expertus,  pro- 
fecto futuram  dixisset;  Atqui  hoc  animo  agitavi,  inquit, 
te  novacula  cotem  discissurum.  Cape  haec,  et  perage,  quod 
aves  tuae  fieri  posse  portendunt.  Tum  illum  haud  cunc- 
tanter discidisse  cotem  ferunt.  Statua  Atti  capite  velato, 
quo  in  loco  res  acta  est,  in  comitio,  in  gradibus  ipsis 
ad  laevam  curiae  fuit : cotem  quoque  eodem  loco  sitam 

fuisse  memorant,  ut  esset  ad  posteros  miraculi  eius  mo- 
numentum. Auguriis  certe  sacerdolioque  augurum  tantus 
honos  accessit,  ut  nihil  belli  domique  postea,  nisi  auspi- 
cato, gereretur  : concilia  populi,  exercitus  vocati,  sumina 
rerum,  ubi  aves  non  admisissent,  dirimerentur.  Neque 
tum  Tarquinius  de  equitum  centuriis  quicquam  mutavit: 
numero  alterum  tantum  adiecit,  ut  mille  et  octingenti 
equites  in  tribus  centuriis  essent.  Posteriores  modo  sub 
iisdem  nominibus,  qui  additi  erant,  appellati  sunt : quas 
nunc,  quia  geminatae  sunt,  sex  vocant  centurias. 

XXXVII.  Hac  parte  copiarum  aucta,  iterum  cum  Sa- 
binis confligitur.  Sed  praeterquam  quod  viribus  creve- 
rat romanus  exercitus,  ex  occulto  etiam  additur  dolus, 
missis,  qui  magnam  vim  lignorum,  in  Anienis  ripa  ia- 
centern,  ardentem  in  flumen  coniicercnt : ventoque  iu- 
vante  accensa  ligna,  et  pleraque,  in  ratibus  impacta,  su- 
blicis quum  haererent,  pontem  incendunt.  Ea  quoque 
res  in  pugna  terrorem  attulit  Sabinis.  Effusis  eadem  fu- 
gam impediit : multique  mortales,  quum  hostem  ^{fugis- 
sent, in  flumine  ipso  periere  : quorum  fluitantia  arma 
ad  urbem  cognita  in  Tiberi  prius  paene,  quam  nuntiari 
posset,  insignem  victoriam  fecere.  Eo  proelio  praecipua 
equitum  gloria  fuit : utrimque  ab  cornibus  positos,  quum 
iam  pelleretur  media  peditum  suorum  acies,  ita  incur- 
risse ab  lateribus  ferunt,  ut  non  sisterent  modo  sabinas 
legiones,  ferociter  instantes  cedentibus,  sed  subito  in 
fugam  averterent.  Montes  effuso  cursu  Sabini  petebant, 
et  pauci  tenuere ; maximi  pars,  ut  ante  dictum  est,  ab 
equitibus  in  flumen  acti  sunt.  Tarquinius,  instandum  per- 
territis ratus,  praeda  captivisquc  Romam  missis,  spoliis 
hostium  (votum  id  Vulcano  erat)  ingenti  cumulo  accen- 
sis, pergit  pono  in  agrum  sabinum  exercitum  inducere. 
Et,  quanquam  male  gesta  res  erat,  nec  gesturos  melius 
sperare  poterant,  tamen,  quia  consulendi  res  non  dabat 
spatium,  iere  obviam  Sabini  tumultuario  milite  : ilerum- 
que  ibi  fusi,  perditis  iam  prope  rebus,  pacem  petiere. 

XXXVIII.  Collatia,  et  quicquid  circa  Collatiam  agri 
erat,  Sabinis  ademptum.  Egerius  (fratris  hic  filius  erat 
regis)  Collatiae  in  praesidio  relictus : deditosque  Colla- 
tinos ita  accipio,  eamque  deditionis  formulam  esse.  Rex 

interrogavit : Estisne  vos  legati  oratoresque  missi  a po- 
pulo Collatino,  ut  vos  populumque  Collatinum  dederetis ? 
Sumus.  Estne  populus  Collatinus  in  sua  potestate  ? Est. 
Deditisne  vos',  populumque  Collatinum,  urbem,  agros, 
aquam,  terminos,  delubra,  utensilia,  divina,  humanaque 
omnia,  in  meam  populique  romani  ditionem  ? Dedimus. 
At  ego  recipio.  Bello  sabino  perfecto,  Tarquinius  trium- 
phans Romam  rediit.  Inde  priscis  Latinis  bellum  fecit: 
ubi  nusquam  ad  universae  rei  dimicationem  ventum  est. 
Ad  singula  oppida  circumferendo  arma,  omne  nomen 
latinum  domuit.  Corniculum,  Ficulea  vetus,  Cameria, 
Crustumerium,  Ameriola,  Medullia,  Nomentum,  haec  de 
priscis  Latinis,  aut  qui  ad  Latinos  defecerant,  capta  op- 
pida. Pax  deinde  est  facta.  Maiore  inde  animo  pacis 
opera  inchoata,  quam  quanta  mole  gesserat  bella  : ut 
non  quietior  populus  domi  esset,  quam  militiae  fuisset. 
Nam  et  muro  lapideo,  cuius  exordium  operis  sabino 
bello  turbatum  erat,  urbem,  qua  nondum  munierat,  cin- 
gere parat:  et  intima  urbis  loca  circa  forum  aliasque 
interiectas  collibus  convalles,  quia  ex  planis  locis  haud 
facile  evehebant  aquas,  cloacis  e fastigio  in  Tiberim  du- 
ctis siccat : et  aream  ad  aedem  in  Capitolio  Iovis,  quam 
voverat  bello  sabino,  iam  praesagiente  animo  futuram 
olim  amplitudinem  loci,  occupat  fundamentis. 

XXXlX.  Eo  tempore  in  regia  prodigium  visu  even- 
tuque mirabile  fuit.  Puero  dormienti,  cui  Ser.  Tullio 
nomen  fuit,  caput  arsisse  ferunt  multorum  in  conspectu. 
Plurimo  igitur  clamore  inde  ad  tantae  rei  miraculum  orto 
excitos  reges : et  quum  quidam  familiarium  aquam  ad 
restinguendum  ferret,  ab  regina  retentum : sedatoque 
eam  tumultu,  moveri  vetuisse  puerum  ; donec  sua  sponte 
experrectus  esset.  Mox  cum  somno  et  flammam  abiisse. 
Tum  abducto  in  secretum  viro  Tanaquil,  Viden’  tu  pue- 
rum hunc,  inquit,  quem  tam  humili  cultu  educamus  ? 
Scire  licet,  hunc  lumen  quondam  rebus  nostris  dubiis  fu- 
turum, praesidiumque  regiae  affictae  : proinde  materiem 
ingentis  publice  privatimque  decoris  omni  indulgentia  no- 
stra nutriamus.  Inde  puerum  liberum  loco  coeptum  ha- 
beri, crudirique  artibus,  quibus  ingenia  ad  magnae  for- 
tunae cultum  excitantur.  Evenit  facile,  quod  diis  cordi 

esset.  luvenis  evasit  vere  indolis  regiae  : nec,  quum  quae- 
reretur gener  Tarquinio,  quisquam  romanae  inventu  tis 
ulla  arte  conferri  potuit : filiamque  ei  suam  rex  despon- 
dit. Hic  quacunque  de  causa  tantus  illi  honos  habitus 
credere  prohibet,  serva  natum  eum,  parvumque  ipsum 
servisse.  Eorum  magis  sententiae  sum,  qui  Corniculo  ca- 
pto, Ser.  Tullii,  qui  princeps  in  illa  urbe  fuerat,  gravi- 
dam viro  occiso  uxorem,  quum  inter  reliquas  captivas 
cognita  esset,  ob  unicam  nobilitatem  ab  regina  romana 
prohibitam  ferunt  servitio  partum  Romae  edidisse,  Pri- 
sci Tarquinii  domo.  Inde  tanto  beneficio  et  inter  mu- 
lieres familiaritatem  auctam,  et  puerum,  ut  in  domo  a 
parvo  eductum,  in  caritate  atque  honore  fuisse  : fortu- 
nam matris,  quod  capta  patria  in  hostium  manus  vene- 
rit, ut  serva  natus  crederetur,  fecisse. 

XL.  Duodequadragesimo  ferme  anno,  ex  quo  regnare 
coeperat  Tarquinius,  non  apud  regem  modo,  sed  apud 
patres  plebemque  longe  maximo  honore  Ser.  Tullius 
erat.  Tum  Anci  filii  duo  etsi  antea  seraper  pro  indignis- 
simo habuerant,  se  patrio  regno  tutoris  fraude  pulsos, 
regnare  Romae  advenam,  non  modo  civicae,  sed  ne  ita- 
licae  quidem  stirpis ; tum  impensius  his  indignitas  cre- 
scere, si  ne  ab  Tarquinio  quidem  ad  se  rediret  regnum, 
sed  praeceps  inde  porro  ad  servitia  caderet : ut  in  ea- 
dem civitate  post  centesimum  fere  annum,  quam  Romu- 
lus deo  prognatus,  deus  ipse,  tenuerit  regnum,  donec  in 
terris  fuerit,  id  servus  serva  natus  possideat.  Tum  com- 
mune romani  nominis,  tum  praecipue  id  domus  suae 
dedecus  fore,  si,  Anci  regis  virili  stirpe  salva,  non  modo 
advenis,  sed  servis  etiam,  regnum  Romae  pateret.  Ferro 
igitur  eam  arcere  contumeliam  statuunt.  Sed  et  iniuriae 
dolor  in  Tarquinium  ipsum  magis,  quam  in  Servium, 
eos  stimulabat : et  quia  gravior  ultor  caedis,  si  super- 
esset,  rex  futurus  erat,  quam  privatus:  tum,  Servio  oc- 
ciso, quemcunquc  alium  generum  delegisset,  eundem 
regni  heredem  facturus  videbatur.  Ob  haec  ipsi  regi  in- 
sidiae parantur.  Ex  pastoribus  duo  ferocissimi  delecti  ad 
facinus,  quibus  consueti  erant  uterque  agrestibus  ferra- 
mentis, in  vestibulo  regiae,  qnam  potuere  tumultuosis- 
sime, specie  rixae  in  se  omnes  apparitores  regios  con- 

vertunt : inde,  quum  ambo  regem  appellarent,  clamor- 
que eorum  penitus  in  regiam  pervenisset,  vocati  ad 
regem  pergunt.  Primo  uterque  vociferari,  et  certatim 
alter  alteri  obstrepere  ; coerciti  ab  lictore,  et  i ussi  in 
vicem  dicere,  tandem  obloqui  desistunt.  Unus  rem  ex 
composito  orditur.  Quum  intentus  in  eum  se  rex  totus 
averteret,  alter  elatam  securim  in  caput  deiecit : relicto- 
que in  vulnere  telo,  ambo  se  foras  eiiciunt. 

XLI.  Tarquinium  moribundum  quum,  qui  circa  erant, 
excepissent,  illos  fugientes  lictores  comprehendunt.  Cla- 
mor inde  concursusque  populi,  mirantium  quid  rei  esset. 
Tanaquil  inter  tumultum  claudi  regiam  iubet,  arbitros 
ciicit : simul,  quae  curando  vulneri  opus  sunt,  tanquam 
spes  subcsset,  sedulo  comparat : simul,  si  destituat  spes, 
alia  praesidia  molitur.  Servio  propere  accito  quum  paene 
exsanguem  virum  ostendisset ; dextram  tenens  orat,  ne 
inultam  mortem  soceri,  ne  socrum  inimicis  ludibrio  esse 
sinat  Tuum  est,  inquit,  Servi,  si  vir  es,  regnum;  non 
eorum,  qui  alienis  manibus  pessimum  facinus  fecere.  Erige 
te,  deosque  duces  sequere,  qui  clarum  hoc  fore  caput  di- 
vino quondam  circumfuso  igni  portenderunt.  Nunc  te  illa 
coelestis  excitet  flamma : nunc  expcrgiscere  vere.  Et  nos 
peregrini  regnavimus.  Qui  sis,  non  unde  natus  sis,  reputa. 
Si  tua  re  subita  consilia  torpent,  at  tu  mea  sequere.  Quum 
clamor  impetusque  multitudinis  vix  sustineri  posset,  ex 
superiore  parte  aedium  per  fenestras,  in  Novam  viam 
versas,  (habitabat  enim  rex  ad  lovis  Statoris)  populum 
Tanaquil  alloquitur.  Iubet  bono  animo  esse  : sopitum  fuisse 
regem  subito  ictu : ferrum  haud  alte  in  corpus  descendisse : 
iam  ad  se  redisse.  Inspectum  vulnus,  absterso  cruore  : 
omnia  salubria  esse : confidere,  propediem  ipsum  eos  vi- 
suros. Interim  Ser.  Tullio  iubere  populum  dicto  audien- 
tem esse.  Eum  iura  redditurum,  obiturumque  alia  regis 
munia  esse.  Servius  cum  trabea  et  lictoribus  prodit ; ac, 
sede  regia  sedens,  alia  decernit,  de  aliis  consulturum  se 
regem  esse  simulat  Itaque,  per  aliquot  dies,  quum  iam 
exspirasset  Tarquinius,  celata  morte,  per  speciem  alienae 
fungendae  vicis  suas  opes  firmavit.  Tum  demum  palam 
facto,  et  comploratione  in  regia  orta,  Servius,  praesidio 
firmo  munitus,  primus  iniussu  populi,  voluntate  patnim 
Fol.  i.  3 

regnavit.  Anci  liberi,  iam  tum  comprehensis  sceleris  mi- 
nistris, ut  vivere  regem,  et  tantas  esse  opes  Servii  nun- 
tiatum est,  Suessam  Pometiam  exsulatum  ierant. 

XL1I.  Nec  iam  publicis  magis  consiliis  Servius,  quam 
privatis,  mnnirc  opes.  Et  ne,  qualis  Anci  liberum  ani- 
mus adversus  Tarquinium  fuerat,  talis  adversus  se  Tar- 
quinii liberum  esset,  duas  tilias  iuvenibus  regiis,  Lucio 
atque  Arunti  Tarquiniis,  iungit.  Nec  rupit  tamen  fati 
necessitatem  humanis  consiliis,  quin  invidia  regni  etiam 
inter  domesticos  infida  omnia  atque  infesta  faceret.  Per- 
opportune ad  praesentis  quietem  status  bellum  cum  Ve- 
ientibus  (iam  enim  induciae  exierant)  aliisque  Etruscis 
sumptura.  In  eo  bello  et  virtus  et  fortuna  enituit  Tul- 
lii : fusoque  ingenti  hostium  exercitu,  haud  dubius  rex, 
seu  patrum,  seu  plebis  animos  periclitaretur,  Romam 
rediit.  Aggrediturque  indo  ad  pacis  longe  maximum  opus : 
ut,  quemadmodum  Numa  divini  auctor  iuris  fuisset,  ita 
Servium  conditorem  omnis  in  civitate  discriminis  ordi- 
numque, (luibus  inter  gradus  dignitatis  fortunaeque  ali- 
quid interlucet,  posteri  fama  ferrent.  Censum  enim  in- 
stituit, rem  saluberrimam  tanto  futuro  imperio  : ex  quo 
belli  pacisque  munia  non  viritim,  ut  ante,  sed  pro  ha- 
bitu pecuniarum  fierent.  Tum  classes  centuriasque  et 
hunc  ordinem  ex  censu  descripsit,  vel  paci  decorum,  vel 
bello. 

XLUI.  Ex  iis,  qui  centum  millium  aeris,  aut  maio- 
rem censum  haberent,  octoginta  confecit  centurias,  qua- 
dragenas seniorum  ac  iuniorum.  Prima  classis  omnes 
appellati.  Seniores,  ad  urbis  custodiam  ut  praesto  essent: 
iuvenes,  ut  foris  bella  gererent  Arma  his  imperata, 
galea,  clipeum,  ocreae,  lorica;  omnia  ex  aere.  Haec 
ut  tegumenta  corporis  essent : tela  in  hostem,  hastaque 
et  gladius.  Additae  huic  classi  duae  fabrum  centuriae, 
quae  sine  armis  stipendia  facerent : datum  munus,  ut 
machinas  in  bello  ferrent.  Secunda  classis  intra  centum  1 
usque  ad  quinque  et  septuaginta  millium  censum  insti- 
tuta ; et  ex  his,  senioribus  iunioribusque,  viginti  con- 
scriptae centuriae:  arma  imperata,  scutum  pro  clipeo,  et 
praeter  loricam  omnia  eadem.  Tertiae  classis  in  quin- 
quaginta millium  censum  esse  voluit.  Totidem  centuriae 

et  hae,  eodemque  discrimine  aetatium,  factae  : nec  de 
armis  quicquam  mutatum  ; ocreae  tantum  ademptae.  In 
quarta  classe  census  qninque  et  viginti  millium ; toti- 
dem centuriae  factae  : arma  mutata  ; nihil  praeter  hastam  ‘ 
et  verutum  datum.  Quinta  classis  auctaf  centuriae  tri- 
ginta factae : fundas  lapidesque  missiles  hi  secum  gere- 
bant. In  his  accensi,  cornicines,  tubicinesque,  in  tres 
centurias  distributi.  Undecim  millibus  haec  classis  cen- 
sebatur. Hoc  minor  census  reliquam  multitudinem  ha- 
buit : inde  una  centuria  facta  est,  immunis  militia.  Ita 
pedestri  exercitu  ornato  dislributoque,  equitum  ex  pri- 
moribus civitatis  duodecim  scripsit  centurias.  Sex  item 
alias  centurias,  tribus  ab  Romulo  institutis,  sub  iisdem, 
quibus  inauguratae  erant,  nominibus  fecit.  Ad  equos 
emendos  dena  millia  aeris  ex  publico  data;  et,  quibus 
equos  alerent,  viduae  attributae,  quae  bina  millia  aeris 
in  annos  singulos  penderent.  Haec  omnia  in  dites  a pau- 
peribus inclinata  onera.  Deinde  est  bonos  additus : non 
enim,  ut  ab  Romulo  traditum  ceteri  servaverant  reges, 
viritim  suffragium  eadem  vi  eodemque  iure  promiscue 
ornnibus  datum  est:  sed  gradus  facti,  ut  neque  exclu- 
sus quisquam  suffragio  videretur,  et  vis  omnis  penes 
primores  civitatis  esset.  Equites  enim  vocabantur  primi; 
octoginta  inde  primae  classis  centuriae : ibi  si  variaret, 
quod  raro  incidebat,  ut  secundae  classis  vocarentur  : nec 
fere  unquam  infra  ita  descenderent,  ut  ad  infimos  per- 
venirent. Nec  mirari  oportet,  hunc  ordinem,  qui  nunc 
est,  post  expletas  quinque  et  triginta  tribus,  duplicato 
earum  numero,  centuriis  iuniorum  seniorumque  ad  in- 
stitutam ab  Ser.  Tullio  summam  non  convenire.  Qua- 
drifariam enim  urbe  divisa  regionibus  collibusque,  quae 
habitabantur  partes,  Tribus  eas  appellavit , ut  ego  ar- 
bitror, ab  tributo  : nam  eius  quoque  aequaliter  ex  censu 
conferendi  ab  eodem  inita  ratio  est.  Neque  bae  tribus 
ad  centuriarum  distributionem  numerumque  quicquam 
pertinuere. 

XL1V.  Censu  perfecto,  quem  maturaverat  metu  legis 
de  incensis  latae  cum  vinculorum  minis  mortisque,  edi- 
xit, ut  omnes  cives  romani,  equites  peditesque,  in  suis 
quisque  centuriis,  in  campo  Martio  prima  luce  adessent. 

Ibi  instructam  exercitum  omnem  suovetaurilibus  lustra- 
vit : idque  conditum  lustram  appellatum , quia  is  cen- 
sendo finis  factus  est  Millia  octoginta  eo  lustro  civium 
censa  dicuntur.  Adiicit  scriptorum  antiquissimus  Fabius 
Pictor,  eorum,. qui  ferre  arma  possent,  eum  numerum 
fuisse.  Ad  eam  multitudinem  uros  quoque  amplificanda 
visa  est.  Addit  duos  colles,  Quirinalem  Viminalemque. 
Inde  deinceps  auget  Esquilias  : ibique  ipse,  ut  loco  di- 
gnitas fieret,  habitat.  Aggere  et  fossis  et  muro  circum- 
dat urbem  : ita  pomoerium  profert.  Pomoerium,  verbi 
vim  solam  intuentes,  postmoerium  interpretantur  esse. 
Est  autem  magis  circa  murum  locus,  quem  in  conden- 
dis urbibus  quondam  Etrusci,  qua  murum  ducturi  erant, 
certis  circa  terminis  inaugurato  consecrabant : ut  neque 
interiore  parte  aedificia  moenibus  continuarentur,  quae 
nunc  vulgo  etiam  coniungunt ; et  extrinsecus  puri  ali- 
quid ab  humano  cultu  pateret  soli.  Hoc  spatium,  quod 
neque  habitari,  neque  arari  fas  erat,  non  magis  quod 
post  murum  esset,  quam  quod  murus  post  id,  pomoe- 
rium Romani  appellarunt : et  in  urbis  incremento  sem- 

Cer,  quantum  moenia  processura  erant,  tantum  termini 
i consecrati  proferebantur. 

XLV.  Aucta  civitate  magnitudine  urbis,  formatis  om- 
nibus domi  et  ad  belli  et  ad  pacis  usus,  ne  semper  ar- 
mis opes  acquirerentur,  consilio  augere  imperium  cona- 
tus est ; simul  et  aliquod  addere  urbi  decus.  lara  tum 
erat  inclutum  Dianae  Ephesiae  fanum : id  communiter 
a civitatibus  Asiae  facium  fama  ferebat.  Quum  consen- 
sum deosque  consociatos  laudaret  mire  Servius  inter  pro- 
ceres Latinorum,  cum  quibus  publice  privatimque  hospi- 
tia amicitiasaue  de  industria  iunxerat ; saepe  iterando 
eadem  perpulit  tandem,  ut  Romae  fanum  Dianae  populi 
latini  cum  populo  romano  facerent  Ea  erat  confessio, 
caput  rerum  Romam  esse,  de  quo  toties  armis  certatum 
fuerat.  Id  quanquam  omissum  iam  ex  omnium  cura  La- 
tinorum, ob  rem  toties  infeliciter  tentatam  armis,  vide- 
batur ; uni  se  ex  Sabinis  fors  dare  visa  est  privato  con- 
silio imperii  recuperandi.  Bos  in  Sabinis  nata  cuidam 
patrifamiliae  dicitur,  miranda  magnitudine  ac  specie. 
Fixa  per  multas  aetates  cornua  in  vestibulo  templi  Dia- 

nae  monumentum  ei  fuere  miraculo.  Habita,  ut  erat,  res 
prodigii  loco  est : et  cecinere  vates,  cuius  civitatis  eam 
civis  Dianae  immolasset,  ibi  fore  imperium  ; idque  car- 
men pervenerat  ad  antistitem  fani  Dianae.  Sabinus,  ut 
prima  apta  dies  sacrificio  visa  est,  bovem  Romam  actam 
deducit  ad  fanum  Dianae,  et  ante  aram  statuit.  Ibi  an- 
tistes romanus,  quum  eum  magnitudo  victimae  celebrata 
fama  movisset,  memor  responsi  Sabinum  ita  alloquitur: 
Quidnam  tu,  hospes,  paras  ? inquit,  inceste  sacrificium 
Dianae  facere  ? Quin  tu  ante  vivo  perfunderis  flumine  ? 
Infima  valle  praefluit  Tiberis.  Religione  tactus  hospes, 
qui  omnia,  ut  prodigio  responderet  eventus,  cuperet  rite 
facta,  ex  templo  descendit  ad  Tiberim.  Interea  Roma- 
nus immolat  Dianae  bovem  : id  mire  gratum  regi  atque 
civitati  fuit. 

XLVI.  Servius  quanquam  iam  usu  haud  dubium  regnum 
possederat,  tamen,  quia  interdum  iactari  voces  a iuvene 
Tarquinio  audiebat,  se  iniussu  populi  regnare,  conciliata 
prius  voluntate  plebis  , agro  capto  ex  hostibus  viritim 
diviso,  ausus  est  ferre  ad  populum,  vellent,  iuberentne, 
se  regnare  ? tantoque  consensu,  quanto  haud  quisquam 
alius  ante,  rex  est  declaratus.  Neque  ea  res  Tarquinio 
spem  affectandi  regni  minuit : imo  eo  impensius,  quia 
de  agro  plebis  adversa  patrum  voluntate  senserat  agi, 
criminandi  Servii  apud  patres,  cresce^dique  in  curia 
sibi  occasionem  datam  ratus  est,  et  ipse  iuvenis  arden- 
tis animi,  et  domi  uxore  Tullia  inquietum  animum  sti- 
mulante. Tulit  enim  et  romana  regia  sceleris  tragici 
exemplum-,  ut  taedio  regum  maturior  veniret  libertas ; 
ultimumque  regnum  esset,  quod  scelere  partum  foret. 
Hic  L.  Tarquinius  (Prisci  Tarquinii  regis  lilius  neposne 
fuerit,  parum  liquet ; pluribus  tamen  auctoribus  filium 
ediderim)  fratrem  habuerat  Aruntem  Tarquinium,  mitis 
ingenii  iuvenem.  His  duobus,  ut  ante  dictum  est,  duae  - 
Tulliae,  re<ps  filiae,  nupserant,  et  ipsae  longe  dispares 
moribus,  torte  ita  inciderat,  ne  duo  violenta  ingenia 
matrimonio  iungerentur,  fortuna,  credo,  populi  romani, 
quo  diuturnius  Servii  regnum  esset,  constituique  civita- 
tis mores  possent.  Angebatur  ferox  Tullia,  nihil  mate- 
riae in  viro  neque  ad  cupiditatem,  neque  ad  audaciam 

esse.  Tota  in  alterum  versa  Tarquinium,  eum  mirari, 
eum  virum  dicere,  ac  regio  sanguine  ortum:  spernere 
sororem,  quod  virum  nacta  muliebri  cessaret  audacia. 
Contrahit  celeriter  similitudo  eos,  ut  fere  fit  malum  malo 
aptissimum  : sed  initium  turbandi  omnia  a femina  or- 
tum est.  Ea,  secretis  viri  alieni  assuefacta  sermonibus, 
nullis  verborum  contumeliis  parcere,  de  viro  ad  fratrem, 
de  sorore  ad  virum  ; et  se  rectius  viduam,  et  illum  coe- 
libem  futurum  fuisse  contendere,  quam  cum  impari  iungi, 
ut  elanguescendum  aliena  ignavia  esset.  Si  sibi  eum,  quo 
digna  esset,  dii  dedissent  virum,  domi  se  propediem  vi- 
suram regnum  fuisse,  quod  apud  patrem  videat.  Celeri- 
ter adolescentem  suae  temeritatis  implet.  Lucius  Tar- 
quinius et  Tullia  minor*  prope  continuatis  funeribus, 
quum  domos  vacuas  novo  matrimonio  fecissent,  iuugun- 
tur  nuptiis,  magis  non  prohibente  Servio,  quam  appro- 
bante. 

XLVIL  Tum  vero  in  dies  infestior  Tullii  senectus, 
infestius  coepit  regnum  esse.  Iam  enim  ab  scelere  ad 
aliud  spectare  mulier  scelus  : nec  nocte,  nec  interdiu 
virum  conquiescere  pati,  nc  gratuita  praeterita  parrici- 
dia essent.  Non  sibi  defuisse , cui  nupta  diceretur,  nec  cum 
quo  tacita  serviret : defuisse,  qui  se  regno  dignum  puta- 
ret : qui  meminisset,  se  esse  Prisci  Tarquinii  filium;  qui 
habere,  quam  fperare,  regnum  mallet.  Si  tu  is  es,  cui 
nuptam  esse  me  arbitror,  et  virum  et  regem  appello  : sin 
minus,  eo  nunc  peius  mutata  est  res,  quod  istic  cum  igna- 
via est  scelus.  Quin  accingeris  ? Non  tibi  ab  Corintho, 
nec  ab  Tarquiniis,  ut  patri  tuo,  peregrina  regna  moliri 
necesse  est.  Dii  te  penates  patriique , et  patris  imago,  et 
domus  regia,  et  in  domo  regale  solium,  et  nomen  Tar- 
quinium creat  vocatque  regem.  Aut  si  ad  haec  parum  est 
animi,  quid  frustraris  civitatem  ? quid  te  ut  regium  iuve- 
- nem  conspici  sinis  ? Facesse  hinc  Tarquinius,  aut  Corin- 
thum. Devolvere  retro  ad  stirpem,  fratri  similior,  quam 
patri.  His  aliisque  increpando  iuvenem  instigat,  nec  con- 
quiescere ipsa  potest : si,  quum  Tanaquil,  peregrina  mu- 
lier, tantum  moliri  potuisset  animo,  ut  duo  continua  re- 
gna viro,  ac  deinceps  genero,  dedisset ; ipsa,  regio  se- 
mine orta,  nullum  momentum  in  dando  adimendoque 

regno  faceret.  His  muliebribus  instinctus  furiis  Tarqui- 
nius circumire  et  prensare,  minorum  maxime  gentium, 
patres ; admonere  paterni  beneficii,  ac  pro  eo  gratiam 
repetere  ; allicere  donis  iuvenes  : tum  de  se  ingentia  pol- 
licendo, tum  regis  criminibus  omnibus  locis  crescere. 
Postremo,  ut  iam  agendae  rei  tempus  visura  est,  stipa- 
tus agmine  armatorum,  in  forum  irrupit : inde,  omnitus 
perculsis  pavore,  in  regia  sede  pro  curia  sedens,  patres 
in  curiam  per  praeconem  ad  regem  Tarquinium  citari 
iussit.  Convenere  extemplo,  alii  iam  ante  ad  hoc  prae- 
parati, alii  metu,  ne  non  venisse  fraudi  esset,  novitate 
ac  miraculo  attoniti,  et  iam  de  Servio  actum  rati.  Ibi 
Tarquinius,  maledicta  ab  stirpe  ultima  orsus ; Servum, 
servaque  natum,  post  mortem  indignam  parentis  sui,  non 
interregno,  ut  antea,  inito,  non  comitiis  habitis,  non  per 
suffragium  populi,  non  auctoribus  patribus,  muliebri  dono 
regnum  occupasse.  Ita  natum,  ita  creatum  regem,  fauto- 
rem infimi  generis  hominum,  ex  quo  ipse  sit,  odio  alienae 
honestatis  ereptum  primoribus  agrum  sordidissimo  cuique 
divisisse:  omnia  onera,  quae  communia  quondam  fuerint, 
inclinasse  in  primores  civitatis:  instituisse  censum,  ut  in- 
signis ad  invidiam  locupletiorum  fortuna  esset,  et  parata, 
unde,  ubi  vellet,  egentissimis  largiretur. 

XLVIII.  Huic  orationi  Servius  quum  intervenisset,  tre- 
pido nuntio  excitatus,  extemplo  a vestibulo  curiae  ma- 
gna voce,  Quid  hoc,  inquit,  Tarquini,  rei  est?  qua  tu 
audacia  me  vivo  vocare  ausus  es  patres  ? aut  in  sede  con- 
sidere mea  ? Quum  il|e  ferociter  ad  haec,  Se  patris  sui 
tenere  sedem,  multo,  quam  servum,  potiorem  filium  regis 
regni  heredem : satis  illum  diu  per  licentiam  eludentem 
insultasse  dominis ; clamor  ab  utriusque  fautoribus  ori- 
tur, et  concursus  populi  fiebat  in  curiam  : apparcbatque 
regnaturum,  qui  vicisset.  Tum  Tarquinius,  necessitate 
iam  ipsa  cogente  ultima  audere,  multo  et  aetate  et  vi- 
ribus validior,  medium  arripit  Servium  ; elatumque  e 
euria  in  inferiorem  partem  per  gradus  deiicit.  Inde  ad 
cogendum  senatum  in  curiam  redit.  Fit  fuga  regis  ap- 
paritorum atque  comitum.  Ipse  prope  exanguis,  quum 
semianimi  regio  comitatu  domum  se  reciperet,  pervenis- 
setque  ad  summum  Cyprium  vicum,  ab  iis,  qui  missi  ab 

Tarquinio  fugientem  consecuti  erant,  interficitur.  Cre- 
ditur, quia  non  abhorret  a cetero  scelere,  admonitu  Tul- 
liae id  factum.  Carpento  certe  (id  quod  satis  coustat)  in 
forum  invecta,  nec  reverita  coetum  virorum,  evocavit 
virum  e curia  ; regemque  prima  appellavit.  A quo  fa- 
cessere iussa  ex  tanto  tumultu  quum  se  domum  recipe- 
ret, pervenissetque  ad  summum  Cyprium  vicum,  ubi  Dia- 
nium nuper  fuit ; flectenti  carpentum  dextra  in  Urbium 
clivum,  ut  in  collem  Esquiliarum  eveheretur,  restitit  pa- 
vidus, atque  inhibuit  frenos  is,  qui  iumenta  agebat,  ia- 
centemquc  dominae  Servium  trucidatum  ostendit.  Foe- 
dum inhumanumque  inde  traditur  scelus,  monumentoque 
locus  est : Sceleratura  vicujp  vocant,  quo  amens,  agitan- 
tibus furiis  sororis  ac  viri,  Tullia  per  patris  corpus  car- 
pentum egisse  fertur;  partemque  sanguinis  ac  caedis 
paternae  cruento  vehiculo,  contaminata  ipsa  respersaque, 
tulisse  ad  penates  suos  virique  sui : quibus  iratis,  malo 
regni  principio  similes  propodiem  exitus  sequerentur. 
Ser.  Tullius  regnavit  annos  quatuor  et  quadraginta,  ita 
ut  bono  etiam  moderatoque  succedenti  regi  difficilis  ae- 
mulatio esset.  Ceterum  id  quoque^ad  gloriam  accessit, 
quod  cum  illo  simul  iusta  ac  legitima  regna  occiderunt. 
Id  ipsum  tam  mite  ac  tam  moderatum  imperium  tamen, 

3uia  unius  esset,  deponere  cum  in  animo  habuisse,  qui- 
am  auctores  sunt;  ni  scelus  intestinum  liberandae  pa- 
triae consilia  agitanti  intervenisset. 

XLIX.  Inde  L.  Tarquinius  regnare  occoepit,  cui  Su- 
perbo cognomen  facta  indiderunt,  quia  socerum  gener 
sepultura  prohibuit,  Romulum  quoque  insepultum  perigse 
dictitans : primores  patrum,  quos  Servii  rebus  favisse 
credebat,  interfecit:  conscius  deinde,  male  quaerendi 
regni  ab  se  ipso  adversus  se  exemplum  capi  posse,  ar- 
matis corpus  circumscpsit.  Neque  enim  ad  ius  regni 
quicquam  praeter  vim  habebat ; ut  qui  neque  populi 
i ussu,  neque  auctoribus  patribus  regnaret.  Eo  accede- 
bat, ut  in  caritate  civium  nihil  spei  reponenti  metu  re- 
gnum tutandum  esset : quem  ut  pluribus  incuteret,  co- 
gnitiones capitalium  rerum  sine  consiliis  per  se  solus 
exercebat : perque  eam  causam  occidere,  in  exsilium 
agere,  bonis  multare  poterat  non  suspectos  modo  aut 

invisos,  sed  unde  nihil  aliud,  quam  praedam,  sperare 
posset.  Ita  patrum  praecipue  numero  imminuto,  statuit 
nullos  in  patres  legere ; quo  contemptior  paucitate  ipsa 
ordo  esset,  minusque  per  se  nihil  agi  indignarentur.  Hic 
enim  regum  primus  traditum  a prioribus  morem  de  om- 
nibus senatum  consulendi  solvit:  domesticis  consiliis  rem- 
publicam  administravit : bellum,  pacem,  foedera,  socie- 
tates per  se  ipse,  cum  quibus  voluit,  iniussu  populi  ac 
senatus,  fecit  diremitque.  Latinorum  sibi  maxime  gen- 
tem conciliabat,  ut  peregrinis  quoque  opibus  tutior  inter 
cives  esset : neque  hospitia  modo  cum  primoribus  eorum, 
sed  affinitates  quoque,  iungebat.  Octavio  Mamilio  Tuscu- 
lano, (is  longe  princeps  latini  nominis  erat,  si  famae 
credimus,  ab  Ulixe  deaque' Circe  oriundus)  ei  Mamilio 
filiam  nuptum  dat ; perque  eas  nuptias  multos  sibi  co- 
gnatos amicosque  eius  conciliat. 

L.  lam  magna  Tarquinii  auctoritas  inter  Latinorum 
proceres  erat ; quum,  in  diem  certam  ut  ad  lucum  Fe- 
rentinae conveniant,  indicit:  esse,  quae  agere  de  rebus 
communibus  velit.  Conveniunt  frequentes  prima  luce. 
Ipse  Tarquinius  diem  quidem  servavit ; sed  paullo  ante, 
quam  sol  occideret,  veuit.  Multa  ibi  tota  dic  in  conci- 
lio variis  iactata  sermonibus  erant.  Turnus  Herdonius 
ab  Aricia  ferociter  in  absentem  Tarquinium  erat  inve- 
ctus : Haud  mirum  esse,  Superbo  inditum  Romae  cogno- 
men. (lam  enim  ita  clam  quidem  mussitantes,  vulgo  ta- 
men, eum  appellabant).  An  quicquam  superbius  esse,  quam 
ludificari  sic  omne  nomen  latinum  ? Principibus  longe  ab 
domo  excitis,  ipsum,  qui  concilium  indixerit,  non  adesse: 
tentari  profecto  patientiam,  ut,  si  iugum  acceperint,  obno- 
xios premat.  Cui  enim  non  apparere,  affectare  eum  impe- 
rium in  Latinos  ? Quod  si  sui  bene  crediderint  cives,  aut 
si  creditum  illud,  et  non  raptum  parricidio  sit,  credere  et 
Latinos  (quaiujuam  ne  sic  quidem  alienigenae)  debere.  Sin 
suos  cius  poeniteat,  (quippe  qui  alii  super  alios  truciden- 
tur , exsulatum  eant,  bona  amittant)  quid  spei  melioris 
Latinis  portendi?  Si  se  audiant,  domum  suam  quemque 
inde  abituros : neque  magis  observaturos  diem  concilii, 
quam  ipse,  qui  indixerit,  observet.  Haec  atque  alia  eodem 
pertinentia  seditiosus  facinorosusque  homo,  hisque  arti- 

bus  opes  domi  nactus,  quum  maxime  dissereret,  inter- 
venit Tarquinius.  Is  linis  orationi  fuit.  Aversi  omnes  aci 
Tarquinium  salutandum  : qui,  silentio  facto,  monitus  a 
proximis,  ut  purgaret  se,  quod  id  temporis  venisset,  di- 
sceptatorem, ait,  se  sumptum  inter  patrem  et  filium  : cura 
reconciliandi  eos  in  gratiam  moratum  esse:  et,  quia  ea 
res  exemisset  illum  diem,  postero  die  acturum,  quae  con- 
stituisset. Ne  id  quidem  ab  Turno  tulisse  tacitum  ferunt: 
dixisse  enim,  Nullam  breviarem  esse  cognitionem,  epuam 
inter  patrem  et  filium,  paucisque  transigi  verbis  posse  : ni 
pareat  patri,  habiturum  infortunium  esse. 

Ll.  H aec  Aricinus  in  regem  romanum  increpans  ex 
concilio  abiit.  Quam  rem  Tarquinius  aliquanto,  quam  vi- 
debatur, aegrius  ferens,  confeslim  Turno  necem  machi- 
natur ; ut  eundem  terrorem,  quo  civium  animos  domi 
oppresserat,  Latinis  iniiccret : et  qoia  pro  imperio  pa- 
lam interfici  non  poterat,  oblato  falso  crimine  insontem 
oppressit.  Per  adversae  factionis  quosdam  Aricinos  ser- 
vum Turni  auro  corrupit,  ut  in  deversorium  eius  vim 
magnam  gladiorum  inferri  clam  sineret.  Ea  quum  una 
nocte  perfecta  essent,  Tarquinius,  paullo  ante  lucem  ac- 
citis aa  se  principibus  Latinorum,  quasi  re  nova  per- 
turbatus, moram  suatn  hesternam,  velul  deorum  quadam 
providentia  illatam,  ait,  saluti  sibi  atque  illis  fuisse.  Ab 
Turno  dici  sibi  et  primoribus  populorum  parari  necem,  ut 
Latinorum  solus  imperium  teneat.  Aggressurum  fuisse  he- 
sterno die  in  concilio  : dilatam  rem  esse,  quod  auctor  con- 
cilii abfuerit,  quem  maxime  peteret.  Inde  illam  absentis 
insectationem  esse  natam,  quod  moranda  spem  destituerit. 
Non  dubitare,  si  vera  deferantur,  quin  prima  luce,  ubi 
ventum  in  concilium  sit,  instructus  cum  coniuratorum 
manu  armatusque  venturus  sit.  Dici,  gladiorum  ingentem 
numerum  esse  ad  eum  convectum : id  vanum  necne  sit, 
extemplo  sciri  posse.  Rogare  eos,  ut  inde  secum  ad  Tur- 
num \:eniant.  Suspectam  fecit  rem  et  ingenium  Turni 
ferox,  et  oratio  hesterna,  et  mora  Tarquinii  ; quod  vi- 
debatur ob  eam  differri  caedes  potuisse.  Eunt  inclina- 
tis quidem  ad  credendum  animis,  tamen,  nisi  gladiis 
deprehensis,  cetera  vana  existimaturi.  Ubi  est  eo  ven- 
tum, Turnum  ex  somno  excitatum  circumsistunt  custo- 

des:  comprehensisquc  servis,  qui  caritate  domini  vim 
parabant,  quum  gladii  abditi  ex  omnibus  locis  deverti- 
culi protraherentur  ; enimvero  manifesta  res  visa,  iniec- 
taeque  Turno  catenae  : et  confestim  Latinorum  conci- 
lium magno  cum  tumultu  advocatur.  Ibi  tam  atrox  in- 
vidia orta  est,  gladiis  in  medio  positis,  ut  indicta  causa, 
novo  genere  leti,  deiectus  ad  caput  aquae  Ferentinae, 
crate  superne  iniecta  saxisque  congestis,  mergeretur. 

LII.  Revocatis  deinde  ad  concilium  Latinis,  Tarqui- 
nius, collaudatisque,  qui  Turnum  novantem  res  pro  ma- 
nifesto parricidio  merita  poena  affecissent,  ita  verba 
fecit  : Posse  quidem  se  vetusto  iure  agere,  quod,  quum 
omnes  Latini  ab  Alba  oriundi  sint,  in  eo  foedere  tenean- 
tur, quo  ab  Tullo  res  omnis  albana  cum  colonis  suis  in 
romanum  cesserit  imperium.  Ceterum  se  utilitatis  id  ma- 
gis omnium  causa  censere,  ut  renovetur  id  foedus  : secun- 
daque potius  fortuna  populi  romani  ut  participes  Latini 
fruantur,  quam  urbium  excidia  vastationesque  agrorum, 
quas  Anco  prius,  patre  deinde  suo  regnante,  perpessi  sint, 
semper  aut  exspectent,  aut  patiantur.  Haud  difficulter 
persuasum  Latinis,  quanquam  in  eo  foedere  superior 
romana  res  erat.  Ceterum  et  capita  nominis  latini  stare 
ac  sentire  cum  rege  videbant,  et  Turnus  sui  cuique  pe- 
riculi, si  adversatus  esset,  recens  erat  documentum.  Ita 
renovatum  foedus , indictumque  iunioribus  Latinorum , 
ut  cx  foedere  die  certa  ad  lucum  Ferentinae  armati  fre- 
quentes adessent.  Qui  ubi  ad  edictum  romani  regis  cx 
omnibus  populis  convenere  ; ne  ducem  suum,  neve  se- 
cretum imperium,  propriave  signa  haberent,  miscuit 
manipulos  ex  Latinis  Komanisque,  ut  ex  binis  singulos 
faceret,  binosque  ex  singulis.  Ita  geminatis  manipulis 
centuriones  imposuit. 

L1II.  NeCj  ut  iniustus  in  pace  rex,  ita  dux  belli  pra- 
vus fuit.  Quin  ea  arte  aequassct  superiores  reges,  ni  de- 
generatum in  aliis  huic  quoque  decori  offecisset.  Is  pri- 
mus Volscis  bellum  in  ducentos  amplius  post  suam  aeta- 
tem annos  movit,  Suessamquc  Pometiam  ex  his  vi  cepit. 
Ubi  quum  divendenda  praeda  quadraginta  talenta  ar- 
genti aurique  refecisset ; concepit  animo  eam  amplitu- 
dinem lovis  templi,  quae  digna  dehm  hominumque  rege, 

quae  romano  imperio,  quae  ipsius  etiam  ioci  maiestate 
esset.  Captivam  pecuniam  in  aedificationem  eius  templi 
seposuit.  Excepit  deinde  eum  lentius  spe  bellum,  quo 
Gabios  , propinquam  urbem , ncquicquain  vi  adortus  , 
quum  obsidendi  quoque  urbem  spes  pulso  a moenibus 
adempta  esset,  postremo  minime  arte  romana,  fraude 
ac  dolo,  aggressus  est.  Nam  quum,  volut  posito  bello, 
fundamentis  templi  iaciendis  aliisque  urbanis  operibus 
intentum  se  esse  simularet,  Sextus  filius  eius,  qui  mi- 
nimus ex  tribus  erat,  transfugit  ex  composito  Gabios, 
patris  in  se  saevitiam  intolerabilem  conquerens  : Jam  ab 
alienis  in  suos  vertisse  superbiam  : et  liberorum  quoque 
eum  frequentiae  taedere  ; ut,  quam  in  curia  solitudinem 
fecerit,  domi  quoque  faciat : ne  quam  stirpem , ne  quem 
heredem  regni  relinquat.  Se  quidem,  inter  tela  et  gladios 
patris  elapsum,  nihil  usquam  sibi  tutum,  nisi  apud  hostes 
L.  Tarquinii,  credidisse.  Nam,  ne  errarent,  manere  his 
bellum,  quod  positum  simuletur ; et  per  occasionem  eum 
incautos  invasurum.  Quod  si  apud  cos  supplicibus  locus 
non  sit,  pererraturum  se  omne.  Latium : Volscosque  se 
inde,  et  Aequos,  et  Hernicos  petiturum ; donec  ad  eos  per- 
veniat, qui  a patrum  crudelibus  atque  impiis  suppliciis 
tegere  liberos  sciant.  Forsitan  etiam  ardons  aliquid  ad 
bellum  armaque  se  adversus  superbissimum  regem  ac  fe- 
rocissimum populum  inventurum.  Quum,  si  nihil  mora- 
rentur, infensus  ira  porro  inde  abiturus  videretur,  be- 
nigne ab  Gabinis  excipitur.  Vetant  mirari,  si  qualis  in 
cives,  qualis  in  socios,  talis  ad  ultimum  in  liberos  esset. 
In  se  ipsum  postremo  saeviturum,  si  alia  desint.  Sibi 
vero  gratum  adventum  eius  esse : futurumque  credere 
brevi,  ut,  illo  adiuvante,  ab  portis  gabinis  sub  romana 
moenia  bellum  transferatur. 

L1V.  Inde  in  consilia  publica  adhiberi : ubi,  quum  de 
aliis  rebus  assentire  se  veteribus  Gabinis  diceret,  quibus 
hae  notiores  essent,  ipse  identidem  belli  auctor  esse,  in 
eo  sibi  praecipuam  prudentiam  assumere,  quod  utriusque 
populi  vires  nosset,  sciretque,  invisam  profecto  super- 
biam regiatn  civibus  esse,  quam  ferre  ne  liberi  quidem 
potuissent.  Ita  quum  sensim  ad  rebellandum  primores 
Gabinorum  incitaret,  ipse  cum  promptissimis  iuvenum 

praedatam  atque  in  expeditiones  iret,  et  dictis  factisque 
omnibus  ad  fallendum  instructis  vana  accresceret  fides, 
dux  ad  ultimum  belli  legitur.  Ibi  quum,  inscia  multi- 
tudine, quid  ageretur,  proelia  parva  inter  Romam  Ga- 
biosque  fierent,  quibus  plerumque  gabina  res  superior 
esset ; tum  certatim  summi  iniimique  Gabinorum  Sex. 
Tarquinium  dono  defini  sibi  missum  ducem  credere. 
Apud  milites  vero  obeundo  pericula  ac  labores,  pariter 
praedam  munifice  largiendo,  tanta  caritate  esse,  ut  non 
pater  Tarquinius  potentior  Romae,  quam  filius  Gabiis 
esset.  Itaque,  postquam  satis  virium  collectum  ad  omnes 
conatus  videbat,  tum  e suis  unum  sciscitatum  Romam 
ad  patrem  mittit,  quidnam  se  facere  vellet  ? quandoqui- 
dem, ut  omnia  unus  Gabiis  posset,  ei  dii  dedissent.  Huic 
nuntio,  quia,  credo,  dubiae  fidei  videbatur,  nihil  voce 
responsum  est.  Rex , velut  deliberabundus , in  hortum 
aedium  transit,  sequente  nuntio  filii : ibi , inambulans 
tacitus,  summa  papaverum  capita  dicitur  baculo  decus- 
sisse. Interrogando  exspectanaoque  responsum  nuntius 
fessus,  ut  re  imperfecta,  redit  Gabios  ; quae  dixerit  ipse, 
quaeque  viderit,  referi : seu  ira,  seu  odio,  seu  superbia 
insita  ingenio,  nullam  eum  vocem  emisisse.  Sexto  ubi, 
quid  vellet  parens,  quidve  praeciperet  tacitis  ambagibus, 

} latuit  ; primores  civitatis,  criminando  alios  apud  popu- 
um,  alios  sua  ipsos  invidia  opportunos  interemit.  Multi 
palam ; quidam,  in  quibus  minus  speciosa  criminatio 
erat  futura,  clam  interfecti.  Patuit  quinusdam  volentibus 
fuga,  aut  in  exsilium  acti  sunt,  absentiumque  bona  iuxta 
atque  interemptorum  divisui  fuere.  Largitionis  inde  prae- 
daeque et  dulcedine  privati  commodi  sensus  malorum 
publicorum  adimi ; donec,  orba  consilio  auxilioque,  ga- 
bina res  regi  romano  sine  ulla  dimicatione  in  manum 
traditur. 

LV.  Gabiis  receptis,  Tarquinius  pacem  cum  Aequo- 
rum gente  fecit ; foedus  cum  Tuscis  renovavit.  Inde  ad 
negotia  urbana  animum  convertit : quorum  erat  primum, 
ut  Iovis  templum  in  monte  Tarpeio,  monumentum  regni 
sui  nominisque,  relinqueret:  Tarquinios  reges  ambos, 
patrem  vovisse,  filium  perfecisse.  Et,  ut  libera  a ceteris 
religionibus  area  esset  tota  Iovis  templique  eius,  quod 

inaedificaretur,  exaugurare  fana  sacellaque  statuit,  quae 
aliquot  ibi  a Tatio  rege,  primum  in  ipso  discrimine  ad- 
versus  Romulum  pugnae  vota,  consecrata  inaugurataque 
postea  fuerant  inter  principia  condendi  huius  operis 
movisse  numen  ad  indicandam  tanti  imperii  molem  tra- 
ditur deos  : nam  , quum  omnium  sacellorum  exaugura- 
tiones admitterent  aves,  in  Termini  fano  non  addixere. 
Id  omen  auguriumque  ita  acceptum  est ; non  motam 
Termini  sedem,  unumque  eum  deorum  non  evocatum 
sacratis  sibi  finibus,  firma  stabiliaque  cuncta  portendere. 
Hoc  perpetuitatis  auspicio  accepto,  secutum  aliud,  ma- 
gnitudinem imperii  portendens,  prodigium  est.  Caput 
humanum  integra  facie  aperientibus  fundamenta  templi 
dicitur  apparuisse.  Quae  visa  species,  haud  per  amba- 
ges, arcem  eam  imperii  caputque  rerum  fore  portende- 
bat : idque  ita  cecinere  vates,  quique  in  urbe  erant, 
quosque  ad  eam  rem  consultandam  ex  Etruria  accive- 
rant. Augebatur  ad  impensas  regis  animus.  Itaque  Po- 
metinae manubiae,  quae  perducendo  ad  culmen  operi 
destinatae  erant,  vix  in  fundamenta  suppeditavere.  Eo 
magis  Fabio,  praeterquam  quod  antiquior  est,  credide- 
rim, quadraginta  ea  sola  talenta  fuisse,  quam  Pisoni, 
qui  quadraginta  millia  pondo  argenti  seposita  in  eam 
rem  scribit,  summam  pecuniae  neque  ex  unius  tum  ur- 
bis praeda  sperandam,  et  nullius,  ne  horum  quidem  ma- 
gnificentiae operum,  fundamenta  non  exsuperaturam. 

LVI.  Intentus  perficiendo  templo,  fabris  undique  ex 
Etruria  accitis,  non  pecunia  solum  ad  id  publica  est 
usus,  sed  operis  etiam  ex  plebe.  Qui  quum  haud  par- 
vus et  ipse  militiae  adderetur  labor,  minus  tamen  plebs 
gravabatur,  se  templa  deftm  exaedificare  manibus  suis: 
quae  posthac  et  ad  alia , ut  specie  minora,  sic  laboris 
aliquanto  maioris,  traducebatur  opera  ; foros  in  circo  fa- 
ciendos, cloacamque  maximam,  receptaculum  omnium 
purgamentorum  urbis,  sub  terram  agendam  ; quibus  duo- 
bus operibus  vix  nova  haec  magnificentia  quicquam  adae- 
quare potuit.  His  laboribus  exercita  plebe,  quia  et  urbi 
multitudinem,  ubi  usus  non  esset,  oneri  rebatur  esse,  et 
colonis  mittendis  occupari  latius  imperii  fines  volebat ; 
Signiam  Circciosque  colonos  misit,  praesidia  urbi  futura 

lerra  marique.  Haec  agenti  portentum  terribile  visum. 
Anguis,  ex  columna  lignea  elapsus,  qiium  terrorem  fu- 
gamque in  regiam  fecisset,  ipsius  regis  non  tam  subito 
pavore  perculit  pectus,  quam  anxiis  implevit  curis.  Ita- 
que quum  ad  publica  prodigia  Etrusci  tantum  vates  ad- 
hiberentur, hoc  velut  domestico  exterritus  visu,  Delphos 
ad  maximo  inclutum  in  terris  oraculum  mittere  statuit: 
neque  responsa  sortium  ulli  alii  committere  ausus,  duos 
filios  per  ignotas  ea  tempestate  terras,  ignotiora  maria, 
in  Graeciam  misit.  Titus  et  Aruns  profecti.  Comes  his 
additus  L.  Iuuius  Brutus,  Tarquinia  sorore  regis  natus, 
iuvenis  longe  alius  ingenio,  quam  cuius  simulationem 
induerat.  Is,  quum  primores  civitatis,  in  quibus  fra- 
trem suum  ab  avunculo  interfectum  audisset,  neque 
in  animo  suo  quidquam  regi  timendum,  neque  in  for- 
tuna concupiscendum  relinquere  statuit,,  conlemptuquc 
tutus  esse,  ubi  in  iure  parum  praesidii  esset.  Ergo  ex 
industria  factus  ad  imitationem  stultitiae,  quum  se  suaque 
praedae  esse  rogi  sineret,  Bruti  quoque  haud  abnuit 
cognomen  : ut  sub  eius  obtentu  cognominis  liberator  ille 

Impuli  romani  animus  latens  opperiretur  tempora  sua. 
s tum  ab  Tarquiniis  ductus  Delphos,  ludibrium  verius, 
quam  comes,  aureum  baculum,  inclusum  corneo  cavato 
ad  id  baculo,  tulisse  donum  Apollini  dicitur,  per  amba- 
ges effigiem  ingenii  sui.  Quo  postquam  ventum  est,  per- 
fectis patris  mandatis,  cupido  incessit  animos  iuvenum 
sciscitandi,  ad  quem  eorum  regnum  romanum  esset  ven- 
turum. Ex  infimo  specu  vocem  redditam  ferunt : Impe- 
rium summum  Romae  habebit,  qui  vestrum  primus,  o iu- 
venes,  osculum  matri  tulerit.  Tarquinii*  ut  Sextus,  qui 
Hornae  relictus  fuerat,  ignarus  responsi  expersque  impe- 
rii esset,  rem  summa  ope  taceri  iubenl : ipsi  inter  se, 
uter  prior,  quum  Romam  redissent,  matri  osculum  da- 
ret, sorti  permittunt.  Brutus,  alio  ratus  spectare  pylhi- 
cam  vocem,  velut  si  prolapsus  cecidisset,  terram  osculo 
contigit : scilicet,  quod  ea  communis  mater  omnium  mor- 
talium esset.  Reditum  inde  Romam,  ubi  adversus  Rutu- 
los bellum  summa  vi  parabatur. 

LVII.  Ardeam  Rutuli  habebant,  gens,  ut  in  ea  regione 
atque  in  ea  aetate,  divitiis  praepollens  : eaque  ipsa  causa 

belli  fuit,  quod  rex  romanus  tum  ipse  ditari,  exhaustus 
magnificentia  publicorum  operum,  tum  praeda  delinire 
popularium  animos  studebat ; praeter  aliam  superbiam 
regno  infestos  etiam,  quod  se  in  fabrorum  ministeriis  ac 
servili  tam  diu  habitos  opere  ab  rege  indignabantur.  Ten- 
tata  res  est,  si  primo  impetu  capi  Ardea  posset : ubi  id 

Earum  processit,  obsidione  munitionibusque  coepti  premi 
ostes.  In  iis  stativis,  ut  fit  longo  magis,  quam  acri  bello, 
satis  liberi  commeatus  erant : primoribus  tamen  magis, 
quam  militibus.  Regii  quidem  iuvenes  interdum  otium  con- 
viviis comissationibusque  inter  se  terebant.  Forte  potanti- 
bus his  apud  Sex.  Tarquinium,  ubi  et  Collatinus  coena- 
bat  Tarquinius,  Egerii  filius,  incidit  de  uxoribus  men- 
tio : suam  quisque  laudare  miris  modis.  Inde  certamine 
accenso , Collatinus  negat,  verbis  opus  esse  : paucis  id 
quidem  horis  posse  sciri,  quantum  ceteris  praestet  Lucre- 
tia sua.  Quin,  si  vigor  inventae  inest,  conscendimus  equos, 
invisimusque  praesentes  nostrarum  ingenia?  Id  cuique  spec- 
tatissimum sit,  quod  nec  opinato  viri  adventu  occurrerit 
oculis.  Incaluerant  vino.  Age  sane,  omnes.  Citatis  equis 
avolant  Romam.  Quo  quum,  primis  se  intendentibus  te- 
nebris, pervenissent,  pergunt  inde  Collatiam  : ubi  Lucre- 
tiam, haudquaquam  ut  regias  nurus,  quas  in  convivio 
luxuque  cum  aequalibus  viderant  tempus  terentes,  sed 
nocte  sera  deditam  lanae  inter  lucubrantes  ancillas  in 
medio  aedium  sedentem  inveniunt.  Muliebris  certaminis 
laus  penes  Lucretiam  fuit.  Adveniens  vir  Tarquiniique 
excepti  benigne  : victor  maritus  comiter  invitat  regios 
iuvenes.  Ibi  Sex.  Tarquinium  mala  libido  Lucretiae  per 
vim  stuprandae  capit : tum  forma,  tum  spectata  castitas 
incitat.  Et  tum  quidem  ab  nocturno  iuvenili  ludo  in  ca- 
stra redeunt 

LVIII.  Paucis  interiectis  diebus,  Sex.  Tarquinius,  in- 
scio Collatino,  cum  comite  uno  Collatiam  venit.  Ubi  ex- 
ceptus benigne  ab  ignaris  consilii,  quum  post  coenam  in 
hospitale  cubiculum  deductus  esset,  amore  ardens,  post- 
quam satis  tuta  circa,  sopitique  omnes  videbantur,  stric- 
to gladio  ad  dormientem  Lucretiam  venit,  sinistraque 
manu  mulieris  pectore  oppresso,  Tace,  Lucretia,  inquit. 
Sex.  Tarquinius  sum  ; ferrum  in  manu  est : moriere,  si 

emiseris  vocem.  Quum  pavida  ex  somno  mulier  nullam 
opem,  prope  mortem  imminentem,  videret ; tum  Tarqui- 
nius fateri  amorem,  orare,  miscere  precibus  minas,  ver- 
sare in  omnes  partes  muliebrem  animum.  Ubi  obstina- 
tam videbat,  et  ne  mortis  quidem  metu  inclinari,  addit 
ad  metum  dedecus  : cum  mortua  iugulatum  servum  nu- 
dum positurum,  ait,  ut  in  sordido  adulterio  necata  dica- 
tur. Quo  terrore  quum  vicisset  obstinatam  pudicitiam 
velut  victrix  libido,  profectusque  inde  Tarquinius,  ferox 
expugnato  decori  muliebri,  esset ; Lucretia,  moesta  tanto 
malo,  nuntium  Romam  eundem  ad  patrem,  Ardeamque 
ad  virum  mittit,  ut  cum  singulis  fidelibus  amicis  veniant: 
ita  facto  maluratoque  opus  esse  ; rem  atrocem  incidisse. 
Sp.  Lucretius  cum  P.  Valerio  Volesi  filio,  Collatinus  cum 
L.  Iunio  Bruto  venit  ; cum  quo  forte  Romam  rediens 
ab  nuntio  uxoris  erat  conventus.  Lucretiam  sedentem 
moestam  in  cubiculo  inveniunt.  Adventu  suorum  lacri- 
mae obortae  : quaerentique  viro,  Satin  salvae  ? Minime , 
inquit;  quid  enim  salvi  est  mulieri,  amissa  pudicitia ? Vesti- 
gia viri  alieni,  Collatine,  in  lecto  sunt  tuo.  Ceterum  corpus 
est  tantum  violatum,  animus  insons : mors  testis  erit. 
Sed  date  dextras  fidemque,  haud  impune  adultero  fore. 
Sex.  est  Tarquinius,  qui  hostis  pro  Iwspite  priore  nocte 
vi  armatus  mihi  sibique,  si  vos  viri  estis,  pestiferum  hinc 
abstulit  gaudium.  Dant  ordine  omnes  fidem  : consolan- 
tur aegram  animi,  avertendo  noxam  ab  coacta  in  auc- 
torem delicti:  mentem  peccare,  non  corpus:  et,  unde 
consilium  abfuerit,  culpam  abesse.  Vos,  inquit,  videritis, 
quid  illi  debeatur ; ego  me,  etsi  peccato  absolvo,  suppli- 
cio non  libero.  Nec  ulla  deinde  impudica  Lucretiae  exem- 
plo vivet.  Cultrum,  quem  sub  veste  abditum  habebat, 
eum  in  corde  defigit : prolapsaquc  in  vulnus,  moribunda 
cecidit.  Conclamant  vir  paterque. 

LIX.  Brutus,  illis  luctu  occupatis,  cultrum,  ex  vulnere 
Lucretiae  extractum,  manantem  cruore  prae  se  tenens, 
Per  hunc,  inquit,  castissimum  ante  regiam  iniuriam  san- 
guinem iuro,  vosque,  dii,  testes  facio,  me  L.  Tarquinium 
Superbum,  cum  scelerata  coniuge  et  omni  liberorum  stirpe, 
ferro,  igni,  quacunque  dehinc  vi  possim,  exeeuturum : nec 
illos,  nec  altum  quemquam  regnare  Romae  passurum.  Cul- 

trum  deinde  Collatino  tradit ; inde  Lucretio  ac  Valerio, 
stupentibus  miraculo  rei,  unde  novum  in  Bruti  pectore 
ingenium.  Ut  praeceptum  erat,  iurant:  totique  ab  luctu 
versi  in  iram,  Brutum,  iam  inde  ad  expugnandum  re- 
gnum vocantem,  sequuntur  ducem.  Elatum  domo  Lu- 
cretiae corpus  in  forum  deferunt,  concientque  miraculo, 
ut  fit,  rei  novae  atque  indignitate  homines  : pro  se  quis- 
que scelus  regium  ac  vim  queruntur.  Movet  tum  patris 
moestitia,  tum  Brutus,  castigator  lacrimarum  atque  iner- 
tium querelarum,  auctorque,  quod  viros,  quod  Romanos 
deceret,  arma  capiendi  adversus  hostilia  ausos.  Ferocis- 
simus quisque  iuvenum  cum  armis  voluntarius  adest : se- 
quitur et  cetera  iuventus.  Inde,  pari  praesidio  relicto  Col- 
latiae ad  portas,  custodibusque  datis,  ne  quis  eum  mo- 
tum regibus  nuntiaret,  ceteri  armati,  duce  Bruto,  Romam 
profecti.  Ubi  eo  ventum  est,  quacumque  incedit,  armata 
multitudo  pavorem  ac  tumultum  facit.  Rursus,  ubi  ante- 
ire primores  civitatis  vident,  quicquid  sit,  haud  temere 
esse  rentur.  Nec  minorem  motum  animorum  Romae  tam 
atrox  res  facit,  quam  Collatiae  fecerat.  Ergo  ex  omnibus 
locis  urbis  in  forum  curritur.  Quo  simul  ventum  est, 

firaeco  ad  tribunum  Celerum,  in  quo  tum  magistratu 
orte  Brutus  erat,  populum  advocavit.  Ibi  oratio  habita, 
nequaquam  eius  pectoris  ingeniique,  quod  simulatum  ad 
eam  diem  fuerat,  de  vi  ac  libidine  Sex.  Tarquinii,  de 
stupro  infando  Lucretiae  et  miserabili  caede,  de  orbitate 
Tricipitini,  cui  morte  filiae  causa  mortis  indignior  ac  mi- 
serabilior esset.  Addita  superbia  ipsius  regis,  miseriaeque 
et  labores  plebis,  in  fossas  cloacasque  exhauriendas  de- 
mersae. Romanos  homines,  victores  omnium  circa  popu- 
lorum, opifices  ac  lapicidas  pro  bellatoribus  factos.  Indi- 
gna Ser.  Tullii  regis  memorata  caedes,  et  invecta  cor- 
pori patris  nefando  vehiculo  filia ; invocatique  ultores 
parentum  dii.  His  atrocioribusque , credo,  aliis,  quae 
praesens  rerum  indignitas  haudquaquam  relatu  scripto- 
ribus facilia  subiicit,  memoratis  incensam  multitudinem 
perpulit,  ut  imperium  regi  abrogaret,  exsulesque  esse 
iuberet  L.  Tarquinium  cum  coniuge  ac  liberis.  Ipse , 
iunioribus,  qui  ultro  nomina  dabant,  lectis  armatisque, 
ad  concitandum  inde  adversus  regem  exercitum  Ar- 

deam  in  castra  est  profectus  ; imperium  in  urbe  Lu- 
cretio, praefecto  urbis  iam  ante  ab  rege  instituto,  relin- 
quit. Inter  hunc  tumultum  Tullia  domo  profugit,  exse- 
crantibus,  quacumque  incedebat,  invocantibusque  paren- 
tum furias  viris  mulieribusque. 

LX.  Harum  rerum  nuntiis  in  castra  perlatis,  quum  re 
nova  trepidus  rex  pergeret  Romam  ad  comprimendos 
motus,  flexit  viam  Brutus,  (senserat  enim  adventum)  ne 
obvius  fieret ; eodemque  fere  tempore,  diversis  itineri- 
bus, Brutus  Ardeam,  Tarquinius  Romam,  venerunt.  Tar- 
quinio clausae  portae,  exsiliumque  indictum  : liberatorem 
urbis  laeta  castra  accepere : exactique  inde  liberi  regis. 
Duo  patrem  secuti  sunt,  qui  exsulatum  Caere  in  Etru- 
scos ierunt.  Sex.  Tarquinius,  Gabios,  tanquam  in  suum 
regnum,  profectus,  ab  ultoribus  veterum  simultatum,  quas 
sibi  ipse  caedibus  rapinisque  conciverat,  est  interfectus. 
L.  Tarquinius  Superbus  regnavit  annos  quinque  et  vi- 
ginti.  Regnatum  Romae  ab  condita  urbe  ad  liberatam 
annos  ducentos  quadraginta  quatuor.  Duo  consules  inde 
comitiis  centuriatis  a praefecto  urbis  ex  commentariis 
Ser.  Tullii  creati  sunt,  L.  lunius  Brutus  et  L.  Tarqui- 
nius Collatinus. 

Brutus  iureiurando  populum  adstrinxit,  neminem  regnare 
Romae  passuros  : Tarquinium  Collatinum,  collegam  suum, 
propter  affinitatem  Tarquiniorum  suspectum,  coegit  consu- 
latu se  abdicare,  et  civitate  cedere : bona  regum  diripi  ius - 
sit : agrum  Marti  consecravit,  qui  Campus  Martius  nomi- 
natus est.  Adolescentes  nobiles,  in  quibus  suos  quoque  et 
sororis  filios,  quia  coniuravcrant  de  recipiendis  regibus, 
securi  percussit : servo  indici,  cui  Vindicio  nomen  fuit,  li- 
bertatem dedit:  ex  cuius  nomine  vindicta  est  appellata. 
Quum  adversus  reges,  qui  contractis  Edentium  et  Tarqui- 
niensium copiis,  bellum  intulerant,  exercitum  duxisset,  in 
acie  cum  Arunte,  filio  Superbi,  commortuus  est:  cumque 
matronae  annum  luxerunt.  P.  Valerius  consul  legem  de 
provocatione  ad  populum  tulit.  Capitolium  dedicatum  est. 

' Porsena,  rex  Clusinorum,  bello  pro  Tarquiniis  suscepto, 
quum  ad  Ianiculum  venisset,  ne  Tiberim  transiret,  virtute 
Coclitis  Horatii  prohibitus  est ; qui,  dum  alii  pontem  sub- 
licium resdndunt,  solus  Etruscos  sustinuit ; et,  ponte  rupto, 
armatus  se  in  flumen  misit,  et  ad  suos  tranavit.  Alterum 
accessit  virtutis  exemplum  a Mudo  : qui,  quum  ad  ferien 
dum  Porsenam  castra  hostium  intrassel,  occiso  scriba, 
quem  regem  esse  putabat,  comprehensus,  impositam  altari- 
bus manum,  in  quibus  sacrificatum  erat,  exuri  passus  est ; 
dixitque,  tales  trecentos  esse  coniuratos  in  mortem  ipsius 
regis.  Quorum  admiratione  coactus  Porsena  pacis  condi- 
tiones ferre,  bellum  omisit,  acceptis  obsidibus  : ex  quibus 
virgo  una  Cloelia,  deceptis  custodibus,  per  Tiberim  ad  suos 
tranavit:  et,  quum  reddita  esset,  a Porsena  honorifice  re- 
missa, equestri  statua  donata  est.  Ap.  Claudius  ex  Sabinis 
Romam  transfugit : ob  hoc  Claudia  tribus  adiecta  est.  Nu- 
merus tribuum  ampliatus  est,  ut  essent  viginti  una.  Ad- 
versus Tarquinium  Superbum,  cum  Latinorum  exercitu  bel- 
lum inferentem,  A.  Postumius  dictator  prospere  pugnavit 
apud  lacum  Regillum.  Plebs,  quum  propter  nexos  ob  aes 
alienum  in  Sacrum  montem  secessisset,  consilio  Menenii 
Agrippae  a seditione  revocata  est.  Idem  Agrippa,  quum 
decessisset,  propter  paupertatem  publico  impendio  elatus 
est.  Tribuni  plebis  quinque  creati  sunt.  Oppidum  Volsco- 
rum Corioli  captum  est  virtute  et  opera  C.  Marcii,  qui  ob 

hoc  Coriolanus  vocatus  est.  Ti.  Atinius,  vir  de  plebe,  quum 
rn  visu  admonitus  esset,  ut  de  quibusdam  religionibus  ad 
senatum  perferret,  et  neglexisset,  amisso  filio,  debilis  far- 
tus, postquam,  delatus  ad  senatum  lectica,  eadem  illa  in- 
dicaverat, usu  pedum  recepto,  domum  reversus  est.  Quum 
C.  Marcius  Coriolanus,  qui  in  exsilium  erat  pulsus,  dux 
Volscorum  factus,  exercitum  hostium  urbi  /tomae  admo- 
visset, et  missi  ad  eum  primum  legati , postea  sacerdotes 
frustra  deprecati  essent,  ne  bellum  patriae  inferret ; Vetu- 
ria mater  et  V olumnia  uxor  impetraverunt  ab  eo,  ut  re- 
cederet. Lex  agraria  primum  lata  est.  Sp.  Cassius  consu- 
laris regni  crimine  damnatus  est  necalusque.  Oppia,  virgo 
l estalis,  ob  incestum  viva  defossa  est.  Quum  vicini  hosies 
Veientes  incommodi  magis,  quam  graves  essent,  familia 
Labiorum  id  bellum  gerendum  depoposcit ; misitque  in  id 
trecentos  sex  armatos,  qui  ad  Cremeram  ad  unum  ab  ho- 
stibus caesi  sunt,  uno  impubere  domi  relicto.  Ap.  Clau- 
dius consul,  quum  adversus  Volscos  contumacia  exercitus 
male  pugnatum  esset,  decimum  quemque  militum  fuste  per- 
cussit. Hes  praeterea  adversum  Volscos  et  Aequos  et  Ve- 
lentcs,  et  seditiones  inter  patres  plebemque  continet. 

Liberi  iam  hinc  populi  romani  res,  pace  belloque  ge- 
stas, annuos  magistratus,  imperiaque  legum,  potentiora 
quam  hominum,  peragam.  Quae  libertas  ut  laetior  esset, 
proximi  regis  superbia  fecerat  Nam  priores  ita  regna- 
runt, ut  haud  immerito  omnes  deinceps  conditores  par- 
tium certe  urbis,  quas  novas  ipsi  sedes  ab  se  auctae 
multitudini  addiderunt,  numerentur : neque  ambigitur, 
quin  Brutus  idem,  qui  tantum  gloriae,  Superbo  exacto 
rege,  meruit,  pessimo  publico  id  facturus  fuerit,  si  li- 
bertatis immaturae  cupidine  priorum  regum  alicui  regnum 
extorsisset.  Quid  enim  futurum  fuit,  si  illa  pastorum 
convenarumque  plebs,  transfuga  ex  suis  populis,  sub  tu- 
tela inviolati  templi  aut  libertatem,  aut  certe  impuni- 
tatem adepta,  soluta  regio  metu,  agitari  coepta  esset 
tribuniciis  procellis,  et  in  aliena  urbe  cum  patribus  se- 
rere certamina,  priusquam  pignora  coniugum  ac  libero- 
rum caritasque  ipsius  soli,  cui  longo  tempore  assuesci- 
tur, animos  eorum  eonsociasset?  Dissipatae  res  nondum 
adultae  discordia  forent : quas  fovit  tranquilla  modera- 
tio imperii,  eoque  nutriendo  perduxit,  ut  bonam  frugem 
libertatis  maturis  iam  viribus  ferre  possent.  Libertatis 
autem  originem  inde  magis,  quia  annuum  imperium  con- 
sulare factum  est,  quam  quod  deminutum  quicquam  sit 
ex  regia  potestate,  numeres.  Omnia  iura,  omnia  insignia 
primi  consules  tenuere : id  modo  cautum  est,  ne,  si  ambo 
fasces  haberent,  duplicatus  terror  videretur.  Brutus  prior, 
concedente  collega,  fasces  habuit : qui  non  acrior  vindex 
libertatis  fuerat,  quam  deinde  custos  fuit.  Omnium  pri- 
mum avidum  novae  libertatis  populum,  ne  postmouum 
flecti  precibus  aut  donis  regiis  posset,  iureiurando  adegit, 
neminem  Romae  passuros  regnare.  Deinde,  quo  plus  vi- 
rium in  senatu  frequentia  etiam  ordinis  faceret,  caedi- 
bus regis  deminutum  patrum  numerum,  primoribus  eque- 

stris  gradus  ledis , ad  trecentorum  summam  explevit : 
traditumque  inde  fertur,  ut  in  senatum  vocarentur,  qui 
patres,  quique  conscripti  essent.  Conscriptos  videlicet  in 
novum  senatum  appellabant  lectos.  Id  mirum  quantum 
profuit  ad  concordiam  civitatis  iungendosque  patribus 
plebis  animos. 

II.  Rerum  deinde  divinarum  habita  cura : et,  quia 
quaedam  publica  sacra  per  ipsos  reges  factitata  erant, 
ne  ubiubi  regum  desiderium  esset , regem  sacrificulum 
creant.  Id  sacerdotium  pontifici  subiecere,  ne  additus  no- 
mini honos  aliquid  libertati,  cuius  tunc  prima  erat  cura, 
officeret.  Ac -nescio,  an,  nimis  undique  eam  minimis  quo- 
que rebus  muniendo,  modum  excesserint.  Consulis  enim 
alterius,  quum  nihil  aliud  offenderit,  nomen  invisum  ci- 
vitati fuit.  Nimium  Tarquinios  reqnb  assuesse : initium  a 
Prisco  factum.  Regnasse  deinde  Ser.  Tullium.  Ne  inter- 
vallo quidem  facto , oblitum,  tanquam  alieni,  regni  Super- 
bum Tarquinium,  velut  hereditatem  gentis,  scelere  ac  vi 
repetisse.  Pulso  Superbo,  penes  Collatinum  imperium  esse. 
Nescire  Tarquinios  privatos  vivere : non  placere  nomen  ; 
periculosum  libertati  esse.  Hic  primo  sensim  tentantium 
animos  sermo  per  totam  civitatem  est  datus,  sollicitam- 
que  suspicione  plebem  Brutus  ad  concionem  vocat.  Ibi 
omnium  primum  iusiurandum  populi  recitat.  Neminem 
regnare  passuros,  nec  esse  Romae,  unde  periculum  liber- 
tati foret.  Id  summa  ope  tuendum  esse : neque  ullam 
rem,  quae  eo  pertineat,  contemnendam.  Invitum  se  dicere 
hominis  causa  : nec  dicturum  fuisse,  ni  caritas,  reipublicae 
vinceret.  Non  credere  populum  romanum,  solidam  liberta- 
tem recuperatam  esse.  Regium  genus,  regium  nomen,  non 
solum  in  civitate,  sed  etiam  in  imperio  esse.  Id  officere, 
id  obstare  libertati.  Hunc  tu,  inquit,  tua  valuntate,  L. 
Tarquini,  remove  metum.  Meminimus,  fatemur,  eiecisti  re- 
ges. Absolve  beneficium  tuum.  Aufer  hinc  regium  nomen. 
Res  tuas  tibi  non  solum  reddent  cives  tui,  auctore  me ; sed, 
si  quid  deest,  munifice  augebunt.  Amicus  abi : exonera  ci- 
vitatem vano  forsitan  metu.  Ita  persuasum  est  animis,  cum 
gente  Tarquinia  regnum  hinc  abiturum.  Consuli  primo  tam 
novae  rei  ac  subitae  admiratio  incluserat  vocem.  Dicere 
deinde  incipientem  primores  civitatis  circumsistunt,  ea- 


Digitized  by  Google 


T.  LIVII 


72 

dem  multis  precibus  orant.  Et  ceteri  quidem  movebant 
minus.  Postquam  Sp.  Lucretius,  maior  aetate  ac  digni- 
tate, socer  praeterea  ipsius,  agere  varie,  rogando  alter- 
nis suadendoque,  coepit,  ut  vinci  se  consensu  civitatis  pa- 
teretur ; timens  consul,  ne  postmodum  privato  sibi  eadem 
illa  cum  bonorum  amissione,  additaque  alia  insuper  igno- 
minia, acciderent,  abdicavit  se  consulatu : rebusque  suis 
omnibus  Lavinium  translatis,  civitate  cessit.  Brutus  ex 
senatusconsulto  ad  populum  tulit,  ut  omnes  Tarquiniae 
gentis  exsules  essent : collegam  sibi  comitiis  centuriatis 
creavit  P.  Valerium,  quo  adiutore  reges  eiecerat. 

III.  Quum  liaud  cuiquam  in  dubio  esset,  bellum  ab 
Tarquiniis  imminere,  ia  quidem  spe  omnium  serius  fuit. 
Ceterum,  id  quod  non  timebant,  per  dolum  ac  proditio- 
nem prope  libertas  amissa  est  Erant  in  romana  iuven- 
tute  adolescentes  aliquot,  nec  ii  tenui  loco  orti,  quorum 
in  regno  libido  solutior  fuerat,  aequales  sodalesque  ado- 
lescentium Tarquiniorum,  assueti  more  regio  vivere.  Eam 
tum,  aequato  iure  omnium,  licentiam  quaerentes,  liber- 
tatem aliorum  in  suam  vertisse  servitutem  inter  se  con- 
querebantur. Regem  hominem  esse,  a quo  impetres,  ubi  ius, 
ubi  iniuria  opus  sit:  esse  gratiae  locum,  esse  beneficio;  et 
irasci  et  ignoscere  posse : inter  amicum  atque  inimicum 
discrimen  nosse.  Leges  rem  surdam,  inexorabilem  esse,  sa- 
lubriorem melioremque  inopi,  quam  potenti:  nihil  laxa- 
menti nec  veniae  habere,  si  modum  excesseris.  Periculo- 
sum esse,  in  tot  humanis  erroribus  sola  innocentia  vivere. 
Ita,  iam  sua  sponte  aegris  animis,  legati  ab  regibus  su- 
perveniunt, sine  mentione  reditus  bona  tantum  repeten- 
tes. Eorum  verba  postquam  in  senatu  audita  sunt , per 
aliquot  dies  ea  consultatio  tenuit : ne  non  reddita,  belli 
causa  ; reddita,  belli  materia  et  adiumentum  essent.  In- 
terim  legati  alii  alia  moliri,  aperte  bona  repetentes,  clam 
recuperandi  regni  consilia  struere.  Et  tanquam  ad  id, 
quod  agi  videbatur,  ambientes  nobilium  adolescentium 
animos  pertentant : a quibus  placide  oratio  accepta  est, 
bis  litteras  ab  Tarquiniis  reddunt ; et  de  accipiendis 
clam  nocte  in  urbem  regibus  colloquuntur. 

IV.  Vitelliis  Aquilliisque  fratribus  primo  commissa  res 
est.  Vitelliorum  soror  consuli  nupta  Bruto  erat : iamque 

ex  eo  matrimonio  adolescentes  erant  liberi,  Titus  Tibe- 
riusque : eos  quoque  in  societatem  consilii  avunculi  as- 
sumunt. Praeterea  et  nobiles  aliquot  adolescentes  conscii 
assumpti,  quorum  vetustate  memoria  abiit.  Interim  quum 
in  senatu  vicisset  sententia,  quae  censebat  reddenda  bona; 
eamque  ipsam  causam  morae  in  urbe  haberent  legati, 
quod  spatium  ad  vehicula  comparanda  a consulibus  sum- 
psissent, quibus  regum  asportarent  res  ; omne  id  tempus 
cum  coniuratis  consultando  absumunt,  evincuntque  in- 
stando, ut  literae  sibi  ad  Tarquinios  darentur  : nam  ali- 
ter qui  credituros  eos,  non  vana  ab  legatis  super  rebus 
tantis  afferri?  Datae  literae,  ut  pignus  Odei  essent,  ma- 
nifestum facinus  fecerunt.  Nam  quum,  pridie  quam  le- 
gati ad  Tarquinios  proficiscerentur , et  coenatum  forte 
apud  Vitellios  esset,  coniuratique  ibi , remotis  arbitris, 
multa  inter  se  de  novo,  ut  fit,  consilio  egissent ; sermo- 
nem eorum  ex  servis  unus  excepit,  qui  iam  antea  id  sen- 
serat agi : sed  eam  occasionem,  ut  literae  legatis  daren- 
tur, quae  deprehensae  rem  coarguere  possent,  exspecta- 
bat. Postquam  datas  sensit,  rem  ad  consules  detulit.  Con- 
sules, ad  deprehendendos  legatos  coniuratosque  profecti 
domo,  sine  tumultu  rem  omnem  oppressere  : literarum 
in  primis  habita  cura,  ne  interciderent.  Proditoribus  ex- 
templo in  vincula  coniectis,  de  legatis  paujlulum  addu- 
bitatum est : et  quanquam  visi  sunt  commisisse,  ut  ho- 
stium loco  essent,  ius  tamen  gentium  valuit. 

V.  De  bonis  regiis,  quae  reddi  ante  censuerant,  res 
integra  refertur  ad  patres.  Illi  victi  ira  vetuere  reddi, 
vetuere  in  publicum  redigi.  Diripienda  plebi  sunt  data; 
ut,  contacta  regia  praeda,  spem  in  perpetuum  cum  his 
pacis  amitteret.  Ager  Taruuiniorum,  qui  inter  urbem  ac 
Tiberim  fuit,  consecratus  Marti,  Martius  deinde  campus 
fuit.  Forte  ibi  tum  seges  farris  dicitur  fuisse  matura 
messi : quem  campi  fructum  quia  religiosum  erat  con- 
sumere, desectam  cum  stramento  segetem  magna  vis  ho- 
minum simul  immissa  corbibus  fudere  in  Tiberim,  tenui 
fluentem  aqua,  ut  mediis  caloribus  solet.  Ita  in  vadis 
haesitantis  frumenti  acervos  sedisse  illitos  limo  : insulam 
inde  paullatim,  et  aliis,  quae  fert  temere  flumen,  eo- 
dem invectis,  factam  : postea  credo  additas  moles,  ma- 
Vol.  r.  4- 

nuque  adiutum,  ut  tam  eminens  area,  firmaque  templis 
qooque  ac  porticibus  sustinendis  esset.  Direptis  bonis 
regum,  damnati  proditores,  sumptumque  supplicium,  cdn- 
spectius  eo,  quod  poenae  capiendae  ministerium  patri  de 
liberis  consulatus  imposuit,  et,  qui  spectator  erat  amo- 
vendus, cum  ipsum  fortuna  exactorem  supplicii  dedit. 
Stabant  deligati  ad  palum  nobilissimi  iuveues  : sed  a ce- 
teris, vclut  ab  ignotis  capitibus, -consulis  liberi  omnium 
in  se  averterant  oculos,  miserebatque  non  poenae  magis 
homines,  quam  sceleris , quo  poenam  meriti  essent ; illos, 
eo  potissimum  anno  patriam  liberatam,  patrem  liberato- 
rem, consulatum  ortum  ex  domo  lunia,  patres,  plebem, 
quicquid  deorum  hominumque  romanorum  esset,  indu- 
xisse in  animum,  ut  superbo  quondam  regi,  tum  infesto 
exsuli,  proderent.  Consules  in  sedem  processere  suam, 
missique  lictores  ad  sumendum  supplicium  nudatos  vir- 
gis caedunt,  seourique  feriunt : quum  inter  omne  tempus 
pater,  vultusque,  et  os  eius,  spectaculo  esset,  eminente 
animo  patrio  inter  publicae  poenae  ministerium.  Secun- 
dum poenam  nocentium,  ut  in  ulramquc  partem  arcen- 
dis sceleribus  exemplum  nobile  esset,  praemium  indici, 
pecunia  ex  aerario,  libertas  et  civitas,  aata.  Ille  primum 
dicitur  vindicta  liberatus.  Quidam  vindictae  quoque  no- 
men tractum  ab  illo  putant ; Vindicio  ipsi  nomen  fuisse. 
Post  illum  observatum,  ut,  qui  ita  liberati  essent,  in  ci- 
vitatem accepti  viderentur. 

VI.  His,  sicut  acta  erant,  nuntiatis,  incensus  Tarqui- 
nius non  dolore  solum  tantae  ad  irritum  cadentis  spei, 
sed  etiam  odio  iraque,  postquam  dolo  viam  obseptam 
vidit,  bellum  aperte  moliendum  ratus,  circumire  supplex 
Etruriae  urbes;  orare  maxime  Veientes  Tarquiniensesque, 
ne  se  ortum  eiusdem  sanguinis,  extorrem,  egentem  ex  tanto 
modo  regno,  cum  liberis  adolescentibus  ante  oculos  suos 
perire  sinerent.  Alios  peregre  in  regnum  Romam  accitos  : 
se  regem,  augentem  bello  romanum  imperium,  a proximis 
scelerata  coniuratione  pulsum.  Eos  inter  se , quia  nemo 
unus  satis  dignus  regno  visus  sit,  partes  regni  rapuisse  ; 
bona  sua  diripienda  populo  dedisse,  ne  quis  expers  scele- 
ris esset.  Patriam  se  regnumque  suum  repetere,  et  perse- 
qui ingratos  cives  velle.  Ferrent  opem,  adiuvarent ; suas 

quoque  veteres  iniurias  ultum  irent,  toties  caesas  legiones, 
agrum  ademptum.  Haec  moverunt  Veientes  : ac  pro  se 
quisque,  romano  saltem  duce,  ignominias  demendas, 
bclloque  amissa  repetenda,  minaciter  fremunt.  Tarqui- 
nienses nomen  ac  cognatio  movet : pulchrum  videbatur, 
suos  Romae  regnare.  Ita  duo  duarum  civitatium  exer- 
citus, ad  repetendum  regnum  belloque  persequendos  Ro- 
manos, secuti  Tarquinium.  Postquam  in  agrum  roma- 
num  ventum  est,  obviam  hosti  consules  eunt.  Valerius 
quadrato  agmine  peditem  ducit : Iirutus  ad  explorandum 
eum  equitatu  antecessit.  Eodem  modo  primus  eques  ho- 
stium agminis  fuit.  Praeerat  Aruns  Tarquinius,  filius 
regis : rex  ipse  cum  legionibus  sequebatur.  Aruns,  ubi 
ex  lictoribus  procul  consulem  esse ; deinde  iam  propius 
ac  certius  facie  quoque  Rrulum  cognovit,  inflammatus 
ira,  Ille  est  vir,  inquit,  qui  nos  extorres  expulit  patria. 
Ipse,  en,  ille,  nostris  decoratus  insignibus,  magnifice  ince- 
dit. Dii  regum  tiltores  adeste.  Concitat  calcaribus  equum, 
atque  in  ipsum  infestus  consulem  dirigit.  Sensit  in  se 
iri  Rrutus.  Decorum  erat  tum  ipsis  capessere  pugnam 
ducibus.  Avide  itaque  se  certamini  offert : adeoque  infe- 
stis animis  concurrerunt,  neuter,  dum  hostem  vulnera- 
ret, sui  protegendi  corporis  memor,  ut,  contrario  ictu 
per  parmam  uterque  transfixus,  duabus  haerentes  hastis 
moribundi  ex  equis  lapsi  sint.  Simul  et  cetera  equestris 
pugna  coepit ; neque  ita  multo  post  et  pedites  superve- 
niunt. Ibi  varia  victoria,  et  velut  aequo  Marte  pugnatum 
est : dextra  utrimque  cornua  vicere,  laeva  superata.  Ve- 
ienles,  vinci  ab  romano  milite  assueti,  fusi  fugatique. 
Tarquiniensis,  novus  hostis,  non  stetit  solum,  sed  etiam 
ab  sua  parte  Romanum  pepulit. 

VII.  Ita  quum  pugnatum  esset,  tantus  terror  Tarqui- 
nium atque  Etruscos  incessit,  ut,  omissa  irrita  re,  nocte 
ambo  exercitus , Veiens  Tarquiniensisque , suas  quisque 
abirent  domos.  Adiiciunt  miracula  huic  pugnae : silentio 
proximae  noctis  ex  silva  Arsia  ingentem  editam  vocem  ; 
Silvani  vocem  eam  creditam  ; haec  dicta.  Uno  plus  Etru- 
scorum cecidisse  in  acie ; vincere  bello  Romanum.  Ita  certe 
inde  abiere  Romani,  ut  victores  ; Etrusci  pro  victis.  Nam, 
postquam  illuxit,  nec  quisquam  hostium  in  conspectu 

erat,  P.  Valerius  consul  spolia  legit;  triumphansque  inde 
Romam  rediit.  Collegae  funus,  quanto  tum  potuit  appa- 
ratu, fecit : sed  multo  maius  morti  decus  publica  fuit 
moestitia,  eo  ante  omnia  insignis,  quia  matronae  annum, 
ut  parentem,  eum  luxerunt,  quod  tam  acer  ultor  violatae 
pudicitiae  fuisset.  Consuli  deinde,  qui  superfuerat,  ut  sunt 
mutabiles  vulgi  animi,  ex  favore  non  invidia  modo,  sed 
suspicio  etiam  cum  atroci  crimine , orta.  Regnum  eum 
affectare,  fama  ferebat : quia  nec  collegam  subrogaverat 
in  locum  Bruti,  et  aedificabat  in  summa  Velia : ibi  alto 
atque  munito  loco  arcem  inexpugnabilem  fore.  Haec  dicta 
vulgo  credilaque  quum  indignitate  angerent  consulis  ani- 
mum, vocato  ad  concilium  populo,  summissis  fascibus,  in 
concionem  escendit.  Gratum  id  multitudini  spectaculum 
fuit ; summissa  sibi  esse  imperii  insignia  : confessionem- 
que factam,  populi,  quam  consulis,  maiestatem  vimque 
maiorem  esse.  Ubi  audire  iussi,  consul  laudare  fortunam 
collegae , quod,  liberata  patria,  in  summo  honore,  pro  re- 
publica  dimicans , matura  gloria,  necdum  se  vertente  in 
invidiam,  mortem  occubuisset.  Se  superstitem ; gloriae  suae 
ad  crimen  atque  invidiam  superesse:  ex  liberatore  patriae 
ad  Aquillios  se  Vitelliosque  recidisse.  Nunquamne  ergo, 
inquit,  ulla  adeo  a vobis  spectata  virtus  ent , ut  suspi- 
cione violari  nequeat  ? Ego  me,  illum  acerrimum  regum 
hostem,  ipsum  cupiditatis  regni  crimen  subiturum  timerem? 
Ego,  si  in  ipsa  arce  Capitolioque  habitarem,  metui  me 
crederem  posse  a civibus  meis  ? Tam  levi  momento  mea 
apud  vos  fama  pendet  ? Adeone  est  fundata  leviter  fides, 
ut,  ubi  sim,  quam  qui  sim,  magis  referat  ? Non  obstabunt 
P.  Valerii  aedes  libertati  vestrae,  Quirites  ; tuta  erit  vo- 
bis Velia.  Deferam  non  in  planum  modo  aedes,  sed  colli 
etiam  subiiciam : ut  vos  supra  suspectum  me  civem  habitetis. 
In  Velia  aedificent,  quibus  melius,  quam  P.  Valerio,  credi- 
tur Ubertas.  Delata  confestim  materia  omnis  infra  Veliam; 
et,  ubi  nuncVicacpotae  est,  domus  in  infimo  clivo  aedificata. 

VIII.  Latae  deinde  leges,  non  solum  quae  regni  suspi- 
cione consulem  absolverent,  sed  quae  adeo  in  contrarium 
verterent,  ut  popularem  etiam  facerent : inde  cognomen 
factum  Publicolae  est  Ante  omnes  de  provocatione  ad- 
versus magistratus  ad  populum,  sacrandoque  cum  bonis 

capite  eius,  qui  regni  occupandi  consilia  inisset,  gratae 
in  vulgus  leges  fuere.  Quas  quum  solus  pertulisset , ut 
sua  unius  in  his  gratia  esset,  tum  deinde  comitia  colle- 
gae subrogando  habuit.  Creatus  Sp.  Lucretius  consul,  qui 
magno  natu,  non  sufficientibus  iam  viribus  ad  consula- 
ria munera  obeunda,  intra  paucos  dies  moritur.  Suffectus 
in  Lucretii  locum  M.  Horatius  Pulvillus.  Apud  quosdam 
veteres  auctores  non  invenio  Lucretium  consulem  : Bruto 
statim  Horatium  suggerunt.  Credo,  quia  nulla  gesta  res 
insignem  fecerit  consulatum,  memoria  intercidisse.  Non- 
dum dedicata  erat  in  Capitolio  Iovis  aedes.  Valerius  Ho- 
ratiusque  consules  sortiti,  uter  dedicaret.  Horatio  sorte 
evenit.  Publicola  ad  Veientium  bellum  profectus.  Aegrius, 
quam  dignum  erat,  tulere  Valerii  necessarii,  dedicationem 
tam  incluti  templi  Horatio  dari.  Id  omnibus  modis  impe- 
di conati,  postquam  alia  frustra  tentata  erant,  postem 
iam  tenenti  consuli  foedum  inter  precationem  deum  nun- 
tium incutiunt ; mortuum  eius  filium  esse,  funestaque  fa- 
milia dedicare  eum  templum  non  posse.  Non  crediderit 
factum,  an  tantum  animo  roboris  fuerit,  nec  traditur  cer- 
tum, nec  interpretatio  est  facilis.  Nihil  aliud  ad  eum  nun- 
tium a proposito  aversus,  quam  ut  cadaver  efferri  iube- 
ret,  tenens  postem,  precationem  peragit,  et  dedicat  tem- 
plum. Haec  post  exactos  reges  domi  militiaeque  gesta 
primo  anno.  Inde  P.  Valerius  iterum,  T.  Lucretius  con- 
sules facti. 

IX.  Iam  Tarquinii  ad  Lartem  Porsenam,  Clusinum  re- 
gem, perfugerant.  Ibi,  miscendo  consilium  precesque,  nunc 
orabant,  ne  se,  oriundos  ex  Etruscis,  eiusdem  sanguinis 
nominisque , egentes  exsulare  pateretur : nunc  monebant 
etiam,  ne  orientem  morem  pellendi  reges  inultum  sineret. 
Satis  libertatem  ipsam  habere  dulcedinis.  Nisi,  quanta  vi 
civitates  eam  expetant,  tanta  regna  reges  defendant,  aequari 
summa  infimis : nihil  excelsum,  nihil,  quod  supra  cetera 
emineat,  in  civitatibus  fore.  Aelesse  finem  regnis,  rei  inter 
deos  hominesque  pulcherrimae.  Porsena,  tum  regem  esse 
Romae,  tum  Etruscae  gentis  regem,  amplum  Tuscis  ra- 
tus, Romam  infesto  exercitu  venit.  Non  unquam  alias 
ante  tantus  terror  senatum  invasit : adeo  valiaa  res  tum 
Clusina  erat,  magnumque  Porsenae  nomen.  Nec  hostes 

modo  timebant,  sed  suosmet  ipsi  cives,  ne  romana  plebs, 
metu  perculsa,  receptis  in  urbem  regibus,  vel  cum  ser- 
vitute pacem  acciperet.  Multa  igitur  blandimenta  plebi 
per  id  tempus  ab  senatu  data.  Annonae  in  primis  habita 
cura,  et  ad  frumentum  comparandum  missi,  alii  in  Vol- 
scos, alii  Cumas.  Salis  quoque  vendendi  arbitrium,  quia 
impenso  pretio  venibat,  in  publicum  omne  sumptum, 
ademptum  privatis.  Portoriisque  et  tributo  plebes  liberata, 
ut  divites  conferrent,  qui  oneri  ferendo  essent : pauperes 
satis  stipendii  pendere,  si  liberos  educarent.  Itaque  haec 
indulgentia  patrum,  asperis  postmodum  rebus  in  obsidione 
ac  fame,  adeo  concordem  civitatem  tenuit,  ut  regium  no- 
men non  summi  magis,  quam  infimi,  horrerent : nec  quis- 
quam unus  malis  artibus  postea  tam  popularis  esset,  quam 
tum  bene  imperando  universus  senatus  fuit. 

X.  Quum  nostes  adessent,  pro  se  quisque  in  urbem  ex 
agris  demigrant : urbem  ipsam  sepiunt  praesidiis.  Alia 
muris,  alia  Tiberi  obiecto  videbantur  tuta.  Pons  sublicius 
iter  paene  hostibus  dedit:  ni  unus  vir  fuisset,  Horatius 
Cocles ; (id  munimentum  illo  die  fortuna  urbis  romanae 
habuit)  qui,  positus  forte  in  statione  pontis;  quum  captum 
repentino  impetu  Ianiculum,  atque  inde  citatos  decurrere 
hostes  vidisset  , trepidamque  turbam  suorum  arma  ordi- 
nesque relinquere,  reprehensans  singulos,  obsistens,  obte- 
stansque  deum  et  hominum  fidem , testabatur : nequic- 
quam  deserto  praesidio  eos  fugere.  Si  transitum  pontem  a 
tergo  reliquissent,  iam  plus  hostium  in  Palatio  Capitolio- 
que,  quam  in  laniculo,  fore.  Itaque  monere,  praedicere,  ut 
pontem  ferro,  igni,  quacunque  vi  possent,  interrumpant.  Se 
impetum  hostium,  quantum  corpore  uno  posset  obsisti,  ex- 
cepturum. Vadit  inde  in  primum  aditum  pontis  : insignis- 
que inter  conspecta  cedentium  pugnae  terga,  obversis 
cominus  ad  ineundum  proelium  armis,  ipso  miraculo  au- 
daciae obstupefecit  hostes.  Duos  tamen  cum  eo  pudor 
tenuit,  Sp.  Lartium  ac  T.  Herminium,  ambos  claros  ge- 
nere factisque.  Cum  his  primam  periculi  procellam,  et 

3uod  tumultuosissimum  pugnae  erat,  parumper  sustinuit : 
einde  eos  quoque  ipsos,  exigua  parte  pontis  relicta,  re- 
vocantibus, qui  rescindebant,  cedere  in  tutum  coegit.  Cir- 
cumferens inde  truces  minaciter  oculos  ad  proceres  Etru- 

scorum,  nunc  singulos  provocare,  nunc  increpare  omnes, 
Servitia  regum  superborum , suae  libertatis  immemores, 
alienam  oppugnatum  venire.  Cunctati  aliquamdiu  sunt , 
dum  alius  alium,  ut  proelium  incipiant,  circumspectant: 
pudor  deinde  commovit  aciem,  et,  clamore  sublato,  un- 
dique in  unum  hostem  tela  coniiciunt.  Quae  quum  in 
obieclo  cuncta  scuto  haesissent,  neque  ille  minus  obsti- 
natus ingenti  pontem  obtineret  gradu,  iam  impetu  cona- 
bantur detrudere  virum  ; quum  simul  fragor  rupti  pon- 
tis, simul  clamor  Romanorum,  alacritate  perfecti  operis 
sublatus,  pavore  subito  impetum  sustinuit.  Tum  Cocles, 
Tiberine  pater,  inquit,  te  sancte  precor,  haec  anna  et 
hunc  militem  propitio  flumine  accipias.  Ita  sic  armatus  in 
Tiberim  desiluit : multisque  superincidentibus  telis  inco- 
lumis ad  suos  tranavit,  rem  ausus  plus  famae  habituram 
ad  posteros,  quam  lidei.  Grata  erga  tantam  virtutem  ci- 
vitas fuit:  statua  in  comitio  posita,  agri  quantum  uno 
die  circumaravit,  datum.  Privata  quoque  inter  publicos 
honores  studia  eminebant : nam  in  magna  inopia  pro  do- 
mesticis copiis  unusquisque  ei  aliquid,  fraudans  se  ipse 
victu  suo,  contulit. 

XI.  Porsena,  primo  conatu  repulsus,  consiliis  ab  op- 
pugnanda urbe  ad  obsidendam  versis,  praesidio  in  lani- 
culo  locato,  ipse  in  plano  ripisque  Tiberis  castra  posuit ; 
navibus  undique  accitis,  et  ad  custodiam,  ne  quid  Ro- 
mam frumenti  subvehi  sineret,  et  ut  praedatum  milites 
trans  flumen  per  occasiones  aliis  atque  aliis  locis  Iraiice- 
ret : brevique  adeo  infestum  omnem  romanum  agrum 
reddidit,  ut  non  cetera  solum  ex  agris,  sed  pecus  quo- 
que omne  in  urbem  compelleretur,  neque  quisquam  ex- 
tra portas  propellere  auderet  Hoc  tantum  licentiae  Etru- 
scis, non  metu  magis,  quam  consilio,  concessum.  Nam- 
que Valerius  consul,  intentus  in  occasionem  inultos  simul 
et  effusos  improviso  adoriundi,  in  parvis  rebus  negligens 
ultor,  gravem  se  ad  maiora  vindicem  servabat.  Itaque,  ut 
eliceret  praedatores,  edicit  suis , postero  die  frequentes 
porta  Esquilina,  quae  aversissima  ab  hoste  erat,  expel- 
lerent pecus  ; scituros  id  hostes  ratus,  quod  in  obsidione 
et  fame  servitia  inlida  transfugerent.  Et  sciere  perfugae 
indicio ; multoque  plures,  ut  in  spem  universae  praedae, 

flumen  trajiciunt.  P.  Valerius  inde  T.  Herminium  cum 
modicis  copiis  ad  secundum  lapidem  Gabina  via  occtil- 
tum  considere  iubet : Sp.  Lartium  cum  expedita  iuven- 
tute  ad  portam  Collinam  stare,  donec  hostis  praetereat: 
deinde  se  obiicere,  ne  sit  ad  flumen  reditus.  Consulum 
alter  T.  Lucretius  porta  Naevia  cum  aliquot  manipulis 
militum  egressus : ipse  Valerius  Coclio  monte  cohortes 
delectas  educit : hiquo  primi  apparuere  hosti.  Herminius, 
ubi  tumultum  sensit,  concurrit  ex  insidiis,  versisque  in 
Valerium  Etruscis  terga  caedit : dextra  lacvaque,  hinc  a 
porta  Collina,  illinc  ab  Naevia,  redditus  clamor.  Ita  caesi 
in  medio  praedatores,  neque  ad  pugnam  viribus  pares, 
et  ad  fugam  septis  omnibus  viis : flnisque  ille  tam  effuse 
evagandi  Etruscis  fuit. 

XII.  Obsidio  erat  nihilo  minus  et  frumenti  cum  sum- 
ma caritate  inopia  ; sedendoque  expugnaturum  se  urbetn 
spem  Porsena  habebat : quum  C.  Mucius,  adolescens  no- 
bilis, cui  indignum  videbatur,  populum  romanum  ser- 
vientem, quum  sub  regibus  esset,  nullo  bello  nec  ab  ho- 
stibus ullis  obsessum  esse  ; liberum  eundem  populum  ab 
iisdem  Etruscis  obsideri,  quorum  saepe  exercitus  fude- 
rit ; itaque,  magno  audacique  aliquo  facinore  eam  indi- 
gnitatem vindicandam  ratus,  primo  sua  sponte  penetrare 
in  hostium  castra  constituit : dein  metuens,  ne,  si  con- 
sulum iniussu  et  ignaris  omnibus  iret,  forte  deprehen- 
sus a custodibus  romanis  retraheretur  ut  transfuga,  for- 
tuna tum  urbis  crimen  affirmante,  senatum  adiit:  Trans- 
ire Tiberim,  inquit,  patres,  et  intrare,  si  possim,  castra 
hostium  volo;  non  praedo,  nec  populationum  in  vicem  ul- 
tor : maius,  si  dii  iuvant,  in  animo  est  facinus.  Appro- 
bant patres  : abdito  intra  vestem  ferro,  proficiscitur.  Ubi 
eo  venit,  in  confertissima  turba  prope  regium  tribunal 
constitit.  Ibi  quum  stipendium  forte  militibus  daretur, 
et  scriba,  cum  rege  sedens  pari  fere  ornatu,  multa  age- 
ret, eum  milites  vulgo  adirent,  timens  sciscitari,  uter 
Porsena  esset,  ne  ignorando  regem  semet  ipso  aperiret, 
quis  esset,  quo  temere  traxit  fortuna  facinus,  scribam 
pro  rege  obtruncat.  Vadentem  inde,  qua  per  trepidam 
turbam  cruento  mucrone  sibi  ipse  fecerat  viam,  quum, 
concursu  ad  clamorem  facto,  comprehensum  regii  satel- 

lites  retraxissent,  ante  tribunal  regis  destitutus,  tum  quo- 
que, inter  tantas  fortunae  minas,  metuendus  magis,  quain 
metuens:  Romanas  sum,  inquit,  civis:  C.  Mucium  vocant. 
Hostis  hostem  occidere  volut : nec  ad  mortem  minus  animi 
est,  quam  fuit  ad  caedem.  Et  facere  et  pati  fortia , Ro- 
manum est.  Nec  unus  in  te  ego  hos  animos  gessi : longus 
post  me  ordo  est  idem  petentium  decus.  Proinde  in  hoc 
discrimen,  si  iuvat,  accingere,  ut  in  singulas  horas  capite 
dimices  tuo ; ferrum  hostemque  in  vestibulo  habeas  regiae. 
Hoc  tibi  iuventus  romana  indicimus  bellum.  Nullam  aciem, 
nullum  proelium  timueris.  Uni  tibi,  et  cum  singulis,  res 
erit.  Quum  rex,  simul  ira  infensus,  periculoque  conter- 
ritus, circumdari  ignes  minitabundus  iuberet,  nisi  expro- 
meret primere,  quas  insidiarum  sibi  minas  per  ambages 
iaceret : En  tibi,  inquit,  ut  sentias,  quam  vile  corpus  sit 
iis,  gui  magnam  gloriam  vident : dextramque  accenso  ad 
sacrificium  foculo  iniicit.  Quam  quum  velut  alienato  ab 
sensu  torreret  animo;  prope  attonitus  miraculo  rex,  quum 
ab  sede  sua  prosiluisset,  amoverique  ab  altaribus  iuve- 
nem  i ussisset,  Tu  vero  abi,  inquit,  tn  te  magis,  quam  in 
me,  hostilia  ausus.  Iuberem  macte  virtute  esse,  si  pro  mea 
patria  ista  virtus  staret.  Nunc  iure  belli  liberum  te,  in- 
tactum inviolatumquc  hinc  dimitto.  Tum  Mucius,  quasi 
remunerans  meritum,  Quandoquidem,  inquit,  est  apud  te 
virtuti  honos,  ut  beneficio  tuleris  a me,  quod  minis  nequi- 
sti ; trecenti  coniuravimus  principes  iuventutis  romanae , 
ut  in  te  hac  via  grassaremur.  Mea  prima  sors  fuit : ceteri, 
ut  cuique  ceciderit  primo,  quoad  te  opportunum  fortuna 
dederit,  suo  quisque  tempore,  aderunt. 

XIII.  Mucium  dimissum,  cui  postea  Scaevolae  a clade 
dextrae  manus  cognomen  inditum,  legali  a Porsena  Ro- 
mam secuti  sunt  Adeo  moverat  eum  et  primi  periculi 
casus,  quo  nihil  se  praeter  errorem  insidiatoris  texisset, 
et  subeunda  dimicatio  toties,  quot  coniurati  superessent, 
ut  pacis  conditiones  ultro  ferret  Romanis,  lactatum  in 
conditionibus  nequicquam  de  Tarquiniis  in  regnum  re- 
stituendis, magis  quia  id  negare  ipse  nequiverat  Tarqui- 
niis, quam  quod  negatum  iri  sibi  ab  Romanis  ignoraret. 
De  agro  Veientibus  restituendo  impetratum  : expressaque 
necessitas  obsides  dandi  Romanis,  si  Ianiculo  praesidium 

deduci  vellent.  His  conditionibus  composita  pace,  exer- 
citum ab  Ianiculo  deduxit  Porsena,  et  agro  romano  ex- 
cessit Patres  C.  Mucio  virtutis  causa  trans  Tiberim  agrum 
dono  dedere,  quae  postea  sunt  Mucia  prata  appellata. 
Ergo,  ita  honorata  virtute , feminae  quoque  ad  publica 
decora  excitatae.  Et  Cloelia  virgo,  una  ex  obsidibus,  quum 
castra  Etruscorum  forte  haud  procul  ripa  Tiberis  locata 
essent,  frustrata  custodes,  dux  agminis  virginum  inter 
tela  hostium  Tiberim  tranavit : sospitesque  omnes  Ro- 
mam ad  propinquos  restituit.  Quod  ubi  regi  nuntiatum 
est,  primo  incensus  ira,  oratores  Komatn  misit  ad  Cloe- 
liam obsidem  deposcendam ; alias  haud  magni  facere  : 
deinde  in  admirationem  versus,  supra  Coclites  Muciosque 
dicere  id  facinus  esse,  et  prae  se  ferre,  quemadmodum, 
si  non  dedatur  obses,  pro  rupto  se  foedus  habiturum  ; sic 
deditam,  inviolatam  ad  suos  remissurum.  Utrimque  con- 
stitit fides : et  Romani  pignus  pacis  ex  foedere  restitue- 
runt : et  apud  regem  Etruscum  non  tuta  solum,  sed  ho- 
norata etiam,  virtus  fuit : laudatamque  virginem  parte 
obsidum  se  donare  dixit : ipsa,  quos  vellet,  iegeret.  Pro- 
ductis omnibus,  elegisse  impuberes  dicitur;  quod  et  vir- 

Einitati  decorum,  et  consensu  obsidum  ipsorum  proba- 
ile  erat,  eam  aetatem  potissimum  liberari  ab  hoste,  quae 
maxime  opportuna  iniuriae  esset.  Pace  redintegrata,  Ro- 
mani novam  in  femina  virtutem  novo  genere  honoris, 
statua  equestri,  donavere.  In  summa  Sacra  via  fuit  po- 
sita virgo  insidens  equo. 

XIV.  Huic  tam  pacatae  profectioni  ab  urbe  regis  e- 
trusci  abhorrens  mos,  traditus  ab  antiquis,  usque  ad  no- 
stram aetatem  inter  cetera  solerania  manet  bonis  ven- 
dendis, bona  Porsenae  regis  vendendi.  Cuius  originem 
moris,  necesse  est,  aut  inter  bellum  natam  esse,  neque 
omissam  in  pace;  aut  a mitiore  crevisse  principio,  quam 
hic  prae  se  ferat  titulus  bona  hostiliter  vendendi.  Pro- 
ximum vero  est  ex  iis,  quae  traduntur,  Porsenam,  di- 
scedentem ab  Ianiculo,  castra  opnlenta,  convecto  ex  pro- 
pinquis ac  fertilibus  Etruriae  arvis  commeatu,  Romanis 
dono  dedisse  , inopi  tum  urbe  ab  longinqua  obsidione  : 
ea  deinde,  ne  populo  immisso  diriperentur  hostiliter, 
venisse,  bonaque  Porsenae  appellata,  gratiam  muneris 


Digitized  by^OOgle 


UB.  II.  CAP.  XIV.  XV.  83 

magis  significante  titulo,  quam  auctionem  fortunae  re- 
giae, quae  ne  in  potestatem  quidem  populi  romani  es- 
set. Omisso  romano  bello,  Porsena,  ne  frustra  in  ea  loca 
exercitus  adductus  videretur,  cum  parte  copiarum  filium 
Aruntem  Ariciam  oppugnatum  mittit.  Primo  Aricinos 
res  nec  opinata  perculerat:  arcessita  deinde  auxilia,  et  a 
latinis  populis,  et  a Cumis,  tantum  spei  fecere,  ut  acie 
decernere  auderent.  Proelio  inito,  adeo  concitato  impetu 
se  intulerant  Etrusci,  ut  funderent  ipso  incursu  Arici- 
nos. Cumanae  cohortes,  arte  adversus  vim  usae,  decli- 
navere paullulum ; effuseque  praelatos  hostes  conversis 
signis  ab  tergo  adortae  sunt.  Ita  in  medio  prope  iam 
victores  caesi  Etrusci : pars  perexigua,  duce  amisso,  quia 
nullum  propius  perfugium  erat,  Romam  inermes  et  for- 
tuna et  specie  supplicum  delati  sunt.  Ibi  benigne  exce- 

Sti  divisique  in  hospitia.  Curatis  vulneribus,  alii  profecti 
omos,  nuntii  hospitalium  beneficiorum : multos  Romae 
hospitum  urbisque  caritas  tenuit.  His  locus  ad  habitan- 
dum datus,  quem  deinde  Tuscum  vicum  appellarunt. 

XV.  P.  Lucretius  inde  et  P.  Valerius  Publicola  con- 
sules facti.  Eo  anno  postremum  legati  a Porsena  de  re- 
ducendo in  regnum  Tarquinio  venerunt.  Quibus  quum 
responsum  esset,  missurum  ad  regem  senatum  legatos: 
missi  confestim  honoratissimus  quisque  ex  patribus.  Non, 
quin  breviter  recidi  responsum  potuerit , non  recipi  reges, 
tdeo  potius  delectos  patrum  ad  eum  missos,  quam  legatis 
eius  Romae  daretur  responsum:  sed  ut  in  perpetuum  men- 
tio eius  rei  finiretur,  neu  in  tantis  mutuis  beneficiis  in  vi- 
cem animi  'sollicitarentur  : quum  ille  peteret,  quod  contra 
libertatem  populi  romani  esset ; Romani,  nisi  in  perni- 
ciem suam  faciles  esse  vellent,  negarent,  cui  nihil  negatum 
vellent.  Non  in  regno  populum  romanum,  sed  in  libertate 
esse.  Ita  induxisse  in  animum,  hostibus  potius,  quam  re- 
gibus, portas  patefacere.  Eam  esse  voluntatem  omnium, 
ut,  qui  libertati  erit  in  illa  urbe  finis,  idem  urbi  sit.  Pro- 
inde, si  salvam  esse  vellet  Romam,  ut  patiatur  liberam 
esse  orare.  Rex,  verecundia  victus,  Quando  id  certum  at- 
- que  obstinatum  est,  inquit,  neque  ego  obtundam  saepius 
eadem  nequicquam  agendo:  nec  Tarquinios  spe  auxilii, 
quod  nullum  in  me  est,  frustrabor.  Alium  hinc , seu  bello 

opus  est , seu  quiete,  exsilio  quaerant  locum,  ne  quid  meam 
vobiscum  pacem  distineat.  Dictis  facta  amiciora  adiecit. 
Obsidum  quod  reliquum  erat,  reddidit : agrum  Veien- 
tem,  foedere  ad  laniculum  icto  ademptum,  restituit.  Tar- 
quinius, spe  omni  reditus  incisa,  exsulatum  ad  generum 
Mamilium  Octavium  Tusculum  abiit.  Romanis  pax  fida 
ita  cum  Porsena  fuit. 

XVI.  Consules  M.  Valerius,  P.  Postumius.  Eo  anno 
bene  pugnatum  cum  Sabinis : consules  triumpharunt. 
Maiore  inde  mole  Sabini  bellum  parabant.  Adversus  eos, 
et  ne  quid  simul  ab  Tusculo,  unde,  etsi  non  apertum, 
suspectum  tamen  bellum  erat,  repentini  periculi  orire- 
tur, P.  Valerius  quartum,  T.  Lucretius  iterum  consules 
facti.  Seditio,  inter  belli  pacisque  auctores  orta  in  Sabi- 
nis; aliquantum  inde  virium  transtulit  ad  Romanos.  Nam- 
que Attus  Clausus,  cui  postea  Ap.  Claudio  fuit  Romae 
nomen,  cum  pacis  ipse  auctor  a turbatoribus  belli  pre- 
meretur, nec  par  factioni  esset,  ab  Regillo,  magna  clien- 
tium comitatus  manu,  Romam  transfugit.  His  civitas 
data  agerque  trans  Anienem  : vetus  Claudia  tribus,  ad- 
ditis postea  novis  tribulibus,  qui  ex  eo  venirent  agro, 
appellata.  Appius,  inter  patres  lectus,  haud  ita  multo 
post  in  principum  dignationem  pervenit.  Consules,  infe- 
sto exercitu  in  agrum  sabinum  profecti,  quum  ita  vasta- 
tione, dein  proelio,  alllixissent  opes  hostium,  ut  diu  nihil 
inde  rebellionis  timere  possent,  triumphantes  Romam 
redierunt.  P.  Valerius,  omnium  consensu  princeps  belli 
pacisque  artibus,  anno  post,  Agrippa  Menenio,  P.  Po- 
stumio consulibus,  moritur,  gloria  ingenti,  copiis  fami- 
liaribus adeo  exiguis,  ut  funeri  sumptus  deesset.  De  pu- 
blico est  elatus.  Luxere  matronae,  ut  Brutum.  Eodem 
anno  duae  coloniae  latinae,  Pometia  et  Cora,  ad  Au- 
runcos deliciunt.  Cum  Auruncis  bellum  initum  : fusoque 
ingenti  exercitu,  qui  se  ingredientibus  fines  consulibus 
ferociter  obtulerat , omne  Auruncum  bellum  Pometiam 
compulsum  est.  Nec  magis  post  proelium,  quam  in  proe- 
lio, caedibus  temperatum  est : et  caesi  aliquanto  plures 
erant,  quam  capti ; et  captos  passim  trucidaverunt.  Ne 
ab  obsidibus  quidem,  qui  trecenti  accepti  numero  erant, 
iram  belli  hostis  abstinuit.  Et  hoc  anno  Romae  trium- 
phatum. 

XVII.  Secuti  consules  Opiter  Virginius  et  Sp.  Cas- 
sius, Pometiam  primo  vi,  deinde  vineis  aliisque  operi- 
bus, oppugnaverunt.  In  quos  Aurunci,  magis  iam  inex- 
piabili odio,  quam  spe  aliqua  aut  occasione,  coorti,  quum 
plures  igni,  quam  ferro,  armati  excucurrissent,  caede 
incendioque  cuncta  complent.  Vineis  incensis,  multis  ho- 
stium vulneratis  et  occisis,  consulum  quoque  alterum, 
(sed  utrum,  nomen  auctores  non  adiiciunt)  gravi  vulnere 
ex  equo  deiectum , prope  interfecerunt.  Romam  inde, 
male  gesta  re,  reditum:  inter  multos  saucios  consul  spe 
incerta  vitae  relictus,  lnteriecto  deinde  haud  magno  spa- 
tio, quod  vulneribus  curandis  supplendoque  exercitui  sa- 
tis esset,  tum  ira  maiore  belli,  tum  viribus  etiam  au- 
ctis, Pometiae  arma  illata:  et  quum,  vineis  refectis  alia- 
que mole  belli,  iam  in  eo  esset,  ut  in  muros  evaderet 
miles,  deditio.est  facta.  Ceterum  nihilo  minus  foede,  de- 
dita urbe,  quam  si  capta  foret.  Aurunci  passim  princi- 
pes securi  percussi;  sub  corona  venierunt  coloni  alii ; 
oppidum  dirutum,  ager  veniit.  Consules,  magis  ob  iras 
graviter  ultas,  quam  ob  magnitudinem  perfecti  belli, 
triumpharunt. 

XVIII.  lnsequens  annus  Postumum  Cominium  et  T. 
Lartium  consules  habuit.  Eo  anno  Romae , quum  per 
ludos  ab  Sabinorum  iuventute  per  lasciviam  scorta  ra- 
perentur, concursu  hominum  rixa  ac  prope  proelium 
fuit;  parvaque  ex  re  ad  rebellionem  spectare  res  vide- 
batur. Supra  belli  latini  metum  id  quoque  accesserat, 
quod  triginta  iam  coniurasse  populos,  concitante  Octa- 
vio Mamilio,  satis  constabat  In  hac  tantarum  exspecta- 
tione rerum  sollicita  civitate,  dictatoris  primum  creandi 
mentio  orta : sed  nec  quo  anno,  nec  quibus  consulibus, 

3uia  ex  factione  Tarquinia  essent,  (id  quoque  enim  tra- 
itur)  parum  creditum  sit,  nec  quis  primum  dictator 
creatus  sit,  satis  constat.  Apud  veterrimos  tamen  aucto- 
res T.  Lartium  dictatorem  primum,  Sp.  Cassium  magi- 
strum oquilum , creatos  invenio.  Consulares  legere  : ita 
lex  iubebat,  de  dictatore  creando  lata.  Eo  magis  addu- 
cor, ut  credam,  Lartium,  qui  consularis  erat,  potius, 
quam  M.  Valerium,  M.  filium,  Volesi  nepotem,  qui  non- 
dum consul  fuerat,  moderatorem  et  magistrum  consuli- 

bus  appositum.  Qui,  si  maxime  ex  ea  familia  legi  dicta- 
torem vellent,  patrem  multo  potius  M.  Valerium,  spe- 
ctatae virtutis  et  consularem  virum,  legissent.  Creato 
dictatore  primum  Itomae,  postquam  praeferri  secures 
viderunt,  magnus  plebem  metus  incessit,  ut  intentiores 
essent  ad  dicto  parendum.  Neque  enim,  ut  in  consuli- 
bus, qui  pari  potestate  essent,  alterius  auxilium,  neque 
provocatio  erat ; neque  ullum  usquam,  nisi  in  cura  pa- 
rendi, auxilium.  Sabinis  etiam  creatus  Romae  dictator 
(eo  magis  quod  propter  se  creatum  crediderant)  metum 
incussit.  Itaque  legatos  de  pace  mittunt : quibus,  oran- 
tibus dictatorem  senatumque,  ut  veniam  erroris  homini- 
bus adolescentibus  darent,  responsum  : Ignosci  adolescen- 
tibus posse,  senibus  non  posse,  qui  bella  ex  bellis  sere- 
rent. Actum  tamen  est  de  pace:  impetrataque  foret,  si, 
quod  impensae  facium  in  bellum  erat,  praestare  Sabini 
(id  enim  postulatum  erat)  in  animum  induxissent.  Bel- 
lum indictum  : tacitae  induciae  quiefum  annum  tenuere. 

XIX.  Consules  Ser.  Sulpicius,  M.  Tullius.  Nihil  dignum 
memoria  actum.  T.  Aebutius  deinde  et  C.  Vetusius.  His 
consulibus  Fidenae  obsessae,  Crustumeria  capta,  Prae- 
neste ab  Latinis  ad  Romanos  descivit : nec  ultra  bellum 
latinum,  gliscens  iam  per  aliquot  annos,  dilatum.  A. 
Postumius  dictator,  T.  Aebutius  magister  equitum,  ma- 
gnis copiis  peditum  equitumque  profecti,  ad  lacum  Re- 
gillum in  agro  Tusculano  agmini  hostium  occurrerunt : 
et,  quia  Tarquinios  esse  in  exercitu  Latinorum  auditum 
est,  sustiperi  ira  non  potuit,  quin  extemplo  confligerent. 
Ergo  etiam  proelium  aliquanto,  quam  cetera,  gravius  at- 
que atrocius  fuit.  Non  enim  duces  ad  regendam  modo 
consilio  rem  affuere,  sed,  suismet  ipsis  corporibus  dimi- 
cantes, miscuere  certamina  : nec  quisquam  procerum  fer- 
ine hac  aut  illa  ex  acie  sine  vulnere,  praeter  dictatorem 
romanum,  excessit.  In  Postumium,  prima  in  acie  suos 
adhorlantem  instruentemque,  Tarquinius  Superbus,  quan- 
quam  iam  aetate  et  viribus  erat  gravior,  equum  infestus 
admisit:  ictusque  ab  latere,  concursu  suorum  receptus  in 
tutum  est.  Et  ad  alterum  cornu  Aebutius  magister  equi- 
tum in  Octavium  Mamilium  impetum  dederat.  Nec  fe- 
fellit veniens  Tusculanum  ducem ; contra  quem  et  ille 

concitat  equum  : tantaque  vis  infestis  venientium  hastis 
fuit,  ut  brachium  Aebatio  Iraieclum  sit,  Mamilio  pectus 
percussum.  Hunc  quidem  in  secundam  aciem  Latini  re- 
cepere : Aebntius,  quum  saucio  brachio  tenere  telum  non 
posset,  pugna  excessit.  Latinus  dux,  nihil  deterritus  vul- 
nere, proelium  ciet ; et,  quia  suos  perculsos  videbat,  ar- 
cessit cohortem  exsulum  romanorum,  cui  L.  Tarquinii 
filius  praeerat.  Ea,  quod  maiore  pugnabat  ira  ob  erepta 
bona  patriamque  ademptam,  pugnam  parumper  restituit. 

XX.  Referentibus  iam  pcaem  ab  ea  parte  Romanis, 
M.  Valerius,  Publicolae  frater,  conspicatus  ferocem  iuve- 
nem  Tarquinium,  ostentantem  se  in  priina  exsulum  acie, 
domestica  etiam  gloria  accensus,  ut,  cuius  familiae  decus 
eiecti  reges  erant,  eiusdem  interfecti  forent,  subdit  cal- 
caria equo,  et  Tarquinium  infesto  spiculo  petit.  Tarqui- 
nius retro  in  agmen  suorum  infenso  cessit  hosti.  Vale- 
rium, temere  invectum  in  exsulum  aciem,  ex  transverso 
quidam  adortus  transfigit : nec  quicquam  equitis  vulnere 
equo  retardato,  moribundus  Romanus,  labentibus  super 
corpus  armis,  ad  terram  defluxit.  Dictator  Postumius, 
postquam  cecidisse  talem  virum,  exsules  ferociter  citato 
agmine  invehi,  suos  perculsos  cedere  animadvertit ; co- 
horti suae,  quam  delectam  manum  praesidii  causa  circa 
se  habebat,  dat  signum,  ut,  quem  suorum  fugientem  vi- 
derint, pro  hoste  habeant.  Ita  metu  anci  niti  versi  a fuga 
Romani  in  hostem,  et  restituta  acies.  Cohors  dictatoris 
tum  primum  proelium  iniit : integris  corporibus  animis- 
que fessos  adorti  exsules  caedunt.  Ibi  alia  inter  proceres 
coorta  pugna.  Imperator  latinus,  ubi  cohortem  exsulum 
a dictatore  romano  prope  circumventam  vidit,  ex  sub- 
sidiariis manipulos  aliquot  in  primam  aciem  secum  rapit. 
Hos  agmine  venientes  T.  Herminius  legatus  conspicatus, 
interque  cos  insignem  veste  armisque  Mamilium  nosci- 
tans, tanto  vi  maiore,  quam  paullo  ante  magister  equi- 
tum, cum  hostium  duce  proelium  iniit,  ut  et  uno  ictu 
transfixum  per  latus  occiderit  Mamilium,  et  ipse  inter 
spoliandum  corpus  hostis  veruto  percussus,  quum  victor 
in  castra  esset  relatus,  inter  primam  curationem  exspi- 
raverit. Tum  ad  equites  diefator  advolat,  obtestans,  ut, 
fesso  iam  pedite,  desceqdant  ex  equis,  et  pugnam  capes- 

sant.  Dicto  paruere  : desiliunt  ex  equis,  provolant  in  pri- 
mum, et  pro  antesignanis  parmas  obiiciunt.  Recipit  ex- 
templo animum  pedestris  acies,  postquam  iuventutis  pro- 
ceres aequato  genere  pugnae  secum  partem  periculi  su- 
stinentes vidit.  Tum  demum  impulsi  Latini,  perculsaque 
inclinavit  acies.  Equiti  admoti  equi,  ut  persequi  hostem 
posset:  secuta  et  pedestris  acies.  Ibi,  nihil  nec  divinae 
nec  humanae  opis  dictator  praetermittens,  aedem  Castori 
vovisse  fertur:  ac  pronuntiasse  militi  praemia,  qui  pri- 
mus, qui  secundus,  castra  hostium  intrasset : lantusque 
ardor  fuit,  ut  eodem  impetu,  quo  fuderant  hostem,  Ro- 
mani castra  caperent.  Hoc  modo  ad  lacum  Regillum 
pugnatum  est.  Dictator  et  magister  equitum  triumphan- 
tes in  urbem  rediere. 

XXI.  Triennio  deinde  nec  certa  pax,  nec  bellum  fuit. 
Consules  Q.  Cloelius  et  T.  Lartius.  Inde  A.  Sempronius 
et  M.  Minucius.  His  consulibus  aedes  Saturno  dedicata: 
Saturnalia  institutus  festus  dies.  A.  deinde  Postumius  et 
T.  Virginius  consules  facti.  Hoc  demum  anno  ad  Regil- 
lum lacum  pugnatum,  apud  quosdam  invenio  ; A.  Postu- 
mium, quia  collega  dubiae  fidei  fuerit,  se  consulatu  ab- 
dicasse ; dictatorem  inde  factum.  Tanti  errores  implicant 
temporum,  aliter  apud  alios  ordinatis  magistratibus,  ut, 
nec  qui  consules  secundum  quosdam,  nec  quid  quoque 
anno  actum  sit,  in  tanta  vetustate,  non  rerum  mouo,  sed 
etiam  auctorum,  digerere  possis.  Ap.  Claudius  deinde  et 
P.  Servilius  consules  facti.  Insignis  hic  annus  est  nuntio 
Tarquinii  mortis.  Mortuus  est  Cumis,  quo  se  post  fra- 
ctas opes  Latinorum  ad  Aristodemum  tyrannum  contu- 
lerat Eo  nuntio  |erecti  patres,  erecta  plebes : sed  patri- 
bus nimis  luxuriosa  ea  fuit  laetitia:  plebi,  cui  aa  eam 
diem  summa  ope  inservitum  erat,  iniuriae  a primoribus 
fieri  coepere.  Eodem  anno  Signia  colonia,  quam  rex  Tar- 

Juinius  deduxerat,  suppleto  numero  colonorum,  iterum 
educta  est.  Romae  tribus  una  et  viginti  factae.  Aedes 
Mercurii  dedicata  est  Idibus  Maiis. 

XXII.  Cum  Volscorum  gente  latino  bello  neque  pax, 
neque  bellum  fuerat : nam  et  Volsci  comparaverant  au- 
xilia, quae  mitterent  Latiifis,  ni  maturatum  ab  dicta- 
tore romano  esset;  et  maturavit  Romanus,  ne  proelio 

uno  cum  Latino  Volscoque  contenderet.  Hac  ira  consu-  . 
les  in  volscum  agrum  legiones  duxere.  Volscos,  consi- 
lii poenam  non  metuentes,  nec  opinata  res  perculit.  Ar- 
morum immemores  obsides  dant  trecentos  priucipum  a 
Cora  atque  Pometia  liberos.  Ita  sine  certamine  inde  ab- 
ductae legiones.  Nec  ita  multo  post  Volscis  levatis  metu 
suum  rediit  ingenium  : rursus  occultum  parant  bellum, 
Hernicis  in  societatem  armorum  assumptis.  Legatos  quo- 
que ad  sollicitandum  Latium  passim  dimittunt.  Sed  re- 
cens ad  Regillum  lacum  accepta  clades  Latinos  ira  odio- 
que eius,  quicunque  arma  suaderet,  ne  ab  legatis  qui- 
dem violandis  abstinuit.  Comprehensos  Volscos  llomam 
duxere.  Ibi  traditi  consulibus  : indicalumque  est,  Volscos 
Hernieosque  parare  bellum  Romanis.  Relata  re  ad  se- 
natum, adeo  fuit  gratum  patribus,  ut  et  captivorum  sex 
millia  Latinis  remifterent,  et  de  foedere,  quod  prope  in 
perpetuum  negatum  fuerat,  rem  ad  novos  magistratus 
reiicerent.  Enimvero  tum  Latini  gaudere  facto,  pacis  au- 
ctores in  ingenti  gloria  esse.  Coronam  auream  lovi  do- 
num in  Capitolium  mittunt.  Cum  legatis  donoque,  qui 
captivorum  remissi  ad  suos  fuerant,  magna  circumfusa 
multitudo  venit.  Pergunt  domos  eorum,  apud  quem  quis- 
que servierant : gratias  agunt,  liberaliter  habiti  cultique 
in  calamitate  sua  : inde  hospitia  iungunL  Nunquam  alias 
ante  publice  privalimque  latinum  nomen  romano  impe- 
rio coniunctius  fuit. 

XXIII.  Sed  et  bellum  volscum  imminebat,  et  civitas, 
secum  ipsa  discors,  intestino  inter  patres  plebemque  fla- 
grabat odio,  maxime  propter  nexos  ob  aes  alienum.  Fre- 
mebant, se,  foris  pro  libertate  et  imperio  dimicantes,  domi 
a civibus  captos  et  oppressos  esse ; tutioremque  in  bello, 
quam  in  pace,  inter  hostes,  quam  inter  cives,  libertatem 
plebis  esse  : invidiamquo  eam,  sua  sponte  gliscentem,  in- 
signis unius  calamitas  accendit.  Magno  natu  quidam  cum 
omnium  malorum  suorum  insignibus  se  in  forum  proie- 
cit.  Obsita  erat  squalore  vestis,  foedior  corporis  habitus 
pallore  ac  macio  perempti.  Ad  hoc  promissa  barba  et 
capilli  efferaverant  speciem  oris.  Noscitabatur  tamen  in 
tanta  deformitate,  et  ordines  duxisse  aiebant,  aliaque  mi- 
litiae decora  vulgo,  miserantes  eum,  iactabant.  Ipse,  te- 

stes  honestarum  aliquot  locis  pugnarum,  cicatrices  ad- 
verso pectore  ostentabat.  Sciscitantibus,  unde  ille  habi- 
tus ? unde  deformitas ? quum  circumfusa  turba  esset  prope 
in  concionis  modum,  Sabino  bellot  ait,  se  militantem,  quia 
propter  populationes  agri  non  fructu  modo  caruerit,  sed 
villa  incensa  fuerit,  direpta  omnia,  pecora  abacta,  tribu- 
tum iniquo  suo  tempore  imperatum,  aes  alienum  fecisse  : 
id,  cumulatum  usuris,  primo  se  agro  paterno  avitoque 
exuisse,  deinde  fortunis  aliis : postremo,  velut  tabem,  per- 
venisse ad  corpus.  Ductum  se  ab  creditore,  non  in  servi- 
tium, sed  in  ergastulum  et  carnificinam  esse.  Inde  osten- 
tare tergum,  foedum  recentibus  vestigiis  verberum.  Ad 
haec  visa  auditaque  clamor  ingens  oritur.  Non  iam  foro 
se  tumultus  continet,  sed  passim  totam  urbem  pervadit. 
Nexu  vincti  solutique  se  undique  in  publicum  proripiunt, 
implorant  Quiritium  (idem.  Nullo  *oco  deest  seditionis 
voluntarius  comes:  multis  passim  agminibus  per  omnes 
vias  cum  clamore  in  forum  curritur.  Magno  cum  peri- 
culo suo,  qui  forte  patrum  in  foro  erant,  in  eam  tur- 
bam inciderunt : nec  temperatum  manibus  foret,  ni  pro- 
pere consules,  P.  Servilius  et  Ap.  Claudius,  ad  compri- 
mendam seditionem  intervenissent.  In  eos  multitudo  versa, 
ostentare  vincula  sua  deformitalemque  aliam.  Haec  se 
meritos  dicere,  exprobrantes  suam  quisque  alius  alibi 
militiam.  Postulare  multo  minaciter  magis,  quam  suppli- 
citer, ut  senatum  vocarent : curiamque,  ipsi  futuri  ar- 
bitri moderatoresque  publici  consilii,  circumsistunt.  Pauci 
admodum  patrum,  quos  casus  obtulerat,  contracti  ad  con- 
sules : ceteros  metus  non  curia  modo , sed  etiam  foro 
arcebat : nec  agi  quicquam  per  infrequentiam  poterat 
senatus.  Tum  vero  eludi  atque  extrahi  se  multitudo  pu- 
tare ; et,  patrum  qui  abessent,  non  casu,  non  metu,  sed 
impediendae  rei  causa  abesse,  et  consules  ipsos  tergi- 
versari ; nec  dubie  ludibrio  esse  miserias  suas.  Iam  prope 
erat,  ut  ne  consulum  quidem  maiestas  coerceret  iras 
hominum.  Quum,  incerti,  morando,  an  veniendo,  plus 
periculi  contraherent,  tandem  in  senatum  veniunt : fre- 
quentiquc  tandem  curia,  non  modo  inter  patres,  sed  ne 
inter  consules  quidem  ipsos , satis  conveniebat.  Appius, 
vehementis  ingenii  vir,  imperio  consulari  rem  agen- 

dam  censebat : uno  aut  altero  arrepto,  quieturos  alios. 
Servilius,  lenibus  remediis  aptior,  concitatos  animos 
flecti,  quam  frangi,  putabat  quum  tutius,  tum  facilius 
esse. 

XXIV.  Inter  haec  maior  alius  terror.  Latini  equites 
cum  tumultuoso  advolant  nuntio  : Volscos  infesto  exercitu 
ad  urbem  oppugnandam  venire.  Quae  audita  (adeo  duas 
ex  una  civitate  discordia  fecerat)  longe  aliter  patres  ac 
plebem  affecere.  Exsultare  gaudio  plebes ; ultores  super- 
biae patrum  adeise  dicere  deos.  Alius  alium  confirmare, 
ne  nomina  darent : cum  omnibus  potius,  quam  solos, 
perituros.  Patres  militarent,  patres  arma  caperent,  ut 
penes  eosdem  pericula  belli,  penes  quos  praemia,  essent. 
At  vero  curia,  moesta  ac  trepida  ancipili  metu  et  ab 
cive  et  ab  hoste,  Servilium  consulem,  cui  ingenium  ma- 
gis populare  erat,  orare,  ut  tantis  circumventam  terro- 
ribus expediret  rempublicam.  Tum  consul,  misso  senatu, 
in  concionem  prodit.  Ibi  curae  esse  patribus  ostendit, 
ut  consulatur  plebi : ceterum  deliberationi  de  maxima 
quidem  illa,  sed  tamen  parte  civitatis,  metum  pro  uni- 
versa republica  intervenisse ; nec  posse,  quum  hostes 
prope  ad  portas  essent , bello  praevertisse  quicquam  : 
nec,  si  sit  laxamenti  aliquid,  aut  plebi  honestum  esse, 
nisi  mereede  prius  accepta,  arma  pro  patria  non  cepisse; 
neque  patribus  satis  decorum,  per  metum  potius,  quam 
postmodo  voluntate,  afflictis  civium  suorum  fortunis  con- 
suluisse. Concioni  deinde  edicto  addidit  fidem,  quo  edi- 
xit, Ne  quis  civem  roinanum  vinctum  aut  clausum  teneret, 
quo  minus  ei  nominis  edendi  apud  consules  potestas  fieret. 
Ne  quis  militis,  donec  in  castris  esset,  bona  possideret  aut 
venderet : liberos  nepotesve  eius  moraretur.  Hoc  proposito 
edicto,  et,  qui  aderant,  nexi  profiteri  extemplo  nomina; 
et  undique  ex  tota  urbe  proripientium  se  ex  privato, 
quum  relinendi  ius  creditori  non  esset,  concursus  in  fo- 
rum , ut  sacramento  dicerent,  fieri.  Magna  ea  manus 
fuit ; neque  aliorum  magis  in  volsco  bello  virtus  atque 
opera  enituit.  Consul  copias  contra  hostem  educit : parvo 
dirimente  intervallo  castra  ponit. 

XXV.  Proxima  inde  nocte  Volsci,  discordia  romana 
freti,  si  qua  nocturna  transitio  proditiove  fieri  possit, 

tentant  castra.  Sensere  vigiles  : excitatus  exercitus : signo 
dato,  concursum  est  ad  arma.  Ita  frustra  id  inceptum 
Volscis  fuit:  reliquum  noctis  utrimque  quieti  datum. 
Postero  die  prima  luce  Volsci,  fossis  repletis,  vallum  in- 
vadunt. lamquc  ab  omni  parte  munimenta  vellebantur, 
quum  consul,  quanquam  cuncti  undique,  et  nexi  ante 
omnes,  ut  signum  daret,  clamabant,  experiendi  animos 
militum  causa  parumper  moratus,  postquam  satis  appa- 
rebat ingens  ardor,  dato  tandem  ad  erumpendum  signo, 
militem  avidum  certaminis  emittit.  Primo  statim  incursu 
pulsi  hostes : fugientibus,  quoad  insequi  pedes  potuit, 
terga  caesa : eques  usque  ad  castra  pavidos  egit.  Mox 
ipsa  castra,  legionibus  circumdatis,  quum  Volscos  inde 
etiam  pavor  expulisset,  capta  direptaque.  Postero  die  ad 
Suessam  Pometiam,  quo  confugerant  hostes , legionibus 
ductis,  intra  paucos  dies  oppidum  capitur  : captum  prae- 
dae datum  : inde  paullum  recreatus  egens  miles.  Consul 
cum  maxima  gloria  sua  victorem  exercitum  Romam  re- 
ducit : decedentem  Romam  Ecetranorum  Volscorum  le- 
gati, rebus  suis  timentes  post  Pometiam  captam,  adeunt. 
His  ex  senatusconsulto  data  pax,  ager  ademptus. 

XXVI.  Confestim  et  Sabini  Romanos  territavere  : tu- 
multus enim  fuit  verius,  quam  bellum.  Nocte  in  urbe 
nuntiatum  est,  exercitum  sabinum  praedabundum  ad 
Anienem  amnem  pervenisse : ibi  passim  diripi  atque 
incendi  villas.  Missus  extemplo  eo  cum  omnibus  copiis 
equitum  A.  Postumius,  qui  dictator  bello  latino  fuerat: 
secutus  consul  Servilius  cum  delecta  peditum  manu.  Ple- 
rosque  palantes  eques  circumvenit : nec  advenienti  pe- 
ditum agmini  restitit  sabina  legio.  Fessi  tum  itinere, 
tum  populatione  nocturna,  magna  pars  in  villis  repleti 
cibo  vinoque,  vix  fugae  quod  satis  esset  virium  habuere. 
Nocte  una  audito  perfectoque  bello  sabino,  postero  die, 
in  magna  iam  spe  undique  pariae  pacis,  legati  Aurunci 
senatum  adeunt,  ni  decedatur  volsco  agro,  bellum  indi- 
centes. Cum  legatis  simul  exercitus  Auruncorum  domo 
profectus  erat : cuius  fama,  haud  procul  iam  ab  Aricia 
visi,  tanto  tumultu  concivit  Romanos,  ut  nec  consuli  or- 
dine patres,  nec  pacatum  responsum  arma  inferentibus 
arma  ipsi  capientes  dare  possent.  Ariciam  infesto  agmine 

itur  • nec  procul  inde  cum  Auruncis  signa  collata,  proe- 

de  credita  pecunia  ius  non  dixisset,  adiicercl,  ut  ne  de- 
lectum quidem  ex  senatusconsulto  haberet.  Non  esse  ta- 
men desertam  omnino  rempublicam,  neque  proiectum  con- 
sulare imperium.  Sc  unum  et  suae  et  patrum  maic statis 
vindicem  fore.  Quum  circumstaret  quotidiana  multitudo 
licentia  accensa,  arripi  unum  insignem  ducem  seditio- 
num iussit.  Ille,  quum  a lictoribus  iam  traheretur,  pro- 
vocavit : nec  cessisset  provocationi  consul,  quia  non  du- 
bium erat  populi  iudicium,  nisi  aegre  victa  pertinacia 
foret,  consilio  magi*s  et  auctoritate  principum,  quam  po- 
puli clamore  : adeo  supererant  animi  ad  sustinendam  in- 
vidiam. Crescere  inde  malum  in  dies,  non  clamoribus 
modo  apertis,  sed,  quod  multo  perniciosius  erat,  seces- 
sione occultisque  colloquiis.  Tandem  invisi  plebi  consu- 
les magistralu  abeunt,  Servilius  neutris,  Appius  patri- 
bus mire  gratus. 

XXVIII.  A.  Virginius  inde  et  T.  Velusius  consulatum 
ineunt.  Tum  vero  plebes,  incerta  quales  habitura  con- 
sules esset,  coetus  nocturnos,  pars  Esquiliis,  pars  in  Aven- 
tino, facere;  ne  in  foro  subitis  trepidaret  consiliis,  et 
omnia  temere  ac  fortuito  ageret.  Eam  rem  consules  rati, 
ut  erat,  perniciosam,  ad  patres  deferunt : sed  delatam 
consulere  ordine  non  licuit : adeo  tumultuose  excepta 
est  clamoribus  undique  et  indignatione  patrum,  si,  quod 
imperio  consulari  exsequendum  esset,  invidiam  eius  con- 
sules ad  senatum  reiicerent.  Profecto  si  essent  in  repu- 
blica  magistratus,  nullum  futurum  fuisse  Romae,  nisi  pu- 
blicum , concilium.  Nunc  in  mille  curias  concionesaue 
(quum  alia  in  Esquiliis , alia  in  Aventino  fiant  concilia ) 
dispersam  et  dissipatam  esse  rempublicam.  Unum,  hercu- 
le,  virum,  (id  enim  plus  esse,  quam  consulem)  qualis  Ap. 
Claudius  fiierit,  momento  temporis  discussurum  illos  coe- 
tus fuisse.  Correpti  consules  quum,  quid  ergo  se  facere 
vellent,  (nihil  enim  segnius  molliusve,  quam  patribus 
placeat,  acturos)  percunctarentur,  decernunt,  ut  delectum 
quam  acerrimum  habeant:  otio  lascivire  plebem.  Dimisso 
senatu,  consules  in  tribunal  ascendunt : citant  nomina- 
tim  iuniores.  Quum  ad  nomen  nemo  responderet,  cir- 
cumfusa multitudo  in  concionis  modum  negare,  Ultra 
decipi  plebem  posse.  Nunquam  unum  militem  habituros, 

ni  praestaretur  fides  publica.  Libertatem  unicuique  prius 
reddendam  esse,  quam  arma  danda : ut  pro  patria  civi- 
busque,  non  pro  dominis,  pugnent.  Consules,  quid  man- 
datum esset  a senatu,  videbant:  sed  eorum,  qui  intra 
parietes  curiae  ferociter  loquerentur,  neminem  adesse, 
invidiae  suae  participem:  et  apparebat  atrox  cum  plebe 
certamen.  Prius  itaque,  quam  ultima  experirentur,  sena- 
tum iterum  consulere  placuit.  Tum  vero  ad  sellas  con- 
sulum prope  convolavere  minimus  quisque  natu  patrum, 
abdicare  consulatum  iubenteS,  et  deponere  imperium,  ad 
quod  tuendum  animus  deesset. 

XXIX.  Utraque  re  satis  experta,  tum  demum  consu- 
les : Ne  praedictum  negetis,  patres  conscripti : adest  in- 
gens seditio.  Postulamus,  ut  ti,  qui  maxime  ignaviam  in- 
crepant, adsint  nobis  habentibus  delectum.  Acerrimi  cuius- 
que arbitrio,  quando  ita  placet,  rem  agemus.  Redeunt  in 
tribunal : citari  nominatim  unum  ex  iis,  qui  in  conspe- 
ctu erant,  dedita  opera  iubent.  Quum  staret  tacitus,  et 
circa  cum  aliquot  hominum,  ne  forte  violaretur,  consti- 
tisset globus,  lictorem  ad  eum  consules  mittunt.  Quo 
repulso,  tum  vero,  indignum  facinus  esse,  clamitantes,  qui 
patrum  consulibus  aderant,  devolant  de  tribunali,  ut 
lictori  auxilio  essent.  Sed  ab  lictore,  nihil  aliud  quam 
prehendere  prohibito,  quum  conversus  in  patres  impe- 
tus esset,  consulum  intercursu  rixa  sedata  est : in  qua 
tamen,  sine  lapide,  sine  telo,  plus  clamoris  atque  irarum, 
quam  iniuriae,  fuerat.  Senatus,  tumultuose  vocatus,  tu- 
multuosius consulitur,  quaestionem  postulantibus  iis,  qui 
pulsati  fuerant,  decernente  ferocissimo  quoque,  non  sen- 
tentiis magis,  quam  clamore  et  strepitu.  Tandem,  quum 
irae  resedissent,  exprobrantibus  consulibus,  nihilo  plus 
sanitatis  in  curia,  quam  in  foro,  esse,  ordine  consuli  coe- 

Eit.  Tres  fuere  sententiae.  P.  Virginius  rem  non  vulga- 
at : de  iis  tantum,  qui,  fidem  secuti  P.  Servilii  consulis, 
volsco,  aurunco , sabinoque  militassent  bello,  agendum 
censebat.  T.  Lartius,  Non  id  tempus  esse,  ut  menta  tan- 
tummodo exsolverentur : totam  plebem  aere  alieno  demer- 
sam esse : nec  sisti  posse,  ni  omnibus  consulatur.  Quin, 
si  alia  aliorum  sit  conditio,  accendi  magis  discordiam, 
quam  sedari.  Ap.  Claudius,  et  natura  immitis,  et  effera- 

tus  hinc  plobis  odio,  illinc  patrum  laudibus,  Non  mise- 
riis, ait,  sed  licentia,  tantum  concitum  turbarum ; et  la- 
scivire magis  plebem , quam  saevire.  Id  adeo  malum  ex 
provocatione  natum:  quippe  minas  esse  consulum,  non 
imperium  ; ubi  ad  eos,  qui  una  peccaverint,  provocare 
liceat.  Agedum,  inquit,  dictatorem,  a quo  provocatio  non 
est,  creemus.  lam  hic,  quo  nunc  omnia  arctent,  conticescet 
furor.  Pulset  tum  mihi  lictorem,  qui  sciet,  ius  de  tergo 
vitaque  sua  penes  unum  illum  esse,  cuius  maiestatem  vio- 
larii. 

XXX.  Multis,  ut  erat,  horrida  et  atrox  videbatur  Appii 
sententia : rursus  Virginii  Lartiique  exemplo  haud  salu- 
bres ; utique  Lartii  putabant  sententiam,  quae  totam  fi- 
dem tolleret : medium  maxime  et  moderatum  utroque 
consilium  Virginii  habebatur.  Sed  factione  respectuque 
rerum  privatarum,  quae  semper  offecere  oflicientque  pu- 
blicis consiliis,  Appius  vicit : ac  prope  fuit,  ut  dictator 
ille  idem  crearetur.  Quae  res  utique  alienasset  plebem 

Eericulosissimo  tempore,  quum  Volsci  Aequique  et  Sa- 
ini  forte  una  omnes  in  armis  essent  Sed  curae  fuit 
consulibus  et  senioribus  patrum,  ut  imperium,  suo  ve- 
hemens, mansueto  permitteretur  ingenio.  M\  Valerium 
dictatorem  Volesi  lilium  creant.  Plebes,  etsi  adversus  se 
creatum  dictatorem  videbat,  tamen,  quum  provocationem 
fratris  lege  haberet,  nihil  ex  ea  familia  triste  nec  super- 
bum timebat.  Edictum  deinde,  a dictatore  proposituro, 
confirmavit  animos,  Servilii  fere  consulis  eaicto  conve- 
niens : sed  et  homini  et  potestati  melius  rati  credi,  omisso 
certamine  nomina  dedere.  Quantus  nunquam  ante  exer- 
citus, legiones  decem  effectae : ternae  inde  datae  consu- 
libus, quatuor  dictator  usus.  Nec  poterat  iam  bellum 
# differri.  Aequi  latinum  agrum  invaserant.  Oratores  La- 
tinorum a senatu  petebant,  ut  aut  mitterent  subsidium, 
aut  se  ipsos  tuendorum  finium  causa  capere  arma  sine- 
rent. Tutius  visum  est,  defendi  inermes  Latinos,  quam 
pati  retractare  arma.  Vetusius  consul  missus  est : is  finis 
populationibus  fuit.  Cessere  Aequi  campis  : locoque  ma- 
gis, quam  armis  freti,  summis  se  iugis  montium  tuta- 
bantur. Alter  consul  in  Volscos  profectus,  ne  et  ipse  te- 
reret tempus,  vastandis  maxime  agris  hostem  ad  confe- 

renda  propius  castra  dimicandumque  acie  excivit.  Medio 
inter  castra  campo,  ante  suum  quisque  vallum,  infestis 
signis  constitere.  Multitudine  aliquantum  Volsci  supera- 
bant Itaque  effusi  et  contemptim  pugnam  iniere.  Con- 
sul romanus  nec  promovit  aciem,  nec  clamorem  reddi 
passus,  defixis  pilis  stare  suos  iussit:  ubi  ad  manum 
venisset  hostis,  tnm  coortos  tota  vi  gladiis  rem  gerere. 
Volsci,  cursu  et  clamore  fessi,  quum  se  velut  stupenti- 
bus metu  intulissent  Romanis,  postquam  impressionem 
sensere  ex  adverso  factam , et  ante  oculos  micare  gla- 
dios, haud  secus,  quam  si  in  insidias  incidissent,  turbati 
vertunt  terga  ; et  ne  ad  fugam  quidem  satis  virium  fuit, 
quia  cursu  in  proelium  ierant.  Romani  contra,  quia  prin- 
cipio pugnae  quieti  steterant,  vigentes  corporibus,  facile 
adepti  fessos,  et  castra  impetu  ceperunt,  et,  castris  exu- 
tum hostem  Velitras  persecuti,  uno  agmine  victores  cum 
victis  in  urbem  irrupere:  plusque  ibi  sanguinis,  promi- 
scua omnium  generum  caede,  quam  in  ipsa  dimicatione, 
factum.  Paucis  data  venia,  qui  inermes  in  deditionem 
venerunt. 

XXXI.  Dum  haec  in  Volscis  geruntur,  dictator  Sabi- 
nos, ubi  longe  plurimum  belli  fuerat,  fundit,  fugatque, 
exnitque  castris.  Equitatu  immisso  mediam  turbaverat 
hostium  aciem,  qua,  dum  se  cornua  latius  pandunt,  pa- 
rum apte  introrsum  ordinibus  aciem  firmaverant.  Tur- 
batos pedes  invasit : eodem  impetu  castra  capta,  debel- 
latumque  est.  Post  pugnam  ad  Regillum  lacum  non  alia 
illis  annis  pugna  clarior  fuit.  Dictator  triumphans  ur- 
bem invehitur.  Super  solitos  honores  locus  in  circo  ipsi 
posterisque  ad  spectaculum  datus  ; sella  in  eo  loco  cu- 
rulis posita.  Volscis  devictis  Veliternus  ager  ademptus: 
Velitras  coloni  ab  urbe  missi  et  colonia  deducta.  Cum 
Aequis  post  aliquanto  pugnatum  est,  invito  quidem  con- 
sule, quia  loco  iniquo  subeundum  erat  ad  hostes : sed 
milites,  extrahi  rem  criminantes,  ut  dictator,  priusquam 
ipsi  redirent  in  urbem,  magistratu  abiret,  irritaque,  sicut 
ante  consulis,  promissa  eius  caderent,  perpulere,  ut  forte 
temere  in  adversos  montes  agmen  erigeret.  Id  male  com- 
missum ignavia  hostium  in  bonum  vertit : qui,  prius- 
quam ad  coniectum  teli  veniretur,  obstupefacti  audacia 
Vol.  i.  5 

Romanorum,  relictis  castris,  quae  munitissimis  tenoe- 
rant  locis,  in  aversas  valles  desiluere  : ubi  satis  praedae 
et  victoria  incruenta  fuit.  Ita  trifariam  re  bello  bene 
gesta,  de  domesticarum  rerum  eventu  nec  patribus  nec 
plebi  cura  decesserat : tanta  quum  gratia,  tum  arte  prae- 
paraverant feneratores,  quae  non  modo  plebem,  sed  ip$um 
etiam  dictatorem  frustrarentur.  Namque  Valerius,  post 
Vetusii  consulis  reditum,  omnium  actionum  in  senatu 
primam  habuit  pro  victore  populo,  retuiitque,  quid  ne- 
xis fieri  placeret.  Quae  quum  reiecta  relatio)  esset,  Non 
placeo,  inquit,  concordiae  auctor : optabitis,  me  dius  fi- 
dius, propediem,  ut  mei  similes  romana  plebes  patronos 
habeat.  Quod  ad  me  attinet,  neque  frustrabor  ultra  cives 
meos,  neque  ipse  frustra  dictator  ero.  Discordiae  intesti- 
nae, bellum  externum  fecere,  ut  hoc  magistratu  egeret  res- 
publica. Pax  foris  parta  est,  domi  impeditur.  Privatus  po- 
tius, quam  dictator,  seditioni  interero.  Ita,  curia  egressus, 
dictatura  se  abdicavit.  Apparuit  causa  plebi,  suam  vicem 
indignantem  magistratu  abisse.  Itaque,  velut  persoluta 
lide,  quoniam  per  eum  non  stetisset,  quin  praestaretur, 
decedentem  domum  cum  favore  ac  laudibus  prosecuti 
sunt.  , 

XXXII.  Timor  inde  patres  incessit,  ne  si  dimissus 
exercitus  foret,  rursus  coetus  occulti  coniurationesque  fie- 
rent. Itaque,  quanquam  per  dictatorem  delectus  habitus 
esset,  tamen,  quoniam  in  consulum  verba  iurassent,  sa- 
cramento teneri  militem  rati,  per  causam  renovati  ab 
Aequis  belli  educi  ex  urbe  legiones  iussere : quo  facto 
maturata  est  seditio.  Et  primo  agitatum  dicitur  de  con- 
sulum caede,  ut  solverentur  sacramento  : doctos  deinde, 
nullam  scelere  religionem  exsolvi,  Sicinio  quodam  au- 
ctore, iuiussu  consulum  in  Sacrum  montem  secessisse 
(trans  Anienem  amnem  est)  tria  ab  urbe  millia  passuum. 
Ea  frequentior  fama  est,  quam,  cuius  Piso  auctor  est,  in 
Aventinum  secessionem  factam  esse.  Ibi,  sine  ullo  duce, 
vallo  fossaque  communitis  castris,  quieti,  rem  nullam, 
nisi  necessariam  ad  victum,  sumendo,  per  aliquot  dies, 
neque  lacessiti  ueque  lacessentes,  sese  tenuere.  Pavor 
ingens  in  urbe,  metuque  mutuo  suspensa  erant  omnia. 
Timere  relicta  ab  suis  plebes  violentiam  patrum,  timere 

patres  residcm  in  urbe  plebem,  incerti,  manere  eam,  an 
abire  mallent.  Quam  diu  autem  tranquillam,  quae  seces- 
serit, multitudinem  fore?  quid  futurum  deinde,  si  quod 
externum  interim  bellum  exsistat?  nullam  profecto,  nisi 
in  concordia  civium,  spem  reliquam  ducere  : eam  per 
aequa,  per  iniqua,  reconciliandam  civitati  esse.  Placuit 
igitur  oratorem  ad  plebem  mitti  Menenium  Agrippam, 
facundum  virum  et,  quod  inde  oriundus  erat,  pleni  ca- 
rum. Is  intromissus  in  castra,  prisco  illo  dicendi  et  hor- 
rido modo  nihil  aliud,  quam  hoc,  narrasse  fertur : Tem- 
pore, quo  in  homine  non,  ut  nunc,  omnia  in  unum  con- 
i sentiebant,  sed  singulis  membris  suum  cuique  consilium, 
i suus  sermo  fuerat,  indignatas  reliquas  partes , sua  cura, 
i suo  labore  ac  ministerio  ventri  omnia  quaeri : ventrem,  in 
i medio  quietum,  nihil  aliud,  quam  datis  voluptatibus  frui. 
j Conspirasse  inde,  ne  manus  ad  os  cibum  ferrent,  nec  os 
i acciperet  datum,  nec  dentes  conficerent.  Hac  ira,  dum  ven- 
l trem  fame  domare  vellent,  ipsa  una  membra  totumque  cor- 
| pus  ad  extremam  tabem  venisse.  Inde  apparuisse,  ventris 
I quoque  haud  segne  ministerium  esse  : nec  magis  ali,  quam 
l alere  eum,  reddentem  in  omnes  corporis  partes  hunc,  quo 
vivimus  vigemus  que,  divisum  pariter  in  venas  maturum, 
I confecto  cibo,  sanguinem.  Comparando  hinc,  quam  inte- 
I stina  corporis  seditio  similis  esset  irae  plebis  in  patres, 
| tlexisse  mentes  hominum. 

XXXIII.  Agi  deinde  de  concordia  coeptum,  conccs- 
sumque  in  conditiones,  ut  plebi  sui  magistratus  essent 
sacrosancti,  quibus  auxilii  latio  adversus  consules  esset ; 
neve  cui  patrum  capere  eum  magistratum  liceret.  Ita 
tribuni  plebei  creati  duo,  C.  Licinius  et  L.  Albinus.  Hi 
tres  collegas  sibi  creaverunt : in  his  Sicinium  fuisse,  se- 
ditionis auctorem;  de  duobus,  qui  fuerint,  minus  con- 
venit. Sunt,  qui  duos  tantum  in  Sacro  monte  creatos 
tribunos  esse  dicant,  ibique  sacratam  legem  latam.  Per 
secessionem  plebis  Sp.  Cassius  et  Postumus  Comiuius 
consulatum  inierunt.  His  consulibus,  cum  latinis  popu- 
lis ictum  foedus.  Ad  id  feriendum  consul  alter  Romae 
mansit ; alter,  ad  volscum  bellum  missus,  Antiates  Vol- 
scos fundit  fugatque  : compulsos  in  oppidum  Longulam 
persecutus,  moenibus  potitur.  Inde  Poluscam,  item  Vol- 

scorum,  cepit:  tum  magna  vi*  adortus  est  Coriolos.  Erat 
tum  in  castris  inter  primores  iuvenum  C.  Marcius,  ado- 
lescens et  consilio  et  manu  promptus,  cui  cognomen  po- 
stea Coriolano  fuit.  Quum  subito  exercitum  romanum, 
Coriolos  obsidentem,  atque  in  oppidanos,  quos  intus  clau- 
sos habebat,  intentum  sine  ullo  metu  extrinsecus  immi- 
nentis belli,  volscae  legiones,  profectae  ab  Antio,  inva- 
sissent, eodemque  tempore  ex  oppido  erupissent  hostes, 
forte  in  statione  Marcius  fuit  ls,  cum  delecta  militum 
manu,  non  modo  impetum  erumpentium  retudit,  sed  per 
patentem  portam  ferox  irrupit : caedeque  in  proxima  ur- 
nis facta,  ignem,  temere  arreptum,  imminentibus  muro 
aedificiis  iniecit.  Clamor  inde  oppidanorum,  mixtus  mu- 
liebri puerilique  ploratu,  ad  terrorem,  ut  solet,  prunum 
ortus  et  Romanis  auxit  animum,  et  turbavit  Volscos, 
utpote  capta  urbe,  cui  ad  ferendam  opem  venerant.  Ita 
fusi  Volsci  Antiates,  Corioli  oppidum  captum  : tantumque 
sua  laude  obstitit  famae  consulis  Marcius,  ut  nisi  foedus 
cum  Latinis,  columna  aenea  insculptum,  monumento  es- 
set, ab  Sp.  Cassio  uno,  quia  collega  afuerat,  ictum,  Po- 
stumum Cominium  bellum  gessisse  cum  Volscis,  memo- 
ria cessisset.  Eodem  anno  Agrippa  Menenius  moritur, 
vir  omni  vita  pariter  patribus  ac  plebi  carus ; post  se- 
cessionem carior  plebi  factus.  Huic  interpreti  arbitroque 
concordiae  civium,  legato  patrum  ad  plebem,  reductori 

filebis  romanae  in  urbem  sumptus  funeri  defuit  Extu- 
it  eum  plebs  sextantibus  collatis  in  capita. 

XXXIV.  Consules  deinde  T.  Geganius,  P.  Minucius 
facti.  Eo  anno,  quum  et  foris  quieta  omnia  a bello  es- 
sent, et  domi  sanata  discordia,  aliud  multo  gravius  ma- 
lum civitatem  invasit : caritas  primam  annonae,  ex  in- 
cultis per  secessionem  plebis  agris ; fames  deinde,  qua- 
lis clausis  solet.  Ventumque  ad  interitum  servitiorum  uti- 
que et  plebis  esset,  ni  consules  providissent,  dimissis 
passim  ad  frumentum  coemendum,  non  in  Etruriam  modo 
dextris  ab  Ostia  litoribus,  laevoque  per  Volscos  mari 
usque  ad  Cumas,  sed  quaesitum  in  Siciliam  quoque  : 
adeo  finitimorum  odia  longinquis  coegerant  indigere  au- 
xiliis. Frumentum  Cumis  quum  coemptum  esset,  naves 
pro  bonis  Tarquiniorum  ab  Aristodemo  tyranno,  qui 

heres  erat,  retentae  sunt.  In  Volscis  Poniptinoque  ne 
emi  qnidem  potuit : periculum  quoque  ab  impetu  ho- 
minum ipsis  frumentatoribus  fuit.  Ex  Tuscis  frumentum 
Tiberi  venit:  eo  sustentata  est  plebs.  Incommodo  bello 
in  tam  arctis  commeatibus  vexati  forent,  ni  Volscos,  iam 
moventes  arma,  pestilentia  ingens  invasisset.  Ea  clade 
conterritis  hostium  animis,  ut  etiam,  ubi  ea  remisisset, 
terrore  aliquo  tenerentur,  et  Velitris  auxere  numerum 
colonorum  Romani,  et  Norbae  in  montes  novam  colo- 
niam, quae  arx  in  Pomptino  esset,  miserunt.  M.  Minu- 
cio deinde  et  A.  Sempronio  consulibus,  magna  vis  fru- 
menti ex  Sicilia  advecta  : agitatumque  in  senatu,  quanti 
plebi  daretur.  Multi  venisse  tempus  premendae  plebis 
putabant,  recnperandique  iura,  quae  extorta  secessione 
ac  vi  patribus  essent : in  primis  Marcius  Coriolanus, 
hostis  tribuniciae  potestatis,  Si  annonam,  inquit,  veterem 
volunt,  ius  pristinum  reddant  patribus.  Cur  ego  plebeios 
magistratus,  cur  Sicinium  potentem  video,  sub  tugum  mis- 
sus, tanquam  a latronibus  redemptus  ? Egonc  has  indigni- 
tates diutius  patiar,  quam  necesse  est  ? Tarquinium  regem 
qui  non  tulerim,  Sicinium  feram  ? Secedat  nunc,  avocet 
plebem : patet  via  in  Sacrum  montem  aliosque  colles.  Ra- 
piant frumenta  ex  agris  nostris,  quemadmodum  tertio  anno 
rapuere.  Utantur  annona,  quam  furore  suo  fecere.  Audeo 
dicere,  hoc  malo  domitos  ipsos  potius  cultores  agrorum 
fore,  quam  ut  armati  per  secessionem  coli  prohibeant.  Haud 
tam  facile  dictu  est,  faciendumne  fuerit,  quam  potuisse 
arbitror  fieri,  ut  conditionibus  laxandi  annonam,  et  tri- 
buniciam potestatem,  et  omnia  invitis  iura  imposita  pa- 
tres demerent  sibi. 

XXXV.  Et  senatui  nimis  atrox  visa  sententia  est,  et 
plebem  ira  prope  armavit.  Fame  se  iam,  sicut  hostes,  peti: 
cibo  victuque  fraudari : peregrinum  frumentum,  quae  sola 
alimenta  ex  insperato  fortuna  dederit,  ab  ore  rapi,  nisi 
C.  Marcio  vincti  dedantur  tribuni,  nisi  ile  tergo  plebis 
romanae  satisfiat.  Eum  sibi  carnificem  novum  exortum, 
qui  aut  mori,  aut  servire  iubeat.  In  exeuntem  e curia 
impetus  factus  esset,  ni  peropportune  tribuni  diem  di- 
xissent. Ibi  ira  est  suppressa.  Se  iudicem  quisque,  se 
dominum  vitae  necisque  inimici  factum  videbat.  Con- 

temptim  primo  Marcius  audiebat  minas  tribunicias  : au- 
xilii, non  poenae,  ius  datum  illi  potestati ; plebisque,  non 
patrum,  tribunos  esse.  Sed  adeo  infensa  erat  coorta  plebs, 
ut  unius  poena  defungendum  esset  patribus.  Restiterunt 
tamen  adversa  invidia,  usique  sunt,  qua  suis  quisque, 
qua  totius  ordinis  viribus.  Ac  primo  tentala  res  est,  si 
dispositis  clientibus,  absterrendo  singulos  a coitionibus 
conciliisque,  disi icere  rem  possent.  Universi  deinde  pro- 
cessere, (quicqnid  erat  patrum,  reos  diceres)  precibus 
plebem  exposcentes:  Unum  sibi  civem,  unum  senatorem, 
si  innocentem  absolvere  nollent,  pro  nocente  donarent.  Ipse 
quum  die  dicta  non  adesset,  perseveratum  in  ira  est.  Dam- 
natus absens  in  Volscos  exsulatum  abiit,  minitans  pa- 
triae, hoslilesque  iam  tum  spiritus  gerens.  Venientem  Vol- 
sci benigne  excepere  ; benigniusque  in  dies  colebant, 
quo  maior  ira  in  suos  eminebat,  crebraeque  nunc  que- 
relae, nunc  minae  percipiebantur.  Hospitio  utebatur  Attii 
Tulli.  Longe  is  tum  princeps  volsci  nominis  erat,  Ro- 
manisque  semper  infestus.  Ita  quum  alterum  vetus  odium, 
alterum  ira  recens  stimularet,  consilia  conferunt  de  ro- 
mano  bello.  Haud  facile  credebant,  plebem  suam  impelli 
posse,  ut  toties  infeliciter  tentala  arma  caperent.  Mul- 
tis saepe  bellis,  pestilentia  postremo  amissa  iuventute, 
fractos  spiritus  esse : arte  agendum  in  exoleto  iam 
vetustate  odio  , ut  recenti  aliqua  ira  exacerbarentur 
animi. 

XXXVI.  Ludi  forte  ex  instauratione  Magni  Romae 
parabantur  : instaurandi  haec  causa  fuerat.  Ludis  mane 
servum  quidam  paterfamiliae,  nondum  commisso  specta- 
culo, sub  furca  caesum  medio  egerat  circo.  Coepti  inde 
ludi,  velut  ea  res  nihil  ad  religionem  pertinuisset.  Haud 
ita  multo  post  Ti.  Atinio,  de  plebe  homini,  somninm 
fuit.  Visus  lupiter  dicere,  Sibi  ludis  praesultatorem  di- 
splicuisse : nisi  magnifice  instaurarentur  hi  ludi,  pericu- 
lum urbi  fore.  Iret,  ea  consulibus  nuntiaret.  Quanquam 
haud  sano  liber  erat  religione  animus,  verecundia  tamen 
maiestatis  magistratuum  timorem  vicit,  ne  in  ora  homi- 
num pro  ludibrio  abiret.  Magno  illi  ea  cunctatio  stetit: 
filium  namque  intra  paucos  dies  amisit.  Cuius  repenti- 
nae cladis  no  causa  dubia  esset,  aegro  animi  eadem  illa 

in  somnis  obversata  species  visa  est  rogitare,  Satin’  ma- 
gnam spreti  numinis  haberet  mercedem  1 maiorem  instare, 
ni  eat  propere,  ac  nuntiet  consulibus.  Iam  praesentior  res 
erat : cunctantem  tamen  ac  prolatantem  ingens  vis  morbi 
adorta  est  debilitate  subita.  Tum  enimvero  deorum  ira 
admonuit.  Fessus  igitur  malis  praeteritis  instantibusque, 
consilio  propinquorum  adhibito,  quum  visa  atque  audi- 
ta, et  obversatum  toties  somno  Iovom,  minas  irasque  coe- 
lestes, repraesentatas  casibus  suis,  exposuisset ; consensu 
inde  haud  dubio  omnium,  qui  aderant,  in  forum  ad  con 
sules  lectica  aiTertur.  Inde  in  curiam  iussu  consulum  de 
latus,  eadem  illa  quum  patribus  ingenti  omnium  admi- 
ratione enarrasset,  ecce  aliud  miraculum  : qui  captus 
omnibus  membris  delatus  in  curiam  esset,  eum  functum 
officio  pedibus  suis  domum  rediisse,  traditum  memo- 
riae est. 

XXXVII.  Ludi  quam  amplissimi  ut  lierent,  senatus 
decrevit.  Ad  eos  ludos,  auctore  Attio  Tullo,  vis  magna 
Volscorum  venit.  Priusquam  committerentur  ludi,  Tul- 
lus, ut  domi  compositum  cum  Marcio  fuerat,  ad  con- 
sules venit  : dicit  esse,  quae  secreto  agere  de  repu- 
blica  velit.  Arbitris  remotis,  Invitus,  inquit,  quod  sequius 
sit,  de  meis  civibus  loquor.  Non  tamen  admissum  quic- 
quam  ab  iis  criminatum  venio,  sed  cautum,  ne  admittant. 
Nimio  plus,  quam  velim,  nostrorum  ingenia  sunt  mobilia. 
Multis  id  cladibus  sensimus  : quippe  qui  non  nostro  me- 
rito, sed  vestra  patientia,  incolumes  simus.  Magna  hic 
nunc  Volscorum  multitudo  est : ludi  sunt : spectaculo  in- 
tenta civitas  erit.  Memini,  quid  per  eandem  occasionem  ab 
Sabinorum  iuventute  in  hac  urbe  commissum  sit : horret 
animus,  ne  quul  inconsulte  ac  temere  fiat.  Haec,  nostra 
vestraque  causa,  prius  dicenda  vobis,  consules,  ratus  sum. 
Quod  ad  me  attinet,  extemplo  hinc  domum  abire  in  ani- 
mo est,  ne  cuius  facti  dictive  contagione  praesens  violer. 
Haec  locutus  abiit.  Consules  quum  ad  patres  rem  du- 
biam sub  auctore  certo  detulissent,  auctor  magis,  ut  fit, 
quam  res,  ad  praecavendum  vel  ex  supervacuo  movit : 
factoque  senatusconsulto,  ut  urbem  excederent  Volsci, 
praecones  dimittuntur,  qui  omnes  eos  proficisci  ante 
noctem  iuberent.  Ingens  pavor  primo  discurrentes  ad 

suas  res  tollendas  in  hospitia  perculit.  Proficiscentibus 
deinde  indignatio  oborta : Se,  ut  consceleratos  contami- 
natosque,  ab  ludis,  festis  diebus,  coetu  quodammodo  ho- 
minum deorumque,  abactos  esse. 

XXXVIII.  Quum  prope  continuato  agmine  irent,  prae- 
gressus Tullus  ad  caput  Ferentinum,  ut  quisque  veni- 
ret, primores  eorum  excipiens,  querendo  indignandoque, 
et  eos  ipsos  sedulo  audientes  secunda  irae  verba,  et  per 
eos  multitudinem  aliam  in  subieclura  viae  campum  de- 
duxit. Ibi  in  concionis  modum  orationem  exorsus,  Vete- 
res populi  romani  iniurias,  cladesque  gentis  Volscorum, 
ut  omnia,  inquit,  obliviscamini  alia,  hodiernam  hanc  con- 
tumeliam quo  tandem  animo  fertis,  qua  per  nostram  igno- 
miniam ludos  commisere?  .-In  non  sensistis,  triumphatum 
hodie  de  vobis  esse?  vos  omnibus,  civibus,  peregrinis,  tot 
finitimis  populis , spectaculo  abeuntes  fuisse  ? vestras  con- 
iuges,  vestros  liberos  traductos  per  ora  hominum?  Quid 
eos,  qui  audivere  vocem  praeconis  ? quid,  qui  vos  videre 
abeuntes?  quid  eos,  qui  huic  ignominioso  agmini  fuere 
obvii,  existimasse  putatis  ? nisi  aliquod  profecto  nefas  esse, 
quo,  si  intersimus  spectaculo,  violaturi  simus  ludos,  pia- 
culumque merituri:  ideo  nos  ab  sede  piorum,  coetu,  con- 
cilioque abigi.  Quid,  deinde,  illud  non  succurrit,  vivere 
nos,  quod  maturarimus  proficisci  ? si  hoc  profectio,  et  non 
fuga  est.  Et  hanc  urbem  vos  non  hostium  ducitis,  ubi,  si 
unum  diem  morati  essetis,  moriendum  omnibus  fuit  ? Bel- 
lum vobis  indictum  est;  magno  eorum  malo,  qui  indixere, 
si  viri  estis.  Ita  et  sua  sponte  irarum  pleni  et  incitati, 
domos  inde  digressi  sunt ; insligandoque  suos  quisque 
populos  effecere,  ut  omne  volscum  nomen  deficeret. 

XXXIX.  Imperatores  ad  id  bellum  de  omnium  po- 
pulorum sententia  lecti  Attius  Tullus  et  C.  Marcius  ex- 
sul romanus,  in  quo  aliquanto  plus  spei  repositum.  Quam 
spem  nequaquam  fefellit : ut  facile  appareret,  ducibus 
validiorem,  quam  exercitu,  rem  romanam  esse.  Circeios 
profectus,  primum  colonos  inde  romanos  expulit,  libe- 
ramque  eam  urbem  Volscis  tradidit.  Inde,  in  latinam 
viam  transversis  tramitibus  transgressus,  Satricum,  Lon- 
gulam, Poluscam,  Coriolos,  novella  haec  Romanis  oppida 
ademit.  Inde  Lavinium  recepit : tunc  deinceps  Cor- 

bionem,  Viteliam,  Trebiam,  Lavicos,  Pedum  cepit.  Po- 
stremum ad  urbem  a Pedo  ducit;  et  ad  fossas  Cluilias 
quinque  ab  urbe  millia  passuum  castris  positis,  populatur 
inde  agrum  romanum  ; custodibus  inter  populatores  mis- 
sis, qui  patriciorum  agros  intactos  servarent : sive  infen- 
sus plebi  magis,  sive  ut  discordia  inde  inter  patres  ple- 
bemque oriretur.  Quae  profecto  orta  esset : adeo  tribuni 
iam  ferocem  per  se  plebem  criminando  in  primores  ci- 
vitatis instigabant.  Sed  externus  timor,  maximum  con- 
cordiae vinculnm,  quamvis  suspectos  infensosque  inter  se 
iungebat  animos.  Id  modo  non  conveniebat,  quod  sena- 
tus consulesque  nusquam  alibi  spem  , quam  in  armis , 
ponebant : plebes  omnia,  quam  bellum,  malebat.  Sp.  Nau- 
tius  iam  et  Sex.  Furius  consules  erant.  Eos,  recensentes 
legiones,  praesidia  per  muros  aliaque,  in  quibus  statio- 
nes vigiliasque  esse  placuerat,  loca  distribuentes,  multi- 
tudo ingens  pacem  poscentium  primum  seditioso  clamore 
conterruit : deinde  vocare  senatum,  referre  do  legatis  ad 
C.  Marcium  mittendis  coegit.  Acceperunt  relationem  pa- 
tres, postquam  apparuit,  labare  plebis  animos ; missique 
de  pace  ad  Marcium  oratores  atrox  responsum  retule- 
runt : Si  Volscis  ager  redderetur , posse  agi  de  pace : si 
praeda  belli  per  otium  frui  velint,  memorem  se  et  civium 
iniuriae,  et  hospitum  beneficii,  annisurum,  ut  appareat, 
exsilio  sibi  irritatos,  non  fractos,  animos  esse.  Iterum 
deinde  iidem  missi  non  recipiuntur  in  castra.  Sacerdo- 
tes quoque,  suis  insignibus  velatos,  isse  supplices  ad  ca- 
stra hostium , traditum  est ; nihilo  magis  quam  legatos 
flexisse  animum. 

XL.  Tum  matronae  ad  Veturiam,  matrem  Coriolani, 
Volumniamque  uxorem  frequentes  coeunt.  Id  publicum 
consilium,  an  muliebris  timor  fuerit,  parum  invenio.  Per- 
vicere certe,  ut  et  Veturia,  magno  natu  mulier,  et  Vo- 
lumnia, duos  parvos  ex  Marcio  ferens  filios,  secum  in 
castra  hostium  irent : et,  quam  armis  viri  defendere  ur- 
bem non  possent,  mulieres  precibus  lacrimisque  defen- 
derent Ubi  ad  castra  ventum  est,  nuntiatumque  Corio- 
lano, adesse  ingens  mulierum  agmen;  in  primo,  ut  qui 
nec  publica  maiestate  in  legatis,  nec  in  sacerdotibus  tanta 
offusa  oculis  animoque  religione  motus  esset,  multo  ob- 

stinatior  adversus  lacrimas  muliebres  erat.  Dein  fami- 
liarium quidam,  qui  insignem  moestitia  inter  ceteras  co- 
gnoverat Veturiam , inter  nurum  nepotesque  stantem  , 
Nisi  me  frustrantur,  inquit,  oculi,  mater  tibi  coruuxquc 
et  liberi  adsunt.  Coriolanus,  prope  ut  amens,  consterna- 
tus ab  sede  sua,  quum  ferret  matri  obviae  complexum, 
mulier  in  iram  ex  precibus  versa,  Sine,  priusquam  com- 
plexum accipio,  sciam,  inquit,  ad  hostem,  an  ad  filium, 
venerim  : captiva  materne  in  castris  tuis  sim  ? In  hoc  me 
longa  vita  et  infelix  senecta  traxit,  ut  exsulem  te,  deinde 
hostem  viderem  ? Potuisti  populari  hanc  terram,  quae  te 
genuit  atque  aluit?  Non  tibi,  quamvis  infesto  animo  et 
minaci  perveneras,  ingredienti  fines  ira  cecidit  ? non,  quum 
in  conspectu  Roma  fuit,  succurrit : intra  illa  moenia  do- 
mus ac  penates  mei  sunt,  mater,  coniux,  liberique  ? Ergo 
ego  nisi  peperissem,  Roma  non  oppugnaretur  ; nisi  filium 
haberem,  libera  in  libera  patria  mortua  essem.  Sed  ego 
nihil  iam  pati,  nec  libi  turpius  quam  mihi  miserius,  pos- 
sum : nec,  ut  sim  miserrima,  diu  futura  sum.  De  his  vi- 
deris : quos,  si  pergis,  aut  immatura  mors,  aut  longa  ser- 
vitus manet.  Uxor  deinde  ac  liberi  amplexi : fletusque 
ab  omni  turba  mulierum  ortus,  et  comploratio  sui  pa- 
triaeque , fregero  tandem  virum.  Complexus  inde  suos 
dimittit : ipse  retro  ab  urbe  castra  movit.  Abductis  deinde 
legionibus  ex  agro  romano,  invidia  rei  oppressum  pe- 
riisse  tradunt ; alii  alio  leto.  Apud  Fabium,  longe  anti- 

Juissimum  auctorem,  usque  ad  senectutem  vixisse  eun- 
em  invenio.  Refert  certe,  hanc  saepe  eum  exacta  aetate 
usurpasse  vocem,  Multo  miserius  seni  exsilium  esse.  Non 
inviaerunt  laudes  suas  mulieribus  viri  romani:  adeo  sine 
obtrectatione  gloriae  alienae  vivebatur.  Monumento  quo- 

3ue  quod  esset,  templum  Fortunae  Muliebri  aedificatum 
edicatumque  est.  Rediere  deinde  Volsci,  adiunctis  Ae- 
quis, in  agrum  romanum : sed  Aequi  Attium  Tullum 
haud  ultra  tulere  ducem.  Hinc  ex  certamine,  Volsci  Ae- 
quine  imperatorem  coniuncto  exercitui  darent,  seditio, 
deinde  atrox  proelium  ortum.  Ibi  fortuna  populi  romani 
duos  hostium  exercitus,  haud  minus  pernicioso  quam  per- 
tinaci certamine,  confecit.  Consules  T.  Sicinius  et  C.  Aquil- 
lius. Sicinio  Volsci,  Aquillio  Hernici  (nam  ii  quoque  in 

armis  erant)  provincia  evenit.  Eo  anno  Hernici  devicti: 
cum  Volscis  aequo  Marte  discessum  est. 

XLI.  Sp.  Cassius  deinde  et  Proculus  Virginius  consu- 
les facti.  Cum  Hernicis  foedus  ictum  : a^ri  partes  duae 
ademptae  : inde  dimidium  Latinis,  dimidium  plebi  divi- 
surus consul  Cassius  erat.  Adiiciebat  huic  muneri  agri 
aliquantum,  quem  publicum  possideri  a privatis  crimi- 
nabatur. Id  inultos  quidem  patrum,  ipsos  possessores, 

fiericulo  rerum  suarum  terrebat.  Sed  et  publica  patri- 
ius sollicitudo  inerat,  largitione  consulem  periculosas 
libertati  opes  struere.  Tum  primum  lex  agraria  promul- 
gata est ; nunquam  deinde  usque  ad  hanc  memoriam 
sine  maximis  motibus  rerum  agitata.  Consul  alter  largi- 
tioni resistebat,  auctoribus  patribus,  nec  omni  plebe 
adversante  : quae  primo  coeperat  fastidire,  munus  vulga- 
tum a civibus  isse  in  socios.  Saepe  deinde  et  Virginium 
consulem  in  concionibus  velut  vaticinantem  audiebat , 
Pestilens  collegae  munus  esse.  Agros  illos  servitutem  iis , 
qui  acceperint,  laturos : regno  viam  fieri.  Quid  ita  enim 
assumi  socios  et  nomen  latinum  ? Quid  attinuisse,  Her- 
nicis, paullo  ante  hostibus,  capti  agri  partem  tertiam  reddi, 
nisi  ut  hae  gentes  pro  Coriolano  duce  Cassium  habeant '! 
Popularis  iam  esse  dissuasor  et  intercessor  legis  agrariae 
coeperat.  Uterque  deinde  consul  certatim  plebi  indulgere. 
Virginius  dicere,  passurum  se  assignari  agros,  dum  ne 
cui,  nisi  civi  romano,  assignentur.  Cassius,  quia  in  agra- 
ria largitione  ambitiosus  in  socios,  eoque  civibus  vilior 
erat,  ut  alio  munere  sibi  reconciliaret  civium  animos, 
iubere,  pro  siculo  frumento  pecuniam  acceptam  retri- 
bui populo.  Id  vero  haud  secus,  quam  praesentem  mer- 
ecdem  regni,  aspernata  plebes : adeo  propter  suspicio- 
nem insitam  regni,  velut  abundarent  omnia,  munera 
eius  in  animis  hominum  respuebantur.  Quem,  ubi  pri- 
mum magistratu  abiit,  damnatum  necatumque  constat. 
Sunt,  qui  patrem  auctorem  eius  supplicii  ferant : eum, 
cognita  domi  causa,  verberasse  ac  necasse,  peculiumque 
tilii  Cereri  consecravisse:  signum  inde  factum  esse,  et 
inscriptum,  ex  cassia  familia  datum.  Invenio  apud  quos- 
dam, idque  propius  fidem  est,  a quaestoribus  C-  Fabio 
et  L.  Valerio  diem  dictam  perduellionis,  damnatumque 

populi  iudicio : dirutas  publice  aedes,  fia  est  area  ante 
Telluris  aedem.  Ceterum  sive  illud  domesticum,  sive  pu- 
blicum fuit  iudicium,  damnatur  Ser.  Cornelio,  Q.  FaDio 
consulibus. 

XL1I.  Haud  diuturna  ira  populi  in  Cassium  fuit.  Dul- 
cedo agrariae  legis  ipsa  per  se,  dempto  auctore,  subibat 
animos:  accensaque  ea  cupiditas  est  malignitate  pa- 
trum ; qui  devictis  eo  anno  Volscis  Aequisque,  militem 
praeda  fraudavere.  Quicquid  captum  ex  hostibus  est,  ven- 
didit Fabius  consul,  ac  redegit  in  publicum.  Invisum 
erat  Fabium  nomen  plebi  propter  novissimum  consulem  : 
tenuere  tamen  patres,  ut  cum  L.  Aemilio  C.  Fabius 
consul  crearetur.  Eo  infestior  facta  plebes  seditione  do- 
mestica bellum  externum  excivit : Delio  deinde  civile» 
discordiae  intermissae.  Uno  animo  patres  ac  plebes  re- 
bellantes Volscos  et  Aequos,  duce  Aemilio,  prospera  pu- 
gna vicere.  Plus  tamen  hostium  fuga,  quam  proelium, 
absumpsit : adeo  pertinaciter  fusos  insecuti  sunt  equites. 
Castoris  aedes  eodem  anno  Idibus  Quintilibus  dedicata 
est.  Vota  erat  latino  bello , Postumio  dictatore : filius 
eius,  duumvir  ad  id  ipsum  creatus,  dedicavit.  Sollicitati 
et  eo  anno  sunt  dulcedine  agrariae  legis  animi  plebis. 
Tribuni  plebis  popularem  potestatem  lege  populari  ce- 
lebrabant. Patres,  satis  superque  gratuiti  furoris  in  mul- 
titudine credentes  esse,  largitiones  temeritatisque  invita- 
menta horrebant.  Acerrimi  patribus  duces  ad  resisten- 
dum consules  fuere.  Ea  igitur  pars  reipublicae  vicit : nec 
in  praesens  modo,  sed  in  venientem  etiam  annum  M. 
Fabium  Caesonis  fratrem , et  magis  invisum  alterum 
plebi,  accusatione  Sp.  Cassii,  L.  Valerium  consules  dedit. 
Certatum  eo  quoque  anno  cum  tribunis  est.  Vana  lex, 
vanique  legis  auctores,  iactando  irritum  munus,  facti.  Fa- 
bium inde  nomen  ingens  post  tres  continuos  consulatus, 
uuoque  velut  tenore  omnes  expertos  tribuniciis  certami- 
nibus, habitum.  Itaque,  ut  bene  locatus,  mansit  in  ea 
familia  aliquamdiu , honos.  Bellum  inde  veiens  initum; 
et  Volsci  rebellarunt.  Sed  ad  bella  externa  prope  supe- 
rerant vires : abutebanturque  iis  inter  semet  ipsos  cer- 
tando. Accessere  ad  aegras  iam  omnium  mentes  prodi- 
gia coelestia,  prope  quotidianas  in  urbe  agrisque  osten- 

tantia  minas  : motique  ira  numinis  causam  nullam  aliam 
vates  canebant,  publice  privatimque,  nunc  extis,  nunc 
per  aves,  consulti,  quam  haud  rite  sacra  fieri.  Qui  ter- 
rores tamen  eo  evasere,  ut  Oppia,  virgo  vestalis,  dam- 
nata incesti  poenas  dederit. 

XL111.  Q.  Fabius  inde  et  C.  Iulius  consules  facti.  Eo 
anno  non  segnior  discordia  domi,  et  bellum  foris  atro- 
cius fuit.  Ab  Aequis  arma  sumpta.  Veientes  agrum  quo- 
que Romanorum  populantes  inierunt.  Quorum  bellorum 
crescente  cura,  C.  Fabius  et  Sp.  Furius  consules  fiunt. 
Ortonam,  latinam  urbem,  Aequi  oppugnabant.  Veien- 
tes, pleni  iam  populationum,  Romam  ipsam  se  oppugna- 
turos minabantur.  Qui  terrores,  quum  compescere  debe- 
rent, auxere  insuper  animos  plebis : redibatque  non  sua 
sponte  plebi  mos  detrectandi  militiam.  Sed  Sp.  Licinius 
tribunus  plebis,  venisse  tempus  ratus  per  ultimam  neces- 
sitatem legis  agrariae  patribus  iniungendae,  susceperat 
rem  militarem  impediendam.  Ceterum  tota  invidia  tri- 
buniciae potestatis  versa  in  auctorem  est : nec  in  eum 
consules  acrius,  quam  ipsi  eius  collegae,  coorti  sunt: 
auxilioque  eorum  delectum  consules  habent.  Ad  duo  simul 
bella  exercitus  scribitur : ducendus  Fabio  in  Aequos,  in 
Veientes  Furio  datur.  Et  in  Veientibus  quidem  nihil  di- 
gnum memoria  gestum  est.  Fabio  aliquanto  plus  negotii 
cum  civibus,  quam  cum  hostibus,  fuit  Unus  ille  vir, 
ipse  consul,  rempublicam  sustinuit,  quam  exercitus  odio 
consulis,  quantum  in  se  fuit,  prodebat.  Nam  quum  con- 
sul, praeter  ceteras  imperatorias  artes,  quas  parando  ge- 
rendoque  bello  edidit  plurimas,  ita  instruxisset  aciem, 
ut,  solo  equitatu  emisso , exercitum  hostium  funderet, 
insequi  fusos  pedes  noluit : nec  illos,  etsi  non  adhorta- 
tio invisi  ducis,  suum  saltem  flagitium  et  publicum  in 
praesentia  dedecus,  postmodo  periculum,  si  animus  hosti 
redisset,  cogere  potuit  gradum  accelerare ; aut,  si  aliud 
nihil,  instare  instructos.  Iniussu  signa  referunt,  moesti- 
que , (crederes  victos)  exsecrantes  nunc  imperatorem , 
nunc  navatam  ab  equite  operam,  redeunt  in  castra.  Nec 
huic  tam  pestilenti  exemplo  remedia  ulla  ab  imperatore 
quaesita  sunt : adeo  excellentibus  ingeniis  citius  defue- 
rit ars,  qua  civem  regant,  quam  qua  hostem  superent. 

Consul  Romam  rediit,  non  tam  belli  gloria  aucta,  quam 
irritato  cxacerbatoque  in  so  militum  odio.  Obtinuere  ta- 
men patres,  ut  in  Fabia  gente  consulatus  maneret.  M. 
Fabium  consulem  creant : Fabio  collega  Cn.  Manlius 
datur. 

XLIV.  Et  hic  annus  tribunum  auctorem  legis  agra- 
riae habuit.  Ti.  Pontificius  fuit.  Is,  eandem  viam,  vehit 
processisset  Sp.  Licinio,  ingressus,  delectum  paullisper 
impediit.  Perturbatis  iterum  patribus,  Ap.  Claudius,  Vi- 
ctam tribuniciam  potestatem,  dicere,  priore  anno  ; in  prae- 
sentia re  ipsa,  exemplo  in  perpetuum  : quando  inventum 
sit,  suis  ipsam  viribus  dissolvi.  Neque  enim  unquam  de- 
futurum,  qui  et  ex  collega  victoriam  sibi,  et  gratiam  me- 
lioris partis  bono  publico  velit  quaesitam.  Et  plures,  si 
pluribus  opus  sit,  tribunos  ad  auxilium  consulum  paratos 
fore ; et  unum  vel  adversus  omnes  satis  esse.  Darent 
modo  et  consules  et  primores  patrum  operam,  ut,  si  mi- 
nus omnes,  aliquos  tamen  ex  tribunis  reipublicae  ac  sena- 
tui conciliarent.  Praeceptis  Appii  moniti  patres,  et  uni- 
versi comiter  ac  benigne  tribunos  appellare;  et  consula- 
res, ut  cuique  privatim  aliquid  iuris  adversus  singulos 
erat,  partim  gratia,  partirn  auctoritate,  obtinuere,  ut  tri- 
buniciae potestatis  vires  salubres  vellent  reipublicae  esse: 
quatuorque  tribunorum  adversus  unum  moratorem  pu- 
blici commodi  auxilio  delectum  consules  habent.  Inde 
ad  veiens  bellum  profecti ; quo  undique  ex  Etruria  au- 
xilia convenerant,  non  tam  Veieutium  gratia  concitata, 

Suam  quod  in  spem  ventum  erat,  discordia  intestina 
issolvi  rem  romanam  posse.  Principesque  in  omnium 
Etruriae  populorum  conciliis  fremebant,  Aeternas  opes 
esse  romanas , nisi  inter  semet  ipsi  seditionibus  sae- 
viant. Id  unum  venenum,  eam  labem  civitatibus  opu- 
lentis repertam,  ut  magna  imperia  mortalia  essent.  Diu 
sustentatum  id  malum,  partim  patrum  consiliis,  partim 
patientia  plebis,  iam  ad  extrema  venisse.  Duas  civitates 
ex  una  factas : suos  cuique  parti  magistratus,  suas  leges 
esse.  Primum  in  delectibus  saevire  solitos  ; eosdem  in  bello 
tamen  paruisse  ducibus.  Qualicunque  urbis  statu,  manente 
disciplina  militari,  sisti  potuisse.- Iam  non  parendi  magi- 
stratibus morem  in  castra  quoque  romanum  militem  sequi. 

Proximo  bello  in  ipsa  acic , in  ipso  certamine , consensu 
exercitus  traditam  ultro  victoriam  victis  Aequis ; signa 
deserta , imperatorem  in  acie  relictum,  iniussu  in  castra 
reditum.  Profecto,  si  instetur,  suo  milite  vinci  Romam 
posse.  Nihil  aliud  opus  esse , quam  indici  ostendique  bel- 
lum: cetera  sua  sponte  fata  et  deos  gesturos.  Ea  spes  Etru- 
scos armaverat,  multis  in  vicem  casibus  victos  victorescjue. 

XLV.  Consules  quoque  rornani  nihil  praeterea  aliud, 
quam  suas  vires,  sua  arma,  horrebant : memoria  pessi- 
mi proximo  bello  exempli  terrebat,  ne  rem  committe- 
rent co,  ubi  duae  simul  acies  timendae  essent.  Itaque 
castris  se  tenebant  , tam  ancipili  periculo  aversi : diem 
tompusque  forsitan  ipsum  leniturum  iras,  sanitatemque 
animis  allaturum.  Veiens  hostis  Etruscique  eo  magis  prae- 
propere agere  ; lacessere  ad  pugnam : primo  obequitando 
castris  provocandoque ; postremo,  ut  nihil  movebant,  qua 
consules  ipsos,  qua  exercitum  increpando  : Simulationem 
intestinae  discordiae  remedium  timoris  inventum:  et  con- 
sules magis  non  confidere,  quam  non  credere  suis  militi- 
Irus.  Novum  seditionis  genus,  silentium  otiumque  inter  ar- 
matos. Ad  haec  in  novitatem  generis  origiuisque,  qua 
falsa,  qua  vera,  iaccre.  Haec,  quum  sub  ipso  vallo  por- 
tisque streperent,  haud  aegre  consules  pati.  At  imperi- 
tae multitudinis  nunc  indignatio,  nunc  pudor,  pectora 
versare,  et  ab  intestinis  avertere  malis : nolle  inultos 
hostes,  nolle  successum,  non  patribus,  non  consulibus: 
externa  et  domestica  odia  certare  in  animis.  Tandem  su- 
perant externa  : adeo  superbe  insolenterque  hostis  elu- 
debat. Frequentes  in  praetorium  conveniunt,  poscunt 
pugnam,  postulant,  ut  signum  detur.  Consules,  velut  de- 
liberabundi, capita  conferunt,  diu  colloquuntur.  Pugnare 
cupiebant ; seu  retro  revocanda  et  abdenda  cupiditas 
erat,  ut  adversando  remorandoque  incitato  semel  militi 
adderent  impetum.  Redditur  responsum,  immaturam  rem 
agi,  nondum  tempus  pugnae  esse  : castris  se  tenerent.  Edi- 
cunt inde,  ut  abstineant  pugna:  si  quis  iniussu  pugnave- 
rit, ut  in  liostem  animadversuros.  Ita  dimissis,  quo  minus 
consules  velle  credunt,  crescit  ardor  pugnandi.  Accedunt 
insuper  hostes  ferocius  multo,  ut  statuisse  non  pugnare 
consules  cognitum  est.  Quippe  impune  se  insultaturos, 


T.  LIVII 


112 

uon  credi  militi  arma : rem  ad  ultimum  seditionis  eru- 
pturam, (inemque  venisse  romano  imperio.  His  freti  oc- 
cursant portis,  ingerunt  probra,  aegre  abstinent,  quin 
castra  oppugnent.  Enimvero  non  ultra  contumeliam  pati 
Romanus  posse  : totis  castris  undique  ad  consules  cur- 
ritur. Non  iam  sensim,  ut  ante,  per  centurionum  prin- 
cipes postulant ; sed  passim  omnes  clamoribus  agunt. 
Matura  res  erat ; tergiversantur  tamen.  Fabius  deinde, 
ad  crescentem  tumultu  iam  metum  seditionis  collega  con- 
cedente, quum  silentium  classico  fecisset,  Ego  istos,  Cn. 
Manli,  posse  vincere  scio  ; velle  ne  scirem,  ipsi  fecerunt. 
Itaque  certum  atque  decretum  est,  non  dare  signum,  nisi, 
victores  se  redituros  ex  hac  pugna ; iurant.  Consulem  ro- 
manum  miles  semel  in  acie  fefellit ; deos  nunquam  fallet. 
Centurio  erat  M.  Flavoleius,  inter  primores  pugnae  fla- 
gitator. Victor,  inquit,  M.  Fabi,  revertar  ex  acie.  Si  fal- 
lat, Iovem  patrem,  Gradivumque  Martem,  aliosque  ira- 
tos invocat  deos.  Idem  deinceps  omnis  exercitus  in  se 
quisque  iurat.  luratis  datur  signum  ; arma  capiunt : eunt 
in  pugnam,  irarum  speique  pleni.  Nunc  iubent  Etru- 
scos probra  iacere,  nunc  armatis  sibi  quisque  lingua 
promptum  hostem  offerri.  Omnium  illo  die,  qua  plebis, 
qua  patrum,  eximia  virtus  fuit.  Fabium  nomen,  Fabia 
gens  maxime  enituit.  Multis  civilibus  certaminibus  infen- 
sos plebis  animos  illa  pugna  sibi  reconciliare  statuunt. 
Instruitur  acies  : nec  veiens  hostis  etruscaeque  legiones 
detrectant. 

XLV1.  Prope  certa  spes  erat,  non  magis  secum  pu- 
gnaturos, quam  pugnaverint  cum  Aequis  : maius  quoque 
aliquod , in  tam  irritatis  animis  et  occasione  ancipiti , 
haud  desperandum  esse  facinus.  Res  aliter  longe  evenit. 
Nam  non  alio  ante  bello  infestior  Romanus  (adeo  hinc 
contumeliis  hostes,  hinc  consules  mora  exacerbaverant) 
proelium  iniit.  Vix  explicandi  ordinis  spatium  Etruscis 
fuit,  quum,  pilis  inter  primam  trepidationem  abiectis  te- 
mere magis,  quam  emissis,  pugna  iam  in  manus,  iam 
ad  gladios , ubi  Mars  est  atrocissimus , venerat.  Inter 
primores  genus  Fabium  insigne  spectaculo  exemploque 
civibus  erat.  Ex  his  Q.  Fabium,  (tertio  hic  anno  ante 
consul  fuerat)  principem  in  confertos  Veientes  euntem, 

ferox  viribus  et  armorum  arte  Tuscus,  incautum  inter 
multas  versantem  hostium  manus,  gladio  per  pectus  trans- 
figit. Telo  extracto,  praeceps  Fabius  in  vulnus  abiit.  Sen- 
sit utraque  acies  unius  viri  casum,  cedebatque  inde  Ro- 
manus : quum  M.  Fabius  consul  transiluit  iacentis  cor- 
pus, nbiectaque  parma,  Hoc  iuraslis,  inquit,  milites , fu- 
gientes vos  in  castra  redituros  ? adeo  ignarissimos  hostes 
magis  timetis,  quam  Iovem  Martemque,  per  quos  iurastis? 
At  ego  iniuratus  aut  victor  revertar,  aut  prope  te  hic,  Q. 
Fabi,  dimicans  cadam.  Consuli  tum  C.  Fabius  prioris 
anni  consul,  Verbisne  istis,  frater,  ut  pugnent,  te  impetra- 
turum credis?  Dii  impetrabunt,  per  quos  iuravere.  EVnos, 
ut  decet  proceres,  ut  Fabio  nomine  est  dignum,  pugnando 
potius,  quam  adhortando,  accendamus  militum  animos.  Sic 
m primum  infestis  hastis  provolant  duo  Fabii,  totamque 
moverunt  secum  aciem. 

XLVII.  Proelio  ex  parte  una  restituto,  nihilo  segnius 
in  altero  cornu  Cn.  Manlius  consul  pugnam  ciebat : ubi 
prope  similis  fortuna  est  versata.  Nam  ut  altero  in  cornu 
Q.  Fabium,  sic  in  hoc  ipsum  consulem  Manlium  iain 
velut  fusos  agentem  Hostes,  et  impigre  milites  secuti  sqnt; 
et,  ut  ille  gravi  vulnere  ictus  ex  acie  cessit,  interfectum 
rati,  gradum  retulere:  cessissentque  loco,  ni  consul  alter, 
cum  aliquot  turmis  equitum  in  eam  partem  citato  equo 
advectus,  vivere*  clamitans  collegam , se  victorem  fuso 
altero  cornu  adesse,  rem  inclinatam  sustinuisset.  Man- 
lius quoque  ad  restituendam  aciem  se  ipse  coram  ofTert. 
Duorum  consulum  cognita  ora  accendunt  militum  animos. 
Simul  et  vanior  iam  erat  hostium  acies,  dum,  abundante 
multitudine  freti , subtracta  subsidia  mittunt  ad  castra 
oppugnanda.  In  quae  haud  magno  certamine  impetu  facto, 
dum  praedae  magis,  quam  pugnae,  memores  terunt  tem- 
pus ; triarii  romani,  qui  primam  irruptionem  sustinere 
non  potuerant,  missis  ad  consules  nuntiis,  quo  loco  res 
essent,  conglobati  ad  praetorium  redeunt,  et  sua  sponte 
ipsi  proelium  renovant : et  Manlius  consul,  revectus  in 
castra,  ad  omnes  portas  milite  opposito,  hostibus  viam 
clauserat.  Ea  desperatio  Tuscis  rabiem  magis,  quam  au- 
daciam, accendit.  Nam  quum,  incursantes,  quacunque 
exitum  ostenderet  spes , vano  aliquoties  impetu  issent ; 

globus  iuvenum  unus  in  ipsum  consulem  insignem  ar- 
mis invadit.  Prima  excepta  a circumstantibus  tela  : su- 
stineri deinde  vis  nequit.  Consul  mortifero  vulnere  ictus 
cadit,  fusique  circa  omnes.  Tuscis  crescit  audacia  : Uo 
manos  terror  per  tota  castra  trepidos  agit.  Et  ad  extre- 
ma ventum  foret,  ni  legati,  rapto  consulis  corpore,  pa- 
tefecissent una  porta  hostibus  viam.  Ea  erumpunt;  con- 
sternatoque  agmine  abeuntes  in  victorem  alterum  inci- 
dunt consulem.  Ibi  iterum  caesi  fusique  passim.  Victo- 
ria egregia  parta,  tristis  tamen  duobus  tam  claris  fune- 
ribus. Itaque  consul,  decernente  senatu  triumphum,  Si 
exercitus  sine  imperatore  triumphare  possit,  pro  eximia  eo 
bello  opera  facile  passurum,  respondit:  se,  familia  fune- 
sta Q.  Fabii  fratris  morte,  republica  ex  parte  orba  con- 
sule altero  amisso,  publico  privatoque  deformem  luctu  lau- 
ream non  accepturum.  Omni  acto  triumpho  depositus  trium-* 
phus  clarior  fuit : adeo  spreta  in  tempore  gloria  inter- 
dum cumulatior  redit.  Funera  deinde  duo  deinceps  col- 
legae fratrisque  ducit : idem  in  utroque  laudator,  quum, 
concedendo  illis  suas  laudes,  ipse  maximhm  partem  ea- 
rum ferret.  Neque  immemor  eius,  quod  initio  consula- 
tus imbiberat,  reconciliandi  animos  plebis,  saucios  mili- 
tes curandos  dividit  patribus.  Fabiis  plurimi  dati : nec 
alibi  maiore  cura  habiti.  Inde  populares  iam  esse  Fabii : 
nec  hoc  ulla,  nisi  salubri  reipublicae,  arte. 

XLV11I.  Igitur  non  patrum  magis,  quam  plebis,  stu- 
diis C.  Fabius  cum  T.  Virginio  consul  factus,  neque 
bella,  neque  delectus,  neque  ullam  aliam  priorem  curam 
agere,  quam  ut,  iam  aliqua  ex  parte  inchoata  concor- 
diae spe,  primo  quoque  tempore  cum  patribus  coalesce- 
rent animi  plebis.  Itaque  principio  anni  censuit,  prius- 
quam quisquam  agrariae  legis  auctor  tribunus  exsisteret, 
occuparent  patres  ipsi  suum  munus  facere : captivum 
agrum  plebi  quam  maxime  aequaliter  darent.  Verum 
esse,  habere  eos,  quorum  sanguine  ac  sudore  partus  sit. 
Aspernati  patres  sunt : questi  quoque  quidam,  nimia  glo- 
ria luxuriare  et  evanescere  vividum  quondam  illud  Cae- 
sonis ingenium.  Nullae  deinde  urbanae  factiones  fuere. 
Vexabantur  incursionibus. Aequorum  Latini.  Eo  cum  exer- 
citu Caeso  missus,  in  ipsorum  Aequorum  agrum  depo- 

palandum  transit.  Aequi  se  in  oppida  receperunt,  mu- 
risque  se  tenebant : eo  nulla  pugna  memorabilis  fuit.  At 
a veiente  hoste  clades  accepta  temeritate  alterius  con- 
sulis : actumque  de  exercitu  foret,  ni  C.  Fabius  in  tem- 
pore subsidio  venisset.  Ex  eo  tempore  neque  pax  neque 
bellum  cum  Veientibus  fuit ; res  proxime  formam  latro- 
cinii venerat.  Legionibus  romanis  cedebant  in  urbem : 
ubi  abductas  senserant  legiones,  agros  incursabant,  bel- 
lum quiete,  quietem  bello  in  vicem  eludentes.  Ita  neque 
omitti  tota  res , nec  perfici  poterat : et  alia  bella  aut 
praesentia  instabant,  ut  ab  Aequis  Volscisque,  non  diu- 
tius, quam  recens  dolor  proximae  cladis  transiret,  quie- 
scentibus : aut  mox  moturos  se  apparebat  Sabinos  sem- 
per  infestos,  Etruriamque  omnem.  Sed  veiens  hostis, 
assiduus  magis,  quam  gravis,  contumeliis  saepius,  quam 
periculo,  animos  agitabat : quod  nullo  tempore  negligi 
poterat,  aut  averti  alio  sinebat.  Tum  Fabia  gens  sena- 
tum adiit.  Consul  pro  gente  loquitur : Assiduo  magis,  quam 
magno,  praesidio,  ul  scitis,  patres  conscripti,  bellum  ve- 
iens eget.  Vos  alia  bella  curate : Fabios  hostes  Veientibus 
date.  Auctores  sumus,  tutam  ibi  maiestatem  rotnani  nomi- 
nis fore.  Nostrum  id  nobis  vclut  familiare  bellum,  privato 
sumptu  gerere  in  animo  est.  Respublica  et  milite  illic  et 
pecunia  vacet.  Gratiae  ingentes  actae.  Consul  e curia  egres- 
sus, comitante  Fabiorum  agmine,  qui  in  vestibulo  curiae, 
senatusconsultum  exspectantes,  steterant,  domum  rediit, 
lussi  armati  postero  die  ad  limen  consulis  adesse,  domos 
inde  discedunt. 

XLIX.  Manat  tota  urbe  rumor  : Fabios  ad  coelum 
laudibus  ferunt.  Familiam  unam  subisse  civitatis  onus : 
veiens  bellum  in  privatam  curam,  in  privata  arma  ver- 
sum. Si  sint  duae  roboris  eiusdem  in  urbe  gentes ; de- 
poscant, haec  Volscos  sibi,  illa  Aequos  : populo  romano 
tranquillam  pacem  agente,  omnes  tinitimos  subigi  popu- 
los posse.  Fabii  postero  die  arma  capiunt : quo  iussi  erant, 
conveniunt.  Consul,  paludatus  cgrodiens,  in  vestibulo  gen- 
tem omnem  suam  instructo  agmine  videt : acceptus  in 
medium,  signa  ferri  iubet.  Nunquam  exercitus  neque  mi- 
nor numero,  neque  clarior  fama  et  admiratione  homi- 
num, per  urbem  incessit.  Sex  et  trecenti  milites,  omnes 

patricii,  omnes  unius  gentis,  quorum  neminem  ducem 
sperneret  egregius  quibuslibet  temporibus  senatus,  ibant, 
unius  familiae  viribus  veienti  populo  pestem  minitantes. 
Sequebatur  turba,  propria  alia  cognatorum  sodaliumque, 
nihil  medium,  nec  spem,  nec  curam,  sed  immensa  om- 
nia volventium  animo ; alia  publica  sollicitudine  exci- 
tata, favore  et  admiratione  stupens,  ire  fortes,  ire  felices 
iubent,  inceptis  eventus  pares  reddere : consulatus  inde  ac 
triumphos,  omnia  praemia  ab  se,  omnes  honores  sperare. 
Praetereuntibus  Capitolium  arcemque  et  alia  templa , 
quicquid  deorum  oculis,  quicquid  animo  occurrit , pre- 
cantur, ut  illud  agmen  faustum  atque  felix  mittant,  so- 
spites brevi  in  patriam  ad  parentes  restituant.  Incassum 
missae  prece^.  Infelici  via  dextro  lano  portae  Carmen- 
talis profecti,  ad  Cremeram  flumen  perveniunt.  Is  op- 

[tortunus  visus  locus  communiendo  praesidio.  L.  Aemi- 
ius  inde  et  C.  Servilius  consules  facti.  Et,  donec  nihil 
aliud  quam  in  populationibus  res  fuit,  non  ad  praesidium 
modo  tutandum  Fabii  satis  erant,  sed  tota  regione,  qua 
tuscus  ager  romano  adiacet,  sua  tuta  omnia,  infesta 
hostium,  vagantes  per  utrumque  finem,  fecere.  Interval- 
lum deinde  haud  magnum  populationibus  fuit : dum  et 
Veientes,  accito  ex  Etruria  exercitu,  praesidium  Creme- 
rae oppugnant ; et  romanae  legiones,  ab  L.  Aemilio  con- 
sule adductae,  cominus  cum  Etruscis  dimicant  acie:  quan- 
quam  vix  dirigendi  aciem  spatium  Veientibus  fuit : adeo 
inter  primam  trepidationem,  dum  post  signa  ordines  in- 
troeunt, subsidiaque  locant,  invecta  subito  ab  latere  ro- 
mana  equitum  ala,  non  pugnao  modo  incipiendae , sed 
consistendi,  ademit  locum.  Ita,  fusi  retro  ad  saxa  Ku- 
bra,  (ibi  castra  habebant)  pacem  supplices  petunt.  Cuius 
impetratae,  ab  insita  animis  levitate,  ante  deductum  Cre- 
mera romanum  praesidium,  poenituit. 

L.  Rursus  cum  Fabiis  erat  veienti  populo,  sine  ullo 
maioris  belli  apparatu,  certamen  : nec  erant  incursiones 
modo  in  agros,  aut  subiti  impetus  incursantium,  sed  ali- 
quoties aequo  campo  collatisque  signis  certatum : gensque 
una  populi  romani  saepe  ex  opulentissima,  ut  tum  res 
erant,  etrusca  civitate  victoriam  tulit.  Id  primo  acerbum 
indignumque  Veientibus  visum.  Inde  consilium  ex  re 

natum  insidiis  ferocem  hostem  captandi  : gaudere  etiam, 
mnlto  successu  Fabiis  audaciam  crescere.  Itaque  et  pe- 
cora praedantibus  aliquoties,  velut  casu  incidissent,  ob- 
viam acta : et  agrestium  fuga  vasti  relicti  agri : et  sub- 
sidia armatorum,  ad  arcendas  populationes  missa,  saepius 
simulato,  quam  vero,  pavore  refugerunt,  lamque  Fabii 
adeo  contempserant  hostem,  ut  sua  invicta  arma  neque 
loco  neque  tempore  ullo  crederent  sustineri  posse.  Haec 
spes  provexit,  ut  ad  conspecta  procul  a Cremera  magno 
campi  intervallo  pecora  (quanquam  rara  hostium  appa- 
rebant arma)  decurrerent.  Et  quum  improvidi  etfuso 
cursu  insidias  circa  ipsum  iter  locatas  superassent,  pa- 
latique passim  vaga,  ut  (U  pavore  iniecto,  raperent  pe- 
cora ; subito  ex  insidiis  consurgitur,  et  adversi  et  undi- 

3ue  hostes  erant.  Primo  clamor  circumlatus  exterruit ; 

ein  tela  ab  omni  parte  accidebant : coeuntibusque  Etru- 
scis, iam  continenti  agmine  armatorum  septi,  quo  ma- 
gis se  hostis  inferebat,  cogebantur  breviore  spatio  et  ipsi 
orbem  colligere.  Quae  res  et  paucitatem  eorum  insignem, 
et  multitudinem  Etruscorum,  multiplicatis  in  arto  ordi- 
nibus, faciebat.  Tum,  omissa  pugna,  quam  in  omnes  par- 
tes parem  intenderant,  in  unum  locum  se  omnes  incli- 
nant. Eo  nisi  corporibus  armisque,  rupere  cuneo  viam. 
Duxit  via  in  editum  leniter  collem.  Inde  primo  restitere : 
mox,  ut  respirandi  superior  locus  spatium  dedit,  reci- 
piendique  a pavore  tanto  animum,  pepulere  etiam  sub- 
euntes : vincebatque  auxilio  loci  paucitas,  ni  iugo  circum- 
missus Veiens  in  verticem  collis  evasisset.  Ita  superior 
rursus  hostis  factus.  Fabii  caesi  ad  unum  omnes,  prae- 
sidiumque expugnatum.  Trecentos  sex  perisse  satis  con- 
venit : unum  prope  puberem  aetate  relictum , stirpem 
genti  Fabiae,  dubiisque  rebus  populi  romani  saepe  domi 
bellique  vel  maximum  futurum  auxilium. 

LI.  Quum  haec  accepta  clades  esset,  iam  C.  Horatius 
et  T.  Menenius  consules  erant.  Menenius  adversus  Tu- 
scos victoria  elatos  confestim  missus.  Tum  quoque  male 
pugnatum  est , et  Ianiculum  hostes  occupavere  : obses- 
saque  urbs  foret,  super  bellum  annona  premente,  (trans- 
ierant enim  Etrusci  Tiberim)  ni  Horatius  consul  ex  Vol- 
scis esset  revocatus  : adeoque  id  bellum  ipsis  institit  moe- 

nibus,  ut  primo  pugnatum  ad  Spei  sit  aequo  Marte,  ite- 
rum ad  portam  Collinam.  Ibi  quanquam  parvo  momento 
superior  romana  res  fuit,  meliorem  tamen  militem,  re- 
cepto pristino  animo,  in  futura  proelia  id  certamen  fecit. 
A.  Virginius  et  Sp.  Servilius  consules  fiunt.  Post  acce- 
ptam proximam  pugnae  cladem  Veientes  abstinuere  acie. 
Populationes  erant,  et  velut  ab  arce  laniculi  passim  in 
romanum  agrum  impetus  dabant : non  usquam  pecora 
tuta,  non  agrestes  erant.  Capti  deinde  eadem  arte  sunt, 
qua  ceperant  Fabios.  Secuti  dedita  opera  passim  ad  il- 
lecebras propulsa  pecora,  praecipitavere  in  insidias.  Quo 
plures  erant,  maior  caedes  fuit.  Ex  hac  clade  atrox  ira 
maioris  cladis  causa  atque  initium  fuit.  Traiecto  enim 
nocte  Tiberi,  castra  Servilii  consulis  adorti  sunt  oppu- 
gnare : inde  fusi  magna  caede  in  laniculum  se  aegre  re- 
cepere. Confestim  consul  et  ipse  transit  Tiberim,  castra 
sub  laniculo  communit.  Postero  die,  luce  orta,  nonnihil 
et  hesterna  felicitate  pugnae  ferox,  magis  tamen,  quod 
inopia  frumenti,  quamvis  in  praecipitia,  dum  celeriora 
essent,  agebat  consilia,  temere  adverso  laniculo  ad  castra 
hostium  aciem  erexit,  foediusque  inde  pulsus,  quam  pri- 
die pepulerat,  interventu  collegae  ipse  oxercituscpe  eius 
est  servatus.  Inter  duas  acies  Etrusci,  quum  in  vicem  his 
atque  illis  terga  darent,  occidione  occisi.  Ita  oppressum 
temeritate  felici  veiens  bellum. 

L1I.  Urbi  cum  pace  laxior  etiam  annona  rediit,  et  ad- 
vecto ex  Campania  frumento,  et,  postquam  timor  sibi 
cuique  futurae  inopiae  abiit,  eo,  quod  abditum  fuerat, 
prolato.  Ex  copia  deinde  otioque  lascivire  rursus  animi; 
et  pristina  mala,  postquam  foris  deerant,  domi  quaerere. 
TriDuni  plebem  agitare  suo  veneno,  agraria  lege;  in  re- 
sistentes incitare  patres,  nec  in  universos  modo,  sed  in 
singulos.  Q.  Considius  et  T.  Genucius,  auctores  agrariae 
legis,  T.  Menenio  diem  dicunt.  Invidiae  erat  amissum 
Cremerae  praesidium,  quum  haud  procul  inde  stativa  con- 
sul habuisset  Eum  oppresserunt.  Quum  et  patres  haud 
minus,  quam  pro  Coriolano,  annisi  essent,  et  patris  Agrip- 
pae favor  haud  dum  exolevisset ; in  multa  temperarunt 
tribuni : quum  capitis  anquisissent,  duo  millia  aeris  dam- 
nato multam  dixerunt.  Ea  in  caput  vertit.  Negant  tulisse 

ignominiam  aegritudinemque  : inde  morbo  absumptum 
esse.  Alius  deinde  reus  Sp.  Servilius,  ut  consulatu  abiit, 
C.  Nautio  et  P.  Valerio  consulibus,  initio  statim  anni,  ab 
L.  Caedicio  et  T.  Statio  tribunis  die  dicta,  non,  ut  Me- 
nenius, precibus  suis  aut  patrum,  sed  cum  multa  fiducia 
innocentiae  gratiaeque,  tribunicios  impetus  tulit.  Et  huic 
proelium  cum  Tuscis  ad  Ianiculum  erat  crimini.  Sed  fer- 
vidi animi  vir,  ut  in  publico  periculo  ante,  sic  tum  in 
suo,  non  tribunos  modo,  sed  plebem,  oratione  feroci  re- 
futando, exprobrandoque  T.  Menenii  damnationem  mor- 
temque, (cuius  patris  munere  restituta  quondam  plebs 
eos  ipsos,  quibus  tum  saeviret,  magistratus,  eas  leges 
haberet)  periculum  audacia  discussit,  luvit  et  Virginius 
collega,  testis  productus,  participando  laudes : magis  ta- 
men Menenianum  (adeo  mutaverant  animum)  profuit 
iudicium. 

LIII.  Certamina  domi  finita.  Veiens  bellum  exortum; 
quibus  Sabini  arma  coniunxerant.  P.  Valerius  consul,  ac- 
citis Latinorum  Hcrnicorumque  auxiliis,  cum  exercitu 
Veios  missus,  castra  sabina,  quae  pro  moenibus  sociorum 
locata  erant,  confestim  aggreditur ; tantamque  trepidatio- 
nem iniecit,  ut,  dum  dispersi  alii  alia  manipulatiro  ex- 
currunt ad  arcendam  hostium  vim,  ea  porta,  cui  signa 
primum  intulerat,  caperetur.  Intra  vallum  deinde  caedes 
magis,  quam  proelium,  esse.  Tumultus  e castris  et  in 
urbem  penetrat ; tanquam  Veiis  captis,  ita  pavidi  Veien- 
tes  ad  arma  currunt : pars  Sabinis  eunt  subsidio ; pars 
Romanos,  toto  impetu  intentos  in  castra,  adoriuntur.  Paul- 
lisper  aversi  turbatique  sunt.  Deinde  et  ipsi  utroque  ver- 
sis signis  resistunt : et  eques,  ab  consule  immissus,  Tu- 
scos fundit  fugatque : eademque  hora  duo  exercitus,  duae 
potenlissimae  et  maximae  finitimae  gentes  superatae  sunt. 
Dura  haec  ad  Veios  geruntur,  Volsci  Aequique  in  latino 
agro  posuerant  castra,  populatique  fines  erant.  Eos  per 
se  ipsi  Latini,  assumptis  Hernicis,  sine  romano  aut  duce 
aut  auxilio,  castris  exuerunt.  Ingenti  praeda  , praeter 
suas  recuperatas  res,  potiti  sunt.  Missus  tamen  ab  Roma 
consul  in  Volscos  C.  mutius.  Mos,  credo,  nou  placebat, 
sine  romano  duce  exercituque  socios  propriis  viribus 
consiliisque  bella  gerere.  Nullum  genus  calamitatis  con- 

tumeliaeque  non  editum  in  Volscos  est : nec  tamen  per- 
pelli potuere,  ut  acie  dimicarent. 

LIV.  L.  Furius  inde  et  C.  Manlius  consules.  Manlio 
Veientes  provincia  evenit.  Non  tamen  bellatum.  Induciae 
in  annos  quadraginta  petentibus  datae,  frumento  stipen- 
dioque imperato.  Paci  externae  confestim  continuatur 
discordia  aomi.  Agrariae  legis  tribuniciis  stimulis  plebs 
furebat.  Consules,  nihil  Menenii  damnatione,  nihil  peri- 
culo deterriti  Servilii,  summa  vi  resistunt.  Abeuntes  ma- 
gistratu Cn.  Genucius  tribunus  plebis  arripuit  L.  Aemi- 
lius et  Opiter  Virginius  consulatum  ineunt  Vopiscum 
lulium  pro  Virginio  in  quibusdam  annalibus  consulem 
invenio.  Hoc  anno  (quoscunque  consules  habuit)  rei  ad 
populum  Furius  et  Manlius  circumeunt  sordidati  non  * 
plebem  magis,  quam  iuniores  patrum.  Suadent,  monent, 
Honoribus  et  administratione  reipublicae  abstineant ; con- 
sulares rero  fasces , praetextam,  curulemque  sellam,  nihil 
alitid,  quam  pompam  funeris,  putent.  Claris  insignibus  velut 
infulis  velatos  ad  mortem  destinari.  Quod  si.  consulatus  tanta 
dulcedo  sit,  iam  nunc  ita  in  animum  inducant,  consulatum 
captum  et  oppressum  ab  tribunicia  potestate  esse ; con- 
suli, velut  apparitori  tribunicio,  omnia  ad  nutum  impe- 
riumque tribuni  agenda  esse.  Si  se  commoverit,  si  respexe- 
rit patres,  si  aliud,  quam  plebem,  esse  in  republica  cre- 
diderit, exsilium  C.  Marcii,  Menenii  damnationem  et  mor- 
tem, sibi  proponat  ante  oculos.  His  accensi  vocibus  pa- 
tres consdia  inde,  non  publica,  sed  in  privato,  seductaque 
a plurium  conscientia,  habere.  Ubi  quum  id  modo  con- 
staret, iure  an  iniuria  eripiendos  esse  reos,  atrocissima 
quaeque  maxime  placebat  sententia  : nec  auctor  quam- 
vis audaci  facinori  deerat.  Igitur  iudicii  die,  quum  plebs 
in  foro  erecta  exspectatione  staret,  mirari  primo,  quod 
non  descenderet  tribunus  : deinde,  quum  iam  mora  su- 
spectior fieret,  deterritum  a primoribus  credere,  et  de- 
sertam ac  proditam  causam  publicam  queri.  Tandem,  qui 
obversati  vestibulo  tribuni  fuerant,  nuntiant,  domi  mor- 
tuum esse  inventum.  Quod  ubi  in  totam  concionem  per- 
tulit rumor ; sicut  acies  funditur  duce  occiso,  ita  dilapsi 
passim  alii  alio.  Praecipuus  pavor  tribunos  invaserat, 
quam  nihil  auxilii  sacratae  leges  haberent,  morte  colle- 

gae  monitos.  Nec  patres  satis  moderate  ferre  laetitiam  : 
adeoque  neminem  noxiae  poenitebat,  ut  etiam  insontes 
fecisse  videri  vellent,  palamque  ferretur,  malo  doman- 
dam tribuniciam  potestatem. 

LV.  Sub  hac  pessimi  exempli  victoria  delectus  edici- 
tur : pavenlibusque  tribunis,  sine  intercessione  ulla  con- 
sules rem  peragunt.  Tum  vero  irasci  plebes,  tribunorum 
magis  silentio,  quam  consulum  imperio,  et  dicere,  Actum 
ense  de  libertate  sua  ; rursus  ad  antiqua  reditum  ; cum  Ge- 
nu cio  una  mortuam  ac  sepultam  tribuniciam  potestatem. 
Aliud  agendum,  ac  cogitandum,  quomodo  resistatur  patri- 
bus. Id  autem  unum  consilium  esse,  ut  se  ipsa  plebs,  quando 
aliud  nihil  auxilii  habeat,  defendat.  Quatuor  et  viginti 
lictores  apparere  consulibus,  et  eos  ipsos  plebis  homines. 
Nihil  contemptius,  neque  infirmius,  si  sint,  qui  contemnant. 
Sibi  quemque  ea  magna  atque  horrenda  facere.  His  voci- 
bus alii  alios  quum  incitassent,  ad  Voleronem  Publilium, 
de  plebe  hominem,  quia,  quod  ordines  duxisset,  negaret, 
se  militem  fieri  debere,  lictor  missus  est  a consulibus. 
Volero  appellat  tribunos.  Quum  auxilio  nemo  esset,  con- 
sules spoliari  hominem,  et  virgas  expediri  iubent.  Pro- 
voco, inquit,  ad  populum,  Volero,  quoniam  tribuni  civem 
romanum  in  conspectu  suo  virgis  caedi  malunt,  quam  ipsi 
in  lecto  suo  a robis  trucidari.  Quo  ferocius  clamitabat,  eo 
infestius  circumscindere  et  spoliare  lictor.  Tum  Volero, 
et  praevalens  ipse,  et  adiuvaulibus  advocatis,  repulso  licto- 
re, ubi  indignantium  pro  se  acerrimus  erat  clamor,  eo  se 
in  turbam  confertissimam  recipit,  clamitans,  Provoco,  et 
fidem  plebis  imploro.  Adeste  cives,  adeste  commilitones ! nihil 
est,  quod  exspectetis  tribunos,  quibus  ipsis  vestro  auxilio  opus 
est.  Concitati  homines,  veluli  ad  proelium,  se  expediunt: 
apparebatque,  omne  discrimen  adesse  ; nihil  cuiquam  san- 
ctum , non  publici  fore , non  privati  iuris.  Huic  tantae 
tempestati  quum  se  consules  obtulissent,  facile  experti 
sunt,  parum  tutam  maiestatem  sine  viribus  esse.  Viola- 
tis lictoribus,  fascibus  fractis,  e foro  in  curiam  compellun- 
tur; incerti,  quatenus  Volero  exerceret  victoriam.  Contice- 
scente deinde  tumultu,  quum  in  senatum  vocari  iussis- 
sent,  queruntur  iniurias  suas,  vim  plebis,  Volerouis  au- 
daciam. Multis  ferociter  dictis  sententiis,  vicere  seniores, 
Vol.  i.  0 

quibus,  ira  patrum  adversus  temeritatem  plebis  certari, 
non  placuit. 

L\  I.  Voleronem  amplexa  favore  plebs  proximis  comi- 
tiis tribunum  plebi  creat  in  eum  annum,  qui  L.  Pina- 
rium, P.  Furium  consules  habuit : contraque  omnium 
opinionem,  qui  eum  vexandis  prioris  anni  consulibus  per- 
missurum tribunatum  credebant,  post  publicam  causam 
privato  dolore  habito,  ne  verbo  quidem  violatis  consuli- 
t>us,  rogationem  tulit  ad  populum,  ut  plebeii  magistra- 
tus tributis  comitiis  fierent.  Haud  parva  res  sub  titulo 
prima  specie  minime  atroci  ferebatur ; sed  quae  patri- 
ciis omnem  potestatem  per  clientium  suffragia  creandi, 
quos  vellent,  tribunos  auferret.  Huic  actioni,  gratissimae 
plebi,  quum  summa  vi  resisterent  patres  ; nec,  quae  una 
vis  ad  resistendum  erat,  ut  intercederet,  aliquis  ex  col- 
legio auctoritate  aut  consulum  aut  principum  adduci  pos- 
set ; res  tamen,  suo  ipsa  molimine  gravis,  certaminibus 
in  annum  extrahitur.  Plebs  Voleronem  tribunum  reficit: 
patres,  ad  ultimum  dimicationis  rati  rem  venturam,  Ap. 
Claudium,  Appii  filium,  iam  inde  a paternis  certamini- 
bus invisum  infeslumque  plebi,  consulem  faciunt.  Collega 
ei  T.  Quinctius  datur.  Principio  sialira  anni  nihil  prius, 
quam  de  lege,  agebatur.  Sed  ut  inventor  legis  Volero, 
sic  Laetorius,  collega  eius,  auctor  quum  recentior,  tum 
acrior  erat.  Ferocem  faciebat  belli  gloria  ingens ; quod 
aetatis  eius  haud  quisquam  manu  promptior  erat.  Is, 
quum  Volero  nihil,  praeterquam  de  lege,  loqueretur,  in- 
sectatione abstinens  consulum,  ipse  in  accusationem  Ap- 
pii, familiaeque  superbissimae  ac  crudelissimae  in  plebem 
romanam,  exorsus,  quum  a patribus  non  consulem,  sed 
carnificem  ad  vexandam  et  lacerandam  plebem,  creatum 
esse  contenderet  ; rudis  in  militari  homine  lingua  non 
suppetebat  libertati  animoque.  Itaque,  deficiente  oratio- 
ne, Quandoquidem  non  facile  loquor , inquit,  Quirites,  quam, 
quod  lorutus  sum,  praesto,  crastino  die  adeste.  Ego  hic  aut 
in  conspectu  cestro  moriar,  aut  perferam  legem.  Occupant 
tribuni  templum  postero  die : consules  nobilitasque  ad 
impediendam  legem  in  concione  consistunt.  Summoveri 
Laetorius  iubet,  praeterquam  qui  suffragium  ineant.  Ado- 
lescentes nobiles  stabant,  nihil  cedentes  viatori.  Tum  ex 

Lis  prehendi  quosdam  Laetorius  iubet.  Consul  Appius 
negare,  ius  esse  tribuno  in  quemquam,  nisi  in  plebeium. 
Non  enim  populi,  sed  plebis,  eum  magistratum  esse  : nec 
illum  ipsum  summovere  pro  imperio  posse  more  maio- 
rum ; quia  ita  dicatur : Si  vobis  videtur,  discedite,  Quiri- 
tes. Facile  et  contemptim  de  iure  disserendo  perturbare 
Laetorium  poterat.  Ardens  igitur  ira  tribunus  viatorem 
mittit  ad  consulem:  consul  lictorem  ad  tribunum,  pri- 
vatum esse  clamitans,  sine  imperio,  sine  magistratu ; vio- 
lalusque  esset  tribunus,  ni  et  concio  omnis  atrox  coorta 
pro  tribuno  in  consulem  esset ; et  concursus  hominum 
in  forum  ex  tota  urbe  concitatae  multitudinis  fieret.  Su- 
stinebat tamen  Appius  pertinacia  tantam  tempestatem  : 
certatumque  haud  incruento  proelio  foret,  ni  Quinctius, 
consul  alter,  consuiaribus  negotio  dato,  ut  collegam  vi, 
si  aliter  non  possent,  de  foro  abducerent,  ipse  nunc  ple- 
bem saevientem  precibus  lenisset,  nunc  orasset  tribunos, 
ut  concilium  dimitterent.  Darent  irae  spatium * Non  vim 
suam  illis  tempus  adempturum  ; sed  consilium  viribus  ad- 
diturum. Et  patres  in  populi,  et  consulem  in  patrum  fore 
potestate. 

LV11.  Aegre  sedata  ab  Quinctio  plebs,  multo  aegrius 
consul  alter  a patribus.  Dimisso  tandem  concilio  plebis, 
senatum  consules  habent.  Ubi  quum  timor  atque  ira  in 
vicem  sententias  variassent ; quo  magis , spatio  interpo- 
sito, ab  impetu  ad  consultandum  advocabantur,  eo  plus 
abhorrebant  a certatione  animi : adeo  ut  Quinctio  gra- 
tias agerent,  quod  eius  opera  mitigata  discordia  esset.  Ab 
Appio  petitur,  Ut  tantam  consularem  maiestatem  esse  vel- 
let , quanta  esse  in  concordi  civitate  posset.  Dum  tribuni 
consulesque  ad  se  quisque  omnia  trahant , nihil  relictum 
esse  virium  in  medio : distractam  laceratamque  rempubli- 
cam  magis,  quorum  in  manu  sit,  quam  ut  incolumis  sit, 
quaeri.  Appius  contra  testari  deos  atque  homines , rem- 
publicam  prodi  per  melum  ac  deseri.  Non  consulem  sena- 
tui, sed  senatum  consuli  deesse.  Graviores  accipi  leges,  quam 
in  Sacro  monte  acceptae  sint.  Victus  tamen  patrum  con- 
sensu quievit : lex  silentio  perfertur. 

LVIII.  Tum  primum  trioutis  comitiis  creati  tribuni 
sunt : numero  etiam  additos  tres,  perinde  ac  duo  antea 

fuerint,  Piso  auctor  est.  Nominat  quoque  tribunos  , C. 
Sicinium,  L.  Numitorium,  M.  Duilium , Sp.  Icilium,  L. 
Maecilium.  Volscum  aequicumque  inter  seditionem  ro- 
manam  est  bellum  coortum.  Vastaverant  agros,  ut  si  qua 
secessio  plebis  fieret,  ad  se  receptum  haberet.  Composi- 
tis deinde  rebus,  castra  retro  movere.  Ap.  Claudius  in 
Volscos  missas  : Quinctio  Aequi  provincia  evenit.  Ea- 
dem in  militia  saevitia  Appii,  quae  domi,  esse : liberior, 
quod  sine  tribuniciis  vinculis  erat.  Odisse  plebem  plus 
quam  paterno  odio : se  victum  ab  ea : se  unico  consule 
obiecto  adversus  tribuniciam  potestatem,  perlatam  legem 
esse  ; quam  minore  conatu,  nequaquam  tanta  patrum  sue, 
priores  impedierint  consules.  Haec  ira  indignalioque  fe- 
rocem animum  ad  vexandum  saevo  imperio  exercitum 
stimulabat : nec  ulla  vi  domari  poterat.  Tantum  certa- 
men animis  imbiberant.  Segniter,  otiose,  negligenlcr,  con- 
tumaciter omnia  agere  : nec  pudor,  nec  metus  coercebat. 
Si  citius  hgi  vellet  agmen , tardius  sedulo  incedere : si 
adhortator  operis  adesset,  omnes  sua  sponte  motam  re- 
mittere industriam : praesenti  vultus  demittere,  tacite  prae- 
tereuntem exsecrari : ut  invictus  ille  odio  plebeio  animus 
interdum  moveretur.  Omni  ncquicquam  acerbitate  prom- 
pta, nihil  iam  cum  militibus  agere  : a centurionibus  cor- 
ruptum exercitum  dicere  : tribunos  plebei  cavillans  inter- 
dum et  Volerones  vocare. 

LIX.  Nihil  eorum  Volsci  nesciebant,  instabantque  eo 
magis,  sperantes,  idem  certamen  animorum  adversus  Ap- 
pium habiturum  exercitum  romanum , quod  adversus 
Fabium  consulem  habuisset.  Ceterum  multo  Appio,  quam 
Fabio,  violentior  fuit.  Non  enim  viucere  tantum  noluit, 
ut  Fabianus  exercitus,  sed  vinci  voluit.  Productus  in 
aciem  turpi  fuga  petit  castra  ; nec  ante  restitit,  quam 
signa  inferentem  Volscum  munimentis  vidit  foedamque 
extremi  agminis  caedem.  Tum  expressa  vis  ad  pugnan- 
dum, ut  victor  iam  a vallo  summoveretur  hostis : satis 
tamen  appareret,  capi  tantum  castra  militem  romanum 
noluisse.  Alii  gaudere  sua  clade  atque  ignominia.  Qui- 
bus nihil  infractus  ferox  Appii  animus,  quum  insuper 
saevire  vellet,  concionemque  advocaret,  concurrunt  ad 
eum  legati  tribunique,  monentes,  ne  utique  experiri  vel- 

iet  imperium,  cuius  vis  omnis  in  consensu  obedientiura 
esset.  Negaro  vulgo  milites,  se  ad  concionem  ituros ; pas- 
simque  exaudiri  voces  postulantium,  ut  castra  ex  volsco 
agro  moveantur.  Hostem  victorem  pauilo  ante  prope  in 
portis  ac  vallo  fuisse  ; ingentisque  mali  non  suspicionem 
modo,  sed  apertam  speciem  obversari  ante  oculos.  Victus 
tandem,  (quandoquidem  nihil  praeter  tempus  noxae  lu- 
crarentur) remissa  concione , iter  in  insequentem  diem 
pronuntiari  quum  iussissct,  prima  luce  classico  signum 
profectionis  dedit.  Quum  maxime  agmen  e castris  expli- 
caretur, Volsci,  ut  eodem  signo  excitati,  novissimos  ado- 
riuntur. A quibus  perlatus  ad  primos  tumultus,  eo  pa- 
vore signaqne  et  ordines  turbavit,  ut  neque  imperia  exau- 
diri, neque  instrui  acies  possent.  Nemo  ullius,  nisi  fugae, 
memor.  Ita  effuso  agmine  per  stragem  corporum  armo- 
rumque evasere,  ut  prius  nostis  desisteret  sequi,  quam 
Romanus  fugere.  Tandem,,  collectis  ex  dissipato  cursu 
militibus,  consul,  quum  revocando  nequicquam*suos  per- 
secutus esset,  in  pacato  agro  castra  posuit ; advocataque 
concione,  invectus  haud  falso  in  proditorem  exercitum 
militaris  disciplinae,  desertorem  signorum  ; ubi  signa,  ubi 
arma  essent,  singulos  rogitans,  inermes  milites,  signo 
amisso  signiferos  ; ad  hoc  centuriones  duplicariosque,  qui 
reliquerant  ordines,  virgis  caesos  securi  percussit  Cetera 
multitudo  sorte  decimus  quisque  ad  supplicium  lecti. 

LX.  Contra  ea  in  Aequis  inter  consulem  ac  militem 
comitate  ac  beneficiis  certatum  est  Et  natura  Quinctius 
erat  lenior,  et  saevitia  infelix  collegae,  quo  is  magis  gau- 
deret ingenio  suo,  effecerat.  Huic  tantae  concordiae  du- 
cis exercitusque  non  ausi  offerre  se,  Aequi  vagari  popu- 
labundum hostem  per  agros  passi.  Nec  ullo  ante  bello 
latius  inde  actae  praedae : omnis  militi  data  est  Adde- 
bantur et  laudes,  quibus,  haud  minus  quam  praemio, 
gaudent  militum  animi.  Tum  duci,  tum  propter  ducem 
patribus  qnoque  placatior  exercitus  rediit ; sibi  paren- 
tem, alteri  exercitui  dominum  datum  ab  senatu,  memo- 
rans. Varia  fortuna  belli,  atroci  discordia  domi  forisque 
annum  exactum , insignem  maxime  comitia  tributa  effi- 
ciunt ; res  maior  victoria  suscepti  certaminis,  quam  usu ; 
plus  enim  dignitatis  comitiis  ipsis  detractum  est,  patri. 

bus  ex  concilio  summovendis,  quam  virium  aut  plebi  ad- 
ditum est  aut  demptum  -patribus. 

LXI.  Turbulentior  inde  annus  excepit,  L.  Valerio,  T. 
Aemilio  consulibus,  quum  propter  certamina  ordinum  de 
lege  agraria,  tum  propter  iudicium  A.  Claudii : cui,  acer- 
rimo adversario  legis,  causamque  possessorum  publici 
agri,  lanquam  tertio  consuli,  sustinenti,  M.  Duilius  et  C. 
Sicinius  diem  dixere.  Nunquam  ante  tam  invisus  plebi 
reus  ad  indicium  vocatus  populi  est,  plenus  suarum,  ple- 
nus paternarum  irarum.  Patres  quoque  non  temere  pro 
ullo  aeque  annisi  sunt : propugnatorem  senatus,  maie- 
statisque  vindicem  suae,  ad  omnes  tribunicios  plebeios- 
que  oppositum  tumultus,  modum  duntaxat  in  certamine 
egressum,  iratae  obiici  plebi.  Unus  e patribus,  ipse  Ap. 
Claudius,  et  tribunos,  et  plebem,  et  suum  iudicium  pro 
nihilo  habebat.  Illum  non  minae  plebis,  non  senatus 
preces  perpellere  unquam  potuere,  non  modo  ut  vestem 
mutaret,  aut  supplex  prensaret  homines ; sed  ne  ut  ex 
consueta  quidem  asperitate  orationis,  quum  ad  populum 
agenda  causa  esset,  aliquid  leniret  atque  summitteret. 
Idem  habitus  oris,  eadem  contumacia  in  vultu,  idem  in 
oratione  spiritus  erat : adeo  ut  magna  pars  plebis  Ap- 
pium non  minus  reum  timeret,  quam  consulem  timue- 
rat. Semel  causam  dixit,  quo  semper  agere  omnia  soli- 
tus erat,  accusatorio  spiritu  : adeoque  constantia  sua  et 
tribunos  obstupefecit  et  plebem,  ut  diem  ipsi  sua  volun- 
tate prodicerent : trahi  deinde  rem  sinerent.  Haud  ita 
multum  interim  temporis  fuit.  Ante  tamen,  quam  pro- 
dicta dies  veniret,  morbo  moritur.  Cuius  quum  lauda- 
tionem tribuni  plebis  impedire  conarentur,  plebs  frau- 
dari solemni  honore  supremum  diem  tanti  viri  noluit; 
et  laudationem  tara  aequis  auribus  mortui  audivit,  quam 
vivi  accusationem  audierat;  et  exsequias  frequens  cele- 
bravit. 

LXII.  Eodem  anno  Valerius  consul,  cum  exercitu  in 
Aequos  profectus,  quum  hostem  ad  proelium  elicere  non 
posset,  castra  oppugnare  est  adortus.  Prohibuit  foeda  tem- 
pestas, cum  grandine  ac  tonitribus  coelo  deiecta.  Admi- 
rationem deinde  auxit,  signo  receptui  dato,  adeo  tran- 
quilla serenitas  reddita  : ut,  velut  numine  aliquo  defensa 

castra  oppugnare  iterum,  religio  fuerit.  Omnis  ira  belli 
ad  populationem  agri  vertit.  Alter  consul  Aemilius  in 
Sabinis  bellum  gessit : et  ibi , quia  hostis  moenibus  se 
tenebat,  vastati  agri  sunt.  Incendiis  deinde,  non  villarum 
modo,  sed  etiam  vicorum,  quibus  frequenter  habitaba- 
tur, Sabini  exciti,  quum  praedatoribus  occurrissent,  an- 
cipiti  proelio  digressi,  postero  die  retulere  castra  in  tu- 
tiora loca.  Id  satis  consuli  visum,  cur  pro  victo  relinque- 
ret hostem,  integro  inde  decedens  bello. 

LXIII.  Inter  haec  bella,  manente  discordia  domi,  T. 
Numicius  Priscus,  A.  Virginius  consules  facti.  Non  ultra 
videbatur  latura  plebes  dilationem  agrariae  legis,  ulti- 
maque vis  parabatur,  quum  Volscos  adesse,  fumo  ex  in- 
cendiis villarum  fugaque  agrestium  coguitum  est.  Ea  res 
maturam  iam  seditionem  ac  prope  erumpentem  repres- 
sit. Consules,  coacti  extemplo  ab  senatu  ad  bellum,  edu- 
cta ex  urbe  iuvenlule,  tranquilliorem  ceteram  plebem 
fecerunt.  Et  hostes  quidem  , nihil  aliud  quam  perfusis 
vano  timore  Romanis,  citato  agmine  abeunt.  Numichis 
Antium  adversus  Volscos,  Virginius  contra  Aequos  pro- 
fectus. Ibr  ex  insidiis  prope  magna  accepta  clade,  virtus 
militum  rem  , prolapsam  negligenlia  consulis,  restituit. 
Melius  in  Volscis  imperatum  est.  Fusi  primo  proelio  ho- 
stes, fugaque  in  urbem  Antium,  ut  tum  res  erant,  opu- 
lentissimam acti.  Quam  consul  oppugnare  non  ausus, 
Cenonem,  aliud  oppidum,  nequaquam 'tam  opulentum,  ab 
Antiatibus  cepit.  Dum  Aequi  Volscique  romanos  exer- 
citus tenent,  Sabini  usque  ad  portas  urbis  populantes 
incessere  : deinde  ipsi  paucis  post  diebus  ab  duolms  exer- 
citibus, utroque  per  iram  consule  ingresso  in  lines,  plus 
cladium,  quam  intulerant,  acceperunt. 

LXTV.  Extremo  anno  pacis  aliquid  fuit  ; sed,  ut  sem- 
per  alias,  sollicitae  certamine  patrum  et  plebis.  Irata  plebs 
interesse  consularibus  comitiis  noluit.  Per  patres  clien- 
tesque patrum  consules  creati  T.  Quinctius,  Q.  Servilius. 
Similem  annum  priori  consules  habent ; seditiosa  initia, 
bello  deinde  externo  tranquilla.  Sabini,  Crustuminos  cam- 
pos citato  agmine  transgressi,  quum  caedes  et  incendia 
circum  Anienem  flumen  fecissent,  a porta  prope  Collina 
moenibusque  pulsi,  ingentes  tamen  praedas  nominum  pe- 

corumque  egere.  Quos  Servilius  consul  infesto  exercitu 
insecutus,  ipsum  quidem  agmen  adipisci  aequis  locis  non 
potuit : populationem  adeo  effuse  fecit,  ut  nihil  bello  in- 
tactum relinqueret , multiplicique  capta  praeda  rediret. 
Et  in  Volscis  respublica  egregie  gesta,  quum  ducis,  tum 
militum  opera.  Primum  aequo  campo  signis  collatis  pu- 
gnatum , ingenti  caede  utrimque,  plurimo  sanguine : et 
Romani,  quia  paucitas  damno  sentiendo  propior  erat, 
gradum  retulissent ; ni  salubri  mendacio  consul,  fugere 
hostes  ab  cornu  altero  clamitans,  concitasset  aciem.  Im- 
petu facto,  dum  se  putant  vincere,  vicere.  Consul,  me- 
tuens ne  nimis  instando  renovaret  certamen,  signum  re- 
ceptui dedit.  Intercessere  pauci  dies,  velut  tacitis  indu- 
ciis utrimque  quiete  sumpta ; per  quos  ingens  vis  homi- 
num ex  omnibus  volscis  aequisque  populis  in  castra 
venit,  haud  dubitans,  si  senserint,  Romanos  nocte  abitu- 
ros. Itaque  tertia  fere  vigilia  ad  castra  oppugnanda  ve- 
niunt. Quinctius,  sedato  tumultu,  quem  terror  subitus 
exciverat,  quum  manere  in  tentoriis  quietum  militem  ius- 
sisset,  Hernicorum  cohortem  in  stationem  educit:  corni- 
cines tubicinesque,  in  equos  impositos,  canere  ante  val- 
lum iubet,  sollicitumque  hostem  ad  lucem  tenere.  Reli- 
quum noctis  adeo  tranquilla  omnia  in  castris  fuere,  ut 
somni  quoque  Romanis  copia  esset.  Volscos  species  ar- 
matorum peditum,  quos  et  plures  esse,  et  Romanos  pu- 
tabant, fremitus  hinnitusque  equorum,  qui,  et  insueto 
sedente  equite,  et  insuper  aures  agitante  sonitu,  saevie- 
bant, intentos  velut  ad  impetum  hostium  tenuit. 

LXV;  Ubi  illuxit,  Romanus,  integer  satiatusque  somno 
productus  in  aciem,  fessum  stando  et  vigiliis  Volscum 
primo  impetu  perculit : quanquam  cessere  magis,  quam 
pulsi  hostes  sunt : quia  ab  tergo  erant  clivi,  in  quos  post 
principia  integris  ordinibus  tutus  receptus  fuit.  Consul, 
ubi  aa  iniquum  locum  ventum  est , sistit  aciem.  Miles 
aegre  teneri,  clamare  et  poscere,  ut  perculsis  instare  li- 
ceat. Ferocius  agunt  equites:  circumfusi  duci  vociferan- 
tur, se  ante  signa  ituros.  Dum  cunctatur  consul,  virtute 
militum  fretus,  loco  parum  fidens,  conclamant,  se  ituros: 
clamoremque  res  est  secuta.  Fixis  in  terram  pilis,  quo 
leviores  ardua  evaderent,  cursu  subeunt.  Volscus,  effusis 

ad  primum  impetum  missilibus  telis,  saxa  obiacentia  pe- 
dibus ingerit  111  subeuntes , turbatosque  ictibus  crebris 
urget  ex  superiore  loco.  Sic  prope  oneratum- est  sinistrum 
Romanis  cornu,  ni  referentibus  iam  gradum  consul,  in- 
crepando simul  temeritatem , simul  ignaviam  , pudore 
metum  excussisset.  Restitere  primo  obstinatis  animis  : 
deinde,  ut  in  obtinentes  locum  vires  ferebant , audent 
ultro  gradum  inferre ; et,  clamore  renovato,  commovent 
aciem  : tum  rursus,  impetu  capto,  enituntur,  atque  exsu- 
perant iniquitatem  loci.  Iam  prope  erat,  ut  in  summum 
clivi  iugum  evaderent,  quum  terga  hostes  dedere  : effu- 
soque  cursu  paene  agmine  uno  fugientes  sequentesque 
rastris  incidere.  In  eo  pavore  castra  capiuntur.  Qui  Vol- 
scorum eflugere  potuerunt,  Antium  petunt.  Antium  et 
romanus  exercitus  ductus  : paucos  circumsessum  dies 
deditur,  nulla  oppugnantium  nova  vi ; sed  quod  iam  inde 
ab  infelici  pugna  castrisque  amissis  ceciderant  animi. 

Seditiones  de  agrariis  legibus  factae.  Capitolium,  ab  ex- 
sulibus et  servis  occupatum , caesis  iis  receptum  est.  Census 
bis  actus  est.  Priore  lustro  censa  sunt  civium  capita  cen- 
tum quatuor  millia  ducenta  qualuordecim,  praeter  orbos 
orbasque : sequenti,  centum  septendecim  millia  ducenta  no- 
vendecim.  Quum  adversus  Aequos  res  male  gesta  esset,  L. 
Quinctius  Cincinnatus  dictator  factus,  quum  rure  intentus 
rustico  operi  esset,  ad  id  bellum  gerendum  arcessitus  est. 
Js  victos  hostes  sub  iugum  misit.  Tribunorum  plebis  nu- 
merus ampliatus  est,  ut  essent  decem,  trigesimo  sexto  anno 
a primis  tribunis  plebis.  Petitis  per  legatos,  et  allatis  At- 
ticis legibus,  ad  constituendas  eas  proponendasque  decem- 
viri pro  consulibus  sine  ullis  aliis  magistratibus  creati, 
altero  et  trecentesimo  anno,  quam  Roma  condita  erat:  et, 
ut  a regibus  ad  consules,  ita  a consulibus  ad  decemviros 
translatum  imperium.  Hi,  decem  tabulis  legum  positis, 
quum  modeste  se  in  eo  honore  gessissent,  et  ob  id  in  alte- 
rum quoque  annum  eundem  esse  magistratum  placuisset, 
duabus  tabulis  ad  decem  adiectis,  quum  complura  impo- 
tenter fecissent,  magistratum  noluerunt  deponere,  et  in  ter- 
tium annum  retinuerunt:  donec  inviso  eorum  imperio  fi- 
nem attulit  libido  Ap.  Claudii.  Qui,  quum  in  amorem 
virginis  incidisset , summisso,  qui  eam  in  servitutem  pete- 
ret, necessitatem  patri  eius  Virginio  imposuit,  rapto  ex 
taberna  proxima  cultro,  ut  filiam  interimeret ; quum  ali- 
ter eam  tueri  non  posset,  ne  in  potestatem  stuprum  illa- 
turi veniret.  Hoc  tam  magnae  luxuriae  exemplo  plebs 
incitata  montem  Aventinum  occupavit,  coegitquc  decemvi- 
ros abdicare  se  magistratu.  Ex  quibus  Appius  et  unus 
collegarum,  qui  praecipue  poenam  meruerant,  in  carcerem 
coniecti;  ceteri  tn  exsilium  acti.  Res  praeterea  contra  Sa- 
binos, et  Volscos,  et  Aequos  prospere  gestas  continet , et 
parum  honestum  populi  romani  indicium : qui,  iudex 
inter  Ardeates  et  Aricinos  sumptus,  agrum,  de  quo  ambi- 
gebatur, sibi  adiudicavit. 

Antio  capto,  Ti.  Aemilius  et  Q.  Fabius  consules  fiunt. 
Hic  erat  Fabius  Quintus,  qui  unus  exstinctae  ad  Cre- 
meram genti  superfuerat.  Iam  priore  consulatu  Aemi- 
lius dandi  agri  plebi  fuerat  auctor.  Itaque  secundo  quo- 
que consulatu  eius  et  agrarii  se  in  spem  legis  erexerant, 
et  tribuni  rem,  contra  consules  saepe  tentatam,  adiutore 
utique  consule,  obtineri  posse  rati,  suscipiunt ; et  consul 
manebat  in  sententia  sua.  Possessores  et  magna  pars  pa- 
trum, tribuniciis  se  iactare  actionibus  principem  civita- 
tis, et  largiendo  de  alieno  popularem  fieri  querentes, 
totius  invidiam  rei  a tribunis  in  consulem  averterant. 
Atrox  certamen  aderat,  ni  Fabius  consilio  neutri  parti 
acerbo  rem  cxpedisset.  T.  Quinctii  ductu  et  auspicio  agri 
capti  priore  anno  aliquantum  a Volscis  esse  : Antium, 
propinquam  , opportunam  , et  maritimam  urbem  , colo- 
niam deduci  posse  : ita  sine  querelis  possessorum  piebein 
in  agros  ituram,  civitatem  in  concordia  fore.  Haec  sen- 
tentia accepta  est.  Triumviros  agro  dando  creat  T.  Quin- 
ctinm,  A.  Virginium,  P.  Furium.  Iussi  nomina  dare,  qui 
agrum  accipere  vellent.  Fecit  statim,  ut  fit,  fastidium 
copia ; adeoque  pauci  nomina  dedere,  ut  ad  explendum 
numerum  coloni  V olsci  adderentur  : cetera  multitudo  po- 
scere Romae  agrum  malle,  quam  alibi  accipere.  Aequi 
a Q.  Fabio  (is  eo  cum  exercitu  venerat)  pacem  petiere, 
irritamque  eam  ipsi  subita  incursione  in  agrum  (atinum 
fecere. 

II,  Q.  Servilius  insequenti  anno  (is  enim  cum  Sp.  Po- 
stumio consul  fuit)  in  Aequos  missus,  in  latino  agro  sta- 
tiva habuit.  Intra  castra  quies  necessaria  morbo  impli- 
citum exercitam  tenuit  Extractum  in  tertium  annum 
bellum  est,  Q.  Fabio  et  T.  Quinctio  consulibus.  Fabio 
extra  ordinem,  quia  is  victor  pacem  Aequis  dederat,  ea 
provincia  data.  Qui,  haud  dubia  spe  profectus,  famam 
nominis  sui  pacaturam  Aequos,  legatos  in  concilium  gen- 

tis  missos  nuntiare  iussit : Q.  Fabium  consulem  dicere, 
se  ex  Aequis  pacem  Romam  tulisse , ab  Roma  Aequis  bel- 
lum afferre,  eadem  dextra  armata,  quam  pacatam  illis 
antea  dederat.  Quorum  id  perfidia  et  periurio  fiat,  deos 
nunc  testes  esse,  mox  fore  ultores.  Se  tamen,  utcunque  sit, 
etiam  nunc,  poenitere  sua  sponte  Aequos,  quam  pati  hosti- 
lia, malle.  Si  poeniteat,  tutum  receptum  ad  expertam  cle- 
mentiam fore  : sin  periurio  gaudeant,  diis  magis  iratis,  quam 
hostibus,  gesturos  bellum.  Haec  dicta  adeo  nihil  moverunt 
quemquam,  ut  legati  prope  violati  sint,  exercitusque  in 
Algidum  adversus  Romanos  missus.  Quae  ubi  Romam 
sunt  nuntiata,  indignitas  rei,  magis  quam  periculum, 
consulem  alterum  ab  urbe  excivit.  Ita  duo  consulares 
exercitus  ad  hostem  accessere  acie  instructa , ut  confe- 
stim  dimicarent.  Sed  quum  forte  haud  multum  diei  su- 
peresset,  unus  ab  statione  hostium  exclamat : Ostentare 
hoc  est,  Romani,  non  gerere  bellum.  In  noctem  imminen- 
tem aciem  instruitis.  Longiore  luce  ad  id  certamen , quod 
instat,  nobis  opus  est.  Crastino  dic  oriente  sole  redite  in 
aciem  : erit  copia  pugnandi ; ne  timete.  His  vocibus  irri- 
tatus miles  in  diem  posterum  in  castra  reducitur,  lon- 
gam venire  noctem  ratus,  quae  moram  certamini  face- 
ret. Tum  quidem  corpora  cibo  somnoque  curant.  Ubi 
illuxit  postero  die,  prior  aliquanto  constitit  romana  acies; 
tandem  et  Aequi  processere.  Proelium  fuit  utrimque  ve- 
hemens ; quoa  et  Romanus  ira  odioque  pugnabat,  et 
Aequos  conscientia  contracti  culpa  periculi,  et  despera- 
tio futurae  sibi  postea  fidei , ultima  audere  et  experiri 
cogebat.  Non  tamen  sustinuere  aciem  romanam  Aequi  : 
pulsique  quum  in  fines  suos  se  recepissent,  nihilo  incli- 
natioribus ad  pacem  animis  ferox  multitudo  increpare 
duces,  quod  in  aciem,  qua  pugnandi  arte  Romanus  ex- 
cellat, commissa  res  sit.  Aequos  populationibus  incursio- 
nibusque meliores  esse  : et  multas  passim  manus,  quam 
magnam  molem  unius  exercitus,  rectius  bella  gerere. 

111.  Relicto  itaque  castris  praesidio,  egressi  tanto  cum 
tumultu  invasere  fines  romanos,  ut  ad  urbem  quoque 
terrorem  pertulerint.  Necopinata  etiam  res  plus  trepida- 
tionis fecit,  quod  nihil  minus,  quam  ne  victus  ac  prope 
in  castris  obsessus  hostis  memor  populationis  esset,  ti- 

meri  poterat ; agrestesque,  pavidi  incidentes  portis,  non 
populationem,  nec  praedonum  parvas  manus,  sed,  omnia 
vano  augentes  timore,  exercitus  et  legiones  adesse  ho- 
stium, et  infesto  agmine  ruere  ad  urbem,  clamabant.  Ab 
his  proximi  audita  incerta,  coque  vaniora,  ferre  ad  alios : 
cursus  clamorque  vocantium  ad  arma  haud  multum  a 
pavore  captae  urbis  abesse.  Forte  ab  Algido  Quinctius 
consul  redierat  Romam.  Id  remedium  timori  fuit : tumul- 
tuque sedato,  victos  timeri  increpans  hostes,  praesidia 
portis  imposuit  Vocato  dein  senatu,  quum,  ex  auctoritate 
patrum  iustitio  indicto,  profectus  ad  tutandos  lines  esset, 
Q.  Servilio  praefecto  urbis  relicto,  hostem  in  agris  non 
invenit.  Ab  altero  consule  res  gesta  egregie  est : qui, 
qua  venturum  hostem  sciebat,  gravem  praeda,  eoque  im- 
peditiore agmine  incedentem  aggressus,  funestam  ei  po- 
pulationem fecit.  Pauci  hostium  evasere  ex  insidiis:  praeda 
omnis  recepta  est.  Sic  finem  iustitio,  quod  quatriduum 
fuit,  reditus  Quinctii  consulis  in  urbem  fecit.  Census  de- 
inde actus,  et  conditum  ab  Quinctio  lustrum.  Censa  ci- 
vium capita 'centum  quatuor  millia  et  ducenta  quatuor- 
decim  dicuntur,  praeter  orbos  orbasque.  In  Aequis  nihil 
deinde  memorabile  actum.  In  oppida  sua  se  recepere,  uri 
sua  popularique  passi.  Consul,  quum  aliquoties  per  om- 
nem hostium  agrum  infesto  agmine  populabundus  isset, 
cum  ingenti  laude  praedaque  Romam  rediit. 

IV.  Consules  inde  A.  Postumius  Albus,  Sp.  Furius  Fu- 
sus. Furios  Fusios  scripsere  quidam  : id  admoneo,  ne  quis 
immutationem  virorum  ipsorum  esse,  quae  nominum  est, 
putet.  Haud  dubium  erat,  quin  cum  Aequis  alter  con- 
sulum bellum  gereret.  Itaque  Aequi  ab  Ecetranis  Vol- 
scis praesidium  petiere.  Quo  cupide  oblato,  (adeo  civita- 
tes nae  perpetuo  in  Romanos  odio  certavere)  bellum 
summa  vi  parabatur.  Sentiunt  Hernici,  et  praedicunt  Ro- 
manis, Ecetranum  ad  Aequos  descisse.  Suspecta  et  colo- 
nia Antium  fuit,  quod  magna  vis  hominum  inde,  quum 
oppidum  captum  esset,  confugisset  ad  Aequos : isque 
miles  per  bellum  aequicum  vel  acerrimus  fuit.  Compul- 
sis deinde  in  oppida  Aequis,  ea  multitudo  dilapsa  quum 
Antium  redisset,  sua  sponte  iam  infidos  colonos  Roma- 
nis abalienavit.  Necdum  matura  re,  quum  defectionem 

parari  delatum  ad  senatum  esset,  datum  negotium  est 
consulibus,  ut,  principibus  coloniae  Romam  excitis,  quae- 
rerent, quidnam  rei  esset.  Qui  quum  haud  gravati  venis- 
sent, introducti  a consulibus  ad  senatum  ita  responde- 
runt ad  interrogata,  ut  magis  suspecti,  quam  venerant, 
dimitterentur.  Bellum  inde  haud  dubium  haberi.  Sp.  Fu- 
rius, consulum  alter,  cui  ea  provincia  evenerat,  profe- 
ctus in  Aequos,  Hernicorum  in  agro  populabundum  ho- 
stem invenit ; ignarusque  multitudinis,  quia  nusquam  uni- 
versa conspecta  fuerat,  imparem  copiis  exercitum  temere 
pugnae  commisit.  Primo  concursu  pulsus  se  in  castra 
recepit : neque  is  finis  periculi  fuit.  Namque  et  proxima 
nocte  et  postero  dic  tanta  vi  castra  sunt  circumsessa  atque 
oppugnata,  ut  ne  nuntius  quidem  inde  mitti  Romam  pos- 
set. Hernici,  et  male  pugnatum  et  consulem  exercitumque 
obsideri,  nuntiaverunt : tantumque  terrorem  incussere 
patribus,  ut  (quae  forma  senatusconsulti  ultimae  semper 
necessitatis  habita  est)  Postumio  alteri  consulum  nego- 
tium daretur,  Videret,  ne  quid  respublica  detrimenti  cape- 
ret. Ipsum  consulem  Romae  manere  ad  conscribendos  om- 
nes, qui  arma  ferre  possent , optimum  visum  est : pro 
consule  T.  Quinctium  subsidio  castris  cum  sociali  exer- 
citu mitti.  Ad  eum  explendum  Latini,  Hernicique,  et 
colonia  Antium  dare  Quinctio  subitarios  milites  (ita  tum 
repentina  auxilia  appellabant)  iussi. 

V.  Multi  per  eos  dies  motus  multique  impetus  hinc 
atque  illinc  lacti,  quia,  superante  multitudine,  nostes  car- 
pere multifariam  vires  romanas,  ut  non  suffecturas  ad 
omnia,  aggressi  sunt.  Simul  castra  oppugnabantur,  simul 
pars  exercitus  ad  populandum  agrum  romanum  missa, 
urbemque  ipsam  , si  qua  fortuna  daret,  tentandam.  L. 
Valerius  ad  praesidium  urbis  relictus  : consul  Postumius 
ad  arcendas  populationes  finium  missus.  Nihil  remissum 
ab  ulla  parte  curae  aut  laboris.  Vigiliae  in  urbe,  statio- 
nes ante  portas,  praesidiaque  in  muris  disposita,  et,  quod 
necesse  erat  in  tanto  tumultu,  iusliliuin  per  aliquot  dies 
servatum.  Interim  in  castris  Furius  consul,  quum  primo 
quietus  obsidionem  passus  esset,  in  incautum  hostem  de 
cumana  porta  erupit,  et,  quum  persequi  posset,  metu 
substitit,  ne  qua  ex  parte  altera  in  castra  vis  fieret.  Fu- 

rium  legatum  (frater  idem  consulis  erat)  longius  extulit 
cursus  : nec  suos  ille  redeuntes,  persequendi  studio,  neque 
hostium  ab  tergo  infeursum  vidit.  Ita  exclusus,  multis 
saepe  frustra  conatibus  captis,  ut  viam  sibi  ad  castra  fa- 
ceret, acriter  dimicans  cecidit.  Et  consul,  nuntio  circum- 
venti fratris  conversus  ad  pugnam,  dum  se  temere  ma- 
gis, quam  satis  caute,  in  mediam  dimicationem  infert, 
vulnere  accepto,  aegre  ab  circumstantibus  ereptus,  et 
suorum  animos  turbavit,  et  ferociores  hostes  fecit.  Qui, 
caede  legati  et  consulis  vulnere  accensi,  nulla  deinde  vi 
sustineri  potuere,  quum  compulsi  in  castra  Romani  rur- 
sus obsiderentur,  nec  spe  nec  viribus  pares  : venissetque 
in  periculum  summa  rerum,  ni  T.  Quinctius  peregrinis 
copiis,  cum  latino  hernicoque  exercitu,  subvenisset.  Is, 
intentos  in  castra  romana  Aequos  legatique  caput  fero- 
citer ostentantes  ab  tergo  adortus,  simul  ad  signum  a se 

Crocul  editum  ex  castris  eruptione  facta , magnam  vim 
ostium  circumvenit.  Minor  caedes,  fuga  effusior  Aequo- 
rum in  agro  fuit  romano  : in  quos  palatos,  praedam 
agentes,  Postumius  aliquot  locis,  quibus  opportuna  im- 
posuerat praesidia,  impetum  dedit.  Ii  vagi,  aissipato  ag- 
mine fugientes,  in  Qumclium  viotorem,  cum  saucio  con- 
sule revertentem,  incidere.  Tum  consularis  exercitus 
egregia  pugna  consulis  vulnus,  legati  et  cohortium  ultus 
est  caedem.  Magnae  clades  ultro  cilroquo  illis  diebus 
et  illatae  et  acceptae.  Difficile  ad  fidem  est  in  tam  an- 
tiqua re,  quot  pugnaverint  cecidcrintve,  exacto  affirmare 
numero : audet  tamen  Antias  Valerius  concipere  sum- 
mas : Romanos  cecidisse  in  Hernico  agro  quinque  mil- 
lia ac  trecentos : ex  praedatoribus  Aequorum,  emi  popu- 
labundi in  finibus  romanis  vagabantur,  ab  A.  Postumio 
consule  duo  millia  et  quadringentos  caesos  : ceteram  mul- 
titudinem, praedam  agentem,  quae  inciderit  in  Quin- 
ctium,  nequaquam  pari  defunctam  esse  caede  : interfecta 
inde  quatuor  millia,  et,  exsequendo  subtiliter  numerum, 
ducentos,  ait,  et  triginta.  Ut  Romam  reditum  et  iusti- 
tium  remissum  est,  coelum  visum  est  ardere  plurimo 
igni ; porlentaque  alia  aut  obversata  oculis,  aut  vanas 
exterritis  ostentavere  species.  His  avertendis  terroribus 
in  triduum  feriae  indictae,  per  quas  omnia  delubra  pa- 


Digitized  by  Google 


T.  LIVII 


136 

cem  defim  exposcentium  virorum  muiierumque  turba 
implebantur.  Cohortes  inde  latinae  hernicaeque  ab  se- 
natu, gratiis  ob  impigram  militiam  actis,,  remissae  domos. 
Antiates,  mille  milites,  quia  serum  auxilium  post  proe- 
lium venerant,  prope  cum  ignominia  dimissi. 

VI.  Comitia  inde  habita.  Creati  consules  L.  Aebutius, 
P.  Servilius  Kalendis  Sextilibus,  ut  tunc  principium  anni 
agebatur,  consulatum  ineunt.  Grave  tempus  et  forte  an- 
nus pestilens  erat  urbi  agrisque,  nec  hominibus  magis, 
quam  pecori ; dt  auxere  vim  morbi,  terrore  populationis 
pecoribus  agrestibusque  in  urbem  acceptis.  Ea  colluvio 
mixtorum  omnis  generis  animantium,  et  odore  insolito 
urbanos,  et  agrestem  confertum  iH  arta  tecta,  aestu  ac 
vigiliis  angebat,  ministeriaque  in  vicem  ac  contagio  ipsa 
vulgabant  morbos.  Vix  instantes  sustinentibus  clades  re- 
pente legati  Hernici  nuntiant,  in  agro  suo  Aequos  Vol- 
scosque  coniunctis  copiis  castra  posuisse : inde  exercitu 
ingenti  fines  suos  depopulari.  Praeterquam  quod  infre- 
quens senatus  indicio  erat  sociis,  afilictam  civitatem  pe- 
stilentia esse,  moestum  etiam  responsum  tulere : ut  per 
se  ipsi  Hernici  cum  Latinis  res  suas  tutarentur.  Urbem 
romanam  subita  deAm  -ira  morbo  populari.  Si  qua  eius 
mali  quies  veniat,  ut  anno  ante , ut  semper  alias,  sociis 
opem  laturos.  Discessere  socii,  pro  tristi  nuntio  tristiorem 
domum  referentes  ; quippe  quibus  per  se  sustinendum 
bellum  erat,  quod  vix  romanis  fulti  viribus  sustinuis- 
sent. Non  diutius  se  in  Hernico  hostis  continuit : pergit 
inde  infestus  in  agros  romanos,  etiam  sine  belli  iniuria 
vastatos.  Ubi  quum  obvius  nemo,  ne  inermis  quidem, 
fieret,  perque  omnia,  non  praesidiis  modo  deserta,  sed 
etiam  cultu  agresti,  transirent ; pervenere  ad  tertium 
lapidem  Gabina  via.  Mortuus  Aebutius  erat  romanus 
consul : collega  eius  Servilius  exigua  in  spe  trahebat 
animam  : affecti  plerique  principum,  patrum  maior  pars, 
militaris  fere  aetas  omnis  : ut  non  modo  ad  expeditio- 
nes, quas  in  tanto  tumultu  res  poscebat,  sed  vix  ad  quie- 
tas stationes  viribus  sufficerent.  Munus  vigiliarum  sena- 
tores, qui  per  aetatem  ac  valetudinem  poterant , per  se 
ipsi  obibant : circuitio  ac  cura  aedilium  plebei  erat.  Ad 
eos  summa  rerum  ac  maiestas  consularis  imperii  venerat. 


LIB.  III.  CAP.  TII.  VIII.  137 

VII.  Deserta  omnia,  sine  capite,  sine  viribus,  dii  prae- 
sides ac  fortuna  urbis  tutata  est,  quae  Volscis  Aequisque, 
praedonum  potius  mentem , quam  hostium,  dedit.  Adeo 
enim  nulla  spes  non  potiundi  modo,  sed  ne  adeundi  qui- 
dem romana  moenia,  animos  eorum  cepit,  tectaque  pro- 
cul visa  atque  imminentes  tumuli  avertere  mentes  eo- 
rum ; ut,  totis  passim  castris  fremitu  orto,  quid  in  vasto 
ac  deserto  agro  inter  tabem  pecorum  hominumque  desides 
sine  praeda  tempus  tererent,  quum  integra  loca,  tuscula- 
mrn  agrum,  opimum  copiis,  petere  possent  ? signa  repente 
convellerent,  transversisqne  itineribus  per  lavicanos  agros 
in  tusculanos  colles  transirent  Eo  vis  omnis  tempestasque 
belli  conversa  est.  Intcrim  Hernici  Latinique , pudore 
etiam,  non  misericordia  solum,  moti,  si  nec  obstitissent 
communibus  hostibus,  infesto  agmine  romanam  urbem 
petentibus,  nec  opem  ullam  obsessis  sociis  ferrent,  con- 
mneto  exercitu  Romam  pergunt.  Ubi  quum  hostes  non 
invenissent,  secuti  famam  ac  vestigia,  obvii  fiunt  descen- 
dentibus ab  Tusculano  in  albanam  vallem.  Ibi  haudqua- 
quam  aequo  proelio  pugnatum  est , fidesque  sua  sociis 
parum  felix  in  praesentia  fuit.  Haud  minor  Ilomae  lit 
morbo  strages,  quam  quanta  ferro  sociorum  facta  erat. 
Consul,  qui  unus  supererat,  moritur:  mortui  et  alii  clari 
viri,  M.  Valerius,  T.  Virginius  Rutilus,  augures ; Ser. 
Sulpicius,  curio  maximus.  Et  per  ignota  capita  late  eva- 
gata est  vis  morbi : inopsque  senatus  auxilii  humani,  ad 
deos  populum  ac  vota  vertit,  lussi  cum  coniugibus  ac 
liberis  supplicatum  ire,  pacemque  exposcere  deCtm.  Ad 
id,  quod  sua  quemque  mala  cogebarit,  auctoritate  publica 
evocati,  omnia  delubra  implent : stratae  passim  matres, 
crinibus  templa  verrentes,  veniam  irarum  coelestium,  fi- 
nemque pesti  exposcunt. 

VIII.  Inde  paullatim , seu  pace  deftm  impetrata,  seu 
graviore  tempore  anni  iam  circumacto,  defuncta  morbis 
corpora  salubriora  esse  incipere  : versisque  animis  iam 
ad  publicam  curam,  quum  aliquot  interregna  exissent, 
P.  Valerius  Publicola  tertio  die,  quam  interregnum  inie- 
rat, consules  creat  L.  Lucretium  Tricipitinum  et  T.  Ve- 
turium Geminum  ; sive  ille  Velusius  fuit.  Ante  diem  ter- 
tium Idus  Sextiles  consulatum  ineunt,  iam  salis  valida 

civitate,  ut  non  solum  arcere  bellum  , sed  ultro  etiam 
inferre  posset.  Igitur  nuntiantibus  Hernicis,  in  fines  suos 
transcendisse  hostes,  impigre  promissum  auxilium.  Duo 
consulares  exercitus  scripti.  Veturius  missus  in  Volscos 
ad  bellum  ultro  inferendum.  Tricipitinus,  populationibus 
arcendis  sociorum  agro  oppositus,  non  ultra,  quam  in 
Hernicos,  procedit.  Veturius  primo  proelio  hostes  fundit 
fugatque.  Lucretium,  dum  in  Hernicis  sedet,  praedonum 
agmen  fefellit,  supra  montes  praenestinos  ductum,  inde 
demissum  in  campos.  Vastavere  agros  praenestinum  ga- 
binumque : ex  gabino  in  tusculanos  Hexere  colles.  Urbi 
quoque  Romae  ingens  praebitus  terror,  magis  in  re  su- 
bita, quam  qjiod  ad  arcendam  vira  parum  virium  esset. 
Q.  Fabius  praeerat  urbi.  Is,  armata  iuventule,  disposi- 
tisque  praesidiis,  luta  omnia  ac  tranquilla  fecit.  Itaque 
hostes,  praeda  ex  proximis  locis  rapta,  appropinquare 
urbi  non  ausi,  quum  circumacto  agmine  redirent,  quanto 
longius  ab  urbe  hostium  abscederent,  eo  solutiore  cura 
in  Lucretium  incidunt  consulem,  iam  ante  exploratis 
itineribus  suis  instructum,  et  ad  certamen  intentum.  Igi- 
tur, praeparatis  animis,  repentino  pavore  perculsos  adorti, 
aliquanto  pauciores  multitudinem  ingentem  fundunt  fu- 
gantque  ; et  compulsos  in  cavas  valles,  quum  exitus  haud 
in  facili  essent,  circumveniunt.  Ibi  volscum  nomen  prope 
deletum  est.  Tredecim  millia  quadringentos  septuaginta 
cecidisse  in  acie  ac  fuga,  mille  ducentos  quinquaginta 
vivos  captos,  signa  viginli  septem  militaria  relata,  in  qui- 
busdam annalibus  invenio : ubi  etsi  adieclum  aliquid 
numero  sit,  magna  derte  caedes  fuit.  Victor  consul,  in- 
genti praeda  politus,  eadem  in  stativa  rediit.  Tum  con- 
sules castra  coniungunt : et  Volsci  Aequique  adliclas  vires 
suas  in  unum  contulere.  Tertia  illa  pugna  eo  anno  fuit. 
Fadcm  fortuna  victoriam  dedit:  fusis  hostibus,  etiam 
castra  capta. 

IX.  Sic  res  romana  in  antiquum  statum  rediit  : se- 
cundaeque belli  res  extemplo  urbanos  motus  excitave- 
runt. C.  Terentilius  Arsa  tribunus  plebis  eo  anno  fuit. 
Is,  consulibus  absentibus,  ratus  locum  tribuniciis  actio- 
nibus datum,  per  aliquot  dies  patrum  superbiam  ad  ple- 
bem criminatu»,  maxime  in  consulare  imperium  , tan- 

quam  nimium,  nec  tolerabile  liberae  civitati,  inveheba- 
tur : nomine  enim  tantum  minus  invidiosum,  re  ipsa  prope 
atrocius,  quam  regium,  esse.  Quippe  duos  pro  uno  domino 
acceptos,  immoderata,  infinita  potestate  : qui,  soluti  atque 
effrenati  ipsi,  omnes  metus  legum  omniaque  supplicia  ver- 
terent in  plebem.  Quae  ne  aeterna  illis  licentia  sit,  legem 
se  promulgatunim,  ut  quinqueviri  creentur  legibus  de  im- 
perio consulari  scribendis.  Quod  populus  in  se  ius  dederit, 
eo  consulem  usurum : non  ipsos  libidinem  ac  licentiam  suam 
pro  lege  habituros.  Qua  promulgata  lege,  quum  timerent 
patres,  ne,  absentibus  consulibus,  iugum  acciperent,  se- 
natus a praefecto  urbis  Q.  Fabio  vocatur  : qui  adeo  atro- 
citer in  rogationem  latoremque  ipsum  est  invectus , ut 
nihil,  si  ambo  consules  infesti  circumstarent  tribunum, 
relictum  minarum  atque  terroris  sit : insidiatum  eum,  et 
tempore  capto  adortum  rempublicam.  Si  quem  similem  eius 
priore  anno,  1 inter  morbum  bellumquc , irati  dii  tribunum 
dedissent,  non  potuisse  sisti.  Mortuis  duobus  consulibus,  ia- 
cente  aegra  civitate  in  colluvione  omnium  rerum,  ad  tollen- 
dum e republica  consulare  imperium  laturum  leges  fuisse  : 
ducem  Volscis  Aequisque  ad'  oppugnandam  urbem  futurum. 
Quid  tandem  ? illi  non  licere  , si  quid  consules  superbe  in 
aliquem  civium  aut  crudeliter  fecerint,  diem  dicere  ? accu- 
sare his  ipsis  indicibus,  quorum  in  aliquem  saevitum  sit? 
Non  illud  consulare  imperium,  sed  tribuniciam  potestatem 
invisam  intolerandamque  facere  : quam  placatam  rcconci- 
liatamque  patribus  de  integro  in  antiqua  redigi  mala . 
neque  illum  se  deprecari,  quo  minus  pergat,  ut  coeperit. 
Vos,  inquit  Fabius,  celeri  tribuni,  oramus,  ut  primum  om- 
nium cogitetis,  potestatem  istam  ad  singulorum  auxilium, 
non  ad  perniciem  universorum,  comparatam  esse  : tribunos 
plebis  vos  creatos,  non  hostes  patribus.  Nobis  miserum,  in- 
vidiosum vobis  est,  desertam  rempublicam  invadi.  Non  ius 
vestrum,  sed  invidiam,  minueritis.  Agite  cum  collega,  ut  rem 
integram  in  adventum  consulum  differat.  Ne  Aequi  quidem 
ac  Volsci,  morbo  absumptis  priore  anno  consulibus,  crudeli 
superboque  nobis  bello  institere.  Agunt  cum  Terentilio  tri- 
buni : dilalaquc  in  speciem  actione,  re  ipsa  sublata,  con- 
sules extemplo  arcessiti. 

X.  Lucretius  cum  ingenti  praeda,  maiore  multo  glo- 

ria  rediit : et  auget  gloriam  adveniens,  exposita  omni  in 
campo  Martio  praeda,  ut  suum  quisque  per  triduum  co- 
gnitum abduceret.  Reliqua  vendita,  quinus  domini  non 
exstitero.  Debebatur  omnium  consensu  consuli  triumphus: 
sed  dilata  res  est,  tribuno  de  lege  agente.  Id  antiquius 
consuli  fuit.  lactata  per  aliquot  dies  quum  in  senatu  res, 
tum  ad  populum  est.  Gessit  ad  ultimum  maiestnti  con- 
sulis tribunus,  et  destitit : tum  imperatori  exercituique 
honos  suus  redditus.  Triumphavit  de  Volscis  Aequisque : 
triumphantem  secutae  suae  legiones.  Alteri  consuli  da- 
tum, ut  ovans  sine  militibus  urbem  iniret.  Anno  deinde 
insequenti  lex  Terentilla,  ab  toto  relata  collegio,  novos 
aggressa  consules  est.  Erant  consules  P.  Volumnius,  Ser. 
Sulpicius.  Eo  anno  coelum  ardere  visum ; terra  ingenti 
concussa  motu  est : bovem  locutam,  cui  rei  priore  anno 
fides  non  fuerat,  creditum.  Inter  alia  prodigia  et  carnem 
pluit:  quem  imbrem  ingens  numerus  avium  intervoli- 
tando rapuisse  fertur:  quod  intercidit,  sparsum  ita  ia- 
cuisse  per  aliquot  dies,  ut  nihil  odor  mutaret.  Libri  per 
duumviros  sacrorum  aditi : pericula  a conventu  alienige- 
narum praedicta,  ne  qui  in  loca  summa  urbis  impetus, 
caedesque  inde  fierent : inter  cetera  monitum , ut  sedi- 
tionibus abstineretur.  Id  factum  ad  impediendam  legem, 
tribuni  criminabantur,  ingensque  aderat  certamen.  Ecce 
(ut  idem  in  singulos  annos  orbis  volveretur)  Hernici  nun- 
tiant, Volscos  et  Aequos,  etsi  accisae  res  sint,  reficere 
exercitus  ; Antii  summam  rei  positam  ; Ecetrae  Antiates 
colonos  palam  concilia  facere : id  caput,  eas  vires  belli 
esse.  Ut  naec  dicta  in  senatu  sunt,  delectus  edicitur : con- 
sules belli  administrationem  inter  se  dispartiri  iussi,  al- 
teri ut  Volsci,  alteri  ut  Aequi  provincia  esset.  Tribuni 
coram  in  foro  personare,  Fabulam  compositam  volsci  belli, 
Hernicos  ad  partes  paratos.  Jam  ne  virtute  quidem  premi 
libertatem  populi  romani,  sed  arte  eludi.  Quia,  occidione 
prope  occisos  Volscos  et  Aequos  movere  sua  sponte  arma 
posse,  iam  fides  abierit,  novos  hostes  quaeri.  Coloniam  fi- 
dam, propinquam,  infamem  fieri.  Bellum  innoxiis  Antiati- 
bus indici,  geri  cum  plebe  romana:  quam,  oneratam  ar- 
mis, ex  urbe  praecipili  agmine  acturi  essent,  exsilio  et  re- 
legatione civium  ulciscentes  tribunos.  Sic,  ne  quid  aliud 

actum  putent,  victam  legem  esse ; nisi,  dum  in  integro  res 
sit,  dum  domi,  dum  togati  sint,  caveant,  ne  possessione  ur- 
bis pellantur,  ne  iugum  accipiant.  Si  animus  sit,  non  de- 
fore  auxilium.  Consentire  omnes  tiibunos.  Nullum  terrorem 
externum,  nullum  periculum  esse.  Cavisse  deos  priore  anno, 
ut  tuto  libertas  defendi  posset.  Haec  tribuni. 

XI.  At  ex  parte  altera  consules  in  conspectu  eorum, 
positis  sellis,  delectum  habebant.  Eo  decurrunt  tribuni, 
concionemque  secum  trahunt.  Citati  pauci,  velut  rei  ex- 
periundae  causa  : et  statim  vis  coorta.  Quemcunque  lictor 
iussu  consulis  prehendisset,  tribunus  mitti  iubebat : neque 
suum  cuique  ius  modum  faciebat,  sed  virium  spe  et  manu 
obtinendum  erat,  quod  intenderes.  Quemadmodum  se  tri- 
buni gessissent  in  prohibendo  delectu,  sic  patres  in  lege, 
quae  per  omnes  comitiales  dies  ferebatur,  impedienda 
gerebant.  Initium  erat  rixae,  quum  discedere  populum 
iussissent  tribuni,  quod  patres  se  summoveri  haud  sine- 
bant. Nec  fere  seniores  rei  intererant ; quippe  quae  non 
consilio  regenda,  sed  permissa  temeritati  auaaciaeque  es- 
set. Multum  et  consules  se  abstinebant,  ne  cui  in  collu- 
vione rerum  maiestatem  suam  contumeliae  offerrent.  Caeso 
erat  Quinctius,  ferox  invenis,  qua  nobilitate  gentis,  qua 
corporis  magnitudine  et  viribus.  Ad  ea  munera,  data  a 
diis,  et  ipse  addiderat  multa  belli  decora,  facundiamque 
m foro  ; ut  nemo,  non  lingua,  non  manu,  promptior  in 
civitate  haberetur.  Hic,  quum  in  medio  patrum  agmine 
constitfsset,  eminens  inter  alios,  velut  omnes  dictaturas 
consulatusque  gerens  in  voce  ac  viribus  suis,  unus  impe- 
tus tribunicios  popularesque  procellas  sustinebat.  Hoc 
duce,  saepe  pulsi  foro  tribuni,  fusa  ac  fugata  plebs  est. 
Qui  obvius  fuerat,  mulcatus  nudatusque  abibat : ut  satis 
appareret,  si  sic  agi  liceret,  victam  legem  esse.  Tum, 
prope  iam  perculsis  aliis  tribunis,  A.  Virginius,  ex  col- 
legio unus,  Caesoni  capitis  diem  dicit.  Atrox  ingenium 
accenderat  eo  facto  magis,  quam  conterruerat : eo  acrius 
obstare  legi,  agitare  plebem,  tribunos  velut  iusto  perse- 
qui bello.  Accusator  pati  reum  ruere,  invidiaeque  flam- 
mam ac  materiam  criminibus  suis  suggerere : legem  in- 
ierim, non  tam  ad  spem  perferendi,  quam  ad  lacessen- 
dam Caesonis  temeritatem,  ferre.  Ibi  multa,  saepe  ab 

iuventutc  inconsulte  dicta  factaque  , in  unius  Caesonis 
suspectum  incidunt  ingenium  : tamen  legi  resistebatur. 
Et  A.  Virginius  identidem  plebi : Ecquid  sentitis  iam,  vos, 
Quirites,  Caesonem  simul  civem  et  legem,  quam  cupitis, 
habere  non  posse  ? Quanquam  quid  ego  legem  loquor  ? li- 
bertati obstat : omnes  Tarquinios  superbia  exsuperat.  Exspec- 
tate, dum  consul  aut  dictator  fiat,  quem  privatum  idnbus 
et  audacia  regnantem  indetis.  Assenticbantur  multi,  pulsa- 
tos se  querentes,  et  tribunum  ad  rem  peragendam  ultro 
incitabant. 

XII.  Iam  aderat  iudicio  dies,  apparebatque,  vulgo  ho- 
mines in  damnatione  Caesonis  libertatem  agi  credere. 
Tum  demum  coactus  cum  multa  indignitate  prensabat 
singulos  : sequebantur  necessarii,  principes  civitatis.  T. 
Quinctius  Capitolinus,  qui  ter  consul  fuerat,  quum  multa 
referret  sua  familiaeque  decora,  affirmabat : Neque  in 
Quinctia  gente,  neque  in  civitate  romana  tantam  indolem 
tam  maturae  virtutis  unquam  exstitisse.  Suum  primum  mi- 
litem fuisse  : se  saepe  ridente  pugnasse  in  hostem.  Sp.  Fu- 
rius, missum  ab  Quinctio  Capitolino  sibi  eum  in  dubiis 
suis  rebus  1'enisse  subsidio : neminem  unum  esse,  cuius  ma- 
gis opera  putet  rem  restitutam.  L.  Lucretius,  consul  anni 
prioris,  recenti  gloria  nitens,  suas  laudes  participare  cum 
Caesone,  memorare  pugnas,  referre  egregia  facinora,  nunc 
in  expeditionibus,  nunc  in  acie  : suadere  et  monere,  ju- 
venem egregium,  instructum  naturae  fortunaeque  omnibus 
bonis,  maximum  momentum  rerum  eius  civitatis,  in  quam- 
cunque venisset,  suum,  quam  alienum,  mallent  civem  esse. 
Quod  offendat  in  eo,  fervorem  et  audaciam  aetatem  quoti- 
die auferre  ; quod  desideretur  consilium,  id  in  dies  crescere. 
Senescentibus  vitiis,  maturescente  virtute,  sinerent  tantum 
virum  senem  in  civitate  fieri.  Pater  inter  hos  L.  Quinctius, 
cui  Cincinnato  cognomen  erat,  non  iterando  laudes,  ne 
cumularet  invidiam,  sed  veniam  errori  atque  adolescen- 
tiae  petendo,  sibi,  qui  non  dicto,  non  facto  quemquam 
offendisset,  ut  condonarent  fitiuin,  orabat.  Sed  alii  aver- 
sabantur preces  aut  verecundia  aut  metu:  alii,  se  suosque 
mulcatos  querentes,  atroci  responso  iudicium  suum  prae- 
ferebant. 


Digitfeed  by  Google 


UB.  III.  CAP.  XIII.  XIV.  143 

XIII.  Premebat  reum,  praeter  vulgatam  invidiam,  cri- 
men unum;  quod  M.  Volscius  Fictor,  qui  ante  aliquot 
annos  tribunus  plebis  fuerat,  testis  exstiterat,  Se  haud 
multo  post,  quam  pestilentia  in  urbe  fuerat,  in  iuventulem, 
grassantem  in  Subura,  incidisse.  Ibi  rixam  natam  esse,  fra- 
tremque suum  maiorem  natu,  necdum  ex  morbo  satis  va- 
lidum, pugno  ictum  ab  Caesone  cecidisse  semianimem.  In- 
ter manus  domum  ablatum,  mortuumque  inde  arbitrari  : 
nec  sibi  rem  exseqrii  tam  atrocem  per  consules  superiorum 
annorum  licuisse.  Haec  Yolscio  clamitante,  adeo  concitati 
homines  sunt,  ut  haud  multum  abfuerit,  quin  impetu  po- 
puli Caeso  interiret.  Virginius  arripi  iubet  hominem,  et 
in  vincula  duci : patricii  contra  vi  resistunt.  T.  Quinctius 
clamitat.  Cui  rei  capitalis  dies  dicta  sit,  et  de  quo  futurum 
propediem  iudicium , eum  indemnatum  indicta  causa  non 
debere  violari.  Tribunus  supplicium  negat  sumpturum  se 
de  indemnato ; servaturum  tamen  in  vinculis  esse  ad  iudi- 
cii*  diem  : ut  qui  hominem  necaverit,  de  eo  supplicii  sumendi 
copia  populo  romano  fiat.  Appellati  tribuni  medio  de- 
creto ius  auxilii  sui  expediunt : in  vincula  coniici  vetant: 
sisti  reum,  pecuniamque,  nisi  sistatur,  populo  promitti, 
placere  pronuntiant.  Summam  pecuniae  quantam  aequuin 
esset  promitti,  veniebat  iu  dubium : id  ad  senatum  reii- 
citur.  Reus,  dum  consulerentur  patres,  retentus  in  pu- 
blico est.  Vades  dare  placuit : unum  vadem  tribus  mil- 
libus aeris  obligarunt.  Quot  darentur,  permissum  tribu- 
nis est.  Decem  finierunt : tot  vadibus  accusator  vadatus 
est  reum.  Hic  primus  vades  publicos  dedit : dimissus  e 
foro  nocte  proxima  in  Tuscos  in  exsilium  abiit,  ludicii 
die  quum  excusaretur  solum  vertisse  exsilii  causa,  nihilo- 
minus Virginio  comitia  habente,  collegae  appellati  dimi- 
sere concilium  : pecunia  a patre  exacta  crudeliter,  ut, 
divenditis  omnibus  bonis,  aliquamdiu  trans  Tiberim,  ve- 
luti  relegatus,  devio  quodam  tugurio  viveret. 

XIV.  Hoc  iudicium  et  promulgata  lex  exercuit  civita- 
tem : ab  externis  armis  otium  fuit  Quum,  velut  victores, 
tribuni,  perculsis  patribus  Caesonis  exsilio,  prope  perla- 
tam esse  crederent  legem,  et,  quod  ad  seniores  patrum 
pertineret,  cessissent  possessione  reipublicae  ; iuniores,  id 
maxime  quod  Caesonis  sodalium  fuit,  auxere  iras  in  ple- 

Leni,  non  minuerant  animos:  sed  ibi  plurimum  profe- 
ctum est,  quod  modo  quodam  temperavere  impetus  suos. 
Quum  primo  post  Caesonis  exsilium  lex  coepta  ferri  est, 
instructi  paralitpie  cum  ingenti  clientium  exercitu  sic  tri- 
bunos, ubi  primum  summoventes  praebuere  causam, 
adorti  sunt,  ut  nemo  unus  inde  praecipuum  quicquam 
gloriae  domum  invidiaeve  ferret ; mille  pro  uno  Caeso- 
nes  exstitisse,  plebes  quereretur.  Mediis  diebus,  quibus 
tribuni  de  lege  non  agerent,  nihil  iisdem  illis  placidius 
aut  quietius  erat : benigne  salutare,  alloqui  plebis  homi- 
nes, domum  invitare,  adesse  in  foro,  tribunos  ipsos  ce- 
tera pati  sine  interpellatione  concilia  habere  : nunquam 
ulli,  neque  publice,  neque  privatim,  truces  esso,  nisi 
quum  de  lege  agi  coeptum  esset.  Alibi  popularis  iuven- 
tus  erat.  Nec  cetera  modo  tribuni  tranquillo  peregere ; 
sed  refecti  quoque  in  insequentem  annum.  Ne  voce  qui- 
dem incommoda,  nedum  ut  ulla  vis  fieret,  paullatim  per- 
mulcendo tractandoquc  mansuefecerant  plebem.  His  j)er 
totum  annum  artibus  lex  elusa  est. 

XV.  Accipiunt  civitatem  placidiorem  consules  C.  Clau- 
dius, Appii  filius,  et  P.  Valerius  Publicola.  Nihil  novi 
novus  annus  attulerat : legis  ferendae  aut  accipiendae 
cura  civitatem  tenebat.  Quantum  iuniores  patrum  plebi 
se  magis  insinuabant,  eo  acrius  contra  tribuni  tendebant, 
ut  plebi  suspectos  eos  criminando  facerent.  Coniuratio- 
iiern  factam , Caesonem  Romae  esse ; interficiendorum  tri- 
bunorum, trucidandae  plebis  consilia  inita.  Id  negotii  da- 
tum ab  senioribus  patrum,  ut  iuventus  tribuniciam  pote- 
statem e republica  tolleret,  formaque  eadem  deitatis  esset, 
<[uae  ante  Sacrum  montem  occupatum  fuerat.  Et  ab  Vol- 
scis et  Aequis  statum  iam  ac  prope  solemne  in  singulos 
annos  bellum  timebatur : propiusque  aliud  novum  ma- 
lum necopinato  exortum.  Exsules  servique,  ad  quatuor 
millia  hominum  et  quingenti,  duce  Ap.  Herdonio  Sabi- 
no, nocte  Capitolium  atque  arcem  occupavere.  Confestim 
in  arce  facta  caedes  eorum , qui  coniurare  et  simul  ca- 
pere arma  noluerant : alii  inter  tumultum  praecipites  pa- 
vore in  forum  devolant.  Alternae  voces,  Ad  arma,  et 
Hostes  in  urbe  sunt,  audiebantur.  Consules  et  armare  ple- 
bem, et  inermem  pati  timebant.  Incerti,  quod  matum 

repentinum,  externum  an  intestinum,  ab  odio  plebis,  an 
ab  servili  fraude,  urbem  invasisset,  sedabant  tumultus, 
sedando  interdum  movebant : nec  enim  poterat  pavida 
et  consternata  multitudo  regi  imperio.  Dant  tamen  arma, 
non  vulgo  ; tantum  ut,  incerto  hoste,  praesidium  satis 
fidum  ad  omnia  esset.  Solliciti  reliquum  noctis,  incerti- 
que, qui  homines,  quantus  numerus  hostium  esset,  in  sta- 
tionibus disponendis  ad  opportuna  omnis  urbis  loca, 
egere.  Lux 'deinde  aperuit  bellum  ducemque  belli.  Ser- 
vos ad  libertatem  Ap.  Herdonius  ex  Capitolio  vocabat, 
Se  miserrimi  cuiusque  suscepisse  causam,  ut  exsules  iniuria 
pulsos  in  patriam  reduceret,  et  servitiis  grave  iugum  deme- 
ret. Id  malle  populo  romano  auctore  fieri.  Si  ibi  spes  non 
sit,  se  Volscos,  et  Aequos,  et  omnia  extrema  lentaturum  et 
concitaturum. 

XVI.  Dilucere  res  magis  patribus  atque  consulibus. 
Praeter  ea  tamen,  quae  denuntiabantur,  ne  Veientium, 
neu  Sabinorum  id  consilium  esset,  timere : et,  quum  tan- 
tum in  urbe  hostium  esset,  mox  sabinae  etruscaeque 
legiones  ex  composito  adessent ; tum  aeterni  hostes  Vol- 
sci et  Aequi,  non  ad  populandos,  ut  ante,  fines,  sed  ad 
urbem,  ut  ex  parte  captam,  venirent  Multi  et  varii  ti- 
mores. Inter  ceteros  .eminebat  terror  servilis,  ne  suus 
cuique  domi  hostis  esset : cui  nec  credere,  nec,  non  cre- 
dendo, ne  infestior  fieret,  fidem  abrogare,  satis  erat  tu- 
tum. Vixque  concordia  sisti  videbatur  posse  : tantum  su- 
perantibus aliis  atque  emergentibus  malis,  nemo  tribu- 
nos aut  plebem  timebat  Mansuetum  id  malum,  et  per 
aliorum  quietem  malorum  semper  exoriens,  tumque  esse 
peregrino  terrore  sopitum  videbatur.  At  id  prope  unum 
maxime  inclinatis  rebus  incubuit : tantus  enim  tribunos 
furor  tenuit,  ut  non  bellum,  sed  vanam  imaginem  belli, 
ad  avertendos  ab  legis  cura  plebis  animos,  Capitolium 
insedisse  contenderent : patriciorum  hospites  clientesque, 
si  perlata  lege  frustra  tumultuatos  esse  se  sentiant,  ma- 
iore, quam  venerint,  silentio  abituros.  Concilium  inde 
legi  perferendae  habere,  avocato  populo  ab  armis.  Sena- 
tum interim  consules  habent,  alio  se  maiore  ab  tribunis 
metu  ostendente,  quam  quem  nocturnus  hostis  intulerat. 

XVII.  Postquam  arma  poni,  et  discedere  homines  ab 

stationibus  nuntiatum  est,  P.  Valerius,  collega  senatum 
retinente,  se  ex  curia  proripit,  inde  in  templum  ad  trir 
bunos  venit : Quid  hoc  rei  est,  inquit,  tribuni  ? Ap.  Her- 
donii ductu  et  auspicio  rempublicam  eversuri  estis  ? Tam 
felix  vobis  corrumpendis  fuit,  qui  servitia  vestra  non  com- 
movit auctor  ? Quum  hostes  supra  caput  sint,  discedi  ah 
armis,  legesque  ferri  placet  ? Inde  ad  multitudinem  ora- 
tione versa  : Si  vos  urbis,  Quirites,  si  vestri  nulla  cura 
r angit ; at  vos  veremini  deos  vestros,  ab  hostibus  captos. 
Jupiter  optimus  maximus,  luno  regina,  et  Minerva,  alii 
dii  deaeque  obsidentur : castra  servorum  publicos  vestros 
penates  tenent.  Haec  vobis  forma  sanae  civitatis  videtur  ? 
Tantum  hostium  non  solum  intra  muros  est,  sed  in  arce 
supra  fomm  curiamque.  Comitia  interim  in  foro  sunt : se- 
natus in  curia  est : velut  quum  otium  superat,  senator  sen- 
tentiam dicit : alii  Quirites  suffragium  ineunt.  Non,  quic- 
quid  patrum  plebisque  est,  consules,  tribunos,  deos,  homi- 
nesque omnes  armatos  opem  ferre,  in  Capitolium  currere, 
liberare  ac  pacare  augustissimam  illam  domum  lovis  opti- 
mi maximi  decuit  ? Romule  pater,  tu  mentem  tuam,  qua 
quondam  arcem,  ab  his  iisdem  Sabinis  auro  captam,  rece- 
pisti, da  stirpi  tuae  : iube  hanc  ingredi  viam,  quam  tu  dux, 
quam  tum  ingressus  exercitus  est.  primus,  en,  ego  consul, 
quantum  mortalis  deum  possum,  te,  ac  tua  vestigia  sequar. 
Ultimum  orationis  fuit,  Se  arma  capere,  vocare  omnes 
Quirites  ad  arma  : si  quis  impediat,  iam  se  consularis  im- 
perii, iam  tribuniciae  potestatis  sacratarumque  legum  obli- 
tum, quisquis  ille  sit,  ubicunque  sit,  in  Capitolio,  in  foro, 
pro  hoste  habiturum.  Iuberent  tribuni,  quoniam  in  Ap.  Her- 
donium vetarent,  in  P.  Valerium  consulem  sumi  arma  : 
ausurum  se  in  tribunis,  quod  princeps  familiae  suae  ausus 
in  regibus  esset.  Vim  ultimam  apparebat  futuram,  specta- 
euloque  seditionem  romanam  hostibus  fore : nec  lex  ta- 
men ferri,  nec  ire  in  Capitolium  consul  potuit.  Nox  cer- 
tamina coepta  oppressit:  tribuni  cessere  nocti,  timentes 
consulum  arma.  Amotis  inde  seditionis  auctoribus,  patres 
circumire  plebem,  inferentesque  se  in  circulos,  sermones 
tempori  aptos  serere  : admonere,  Ut  viderent,  in  quod  di- 
scrimen rempublicam  adducerent.  Non  inter  patres  ac  ple- 
bem certamen  esse,  sed  simul  patres  plebemque,  arcem  ur- 

bis,  templa  deorum,  penates  publicos  privatosque  hostibus 
dedi.  Dum  haec  in  foro  sedandae  discordiae  causa  agun- 
tur, consules  intcrim,  ne  Sabini,  ne  veiens  hostis  move- 
retur, circa  portas  murosque  discesserant. 

XVIII.  Eadem  nocte  et  Tusculum  de  arce  capta  Ca- 
pitolioque  occupato , et  alio  turbatae  urbis  statu  nuntii 
veniunt.  L.  Mamilius  Tusculi  tum  dictator  erat.  Is,  con- 
feslim  convocato  senatu,  atque  introductis  nuntiis,  magno 
opere  censet,  Ne  exspectent,  dum  ab  Roma  legati,  auxi- 
Itum  petentes,  veniant ; periculum  ipsum,  discrimenque,  ac 
sociales  deos,  fidemque  foederum  id  poscere.  Demerendi  be- 
neficio tam  potentem,  tam  propinquam  civitatem,  nunquam 
parem  occasionem  daturos  deos.  Placet  ferri  auxilium : 
mventus  conscribitur ; arma  dantur.  Romam  prima  luce 
venientes,  procul  speciem  hostium  praebuere.  Aequi  aut 
Volsci  venire  visi  sunt.  Deinde,  uni  vanus  terror  abiit, 
accepti  in  urbem,  agmine  in  forum  descendunt.  Ibi  iam 
P.  Valerius,  relicto  ad  portarum  praesidia  collega,  instrue- 
bat aciem.  Auctoritas  viri  moverat,  affirmantis,  Capitolio 
recuperato,  et  urbe  pacata,  si  edoceri  se  sissent,  quae  fraus 
ab  tribunis  occulta  in  lege  ferretur,  memorem  se  maiorum 
suorum,  memoret i cognominis,  quod  populi  colendi  velut 
hereditaria  cura  sibi  a maioribus  tradita  esset,  concilium 
plebis  non  impediturum.  Hunc  ducem  secuti,  nequicquam 
reclamantibus  tribunis , in  clivum  Capitolinum  erigunt 
aciem.  Adiungitur  et  lusculana  legio.  Certare  socii  cives- 
que, utri  recuperatae  arcis  suum  decus  facerent.  Dux 
uterque  suos  adhortatur.  Trepidare  tum  hostes  : nec  ulli 
satis  rei,  praeterquam  loco,  fidere.  Trepidantibus  infe- 
runt signa  Romani  sociique.  Iam  in  vestibulum  perrupe- 
rant templi,  quum  P.  Valerius,  inter  primores  pugnam 
ciens,  interficitur.  P.  Volumnius  consularis  vidit  caden- 
tem. Is,  dato  negotio  suis,  ut  corpus  obtegerent,  ipse  in 
locum  vicemque  consulis  provolat.  Prae  ardore  impetuque 
tantae  rei  sensus  non  pervenit  ad  militem  : prius  vicit, 
quam  se  pugnare  sine  duce  sentiret.  Multi  exsulum  caede 
sua  foedavere  templum ; multi  vivi  capti ; Herdonius 
interfectus.  Ita  Capitolium  recuperatum.  De  captivis,  ut 
quisque  liber  aut  servus  esset,  suae  fortunae  a quoque 
sumptum  supplicium  est.  Tusculanis  gratiae  actae  : Ca- 

pitolium  purgatum  atque  lustratum.  In  consulis  domum 
plebes  quadrantes,  ut  funere  ampliore  efferretur,  iactasse 
fertur. 

XIX.  Pace  parta,  instare  tum  tribuni  patribus,  ut  P. 

Valerii  fidem  exsolvereht : instare  Claudio,  ut  collegae  deos 
Manes  fraude  liberaret,  agi  de  lege  sineret.  Consul,  ante- 
quam collegam  sibi  subrogasset,  negare,  passurum  agi  de 
lege.  Hae  tenuere  contentiones  usque  ad  comitia  consulis 
subrogandi.  Decembri  mense,  summo  patrum  studio,  L. 
Quinctius  Cincinnatus,  pater  Caesonis,  consul  creatur,  qui 
magistratum  statim  occiperet.  Perculsa  erat  plebes,  con- 
sulem habitura  iratum,  potentem  favore  patrum,  virtute 
sua,  tribus  liberis,  quorum  nemo  Caesoni  cedebat  magni- 
tudine animi ; consilium  et  modum  adhibendo,  ubi  res 
posceret,  priores  erant.  Is,  ut  magistratum  iniit,  assiduis 
concionibus  pro  tribunali,  non  in  plebe  coercenda,  quam 
senatu  castigando,  vehementior  fuit : Cuius  ordinis  lan- 
guore perpetui  iam  tribuni  plebis,  non  ut  in  rcpublica  po- 
puli romani,  sed  ut  in  perdita  domo,  lingua  criminibusque 
regnarent.  Cum  Caesone  filio  suo  virtutem,  constantiam, 
omnia  iuventutis  belli  domique  decora  pulsa  ex  urbe  ro- 
mana  et  fugata  esse : loquaces,  seditiosos,  semina  discordia- 
rum, iterum  ac  tertium  tribunos  pessimis  artibus  regia  li- 
centia vivere.  A.,  inquit,  ille  Virginius,  quia  in  Capitolio 
non  fuit,  minus  stipplicii,  quam  Ap.  Herdonius,  meruit  ? 
plus  hercule  aliquanto,  qui  vere  rem  aestimare  velit.  Her- 
donius, si  nihil  aliud,  hostem  se  fatendo  prope  denuntiavit, 
ut  arma  caperetis  : hic,  negando  bella  esse,  arma  vobis  ade- 
mit, nudosque  servis  vestris  et  exsulibus  obiecit.  Et  vos  (C. 
Claudii  pace,  et  P.  Valerii  mortui  loquar)  prius  in  clivum 
capitolinum  signa  intulistis,  quam  hos  hostes  de  foro  tolle- 
retis ? Pudet  deorum  hominumque.  Quum  hostes  in  arce,  in 
Capitolio  essent,  exsulum  et  servorum  dux,  profanatis  om- 
nibus, in  cella  Iovis  optimi  maximi  habitaret,  Tusculi  ante, 
quam  Romae , sumpta  sunt  arma.  In  dubio  fuit,  utrum  L. 
Mamilius  tusculanus  dux,  an  P.  Valerius  et  C.  Claudius 
consules  romanam  arcem  liberarent : et  qui  ante  Latinos, 
ne  pro  se  quidem  ipsis,  quum  in  finibus  hostem  haberent, 
attingere  arma  passi  sumus ; nunc,  nisi  Latini  sua  sponte 
arma  sumpsissent,  capti  et  deleti  eramus.  Hoc  est,  tribuni, 

auxilium  plebi  ferre,  inermem  eam  hosti  trucidandam  obii- 
cere  ? Scilicet,  si  quis  vobis  humillimus  homo  de  vestra 
plebe,  (quam  partem,  velut  abruptam  a cetero  populo,  ve- 
stram patriam  peculiaremque  rempublicam  fecistis)  si  quis 
ex  his  domum  suam  obsessam  a familia  armata  nuntiaret, 
ferendum  auxilium  putaretis.  Jupiter  optimus  maximus,  exsu- 
lum atque  senorum  septus  armis,  nulla  humana  ope  dignus 
erat  ? Et  hi  postulant,  ut  sacrosancti  habeantur,  quibus  ipsi 
dii  neque  sacri,  neque  sancti  sunt  ? At  enim,  divinis  huma- 
nisque obruti  sceleribus,  legem  vos  hoc  anno  perlaturos  di- 
ctitatis ? Tum  hercule  illo  die,  quo  ego  consul  sum  crea- 
tus, male  gesta  respublica  est,  peius  multo,  quam  quum  P. 
Valerius  consul  periit,  si  tuleritis.  Iam  primum  omnium, 
inquit,  Quirites,  in  Volscos  et  Aequos  mihi  atque  collegae 
legiones  ducere  in  animo  est.  Nescio  quo  fato  magis  bellan- 
tes, quam  pacati,  propitios  habemus  deos.  Quantum  pericu- 
lum ab  illis  populis  fuerit,  si  Capitolium  ab  exsulibus  ob- 
sessum scissent,  suspicari  de  praeterito,  quam  re  ipsa  expe- 
riri, est  melius. 

XX.  Moverat  plebem  oratio  consulis ; erecti  patres 
restitutam  credebant  rempublicam : consul  alter,  comes 
animosior,  quam  auctor,  suscepisse  collegam  priorem 
actionem  tam  gravis  rei  facile  passus,  in  peragendis  con- 
sularis officii  partem  ad  se  vindicabat.  Tum  tribuni,  elu- 
dentes velut  vana  dicta,  persequi  quaerendo,  quonam  modo 
exercitum  educturi  consules  essent,  quos  delectum,  habere 
nemo  passurus  esset  ? Nobis  vero,  inquit  Quinctius,  nihil 
delectu  opus  est ; quum,  quo  tempore  P.  Valerius  ad  reci- 
piendum Capitolium  arma  plebi  dedit,  omnes  in  verba  iu- 
raverint,  conventuros  se  iussu  consulis,  nec  iniussu  abituros. . 
Edicimus  itaque,  omnes,  qui  in  verba  iurastis,  crastina  dic 
armati  ad  lacum  Regillum  adsitis.  Cavillari  tum  tribuni, 
et  populum  exsolvere  religione  velle  : privatum  co  tem- 
pore Quinctium  fuisse,  quum  sacramento  adacti  sint.  Sed. 
nondum  haec , quae  nunc  tenet  saeculum  , negligentia 
detim  venerat : nec  interpretando  sibi  quisque  iusiuran- 
dum  et  leges  aptas  faciebat,  sed  suos  potius  mores  ad 
ea  accommodabat.  Igitur  tribuni,  ut  impediendae  rei 
nulla  spes  erat,  de  proferendo  exitu  agere  : eo  magis, 
quod,  et  augures  iussos  adesse  ad  Regillum  lacum,  fama 

exierat,  locumque  inaugurari , ubi  auspicato  cum  populo 
agi  posset ; ut,  quicquid  Romae  vi  tribunicia  rogatum  esset, 
ia  comitiis  ibi  abrogaretur.  Omnes  id  iussuros,  quod  con- 
sules vellent : neque  enim  provocationem  esse  longius  ab 
urbe  mille  passuum : et  tribunos,  si  eo  adveniant,  in  alia 
turba  Quiritium  subiectos  fore  consulari  imperio.  Terre- 
bant haec : sed  ilie  maximus  torror  animos  agitabat, 
quod  saepius  Quinctius  dictitabat.  Se  consulem  comitia 
nim  habiturum.  Non  ita  civitatem  aegram  esse,  ut  consue- 
tis remediis  sisti  possit.  Dictatore  opus  esse  reijmblicae,  ut, 
qui  se  moverit  ad  sollicitandum  statum  civ  itatis,  sentiat,  sine 
provocatione  dictaturam  esse. 

XXI.  Senatus  in  Capitolio  erat.  Eo  tribuni  cnm  per- 
turbata plebe  veniunt.  Multitudo  clamore  ingenti,  nunc 
consulum,  nunc  patrum,  fidem  implorant : nec  ante  mo- 
verunt de  sententia  consulem,  quam  tribuni,  se  in  auc- 
toritate patrum,  futuros  esse,  polliciti  sunt.  Tunc,  re- 
ferente consule  de  tribunorum  et  plebis  postulatis,  sena- 
tusconsulta fiunt.  Neque  tribuni  legem  eo  aimo  ferrent, 
neque  consules  ab  urbe  exercitum  educerent.  In  reliquum 
magistratus  continuari,  et  eosdem  tribunos  refici,  iudicare 
senatum  contra  rempublicam  esse.  Consules  fuere  in  pa- 
trum potestate : tribuni,  reclamantibus  consulibus,  re- 
fecti. Patres  quoque,  ne  quid  cederent  plebi,  et  ipsi  L. 
Quinctium  consulem  reficiebant.  Nulla  toto  anno  vehe- 
mentior  actio  consulis  fuit.  Mirer,  inquit,  si  rana  vestra, 
patres  conscripti,  auctoritas  ad  plebem  est  ? Vos  elevatis 
eam.  Quippe , quia  plebs  senatusconsultum  in  continuandis 
magistratibus  solvit,  ipsi  quoque  solutum  vultis,  ne  temeri- 
tati multitudinis  cedatis:  tanquam  id  sit  plus  posse  in  civi- 
tate, plus  levitatis  ac  licentiae  habere.  Levius  enim  vanius- 
que  profecto  est,  sua  decreta  et  consulta  tollere,  quam  alio- 
rum. Imitamini,  patres  conscripti,  turbam  inconsultam:  et, 
qui  exemplo  aliis  esse  debetis,  aliorum  exemplo  peccetis  po- 
tius, quam  alii  vestro  recte  faciant ; dum  ego  ne  imiter  tri- 
bunos, nec  me  contra  senatusconsultum  consulem  renuntiari 
patiar.  Te  vero,  C.  Claudi,  adhortor,  ut  et  ipse  populum  ro- 
manum  hac  licentia  arceas : et  de  me  hoc  tibi  persuadeas, 
me  ita  accepturum,  ut  non  honorem  meum  a te  impeditum, 
sed  gloriam  spreti  honoris  auctam,  invidiamque,  quae  ex  con- 


Digitized  Dy  Googl 


1.1«.  111.  CAl>.  XXII. 


lol 

linuato  eo  impenderet,  levatam  putem.  Communiter  inde  edi-  • 
eunt,  Ne  quis  L.  Quinctium  comulcm  faceret:  si  quis  je- 
cisset, se  ia  suffragium  non  observaturos. 

XXII.  Consules  creati  Q.  Fabius  Vibulanus  tertium 
et  L.  Cornelius  Malugincnsis.  Census  actus  eo  anno  : 
lustrum,  propter  Capitolium  captum,  consulem  occisum, 
condi  religiosum  fuit.  Q.  Fabio,  L.  Cornelio  consulibus, 
principio  anui  statim  res  turbulentae.  Instigabant  plebem 
tribuni.  Bellum  ingens  a • Volscis  et  Aequis  Latini  atque 
Hernici  nuntiabant : iam  Antii  Volscorum  legiones  esse. 
Et  ipsam  coloniam  ingens  metus  erat  defecturam  : aegre- 
que  impetratum  a tribunis,  ut  bellum  praeverti  sinerent. 
Consules  inde  partiti  provincias.  Fabio,  ut  Antium  legio- 
nes duceret,  datum  : Cornelio,  ut  Romae  praesidio  esset; 
ne  qua  pars  hostium,  qui  Aequis  mos  erat,  ad  populan- 
dum veniret.  Hernici  et  Latini  iussi  milites  dare  ex  foe- 
dere : duaeque  partes  sociorum  in  exercitu,  tertia  civium 
fuit.  Postquam  ad  diem  praestitutum  venerunt  socii,  con- 
sul extra  portam  Capenam  castra  locat.  Inde , lustrato 
exercitu,  Antium  profectus,  haud  procul  oppido  stativis- 
que hostium  consedit.  Ubi  quum  Volsci,  quia  nondum 
ab  Aequis  venisset  exercitus,  dimicare  non  ausi,  quem- 
admodum quieti  vallo  se  tutarentur,  pararent ; postero 
die  Fabius,  non  permixtam  unam  sociorum  civiumque, 
sed  trium  populorum  tres  separatim  acies  circa  vallum 
hostium  instruxit.  Ipse  erat  medius  cum  legionibus  ro- 
manis.  Inde  signum  observare  inssit,  ut  pariter  et  socii 
rem  inciperent,  referrentque  pedem,  si  receptui  cecinis- 
set. Equites  item  suae  cuique  parti  post  principia  collo- 
cat. Ita  trifariam  adortus  castra  circumvenit : et,  quum 
undique  instaret,  non  sustinentes  impetum  Volscos  vallo 
deturbat.  Transgressus  inde  munitiones,  pavidam  turbam 
inclinatamque  in  partem  unam  castris  expellit.  Inde  ef- 
fuse fugientes  eques,  cui  superare  vallum  haud  facile 
fuerat,  quum  ad  id  spectator  pugnae  astitisset,  libero 
campo  aaeptus,  parte  victoriae  fruitur,  territos  caedendo. 
Magna  et  in  castris  et  extra  munimenta  caedes  fugien- 
tium fuit : sed  praeda  maior  ; quia  vix  arma  secum  ef- 
ferre hostis  potuit : deletusque  exercitus  foret,  ni  fugien- 
tes silvae  texissent. 

XX11I.  Dum  ad  Antium  haec  geruntur,  interim  Ae- 
qui, robore  iuventutis  praemisso,  arcem  tusculanam  im- 
proviso nocte  capiunt : reliquo  exercitu  haud  procul 
moenibus  Tusculi  considunt , ut  distenderent  hostiam 
copias.  Haec  celeriter  Hornam,  ab  Horna  in  castra  An- 
tium perlata,  movent  Homanos  haud  secus,  quam  si  Ca- 
pitolium captum  nuntiaretur : adeo  et  recens  erat  Tuscu- 
ianorum  meritam,  et  similitudo  ipsa  periculi  reposcere 
datum  auxilium  videbatur.  Fabius,  omissis  omnibus,  prae- 
dam ex  castris  raptim  Antium  convehit.  Ibi  modico 
praesidio  relicto,  citatum  agmen  Tusculum  rapit.  Nihil 
praeter  arma,  et  quod  cocti  ad  manum  fuit  cibi,  ferre 
militi  licuit.  Commeatum  ab  Horna  consul  Cornelius  sub- 
vehit. Aliquot  menses  Tusculi  bellatum.  Parte -exercitus 
consul  castra  Aequorum  oppugnabat : partem  Tuscula- 
nis dederat  ad  arcera  recuperandam.  Vi  nunquam  eo 
subiri  potuit  Fames  postremo  inde  detraxit  hostein.  Quo 
postquam  ventum  ad  extremum  est , inermes  nudique 
omnes  sub  iugum  ab  Tusculanis  missi.  Hos,  ignominiosa 
fuga  domum  se  recipientes,  Homanus  consul  in  Algido 
consecutus,  ad  unum  omnes  occidit  Victor  ad  Columen 
(id  loco  nomen  est)  exercitu  relicto  castra  locat.  Et  al- 
ter consul,  postquam  moenibus  iam  romanis,  pulso  hoste, 
periculum  esse  desierat,  et  ipse  ab  Homa  profectus.  Ita 
bifariam  consules  ingressi  hostium  fines,  ingenti  certa- 
mine hinc  Volscos,  hinc  Aequos  populantur.  Eodem  anno 
descisse  Antiates,  apud  plerosque  auctores  invenio.  L. 
Cornelium  consulem  id  bellum  gessisse,  oppidumque  ce- 
pisse, certum  affirmare,  quia  nulla  apud  vetustiores  scri- 
ptores eius  rei  mentio  est,  non  ausim.  • 

XXIV.  Hoc  bello  perfecto,  tribunicium  domi  bellum 
patres  territat  Clamant,  fraude  fieri,  quod  foris  teneatur 
exercitus  : frustrationem  eam  legis  tollendae  esse  : se  nihilo- 
minus rem  susceptam  peracturos.  Obtinuit  tamen  P.  Lu- 
cretius praefectus  urbis,  ut  actiones  tribuniciae  in  adven- 
tum consulum  differrentur.  Erat  et  nova  exorta  causa 
motus.  A.  Cornelius  et  Q.  Servilius  quaestores  M.  Vol- 
scio,  quod  falsus  haud  dubie  testis  in  Caesonem  exsti- 
tisset, diem  dixerant.  Multis  enim  emanabat  indiciis, 
neque  fratrem  Volscii,  ex  quo  semel  fuerit  aeger,  un- 

quam  non  modo  visum  in  publico,  sed  ne  assurrexisse 
quidem  ex  morbo,  multorumque  tabe  mensium  mortuum: 
nec  his  temporibus,  in  quae  testis  crimen  coniecisset, 
Caesonem  Romae  visum  : affirmantibus,  qui  una  merue- 
rant, secum  eum  tum  frequentem  ad  signa  sine  ullo  com- 
meatu fuisse.  Ni  ita  esset,  multi  privatim  ferebant  Vol- 
scio  iudices.  Quum  ad  iudicium  ire  non  auderet,  omnes 
eae  res,  in  unum  congruentes,  haud  magis  dubiam  dam- 
nationem Volscii , quam  Caesonis  Volscio  teste  fuerat, 
faciebant  In  mora  tribuni  erant,  qui  comitia  quaestores 
habere  de  reo,  nisi  prius  habita  de  lege  essent,  passu- 
ros negabant.  Ita  extracta  utraque  res  in  consulum  ad- 
ventum est.  Qui  ubi  triumphantes  victore  cum  exercitu 
urbem  inierunt,  quia  silentium  de  lege  erat,  perculsos 
magna  pars  credebant  tribunos.  At  illi,  (etenim  extre- 
mum anni  iam  erat)  quartum  affectantes  tribunatum,  in 
comitiorum  disceptationem  ab  lege  certamen  averterant : 
et  quum  consules  nihilominus  adversus  continuationem 
tribunatus,  quam  si  lex  minuendae  suae  maiestalis  causa 
promulgata  ferretur,  tetendissent,  victoria  certaminis  pe- 
nes tribunos  fuit.  Eodem  anno  Aequis  pax  est  petenti- 
bus data.  Census,  res  priore  anno  inchoata,  perficitur  : 
idque  lustrum  ab  origine  urbis  decimum  conditum.  Fue- 
runt censa  civium  capita  centum  septemdecim  millia  tre- 
centa novemdecim.  Consulum  magna  domi  bellique  eo 
anno  gloria  fuit : quod  et  foris  pacem  peperere,  et  domi, 
etsi  non  concors,  minus  tamen,  quam  alias,  infesta  civi- 
tas fuit. 

XXV.  L.  Minucius  inde  et  C.  Nautius  consules  facti 
duas  residuas  anni  prioris  causas  exceperunt.  Eodem 
modo  consules  legem,  tribuni  iudicium  de  Volscio  impe- 
diebant; sed  in  quaestoribus  novis  maior  vis,  maior  auc- 
toritas erat.  Cum  M.  Valerio,  Valerii  filio,  Volesi  ne- 
pote quaestor  erat  T.  Quinctius  Capitolinus,  qui  ter  con- 
sul fuerat.  Is,  quoniam  neque  Quinctiae  familiae  Caeso, 
neque  reipublicae  maximus  iuvenum  restitui  posset,  fal- 
sum testem,  qui  dicendae  causae  innoxio  potestatem  ade- 
misset, iusto  ac  pio  bello  persequebatur.  Quum  Virgi- 
nius maxime  et  tribuni  de  lege  agerent,  duftm  mensium 
spatium  consulibus  datum  est  ad  inspiciendam  legem  : 

‘7 


Digitized  b y Googte 


T.  LIVII 


154 

ut,  (juum  edocuissent  populum,  quid  fraudis  occultae  fer- 
retur, sinerent  deinde  suffragium  inire.  Hoc  intervalli 
datum  res  tranquillas  in  urbe  fecit.  Nec  diuturnam  quie- 
tem Aequi  dederunt : qui,  rupto  foedere , quod  ictum 
erat  priore  anno  cum  Romanis,  imperium  ad  Gracchum 
Cloelium  deferunt.  Is  tum  longe  princeps  in  Aequis  erat. 
Graccho  duce  in  lavicanum  agrum,  inde  in  lusculanum, 
hostili  populatione  veniunt,  plcnique  praedae  in  Algido 
castra  locant.  In  ea  castra  Q.  Fabius,  P.  Volumnius,  A. 
Postumius,  legati  ab  Roma,  venerunt  questum  iniurias, 
et  ex  foedere  res  repetitum.  Eos  Aequorum  imperator, 
quae  mandata  habeant,  ab  senatu  romano,  ad  quercum 
iubct  dicere  ; se  alia  interim  acturum.  Quercus  ingens  ar- 
bor praetorio  imminebat,  cuius  umbra  opaca  sedes  erat. 
Tum  ex  legatis  unus  abiens,  ct  haec,  inquit,  sacrata  quer- 
cus, et  quicquid  deorum  est,  audiant  foedus  a vobis  ruptum: 
nostrisque  ct  nunc  querelis  adsint , et  mox  armis ; quum 
deorum  hominumque  simul  violata  iura  exsequemur.  Romam 
ut  rediere  legati,  senatus  iussit,  alterum  consulem  con- 
tra Gracchum  in  Algidum  exercitum  ducere  : alteri  po- 
pulationem finium  Aequorum  provinciam  dedit.  Tribuni 
suo  more  impedire  delectum  : et  forsitan  ad  ultimum 
impedissent ; sed  novus  subito  additus  terror  est. 

XXVI.  Vis  Sabinorum  ingens  prope  ad  moenia  urbis 
infesta  populatione  venit.  Foedati  agri , terror  inieclus 
urbi  est.  Tum  plebs  benigne  arma  cepit : reclamantibus 
frustra  tribunis,  magni  duo  exercitus  scripti.  Alterum 
Nautius  contra  Sabinos  duxit : caslrisquc  ad  Eretum  po- 
sitis, per  expeditiones  parvas,  plerumque  nocturnis  in- 
cursionibus, tantam  vastitatem  in  sabino  agro  reddidit, 
ut,  comparati  ad  eam,  prope  intacti  bello  fines  romani 
viderentur.  Minucio  neque  fortuna  nec  vis  animi  eadem 
in  gerendo  negotio  fuit:  nam,  quum  haud  procul  ab 
hoste  castra  posuisset , nulla  magnopere  clade  accepta, 
castris  se  pavidus  tenebat.  Quod  ubi  senserant  hostes, 
crevit  ex  metu  alieno,  ut  fit,  audacia  : et,  nocte  adorti 
castra,  postquam  parum  vis  aperta  profecerat,  munitio- 
nes postero  die  circumdant.  Quae  priusquam,  undique 
vallo  obiecto,  clauderent  exitus,  quinque  equites,  inter 
stationes  hostium  emissi,  Romam  pertulere,  consulem 

exercitumque  obsideri.  Nihil  nec  tam  inopinatum , nec 
tam  insperatum  accidere  potuit.  Itaque  tantus  pavor,  tanta 
trepidatio  fuit,  quanta,  si  urbem,  non  castra,  hostes  ob- 
siderent. Nautium  consulem  arcessunt  : in  quo  quum 
parum  praesidii  videretur,  dictatoremque  dici  placeret, 
qui  rem  perculsam  restitueret,  L.  Quinctius  Cincinnatus 
consensu  omnium  dicitur.  Operae  pretium  est  audire,  qui 
omnia  prae  divitiis  humana  spernunt,  neque  honori  ma- 
gno locum,  neque  virtuti  putant  esse,  nisi  ubi  effuse  af- 
fluant opes.  Spes  unica  imperii  populi  romani  L.  Quinc- 
tius trans  Tiberim,  contra  eum  ipsum  locum,  ubi  nunc 
navalia  sunt,  quatuor  iugerum  colebat  agrum,  quae  prata 
Quinclia  vocantur.  Ibi  ab  legatis,  seu  fossam  fodiens  pa- 
lae innisus,  seu  quum  araret ; operi  certe,  id  quod  con- 
stat, agresti  intentus;  salute  data  in  vicem  redditaque, 
rogatus,  ut,  (/uod  bene  verteret  ipsi  reique  publicae,  togatus 
mandata  senatus  audiret , admiratus  , rogitansque  , satin' 
salva  essent  omnia  ? togam  propere  e tugurio  proferre 
uxorem  Raciliam  iubet.  Qua  simul,  absterso  pulvere  ac 
sudore,  velatus  processit,  dictatorem  eum  legali  gratu- 
lantes  consalutant : in  urbem  vocant : qui  terror  sit  in 
exercitu,  exponunt.  Navis  Quinctio  publice  parata  fuit; 
transvectumque  tres  obviam  egressi  filii  excipiunt ; inde 
alii  propinqui  atque  amici ; tum  patrum  maior  pars.  Ea 
frequentia  stipatus,  antecedentibus  lictoribus,  deductus 
est  domum.  Iit  plebis  concursus  ingens  fuit : sed  ea  ne- 
quaquam taro  laeta  Quinctium  vidit;  et  imperii  nimium, 
et  virum  in  ipso  imperio  vehementiorem  rata.  Et  illa 
quidem  nocte  nihil  praeterquam  vigilatum  est  in  urbe. 

XXV11.  Postero  die  dictator,  quum  ante  lucem  in  fo- 
rum venisset,  magistrum  equitum  dicit  L.  Tarquitium 
patriciae  gentis,  sed  qui,  quum  stipendia  pedibus  propter 
paupertatem  fecisset,  bello  tamen  primus  longe  roma- 
nae  iuventutis  habitus  esset.  Cum  magistro  equitum  in 
concionem  venit,  iustilium  edicit,  claudi  tabernas  tota 
urbe  iubet,  vetat  quemquam  privatae  quicquam  rei  agere. 
Tum,  quicunque  aetate  militari  essent,  armati,  cum  ci- 
bariis in  dies  quinque  coctis  vallisque  duodenis , ante 
solis  occasum  Martio  in  campo  adessent : quibus  aetas 
ad  militandum  gravior  esset,  vicino  militi,  dum  is  arma 


loti  T.  LIVII 

pararet,  vallumque  peteret,  cibaria  coquere  iussit.  Sic 
luventus  discurrit  ad  vallum  petendum  : sumpsere,  unde 
cuique  proximum  fuit : prohibitus  nemo  est : impigreque 
omnes  ad  edictum  dictatoris  praesto  fuere.  Inde  compo- 
sifo  agmine  non  itineri  magis  apti,  quam  proelio,  si  res 
ita  tulisset,  legiones  ipse  dictator,  magister  equitum  sum 
equites  ducit.  In  utroque  agmine , quas  tempus  ipsum 
poscebat,  adhortationes  erant : Adderent  gradum  ; matu- 
rato opus  esse,  ut  nocte  ad  hostem  pervenire  possent ; con- 
sulem exercitumque  romanum  obsiden ; tertium  diem  iam 
clausos  esse : quid  quaeque  nox  aut  dies  ferat,  incertum 
esse : puncto  saepe  temporis  maximarum  rerum  momenta 
verti.  Accelera  signifer,  sequere  miles,  inter  se  quoque, 
gratificantes  ducibus,  clamabant.  Media  nocte  in  Algidum 
perveniunt:  et,  ut  sensere,  se  iam  prope  hostes  esse,  si- 
gna constituunt. 

XXV11I.  Ibi  dictator , quantum  nocte  prospici  pote- 
rat, equo  circumvectus,  contemplatusque,  qui  tractus  ca- 
strorum, quaeque  forma  esset,  tribunis  militum  impera- 
vit, ut  sarcinas  in  unum  coniici  iubeant,  militem  cum 
armis  valloque  redire  in  ordines  suos.  Facta,  quae  im- 
peravit. Tum  quo  fuerant  ordine  in  via  exercitum  om- 
nem longo  agmine  circumdat  hostium  castris,  et,  ubi 
signum  datum  sit,  clamorem  omnes  tollere  iubet  : cla- 
more sublato,  aute  se  quemque  ducere  fossam,  et  iacere 
vallum.  Edito  imperio,  signum  secutum  est:  iussa  miles 
exsequitur;  clamor  hostes  circumsonat.  Superat  inde  ca- 
stra hostium,  et  in  castra  consulis  venit : alibi  pavorem, 
alibi  gaudium  ingens  facit,  Ilomani,  civilem  esse  clamo- 
rem, atque  auxilium  adesse,  inter  se  gratulantes,  ultro  ex 
stationibus  ac  vigiliis  territant  hostem.  Consul  differen- 
dum negat : Illo  clamore  non  adventum  modo  significari, 
sed  rem  ab  suis  coeptam : mirumque  esse,  ni  iam  exteriore 
parte  castra  hostium  oppugnentur.  Itaque  arma  suos  ca- 
pere, et  se  subsequi  iubet.  Nocte  initum  proelium  est  a 
legionibus : dictatori  clamore  significant,  ab  ea  quoque 
parte  rem  in  discrimine  esse.  Iam  se  ad  prohibenda  cir- 
cumdari opera  Aequi  parabant,  quum,  ab  interiore  ho- 
ste proelio  coepto,  ne  per  media  sua  castra  fieret  eruptio, 
a munientibus  ad  pugnantes  introrsum  versi , vacuam 

noctem  operi  dedere  : pugaatumque  cum  consule  ad  lu- 
cem est.  Luce  prima  iam  circumvallati  ab  dictatore  erant, 
et  vix  adversus  unum  exercitum  pugnam  sustinebant. 
Tum  a Quinctiano  exercitu,  qui  confestim  a perfecto  opere 
ad  arma  rediit,  invaditur  vallum.  Hic  instabat  nova  pu- 
gna : illa  nihil  remiserat  prior.  Tum,  ancipiti  malo  ur- 
gente, a proelio  ad  preces  versi,  hinc  dictatorem,  hinc 
consulem  orare,  ne  in  occidione  victoriam  ponerent,  ut 
inermes  se  inde  abire  sinerent  Ab  consule  ad  dictato- 
rem ire  iussis  ignominiam  infensus  addidit  Gracchum 
Cloelium  ducem  principesque  alios  vinctos  ad  se  adduci 
iubet,  oppido  Corbione  decedi ; Sanguinis  se  Aequorum 
non  egere : licere  abire : sed,  ut  exprimatur  tartdem  con- 
fessio, subactam  dominatamque  esse  gentem,  sub  iugum  abi- 
turos. Tribus  hastis  iugum  fit,  humi  fixis  duabus,  super- 
qne  eas  transversa  una  deligata.  Sub  hoc  iugo  dictator 
Aequos  misit. 

XXIX.  Castris  hostium  receptis,  plenis  omnium  rerum, 
(nudos  enim  emiserat)  praedam  omnem  suo  tantum  mi- 
liti dedit : consularem  exercitum  ipsuraque  consulem  in- 
crepans, Carebis,  inquit,  praedae  parte,  miles,  ex  eo  ho- 
ste, cui  prope  praedae  fuisti : et  tu,  L.  Minuci,  donec  con- 
sularem animum  incipias  habere,  legatus  his  legionibus  prae- 
eris. Ita  se  Minucius  abdicat  consulatu,  iussusque  ad  exer- 
citum manet.  Sed  adeo  tum  imperio  meliori  animus  man- 
suete obediens  erat,  ut  beneficii  magis,  quam  ignominiae, 
hic  exercitus  memor,  et  coronam  auream  dictatori  libram 
pondo  decreverit,  et  proficiscentem  eum  patronum  salu- 
taverit. Romae  a Q.  rabio  praefecto  urbis  senatus  ha- 
bitus triumphantem  Quinclium,  quo  veniebat  agmine, 
urbem  ingredi  iussit.  Ducti  ante  currum  hostium  duces: 
militaria  signa  praelata : secutus  exercitus  praeda  onu- 
stus. Epulae  instructae  dicuntur  fuisse  ante  omnium  do- 
mos : epulantesque  cum  carmine  triumphali  et  solemni- 
hus  iocis,  comissantium  modo,  currum  secuti  sunt.  Eo 
die  L.  Mamilio  Tusculano,  approbantibus  cunctis,  civi- 
tas data  est.  Confestim  se  dictator  magistratu  abdicas- 
set,  ni  comitia  M.  Volscii  falsi  testis  tenuissent : ea  ne 
impedirent  tribuni,  dictatoris  obstitit  metus.  Volscius 
damnatus  Lanuvium  in  exsilium  abiit.  Quinctius  sexto 

decimo  die  dictatura,  iu  sex  menses  accepta,  se  abdica-1 
vit.  Per  eos  dies  consul  Nautius  ad  Eretum  cum  Sabi- 
nis egregie  pugnat.  Ad  vastatos  agros  ea  quoque  clades 
accessit  Sabinis.  Minucio  Fabius  Quintus  successor  in 
Algidum  missus.  Extremo  anno  agitatum  de  lege  ab  tri- 
bunis est : sed,  quia  duo  exercitus  aberant,  ne  quid  fer- 
retur ad  populum,  patres  tenuere.  Plebes  vicit,  ut  quin- 
tum  eosdem  tribunos  crearent.  Lupos  visos  in  Capitolio 
ferunt  a canibus  fugatos ; ob  id  prodigium  lustratum 
Capitolium  esse.  Haec  eo  anno  gesta. 

XXX.  Sequuntur  consules  Q.  Minucius,  C.  Horatius 
Pulvillus.  Cuius  initio  anni  quum  foris  otium  esset,  domi 
seditiones  iidem  tribuni,  eadem  lex  faciebat;  ulteriusque 
ventum  foret,  (adeo  exarserant  animis)  ni,  velut  dedita 
opera,  nocturno  impetu  Aequorum  Corbione  amissum 

fraesidium  nuntiatum  esset.  Senatum  consules  vocant, 
ubentur  subitarium  scribere  exercitum,  atque  in  Algi- 
dum ducere.  Inde,  posito  legis  certamine,  nova  de  de- 
lectu contentio  orta.  Vincebaturque  consulare  imperium 
tribunicio  auxilio,  quum  alius  additur  terror : sabinum 
exercitum  praedatum  descendisse  in  agros  romanos ; 
inde  ad  urbem  venire.  Is  metus  perpulit,  ut  scribi  mi- 
litem tribuni  sinerent;  non  sine  pactione  tamen,  ut,  quo- 
niam ipsi  quinquennium  clusi  essent,  parvumque  id  plebi 
praesidium  foret,  decem  deinde  tribuni  plebis  crearen- 
tur. Expressit  hoc  necessitas  patribus : id  modo  excepere, 
ne  postea  eosdem  tribunos  iuberent.  Tribunicia  comitia, 
ne  id  quoque  post  bellum,  ut  cetera,  vanum  esset,  ex- 
templo habita.  Trigesimo  sexto  anno  a primis  tribunis 
plebis,  decem  creati  sunt,  bini  ex  singulis  classibus  : ita- 
que cautum  est,  ut  postea  crearentur.  Delectu  deinde 
habito,  Minucius,  contra  Sabinos  profectus,  non  invenit 
hostem.  Horatius,  quum  iam  Aequi,  Corbione  interfecto 
praesidio,  Ortonam  etiam  cepissent,  in  Algido  pugnat: 
multos  mortales  occidit : fugat  hostem  non  ex  Algido 
modo,  sed  a Corbione  Ortonaque.  Corbionem  etiam  di- 
ruit propter  proditum  praesidium, 

XXXI.  Deinde  M.  Valerius,  Sp.  Virginius  consules 
facti.  Domi  forisque  otium  fuit : annona  propter  aqua- 
rum intemperiem  laboratum  est.  De  Aventino  publicando 

lex  lata  est.  Tribuni  plebis  iidem  refecti  sequente  anno, 
T.  Romilio,  C.  Veturio  consulibus,  legem  omnibus  con- 
cionibus suis  celebrabant.  Pudere  se  numeri  sui  nequic - 
quam  aucti,  si  ea  res  aeque  suo  biennio  iacerel,  ac  toto 
superiore  lustro  iacuisset.  Quum  maxime  haec  agerent, 
trepidi  nuntii  ab  Tusculo  veniunt,  Aequos  in  agro  tu- 
sculano  esse.  Fecit  pudorem  recens  eius  populi  meritum 
morandi  auxilii.  Ambo  consules,  cum  exercitu  missi,  ho- 
stem in  sua  sede  in  Algido  inveniunt.  Ibi  pugnatum  : 
supra  septem  millia  hostium  caesa  : alii  fugati : praeda 
parta  ingens.  Eam  propter  inopiam  aerarii  consnles  ven- 
diderunt. Invidiae  tamen  res  ad  exercitum  fuit,  eadem- 
que  tribunis  materiam  criminandi  ad  plebem  consulSs 
praebuit.  Itaque  ergo,  ut  magistratu  abiere,  Sp.  Tarpeio, 
A.  Aterio  consulibus,  dies  dicta  est  Romilio  ab  C.  Clau- 
dio Cicerone,  tribuno  plebis  ; Veturio  ab  L.  Alieno,  aedili 

Slebis.  Uterque  magna  patrum  indignatione  damnatus, 
iomilius  decem  millibus  aeris,  Veturius  quindecim.  Nec 
haec  priorum  calamitas  consulum  segniores  novos  fece- 
rat consules.  Et  se  damnari  posse  aiebant : et  plebem,  et 
tribunos  legem  ferre  non  posse.  Tum,  abiecla  lege,  quae 
promulgata  consenuerat,  tribuni  lenius  agere  cum  pa- 
tribus. Finem  tandem  certaminum  facerent.  Siplcbeiae  leges 
displicerent,  at  illi  communiter  legum  latores,  et  ex  plebe 
H ex  patribus,  qui  utrisque  utilia  ferrent,  quaeque  aequandae 
libertatis  essent,  sinerent  creari.  Rem  non  aspernabantur 
patres  : daturum  leges  neminem,  nisi  ex  patribus,  aiebant. 
Qunm  de  legibus  conveniret,  de  latore  tantum  discre- 

fiaret;  missi  legati  Athenas  Sp.  Postumius  Albus,  A.  Man- 
ius, P.  Sulpicius  Camerinus  ; iussique  inclutas  leges  So- 
lonis describere,  et  aliarum  Graeciae  civitatum  instituta, 
mores,  iuraque  noscere. 

XXXII.  Ab  externis  bellis  quietus  annus  fuit;  quie- 
tior insequens,  P.  Curiatio  et  Sex.  Quinctilio  consulibus, 
perpetuo  silentio  tribunorum : quod  primo  legatorum, 
qui  Athenas  ierant,  legumque  peregrinarum  exspectatio 
praebuit : dein  duo  simul  mala  ingentia  exorta , fames 
pestilentiaque,  foeda  homini,  foeda  pecori.  Vastati  agri 
sunt:  urbs  assiduis  exhausta  funeribus;  multae  et  clarae 
lugubres  domus.  Flamen  Quirinalis  Ser.  Cornelius  mor- 

tuus ; augur  G.  Horatius  Pulvillus : in  cuius  locum  C. 
Veturium  eo  cupidius,  quia  damnatus  a plebe  erat,  au- 
gures legere.  Mortuus  consul  Quinctilius,  quatuor  tri- 
buni plebis.  Multiplici  clade  foedatus  annus : ab  hoste 
otium  fuit.  Inde  consules  C.  Menenius,  P.  Sestius  Capi- 
tolinus. Neque  eo  anno  quicquam  belli  externi  fuit : domi 
motus  orti.  Iam  redierant  legati  cum  allicis  legibus : eo 
intentius  instabant  tribuni,  ut  tandem  scribendarum  le- 
gum initium  fieret.  Placet  creari  decemviros  sine  provo- 
catione, et  ne  quis  eo  anno  alius  magistratus  esset.  Ad- 
mlscerenturne  plebeii,  controversia  aliquamdiu  fuit : po- 
stremo concessum  patribus,  modo  ne  lex‘lcilia  de  Aven- 
tino, aliaeque  sacratae  leges  abrogarentur. 

XXXIII.  Anno  trecentesimo  altero,  quam  condita  Ro- 
ma erat,  iterum  mutatur  forma  civitatis,  ab  consulibus 
ad  decemviros,  quemadmodum  ab  regibus  ante  ad  con- 
sules venerat,  translato  imperio.  Minus  insignis,  quia  non 
diuturna,  mutatio  fuit : laeta  enim  principia  magistratus 
eius  nimis  luxuriavere.  Eo  citius  lapsa  res  est,  repeti- 
tumqnc,  duobus  uti  mandaretur  consulum  nomen  impe- 
riumque. Decemviri  creati  Ap.  Claudius,  T.  Genucius, 
P.  Sextius,  L.  Veturius,  C.  lulius,  A.  Manlius,  Ser.  Sul- 
picius, P.  Curiatius,  T.  Romilius,  Sp.  Postumius.  Clau- 
dio et  Genucio,  quia  designati  consules  in  eum  annum 
fuerant,  pro  honore  honos  redditus:  et  Sextio  alteri  con- 
sulum prioris  anni,  quod  eam  rem  collega  invito  ad  pa- 
tres retulerat.  His  proximi  habiti  legati  tres,  qui  Athe- 
nas ierant : simul  ut  pro  legatione  tam  longinqua  prae- 
mio esset  honos : simul  peritos  legum  peregrinarum  ad 
condenda  nova  iura  usui  fore  credebant.  Supplevere  ce- 
teri numerum.  Graves  quoque  aetate  electos  novissimis 
suifragiis  ferunt,  quo  minus  ferociter  aliorum  scitis  ad- 
versarentur. Regimen  totius  magistratus  penes  Appium 
erat  favore  plebis  : adeoque  novum  sibi  ingenium  indue- 
rat, ut  plebicola  repente  omnisque  aurae  popularis  capta- 
tor evaderet,  pro  truci  saevoque  insectatore  plebis.  De- 
cimo die  ius  populo  singuli  reddebant  Eo  die  penes 
praefectum  iuris  faeces  duodecim  erant : collegis  novem 
singuli  accensi  apparebant : et  in  unica  concordia  inter 
ipsos  (qui  consensus  privatis  interdum  inutilis  esset)  sum- 

ma  adversus  alios  aequitas  erat.  Moderationis  eorum  ar- 
gumentum exemplo  unius  rei  notasse,  satis  erit  Quum 
sine  provocatione  creati  essent,  defosso  cadavere,  domi 
apud  P.  Sextium,  patriciae  gentis  virum,  invento,  pro- 
latoque  in  concionem,  in  re  iuxta  manifesta  atque  atroci, 
C.  Iuli  iis  decemvir  diem  Sextio  dixit,  et  accusator  ad 
populum  exstitit,  cuius  rei  iudex  legitimus  erat : deces- 
sitque  iure  suo,  ut  demptum  de  vi  magistratus  populi 
libertati  adiiceret. 

XXXIV.  Quum  promptum  hoc  ius  velut  ex  oraculo 
incorruptum  pariter  ab  his  summi  infimique  ferrent,  tum 
legibus  condendis  opera  dabatur : ingentique  hominum 
exspectatione  propositis  decem  tabulis,  populum  ad  con- 
cionem advocaverunt : et,  quod  bonum , faustum,  felixque 
reipublicae,  ipsis,  liberisque  eorum  esset,  ire  et  legere  leges 
propositas  iussere.  Se  quantum  decem  hominum  ingeniis  pro- 
videri potuerit,  omnibus  summis  infimisque  iura  aequasse : 
plus  pollere  multorum  ingenia  consiliaque.  Versarent  in 
animis  secum  unamquamque  rem,  agitarent  deinde  sermo- 
nibus : atque  in  medium,  quid  in  quaque  re  plus  minusve 
esset,  conferrent.  Eas  leges  liabitwum  populum  romanum, 
quas  consensus  omnium  non  tussisse  latas  magis,  quam  tu- 
lisse, videri  posset.  Quum  ad  rumores  hominum  de  uno- 
quoque legum  capite  edito  satis  correctae  viderentur,  cen- 
turiatis comitiis  decem  tabularum  leges  perlatae  sunt : 
qui  nunc  quoque,  in  hoc  immenso  aliarum  super  alias 
acervatarum  legum  cumulo,  fons  omnis  publici  privatique 
est  iuris.  Vulgatur  deinde  rumor,  duas  deesse  tabulas; 
quibus  adiectis,  absolvi  posse  velut  corpus  omnis  romani 
iuris.  Ea  exspectatio,  quum  dies  comitiorum  appropin- 
quaret, desiderium  decemviros  iterum  creandi  fecit,  lam 
plebs,  praeterquam  quod  consulum  nomen,  haud  secus 
quam  regum,  perosa  erat,  ne  tribunicium  quidem  au- 
xilium, cedentibus  in  vicem  appellationi  decemviris, 
quaerebat. 

XXXV.  Postquam  vero  comitia  decemviris  creandis 
in  trinum  nundinum  indicta  sunt ; tanta  exarsit  ambi- 
tio, ut  primores  quoque  civitatis  (metu  credo,  ne  tanti 
possessio  imperii,  vacuo  ab  se  relicto  loco,  haud  satis 
dignis  pateret)  prensarent  homines ; honorem,  summa 

ope  a se  impugnalum,  ab  ea  plebe,  cum  qua  contende- 
rant, suppliciter  petentes.  Demissa  iam  in  discrimen  di- 
gnitas, ea  aetate,  iisque  honoribus  actis,  stimulabat  Ap. 
Claudium.  Nescires,  utrum  inter  decemviros,  an  inter 
candidatos,  numerares  : propior  interdum  petendo,  quam 
gerendo,  magistratui  erat.  Criminari  optimates,  extollere 
candidatorum  levissimum  quemque  humillimumque ; ipse 
medius  inter  tribunicios  Duilios  Iciliosque  iu  foro  voli- 
tare, per  illos  se  plebi  venditare : donec  collegae  quo- 
que, qui  unice,  illi  dediti  fuerant  ad  id  tempus,  conie- 
eere  in  cum  oculos,  mirantes  quid  sibi  vellet.  Apparere, 
nihil  sinceri  esse ; Profecto  haud  gratuitam  in  tanta  su- 
perbia comitatem  fore.  Nimium  in  ordinem  se  ipsum  cogere, 
H vulgari  cum  privatis,  non  tam  properantis  abire  magi- 
stratu, quam  viam  ad  continuandum  magistratum  quaeren- 
tis, esse.  Propalam  obviam  ire  cupiditati  parum  ausi  ob- 
secundando mollire  impetum  aggrediuntur.  Comitiorum 
illi  habendorum,  quando  minimus  natu  sit,  munus  con- 
sensu iniungunt.  Ars  haec  erat,  ne  somet  ipse  creare 
posset ; quod  praeter  tribunos  plebis  (et  id  ipsum  pes- 
simo exemplo)  nemo  unquam  fecisset.  Ille  enimvero,  quod 
bene  vertat,  habiturum  se  comitia  professus,  impedimen- 
tum pro  occasione  arripuit : deiectisque  honore  per  coi- 
tionem duobus  Quincliis,  Capitolino  et  Cincinnato,  et 
patruo  suo  C.  Claudio , conslantissimo  viro  in  optima- 
tium causa,  et  aliis  eiusdem  fastigii  civibus,  nequaquam 
splendore  vitae  pares  decemviros  creat : se  in  primis, 
quod  haud  secus  factum  improbabant  boni,  quam  nemo 
facere  ausurum  crediderat.  Creati  cum  eo  AI.  Cornelius 
Maluginensis,  AI.  Sergius,  L.  Minucius,  Q.  Fabius  Vi- 
bulanus,  Q.  Poetelius,  T.  Antonius  Merenda,  C.*Duilius, 
Sp.  Oppius  Cornicen,  AI’.  Uabuleius. 

XXaVI.  Ille  finis  Appio  alienae  personae  ferendae 
fuit.  Suo  iam  inde  vivere  ingenio  coepit,  novosque  col- 
legas iam  prius,  quam  inirent  magistratum,  in  suos  mo- 
res formare.  Quotidie  coibant  remotis  arbitris : inde  im- 

E olentibus  instructi  consiliis,  quae  secreto  ab  aliis  coquc- 
ant,  iam  haud  dissimulando  superbiam,  rari  aditus,  col- 
loquentibus  difficiles,  ad  Idus  Aiaias  rem  perduxere.  Idus 
tum  Maiae  solemnes  ineundis  magistratibus  erant.  Initio 

igitur  magistratus  primum  honoris  diem  denuntiatione 
ingentis  terroris  insignem  fecere.  Nam  quum  ita  priores 
decemviri  servassent,  ut  unus  fasces  haberet,  et  hoc  in- 
signe regium  in  orbem,  suam  cuiusque  vicem,  per  om- 
nes iret,  subito  omnes  cum  duodenis  fascibus  prodiere. 
Centum  viginti  lictores  forum  impleverant,  et  fascibus 
secures  illigatas  praeferebant : nec  attinuisse  demi  secu- 
rim, quum  sine  provocatione  creati  essent,  interpreta- 
bantur. Decem  regum  species  erat,  multiplicatusque  ter- 
ror non  infimis  solum,  sed  primoribus  patrum,  ratis  cae- 
dis causam  ac  principium  quaeri:  ut,  si  quis  memorem 
libertatis  vocem  aut  in  senatu  aut  in  populo  misisset, 
stalim  virgae  securesque  etiam  ad  ceterorum  metum  ex- 
pedirentur. Nam,  praeterquam  quod  in  populo  nihil  erat 
praesidii,  sublata  provocatione,  intercessionem  quoque 
consensu  sustulerant : quum  priores  decemviri  appella- 
tione collegae  corrigi  reddita  ab  se  iura  tulissent ; et 
quaedam,  quae  sui  iudicii  videri  possent,  ad  populum 
reiecissent.  Aliquamdiu  aequatus  inter  omnes  terror  fuit: 
paullatim  totus  vertere  in  plebem  coepit.  Abstinebatur 
a patribus : in  humiliores  libidinose  crudeliterque  con- 
sulebatur : hominum,  non  causarum,  toti  orant : ut  apud 
quos  gratia  vim  aequi  haberet.  Iudicia  domi  conflabant, 
pronuntiabant  in  foro.  Si  quis  collegam  appellasset,  ab 
eo,  ad  quem  venerat,  ita  discedebat,  ut  poeniterct,  non 
prioris  decreto  stetisse.  Opinio  etiam  sine  auctore  exie- 
rat, non  in  praesentis  modo  temporis  eos  iniuriam  con- 
spirasse, sed  foedus  clandestinum  inter  ipsos  iureiurando 
ictum,  ne  comitia  haberent,  perpetuoque  decemviratu 
possessum  semel  obtinerent  imperium. 

XXXVII.  Circumspectare  tum  patriciorum  vultus  ple* 
bcii,  et  inde  libertatis  captare  auram,  unde  servitutem 
timendo  in  eum  statum  rempublicam  adduxerant.  Primo- 
res patrum  odisse  decemviros,  odisse  plebein  : nec  pro- 
bare, quae  fierent ; et  credere,  haud  indignis  accidere. 
Avide  ruendo  ad  libertatem  in  servitutem  lapsos  iuvare 
nolle : cumulare  quoque  iniurias,  ut  taedio  praesentium 
consules  duo  tandem  et  status  pristinus  rerum  in  desi- 
derium veniant.  Iam  et  processerat  pars  maior  anni,  et 
duae  tabulae  legum  ad  prioris  anni  decem  tabulas  erant 

adiectae  : nec  quicquam  iam  supererat,  si  hae  quoque 
leges  centuriatis  comitiis  perlatae  essent,  cur  eo  magi- 
stratu reipublicae  opus  esset  Exspectabant,  quam  mox 
consulibus  creandis  comitia  edicerentur.  Id  modo  plebes 
agitabat,  quonam  modo  tribuniciam  potestatem,  muni- 
mentum libertati,  rem  intermissam  repararent.  Quum 
interitu  mentio  comitiorum  nulla  fieri,  et  decemviri,  qui 
primo  tribunicios  homines,  quia  id  populare  habebatur, 
circum  se  ostentaverant  plebei,  patriciis  iuvenibus  sepse- 
rant  latera  : eorum  catervae  tribunalia  obsederant  Hi 
ferre,  agere  plebem  plebisque  res;  quum  fortuna,  qua 
quicquid  cupitum  foret,  potentioris  esset.  Et  iam  ne  tergo 
quidem  abstinebatur : virgis  caedi,  alii  securi  subiici ; 
et,  ne  gratuita  crudelitas  esset,  bonorum  donatio  sequi 
domini  supplicium.  Hac  mercede  iuventus  nobilis  cor- 
rupta non  modo  non  ire  obviam  iniuriae,  sed  propalam 
licentiam  suam  malle,  quam  omnium  libertatem. 

XXXVIII.  Idus  Maiae  venere.  Nullis  subrogatis  ma- 
gistratibus, privati  pro  decemviris,  neque  animis  ad  im- 
perium inhibendum  imminutis,  neque  ad  speciem  hono- 
ris insignibus,  prodeunL  Id  vero  regnum  haud  dubie 
videri.  Deploratur  in  perpetuum  libertas ; nec  vindex 
quisquam  exsistit,  aut  futurus  videtur.  Nec  ipsi  solum 
desponderant  animos,  sed  contemni  coepti  erant  a fini- 
timis populis : imperiumque  ibi  esse,  ubi  non  esset  liber- 
tas, indignabantur.  Sabini  magna  manu  incursionem  in 
agrum  romanum  focere  : lateque  populati,  quum  homi- 
num atque  pecudum  inulti  praedas  egissent,  recepto  ad 
Eretum,  quod  passim  vagatum  erat,  agmine,  castra  lo- 
cant, spem  in  discordia  romana  ponentes ; eam  impe- 
dimentum delectui  fore.  Non  nuntii  solum,  sed  per  ur- 
bem agrestium  fuga  trepidationem  iniecib  Decemviri 
consultant,  quid  opus  facto  sit.  Destitutis  inter  patrum 
et  plebis  odia  addidit  terrorem  insuper  alium  iortuna. 
Aequi  alia  ex  parte  castra  in  Algido  locant : depopula- 
tumque  inde  excursionibus  lusculanum  agrum,  legati  ab 
Tusculo , praesidium  orantes,  nuntiant.  Is  pavor  perpu- 
lit decemviros,  ut  senatum,  simul  duobus  circumstanti- 
bus urbem  bellis,  consulerent.  Citari  iubent  in  curiam 
patres,  haud  ignari,  quanta  invidiae  immineret  tempe- 

stas : omnes  vastati  agri  pericujorumque  imminentium 
causas  in  se  congesturos,  tentationemque  eam  fore  abo- 
lendi sibi  magistratus,  ni  consensu  resisterent,  imperioque 
inhibendo  acriter  in  paucos  praeferocis  animi  conatus 
aliorum  comprimerent.  Postquam  audita  vox  in  foro  est 
praeconis,  patres  in  curiam  ad  decemviros  vocantis ; 
velut  nova  res,  quia  intermiserant  iap  diu  morem  con- 
sulendi senatus,  mirabundam  plebem  convertit,  quidnam 
incidisset , cur  ex  tanto  intervallo  rem  desuetam  usurparent. 
Hostibus  belloque  gratiam  habendam , quod  solitum  quic- 
qtiam  liberae  civitatis  fieret.  Circumspectare  omnibus  fori 
partibus  senatorem,  raroque  usquam  noscitare : curiam 
inde  ac  solitudinem  circa  decemviros  intueri ; quum  et 
ipsi  invisum  consensu  imperium,  et  plebs,  quia  privatis 
ius  non  esset  vocandi  senatum,  non  convenire  patres 
interpretarentur  ; iam  caput  fieri  libertatem  repetentium  , 
si  se  plebs  comitem  senatui  det,  et,  quemadmodum  patres 
vocali  non  coeant  in  senatum,  sic  plebs  abnuat  delectum. 
Haec  fremunt  plebes.  Patrum  haud  fere  quisquam  in  foro, 
in  urbe  rari  erant  Indignitate  rerum  cesserant  in  agros; 
suarumque  rerum  erant,  amissa  publica:  tantum  ab  in- 
iuria  se  abesse  rati,  quantum  a coetu  congressuque  im- 
potentium dominorum  se  amovissent.  Postquam  citati  non 
conveniebant,  dimissi  circa  domos  apparitores,  simul  ad 
pignora  capienda,  sciscitandumque,  num  consulto  detre- 
ctarent ? referunt,  senatum  in  agris  esse.  Laetius  id  de- 
cemviris accidit,  quam  si  praesentes  detrectare  imperium 
referrent.  Iubent  acciri  omnes,  senatumque  iif  diem  po- 
sterum edicunt:  qui  aliquanto  spe  ipsorum  frequentior 
convenit.  Quo  facto  proditam  a patribus  plebs  liberta- 
tem rata,  quod  iis,  qui  iam  magistratu  abissent,  priva- 
tisque, si  vis  abesset,  tanquam  iure  cogentibus,  senatus 
paruisset. 

XXXIX.  Sed  magis  obedienter  ventum  in  curiam  est, 

?uam  obnoxie  dictas  sententias  accepimus.  L.  Valerinm 
otitum,  proditum  memoriae  est,  post  relationem  Ap. 
Claudii,  priusquam  ordine  sententiae  rogarentur,  postu- 
lando ut  de  republica  liceret  dicere,  prohibentibus  mi- 
naciter decemviris,  proditurum  se  ad  plebem  denuntian- 
tem, tumultum  excivisse.  Nec  minus  ferociter  M.  Hora- 

tium  Barbatum  isse  in  certamen,  Decem  Tarquinios  ap- 
pellantem, admonentemque,  Valeriis  et  Horatiis  ducibus 
pulsos  reges.  Nec  nominis  homines  tum  pertaesum  esse  : 
quippe  quo  lovem  appellari  fas  sit,  quo  Romulum  condito- 
rem urbis,  deincepsque  reges  appellatos,  quod  sacris  etiam, 
ut  solemne,  retentum  sit.  Superbiam  violentiamqqe  tum  pe- 
rosos regis : quae  (j  in  rege  tum  eodem,  aut  in  filio  regis, 
ferenda  non  fuerint,  quem  laturum  in  tot  privatis  ? Vi- 
derent, ne,  vetando  in  curia  Ubere  homines  loqui,  extra 
curiam  etiam  moverent  vocem.  Neque  se  videre,  qui  sibi 
minus  privato  ad  concionem  populum  vocare,  quam  illis 
senatum  cogere,  liceat.  Ubi  vellent,  experirentur,  quanto 
ferocior  dolor  libertate  sua  vindicanda,  quam  cupiditas  iniu  - 
sta  dominatione,  esset.  De  bello  sabino  eos  referre ; tan- 
quam  maius  ullum  populo  romano  bellum  sit,  quam  cum 
iis,  qui,  legum  ferendarum  causa  creati,  nihil  iuris  in  ci- 
vitate reliquerint ; qui  comitia,  qui  annuos  magistratus,  qui 
vicissitudinem  imperitandi,  quod  unum  exaequandae  sit  li- 
bertatis, sustulerint ; qui  privati  fasces  et  regium  imperium 
habeant.  Fuisse,  regibus  exactis,  patricios  magistratus  crea- 
tos ; postea,  post  secessionem  plebis,  plebeios.  Cuius  illi  par- 
tis essent,  rogitaro  ? Populares  ? quid  enim  eos  per  popu- 
lum egisse  ? Optimates  ? qui  anno  iam  prope  senatum  non 
habuerint ; tunc  ita  habeant,  ut  de  republica  loqui  prohi- 
beant ? Ne  nimium  in  metu  alieno  spei  ponerent : graviora, 
(piae  patiantur,  videri  iam  hominibus,  quam  quae  metuant. 

XL.  Haec  vociferante  Horatio,  quum  decemviri  nec 
irae,  nec  ignoscendi  modum  reperirent,  nec,  quo  evasura 
res  esset,  cernerent ; C.  Claudii,  qui  patruus  Appii  de- 
cemviri erat,  oratio  fuit  precibus,  quam  iurgio,  similis, 
orantis  per  sui  fratris  parentisque  eius  Manes,  ut  civilis 
potius  societatis,  in  qua  natus  esset,  quam  foederis,  nefa- 
rie icti  cum  collegis,  meminisset.  Multo  id  magis  se  illius 
causa  orare,  quam  reipubticae.  Quippe  rempuhlicam,  si  a 
volentibus  nequeat,  ab  invitis  ius  expetituram.  Sed  ex  ma- 
gno certamine  magnas  excitari  ferme  iras ; earum  even- 
tum se  horrere.  Quum  aliud,  praeterquam  de  quo  retu- 
lissent, decemviri  dicere  prohiberent,  Claudium  interpel- 
landi verecundia  fuit.  Sententiam  igitur  peregit,  nullum 
placere  senatusconsultum  fieri.  Omnesque  ita  accipiebant, 

privatos  eos  a Claudio  iudicatos  : multiquo  ex  consula- 
ribus verbo  assensi  sunt.  Alia  sententia,  asperior  in  spe- 
ciem, vim  minorem  aliquanto  habuit , quae  patricios 
coire  ad  prodendum  interregem  iubebat:  censendo  enim, 
quoscunque  magistratus  esse,  qui  senatum  haberent,  iu- 
dicabat ; quos  privatos  fecerat- auctor  nullius  senatuscon- 
sulti faciendi,  ita  labante  iam  causa  decemvirorum,  L. 
Cornelius  Maluginensis,  M.  Cornelii  decemviri  trater, 
quum  ex  consularibus  ad  ultimum  dicendi  locum  con- 
sulto servatus  esset,  simulando  curam  belli,  fratrem  col- 
legasque eius  tuebatur  : Quonam  fulo  incidisset,  mirari  se 
dictitans,  ut  decemviros,  qui  decemviratum  petissent,  aut 
socii,  aut  hi  maxime  oppugnarent?  aut  quid  ita,  quum  per 
tot  menses  vacua  civitate  nemo,  iustine  magistratus  summae 
rerum  praeessent,  controversiam  fecerit ; nunc  demum,  quum 
hostes  prope  ad  portas  sint,  civiles  discordias  serant : nisi 
quod  in  turbido  minus  perspicuum  fore  putent,  quid  aga- 
tur. Ceterum  neminem,  maiore  cura  occupatis  animis,  ve- 
rum esse,  praeiudicium  rei  tantae  afferre.  Sibi  placere,  de 
eo,  quod  Valerius  Uoratiusque  ante  Idus  Hfaias  decemvi- 
ros abisse  magistratu  insimulent,  bellis,  quae  immineant, 
perfectis,  republica  in  tranquillum  redacta,  senatu  disce- 
ptante, agi:  et  iam  nunc  ita^sc  parare  Ap.  Claudium,  ut 
comitiorum,  quae  decemviris  creandis  decemvir  ipse  ha- 
buerit, sciat  sibi  rationem  reddendam  esse,  utrum  in  unum 
annum  creati  sint,  an  donec  leges,  quae  deessent,  perforen- 
tur. In  praesentia  omnia  praeter  bellum  omitti  placere  : 
cuius  si  falso  famam  vulgatam  vanaque  non  nuntios  solum, 
sed  Tusculanorum  etiam  legatos,  attulisse  putent,  specula- 
tores mittendos  censere,  qui  certius  explorata  referant.  Stn 
fides  et  nuntiis  et  legatis  habeatur,  delectum  primo  quoque 
tempore  haberi;  decemviros,  quo  cuique  eorum  videatur, 
exercitus  ducere ; nec  rem  aliam  praeverti. 

XLI.  In  hanc  sententiam  ut  discederetur,  iuniores  pa- 
trum evincebant.  Ferociores  iterum  coorti  V alerius  Ho- 
ratiusque  vociferari,  ut  de  republica  liceret  dicere  : dictu- 
ros ad  populum,  si  in  senatu  per  factionem  non  liceat. 
Necpic  enim  sibi  privatos,  aut  m curia,  aut  in  concione, 
posse  obstare ; neque  se  imaginariis  fascibus  eorum  cessu- 
ros esse.  Tum  Appius,  iam  prope  esse  ratus,  ut,  ni  vio- 

lentiae  eorum  pari  resisteretur  audacia,  victum  imperium 
esset;  Non  erit  melius,  inquit,  nisi  de  quo  consulimus, 
vocem  misisse : et  ad  Valerium,  negantem  se  privato  re- 
ticere, lictorem  accedere  iussit.  lam  Quiritium  fidem  im- 
plorante Valerio  a curiae  limine,  L.  Cornelius  complexus 
Appium,  non,  quod  simulabat,  consulendo,  diremit  cer- 
tamen : factaque  per  Cornelium  Valerio  dicandi  gratia, 
quae  vellet,  quum  libertas  non  ultra  vocem  excessisset, 
decemviri  propositum  tenuere.  Consulares  quoque  ac  se- 
niores ab  residuo  tribuniciae  potestatis  odio,  cuius  desi- 
derium plebi  multo  acrius,  quam  consularis  imperii,  re- 
bantur  esse,  prope  malebant,  postmodo  ipsos  decemvirps 
voluntate  abire  magistratu,  quam  invidia  eorum  exsur- 
gere rursus  plebem.  Si  leniter  ducta  res  sine  populari 
strepitu  ad  consules  redisset,  aut  bellis  interpositis,  aut 
moderatione  consulum  in  imperiis  exercendis,  posse  iri 
oblivionem  tribunorum  plebem  adduci.  Silentio  patrum 
edicitur  delectus  : iuniores,  quum  sine  provocatione  im- 
perium esset,  ad  nomina  respondent  Legionibus  scriptis, 
inter  se  decerbviri  comparabant,  quos  ire  ad  bellum, 
quos  praeesse  exercitibus  oporteret.  Principes  inter  de- 
cemviros erant  Q.  Fabius  et  Ap.  Claudius.  Bellum  domi 
maius,  quam  foris,  apparebat.  Appii  violentiam  aptiorem 
rati  ad  comprimendos  urbaifos  motus : in  Fabio  minus 
in  bono  constans,  quam  navum  in  malitia,  ingenium 
esse.  Hunc  enim  virum,  egregium  olim  domi  militiaeque, 
decemviratus  coliegaeque  ita  mutaverant,  ut  Appii,  quam 
sui,  similis  mallet  esse.  Huic  bellum  in  Sabinis,  M’.  Ra- 
buleio  et  Q.  Poetelio  additis  collegis,  mandatum.  M.  Cor- 
nelius in  Algidum  missus  cum  L.  Minucio  et  T.  Anto- 
nio et  C.  Duilio  et  M.  Sergio  : Sp.  Oppium  Ap.  Clau- 
dio adiutorem  ad  urbem  tuendam,  aequo  omnium  decem- 
virorum imperio,  decernunt. 

XLII.  Nihilo  militiae,  quam  domi,  melius  respublica 
administrata  est.  Illa  modo  in  ducibus  culpa,  quod,  ut 
odio  essent  civibus,  fecerant : alia  omnis  penes  milites 
noxa  erat : qui,  ne  quid  ductu  atque  auspicio  decemvi- 
rorum prospere  usquam  gereretur,  vinci  se  per  suum 
atque  illorum  dedecus  patiebantur.  Fusi  et  ab  Sabinis 
ad  Eretum,  et  in  Algido  ab  Aequis,  exercitus  erant.  Ab 

Ereto  per  silentium  noctis  profugi,  propius  urbem,  inter 
Fidenas  Crustumeriamquc,  loco  edito  castra  communie- 
rant : persecutis  hostibus  nusquam  se  aequo  certamine 
committentes,  natura  loci  ac  vallo,  non  virtute  aut  armis, 
tutabantur.  Maius  flagitium  in  Algido,  major  etiam  clades 
accepta:  castra  quoque  amissa  erant;  exutusquo  omnibus 
utensilibus’ miles,  Tusculum  se,  fide  misericordiaque  vic- 
turus hospitum,  (quae  tamen  non  fefellerunt)  contulerat. 
Romam  tanti  erant  terrores  allati,  ut,  posito  iam  decem- 
virali odio,  patres  vigilias  in  urbe  habendas  censerent : 
omnes,  qui  per  aetatem  arma  ferre  possent,  custodire  moe- 
nia, ac  pro  portis  stationes  agere  iuDerenl:  arma  Tusculum 
ad  supplementum  decernerent,  decemvirosque,  ab  arce 
Tusculi  degressos,  in  castris  militem  habere:  castra  alia 
a Fidenis  in  Sabinum  agrum  transferri : belloque  ultro 
inferendo  deterreri  hostes  a consilio  urbis  oppugnandae. 

XLIU.  Ad  clades  ab  hostibus  acceptas  duo  nefanda 
facinora  decemviri  belli  domique  adiiciunt.  L.  Siccium 
in  Sabinis,  per  invidiam  decemviralem  tribunorum  crean- 
dorum secessionisque  mentiones  ad  vulgus  militum  ser- 
monibus occultis  serentem,  prospeculatum  ad  locum  ca- 
stris capiendum  mittunt : datur  negotium  militibus,  quos 
miserant  expeditionis  eius  comites,  ut  eum  opportuno 
adorti  loco  interficerent.  Haud  inultum  interfecere:  nam 
circa  repugnantem  aliquot  insidiatores  cecidere,  quum 
ipse  se  praevalidus,  pari  viribus  animo,  circumventus 
tutaretur.  Nuntiant  in  castra  ceteri,  praecipitatum  in  in- 
sidias esse  Siccium  egregie  pugnantem,  militesque  quos- 
dam cum  eo  amissos.  Primo  fides  nuntiantibus  fuit.  Pro- 
fecta deinde  cohors  ad  sepeliendos,  qui  ceciderant,  de- 
cemvirorum permissu , postquam  nullum  spoliajum  ibi 
corpus,  Sicciumque  in  medio  iacentem  armatumque,  om- 
nibus in  eum  versis  corporibus,  videre ; hostium  neque 
corpus  ullum,  nec  vestigia  abeuntium  ; profecto  ab  suis 
interfectum  memorantes , retulere  corpus.  Invidiaeque 
plena  castra  erant,  et  Romam  ferri  protinus  Siccium  pla- 
cebat, ni  decemviri  funus  militare  ei  publica  impensa 
facere  maturassent.  Sepultus  ingenti  militum  moestitia, 
pessima  decemvirorum  in  vulgus  fama,  est. 

XLIV.  Sequitur  aliud  in  urbe  nefas,  ab  libidine  or- 

tura,  haud  minus  foedo  evenlu,  quam  quod  per  stuprum 
caedemque  Lucretiae  urbe  regnoque  Tarquinios  expu- 
lerat : ut  non  (inis  solum  idem  decemviris,  qui  regibus, 
sed  causa  etiam  eadem  imperii  amittendi  esset.  Ap.  Clau- 
dium virginis  plebeiae  stuprandae  libido  cepit.  Pater 
virginis  L.  Virginius  honestum  ordinem  in  Algido  du- 
cebat, vir  exempli  recti  domi  militiaeque.  Perinde  uxor 
instituta  fuerat,  liberique  instituebantur.  Desponderat  fi- 
liam L.  Icilio  tribunicio,  viro  acri,  et  pro  causa  plebis 
expertae  virtutis.  Hanc  virginem  adultam,  forma  excel-  ' 
lentem,  Appius,  amore  ardens,  pretio  ac  spe  pellicere 
adortus,  postquam  omnia  pudore  septa  animadverterat, 
ad  crudelem  superbamque  vim  animum  convertit.  HI. 
Claudio  clienti  negotium  dedit,  ut  virginem  in  servitu- 
tem assereret,  neque  cederet  secundum  libertatem  postu- 
lantibus vindicias : quod  pater  puellae  abesset,  locum 
iniuriae  esse  ratus.  Virgini,  venienti  in  forum,  (ibi  nam- 
que in  tabernis  literarum  ludi  erant)  minister  decemviri 
libidinis  manum  iniecit : serva  sua  natam,  servamque 
appellans,  sequi  se  iubebat ; cunctantem  vi  abstracturum. 
Pavida  puella  stupente,  ad  clamorem  nutricis,  fidem  Qui- 
ritium implorantis,  fit  concursus.  Virginii  patris  spon- 
sique Icilii  populare  nomen  celebratur : notos  gratia  eo- 
rum, turbam  indignitas  rei  virgini  conciliat.  Iam  a vi 
tuta  erat ; quum  assertor,  Nihil  opus  esse  multitudine  con- 
citata ait : se  iure  grassari , non  vu  Vocat  puellam  in  ius. 
Auctoribus,  qui  aderant,  ut  sequeretur,  ad  tribunal  Ap- 
pii perventum  est.  Notam  iudici  fabulam  petitor,  quippe 
apua  ipsum  auctorem  argumenti,  peragit;  puellam,  domi 
suae  natam,  furtoque  inde  in  domum  Virginii  translatam, 
suppositam  et  esse.  Id  se  indicio  compertum  afferre,  pro- 
haturumque  vel  ipso  Virginio  iudice,  ad  quem  maior  pars 
iniuriae  eius  pertineat.  Inierim  dominum  sequi  ancillam, 
aequum  esse.  Advocati  puellae,  quum  Virginium  reipu- 
blicae  causa  dixissent  abesse,  biduo  affuturum,  si  nun- 
tiatum ei  sit ; iniquum  esse,  absentem  de  liberis  dimi- 
care ; postulant,  ut  rem  integram  in  patris  adventum 
differat ; lege  ab  ipso  lata  vindicias  det  secundum  liber- 
tatem ; neu  patiatur,  virginem  adultam  famae  prius, 
quam  libertatis,  periculum  adire. 

XLV.  Appius  decreto  praefatus,  Quam  libertati  fave- 
rit, eam  ipsam  legem  declarare,  quam  Virginii  amici  po- 
stulationi suae  praetendant.  Ceterum  ita  in  ea  firmum  li- 
bertati fore  praesidium,  si  nec  causis,  nec  personis  variet. 
In  his  enim,  quae  asserantur  in  libertatem,  quia  quivis  lege 
agere  possit,  id  iuris  esse : in  ea,  quae  in  patris  manu  sit, 
neminem  esse  alium,  cui  dominus  possessione  cedat.  Placere 
itaque  patrem  arcessi:  interea  iuris  sui  iacturam  asserto- 
rem non  facere,  quin  ducat  puellam  sislendamque  in  ad- 
ventum eius,  qui  pater  dicatur,  promittat.  Adversus  iniu- 
riam  decreti  quum  multi  magis  fremerent,  quam  quis- 
quam unus  reclamare  auderet ; P.  Numitorius,  puellae 
avunculus,  et  sponsus  Icilius  interveniunt:  dataque  inter 
turbam  via,  quum  multitudo  Icilii  maxime  interventu 
resisti  posse  Appio  crederet,  lictor  decresse  ait : vocife- 
rantemque  Icilium  summovet.  Placidum  quoque  ingenium 
tam  atrox  iniuria  accendisset.  Ferro  hinc  tibi  summoven - 
dus  sum,  Appi,  inquit,  ut  tacitum  feras,  quod  celari  vis. 
Virginem  ego  liane  sum  ducturus,  nuptam  pudicamque  ha- 
biturus. Proinde  omnes  collegarum  quoque  lictores  convoca, 
expediri  virgas  et  secures  iube  : non  manebit  extra  domum 
patris  sponsa  Icilii.  Non,  si  tribunicium  auxilium  et  pro- 
vocationem plebi  romanae,  duas  arces  libertatis  tuendae, 
ademistis,  ideo  in  liberos  quoque  nostros  coniugesque  re- 
gnum vestrae  libidini  datum  est.  Saevite  in  tergum  et  in 
cervices  nostras  ; pudicitia  saltem  in  tuto  sit.  Huic  si  vis 
afferetur,  ego  praesentium  Quiritium  pro  sponsa,  Virginius 
militum  pro  unica  filia,  omnes  deorum  hominumque  implo- 
rabimus fidem  : neque  tu  istud  unguam  decretum  sine  caede 
nostra  referes.  Postulo,  Appi,  etiam  atque  etiam  conside- 
res, quo  progrediar  e.  Virginius  viderit,  de  filia,  ubi  vene- 
rit, quid  agat.  Hoc  tantum  sciat,  sibi,  si  huius  vindiciu 
cesserit,  conditionem  filiae  quaerendam  esse.  Me,  vindican- 
tem sponsam  in  libertatem,  vita  citius  deseret,  quam  fides. 

XLVI.  Concitata  multitudo  erat,  certamenque  instare 
videbatur.  Lictores  Icilium  circumsteterant  : nec  ultra 
minas  tamen  processum  est,  quum  Appius,  Non  Virgi- 
niam defendi  ab  Icilio,  sed  inquietum  hominem,  et  tribu- 
natum etiam  nunc  spirantem,  locum  seditionis  quaerere, 
diceret.  Non  praebiturum  se  illi  eo  die  materiam  : sed  ut 

tam  sciret,  non  id  petulantiae  suae,  sed  Virginio  absenti 
et  patrio  nomini  et  libertati,  datum,  ius  eo  dte  se  non  dic- 
turum,  neque  decretum  interpositurum:  a M.  Claudio  pe- 
titurum, decederet  iure  suo,  vindicarique  puellam  in  poste- 
rum diem  pateretur.  Quod  nisi  pater  postero  die  affuisset, 
denuntiare  se  Icilio  similibusque  Icilii,  neque  legi  suae  la- 
torem, neque  decemviro  constantiam  defore : nec  se  utique 
collegarum  lictores  convocaturum  ad  coercendos  seditionis 
auctores  : contentum  se  suis  lictoribus  fore.  Quum  dilatum 
tempus  iniuriae  esset,  secessissentque  advocati  puellae, 
placuit  omnium  primum,  fratrem  Icilii  liliumque  Numi- 
torii,  impigros  iuvenes,  pergere  inde  recta  ad  portam, 
et,  quantum  accelerari  posset,  Virginium  acciri  e castris. 
In  eo  verti  puellae  salutem,  si  postero  die  vindex  iniu- 
riae ad  tempus  praesto  esset-  lussi  pergunt,  citatisque 
equis  nuntium  aa  patrem  perferunt.  Quum  instaret  as- 
sertor puellae,  ut  vindicaret,  sponsoresque  daret ; atque 
id  ipsum  agi  diceret  Icilius,  sedulo  tempus  terens,  dum 
praeciperent  iter  nuntii  missi  in  castra,  manus  tollere 
undique  multitudo,  et  se  quisquo  paratum  ad  spondea 
dam  Icilio  ostendere.  Atque  ille  lacrimabundus,  Gratum 
est,  inquit ; crastina  die  vestra  opera  utar : sponsorum 
nunc  satis  est.  Ita  vindicatur  Virginia,  spondentibus  pro- 
pinquis. Appius,  paullisper  moratus,  ne  eius  rei  causa 
sedisse  videretur,  postquam,  omissis  rebus  aliis  prae  cura 
unius,  nemo  adibat,  domum  se  recepit ; collegisque  in 
castra  scribit,  ne  Virginio  commeatum  dent,  atque  etiam  in 
custodia  habeant.  Improbum  consilium  serum,  ut  debuit, 
fuit ; et  iam  commeatu  sumpto  profectus  Virginius  pri- 
ma vigilia  erat,  quum  postero  die  mane  de  retinendo  eo 
nequicquam  literae  reciduntur. 

XLVII.  At  in  urbe  prima  luce,  quum  civitas  in  foro 
exspectatione  erecta  staret,  Virginius  sordidatus  filiam 
suam  obsoleta  veste,  comitantibus  aliquot  matronis,  cum 
ingenti  advocatione  in  forum  deducit.  Circumire  ibi  et 
prensare  homines  coepit ; et  non  orare  solum  precariam 
opem,  sed  pro  debita  petere,  Se  pro  liberis  eorum  ac  con- 
iugibus  quotidie  in  acie  stare  : nec  alium  virum  esse,  cuius 
strenue  ac  ferociter  facta  in  bello  plura  memorari  possent. 
Quid  prodesse,  si,  incolumi  urbe,  quae,  capta,  ultima  timean: 

tur,  liberis  suis  sint  patienda  ? Haec  prope  concionabun- 
dus  circumibat  homines.  Similia  his  ab  Icilio  iactaban- 
tur  : comitatus  muliebris  plus  tacito  fletu,  quam  ulla  vox, 
movebat.  Adversus  quae  omnia  obstinato  animo  Appius 
(tanta  vis  amentiae  verins,  quam  amoris,  mentem  tur- 
baverat) in  tribunal  escendit : et,  ultro  querente  pauca 
petitore,  quod  ius  sibi  pridie  per  ambitionem  dictum  non 
esset,  priusquam  aut  ille  postulatum  perageret,  aut  Vir- 
ginio respondendi  daretur  locus,  Appius  interfatur.  Quem 
decreto  sermonem  praetenderit,  forsitan  aliquem  verum 
auctores  antiqui  tradiderint:  quia  nusquam  ullum  in  tanta 
foeditate  decreti  verisimilem  invenio ; id,  quod  constat, 
nudum  videtur  proponendum,  decresse  Vindicias  secun- 
dum servitutem.  Primo  stupor  omnes  admiratione  rei 
tam  atrocis  defixit : silentium  inde  aliquamdiu  tenuitr 
Dein  quum  M.  Claudius,  circumstantibus  matronis,  iret 
ad  prehendendam  virginem,  lamentabilisque  eum  mu- 
lierum comploratio  excepisset ; Virginius,  intentans  in 
Appium  manus,  Icilio,  inquit,  Appi,  non  tibi,  filiam  des- 
pondi : et  ad  nuptias,  non  ad  stuprum,  educavi.  Placet 
pecudum  ferarumque  ritu  promiscue  in  concubitus  ruere? 
Passurine  haec  isti  sint,  nescio : non  spero  esse  passuros 
illos,  qui  arma  habent.  Quum  repelleretur  assertor  vir- 
ginis a globo  mulierum  circumstantiumque  advocatorum, 
silentium  factum  per  praeconem. 

XLVI11.  Decemvir,  alienatus  ad  libidinem  animo,  ne- 
gat, hesterno  tantum  convicio  Icilii  violentiaque  Virginii, 
cuius  testem  populum  romanum  habeat,  sed  certis  quoque 
indiciis  compertum  se  habere,  nocte  tota  coetus  in  urbe  fa- 
ctos esse  ad  movendam  seditionem.  Itaque  se,  haud  inscium 
eius  dimicationis,  cum  armatis  descendisse ; non  ut  quem- 
quam quietum  violaret,  sed  ut  turbantes  civitatis  otium  pro 
maiestate  imperii  coerceret.  Proinde  quiesse  erit  melius.  I, 
inquit,  lictor , summove  turbam ; et  da  viam  domino  ad 
prehendendum  mancipium.  Quum  haec  intonuisset  plenus 
irae,  multitudo  ipsa  se  sua  sponte  dimovit,  desertaque 
praeda  iniuriae  puella  stabat.  Tum  Virginius,  ubi  nihil 
usquam  auxilii  vidit,  Quaeso,  inquit,  Appi,  primum  igno- 
sce patrio  dolori,  si  quid  inclementius  tn  te  sum  invectus  : 
deinde  sinas  hic  coram  virgine  nutricem  percunctari,  quid 

hoc  rei  sit  ? ut,  si  falso  pater  dictus  .sum , aequiore  hinc 
animo  discedam.  Data  venia,  seducit  Aliam  ac  nutricem 
prope  Cloacinae  ad  tabernas,  quibus  nunc  Novis  est  no- 
men : atque  ibi  ab  lanio  cultro  arrepto,  Hoc  te  uno,  quo 
possum,  ait,  modo,  filia,  in  libertatem  vindico.  Pectus  deinde 
puellae  transfigit;  respectansque  ad  tribunal,  Te,  inquit, 
Appi,  tuumque  caput  sanguine  hoc  consecro.  Clamore  ad 
tam  atrox  facinus  orto  excitus  Appius,  comprehendi  Vir- 
ginium iubet.  Ille  ferro,  quacunque  ibat,  viam  facere  : 
donec,  multitudine  etiam  prosequendum  tuente,  ad  por- 
tam perrexit.  Icilius  Numitoriusque  exsangue  corpus  sub- 
latum ostentant  populo : scelus  Appii,  puellae  infelicem 
formam,  necessitatem  patris  deplorant.  Sequentes  clami- 
tant matronae,  Eamne  liberorum  procreandorum  conditio- 
nem ? ea  pudicitiae  praemia  esse  ? ceteraque,  quae  in  tali 
re  muliebris  dolor,  quo  est  moestior  imbecillo  animo,  eo 
miserabilia  magis  querentibus  subiicit.  Virorum  et  ma- 
xime Icilii  vox  tota,  tribuniciae  potestatis  ac  provocatio- 
nis ad  populum  ereptae,  publicarumque  indignationum, 
erat. 

XLIX.  Concitatur  multitudo  partim  atrocitate  scele- 
ris, partim  spe  per  occasionem  repetendae  libertatis. 
Appius  nunc  vocari  Icilium,  nunc  retractantem  arripi ; 
postremo,  quum  locus  adeundi  apparitoribus  non  da- 
retur, ipse,  cum  agmine  patriciorum  iavenum  per  tur- 
bam vadens,  in  vincula  auci  iubet.  lam  circa  Icilium 
non  solum  multitudo,  sed  duces  quoque  multitudinis  erant 
L.  Valerius  et  M.  Horatius:  qui,  repulso  lictore,  Si  iure 
ageret,  vindicare  se  a privato  Icilium  aiebant ; si  vim  af- 
ferre conaretur , ibi  quoque  se  haud  impares  fore.  Hinc 
atrox  rixa  oritur.  Valerium  Horatiumque  lictor  decem- 
viri invadit : franguntur  a multitudine  fasces.  In  con- 
cionem Appius  ascendit:  sequuntur  Horatius  Valeriusque. 
Eos  concio  audit  : decemviro  obstrepitur,  lam  pro  im- 
perio Valerius  discedere  a privato  lictores  iubebat:  quum, 
fractis  animis,  Appius,  vitae  metuens,  in  domum  se  pro- 
pinquam foro,  insciis  adversariis,  capite  obvoluto,  rece- 
pit. Sp.  Oppius,  ut  auxilio  collegae  esset,  in  forum  ex 
altera  parte  irrumpit : videt  imperium  vi  victum.  Agi- 
tatus deinde  consiliis,  ad  quae  ex  omni  parte  assentiendo 

multis  auctoribus  trepidaverat,  senatum  postremo  vocari 
iussit.  Ea  res,  quod  magnae  parti  patrum  displicere  acta 
decemvirorum  videbantur,  spe  per  senatum  finiendae  po- 
testatis eius  multitudinem  sedavit.  Senatus  nec  plebem 
irritandam  censuit;  et  multo  magis  providendum,  ne  quid 
Virginii  adventus  in  exercitu  motus  faceret. 

L.  Itaque  missi  iunioros  patrum  in  castra,  quae  tum 
in  monte  Vecilio  erant,  nuntiant  decemviris,  ut  omni  ope 
ab  seditione  milites  contineant.  Ubi  Virginius  maiorem, 
quam  reliquerat  in  urbe,  motum  excivit.  Nam,  praeter- 
quam quod  agmine  prope  quadringentorum  hominum 
veniens,  qui  ab  urbe  indignitate  rei  accensi  comites  ei 
se  dederant,  conspectus  est;  strictum  etiam  telum,  resper- 
susque ipse  cruore,  tota  in  se  castra  convertit : et  togae, 
multifariam  in  castris  visae,  maioris  aliquanto,  quam 
erat,  speciem  urbanae  multitudinis  fecerant.  Quaerenti- 
bus, quid  rei  esset,  flens  diu  vocem  non  misit : tandem, 
ut  iam  ex  trepidatione  concurrentium  turba  constitit,  ac 
silentium  fuit,  ordine  cuncta,  ut  gesta  erant,  exposuit. 
Supinas  deinde  tendens  manus,  commilitones  appellans, 
orabat,  Ne,  quod  scelus  Ap.  Claudii  esset,  sibi  attribue- 
rent : neu  se,  ut  parricidam  liberdm,  aversarentur.  Sibi 
vitam  filiae  suae  cariorem  fuisse,  si  liberae  ac  pudicae  vi- 
vere licitum  fuisset.  Quum,  velut  servam,  ad  stuprum  rapi 
rideret,  morte  amitti  melius  ratum,  quam  contumelia,  libe- 
ros, misericordia  se  in  speciem  crudelitatis  lapsum.  Nec  se 
superstitem  filiae  futurum  fuisse,  nisi  spem  ulciscendae  mor- 
tis eius  in  auxilio  commilitonum  habuisset.  Illis  quoque  enim 
filias,  sorores,  coniugesque  esse  : nec  cum  filia  sua  libidi- 
nem Ap.  Claudii  exstinctam  esse : sed,  quo  impunitior  sit, 
eo  effrenatiorem  fore.  Aliena  calamitate  documentum  datum 
illis  cavendae  similis  iniuriae.  Quod  ad  se  attineat,  uxo- 
rem sibi  fato  ereptam : filiam,  quia  non  ultra  pudica  vi- 
ctura fuerit,  miseram,  sed  honestam,  mortem  occubuisse. 
Non  esse  iam  Appii  libidini  locum  in  domo  sua  : ab  alia 
violentia  eius  eodem  se  animo  suum  corpus  vindicaturum, 
quo  vindicaverit  filiae.  Ceteri  sibi  ac  liberis  suis  consule- 
rent. Haec  Virginio  vociferanti  succlamabat  multitudo, 
Nec  illius  dolori,  nec  suae  libertati  se  de  futuros.  Et  im- 
mixti turbae  militum  togati,  quum  eadem  illa  querendo, 

docendoque,  quanto  visa,  quam  audita,  indigniora  po- 
tuerint videri,  simul  profligatam  iam  rem  nuntiando 
Romae  esse;  insecutique,  qui  Appium  prope  interem- 
ptum in  exsilium  abisse  dicerent,  perpulerunt,  ut  ad 
arma  conclamaretur,  vellerentque  signa,  et  Romam  pro- 
ficiscerentur. Decemviri  simul  his,  quae  videbant,  simul 
his,  quae  acta  Romae  audierant,  perturbati,  alius  in  aliam 
partem  castrorum,  ad  sedandos  motus  discurrunt : et  le- 
niter agentibus  responsum  non  redditur : imperium  si 
quis  inhiberet,  et  viros  et  armatos  se  esse,  respondelnr. 
Eunt  agmine  ad  urbem,  et  Aventinum  insidunt ; ut  quis- 
que occurrerat,  plebem  ad  repetendam  libertatem  erean- 
dosque  tribunos  plebis  adhortantes:  alia  vox  nulla  vio- 
lenta audita  est  Senatum  Sp.  Oppius  habet : nihil  pla- 
cet aspere  agi:  quippe  ab  ipsis  datum  locum  seditionis 
esse.  Mittuntur  tres  legati  consulares,  Sp.  Tarpeius,  C. 
Iulius,  P.  Sulpicius,  qui  quaererent  senatus  verbis,  cujus 
iussu  castra  deseruissent  ? aut  quid  sibi  vellent,  qui  armati 
Aventinum  obsedissent  ? belloque  averso  ab  hostibus  patriam 
suam  cepissent  ? Non  defuit,  quid  responderetur  : deerat, 

3ui  daret  responsum,  nullodum  certo  duce,  nec  satis  au- 
entibus  singulis  invidiae  se  offerre.  Id  modo  a multi- 
tudine conclamatum  est,  ut  L.  Valerium  et  M.  Horatium 
ad  se  mitterent : his  se  daturos  responsum. 

LI.  Dimissis  legatis,  admonet  milites  Virginius,  in  re 
non  maxima  paullo  ante  trepidatum  esse,  quia  sine  capite 
multitudo  fuerit : responsumque,  quanquam  non  inutiliter, 
fortuito  tamen  magis  consensu,  quam  communi  consilio  esse. 
Placere  decem  creari,  qui  summae  rei  praeessent,  milita- 
rique honore  tribunos  militum  appellari . Quum  ad  eum 
ipsum  primum  is  honos  deferretur,  Melioribus  meis  ve- 
strisque rebus  reservate,  inquit,  ista  de  me  iudicia.  Nec 
mihi  filia  inulta  honorem  ullum  iucundum  esse  patitur  ; nec 
in  perturbata  republica  eos  utile  estpraeesse  vobis,  qui  pro- 
ximi invidiae  sint.  Si  quis  usus  mei  est,  nihilo  minor  ex 
privato  capietur.  Ita  decem  numero  tribunos  militares 
creant.  Neaue  in  Sabinis  quievit  exercitas.  Ibi  quoque, 
auctore  Icilio  Numitorioque,  secessio  ab  decemviris  facta 
est,  non  minore  motu  animorum  Siccii  caedis  memoria 
revocata,  quam  quem  nova  fama  de  virgine  adeo  foede 

ad  libidinem  petita  accenderat  Icilius  ubi  audivit,  tri- 
bunos militum  in  Aventino  creatos,  ne  comitiorum  mi- 
litarium praerogativam  urbana  comitia  iisdem  tribunis 
plebis  creandis  sequerentur,  peritus  rerum  popularium 
immipensque  ei  potestati,  et  ipse  prius,  quam  iretur  ad 
urbem,  pari  potestate,  eundem  numerum  ab  suis  crean- 
dum curat.  Porta  Collina  urbem  intravere  sub  signis, 
mediaque  urbe  agmine  in  Aventinum  pergunt.  Ibi,  con- 
iuncti  alteri  exercitui,  viginti  tribunis  militum  negotium 
dederunt,  ut  ex  suo  numero  duos  crearent,  qui  summae 
rerum  praeessent.  M.  Oppium,  Sex.  Manilium  creant. 
Patres,  solliciti  de  summa  rerum,  quum  senatus  quoti- 
die esset,  iurgiis  saepius  terunt  tempus,  quam  consiliis. 
Siccii  caedes  decemviris,  et  Appiana  libido,  et  dedecora 
militiae  obiiciebantur.  Placebat,  Valerium  Horatiumque 
ire  in  Aventinum.  Illi  negabant  se  aliter  ituros,  quam 
si  decemviri  deponerent  insignia  magistratus  eius,  quo 
anno  iam  ante  abissent.  Decemviri,  querentes  se  in  or- 
dinem cogi,  non  ante,  quam  perlatis  legibus,  quarum 
causa  creati  essent,  deposituros  imperium  se  aiebant. 

L1I.  Per  M.  Duilium,  qui  tribunus  plebis  fuerat,  cer- 
tior facta  plebs,  contentionibus  assiduis  nihil  transigi, 
in  Sacrum  montem  ex  Aventino  transit ; affirmante  Dui- 
lio, non  prius,  quam  deseri  urbem  videant,  curam  in  ani- 
mos patrum  descensuram.  Admoniturum  Sacrum  montem 
constantiae  plebis : scituros,  quod  sine  restituta  potestate 
redigi  in  concordiam  res  nequeant.  Via  Nomentana,  cui 
tum  Ficulensi  nomen  fuit,  profecti,  castra  in  monte  Sa- 
cro locavere,  modestiam  patrum  suorum  nihil  violando 
imitati.  Secuta  exercitum  plebs,  nullo,  qui  per  aetatem 
ire  posset,  retractante.  Prosequuntur  coniuges  liberique, 
cuinam  se  relinquerent  in  ea  urbe,  in  qua  nec  pudicitia, 
nec  libertas  sancta  esset,  miserabiliter  rogitantes.  Quum 
vasta  Romae  omnia  insueta  solitudo  fecisset,  in  foro  prae- 
ter paucos  seniorum  nemo  esset ; vocatis  utique  in  se- 
natum patribus,  desertum  apparuisset  forum;  plures  iam, 
quam  Horatius  et  Valerius,  vociferabantur,  Quid  exspec- 
tabitis, patres  conscripti  ? Si  decemviri  finem  pertinaciae 
non  faciunt,  ruere  ac  deflagrare  omnia  passuri  estis  ? Quod 
autem  istud  imperium  est,  decemviri,  quod  amplexi  tenetis? 

*8 

Tectis  ac  parietibus  iura  dicturi  estis?  Non  pudet,  licto- 
rum vestrorum  maiorem  prope  numerum  in  foro  conspici , 
quam  togatorum  aliorum  ? Quid,  si  hostes  ad  urbem  ve- 
niant, facturi  estis  ? quid,  si  plebs  mox , ubi  parum  seces- 
sione moveamur,  armata  veniat  ? Occasune  urbis  vultis  fi- 
nire imperium  ? Atqui  aut  plebs  non  est  habenda,  aut  ha- 
bendi sunt  tribuni  plebis.  Non  citius  canuerimus  patriciis 
magistratibus,  quam  illi  plebriis.  Novam  inexpertamque  eam 
potestatem  eripuere  patribus  nostris,  ne  nunc,  dulcedine  se- 
mel capti,  ferant  desiderium  : quum  praesertim  nec  nos  tem- 
peremus imperiis  quo  minus  illi  auxilii  egeant.  Quum  haec 
ex  omni  parte  iactarentur,  victi  consensu  decemviri,  fu- 
turos se,  quando  ita  videatur,  in  potestate  patrum  affir- 
mant. Id  modo  simul  orant  ac  monent,  ut  ipsis  ab  in- 
vidia caveatur : nec  suo  sanguine  ad  supplicia  patrum 
plebem  assuefaciant. 

LUI.  Tum  Valerius  Horatiusque,  missi  ad  plebem  con- 
ditionibus, quibas  videretur,  revocandam  componendas- 
que  res,  decemviris  quoque  ab  ira  et  impetu  multitudi- 
nis praecavere  iubentur.  Profecti  gaudio  ingenti  plebis 
in  castra  accipiuntur ; quippe  liberatores  haud  dubie  et 
motus  initio,  et  exitn  rei.  Ob  haec  advenientibus  gratiae 
actae.  Icilius  pro  multitudine  verba  facit.  Idem,  quum  de 
conditionibus  ageretur,  quaerentibus  legatis,  quae  postu- 
lata plebis  essent,  composito  iam  ante  adventum  legatorum 
consilio,  ea  postulavit,  ut  appareret,  in  aequitate  rerum 
plus,  quam  in  armis,  reponi  spei.  Potestatem  enim  tribu- 
niciam, provocationemque  repetebant,  quae  ante  decemvi- 
ros creatos  auxilia  plebis  fuerant,  et  ne  cui  fraudi  esset, 
concisse  milites  aut  plebem  ad  repetendam  per  secessionem 
libertatem.  De  decemvirorum  modo  supplicio  atrox  postu- 
latum fuit.  Dedi  quippe  eos  aequum  censebant,  vivosque 
igni  concrematuros  minabantur.  Legati  ad  ea  : Quae  con- 
silii fuerunt,  adeo  aequa  postulastis,  ut  ultro  vobis  deferenda 
fuerint : libertati  enim  ea  praesidia  petitis,  non  licentiae  ad 
impugnandos  alios.  Irae  vestrae  magis  ignoscendum,  quam 
inaulgendum  est : quippe  qui  crudelitatis  odio  in  crudelita- 
tem ruitis,  et  prius  paene,  quam  ipsi  liberi  sitis,  dominari 
iam  in  adversarios  vultis.  Nunquamne  quiescet  civitas  no- 
stra a suppliciis,  aut  patrum  in  plebem  romanam,  aut  ple- 

bis  in  patres  ? Scuto  vobis  magis,  quam  gladio,  opus  est. 
Satis  superque  humilis  est,  qui  iurc  aequo  in  civitate  vivit, 
nec  inferendo  iniuriam,  nec  patiendo.  Etiam,  si  quando  me- 
tuendos ros  praebituri  estis,  quum,  recuperatis  magistrati- 
bus legibusque  vestris,  iudicia  penes  vos  erunt  de  capite  no- 
stro fortunisque  ; tunc,  ut  quaeque  causa  erit,  statuetis  ; 
nunc  libertatem  repeti  satis  est. 

LIV.  Facerent,  ut  vellent,  permittentibus  cunctis,  mox 
redituros  se  legati  rebus  perfectis  affirmant.  Profecti  quum 
mandata  plebis  patribus  exposuissent,  alii  decemviri, 
quandoquidem  praeter  spem  ipsorum  supplicii  sui  nulla 
mentio  fieret,  haud  quicquam  abnuere.  Appius,  truci  in- 
genio et  invidia  praecipua,  odium  in  se  aliorum  suo  in 
eos  metiens  odio,  Haud  ignaro,  inquit,  imminet  fortuna. 
Video,  donec  arma  adversariis  tradantur,  differri  adversus 
nos  certamen  : dandus  invidiae  est  sanguis.  Nihil  ne  ego 
quidem  moror,  quo  minus  decemviratu  abeam.  Factum  se- 
natusconsultum, Ut  decemviri  se  primo  quoque  tempore 
magistratu  abdicarent : Q.  Furius  pontifex  maximus  tribu- 
nos plebis  crearet : et  ne  cui  fraudi  esset  secessio  militum 
plebisque.  His  senatusconsultis  perfectis,  dimisso  senatu, 
decemviri  prodeunt  in  concionem,  abdicantque  se  ma- 
gistratu, ingenti  hominum  laetitia.  Nuntiantur  haec  plebi: 
legatos,  quicquid  in  urbe  hominum  supererat,  prosequi- 
tur. Huic  multitudini  laeta  alia  turba  ex  castris  occur- 
rit : congratulantur  libertatem  concordiamque  civitati  re- 
stitutam. Legati  pro  concione  : Quod  bonum,  faustum,  fe- 
lixque  sit  vobis,  reique  publicae,  redite  in  patriam  ad  pe- 
nates, coniuges,  liberosque  vestros : sed,  qua  hic  modestia 
fuistis,  ubi  nullius  ager  in  tot  rerum  usu  necessario  tantae 
multitudini  est  violatus,  eam  modestiam  ferte  in  urbem.  Iu 
Aventinum  ite,  unde  profecti  estis.  Ibi  felici  loco,  ubi  prima 
initia  inchoastis  libertatis  vestrae,  tribunos  plebi  creabitis. 
Praesto  erit  pontifex  maximus,  qui  comitia  habeat.  Ingens 
assensus  alacritasque  cuncta  approbantium  fuit.  Convel- 
lunt inde  signa,  profeclique  Hornam  certant  cum  obviis 
gaudio : armati  per  urbem  silentio  in  Aventinum  perve- 
niunt. Ibi  extemplo,  pontifice  maximo  comitia  habente, 
tribunos  plebis  creaverunt,  omnium  primum  A.  Virgi- 
nium, inde  L.  Icilium,  et  P,  Numilorium  avunculum 

Virginiae,  auctores  secessionis.  Tum  C.  Siciuiura,  proge- 
niem eius,  quem  primum  tribunum  plebis  creatum  in 
Sacro  monte,  proditum  memoriae  est;  et  M.  Duilium, 
qui  tribunatum  insignem  ante  decemviros  creatos  gesse- 
rat, nec  in  decemviralibus  certaminibus  plebi  defuerat.  Spe 
deinde  magis,  quam  meritis,  electi  M.  f itinius,  M.  Pom- 
ponius, C.  Apronius,  P.  Villius,  C.  Oppius.  Tribunatu 
inito,  L.  Icilius  extemplo  plebem  rogavit,  et  plebs  scivit,  ne 
cui  fraudi  esset  secessio  ab  decemviris  facta.  Confestim 
de  consulibus  creandis  cum  provocatione  M.  Duilius 
rogationem  pertulit.  Ea  omnia  in  pratis  Flaminiis  conci- 
lio plebis  acta,  quem  nunc  circum  Flaminium  appellant. 

Lv.  Per  interregem  deinde  consules  creati,  L.  Vale- 
rius, M.  Horatius;  qui  extemplo  magistratum  occeperunt: 
quorum  consulatus  popularis  sine  ulla  patrum  iniuria, 
nec  sine  offensione  fuit : quicquid  enim  libertati  plebis 
caveretur,  id  suis  decedere  opibus  credebant  Omnium 
primum,  quum  veluli  in  controverso  iure  esset,  teneren- 
turne  patres  plebiscitis,  legem  centuriatis  comitiis  tulere, 
Ut,  quod  tributim  plebes  iussisset,  populum  teneret : qua 
lege  tribuniciis  rogationibus  telum  acerrimum  datum  esL 
Aliam  deinde  consularem  legem  de  provocatione,  uni- 
cum praesidium  libertatis,  decemvirali  potestate  ever- 
sam, non  restituunt  modo,  sed  etiam  in  posterum  mu- 
niunt, sanciendo  novam  legem,  Ne  quis  ullum  magistra- 
tum sine  provocatione  crearet : qui  creasset,  eum  ius  fasque 
esset  occidi : neve  ea  caedes  capitalis  noxae  haberetur.  Et 
quum  plebem  hinc  provocatione,  hinc  tribunicio  auxilio 
satis  firniassent,  ipsis  quoque  tribunis,  ut  sacrosancti  vi- 
derentur, (cuius  rei  prope  iam  memoria  aboleverat)  re- 
latis quibusdam  ex  magno  intervallo  caerimoniis,  reno- 
varunt ; et  quum  religione  inviolatos  eos,  tum  lege  etiam 
fecerunt,  sanciendo,  Ut,  qui  tribunis  plebis,  aedilibus,  in- 
dicibus, decemviris  nocuisset,  eius  caput  Iovi  sacrum  esset: 

S milia  ad  aedem  Cereris,  Liberi,  Liberaeque  venum  iret. 

ac  lege  iuris  interpretes  negant,  quemquam  sacrosan- 
ctum esse : sed  eum,  qui  eorum  cuiquam  nocuerit,  sa- 
crum sanciri.  Itaque  aedilem  prehendi  ducique  a maio- 
ribus magistratibus : quod  etsi  non  iure  fiat,  (noceri  enim 
ei,  cui  hac  lege  non  liceat)  tamen  argumentum  esse, 

non  haberi  pro  sacrosancto  aedilem : tribunos  vetere 
iureiurando  plebis,  quum  primum  eam  potestatem  crea- 
vit, sacrosanctos  esse.  Fuere,  qui  interpretarentur,  eadem 
hac  Horatia  lege  consulibus  quoque  et  praetoribus,  quia 
iisdem  auspiciis,  quibus  consules,  crearentur,  cautum  esse: 
iudicem  enim  consulem  appellari.  Quae  refellitur  inter- 
pretatio, quod  his  temporibus  nondum  consulem  iudicem, 
sed  praetorem,  appellari  mos  fuerit.  Hae  consulares 
leges  fuere.  Institutum  etiam  ab  iisdem  consulibus,  ut 
senatusconsulta  in  aedem  Cereris  ad  aediles  plebis  de- 
ferrentur ; quae  antea  arbitrio  consulum  supprimeban- 
tur vitiabanturque.  M.  Duilius  deinde  tribunus  plebis 
plebem  rogavit,  plebesque  scivit : Qui  plebem  sine  tribu- 
nis reliquisset,  quique  magistratum  sine  provocatione  creas- 
set,  tergo  ac  capite  puniretur.  Haec  omnia  ut  invitis,  ita 
non  adversantibus,  patriciis  transacta;  quia  nondum  in 
quemquam  unum  saeviebatur. 

LVl.  Fundata  deinde  et  potestate  tribunicia,  et  ple- 
bis libertate,  tnm  tribuni  aggredi  singulos  tutum  matu- 
rumque  iam  rati,  accusatorem  primum  Virginium  et  .AP- 
pium  reum  deligunt  Qunm  diem  Appio  V irgimus  dixis- 
set, et  Appius,  stipatus  patriciis  iuvenibus,  in  forum  de  - 
sccndisset ; redintegrata  extemplo  est  omnibus  memoria 
foedissimae  potestatis,  quum  ipsum  satellitesquc  eius  vi- 
dissent. Tum  Virginius,  Oratio,  inquit,  rebus  dubiis  in- 
venta est.  Itaque  neque  ego  accusando  apud  vos  eum  lem- 
]rus  teram,  a cuius  crudelitate  vosmet  ipsi  armis  vindica- 
stis : nec  istum  ad  cetera  scelera  impudentiam  in  defen- 
dendo se  adiicere  patiar.  Omnium  igitur  tibi,  Ap.  Claudi, 
quae  impie  nefarieque  per  biennium  alia  super  alia  es  au- 
sus, gratiam  facio  : unius  tantum  criminis  ni  iudiccm  dices, 
te  ab  libertate  in  servitutem  contra  leges  vindicias  non  de- 
disse, in  vincula  tc  duci  iubeo.  Nec  in  tribunicio  auxilio 
Appius,  nec  in  iudicio  populi  ullam  spem  habebat : at- 
tamen et  tribunos  appellavit ; et,  nullo  morante,  arre- 
ptus a viatore,  Provoco,  inquit.  Audita  vox  una  vindex 
libertatis,  ex  eo  missa  ore,  quo  vindiciae  nuper  ab  liber- 
tate dictae  erant,  silentium  fecit.  Et,  dum  pro  se  quisque, 
Deos  tandem  esse,  et  non  negligere  humana,  fremunt,  et 
superbiae  crudelitatique,  etsi  seras,  non  leves  tamen  venire 

poenas  : provocare , qui  provocationem  sustulisset ; et  implo- 
rare praesidium  populi,  qui  omnia  iura  populi  obtrisset ; 
rapique  in  vincula  egentem  ture  libertatis,  qui  liberum  cor- 
pus in  servitutem  addixisset ; ipsius  Appii,  inter  concionis 
murmur  fidem  populi  romani  implorantis,  vox  audie- 
batur. Maiorum  merita  in  rempubheam  domi  railitiaeque 
commemorabat:  suum  infelix  erga  plebem  romanam  stu- 
dium, quod  aequandarum  legum  causa  cum  maxima  offen- 
sione’ patrtim  consulatu  abisset:  suas  leqes,  quibus  manen- 
tibus, lator  earum  in  vincula  ducatur.  Ceterum  sua  propria 
bona  malaque,  quum  causae  dicendae  data  facultas  sit,  tum 
se  'experturum.  In  praesentia  se  communi  i ure  civitatis  ci- 
vem romanum  die  dicta  postulare,  ut  dicere  liceat,  ut  iu- 
dicium  populi  romani  experiri.  Non  ita  se  invidiam  per- 
timuisse, ut  nihil  in  aequitate  et  misericordia  civium  suorum 
spei  habeat.  Quod  si  indicta  causa  in  vincula  ducatur,  ite- 
rum se  tribunos  plebei  appellare,  et  monere,  ne  imitentur, 
quos  oderint.  Quod  si  tribuni  eodem  foedere  obligatos  se 
fateantur  tollendae  appellationis  causa,  in  quam  conspirasse 
decemviros  criminati  sint ; at  se  provocare  ad  populum  : 
implorare  leges  de  provocatione,  et  consulares,  et  tribunicias, 
eo  ipso  anno  latas.  Quem  enim  provocaturum,  si  hoc  indem- 
nato indicta  causa  non  liceat  ? cui  plebeio  et  humili  prae- 
sidium in  legibus  fore,  si  Ap.  Claudio  non  sit?  se  docu- 
mento futurum,  utrum  novis  legibus  dominatio,  an  libertas 
firmata  sit : et  appellatio  provocatioque  adversus  iniuriam 
magistratuum  ostentata  tantum  inanibus  literis,  an  vere 
data  sit. 

LVII.  Contra  ea  Virginius,  Unum  Ap.  Claudium  et  le- 
gum expertem  et  civilis  et  humani  foederis  esse,  aiebat. 
Respicerent  tribunal  homines,  castellum  omnium  scelerum : 
ubi  decemvir  ille  perpetuus,  bonis,  tergo,  sanguini  civium 
infestus,  virgas  securesque  omnibus  minitans,  deorum  homi- 
numque contemptor,  carnificibus,  non  lictoribus  stipatus, 
iam  ab  rapinis  et  caedibus  animo  ad  libidinem  verso,  vir- 
ginem ingenuam  in  oculis  populi  romani,  velut  bello  cap- 
tam, ab  complexu  patris  abreptam,  ministro  cubiculi  sui 
clienti  dono  dederit.  Ubi  crudeli  decreto  nefandisque  vindi- 
ciis dextram  patris  in  filiam  armaverit : ubi,  tollentes  cor- 
pus semianime  virginis , sponsum  avunculumque  in  carcerem 

duci  iusserit ; stupro  interpellato  magis,  quam  caede,  motus. 
.Et  illi  carcerem  aedificatum  esse,  quod  domicilium  plebis  ro- 
inanac  vocare  sit  solitus.  Proinde,  ut  ille  iterum  ac  saepius  pro- 
vocet, sic  se  iterum  ac  saepius  iudicem  illi  ferre,  ni  vindicias 
ab  libertate  in  servitutem  dederit : si  ad  iudicem  non  eat,  pro 
damnato  in  vincula  duci  iubere.  Ut  haud  quoquam  improban- 
te, sic  magno  motu  animorum,  quum  tanti  viri  supplicio 
suamet  plebi  iam  nimia  libertas  videretur,  in  carcerem  est 
coniectus:  tribunus  ei  diem  prodixit.  Inter  hacc  ab  Lati- 
nis et  Hernicis  legati  gratulatum  de  concordia  patrum  ac 
plebis  Hornam  venerunt ; donumque  ob  eam  lovi  opti- 
mo maximo  coronam  auream  in  Capitolium  tulere  parvi 
ponderis,  prout  res  haud  opulentae  erant,  colebanturque 
religiones  pio  magis,  quam  magnifice.  Iisdem  auctoribus 
cognitum  est,  Aequos  Volscosque  summa  vi  bellum  ap- 
parare. Itaque  partiri  provincias  consules  iussi.  Horatio 
Sabini,  Valerio  Aequi  Yolscique  evenere.  Quum  ad  ea 
bella  delectum  edixissent,  favore  plebis  non  iuniores  modo, 
sed  emeritis  etiam  stipendiis,  pars  magna  voluntariorum, 
ad  nomina  danda  praesto  fuere  : coque  non  copia  modo, 
sed  genere  etiam  militum,  veteranis  admixtis,  firmior 
exercitus  fuit.  Priusquam  urbem  egrederentur,  leges  de- 
cemvirales, quibus  tabulis  duodecim  est  nomen,  in  aes 
incisas  in  publico  proposuerunt.  Sunt,  qui  iussu  tribuno- 
rum aediles  functos  eo  ministerio  scribant. 

LVIII.  C.  Claudius,  qui,  perosus  decemvirorum  sce- 
lera, ot  ante  omnes  fratris  filii  superbiae  infestus,  Re- 
gillum, antiquam  in  patriam,  se  contulerat,  is  magno 
iam  natu , quum  ad  pericula  eius  deprecanda  redisset , 
cuius  vitia  fugerat,  soraidatus  cum  gentilibus  clientibusque 
in  foro  prensabat  singulos  : orabatque,  Ne  Claudiae  genti 
eam  inustam  maculam  vellent,  ut  carcere  et  vinculis  vide- 
rentur digni  : virum  honoratissimae  imaginis  futurum  ad 
posteros,  legum  latorem  conditoremque  ro mani  turis,  iacere 
vinctum  inter  fures  nQctumos  ac  latrones.  Averterent  ab  ira 
parumper  ad  cognitionem  cogitationemque  animos  : et  potius 
unum  tot  Claudiis  deprecantibus  condonarent,  quam  propter 
unius  odium  multorum  preces  aspernarentur.  Se  quoque  id 
generi  ac  nomini  dare  ; nec  cum  eo  in  gratiam  redisse, 
cuius  adversae  fortunae  velit  succursum.  Virtute  Ubertatem 

recuperatam  esse : clementia  concordiam  ordinum  stabiliri 
posse.  Erant,  quos  moveret  sua  magis  pietate,  quam  eius, 
pro  quo  agebat,  causa.  Sed  Virginius,  Sui  potius  ut  mi- 
sererentur, orabat,  filiaeque : nec  gentis  Claudiae , regnum 
in  plebem  sortitae,  sed  necessariorum  Virginiae  et  trium 
tribunorum  preces  audirent ; qui,  ad  auxilium  plebis  creati, 
ipsi  plebis  fidem  atque  auxilium  implorarent,  lustiores  hae 
lacrimae  videbantur.  Itaque,  spe  incisa,  priusquam  pro- 
dicta dies  adesset,  Appius  sibi  mortem  conscivit.  Subinde 
arreptus  a P.  Numitorio  Sp.  Oppius,  proximus  invidiae, 

3uo(l  in  urbe  fuerat,  quum  iniuslac  vindiciae  a collega 
icerentur.  Plus  tamen  facta  iniuria  Oppio,  quam  non 
prohibita,  invidiae  fecit.  Testis  productus,  qui,  septem 
et  viginti  enumeratis  stipendiis,  octies  extra  ordinem  do- 
natus, donaque  ea  gerens  in  conspectu  populi,  scissa 
veste  tergum  laceratum  virgis  ostendit,  nihilum  depre- 
cans,  quin,  si  quam  suam  noxam  reus  dicere  posset,  pri- 
vatus iterum  in  se  s<  ' t.  Oppius  quoque  ductus  in  vin- 
cula est,  et  ante  iu  jtn  finem  ibi  vitae  fecit.  Bona 

Claudii  Oppiique  tribuni  publicavere.  Collegae  eorum 
exsilii  causa  solum  verterunt : bona  publicata  sunt.  Et 
M.  Claudius,  assertor  Virginiae,  die  dicta  damnatus,  ipso 
remittente  Virginio  ultimam  poenam,  dimissus  Tibur  ex- 
sulatum abiit : Manesque  Virginiae,  mortuae  quam  vivae 
felicioris,  per  tot  domos  ad  petendas  poenas  vagati,  nullo 
relicto  sonte  tandem  quieverunt. 

LIX.  Ingens  metus  incesserat  patres,  vultusque  iam 
iidem  tribunorum  erant,  qui  decemvirorum  fuerant,  quum 
M.  Duilius  tribunus  plebis,  inhibito  salubriter  modo  ni- 
miae potestatis,  Et  libertatis,  inquit,  nostrae  et  poenarum 
cx  inimicis  satis  est:  itaque  hoc  anno  nec  diem  dici  cui- 
quam, nec  in  vincula  duci  quemquam  sum  passurus.  Nam 
neque  vetera  pecqata  repeU  iam  obliterata  placet,  quum 
nova  expiata  sint  decemvirorum  suppliciis ; et  nihil  admis- 
sum iri,  quod  tnm  tribuniciam  desiaqret,  spondet  perpetua 
consulum  amborum  in  libertate  vestra  tuenda  cura.  Ea  pri- 
mum moderatio  tribuni  metum  patribus  dempsit,  eadem- 
que  auxit  consulum  invidiam ; quod  adeo  toti  plebis  fuis- 
sent, ut  patrum  salutis  libertatisque  prior  plebeio  ma- 
gistratui, quam  patricio,  cura  fuisset ; et  ante  inimicos 

satietas  poenarum  suarum  cepisset,  quam  obviam  ituros 
licentiae  eorum  consules  appareret.  Multique  erant,  qui 
mollius  consultum  dicerent,  quod  legum  ab  iis  latarum 

Eatres  auctores  fuissent : neque  erat  dubium,  quin,  tur- 
ato  reipublicae  statu,  tempori  succubuissent. 

LX.  Consules,  rebus  urbanis  compositis,  fundatoque 
plebis  statu , in  provincias  diversi  abiere.  Valerius  ad- 
versus coniunctos  iam  in  Algido  exercitus  Aequorum  Vol- 
scorumque  sustinuit  consilio  bellum.  Quod  si  extemplo 
rem  fortunae  commisisset,  haud  scio,  an,  qui  tum  animi 
ab  decemvirorum  infelicibus  auspiciis,  Romanis  hostibus- 
que erant,  magno  detrimento  certamen  staturum  fuerit. 
Castris,  mille  passuum  ab  hoste  positis,  copias  contine* 
bat.  Hostes  medium  inter  bina  castra  spatium  acie  in- 
structa complebant : provocanlibusque  ad  proelium  re- 
sponsum romanus  nemo  reddebat.  Tandem  fatigati  stando, 
ac  nequicquam  exspectando  certamen,  Aequi  Volscique, 
postquam  concessum  propemodutg^Dvictoria  credebant, 

£ars  in  Hernicos,  pars  in  L^;,  ^jpraedatum  abeunt. 

elinquitur  magis  castris  praesfdiui?«T  quam  satis  virium 
ad  certamen.  Quod  ubi  consul  sensit,  reddit  illatum  an- 
tea terrorem  : instructaque  acie  ultro  hostem  lacessit. 
Ubi  illi,  conscientia  quid  abesset  virium,  detrectavere 
pugnam,  crevit  extempdo  Romanis  animus,  et  pro  victis 
habebant  paventes  intra  vallum.  Quum  per  totum  diem 
stetissent  intenti  ad  certamen,  nocti  cessere.  Et  Romani 
quidem  pleni  spei  corpora  curabant.  Haudquaquam  pari 
hostes  animo  nuntios  passim  trepidi  ad  revocandos  prae- 
datores dimittunt  Recurritur  ex  proximis  locis  ; ulterio- 
res non  inventi.  Ubi  illuxit,  egreditur  castris  Romanus, 
vallum  invasurus,  ni  copia  pugnae  fieret:  et,  postquam 
multa  iam  dies  erat,  neque  movebatur  quicquam  ab  ho- 
ste, iubet  signa  inferri  consul : motaque  acie,  indignatio 
Aequos  et  Volscos  incessit,  si  victores  exercitus  vallum 
potius,  quam  virtus  et  arma  tegerent.  Igitur  et  ipsi  ef- 
flagitatum ab  ducibus  signum  pugnae  accepere,  lamque 
pars  egressa  portis  erat,  deincepsque  alii  servabant  or- 
dinem, in  suum  quisque  locum  descendentes,  quum  con- 
sul romanus  prius,  quam  totis  viribus  fulta  constaret 
hostium  acies,  intulit  signa  : adortusque  nec  omnes  dum 

eductos,  nec,  qui  erant,  satis  explicatis  ordinibus,  prope 
fluctuantem  turbam  trepidantium  huc  atque  illuc,  circum- 
spectantiumque  se  ac  suos,  addito  turbatis  mentibus  cla- 
more atque  impetu,  invadit.  Retulere  primo  pedem  ho- 
stes : deinde,  quum  animos  collegissent,  et  undique  du- 
ces, rictisne  cessuri  essent,  increparent,  restituitur  pugna. 

LXl.  Consul  ex  altera  parte  Romanos  meminisse  iube- 
bat,  illo  dic  primum  liberos  pro  libera  urbe  romana  pu- 
gnare. Sibimet  ipsis  victuros , non  ut  decemvirorum  victores 
praemium  essent.  Non  Appio  duce  rem  geri,  sed  consule 
Valerio,  a liberatoribus  populi  romani  orto,  liberatore  ipso. 
Ostenderent,  prioribus  proeliis  per  duces,  non  per  milites, 
stetisse,  ne  vincerent.  Turpe  esse,  contra  cives  plus  animi 
habuisse,  quam  contra  hostes : et  domi,  quam  foris,  servi- 
tutem magis  timuisse.  Unam  Virginiam  fuisse,  cuius  pudi- 
citiae in  pace  periculum  esset : unum  Appium  civem  peri- 
culosae libidinis.  At,  si  fortuna  belli  inclinet,  omnium  libe- 
ris ab  tot  millibus  hostium  periculum  fore.  Nolle  ominari, 
quae  nec  lupiter,  nec  Mars  pater  passuri  sint  iis  auspiciis 
conditae  urbi  accidere.  Aventini  Sacrique  montis  admone- 
bat, ut,  ubi  libertas  parta  esset  paucis  ante  mensibus,  eo 
imperium  illibatum  referrent ; ostenderentque,  eandem  indo- 
lem militibus  romanis  post  exactos  decemviros  esse,  quae 
ante  creatos  fuerit : nec,  aequatis  legibus,  imminutam  vir- 
tutem populi  romani  esse.  Haec  ubi  inter  signa  peditum 
dicta  dedit ; avolat  deinde  ad  equites,  Agite,  iuvenes,  in- 
quit, praestate  virtute  peditem,  ut  honore  atque  ordine  prae- 
statis. Primo  concursu  pedes  movit  hostem  : pulsum  vos, 
immissis  equis,  exigite  a campo.  Non  sustinebunt  impetum: 
et  nunc  cunctantur  magis,  quam  resistunt.  Concitant  equos 
permittuntque  in  hostem,  pedestri  iam  turbatum  pugna: 
et,  perruptis  ordinibus,  elati  ad  novissimam  aciem,  pars 
libero  spatio  circumvecti,  iam  fugam  undique  capessen- 
tes plerosque  a castris  avertunt,  praeterequitantesque 
absterrent.  Peditum  acies,  et  consul  ipse,  visque  omnis 
belli  fertur  in  castra  : captisque  cum  ingenti  caede,  ma- 
iore praeda  potitur.  Huius  pugnae  fama  perlata  non  in 
urbem  modo,  sed  in  Sabinos  ad  alterum  exercitum.  In 
urbe  laetitia  modo  celebrata  est ; in  castris  animos  mi- 
litum ad  aemulandum  decus  accendit  lam  Horatius  eos, 

excursionibus  sufficiendo,  proeliisque  levibus  experiundo 
assuefecerat  sibi  potius  fidere,  quam  meminisse  ignomi- 
niae decemvirorum  ductu  acceptae  ; parvaquo  certamina 
in  summam  totius  profecerant  spei.  Nec  cessabant  Sa- 
bini, feroces  ab  re  priore  anno  bene  gesta,  lacessere 
atque  instare,  rogitantes,  Quid  latrocinii  modo  procursan- 
tes pauci  recurrentesque  tererent  tempus,  et  in  mulla  proe- 
lia parvaque  carperent  summam  unius  belli  ? Quin  illi  con- 
grederentur acie,  inclinandamquc  semel  fortunae  rem  darent  ? 

LX1I.  Ad  id,  quod  sua  sponte  salis  collectum  animo- 
rum erat,  indignitate  etiam  Romani  accendebantur.  Iam 
alterum  exercitum  victorem  in  urbem  rediturum  ; sibi  ultro 
per  contumelias  hostem  insultare  : quando  autem  se,  si  tum 
non  sint,  pares  hostibus  fore  ? Ubi  haec  fremere  militem 
in  castris  consul  sensit,  concione  advocata,  Quemadmo- 
dum, inquit,  in  Algido  res  gesta  sit,  arbitror  vos,  milites, 
audisse.  Qualem  liberi  populi  exercitum  decuit  esse,  talis 
fuit : consulto  collegae,  virtute  militum  victoria  parta  est. 
Quod  ad  me  attinet,  id  consilii  animique  habiturus  sum, 
quod  vos  milii  effeceritis.  Et  trahi  bellum  salubriter,  et  ma- 
ture perfici  potest.  Si  trahendum  est,  ego,  ut  in  dies  spes 
virtusque  vestra  crescat,  eadem,  qua  institui,  disciplina  ef- 
ficiam. Si  iam  satis  animi  est,  decemique  placet,  agitedum, 
clamorem,  qualem  in  acie  sublaturi  estis,  tollite  hic,  indi- 
cem voluntatis  virtutisque  vestrae.  Postquam  ingenii  ala- 
critate clamor  est  sublatus,  Quod  bene  vertat,  gesturum  se 
illis  morem,  posteroque  die  in  aciem  deducturum,  affirmat. 
Reliquum  diei  apparandis  armis  consumptum  est.  Po- 
stero die  simul  instrui  romanam  aciem  sabini  videre, 
et  ipsi,  iam  pridem  avidi  certaminis,  procedunt.  Proe- 
lium fuit,  quale  inter  fidentes  sibimet  ambo  exercitus, 
veteris  perpetuae^ue  victoriae  alterum  gloria,  alterum 
nuper  nova  victoria  elatum.  Consilio  etiam  Sabini  vires 
adiuvere  : nam  quum  aequassent  aciem,  duo  extra  ordi- 
nem millia,  quae  in  sinistrum  cornu  Romanorum  in  ipso 
certamine  impressionem  facerent,  tenuere.  Quae  ubi,  il- 
latis ex  transverso  signis,  degravabant  prope  circumven- 
tum cornu  ; equites  duarum  legionum  sexcenti  fere  ex 
equis  desiliunt,  cedentibusque  iam  suis  provolant  in  pri- 
mum ; simulque  et -hosti  se  opponunt,  et,  aequato  pri- 

raum  periculo,  pudore  deinde  animos  peditum  accendunt. 
Verecundiae  erat,  equitem  suo  alienoque  Marte  pugnare: 
peditem  ne  ad  pedes  quidem  degresso  equiti  parem  esse. 

LX11I.  Vadunt  igitur  in  proelium  ab  sua  parte  omis- 
sum ; et  locum,  ex  quo  cesserant,  repetunt : momentoque 
non  restituta  modo  pugna,  sed  inclinatur  etiam  Sabinis 
rornu.  Eques  inter  ordines  peditum  tectus  se  ad  equos 
recipit:  transvolat  inde  in  partem  alteram,  suis  victo- 
riae nuntius ; simul  et  in  hostes  iam  pavidos,  quippe 
fuso  suae  partis  validiore  cornu,  impetum  facit.  Non 
aliorum  eo  proelio  virtus  magis'  enituit.  Consul  providere 
omnia,  laudare  fortes,  increpare,  sicubi  segnior  pugna 
esset.  Castigati  fortium  statim  virorum  operam  edeDant: 
tantumque  hos  pudor,  quantum  alios  laudes  excitabant 
Redintegrato  clamore,  undique  omnes  connisi  hostem 
avertunt ; nec  deinde  Tomana  vis  sustineri  potuit.  Sa- 
bini, fusi  passim  per  agros,  castra  hosti  ad  praedam  re- 
linquunt. Ibi  non  sociorum,  sicut  in  Algido,  res,  sed 
suas  Romanus,  populationibus  agrorum  amissas,  recipit. 
Gemina  victoria  duobus  bifariam  proeliis  parta,  maligne 
senatus  in  unum  diem  supplicationes  consulum  nomine 
decrevit.  Populus  iniussu  et  altero  die  frequens  iit  sup- 
plicatum : et  haec  vaga  popularisque  supplicatio  studiis 
prope  celebratior  fuit.  Consules  ex  composito  eodem  bi- 
duo ad  urbem  accessere,  senatumque  in  Martium  cam- 
pum evocavere.  Ubi  quum  de  rebus  ab  se  gestis  agerent, 
questi  primores  patrum,  senatum  inter  milites  dedita 
opera  terroris  causa  haberi.  Itaque  inde  consules,  ne 
criminationi  locus  esset,  in  prata  Flaminia,  ubi  nunc 
aedeS  Apollinis  est,  (iam  tum  Apollinarem  appellabant) 
avocavere  senatum.  Ubi  quum  ingenti  consensu  patrum 
negaretur  triumphus,  L.  Icilius  tribunus  plebis  tulit  ad 
populum  de  triumpho  consulum,  mullis  dissuasum  pro- 
ueuntibus,  maxime  C.  Claudio  vociferante,  De  patribus, 
non  de  hostibus , consules  triumphare  velle ; gratiamque 
pro  privato  merito  in  tribunum,  non  pro  virtute  honorem, 
peti  Nunquam  ante  de  triumpho  per  populum  actum : sem - 
per  aestimationem  arbitriumque  eius  honoris  penes  senatum 
fuisse : ne  reges  quidem  maiestatem  summi  ordinis  immi- 
nuisse■ Ne  ita  omnia  tribuni  potestatis  suae  implerent,  ut 

nullum  publicum  consilium  sinerent  esse.  Ita  demum  libe- 
ram civitatem  fore,  ita  aequatas  leges,  si  sua  quisque  iura 
ordo,  suam  maiestatem  teneat.  In  eandem  sententiam  mulla 
et  a ceteris  senioribus  patrum  quum  essent  dicta,  omnes 
tribus  eam  rogationem  acceperunt.  Tum  primum,  sine 
auctoritate  senatus,  populi  iussu  triumphatum  est. 

LXIV.  Haec  victoria  tribunorum  plebisque  prope  in 
jiaud  salubrem  luxuriam  vertit,  conspiratione  inter  tri- 
bunos facta,  ut  iidem  tribuni  reficerentur,  et,  quo  sua 
minus  cupiditas  emineret , consulibus  quoque  continua- 
rent magistratum.  Consensum  patrum  causabantur,  quo 
per  contumeliam  consulum  iura  plebis  labefacta  essent. 
Quul  futurum,  nondum  firmatis  legibus,  si  novos  tribunos 
per  factiones  suas  consules  adorti  essent  ? non  enim  semper 
Valerios  Horatiosquc  consules  fore,  qui  libertati  plebis  suas 
opes  postferrent,  borte  quadam  utili  ad  tempus,  ut  comi- 
tiis praeesset,  potissimum  M.  Duilio  sorte  evenit,  viro 
prudenti,  et  ex  continuatione  magistratus  invidiam  im- 
minentem cernenti.  Qui  quum  ex  veteribus  tribunis  ne- 
garet ullius  se  rationem  habiturum,  pugnarentque  colle- 

Sae,  ut  liberas  tribus  in  suffragium  mitteret,  aut  conce- 
eret  sortem  comitiorum  collegis,  habituris  e lege  potius 
comitia,  quam  ex  voluntate  patrum  ; iniecta  contentione, 
Duilius,  consules  ad  subsellia  accitos  quum  interrogasset, 

3uid  de  comitiis  consularibus  in  animo  haberent,  respon- 
issentque,  se  novos  consules  creaturos,  auctores  popula- 
res sententiae  haud  popularis  naclus,  in  concionem  cum 
ns  processit.  Ubi  quum  consules,  producti  ad  populum, 
interrogatique,  si  eos  populus  romanus,  memor  liberta- 
tis per  illos  receptae  domi,  memor  militiae  rerumque 
gestarum,  consules  iterum  faceret,  quidnam  facturi  es- 
sent, nihil  sententiae  suae  mutassent ; collaudatis  consu- 
libus, quod  perseverarent  ad  ultimum  dissimiles  decem- 
virorum esse,  comitia  habuit : et,  quinque  tribunis  ple- 
bis creatis,  quum  prae  studiis  aperte  petentium  novem 
tribunorum  alii  candidati  tribus  non  explerent,  conci- 
lium dimisit ; nec  deinde  comitiorum  causa  habuit.  Sa- 
tisfactum legi  aiebat,  quae,  numero  nusquam  praefinito 
tribunis,  modo  ut  relinquerentur,  sanciret ; et  ab  iis,  qui 
creati  essent,  cooptari  collegas  iuberet.  Uccitabatque  ro- 

gationis  carmen,  in  quo,  Si  tribunos  plebei  decem  rogabo, 
si  qui  ios  mimis  hodie  decem  tribunos  plebei  feceritis : hi 
tum  uti,  quos  sibi  collegas  cooptassint,  ut  illi  legitimi  ea- 
dem lege  tribuni  plebei  sint,  ut  illi,  quos  hodie  tribunos 
plebei  feceritis.  Duilius,  quum  ad  ultimum  perseverasse!, 
negando  quindecim  tribunos  plebei  rempublicam  habere 

f>osse,  victa  collegarum  cupiditate,  pariter  patribus  ple- 
>ique  acceptus,  magistratu  abiit. 

LXV.  Novi  tribuni  plebis  in  cooptandis  collegis  pa- 
trum voluntatem  foverunt : duos  etiam  patricios  consu- 
laresque, Sp.  Tarpeium  et  A.  Aterium,  cooptavere.  Con- 
sules creati,  Lar  Herminius,  T.  Virginius  Coelimontanus, 
nihil  magnopere  ad  patrum  aut  plebis  causam  inclinati, 
otium  domi  ac  foris  habuere.  L.  Trebonius  tribunus  ple- 
bis, infestus  patribus,  quod  se  ab  iis  in  cooptandis  tri- 
bunis fraude  captum,  proditum  a collegis,  aiebat,  roga- 
tionem tulit,  Ut  qui  plebem  romanam  tribunos  plebi  ro- 
garet, is  usque  eo  rogaret,  dum  decem  tribunos  plebi  face- 
ret ; insectandisque  patribus,  unde  Aspero  etiam  inditum 
est  cognomen,  tribunatum  gessit.  Inde  M.  Geganius  Ma- 
cerinus  et  C.  Iulius,  consules  facti,  coitiones  tribunorum, 
adversus  nobilium  iuventutem  ortas,  sine  insectatione 
potestatis  eius,  conservata  maicstate  patrum,  sedavere: 
plebem,  decreto  ad  bellum  Volscorum  et  Aeduorum  de- 
lectu, sustinendo  rem,  ab  seditionibus  continuere : ur- 
bano quoque  otio  foris  omnia  tranquilla  esse  affirmantes, 
per  discordias  civiles  externos  tollere  animos.  Ciira  pacis 
concordiae  quoque  intestinae  causa  fuit.  Sed  alter  sem- 
per  ordo  gravis  alterius  modestiae  erat.  Quiescenti  plebi 
ab  iunioribus  patrum  iniuriae  (ieri  coeptae.  Ubi  tribuni 
auxilio  humilioribus  essent,  in  primis  parum  proderat : 
deinde  ne  ipsi  quidem  inviolati  erant ; utique  postremis 
mensibus,  quum  et  per  coitiones  potentiorum  iniuria  fie- 
ret, et  vis  potestatis  omnis  aliquanto  posteriore  anni 

E arte  languidior  ferme  esset : iamque  plebs  ita  in  tri- 
unatu  ponere  aliquid  spei,  si  similes  Icilio  tribunos 
haberet : nomina  tantum  se  biennio  habuisse.  Seniores 
contra  patrum , ut  nimis  feroces  suos  credere  iuvenes 
esse  ; ita  malle,  si  modus  excedendus  esset,  suis,  quam 
adversariis,  superesse  animos.  Adeo  moderatio  tuendae 

libertatis,  dum  aequari  velle  simulando  ita  se  quisque 
extollit,  ut  deprimat  alium,  in  difficili  est : cavendoque 
ne  metuant  Immines,  metuendos  ultro  se  efficiunt  : et 
iniuriam  a nobis  repulsam,  tanquam  aut  facere  aut  pali 
uecesse  sit,  iniungimus  aliis. 

LXVI.  T.  Quinctius  Capitolinus  quartum  et  Agrippa 
Furius,  consules  inde  facti,  nec  seditionem  domi,  nee 
foris  bellum,  acceperunt : sed  imminebat  utrumque.  lain 
non  ultra  discordia  civium  reprimi  poterat,  et  tribunis 
et  plebe  incitata  in  patres,  quum  aies  alicui  nobilium 
dicta  novis  semper  certaminibus  conciones  turbaret.  Ad 
quarum  primum  strepitum,  velut  signo  accepto,  arma 
cepere  Aequi  ac  Volsci  : simul  quod  persuaserant  iis  du- 
ces, cupidi  praedarum,  biennio  ante  delectum  indictum 
haberi  non  potuisse,  abnuente  iara  plebe  imperium.  Eo 
adversus  se  non  esse  missos  exercitus : dissolvi  licentia  mi- 
litandi morem  : nec  pro  communi  iam  patria  Romam  esse  : 
quicquid  irarum  simultatumque  cum  externis  fkerit,  in  ipsos 
verti : obcaecatos  lupos  intestina  rabie  opprimendi  occasio- 
nem esse.  Coniunctis  exercitibus  iatinum  primum  agrum 
perpopulati  sunt : deinde  postquam  ibi  nemo  vindex  oc- 
currebat, tum  vero,  exsultantibus  belli  auctoribus,  ad  moe- 
nia ipsa  Romae  populabundi  regione  portae  Esquilinae 
accessere,  vastationem  agrorum  per  contumeliam  urbi 
ostentantes.  Unde  postquam  inulti,  praedam  prae  se 
agentes,  retro  ad  Corbionem  agmine  iere,  Quinctius  con- 
sul ad  concionem  populum  vocavit. 

LXVII.  ibi  in  hanc  sententiam  loculum  accipio : Etsi 
mihi  nullius  noxae  conscius,  Quirites,  sum,  tamen  cum  pu- 
dore summo  in  concionem  vestram  processi.  Hoc  vos  scire, 
hoc  posteris  memoriae  traditum  iri,  Aequos  et  Volscos,  vix 
Hernicis  modo  pares,  T.  Quinctio  quartum  consule,  ad 
moenia  urbis  Romae  impune  armatos  venisse.  Hanc  ego 
ignominiam,  (qmnquam  iam  diu  ita  vivitur,  is  status  rerum 
est,  ut  nihil  boni  aivinet  animus)  si  huic  potissimum  immi- 
nere anno  scissem,  vel  exsilio,  vel  morte,  si  alia  fuga  /to-r 
noris  non  esset,  vitassem.  Ergo,  si  viri  arma  illa  habuis- 
sent, quae  in  portis  fuere  nostris,  capi  Roma  me  consule 
potuit  ? satis  honorum,  satis  superque  vitae  erat : mori  con- 
sulem tertium  oportuit.  Quem  tandem  ignavissimi  hostium 

contempsere  ? nos  consules ; an  vos  Quirites  ? Si  culpa  in 
nobis  est,  auferte  imperium  indignis  ; et,  si  id  parum  est, 
insuper  poenas  expetite.  Si  in  vobis,  nemo  deorum  nec 
hominum  sit,  qui  vestra  puniat  peccata,  Quirites  ; vosmet 
tantum  eorum  poeniteat.  Non  illi  vestram  ignaviam  con- 
tempsere, nec  suae  virtuti  confisi  sunt ; quippe  toties  fusi 
fugatique,  castris  exuti,  agro  multati,  sub  iugum  missi,  et 
se  et  vos  novere.  Discordia  ordinum  est  venenum  urbis 
huius  ; patrum  ac  plebis  certamina,  dum  nec  nobis  impe- 
rii, nec  vobis  libertatis  est  modus,  dum  taedet  vos  patri- 
ciorum, hos  plebeiorum  magistratuum,  sustulere  ilhs  ani- 
mos. Pro  deum  fidem,  quid  vobis  vultis  ? Tribunos  plebis 
concupistis  : concordiae  causa  concessimus.  Decemviros  de- 
siderastis : creari  passi  sumus.  Decemvirorum  vos  pertae- 
sum est : coegimus  abire  magistratu.  Manente  in  eosdem 
privatos  ira  vestra,  mori  atque  exsulare  nobilissimos  viros 
honoratissimosque  passi  sumus.  Tribunos  plebis  creare  ite- 
rum voluistis : creastis.  Consules  facere  vestrarum  par- 
tium, etsi  patribus  videbamus  iniquum  ; patricium  quoque 
magistratum  plebi  donum  fieri  vidimus.  Auxilium  tribu- 
nicium, provocationem  ad  populum,  scita  plebis  iniuncta 
patribus,  sub  titulo  aequandarum  legum,  nostra  iura  op- 
pressa tulimus  et  fenmus.  Qui  finis  erit  discordiarum? 
Ecquando  unam  urbem  habere,  ecquando  communem  hanc 
esse  patriam  licebit?  Victi  nos  aequiore  animo  quiesci- 
mus, quam  vos  victores.  Satisne  est,  nobis  vos  metuendos 
esse  ? Adversus  nos  Aventinum  capitur  ; adversus  nos  Sa- 
cer occupatur  mons.  Esquilias  quidem  ab  hoste  prope  ca- 
ptas, et  scandentem  in  aggerem  volscum  hostem  nemo 
summovit : in  nos  viri,  in  nos  armati  estis. 

LXVIII.  Agitcdum,  ubi  hic  curiam  circumsederitis,  et 
forum  infestum  feceritis,  et  carcerem  impleveritis  princi- 
pibus ; itsdem  istis  ferocibus  animis  egredimini  extra  por- 
tam Esquilinam  : aut,  si  ne  hoc  quidem  audetis,  ex  mu- 
ris visite  agros  vestros  ferro  ignique  vastatos,  praedam 
abigi,  fumare  incensa  passim  tecta.  At  enim  communis  res 
per  haec  loco  est  peiore  : ager  uritur,  urbs  obsidetur,  belli 
gloria  penes  hostes  est.  Quid  tandem  ? privatae  res  ve- 
strae in  quo  statu  sunt  ? Iam  unicuique  ex  agris  sua  damna 
nuntiabuntur.  Quid  est  tandem  domi,  unde  ea  expleatis? 

Tribuni  vobis  amissa  reddent  ae  restituent  ? Vocis  verbo- 
rumque quantum  voletis,  ingerent,  et  criminum  in  princi- 
pe», et  legum  aliarum  super  alias,  et  concionum.  Sed  ex 
tlhs  concionibus  nunquam  vestrum  quisquam  re,  fortuna 
domum  auctior  rediit.  Ecquis  retulit  aliquid  ad  coniuqem 
ac  liberos  praeter  odia,  offensiones,  simultates  publicas 
pruatasquc  ? a quibus  semper  non  vestra  virtute  innocen- 
tiaque sed  auxilio  alieno  luti  sitis.  At,  Hercules,  quum 
stipendia,  nobis  consulibus,  non  tribunis  ducibus,  et  in 
castris,  non  in  foro,  faciebatis,  et  in  acie  vestrum  clamo- 
rem hostes,  non  in  concione  patres  romani  horrebant 
praeda  parta  agro  ex  hoste  capto,  pleni  fortunarum  qlo- 
nacque  simul  publicae,  simul  privatae,  triumphantes  do- 
mum ad  penates  redibatis  : nunc  oneratum  vestris  fortu- 
nis hostem  abire  sinitis.  Haerete  affixi  concionibus  et  in 
loro  vivite:  sequitur  vos  necessitas  militandi,  quam  fuqi- 
Us.  (rrave  erat  in  Aequos  et  Volscos  proficisci  ? Ante  por- 
tas est  bellum  : st  mde  non  pellitur,  iam  intra  moenia 
erit,  et  arcem  et  Capitolium  scandet,  et  in  domos  vestras 
vos  persequetur.  Biennio  ante  senatus  delectum  haberi  et 
educi  exercitum  m Algidum  iussit : sedemus  desides  domi 
mulierum  ritu  inter  nos  altercantes  ; praesenti  pace  laeti' 
nec  cernentes,  ex  otio  illo  breri  multiplex  bellum  reditu- 
rum. His  eqo  gratiora  dictu  alia  esse  scio  ; sed  me  vera 
pro  gratis  loqui,  etsi  meum  ingenium  non  moneret,  neces- 
sitas cogit  Vellem  equulem  vobis  placere,  Quirites;  sed 
inulto  malo  vos  salvos  esse,  qualicunque  erga  me  animo 
futuri  estis.  Aatura  hoc  ita  comparatum  est,  ut,  qui  apud 
multitudinem  sua  causa  loquitur,  gratior  eo  sit,  cuius  mens 
nihil  praeter publicilm  commodum,  videt:  nisi  forte  as- 
sentatores publicos,  plebicolas  istos,  qui  vos  nec  in  armis 
nec  i n otio  esse  sinunt,  vestra  vos  causa  incilare  et  stimu- 
lare putatis.  Concitati,  aut  honori  aut  quaestui  illis  estis: 
et  quia  m concordia  ordinum  nullos  se  usquam  esse  vi~ 
dent,  malae  rei  se,  quam  nullius,  turbarum  ac  seditionum 
duces  esse  volunt.  Quarum  rerum  si  vos  taedium  tandem 
rapere  potest,  et  patrum  vestrosque  antiquos  mores  vultis 
pro  his  novis  sumere,  nulla  supplicia  recuso ; nisi  paucis 
diebus  hos  populatores  agrorum  nostrorum  fusos  fuqatosque 
rastris  exuero,  et  a portis  nostris  moenibusque  ad  illorum 
Lib.  i.  y 

urbes  hunc  belli  terrorem,  quo  nunc  vos  attoniti  estis, 
transtulero. 

LXIX.  Raro  alias  tribuni  popularis  oratio  acceptior 
plebi,  quam  tunc  severissimi  consulis,  fuit,  luventus  quo- 
que, quae  inter  tales  metus  detrectationem  militiae  telum 
acerrimum  adversus  patres  habere  solita  erat,  arma  pt 
bellam  spectabat : et  agrestium  fuga,  spoliatique  in  agris 
et  vulnerati,  foediora  iis, 'quae  subjiciebantur  oculis,  nun- 
tiantes, totam  urbem  ira  implevere.  In  senatum  ubi  ven- 
tum est,  ibi  vero  in  Quinctium  omnes  versi?  ut  unum 
vindicem  maiestatis  romanae  intueri  ; et  primores  pa- 
trum dignam  dicere  concionem  imperio  consulari,  dignam 
tot  consulatibus  ante  actis,  dignam  vita  omni,  plena  ho- 
norum saepe  gestorum,  saepius  meritorum.  Alios  consules 
aut  per  proditionem  dignitatis  patrum  plebi  adulatos,  aut 
acerbe  tuendo  tura  ordinis  asperiorem  domando  multitu- 
dinem fecisse  : T.  Quinctium  orationem  memorem  maie- 
statis patrum,  concordiaeque  ordinum,  et  temporum  in  pri- 
mis habuisse.  Orare  eum  collegamque,  ut  capesserent  rem- 
publicam : orare  tribunos,  ut  uno  animo  cum  consulibus 
bellum  ab  urbe  ac  moenibus  propulsari  vellent,  plebemque 
obedientem  in  re  tam  trepida  patribus  praeberent : appel- 
lare tribunos  communem  patnam,  auxiliumque  eorum  im- 
plorare, vastatis  agris,  urbe  prope  oppugnata.  Consensu 
omnium  delectus  decernitur  naheturque.  Quum  consules 
in  concione  pronuntiassent,  Tempus  non  esse  causas  co- 
gnoscendi ; omnes  iuniores  postero  die  prima  luce  in  campo 
Martin  adessent ; cognoscendis  causis  eorum,  qui  nomina 
non  dedissent,  bello  perfecto  se  daturos  tempus ; pro  de- 
sertore futurum,  cuius  non  probassent  causam  : omnis  iu- 
ventus  affuit  postero  die.  Cohortes  sibi  quaeque  centu- 
riones legerunt : bini  senatores  singulis  cohortibus  prae- 
positi. Haec  omnia  adeo  mature  perfecta  accepimus,  ut 
signa,  eo  ipso  die  a quaestoribus  ex  aerario  prompta 
delataque  in  campum,  quarta  diei  hora  mota  ex  campo 
sint : exercitusque  novus,  paucis  cohortibus  veterum  mi- 
litum voluntate  sequentibus,  manserit  ad  decimum  lapi- 
dem. Insequens  dies  hostem  in  conspectum  dedit,  castra- 
que ad  Corbionem  castris  sunt  coniuncta.  Tertio  die, 
quum  ira  Romanos,  illos,  quum  toties  rebellassent,  con- 

scientia  culpae  ac  desperatio  irritaret,  mora  dimicandi 
nulla  est  facta. 

LXX.  In  exercitu  romano  quum  duo  consules  essent 
potestate  pari;  quod  saluberrimum  in  administratione 
magnarum  rerum  est,  summa  imperii,  concedente  Agrip- 
pa, penes  collegam  erat : et  praelatus  ille  facilitati  sub- 
mittentis se  comiter  respondebat,  communicando  consilia 
laudesque,  et  aequando  imparem  sibi.  In  acie  Quinctius 
dextrum  cornu,  Agrippa  sinistrum  tenuit : Sp.  Postumio 
Albo  -legato  datur  media  acies  tuenda  ; legatum  alterum 
Ser.  Sulpicium  equitibus  praeficiunt.  Pedites  ab  dextro 
cornu  egregie  pugnavere,  haud  segniter  resistentibus  Vol- 
scis. Ser.  Sulpicius  per  mediam  hostium  aciem  cum  equi- 
tatu perrupit : unde  quum  eadem  reverti  posset  ad  suos, 
priusquam  hostis  turbatos  ordines  reficeret,  terga  impu- 
gnare hostium  satius  visum  est : momentoque  temporis, 
in  aversam  incursando  aciem,  ancipiti  terrore  dissipas- 
set  hostes,  ni  suo  proprio  eum  proelio  equites  Volscorum 
et  Aeduorum  exceptum  aliquamdiu  tenuissent  Ibi  vero 
Sulpicius  negare,  cunctandi  tempus  esse,  circumventos  in- 
terclusosque  ab  suis  vociferans,  nt  equestre  proelium  con- 
nisi omni  vi  perficerent.  Nec  fugare  equitem  integrum  satis 
esse:  conficerent  equos  virosque,  ne  quis  reveheretur  inde 
ad  proelium,  aut  integraret  pugnam : non  posse  illos  resi- 
stere sibi,  quibus  conferta  peditum  acies  cessisset.  Haud  sur- 
dis auribus  dicta:  impressione  una  totum  equitatum  fu- 
dere, magnam  vim  ex  equis  praecipitavere,  ipsos  equosque 
spiculis  confodere.  Is  finis  pugnae  equestris  fuit.  Tunc, 
adorti  peditum  aciem,  nuntios  ad  consules  rei  gestae  mit- 
tunt, ubi  iam  inclinabatur  hostium  acies.  Nuntius  deinde 
et  vincentibus  Romanis  animos  auxit,  et  referentes  gra- 
dum perculit  Aequos.  In  media  primum  acie  vinci  coep- 
ti, qua  permissus  ecpiitatus  turbaverat  ordines.  Sinistrum 
deinde  cornu  ab  Quinctio  consule  pelli  coeptum  ; in  dex- 
tro plurimum  laboris  fuit.  Ibi  Agrippa,  aetate  viribusque 
ferox,  quum  omni  parte  pugnae  melius  res  geri,  nuam 
apud  se,  videret,  accepta  signa  ab  signiferis  ipse  inferre, 
quaedam  iacere  etiam  in  confertos  hostes  coepit.  Cuius 
ignominiae  metu  concitati  milites,  invasere  hostem:  ita 
aequata  ex  omni  parte  victoria  est.  Nuntius  tum  a Quine- 

tio  venit,  victorem  iam  se  imminere  hostium  castris ; 
nolle  irrumpere,  antequam  sciat,  debellatum  et  in  sini- 
stro cornu  esse.  Si  iam  fudisset  hostes,  conferret  ad  so 
signa,  ut  simul  omnis  exercitus  praeda  potiretur.  Victor 
Agrippa  cum  mutua  gratulatione  ad  victorem  collegam 
castraque  hostium  venit.  Ibi  paucis  defendentibus,  mo- 
mentoque  fusis,  sine  certamine  in  munitiones  irrumpunt : 
praedaque  ingenti  compotem  exercitura,  suis  etiam  rebus 
recuperatis,  quae  populatione  agrorum  amissae  erant, 
reducunt.  Triumphum  nec  ipsos  postulasse,  nec  delatum 
iis  ab  senatu,  accipio : nec  traditur  causa  spreti  aut  noq 
sperati  honoris.  Ego  quantum  in  tanto  intervallo  tempo- 
rum coniicio,  quum  Valerio  atque  Horatio  consulibus, 
qui  praeter  Volscos  et  Aequos  Sabini  etiam  belli  perfecti 
gloriam  pepererant,  negatus  ab  senatu  triumphus  esset, 
verecundiae  fuit  pro  parte  dimidia  rerum  consulibus  per 
tere  triumphum;  ne  etiam,  si  impetrassent,  magis  no- 
minum ratio,  quam  meritorum,  habita  videretur. 

LXXI.  Victoriam  honestam,  ex  hostibus  partam,  turpe 
domi  de  finibus  sociorum  iudicium  populi  deformavit.  Ari? 
cini  atque  Ardeates  de  ambiguo  agro  quum  saepe  bello 
certassent,  multis  in  vicem  cladibus  fessi,  iudicem  popu- 
lum romanum  cepere.  Quum  ad  causam  oraqdam  venis- 
sent, concilio  populi  a magistratibus  dato,  magna  con- 
tentione actum,  lamque  editis  testibus,  quum  tribus  vor 
cari,  et  populum  inire  suffragium  oporteret,  consurgit  P. 
Scaptius  de  plebe,  magno  natu : et,  Si  licet,  inuuit,  con- 
sules, de  republica  dicere,  errare  ego  populum  in  hac  causa 
non  patiar.  Quum,  ut  vanum,  eum  negarent  consules  au- 
diendum esse,  vociferantemque,  prodi  publicam  causam, 
submoveri  iussissent,  tribunos  appellat  Tribuni,  ut  fere 
semper  reguntur  a multitudine  magis,  quam  regunt,  de- 
dere cupidae  audiendi  plebi,  ut,  quae  vellet,  Scaptius 
diceret.  Ibi  infit,  Annum.se  tertium  et  octogesimum  agere, 
et  in  eo  agro,  de  quo  agitur,  militasse,  non  iuvenem,  vi- 
cesima iam  stipendia  merentem,  quum  ad  Coriolos  sit  bel- 
latum. Eo  rem  se  vetustate  obliteratam,  ceterum  suae  me- 
moriae infixam,  afferre ; agrum,  de  quo  ambigitur,  finium 
Coriolanorum  fuisse,  captisque  Coriolis,  iure  belli  publi- 
cum populi  romani  factum.  Mirari  se,  quonam  more  Ar- 

deates  Aricinique,  cuius  agri  ius  nunquam  usurpaverint 
incolumi  Coriolana  re,  eum  se  a populo  romano,  quem  pro 
domino  iudicem  fecerint,  intercepturos  sperent.  Sibi  exi- 
guum vitae  tempus  superesse  : non  potuisse  se  tamen  in- 
ducere in  animum,  quin,  quem  agrum  miles  pro  parte 
virili  manu  cepisset,  eum  senex  quoque  voce,  qua  una  pos- 
set, vindicaret.  Magnopere  se  suadere  populo,  ne  inutili 
pudore  suam  ipse  causam  damnaret. 

LXX1I.  Consules  quum  Scaptium  non  silentio  modo, 
sed  cum  assensu  etiam,  audiri  animadvertissent,  deos 
hominesque  testantcs  flagitium  ingens  fieri,  patrum  pri- 
mores arcessunt : cum  his  circumire  tribunos,  orare,  Ne 
pessimum  facinus  peiore  exemplo  admitterent  iudices,  in 
suam  rem  litem  vertendo,  quum  praesertim,  etiamsi  fas  sit, 
curam  emolumenti  sui  iudici  esse,  nequaquam  tantum  agro 
intercipiendo  acquiratur,  quantum  amittatur  alienandis  in- 
iuria  sociorum  animis.  Nam  famae  quidem  ac  fidei  damna 
maiora  esse,  quam  quae  aestimari  possent.  Hoc  legatos 
referre  domum : hoc  vulgari : hoc  socios  audire : hoc  ho- 
stes : quo  cum  dolore  hos  ? quo  cum  gaudio  illos  1 Scap- 
lione  hoc,  concionali  seni,  assignaturos  putarent  finitimos 
populos  ? Clarum  hac  fore  imagine  Scaptium  : populum 
romanum  quadruplatoris  et  interceptoris  litis  alienae  per- 
sonam laturum : quem  enim  hoc  privatae  rei  iudicem  fe- 
cisse, ut  sibi  controversiosam  adiudicaret  rem  ? Scaptium 
ipsum  id  quidem,  etsi  praemortui  iam  sit  pudoris,  non 
facturum.  Haec  consules,  haec  patres  vociferantur : sed 
plus  cupiditas  et  auctor  cupiditatis  Scaptius  valet.  Vo- 
catae tribus  iudicaverunt,  agrum  publicum  populi  romani 
esse.  Nec  abnuitur  ita  fuisse,  si  ad  iudices  alios  itum 
foret : nunc  haud  sane  quicquam  bono  causae  levatur 
dedecus  iudicii  : idque  non  Aricinis  Ardeatibusque,  quam 
patribus  romanis,  foedius  atque  acerbius  visum.  Reliquum 
anni  quietum  ab  urbanis  motibus  et  ab  externis  mansit. 

Lex  de  connubio  patrum  et  plebis  a tribunis  plebis  con- 
tentione magna , patribus  repugnantibus,  perlata  est.  Tri- 
buni militares.  Aliquot  annis  res  populi  romani  domi  mi- 
litiaeque per  hoc  genuj  magistratus  administratae  sunt. 
Item  censores  tunc  primum  creati  sunt.  Ager  Ardeatibus 
populi  romani  iudicio  ablatus,  missis  in  eum  colonis,  re- 
stitutus est.  Quum  fame  populus  romanus  laboraret,  Sp. 
Maelius,  eques  romanus,  frumentum  populo  sua  impensa 
largitus  est : et,  ob  id  factum  conciliata  sibi  plebe,  regnum 
affectans,  a C.  Servilio  Ahala,  magistro  equitum,  iussu 
Quinctii  Cincinnati  dictatoris  occisus  est : L.  Minucius  in- 
dex bove  aurata  donatus  est.  Legatis  romanis  a Fidenati- 
bus occisis,  quoniam  ob  rempublicam  occubuerant,  statuae 
in  Rostris  positae  sunt.  Cossus  Cornelius  tribunus  militum, 
occiso  Tolumnio  rege  F cientium,  opima  spolia  secunda  re- 
tulit. Mam.  Aemilius  dictator,  censurae  honore,  qui  antea 
per  quinquennium  gerebatur,  anni  et  sex  mensium  spatio 
finito,  ob  eam  rem  a censoribus  notatus  est.  Fidenae  tw 
potestatem  redactae,  coque  coloni  missi  sunt : quibus  occi- 
sis, Fidenates,  quum  defecissent,  a Mam.  Aemilio  dictatore 
victi  sunt,  et  Fidenae  captae.  Coniuralio  servorum  oppressa 
est.  Postumius,  tribunus  militum,  propter  crudelitatem  ab 
exercitu  occisus  est.  Stipendium  ex  aerario  tum  primum 
militibus  datum  est.  Res  praeterea  gestas  adversus  Folscos , 
et  Fidenates,  et  Faliscos  continet. 

Hos  secuti  M.  Genucius  et  C.  Curtius  consules.  Fuit 
annus  domi  forisque  infestus.  Nara  anni  principio  et  de 
connubio  patrum  et  plebis  C.  Canuleius  tribunus  plebis 
rogationem  promulgavit ; qua  contaminari  sanguinem 
suum  patres,  confundique  iura  gentium  rebantur  : et 
mentio,  primo  sensim  illata  a tribunis,  ut  alterum  ex 
plebe  consulem  liceret  Heri,  eo  processit  deinde,  ut  ro- 
gationem novem  tribuni  promulgarent,  Ut  populo  pote- 
stas esset,  seu  de  plebe,  seu  de  patribus  vellet,  consules 
faciendi.  Id  vero  si  fieret,  non  vulgari  modo  cum  inti- 
mis, sed  prorsus  auferri  a primoribus  ad  plebem,  sum- 
mum imperium  credebant.  Laeti  ergo  audiere  patres,  Ar- 
deatium populum  ob  iniuriam  agri  abiudicati  descisse, 
et  Veientes  depopulatos  extrema  agri  romani,  et  Volscos 
Aequosque  ob  communitam  Verruginem  fremere  : adeo 
vel  infelix  bellum  ignominiosae  paci  praeferebant.  His 
itanue  in  maius  etiam  acceptis,  ut  inter  strepitum  tot 
bellorum  conticescerent  actiones  tribuniciae,  defectus  ha- 
beri, bellum  armaque  vi  summa  apparari  iubent ; si  quo 
intentius  possit,  quam  T.  Quinctio  consule  apparatum  sit. 
Tum  C.  Canuleius  pauca  in  senatu  vociferatus,  nequic - 
quam  territando  consules  avertere  plebem  a cura  novarum 
legum  : nunquam  eos  se  vivo  delectum  habituros,  antequam 
ea,  quae  promulgata  ab  se  collegisque  essent,  plebes  sci- 
visset ; et  confestim  ad  concionem  advocavit. 

11.  Eodem  tempore  et  consules  senatum  in  tribunum, 
et  tribunus  populum  in  consules  incitabat.  Negabant  con- 
sules, iam  ultra  ferri  posse  furores  tribunicios : ventum 
iam  ad  finem  esse : domi  plus  belli  concitari,  quam  foris. 
Id  adeo  non  plebis,  quam  patrum  ; neque  tribunorum  ma- 
gis, quam  consulum  culpa  accidere.  Cuius  rei  praemium 
sit  in  civitate,  eam  maximis  semper  auctibus  crescere : sic 

pace  bonos , sic  bello  fieri.  Maximum  Romae  praemium  se- 
ditionum esse  : id  et  singulis  universisque  semper  honori 
fuisse.  Reminiscerentur,  quam  maiestatem  senatus  ipsi  a 
patribus  accepissent,  quam  liberis  tradituri  essent ; ut, 
quemadmodum  plebs,  gloriari  possent,  auctiorem  amplio- 
remque  esse.  Finem  ergo  non  fieri,  nec  futuram,  donec, 
quam  felices  seditiones,  tam  honorati  seditionum  auctores 
essent.  Quas  quantasque  res  C.  Canuleium  aggressum  ? col- 
luvionem gentium,  perturbationem  auspiciorum  publicorum 
privatorumque  afferre,  ne  quid  sinceri,  ne  quid  incontami- 
nati sit : ut,  discrimine  omni  sublato,  nec  se  quisquam, 
nec  suos  noverit.  Quam  enim  aliam  vim  connubia  promi- 
scua habere,  nisi  ut  ferarum  prope  ritu  vulgentur  concu- 
bitus plebis  patrumque : ut,  qui  natus  sit,  ignoret,  cuius 
sanguinis,  quorum  sacrorum  sit ; dimidius  patrum  sit,  di- 
midius plebis,  ne  secum  quidem  ipse  concors  1 Parum  id 
videri,  quod  omnia  divina  humanaque  turbentur : iam  ad 
consulatum  vulgi  turbatores  accingi;  et  primo,  ut  alter 
consul  ex  plebe  fieret,  id  modo  sermonibus  tentasse ; nunc 
rogari,  ut,  seu  ex  patribus,  seu  ex  plebe  velit,  populus  con- 
sules creet : et  creaturos  haud  dubie  ex  plebe  seditiosis- 
simum quemque.  Canuleios  igitur  Iciliosque  consules  fore. 
Ne  id  lupiter  optimus  maximus  sineret,  regiae  maiestatis 
imperium  eo  recidere : et  se  millies  morituros  potius,  quam 
ut  tantum  dedecoris  admitti  patiantur.  Certum  habere, 
maiores  quoque,  si  divinassent,  concedendo  omnia  non  mi- 
tiorem in  se  plebem,  sed  asperiorem,  alia  ex  aliis  iniquiora 
postulando,  quum  prima  impetrassent,  futuram,  primo  quam- 
libet dimicationem  subituros  fuisse  potius,  quam  eas  leges 
sibi  imponi  paterentur.  Quia  tum  concessum  sit  de  tribu- 
nis, iterum  concessum  esse.  Finem  non  fieri : non  posse  in 
eadem  civitate  tribunos  plebis  et  patres  esse : aut  hunc 
ordinem,  aut  illum  magistratum  tollendum  esse  :■  potius- 
que  sero,  quam  nunquam  obviam  eundum  audaciae  teme- 
ritatique. Illine  ut  impune  primo  discordias  serentes  con- 
citent finitima  bella ; deinde  adversus  ea,  quae  concitave- 
rint, armari  civitatem  defendique  prohibeant  ? et,  quum 
hostes  tantum  non  arcessierint,  exercitus  conscribi  adver- 
sus hostes  non  patiantur  ? Sed  audeat  Canuleius  in  senatu 
proloqui,  se,  nisi  suas  leges  tanquam  victoris  patres  accipi 

sinant,  delectum  haberi  prohibiturum.  Quid  esse  aliud > 
quam  minari,  se  proditurum  patriam  f oppugnari  atque 
capi  passurum  1 Quid  eam  vocem  animorum,  non  plebi 
romanae,  sed  Volscis  et  Aequis  et  Veientibus  allaturam? 
Nonne,  Canuleio  duce,  se  speraturos  Capitolium  atque  ar- 
cem scandere  posse,  si  patribus  tribuni,  cum  iure  ac  ma- 
iestate  adempta,  animos  etiam  eripuerint  ? Consules  paratos 
esse  duces  prius  adversus  scelus  civium,  quam  adversus 
.hostium  arma. 

III.  Quum  maxime  haec  in  senatu  agerentur,  Canu- 
leius  pro  legibus  suis  et  adversus  consules  ita  disseruit: 
Quantopere  vos,  Quirites,  contemnerent  patres,  quam  in- 
dignos ducerent,  qui  una  secum  urbe  intra  eadem  moenia 
viveretis,  saepe  equidem  et  ante  videor  animadvertisse ; 
nunc  tamen  maxime,  quod  adeo  atroces  in  has  rogationes 
nostras  coorti  sunt : quibus  quid  aliud  quam  admonemus, 
cives  nos  eorum  esse,  et,  si  non  easdem  opes  habere,  ean- 
dem tamen  patriam  incolere  ? Altera  connubium  petimus, 
quod  finitimis  externisque  dari  solet ; nos  quidem  civita- 
tem, quae  plus  quam  connubium  est,  hostibus  etiam  victis 
dedimus.  Altera  nihil  novi  ferimus ; sed  id,  quod  populi 
est,  repetimus  atque  usurpamus : ut,  quibus  velit,  populus 
romanus  honores  mandet.  Quid  tandem  est,  cur  coelum 
ac  terras  misceant  7 cur  in  me  impetus  modo  paene  in 
senatu  sit  factus  ? negent  se  manibus  temperaturos,  viola- 
turosque  denuntient  sacrosanctam  potestatem  ? Si  populo 
romano  Uberum  suffragium  datur,  ut,  quibus  velit,  consu- 
latum mandet,  et  non  praeciditur  spes  plebeio  quoque,  si 
dignus  summo  honore  erit,  apiscendi  summi  honoris,  stare 
urbs  haec  non  poterit  ? de  imperio  actum  est  7 et  perinde 
hoc  valet,  plebeiusne  consul  fiat,  tanquam  servum  aut  li- 
bertinum aliquis  consulem  futurum  aicat  7 Ecquid  senti- 
tis, in  quanto  contemptu  vivatis  7 Lucis  vobis  huius  par- 
tem, si  liceat,  adimant.  Quod  spiratis,  quod  vocem  mitti- 
tis, quod  formas  hominum  habetis,  indignantur.  Quin  etiam 
(si  diis  placet)  nefas  aiunt  esse,  consulem  plebeium  fieri. 
Obsecro  vos,  si  non  ad  fastos,  non  ad  commentarios  pon- 
tificum admittimur ; ne  ea  quidem  scimus,  quae  omnes  pe- 
regrini etiam  sciunt  7 consules  in  locum  regum  successis- 
se ? nec  aut  iuris,  aut  maiestatis  quicquam  habere,  quod 

non  in  regibus  unie  fuerit  ? En  unquam  creditis  fando 
auditum  esse,  Numam  Pompilium,  non  modo  non  patri- 
cium, sed  ne  civem  quidem  romanum,  ex  sabino  agro  ac- 
citum, populi  iussu,  patribus  auctoribus,  Romae  regnasse? 
L.  deinde  Tarquinium,  non  romanae  modo,  sed  ne  itali- 
cae  quidem  gentis,  Damarati  corint/ui  filium,  incolam  ab 
Tarquiniis,  vivis  liberis  Anci,  regem  factum  ? Ser.  Tul- 
lium post  hunc,  captiva  Corniculana  natum,  patre  nullo, 
matre  serva,  ingenio,  virtute  regnum  tenuisse  ? Quid  enim 
de  T.  Tatio  sabino  dicam,  quem  ipse  Romulus,  parens 
urbis,  in  societatem  regni  accepit  ? Ergo,  dum  nullum  fa- 
stiditur genus,  in  quo  eniteret  virtus,  crevit  imperium  ro- 
inanum.  Poeniteat  nunc  vos  plebeii  consulis,  quum  maiores 
nostri  advenas  reges  non  fastidierint,  et  ne  regibus  quidem 
exactis  clausa  urbs  fuerit  peregrinae  virtuti.  Claudiam 
certe  gentem  post  reges  exactos  ex  Sabinis  non  in  civita- 
tem modo  accepimus,  sed  etiam  in  patriciorum  numerum. 
Ex  peregrinone  patricius,  deinde  consul  fiat  ? civis  roma- 
nus  si  sit  ex  plebe,  praecisa  consulatus  spes  erit  ? Utrum 
tandem  non  credimus  fieri  posse,  ut  vir  fortis  ac  strenuus, 
pace  belloque  bonus,  ex  plebe  sit,  Numae,  L.  Tarquinio, 
Ser.  Tullio  similis  ? An  ne,  si  sit,  quidem  ad  gubernacula 
reipublicae  accedere  eum  patiemur  ? poliusque  decemviris, 
teterrimis  mortalium,  qui  tamen  omnes  ex  patribus  erant, 
quam  optimis  regum  novis  hominibus,  similes  consules  su- 
mus habituri  ? 

IV.  At  enim  nemo  jmst  reges  exactos  de  plebe  consul 
fuit.  Quid  postea ? Sullane  res  nova  institui  debet?  et, 
quod  nondum  est  factum  (multa  enim  nondum  sunt  facta 
in  novo  populo)  ea,  ne  si  utilia  quidem  sint,  fieri  oportet? 
Pontifices,  augures,  Romulo  regnante,  nulli  erant ; ab  Nu- 
ma  Pompilio  creati  sunt.  Census  in  civitate  et  descriptio 
centuriarum  classiumque  non  erat : ab  Ser.  Tullio  est  fa- 
cta. Consules  nunquam  fuerant : regibus  exactis  creati 
sunt.  Dictatoris  nec  imperium  nec  nomen  fuerat : apud 
patres  esse  coepit.  Tribuni  plebis,  aediles,  quaestores,  nulli 
erant : institutum  est,  ut  fierent.  Decemviros  legibus  scri- 
bendis intra  decem  hos  annos  et  creavimus,  et  e republica 
sustulimus.  Quis  dubitat,  quin,  in  aeternum  urbe  condita, 
in  immensum  crescente,  nova  imperia,  sacerdotia,  iura  gen- 

tium  hominumque  instituantur  ? Hoc  ipsum,  ne  connubium 
patribus  cum  plebe  esset,  non  decemviri  tulerunt  paucis  his 
annis  pessimo  exemplo  publico,  cum  summa  iniuna  plebis? 
An  esse  ulla  maior  aut  insignitior  contumelia  potest,  quam 

imrtem  civitatis,  velut  contaminatam,  indignam  connubin 
iaberi  ? Quid  est  aliud,  quam  exsilium  intra  eadem  moe- 
nia, quam  relegationem  pati  ? Ne  affinitatibus,  ne  propin- 
quitatibus immisceamur,  cavent ; ne  societur  sanguis.  Quid ? 
hoc  si  polluit  nobilitatem  istam  vestram,  quam  plerique 
oriundi  ex  Albanis  et  Sabinis,  non  genere  nec  sanguine, 
sed  per  cooptationem  in  patres  habetis,  aut  ab  regibus 
lecti,  aut  post  reges  exactos  iussu  populi;  sinceram  ser- 
vare privatis  consiliis  non  poteratis,  nec  ducendo  cx  plebe, 
neque  vestras  filias  sororesque  enubere  sinendo  e patribus? 
Nemo  plebcius  patriciae  virgini  vim  afferret : patriciorum 
ista  libido  est.  Nemo  invitum  pactionem  nuptialem  quem- 
quam  facere  coegisset.  Verum  enim  vero  lege  id  prohiberi, 
et  connubium  tolli  patrum  ac  qAebis,  id  demum  contume- 
liosum plebi  est.  Cur  enim  non  confertis,  ne  sit  connubium 
divitibus  ac  pauperibus  ? Quod  privatorum  consiliorum 
ubique  sempsr  fuit,  ut,  in  quam  cuique  feminae  convenis- 
set domum,  nuberet ; cx  qua  pactus  esset  vir  domo,  in 
matrimonium  duceret ; id  vos  sub  legis  superbissimae  vin- 
cula coniicitis,  qua  dirimatis  societatem  civilem,  duasque 
ex  una  civitate  faciatis.  Cur  non  sancitis,  ne  vicinus  pu- 
trido sit  plebeius  ? ne  eodem  itinere  eat  ? ne  idem  convi- 
vium ineat  ? ne  in  foro  co'.lem  consistat  ? Quid  enim  in  re 
est  aliud,  si  plebeiam  patricius  duxerit,  si  patriciam  ple- 
beius ? Quid  iuris  tandem  mutatur  ? nempe  patrem  sequun- 
tur liberi.  Nec,  quod  nos  ex  connubio  vestro  petamus,  quic- 
quam  est,  praeterquam  ut  hominum,  ut  civium  numero 
simus  : nec,  vos  { nisi  in  contumeliam  ignominiamque  no- 
stram certare  iuvat)  quod  contendatis,  quicquam  est. 

V.  Denique  utrum  tandem  populi  rornani,  an  vestrum 
summum  imperium  est  ? Regibus  exactis,  utrum  vobis  do- 
minatio, an  omnibus  aequa  libertas  parta  est  ? Oportet 
licere  populo  romano,  si  velit,  iubere  legem,  /in,  ut  quae- 
que rogatio  promulgata  erit,  vos  delectum  pro  poena  de- 
cernetis ? et,  simul  ego  tribunus  vocare  tribus  in  suffra- 
gium coepero  ; tu  statim  consul  sacramento  iuniores  adi- 

ges,  et  in  castra  educes  ? et  minaberis  plebi,  minaberis  tri- 
buno ? Quid,  si  non,  quantum  istae  minae  adversus  plebis 
consensum  valerent,  bis  iam  experti  essetis  ? Scilicet,  quia 
nobis  consultum  volebatis,  certamine  abstinuistis  : an  ideo 
non  est  dimicatum,  quod,  quae  pars  firmior,  eadem  mo- 
destior fuit  ? Nec  nunc  erit  certamen,  Quirites  : animos 
vestros  illi  tentabunt  semper,  vires  non  experientur.  Itaque 
ad  bella  ista,  seu  falsa,  seu  vera  sunt,  consules,  parata 
vobis  plebes  est,  si,  connubiis  redditis,  unam  hanc  civita- 
tem tandem  facitis ; si  coalescere,  si  iungi  miscerique  vo- 
bis privatis  necessitudinibus  possunt ; si  spes,  si  aditus  ad 
honores  viris  strenuis  et  fortibus  datur ; si  in  consortio, 
si  in  societate  reipublicae  esse ; si,  quod  aequae  libertatis 
est,  in  vicem  annuis  magistratibus  parere  atque  imperitare 
licet.  Si  haec  impediet  aliquis,  ferte  sermonmts,  et  multi- 
plicate fama  bella : nemo  est  nomen  daturus,  nemo  arma 
capturus,  nemo  dimicaturus  pro  superbis  dominis,  cum 
quibus  nec  in  re  publica  honorum,  nec  in  privata  connubii 
societas  est. 

VI.  Quum  in  concionem  et  consules  processissent,  et 
res  a perpetuis  orationibus  in  altercationem  vertisset ; 
interroganti  tribuno,  curplebeium  consulem  fieri  non  opor- 
teret ? ut  fortasse  vere,  sic  parum  utiliter  in  praesens 
certamen,  respondit,  quod  nemo  plebeius  auspicia  haberet: 
ideoque  decemviros  connubium  diremisse,  ne  incerta  prole 
auspicia  turbarentur.  Plebes  ad  id  maxime  indignatione 
exarsit,  quod  auspicari,  tanquam  invisi  diis  immortali- 
bus, negarentur  posse.  Nec  ante  finis  contentionum  fuit, 
(quum  et  tribunum  acerrimum  auctorem  plebes  nacta 
esset,  et  ipsa  cum  eo  pertinacia  certaret)  quam  victi  tan- 
dem patres,  ut  de  connubio  ferretur,  consensere  : ita 
maxime  rati  contentionem  de  plebeiis  consulibus  tribu- 
nos aut  totam  deposituros,  aut  post  bellum  dilaturos  esse ; 
contentamque  interim  connubio  plebem  paratam  delectui 
fore.  Quum  Canulcius  victoria  de  patribus  et  plebis  fa- 
vore ingens  esset,  accensi  alii  tribuni  ad  certamen  pro 
rogatione  sua  summa  vi  pugnant,  et,  crescente  in  aies 
fama  belli,  delectum  impediunt.  Consules,  quum  per  se- 
natum, intercedentibus  tribjunis,  nihil  agi  posset,  consi- 
lia principum  domi  habebant.  Apparebat , aut  hostibus 

aut  civibus  de  victoria  concedendum  esse.  Soli  ex  con- 
sularibus Valerius  atque  Horatius  non  intererant  consi- 
liis. C.  Claudii  sententia  consules  armabat  in  tribunos : 
Quinctiorum,  CincinnatiquO  et  Capitolini  sententiae  ab- 
horrebant a caede  violandisque,  quos,  foedere  icto  cum 
plebe,  sacrosanctos  accepissent.  Per  haec  consilia  eo  de- 
ducta res  est,  ut  tribunos  militum  consulari  potestate 
promiscue  ex  patribus  ac  plebe  creari  sinerent ; de  con- 
sulibus creandis  nihil  mutaretur : eoque  contenti  tribuni, 
contenta  plebs  fuit.  Comitia  tribunis  consulari  potestate 
tribus  creandis  indicuntur.  Quibus  indictis,  extemplo, 
quicunque  aliquid  seditiose  dirferat,  aut  fecerat,  quam 
maxime  tribunicii,  et  prensare  homines,  et  concursare 
toto  foro  candidati  coepere : ut  patricios  desperatio  pri- 
mo, irritata  plebe,  adipiscendi  honoris,  deinde  indigna- 
tio, si  cum  his  gerendus  esset  honos,  deterreret : postre- 
mo coacti  tamen  a primoribus  petiere,  ne  cessisse  posses- 
sione reipublicae  viderentur.  Eventus  eorum  comitiorum 
docuit,  alios  animos  in  contentione  libertatis  dignitatis- 

3ue,  alios,  secundum  deposita  certamina,  incorrupto  iu- 
icio  esse : tribunos  enim  omnes  patricios  creavit  popu- 
lus, contentus  eo,  quod  ratio  habita  plebeiorum  esset. 
Hanc  modestiam  aequitatemque  et  altitudinem  animi  ubi 
nunc  in  uno  inveneris,  quae  tum  populi  universi  fuit  ? 

VII.  Anno  trecentesimo  decimo,  quam  urbs  Koma  con- 
dita erat,  primum  tribuni  militum  pro  consulibus  magi- 
stratum ineunt,  A.  Sempronius  Atratinus,  L.  Atilius,  T. 
Cloelius;  quorum  in  magistratu  concordia  domi  pacem 
etiam  foris  praebuit.  Sunt,  qui  propter  adiectum  Aequo- 
rum Volscorumque  bello  et  Ardeatium  defectioni  veiens 
bellum,  quia  duo  consules  obire  tot  simul  bella  nequi- 
rent, tribunos  militum  tres  creatos  dicant,  sine  mentione 
promulgatae  legis  de  consulibus  creandis  ex  plebe,  et 
imperio  et  insignibus  consularibus  usos.  Non  tamen  pro 
firmato  iam  stetit  magistratus  eius  ius  ; quia  tertio  mense, 
quam  inierunt,  augurum  decreto,  perinde  ac  vitio  creati, 
honore  abiere  ; quod  C.  Curtius,  qui  comitiis  eorum  prae- 
fuerat, narum  recte  tabernaculum  cepisset.  Legati  ab 
Ardea  Romam  venerunt,  ita  de  iniuria  querentes,  ut, 
si  demeretur  ea,  in  foedere  atque  amicitia  mansuros, 

restitato  agro,  appareret.  Ab  senatu  responsura  est : /u- 
dicium  populi  rescindi  ab  senatu  non  posse,  praeterquam 
quod  nullo  nec  exemplo  nec  iure  fieret,  concordiae  etiam 
ordinum  causa.  Si  Ardeates  sua  tempora  exspectare  velint, 
arbitriumque  senatui  levandae  iniuriae  suae  permittant, 
fore,  ut  postmodo  gaudeant,  se  irae  moderatos ; sciantque, 
patribus  aeque  curae  fuisse,  ne  qua  iniuria  in  eos  oriretur, 
ac  ne  orta  diutumamessct.  Ita  legati,  quum  se  rem  inte- 
gram relaturos  dixissent,  comiter  dimissi.  Patricii,  quum 
sine  curuli  magistratu  respublica  esset,  coiere,  et  inter- 
regem creavere.  Contentio,  consulesne,  an  tribuni  mili- 
tum crearentur,  in  intertegno  rem  dies  complures  te- 
nuit. Interrex  ac  senatus,  consulum  comitia  : tribuni  ple- 
bis et  plebs,  tribunorum  militum  ut  habeantur,  tendunt. 
Vicerant  patres,  quia  et  plebs,  patriciis  seu  hunc  seu 
illum  delatura  honorem,  Frustra  certare  supersedit ; et 
principes  plebis  ea  comitia  malebant,  quibus  non  habe- 
retur ratio  sui,  quam  quibus  ut  indigni  praeterirentur. 
Tribuni  quoque  plebis  certamen  sine  effectu  in  benefi- 
cio apud  primores  patrum  reliquere.  T.  Quinctius  Bar- 
batus interrex  consules  creat  L.  Papirium  Mugillanum, 
L.  Sempronium  Atratinum.  His  consulibus  cum  Ardea- 
tibus foedus  renovatum  est : idque  monumenti  est,  con- 
sules eos  illo  anno  fuisse,  qui  neque  in  annalibus  pri- 
scis, neque  in  libris  magistratuum  inveniuntur.  Credo, 
quod  tribuni  militum  initio  anni  fuerunt,  eo,  perinde 
ac  si  totum  annum  in  imperio  fuerint,  suffectis  nis  con- 
sulibus, praetermissa  nomina  consulum  horum.  Lici- 
nius Macer  auctor  est,  et  in  foedere  ardeatino,  et  in 
linteis  libris  ad  Monetae  inventa.  Et  foris,  quum  tot 
terrores  a finitimis  ostentati  essent,  et  domi  otium  fuit. 

VIII.  Hunc  annum  (seu  tribunos  modo,  seu  tribunis 
suffectos  consules  quoque  habuit)  sequitur  annus  haud 
dubiis  consulibus,  M.Geganio*Macerino  iterum,  T.Quinc- 
tio  Capitolino  quintum  consulibus.  Idem  hic  annus  cen- 
surae initium  fuit,  rei  a parva  origine  ortae:  quae  deinde 
tanto  incremento  aucta  est,  ut  morum  disciplinaeque 
romanae  penes  eam  regimen,  senatus,  equitumque  cen- 
turiae, decoris  dedecorisque  discrimen  sub  ditione  eius 
magistratus,  publicorum  ius  privatorumque  locorum,  vec- 

tigalia  populi  romani  sub  nutu  atque  arbitrio  essent. 
Ortum  autem  initium  rei  est,  quod  in  populo,  per  mul- 
tos annos  incenso,  neque  differri  census  poterat,  neque 
consulibus,  quum  tot  populorum  bella  imminerent,  ope- 
rae erat  id  negotium  agere.  Mentio  illata  ab  senatu  est, 
Rem  operosam  ac  minime  consularem  suo  proprio  magi- 
stratu egere  : cui  scribarum  ministerium,  custodiaeque  et 
tabularum  cura,  cui  arbitrium  formulae  censendi  subiicere- 
tur.  Et  patres,  quanquam  rem  parvam,  tamen,  quo  plu- 
res  patricii  magistratus  in  rcpublica  essent,  laeti  acce- 
pere : id,  quod  evenit,  futurum,  credo,  etiam  rati,  ut 
mox  opes  eorum,  qui  praeessent,  ipsi  honori  ius  maie- 
statemque  adiicerent.  Et  tribuni,  (id  quod  tunc  erat) 
magis  necessariam,  quam  speciosi  ministerii  procuratio- 
nem intuentes,  ne  in  parvis  quoque  rebus  incommode 
adversarentur,  haud  sane  tetendere.  (Juum  a primori- 
bus civitatis  spretus  honor  esset,  Papirium  Sempronium- 
que,  quorum  de  consulatu  dubitatur,  ut  eo  magistratu 
parum  solidum  consulatum  explerent,  censui  agendo  po- 
pulus suffragiis  praefecit.  Censores  ab  re  appellati  sunt. 

IX.  Dum  haec  Uornae  geruntur,  legati  ab  Ardea  ve- 
niunt, pro  veterrima  societate  renovatoque  foedere  re- 
centi, auxilium  prope  eversae  urbi  implorantes.  Frui 
namque  paco,  optimo  consilio  cum  populo  romano  ser- 
vata, per  intestina  arma  non  licuit ; quorum  causa  atque 
initium  traditur  ex  certamine  factionum  ortum  : quae 
fuere  eruntque  pluribus  populis  magis  exitio,  quam  bella 
externa,  quam  fames  morbive,  quaeque  alia  in  deiim 
iras,  vclut  ultima  publicorum  malorum,  vertunt.  Virgi- 
nem pleheii  generis,  maxime  forma  notam,  petiere  iu- 
venes : alter  virgini  genere  par,  tutoribus  fretus,  qui  et 
ipsi  eiusdem  corporis  erant;  nobilis  alter,  nulla  re,  prae- 
terquam forma,  captus.  Adiuvabant  eum  optimatium  stu- 
dia, per  quao  in  domum  quoque  puellae  certamen  par- 
tium penetravit.  Nobilis  superior  iudicio  matris  esse, 
quae  quam  splendidissimis  nuptiis  iungi  puellam  vole- 
bat : tutores,  in  ea  quoque  re  partium  memores,  ad  suum 
tendere.  (Juum  res  peragi  intra  parietes  nequisset,  ven- 
tum in  ius  est.  Postulatu  audito  matris  tutorumque,  ma- 
gistratus secundum  parentis  arbitrium  dant  ius  nuptia- 

rum.  Sed  vis  polentior  fuit.  Namque  tutores,  inter  suae 
partis  homines  de  iniuria  decreti  palam  in  foro  con- 
donati, manu  facta  virginem  ex  domo  matris  rapiunt : 
adversus  quos  infestior  coorta  optimatium  acies  sequitur 
accensum  iniuria  iuvenem.  Fit  proelium  atrox.  Pulsa 
plebs,  nihil  romanae  plebi  similis,  armata  ex  urbe  pro- 
lecta, colle  quodam  capto,  in  agros  optimatium  cum  ferro 
ignique  excursiones  facit.  Urbem  quoque,  omnis  etiam 
expertem  ante  certaminis,  multitudine  opificum  ad  spem 
praedae  evocata,  obsidere  parat : nec  ulla  species  cla- 
desque belli  abest ; velut  contacta  civitate  rabie  duorum 
iuvenum,  funestas  nuptias  ex  occaso  patriae  petentium. 
Parum  parti  utrique  aomi  armorum  bellique  est  visum. 
Optimates  romanos  ad  auxilium  urbis  obsessae,  plebs  ad 
expugnandam  secum  Ardeam  Volscos  excivere.  Priores 
Volsci,  duce  Aequo  Cloelio,  Ardeam  venere,  et  moeni- 
bus hostium  vallum  obiecere.  Quod  ubi  Romam  est  nun- 
tiatum, extemplo  M.  Geganius  consul,  cum  exercitu  pro- 
fectus, tria  millia  passuum  ab  hoste  locum  castris  cepit, 
praecipitique  iam  aie  curare  corpora  milites  iubet  Quarta 
deinde  vigilia  signa  profert : coeptumque  opus  adeo  ap- 
properatum est,  ut,  sole  orto,  Volsci  firmiore  se  muni- 
mento ah  Romanis  circumvallatos,  quam  a se  urbem,  vi- 
derent. Et  alia  parte  consul  muro  Ardeae  brachium  in- 
iunxerat ; qua  ex  oppido  sui  commeare  possent. 

X.  Volscus  imperator,  qui  ad  eam  diem,  non  com- 
meatu praeparato,  sed  ex  populatione  agrorum  rapto  in 
diem  frumento  aluisset  militem,  postquam  septus  vallo 
repente  inopem  omnium  rerum  videt,  ad  colloquium  con- 
sule evocato,  si  solvendae  obsidionis  causa  venerit  Roma- 
nus, abducturum  se  inde  Volscos,  ait.  Adversus  ea  consul, 
victis  conditiones  accipiendas  esse,  non  ferendas,  respondit; 
neque,' ut  venerint  ad  oppugnandos  socios  populi  romani 
suo  arbitrio,  ita  abituros  Volscos  esse.  Dedi  imperatorem, 
arma  poni,  iubet,  fatentes  victos  se  esse,  et  imperio  pare- 
re: aliter,  tam  abeuntibus,  quam  manentibus,  se  hostem 
infensum,  victoriam  potius  ex  Volscis,  quam  pacem  infidam, 
Romam  relaturum.  Volsci  exiguam  spem  in  armis,  alia 
undique  abscisa,  quum  tentassent,  praeter  cetera  adversa 
loco  quoque  iniquo  ad  pugnam  congressi,  iniquiore  ad 

fugam,  quum  ab  omni  parte  caederentur,  ad  preces  a 
certamine  versi,  dedito  imperatore  traditisque  armis,  sub 
iugum  missi,  cum  singulis  vestimentis  ignominiae  cla- 
disque pleni  dimittuntur.  Et,  quum  haud  procul  urbe 
Tusculo  consedissent,  ve  te  re  Tusculanorum  odio  inermes 
oppressi  dederunt  poenas,  vix  nuntiis  caedis  relictis.  Ro- 
manus Ardeae  turDatas  seditione  res,  principibus  eius 
motus  securi  percussis,  bonisque  eorum  in  publicum  Ar- 
deatium redactis,  composuit : demptamque  iniuriam  iu- 
dicii  tanto  beneficio  populi  romani  Ardeates  credebant; 
senatui  superesse  aliquid  ad  delendum  publicae  avari- 
tiae monumentum  videbatur.  Consul  triumphans  in  ur- 
bem redit,  Cloelio  duce  Volscorum  ante  currum  ducto, 
praelatisque  spoliis,  quibus  dearmatum  exercitum  ho- 
stium sub  iugum  miserat.  Aequavit,  quod  haud  facile 
est,  Quinctius  consul  togatus  armati  gloriam  collegae  : 
quia  concordiae  pacisque  domesticam  curam,  iura  infi- 
mis summisque  moderando,  ita  tenuit,  ut  eum  et  patres 
severum  consulem,  et  plebs  satis  comem  crediderint.  Et 
adversus  tribunos  auctoritate  plura,  quam  certamine, 
tenuit.  Quinque  consulatus,  eodem  tenore  gesti,  vitaque 
omnis,  consulariter  acta,  verendum  paene  ipsum  magis, 
quam  honorem,  faciebant.  Eo  tribunorum  militarium 
nulla  mentio  his  consulibus  fuit. 

XI.  Consules  creant  M.  Fabium  Vibulanum,  Postu- 
mum Aebutium  Cornicinem.  Fabius  et  Aebutius  consu- 
les, quo  maiori  gloriae  rerum  domi  forisque  gestarum, 
succedere  se  cernebant,  (maxime  autem  memorabilem 
annum  apud  finitimos  socios  hostesque  esse,  quod  Ar- 
deatibus in  re  praecipiti  tanta  foret  cura  subventum)  eo 
impensius,  ut  delerent  prorsus  ex  animis  hominum  in- 
famiam iudicii,  senatusconsultum  fecerunt,  ut,  quoniam 
civitas  Ardeatium  intestino  tumultu  redacta  ad  paucos 
esset,  coloni  eo  praesidii  causa  adversus  Volscos  scribe- 
rentur. Hoc  palam  relatum  in  tabulas,  ut  plebem  tri- 
bunosque falleret  iudicii  rescindendi  consilium  initum. 
Consenserant  autem,  ut,  multo  maiore  parte  rutulorum 
colonorum,  quam  romanorum,  scripta,  nec  ager  ullus 
divideretur,  nisi  is,  qui  interceptus  iudicio  infami  erat; 
nec  ulli  prius  Romano  ibi,  quam  omnibus  Rutulis  divi- 

sus  esset,  gleba  ulla  agri  assignaretur.  Sic  ager  ad  Ar- 
deates rediit.  Triumviri  ad  coloniam  Ardeam  deducen- 
dam creati  Agrippa  Menenius,  T.  Cloelius  Siculus*  M. 
Aebulius  Elva.  Qui,  per  minime  populare  ministerium 
agro  assignando  sociis,  quem  populus  romanus  suum  iu- 
dicasset,  quum  plebem  offendissent,  ne  primoribus  qui- 
dem patrum  satis  accepti,  quod  nihil  gratiae  cuiusquam 
dederant ; vexationes,  ad  populum  iam  die  dicta  ab  tri- 
bunis, coloni  adscripti  remanendo  in  colonia,  quam  testem 
integritatis  iustitiaeque  habebant,  vitavere. 

XII.  Pax  domi  forisque  fuit  et  hoc  et  insequente  anno, 
C.  Furio  Pacilo  et  M.  Papirio  Crasso  consulibus.  Ludi, 
ab  decemviris  per  secessionem  plebis  a patribus  ex  se- 
natusconsulto voti,  eo  anno  facti  sunt.  Causa  seditionum 
nequicquam  a Poetelio  quaesita  : qui,  tribunus  plebis 
iterum  ea  ipsa  denuntiando  factus,  neque,  ut  de  agris 
dividendis  plebi  referrent  consules  ad  senatum,  pervin- 
cere potuit:  et,  quum  magno  certamine  obtinuisset,  ut 
consulerentur  patres,  consulum  an  tribunorum  placeret 
comitia  haberi,  consules  creari  iussi  sunt:  ludibrioque 
erant  minae  tribuni,  denuntiantis  se  delectum  impeditu- 
rum ; quum,  quietis  finitimis,  neque  bello,  neque  belli 
apparatu  opus  esset.  Sequitur  hanc  tranquillitatem  rerum 
annus,  Proculo  Geganio  Macerino,  L.  Menenio  Lanato 
consulibus,  multiplici  clade  ac  periculo  insignis,  seditio- 
nibus, fame,  regno  prope  per  largitionis  dulcedinem  in 
cervices  accepto.  Unum  afuit  bellum  externum  : quo  si 
aggravatae  res  essent,  vix  ope  deorum  omnium  resisti 
potuisset.  Coepere  a fame  mala,  seu  adversus  annus  fru- 
gibus fuit,  seu  dulcedine  concionum  et  urbis  deserto 
agrorum  cultu:  nam  utrumque  traditur.  Et  patres  ple- 
bem desidem,  et  tribuni  plebis  nunc  fraudem  nunc  ne- 
gligentiam  consulum  accusabant.  Postremo  perpulere  ple- 
beii,  haud  adversante  senatu,  ut  L.  Minucius  praefectus 
annonae  crearetur ; felicior  in  eo  magistratu  ad  custo- 
diam libertatis  futurus,  quam  ad  curationem  ministerii 
sui : quanquam  postremo  annonae  quoque  levatae  haud 
immeritam  et  gratiam  et  gloriam  tulit.  Qui  quum,  mul- 
tis circa  finitimos  populos  legationibus  terra  marique 
nequicquam  missis,  (msi  quod  ex  Etruria  haud  ita  mul- 

tum  frumenti  advectum  est)  nullum  momentum  anno- 
nae fecisset ; et,  revolutus  ad  dispensationem  inopiae, 
profiteri  cogendo  frumentum,  et  vendere,  quod  usu  men- 
struo superesset,  fraudandoque  parte  diurni  cibi  servitia, 
criminando  inde  et  obiiciendo  irae  populi  frumentarios, 
acerba  inquisitione  aperiret  magis,  quam  levaret  ino- 
piam ; multi  ex  plebe,  spe  amissa,  potius  quam  ut  cru- 
ciarentur trahendo  animam,  capitibus  obvolutis  se  in 
Tiberim  praecipitaverunt. 

XIII.  T um  Sp.  Maelius  ex  equestri  ordine,  ut  illis 
temporibus,  praedives,  rem  utilem,  pessimo  exemplo, 
peiore  consilio,  est  aggressus.  Frumento  namque  ex  Etru- 
ria privata  pecunia  per  hospitum  clientiumque  ministe- 
ria coempto,  (quae,  credo,  ipsa  res  ad  levanaam  publica 
cura  annonam  impedimento  fuerat)  largitiones  frumenti 
facere  instituit : plebemque,  hoc  munero. delinitam,  qua- 
cunque incederet,  conspectus  elatusque  supra  modum 
hominis  privati,  secum  trahere  ; haud  dubium  consula- 
tum favore  ac  spe  despondentem.  Ipse,  ut  est  humanus 
animus  insatiabilis,  eo,  quod  fortuna  spondet,  ad  altiora 
et  non  concessa  tendere  : et,  quoniam  consulatus  quoque 
eripiendus  invitis  patribus  esset,  de  regno  agitare : id 
unum  dignum  tanto  apparatu  consiliorum  et  certamine, 
quod  ingens  exsudandum  esset,  praemium  fore.  Iam  co- 
mitia consularia  instabant : quae  res  eum,  necdum  com- 
positis maturisve  satis  consiliis,  oppressit.  Consul  sextum 
creatus  T.  Quinctius  Capitolinus,  minime  opportunus  vir 
novanti  res  : collega  additur  ei  Agrippa  Menenius,  cui 
Lanato  erat  cognomen  : et  L.  Minucius  praefectus  an- 
nonae, seu  refectus,  seu,  quoad  res  posceret,  in  incer- 
tum creatus : nihil  enim  constat,  nisi  in  libros  linteos 
utroque  anno  relatum  inter  magistratus  praefecti  nomen. 
Hic  Minucius,  eandem  publice  curationem  agens,  quam 
Maelius  privatim  agendam  susceperat,  quum  in  utraque 
domo  genus  idem  hominum  versaretur,  rem  compertam 
ad  senatum  refert,  Tela  in  domum  Maelii  conferri,  eum - 
que  condonet  domi  habere : ac  non  dubia  regni  consilia 
esse.  Tempus  agendae  rei  nondum  stare ; cetera  iam  con- 
venisse ; et  tribunos  mercede  emptos  ad  prodendam  liberta- 
tem, et  partita  ducibus  multitudinis  ministeria  esse.  Serim 

se  paene,  quam  tutum  fuerit,  ne  cuius  incerti  vanique  auc- 
tor esset,  ea  deferre.  Quae  postquam  sunt  audita,  et  un- 
dique primores  patrum  et  prioris  anni  consules  incre- 
parent, quod  eas  largitiones  coetusque  plebis  in  privata 
domo  passi  essent  fleri,  et  novos  consules,  quod  exspec- 
tassent,  donec  a praefecto  annonae  tanta  res  ad  sena- 
tum deferretur,  quae  consulem  non  auctorem  solum  de- 
sideraret, sed  etiam  vindicem  ; tum  T.  Quinctius,  con- 
sules  immerito  increpari,  ait,  qui,  constricti  legibus  de  pro- 
vocatione ad  dissolvendum  imperium  latis,  nequaquam  tan- 
tum virium  in  magistratu  ad  eam  rem  pro  atrocitate  vin- 
dicandam, quantum  animi,  haberent.  Opus  esse  non  forti 
solum  viro,  sed  etiam  libero  exsolutoque  legum  vinculis. 
Itaque  se  ditatorem  L.  Quinctium  dicturum : ibi  animum 
parem  tantae  potestati  esse.  Approbantibus  cunctis,  primo 
Quinctius  abnuere  : et,  quid  sibi  vellent,  rogitare,  qui  se 
aetate  exacta  tantae  dimicationi  obiicerent.  Dein,  quum 
undique  plus  in  illo  senili  animo  non  consilii  modo,  sed 
etiam  virtutis  esse,  quam  in  omnibus  aliis  dicerent,  lau- 
dibusque haud  immeritis  onerarent,  et  consul  nihil  re- 
mitteret ; precatus  tandem  deos  immortales  Cincinnatus, 
ne  senectus  sua  in  tam  trepidis  rebus  damno  dedecorive 
reipubiicae  esset,  dictator  a consule  dicitur  : ipse  deinde 
C.  Servilium  Ahalam  magistrum  equitum  dicit. 

XIV.  Postero  die,  dispositis  praesidiis,  quum  in  forum 
descendisset,  conversaque  in  eum  plebs  novitate  rei  ac 
miraculo  esset,  et  Maeliani  atque  ipse  dux  eorum  in  se 
intentam  vim  tanti  imperii  cernerent ; expertes  consi- 
liorum regni,  qui  tumultus,  quod  bellum  repens,  aut  dicta- 
toriam maiestatem,  aut  Quinctium  post  octogesimum  annum 
rectorem  reipubiicae  quaesisset,  rogitarent;  missus  ab  dic- 
tatore Servilius  magister  equitum  ad  Maelium,  Vocat 
te,  inquit,  dictator.  Quum  pavidus  ille,  quid  vellet,  quae- 
reret ; Serviliusque  causam  dicendam  esse  proponeret, 
crimenquc,  a Minucio  delatum  ad  senatum,  diluendum  • 
tunc  Maelius  recipere  se  in  catervam  suorum,  et  primum 
circumspectans  tergiversari : postremo,  quum  apparitor 
iussu  magistri  equitum  duceret,  ereptus  a circumstan- 
tibus, fugiensque,  fidem  plebis  romanae  implorare,  et 
opprimi  se  consensu  patrum  dicere,  quod  plebi  benigne 

fecisset : orare,  ut  opem  sibi  ultimo  in  discrimine  fer- 
rent, neve  ante  oculos  suos  trucidari  sinerent.  Haec  eum 
vociferantem  assecutus  Ahala  Servilius  obtruncat : re- 
spersusque cruore  obtruncati,  stipatus  caterva  patriciorum 
iuvenum,  dictatori  renuntiat,  vocatum  ad  eum  Maelium, 
repulso  apparitore,  concitantem  multitudinem,  poenam 
meritam  habere.  Tum  dictator  Macie  virtute,  inquit,  C. 
Senili,  esto,  liberata  republica. 

XV.  Tumultuantem  deinde  multitudinem  incerta  exi- 
stimatione facti  ad  concionem  vocari  iussit ; et,  Maelium 
iure  caesum,  pronuntiavit,  etiamsi  regni  crimine  insons 
fuerit ; qui  vocatus  a magistro  equitum  ad  dictatorem  non 
venisset.  Se  ad  causam  cognoscendam  consedisse  ; qua  co- 
gnita, habiturum  fuisse  Maelium  similem  causae  fortunam. 
Vim  parantem,  ne  iuilicio  se  committeret,  vi  coercitum  esse. 
Nec  cum  eo,  tanquam  cum  cive,  agendum  fuisse  ; qui  na- 
tus in  libero  populo  inter  iura  legesque,  ex  qua  urbe  re- 

?ie*  exactos  sciret,  eodemque  anno  sororis  filios  regis,  et 
iberos  consulis  liberatoris  patriae,  propter  pactionem  in- 
dicatam  recipiendorum  in  ui-bem  regum,  a patre  securi  esse 
percussos  : ex  qua  Collatinum  Tarquinium  consulem  no- 
minis odio  abdicare  se  magistratu  atque  exsulare  iussum ; 
in  qua  de  Sp.  Cassio,  post  aliquot  annos,  propter  consilia 
inita  de  regno  supplicium  sumptum ; in  qua  nuper  decem- 
viros bonis,  exsilio,  capite  multatos  ob  superbiam  regiam, 
in  ea  Sp.  Maelius  spem  regni  conceperit.  Et  quis  homo  ? 
quanquam  nullam  nobilitatem,  nullos  honores,  nulla  me- 
rita cuiquam  ad  dominationem  pandere  viam ; sed  tamen 
Claudios,  Cassios,  consulatibus,  decemviratibus,  suis  ma- 
iorumque  honoribus,  splendore  familiarum  sustulisse  ani- 
mos, quo  nefas  fuerit : Sp.  Maelium,  cui  tribunatus  plebis 
magis  optandus,  quam  sperandus  fuerit,  frumentarium  di- 
vitem, bilibris  farris  sperasse  libertatem  se  civium  suorum 
emisse,  ciboque  obiiciendo  ratum  victorem  finitimorum  om- 
nium populum  in  servitutem  perlici  posse  : ut,  quem  sena- 
torem concoquere  civitas  vix  posset,  regem  ferret,  Romuli 
conditoris,  ab  diis  orti,  recepti  ad  deos,  insignia  atque  im- 
perium habentem.  Non  pro  scelere  id  magis,  quam  pro 
monstro,  habendum.  Nec  satis  esse  sanguine  eius  expiatum, 
nisi  tecta  parietesque,  intra  quae  tantum  amentiae  concep- 

tum  esset,  dissiparentur  ; bonaque,  contacta  pretiis  regni 
mercandi,  publicarentur.  Iubere  itaque,  quaestores  vendere 
ea  bona,  atque  in  publicum  redigere. 

XVI.  Domum  deinde,  ut  monumento  area  esset  op- 
pressae nefariae  spei,  dirui  extemplo  iussit : id  Aequi- 
maelium appellatum  est.  L.  Minucius  bove  aurato  extra 
portam  Trigeminam  est  donatus,  ne  plebe  quidem  invita, 
quia  frumentum  Maelianum,  assibus  in  modios  aestima- 
tum, plebi  divisit.  Hunc  Minucium,  apud  quosdam  auc- 
tores, transisse  a patribus  ad  plebem,  undecimumque 
tribunum  plebis  cooptatum  seditionem,  motam  ex  Mae- 
liana caede,  sedasse,  invenio.  Ceterum  vix  credibile  est, 
numerum  tribunorum  patres  augeri  passos,  idque  potis- 
simum exemplum  a patricio  homine  introductum  ; nec 
deinde  id  plebem  concessum  semel  obtinuisse,  aut  certe 
tentasse.  Sed  ante  omnia  refellit  falsum  imaginis  titu- 
lum paucis  ante  annis  lege  cautum,  ne  tribunis  collegam 
cooptare  liceret.  Q.  Caecilius,  Q.  lunius,  Sext.  Titinius, 
soli  ex  collegio  tribunorum  neque  tulerant  de  honoribus 
Minucii  legem  ; et  criminari  nunc  Minucium,  nunc  Ser- 
vilium apud  plebem,  querique  indignam  necem  Maelii 
non  destiterant.  Pervicerunt  igitur,  ut  tribunorum  mili- 
tum potius,  quam  consulum  comitia  haberentur ; haud 
dubii,  quin  sex  locis  (tot  enim  iam  creari  licebat)  et 
plebeii  aliqui,  profitendo  se  ultores  fore  Maelianae  cae- 
dis, crearentur.  Plebs,  quanquam  agitata  mullis  eo  anno 
et  variis  motibus  erat,  nec  plures,  quam  tres,  tribunos 
consulari  potestate  creavit,  et  in  iis  L.  Quinctium  Cin- 
cinnati Glium  : ex  cuius  dictaturae  invidia  tumultus 
quaerebatur.  Praelatus  sufTragiis  Quinctio  Mam:  Aemi- 
lius, vir  summae  dignitatis.  L.  lulium  tertium  creant. 

XVII.  In  horum  magistratu  Fidenae,  colonia  romana, 
ad  Lartem  Tolumnium  Veientium  regem  ac  Veientes 
defecere.  Maius  additum  defectioni  scelus.  C.  Fulcinium, 
Cloelium  Tullum,  Sp.  Antium,  L.  Roscium,  legatos  ro- 
manos,  causam  novi  consilii  quaerentes,  iussu  Tolumnii 
interfecerunt.  Levant  quidam  regis  facinus  : in  tessera- 
rum prospero  iactu  vocem  eius  ambiguam,  ut  occidi  ius- 
sisse  videretur,  ab  Fidenatibus  exceptam,  causam  mor- 
tis legatis  fuisse.  Rem  incredibilem  ; interventu  Fidena- 

tium,  novorum  sociorum,  consulentium  de  caede  ruptura 
ius  gentium,  non  aversum  ab  intentione  lusus  animum: 
nec  deinde  in  horrorem  versum  facinus.  Propius  est  fi- 
dem, obstringi  Fidenatium  populum,  ne  respicere  spem 
ullam  ab  Romanis  posset,  conscientia  tanti  sceleris  vo- 
luisse. Legatorum,  cjui  Fidenis  caesi  erant,  statuae  pu- 
blice in  Rostris  positae  sunt.  Cum  Veienlibus  Fidenati- 
busque,  praeterquam  finitimis  populis,  ab  causa  etiam 
tam  nefanda  bellum  exorsis,  atrox  dimicatio  instabat. 
Itaque  ad  curam  summae  rerum,  quieta  plebe  tribunis- 
que eius,  nihil  controversiae  fuit,  quin  consules  crearen- 
tur M.  Geganius  Macerinus  tertium  et  L.  Sergius  Fi- 
denas : a bello  credo,  quod  deinde  gessit,  appellatum. 
Hic  enim  primus  cis  Anienem  cum  rege  Veientium  se- 
cundo proelio  conflixit,  nec  incruentam  victoriam  retu- 
lit. Maior  itaque  ex  civibus  amissis  dolor,  quam  laetitia 
fusis  hostibus  fuit : et  senatus,  ut  in  trepidis  rebus,  dic- 
tatorem dici  Mam.  Aemilium  iussit.  Is  magistrum  equi- 
tum ex  collegio  prioris  anni,  quo  simul  tribuni  militum 
consulari  potestate  fuerant,  L.  Quinctium  Cincinnatum, 
dignum  parente  iuvenem,  dixit  Ad  delectum  a consu- 
libus habitum  centuriones  veteres  belli  periti  adiecti,  ot 
numerus  amissorum  proxima  pugna  expletus.  Legatos 
Quinctium  Capitolinum  et  M.  Fabium  Vibulanum  sequi 
se  dictator  iussit.  Quum  potestas  maior,  tum  vir  quoque 
potestati  par,  hostes  ex  agro  romano  trans  Anienem  sum- 
movere,  collesque  inter  Fidenas  atque  Anienem  cepe- 
runt, referentes  castra : nec  ante  in  campos  degressi 
sunt,  quam  legiones  auxilio  Faliscorum  venerunt.  Tum 
demum  castra  Etruscorum  pro  moenibus  Fidenarum  po- 
sita : et  dictator  romanus  haud  procul  inde  ad  confluen- 
tes consedit  in  utriusque  ripis  amnis,  qua  sequi  muni- 
mento poterat,  vallo  interposito.  Postero  die  in  aciem 
eduxit. 

XVIII.  Inter  hostes  variae  fuere  sententiae.  Faliscus, 
procul  ab  domo  militiam  aegre  patiens,  satisque  fidens 
sibi,  poscere  pugnam  : Veienti  ridenatique  plus  spei  in 
trahendo  bello  esse.  Tolumnius,  quanquam  suorum  ma-  _ 
gis  placebant  consilia,  ne  longinquam  militiam  non  pa- 
terentur Falisci,  postero  die  se  pugnaturum  edicit.  Dicta- 

tori  fic  Romanis,  quod  detrectasse!  pugnam  hostis,  ani- 
mi accessere : posteroque  die,  iam  militibus  castra  ur- 
bemque se  oppugnaturos  frementibus,  ni  copia  pugnae 
fiat,  utrimque  acies  inter  bina  castra  in  medium  campi 
procedunt.  Veiens,  multitudine  abundans,  qui  inter  di- 
micationem castra  romana  aggrederentur,  post  montes 
circummisit.  Trium  populorum  exercitus  ita  stetit  instruc- 
tus, ut  dextrum  cornu  Veientes,  sinistrum  Falisci  tene- 
rent, medii  Fidenates  essent.  Dictator  dextro  cornu 
adversus  Faliscos,  sinistro  contra  Veientem  Capitolinus 
Quinctius  intulit  signa  : ante  mediam  aciem  cum  equi- 
tatu magister  equitum  processit.  Parumper  silentium  et 
quies  fuit,  nec  Etruscis,  nisi  cogerentur,  pugnam  initu- 
ris, et  dictatore  arcem  romanam  respectante,  ut  ab  au- 
guribus,  simul  aves  rite  admisissent,  ex  composito  tol- 
leretur signum.  Quod  simul  conspexit,  primos  equites 
clamore  sublato  in  hostem  emisit:  secuta  peditum  acies 
ingenti  vi  conflixit.  Nulla  parte  legiones  Etruscae  susti- 
nuere impetum  Romanorum.  Eques  maxime  resistebat: 
equitumque  longe  fortissimus  ipse  rex,  ab  omni  parte 
effuse  sequentibus  obequitans  Romanis,  trahebat  cer- 
tamen. 

XIX.  Erat  tum  inter  equites  tribunus  militum  A.  Cor- 
nelius Cossus,  eximia  pulchritudine  corporis,  animo  ac 
viribus  par,  memorque  generis,  quod,  amplissimum  ac- 
ceptum, maius  auctiusque  reliquit  posteris.  Is  quum  ad 
impetum  Tolumnii,  quacunque  se  intendisset,  trepidan- 
tes romanas  videret  turmas,  insignemque  eum  regio  ha- 
bitu volitantem  tota  acie  cognosset,  Hiccine  est,  inquit, 
ruptor  foederis  humani,  violatorque  gentium  iuris  ? Iam 
ego  hanc  mactatam  victimam,  (si  modo  sancti  quicquam  in 
terris  esse  dii  volunt)  legatorum  Manibus  dabo.  Calcari- 
bus subditis,  infesta  cuspide  in  unum  fertur  hostem  : 
quem  quum  ictum  equo  deiecisset,  confestim  et  ipse 
hasta  innisus  se  in  pedes  excepit.  Assurgentem  ibi  regem 
umbone  resnpinat,  repetitumque  saepius  cuspide  ad  ter- 
ram affixit.  Ium  exsangui  detracta  spolia ; caputque 
abscissum  victor  spiculo  gerens,  terrore  caesi  regis  hostes 
fundit.  Ita  equitum  quoque  fusa  acies,  quae  una  fecerat 
anceps  certamen.  Dictator  legionibus  fugatis  instat,  et 


LIB.  IV.  CAP.  XIX.  XX.  217 

ad  castra  compulsos  caedit.  Fidenatium  plurimi  lotorum 
notitia  effugere  in  montes.  Cossus,  Tiberim  cum  equitatu 
transvectus,  ex  agro  veientano  ingentem  detulit  prae- 
dam ad  urbem.  Inter  proelium  et  ad  castra  romana  pu- 
gnatum est  adversus  partem  copiarum,  ab  Tolumnio,  ut 
ante  dictum  est,  ad  castra  missam.  Fabius  Vibulanus 
corona  primum  vallum  defendit : intentos  deinde  bostes 
in  vallum,  egressus  dextra  principali,  cum  triariis  re- 
pente invadit : quo  pavore  iniecto,  caedes  minor,  quia 
pauciores  erant ; fuga  non  minus  trepida,  quam  in  acie, 
fuit. 

XX.  Omnibus  locis  re  bene  gesta,  dictator  senatus- 
consulto iussuque  populi  triumphans  in  urbem  rediit. 
Longe  maximum  triumphi  spectaculum  fuit  Cossus,  spo- 
lia opima  regis  interfecti  gerens.  Hi  cum  milites  carmina 
incondita,  aequantes  eum  Romulo,  canere.  Spolia  in  aede 
Iovis  Feretrii  prope  Romuli  spolia,  quae,  prima  Opima 
appellata,  sola  ea  tempestate  erant,  cum  solemni  dedi- 
catione dono  fixit : averteratque  in  se  a curru  dictato- 
ris civium  ora,  et  celebritatis  eius  diei  fructum  prope 
solus  tulerat.  Dictator  coronam  auream  libram  ponao  ex 
publica  pecunia,  populi  iussu,  in  Capitolio  Iovi  donum 
posuit.  Omnes  ante  me  auctores  secutus,  A.  Cornelium 
Cossum  tribunum  militum  secunda  spolia  opima  Iovis 
Feretrii  templo  intulisse,  exposui.  Ceterum,  praeterluam 
qnod  ea  rite  opima  spolia  habentur,  quae  dux  duci  de- 
traxit ; nec  ducem  novimus,  nisi  cuius  auspicio  bellum 
geritur:  titulus  ipse,  spoliis  inscriptus,  illos  meque  ar- 
guit, consulem  ea  Cossum  cepisse.  Hoc  ego  quum  Au- 
gustum Caesarem,  templorum  omnium  conditorem  aut 
restitutorem,  ingressum  aedem  Feretrii  Iovis,  quam  ve- 
tustate dilapsam  refecit,  se  ipsum  in  thorace  linteo  scrip- 
tum legisse  audissem  ; prope  sacrilegium  ratus  sum  , 
Cosso  spoliorum  suorum  Caesarem,  ipsius  templi  aucto- 
rem, subtrahere  testem.  Qui  si  ea  in  re  sit  error,  quod 
tam  veteres  annales,  quodque  magistratuum  libri,  quos 
linteos  in  aedo  repositos  Monetae  Macer  Licinius  citat 
identidem  auctores, nono  post  demum  anno  cum  T.  Quinc- 
tio  Penno  A.  Cornelium  Cossum  consulem  habeant,  exi- 
stimatio communis  omnibus  est.  Nam  etiam  illud  acce- 

dit,  ne  tam  clara  pugna  in  cum  annum  transferri  pos- 
set, quod  imbelle  triennium  ferme  pestilentia  inopiaque 
frugum  circa  A.  Cornelium  consulem  fuit : adeo  ut  qui- 
dam annales,  velut  funesti,  nihil  praeter  nomina  consu- 
lum suggerant.  Tertius  ab  consulatu  Cossi  annus  tribu- 
num eum  militum  consulari  potestate  habet ; eodem  anno 
magistrum  equitum : quo  in  imperio  alteram  insignem 
edidit  pugnam  equestrem.  Ea  libera  coniectura  est.  Sed, 
ut  ego  arbitror,  vana  versare  in  omnes  opiniones  licet: 
quum  auctor  pugnae,  recentibus  spoliis  in  sacra  sede 
positis,  lovem  prope  ipsum,  cui  vota  erant,  Romulum- 
que  intuens,  haud  spernendos  falsi  tituli  testes,  se  A. 
Cornelium  Cossum  consulem  scripserit. 

XXI.  M.  Cornelio  Maluginense,  L.  Papirio  Crasso  con- 
sulibus, exercitus  in  agrum  veientem  ac  faliscum  ducti: 
praedae  abactae  hominum  pecorumque  : hostis  in  agris 
nusquam  inventus,  neque  pugnandi  copia  facta  : urbes 
tamen  non  oppugnatae,  quia  pestilentia  populum  invasit. 
Et  seditiones  domi  quaesitae  sunt,  nec  motae  tamen,  ab 
Sp.  Maelio  tribuno  plebis  ; qui,  favore  nominis  moturum 
se  aliquid  ratus,  et  Minucio  diem  dixerat,  et  rogationem 
de  publicandis  bonis  Servilii  Ahalae  tulerat:  falsis  cri- 
minibus a Minucio  circumventum  Maelium  arguens,  Ser- 
vilio caedem  civis  indemnati  obiicicns : quae  vaniora  ad 
populum  ipso  auctore  fuere.  Ceterum  magis  vis  morbi 
ingravescens  curae  erat,  terroresque  ac  prodigia  ; ma- 
xime quod  crebris  motibus  terrae  ruere  in  agris  nuntia- 
bantur tecta.  Obsecratio  itaque  a populo,  duumviris  prae- 
euntibus, est  facta.  Pestilentior  inde  annus,  C.  lulio  ite- 
rum et  L.  Virginio  consulibus,  tantum  metum  vastitatis 
in  urbe  agrisque  fecit,  ut  non  modo  praedandi  causa 
quisquam  ex  agro  romano  non  exiret,  bqllive  inferendi 
memoria  patribus  aut  plebi  esset ; sed  ultro  Fidenates, 
qui  se  primo  aut  oppido,  aut  montibus,  aut  muris  tenue- 
rant, populabundi  descenderent  in  agrum  romanum. 
Deinde,  Veienlium  exercitu  accito,  (nam  Falisci  perpelli 
ad  instaurandum  bellum,  neque  clade  Romanorum,  neque 
sociorum  precibus,  potuere)  duo  populi  transiere  Anie- 
nem ; atque  haud  procul  Collina  porta  signa  habuere. 
Trepidatum  itaque,  non  in  agris  magis,  quam  in  urbe, 

est.  iulius  consul  in  aggere  murisque  explicat  copias  : a 
Virginio  senatus  in  aede  Quirini  consulitur.  Dictatorem 
dici  A.  Servilium  placet,  cui  Prisco  alii,  alii  Structo 
fuisse  cognomen  tradunt.  Virginius,  dum  collegam  con- 
suleret, moratus,  permittente  eo,  nocte  dictatorem  dixit. 
Is  sibi  magistrum  equitum  Postumum  Aebutium  Elvam 
dicit. 

XXII.  Dictator  omnes  luce  prima  extra  portam  Col- 
linam adesse  iubet.  Quibuscunque  vires  suppetebant  ad 
arma  ferenda,  praesto  fuere : signa  ex  aerario  prompta 
feruntur  ad  dictatorem.  Quae  quum  agerentur,  hostes  in 
loca  altiora  concessere.  Eo  dictator  agmine  infesto  subit: 
neo  procul  Nomento  signis  collatis , fudit  etruscas  legio- 
nes : compulit  indo  in  urbem  Fidenas,  valloque  circum- 
dedit. Sed  neque  scalis  capi  poterat  urbs  alta  et  munita, 
neque  in  obsidione  vis  ulla  erat,  quia  frumentum  non 
necessitati  modo  satis,  sed  copiae  quoque,  abunde  ex 
ante  convecto  sufficiebat.  Ita,  expugnandi  pariter  cogen- 
dique  ad  deditionem  spe  amissa,  dictator  in  locis,  prop- 
ter propinquitatem  notis,  ab  aversa  parte  urbis  maxime 
neglecta,  quia  suapte  natura  tutissima  erat,  agere  in  ar- 
cem cuniculum  instituit : ipse,  diversissimis  locis  sub- 
eundo ad  moenia  quadrifariam  diviso  exercitu,  <^ui  alii 
aliis  succederent  ad  pugnam,  continenti  die  ac  nocte 
proelio  ab  sensu  operis  hostes  avertebat : donec,  per- 
fosso a castris  monte,  erecta  in  arcem  via  est ; inten- 
tisque  Etruscis  ad  vanas  a certo  periculo  minas,  clamor 
supra  caput  hostilis  captam  urbem  ostendit.  Eo  anno  C. 
Furius  Pacilus  et  M.  Geganius  Macerinus  censores  vil- 
lam publicam  in  campo  Martio  probaverunt : ibique  pri- 
mum census  populi  est  actus. 

XXIII.  Eosdem  consules  insequenti  anno  refectos,  lu- 
lium  tertium,  Virginium  iterum,  apud  Macrum  Licinium 
invenio.  Valerius  Antias  et  Q.  Tubero  M.  Manlium  et 
Q.  Sulpicium  consules  in  eum  annum  edunt.  Ceterum  in 
tam  discrepante  editione  et  Tubero  et  Macer  libros  lin- 
teos auctores  profitentur : neuter,  tribunos  militum  eo 
anno  fuisse,  traditum  a scriptoribus  antiquis  dissimulat. 
Licinio  libros  haud  dubie  sequi  linteos  placet : et  Tu- 
bero incertus  veri  est.  Sed  inter  cetera,  vetustate  incora- 

perta,  hoc  quoque  in  incerto  positum.  Trepidatum  in 
Etruria  est  post  Fidenas  captas,  non  Veientibus  solum 
exterritis  metu  similis  excidii,  sed  etiam  Faliscis  memo- 
ria initi  primo  cum  iis  belli,  quanquam  rebellantibus 
non  affuerant.  Igitur  quum  duae  civitates,  legatis  circa 
duodecim  populos  missis,  impetrassent,  ut  ad  Voltumnae 
fanum  indiceretur  omni  Etruriae  concilium  : velut  ma- 
gno inde  tumultu  imminente,  senatus  Mam.  Aemilium 
dictatorem  iterum  dici  iussit.  Ab  eo  A.  Postumius  Tu- 
bertus magister  equitum  est  dictus  ; bellumque  tanto 
maiore,  quam  proximo,  conatu  apparatum  est,  quanto 
plus  erat  ab  omni  Etruria  periculi,  quam  ab  duobus 
populis  fuerat. 

XXIV.  Ea  ros  aliquanto  exspectatione  omnium  tran- 
quillior fuit.  Itaque  quum  renuntiatum  a mercatoribus 
esset,  negata  Veientibus  auxilia,  iussosque  suo  consilio 
bellum  initum  suis  viribus  exsequi,  nec  aaversarum  rerum 
quaerere  socios,  cum  quibus  spem  integram  communi- 
cati non  sint:  tum  dictator,  ne  nequicquam  creatus  es- 
set,  materia  qnacwndae  bello  gloriae  adempta,  in  pace 
aliquid  operis  edere,  quod  monumentum  esset  dictaturae, 
cupiens,  censuram  minuere  parat : seu  nimiam  potesta- 
tem ratus,  seu  non  tam  magnitudine  honoris,  quam  diu- 
turnitate, offensus.  Concione  itaque  advocata,  rempubli- 
cam  foris  gerendam,  ait,  tutaque  omnia  praestanda,  deos 
immortales  suscepisse  : se,  quod  intra  muros  agendum  esset, 
libertati  populi  romani  consulturum.  Maximam  autem  eius 
custodiam  esse,  si  magna  imperia  diuturna  non  essent ; et 
temporis  modus  imponeretur,  quibus  iuris  imponi  non  pos- 
set. Alios  magistratus  annuos  esse,  quinquennalem  censuram; 
grave  esse,  iisdem  per  tot  annos  magna  parte  vitae  obno- 
xios vivere.  Se  legem  laturum,  ne  plus,  quam  annua  ac  se- 
mestris, censura  esset.  Consensu  ingenti  populi  legem  po- 
stero die  pertulit,  et,  ut  re  ipsa,  inquit,  sciatis,  Quirites, 
quam  milu  diuturna  non  placeant  imperia,  dictatura  mc 
abdico.  Deposito  suo  magistratu,  modo  aliorum  magistra- 
tui imposito , fine  alteri , cum  gratulatione  ac  favore 
ingenti  populi  domum  est  reductus.  Censores,  aegre  passi, 
Mamercum,  quod  magistratum  populi  romani  minuisset, 
tribu  moverunt,  octupiicatoque  censu  aerarium  fecerunt. 

Quam  rem  ipsum  ingenti  animo  tulisse  ferunt,  causam 
potius  ignominiae  intuentem,  quam  ignominiam  : primo- 
res patrum,  quanquam  deminutum  censurae  ius  noluis- 
sent, exemplo  acerbitatis  censoriae  offensos : quippe  quum 
se  quisque  diutius  ac  saepius  subiectum  censoribus  fore 
cerneret,  quam  censuram  gesturum.  Populi  certe  tanta 
indignatio  coorta  dicitur,  ut  vis  a censoribus  nullius  au- 
ctoritate, praeterquam  ipsius  Mamerci,  deterreri  quiverit. 

XXV.  Tribuni  plebis,  assiduis  concionibus  prohibendo 
consularia  comitia,  quum  res  prope  ad  interrognum  per- 
ducta esset,  evicere  tandem,  ut  tribuni  militum  consu- 
lari potestate  crearentur  ; victoriae  praemium,  quod  pe- 
tebatur, ut  plebeius  crearetur,  nullum  fuit.  Omnes  pa- 
tricii creati  sunt,  M.  Fabius  Vibulanus,  M.  Foslius,  L. 
Sergius  Fidenas.  Pestilentia  eo  anno  aliarum  rerum  otium 

Kraebuit : aedis  Apollini  pro  valetudine  populi  vota  est. 

lulta  duumviri  ex  libris,  placandae  dehm  irae,  avcr- 
tendacque  a populo  pestis  causa,  fecere  : magna  tamen 
clades  in  urbe  agrisque,  promiscue  hominum  pecorum- 
que pernicie,  accepta.  Famem  cultoribus  agrorum  timen- 
tes in  Etruriam,  Pomptinumque  agrum,  et  Cumas,  po- 
stremo in  Siciliam  quoque  frumenti  causa  misere.  Con- 
sularium comitiorum  nulla  mentio  habita  est.  Tribuni 
militum  consulari  potestate  omnes  patricii  creati  sunt, 
L.  Pinarius  Mamercinus,  L.  Furius  Medullinus,  Sp.  Po- 
stumius Albus.  Eo  anno  vis  morbi  levata,  neque  a pe- 
nuria frumenti,  quia  ante  provisum  erat,  periculum  fuit. 
Consilia  ad  movenda  bella  in  Volscorum  Aequorumque 
conciliis,  et  in  Etruria  ad  fanum  Voltumnae,  agitata.  Ibi 
prolatae  in  annum  res,  decretoquo  cautum,  ne  quod  ante 
concilium  fleret ; nequicquam  veiente  populo  querente  , 
eandem,  qua  Fidenae  deletae  sint,  imminere  Veiis  for- 
tunam. Inierim  Romae  principes  plebis,  iam  diu  nequic- 
quam imminentes  spei  maioris  honoris,  dum  foris  otium 
esset,  coetus  indicere  in  domos  tribunorum  plebei.  Ibi 
secreta  consilia  agitare* : queri,  se  a plebe  adeo  spretos, 
ut,  quum  per  tot  annos  tribuni  militum  consulari  potestate 
creentur,  nulli  unquam  plebcio  ad  eum  honorem  aditus  fue- 
rit. Mullum  providisse  suos  maiores,  qui  caverint,  ne  cui 
patricio  plebcii  magistratus  paterent ; aut  patricios  haben- 

dos  fuisse  tribunos  plebei:  adeo  se  suis  etiam  sordere,  nec 
a plebe  minus,  quam  a patribus  contemni.  Alii  purgare 
plebem,  culpam  in  patres  vertere : eorum  ambitume  ar- 
tibusque fieri,  ut  obseptum  plebi  sil  ad  honorem  iter.  Si 
plebi  respirare  ab  eorum  mixtis  precibus  minisque  liceat, 
memorem  eam  suorum  inituram  suffragia  esse,  et  parU)  au- 
xilio  imperium  quoque  ascituram.  Placet,  tollemlae  ambi- 
tionis causa  tribunos  legem  promulgare,  ne  cui  album 
in  vestimentum  addere  petitionis  liceret  causa.  Parva 
nunc  res,  et  vix  serio  agenda  videri  possit,  quae  tunc 
ingenti  certamine  patres  ac  plebem  accendit.  Vicere  ta- 
men tribuni,  ut  legem  perferrent : apparebalque,  irri- 
tatis animis,  plebem  ad  suos  studia  inclinaturam  : quae 
ne  libera  essent,  senatusconsultum  factum  est,  ut  consu- 
laria comitia  haberentur. 

XXVI.  Tumultus  causa  fuit,  quem  ab  Aequis  et  Vol- 
scis Latiui  atque  Hernici  uunliaranh  T.  Quinctius  L.  F. 
Cincinnatus  (eidem  et  Penno  cognomen  additur)  et  C. 
lulius  Mento,  consules  facti : nec  ultra  terror  belli  est 
dilatus.  Lege  sacrata,  quae  maxima  apud  eos  vis  cogen- 
dae militiae  erat,  delectu  habito,  utrimque  validi  exer- 
citus profecti  in  Algidum  convenere,  ibique,  seorsum 
Aequi,  seorsum  Volsci,  castra  communivere ; intenlior- 
que,  quam  unquam  ante,  muniendi  exercendique  mili- 
tem cura  ducibus  erat : eo  plus  nuntii  terroris  Romam 
attulere.  Senatui  dictatorem  aici  placuit : quia,  etsi  saepe 
victi,  populi,  maiore  tamen  conatu,  quam  alias  unquam, 
rebellarent:  et  aliquantum  romanae  iuventutis  morbo 
absumptum  erat.  Ante  omnia  pravitas  consulum  discor- 
diaque  inter  ipsos,  et  certamina  in  consiliis  omnibus  ter- 
rebant Sunt,  qui  male  pugnatum  ab  bis  consulibus  in 
Algido  auctores  sint,  eamque  causam  dictatoris  creandi 
fuisse.  Illud  satis  constat,  ad  alia  discordes  in  uno  ad- 
versus patrum  voluntatem  consensisse,  ne  dicerent  dicta- 
torem : donec,  quum  alia  aliis  terribiliora  afferrentur, 
nec  in  auctoritalo  senatus  consules  essent,  Q.  Servilius 
Priscus,  summis  honoribus  egregie  usus,  Vos,  inquit, 
tribuni  plebis,  quoniam  ad  extrema  ventum  est,  senatus  ap- 
pellat, ut  in  tanto  discrimine  reipublicae  dictatorem  dicere 
consules  pro  protestate  vestra  cogatis.  Qua  voce  audita, 

occasionem  oblatam  rati  tribuni  augendae  potestatis  se- 
cedunt, proque  collegio  pronuntiant,  placere,  consules 
senatui  dicio  audientes  esse  : si  adversus  consensum  amplis- 
simi ordinis  ultra  tendant,  in  vincula  se  duci  eos  iussuros. 
Consules  ab  tribunis,  quam  ab  senatu,  vinci  maluerunt; 
proditum  a patribus  summi  imperii  ius,  datumque  sub 
lugum  tribuniciae  potestati  consulatum  memorantes,  siqui- 
dem cogi  aliquid  pro  potestate  ab  tribuno  consules,  et 
(quo  quid  ulterius  privato  timendum  foret  ?)  in  vincula 
etiam  duci  possent.  Sors,  ut  dictatorem  diceret,  (nam  ne 
id  quidem  inter  coilegas  convenerat)  T.  Quinctio  evenit. 
Is  A.  Postumium  Tubertum,  socerum  suum,  severissimi 
imperii  virum,  dictatorem  dixit : ab  eo  L.  Iulius  magi- 
ster equitum  est  dictus.  Simul  edicitur  et  iustitium : 
neque  aliud  tota  urbe  agi,  quam  bellum  apparari  : co- 
gnitio vacantium  militiae  munere  post  bellum  differtur. 
Ita  dubii  quoque  inclinant  ad  'nomina  danda.  Et  Her- 
nicis Latinisque  milites  imperati : utrimque  enixe  obe- 
ditum  dictatori  est. 

XXVII.  Haec  omnia  celeritate  ingenti  acta:  relictoque 
C.  Iulio  consule  ad  praesidium  urbis,  et  L.  lulio  magi- 
stro equitum  ad  subita  belii  ministeria,  ne  qua  res,  qua 
eguissent  in  castris,  moraretur,  dictator,  praeeunto  A. 
Cornelio  pontifice  maximo,  ludos  magnos  tumultus  causa 
vovit : profectusque  ab  urbe,  diviso  cum  Quinctio  con- 
sule exercitu,  ad  hostes  pervenit.  Sicut  bina  castra  ho- 
stium, parvo  inter  se  spatio  distantia,  viderant,  ipsi 
quoque  mille  ferme  passus  ab  hoste,  dictator  Tusculo, 
consul  Lanuvio,  propiorem  locum  castris  ceperunt.  Ita 
quatuor  exercitus,  totidem  munimenta  planitiem  in  me- 
dio, non  parvis  modo  excursionibus  ad  proelia,  sed  vel 
ad  explicandas  utrimque  acies  satis  patentem,  habebant. 
Nec,  ex  quo  castris  castra  collata  sunt,  cessatum  a levi- 
bus proeliis  est;  facile  patiente  dictatore,  conferendo 
vires  spem  universae  victoriae,  tentato  paullatim  eventu 
certaminum,  suos  praecipere.  Itaque  hostes,  nulla  in  proe- 
lio iusto  relicta  spe,  noctu  adorti  castra  consulis,  rem  in 
casum  ancipitis  eventus  committunt.  Clamor  subito  ortus, 
non  consulis  modo  vigiles,  exercitum  deinde  omnem,  sed 
dictatorem  quoque  ex  somno  excivit.  Ubi  praesenti  oj>e 

res  egebant,  consul  nec  animo  defecit,  nec  consilio  : pars 
militum  portarum  stationes  firmant : pars  corona  vallum 
cingunt.  In  alteris  apud  dictatorem  castris,  quo  minus 
tumultus  est,  eo  plus  animadvertitur,  quid  opus  facto  sit 
Misso  extemplo  ad  castra  subsidio,  cui  Sp.  Postumius 
Albus  legatus  praeficitur,  ipse  parte  copiarum  parvo  cir- 
cuitu locum  maxime  secretum  ab  tumultu  petit,  unde  ex 
necopinato  aversum  hostem  invadat.  Q.  Sulpicium  lega- 
tum praeficit  castris:  M.  Fabio  legato  assignat  equites: 
nec  ante  lucem  movere  iubet  manum,  inter  nocturnos 
tumultus  moderatu  difficilem.  Omnia,  quae  vel  alius  im- 
perator prudens  et  impiger  in  tali  re  praeciperet  age- 
retque,  praecipit  ordine  atque  agit : illud  eximium  con- 
silii animique  specimen,  et  neuliquam  vulgatae  laudis, 
quod  ultro  ad  oppugnanda  castra  hostium,  unde  maiore 
agmine  profectos  exploratum  fuerat,  M.  Geganium  cum 
cohortibus  delectis  misit.  Qui,  postquam  intentos  homi- 
nes in  eventum  periculi  alieni,  pro  se  incautos  neglec- 
tis vigiliis  stationibusque,  est  adortus,  prius  paene  cepit 
rastra,  quam  oppugnari  bostes  satis  scirent.  Inde,  fumo, 
ut  convenerat,  datum  signum  ubi  conspectum  ab  dicta- 
tore est,  exclamat,  capta  hostium  castra,  nuntiarique 
passim  iubet. 

XXVIII.  Et  iam  lucescebat,  omniaque  sub  oculis  erant: 
et  Fabius  cum  equitatu  impetum  deuerat,  et  consul  erup- 
tionem c castris  in  trepidos  iam  hostes  fecerat.  Dicta- 
tor autem,  parte  altera  subsidia  et  secundam  aciem  ador- 
tus, circumagenti  se  ad  dissonos  clamores  ac  subitos  tu- 
multus hosti  undique  obiecerat  victorem  peditem  equi- 
temque. Circumventi  igitur  iam  in  medio  ad  unum  om- 
nes poenas  rebellionis  dedissent,  ni  Vectius  Messius  ex 
Volscis,  nobilior  vir  factis,  quam  genere,  iam  orbem  vol- 
ventes suos  increpans  clara  voce,  Hic  praebituri,  inquit, 
vos  telis  hostium  estis  indefensi,  inulti?  Quid  igitur  arma 
habetis  ? aut  quid  ultro  bellum  intulistis ; in  otio  tumul- 
tuosi, in  bello  segnes  ? Quid  hic  stantibus  spei  est  ? an 
deum  aliquem  protecturum  vos,  rapturumque  hinc  putatis? 
Ferro  via  facienda  est.  llac,  qua  me  praegressum  videri- 
tis, agite,  qui  visuri  domos,  parentes,  coniuges,  liberos  estis, 
ite  mecum.  Non  murus,  nec  vallum ; sed  armati  armatis 

obstant.  Virtute  pares,  necessitate,  quae  ultimum  ac  maxi- 
mum telum  est,  superiores  estis.  Haec  locutum  exsequen- 
temque  dicta  redintegrato  clamore  secuti,  dant  impres- 
sionem, qua  Postumius  Albus  cohortes  obiecerat : et  mo- 
verunt victorem,  donec  dictator,  pedem  iam  referenti- 
bus suis,  advenit : eoque  omne  proelium  versum  est.  Uni 
viro  Messio  fortuna  hostium  innititur.  Multa  utrimque 
vulnera,  multa  passim  caedes  est.  Iam  ne  duces  quidem 
romani  incruenti  pugnant.  Unus  Postumius,  ictus  saxo, 
perfracto  capite,  acie  excessit : non  dictatorem  humerus 
vulneratus,  non  Fabium  prope  affixum  equo  femur,  non 
brachium  abscisum  consulem  ex  tam  ancipiti  proelio 
summovit. 

XXIX.  Messium  impetus  per  stratos  caede  hostes  cum 
globo 'fortissimorum  iuvenum  extulit  ad  castra  Volsco- 
rum, quah  nondum  capta  erant : eodem  omnis  acies 
inclinatur.  Consul,  effusos  usque  ad  vallum  persecutus, 
ipsa  castra  vallumque  aggreditur : eodem  et  dictator 
alia  parte  copias  admovet.  Non  segnior  oppugnatio  est, 
quam  pugna  fuerat.  Consulem  signum  quoque  intra  val- 
lum iniecisse  feruut,  quo  milites  acrius  subirent ; repe- 
tendoque  signo  primam  impressionem  factam.  Et  dicta- 
tor, proruto  vallo,  iam  in  castra  proelium  intulerat.  Tum 
abiici  passim  arma,  ac  dedi  hostes  coepti : castrisque  et 
his  captis,  hostes  praeter  senatores  omnes  venundati  sunt. 
Praedae  pars  sua  cognoscentibus  Latinis  atque  Hernicis 
reddita ; partem  sub  hasta  dictator  vendidit : praeposi- 
toque consule  castris,  ipse,  triumphans  invectus  urbem, 
dictatura  se  abdicavit.  Egregiae  dictaturae  tristem  me- 
moriam faciunt,  qui  filium  ab  A.  Postumio,  quod,  occa- 
sione bene  pugnandi  captus,  iniussu  decesserit  praesidio, 
victorem  securi  percussum  tradunt.  Nec  libet  credere  ; 
et  licet  in  variis  opinionibus.  Et  argumento  est,  quod 
imperia  Manliana,  non  Postumiana , appellata  sint : quum, 
qui  prior  auctor  tam  saevi  exempli  foret,  occupaturus 
insignem  titulum  crudelitatis  fuerit.  Imperioso  quoque 
Manlio  cognomen  inditum : Postumius  nulla  tristi  nota 
est  insignitus.  C.  iulius  consul  aedem  Apollinis,  absente 
collega,  sine  sorte  dedicavit : aegre  id  passus  Quinctius, 
quum,  dimisso  exercitu,  in  urbem  redisset,  nequicquam 

in  senatu  est  conquestus.  Insigni  magnis  rebus  anno  ad- 
ditur, nihil  tum  ad  rem  romanam  pertinere  visum,  quod 
Carthaginienses,  tanti  hostes  futuri,  tum  primum  per  se- 
ditiones Siculorum  ad  partis  alterius  auxilium  in  Sici- 
liam exercitum  traiecere. 

XXX.  Agitatum  in  urbe  ab  tribunis  plebis,  ut  tribuni 
militum  consulari  potestate  crearentur ; nec  obtineri  po- 
tuit. Consules  fiunt  L.  Papirius  Crassus,  L.  lulius.  Ae- 
quorum legati  foedus  ab  senatu  cum  petissent,  et  pro 
foedere  deditio  ostentaretur,  inducias  annorum  octo  im- 
petraverunt. Volscorum  res,  super  acceptam  in  Algido 
c ladem,  pertinaci  certamine  inter  pacis  bellique  auctores 
in  iurgia  et  seditiones  versa.  Undique  otium  fuit  Roma- 
nis. Legem  de  multarum  aestimatione  pergratam  populo, 

auum  ab  tribunis  parari  consules  unius  cx  collegio  pro- 
itione  excepissent,  ipsi  praeoccupaverunt  ferfe.  Consu- 
les L Sergius  Fidenas  iterum,  Hostus  Lucretius  Trici- 
pitinus. Nihil  dignum  dictu  actum  bis  consulibus.  Secuti 
eos  consules  A.  Cornelius  Cossus,  T.  Quinctius  Pennus 
iterum.  Vcientcs  in  agrum  romanum  excursiones  fece- 
runt. Fama  fuit,  quosdam  ex  Fidenatium  iuventute  par- 
ticipes eius  populationis  fuisse : cognitioque  cius  rei  L. 
Sergio,  et  Q.  Servilio,  et  Mam.  Aemilio  permissa.  Qui- 
dam Ostiam  relegati,  quod,  cur  per  eos  dies  a Fidenis 
abfuissent,  parum  constabat.  Colonorum  additus  numerus, 
agerque  iis  bello  interemptorum  assignatus.  Siccitate  co 
anno  plurimum  laboratum  est : nec  coelestes  modo  de- 
fuerunt aquae,  sed  terra  quoque,  ingenito  humore  egens, 
vix  ad  perennes  suffecit  amnes.  Defectus  alibi  aquarum 
circa  torridos  fontes  rivosque  stragem  siti  pecorum  mo- 
lientium dedit : scabie  alia  absumpta  : vulgatique  con- 
tactu in  homines  morbi,  et  primo  in  agrestes  ingruerant 
servitiaque : urbs  deinde  impletur.  Nec  corpora  modo 
affecta  tabo,  sed  animos  quoque  multiplex  religio  et  ple- 
raque externa,  invasit;  novos  ritus  sacrificandi  vatici- 
nando inferentibus  in  domos,  quibus  quaestui  sunt  capti 
superstitione  animi : donec  publicus  iam  pudor  ad  pri- 
mores civitatis  pervenit,  cernentes  in  omnibus  vicis  sa- 
cellisque peregrina  atque  insolita  piacula  pacis  deftm 
exposcendae.  Datum  inde  negotium  aedilibus,  ut  animad- 

verterent,  ne  qui,  nisi  romani  dii,  neu  quo  alio  more, 
quam  patrio,  colerentur.  Irae  adversus  Veientes  in  insc- 
quentem  annum,  C.  Servilium  Ahalam,  L.  Papirium  Mu- 
gillanum  consules,  dilatae  sunt.  Tunc  quoque,  ne  con- 
feslim  bellum  indiceretur,  neve  exercitus  mitterentur, 
religio  obstitit : fetiales  prius  mittendos  ad  res  repeten- 
das censuere.  Cum  Veientibus  nuper  acie  dimicatum  ad 
Nomentum  et  Fidenas  fuerat : induciaeque  inde,  non 

Iiax,  facta  : quarum  et  dies  exierat,  et  ante  diem  rebel- 
averant.  Missi  tamen  fetiales  : nec  eorum,  quum  more 
patrum  iurati  repeterent  res,  verba  sunt  audita.  Contro- 
versia inde  fuit,  utrum  populi  iussu  indiceretur  bellum, 
an  satis  esset  senatusconsultum.  Pervicere  tribuni,  de- 
nuntiando impedituros  se  delectum,  ut  consules  de  bello 
ad  populum  ferrent.  Omnes  centuriae  iussere.  In  eo  quo- 
que plebs  superior  fuit,  quod  tenuit,  ne  consules  in  pro- 
ximum annum  crearentur. 

XXXI.  Tribuni  militum  consulari  potestate  quatuor 
creati  sunt,  T.  Quinctius  Pennus  ex  consulatu,  C.  Fu- 
rius, M.  Postumius,  A.  Cornelius  Cossus.  Ex  iis  Cossus 
praefuit  urbi  : tres,  delectu  habito,  profecti  sunt  Veios, 
documentoque  fuere,  quam  plurium  imperium  bello  inu- 
tile esset.  Tendendo  ad  sua  quisque  consilia,  quum  aliud 
alii  videretur,  aperuerunt  ad  occasionem  locum  hosti. 
Incertam  namque  aciem,  signum  aliis  dari,  receptui  aliis 
cani  iubentibus,  invasere  opportune  Veientes  : castra  pro- 
pinqua turbatos  ac  terga  dantes  accepere.  Plus  itaque 
ignominiae,  quam  cladis,  est  acceptum.  Moesta  civitas 
fuit,  vinci  insueta  : odisse  tribunos,  poscere  dictatorem, 
in  eo  verti  spes  civitatis.  Et  quum  ibi  quoque  religio 
obstaret,  ne  non  posset  nisi  ab  consule  dici  dictator,  au- 
gures consulti  eam  religionem  exemere.  A.  Cornelius  dic- 
tatorem Mam.  Aemilium  dixit : et  ipso  ab  eo  magister 
equitum  est  dictus.  Adeo,  simul  fortuna  civitatis  virtute 
vera  eguit,  nihil  censoria  animadversio  effecit,  quo  mi- 
nus regimen  rerum  ex  notata  indigne  domo  peteretur. 
Veientes,  re  secunda  elati,  missis  circum  Etruriae  po- 
pulas legatis,  iactando  tres  duces  romanos  ab  so  uno 
proelio  fusos,  quum  tamen  nullam  publici  consilii  socie- 
tatem movissent,  voluntarios  undique  ad  spem  praedae 

adsciverunt.  Uni  Fidenatium  populo  rebellare  placuit:  et, 
tanquam  nisi  ab  scelere  bellum  ordiri  nefas  esset,  sicut 
legatorum  antea,  ita  tum  novorum  colonorum  caede  im- 
butis armis,  Veientibus  sese  coniungunt.  Consultare  inde 

Erincipes  duorum  populorum,  Veios  an  Fidenas  sedem 
elli  caperent.  Fidenae  visae  opportuniores.  Itaque,  tra- 
iecto  Tineri,  Veientes  Fidenas  transtulerunt  bellum.  Ro- 
mae terror  ingens  erat.  Accito  exercitu  ab  Veiis,  eoque 
ipso  ab  re  male  gesta  perculso,  castra  locantur  ante  por- 
tam Collinam,  et  in  muris  armati  dispositi,  et  iustitium 
in  foro,  tabcmaeque  clausae : flunlque  omnia  castris, 
quam  urbi,  similiora. 

XXXII.  Tum  trepidam  civitatem,  praeconibus  per  vi- 
cos dimissis,  dictator  ad  concionem  advocatam  increpuit, 
quod  animos  ex  tam  levibus  fortunae  momentis  suspensos 
gererent , ut,  parva  iactura  accepta,  quae  ipsa  non  virtute 
hostium,  nec  tgnavia  romani  exercitus,  sed  discordia  impe- 
ratorum, accepta  sit,  veientem  hostem  sexies  victum,  per- 
timescant, Fidenasque  prope  saepius  capias  quam  oppugna- 
tas. Eosdem  et  Romanos  et  hostes  esse,  qui  per  tot  saecula 
fuerint:  eosdem  animos,  easdem  corporis  vires,  eadem  ar- 
ma gerere.  Se  quoque  eundem  dictatorem  Mam.  Aemilium 
esse,  qui  ante  Ve/entium  Fielenatiumque,  adiunctis  Fali- 
scis, ad  Nomentum  exercitus  fuderit : et  magistrum  equi- 
tum A.  Cornelium  eundem  in  acie  fore,  qui  priore  bello 
tribunus  militum,  Larte  Tolumnio  rege  Veientium  in  con- 
spectu duorum  exercituum  occiso,  spolia  opima  lovis  Fe- 
retrii templo  intulerit.  Proin  memores,  secum  triumphos, 
secum  spolia,  secum  victoriam  esse;  cum  hostibus  scelus 
legatorum  contra  ius  gentium  interfectorum,  caedem  in 
pace  Fidenatium  colonorum,  inducias  ruptas,  septimam  in- 
felicem defectionem,  arma  caperent.  Simul  castra  castris 
coniunxissent,  satis  confidere,  nec  sceleratissimis  hostibus 
diuturnum  ex  ignominia  exercitus  romani  gaudium  fore; 
et  populum  romanum  intellecturum,  quanto  melius  de  re- 
publica  iperiti  sint,  qui  se  dictatorem  tertium  dixerint ; 
quam  qui,  ob  ereptum  censurae  regnum,  labem  secundae 
dictaturae  suae  imposuerint.  Votis  deinde  nuncupatis  pro- 
fectus, mille  et  quingentos  passus  citra  Fidenas  castra 
locat : dextra  montibus , laeva  Tiberi  amne  septus.  T. 

Quinctium  Pennum  legatam  occupare  montes  iubet,  oc- 
cultumque  id  iugum  capere,  quod  ab  tergo  hostibus  fo- 
ret. Ipse  postero  die,  quum  Etrusci  pleni  animorum  ab 
pristini  diei  meliore  occasione,  quam  pugna,  in  aciem 
processissent,  cunctatus  parumper,  dum  speculatores  re- 
ferrent, Quinctium  evasisse  in  iugum  propinquum  arci 
Fidenarum,  signa  profert : peditumque  aciem  instructam 
pleno  gradu  in  hostem  inducit : magistro  equitum  prae- 
cipit, ne  iniussu  pugnam  incipiat : se,  quum  opus  sit, 
equestri  auxilio  signum  daturum  : tum  ut  memor  regiae 
pugnae,  memor  opimi  doni,  Romulique  ac  lovis  Fere- 
trii, rem  gereret.  Legiones  impetu  ingenti  confligunt 
Romanus  odio  accensus,  impium  Fidenatem,  praedonem 
Veientem,  ruptores  induciarum , cruentos  legatorum  in- 
fanda caede,  respersos  sanguine  colonorum  suorum,  per- 
fidos socios,  imbelles  hostes  compellans,  factis  simul 
dictisque  odium  explet. 

XXXllI.  Concusserat  primo  statim  congressu  hostem: 
quum  repente,  patefactis  Fidenarum  portis,  nova  erum- 
pit acies,  inaudita  ante  id  tempus  invisitataque.  Ignibus 
armata  ingens  multitudo,  facibusque  ardentibus  tota  col- 
lucens, velut  fanatico  instincta  cursu,  in  hostem  ruit  : 
formaque  insolitae  pugnae  Romanos  parumper  exter- 
ruit. Tum  dictator,  magistro  equitum  equitibusque,  tum 
ex  montibus  Quinctio  accito,  proelium  ciens,  ipse  in 
sinistrum  cornu,  quod,  incendio  similius  quam  proelio, 
territum  cesserat  flammis,  accurrit : claraque  voce,  Fu- 
mone  victi,  inquit,  velut  examen  apum  loco  vestro  exacti, 
inermi  cedetis  hosti?  Non  ferro  exstinguetis  ignes?  non 
faces  has  ipsas  pro  se  quisque,  si  igni,  non  telis,  pugnan- 
dum est,  ereptas  ultro  inferetis  ? Agite,  nominis  romani 
ac  virtutis  patrum  vestraeque  memores,  vertite  incendium 
hoc  in  hostium  urbem ; et  suis  flammis  delete  Fidenas, 
quas  vestris  beneficiis  placare  non  potuistis.  Legatorum  hoc 
vos  vestrorum  colonorumque  sanguis,  vastatique  fines  mo- 
nent. Ad  imperium  dictatoris  mota  cuncta  acies : faces 
partim  emissae  excipiuntur,  partim  vi  eripiuntur  : utra- 
que acies  armatur  igni.  Magister  equitum  et  ipse  novat 
pugnam  equestfem.  Frenos  ut  detrahant  equis,  imperat: 
et  ipse  princeps,  calcaribus  subditis  evectus,  effreno  eqno 

in  medios  ignes  infertur : et  alii  concitati  equi  libero 
cursu  ferunt  equitem  in  hostem.  Pulvis  elatus,  mixlus- 
que  fumo,  lucem  ex  oculis  virorum  cquorumque  aufert, 
ha,  quae  militem  terruerat,  species  nihil  terruit  equos. 
Ruinae  igitur  similem  stragem  eques,  quacunque  perva- 
serat, dedit  Clamor  deinde  accidit  novus : qui  quum 
utramque  mirabundam  in  se  aciem  vertisset,  dictator 
exclamat,  Quinctium  legatum  et  suos  ab  tergo  hostem  ador- 
tos: ipse,  redintegrato  clamore,  infert  acrius  signa.  Quum 
duae  acies,  duo  diversa  proelia,  circumventos  Etruscos 
et  a fronte  et  ab  tergo  urgerent,  neque  in  castra  retro, 
neque  in  montes,  unde  se  novus  hostis  obieerrat,  iter 
fugae  esset,  et  equitem  passim  liberi  frenis  distulissent 
equi,  Veientium  maxima  pars  Tiberim  effusi  petunt : 
Fidenatium  qui  supersunt,  ad  urbem  Fidenas  tendunt. 
Infert  pavidos  fuga  in  mediam  caedem  ; obtruncantur 
in  ripis  : alios,  in  aquam  compulsos,  gurgites  ferunt : 
etiam  peritos  nandi  lassitudo  et  vulnera  et  pavor  degra- 
vant ; pauci  ex  multis  tranant.  Alterum  agmen  fertur 
per  castra  in  urbem.  Eadem  et  Romanos  sequentes  im- 
petus rapit : Quinctium  maxime,  et  cum  eo  degressos 
modo  de  montibus,  recentissimum  ad  laborem  militem, 
quia  ultimo  proelio  advenerat. 

XXXIV.  Hi,  postquam  mixti  hostibus  portam  intra- 
vere, in  muros  evadunt ; suisque  capti  oppidi  signuin  ex 
muro  tollunt.  Quod  ubi  dictator  conspexit,  (iam  enim  et 
ipse  in  deserta  hostium  castra  penetraverat)  cupientem 
militem  discurrere  ad  praedam,  spe  iniecta  maioris  in 
urbe  praedae,  ad  portam  ducit ; receptusque  intra  mu- 
ros, in  arcem,  quo  ruere  fugientium  turbam  videbat, 
pergit.  Nec  minor  caedes  in  urbe,  quam  in  proelio,  fuit; 
donec,  abiectis  armis,  nihil  praeter  vitam  petentes,  dic- 
tatori deduntur.  Urbs  castraque  diripiuntur.  Postero  dic 
singulis  captivis  ab  equite  ad  centurionem  sorte  ductis, 
et,  quorum  eximia  virtus  fuerat,  binis,  aliis  sub  corona 
venundatis,  exereitum  victorem  opulentumque  praeda 
triumphans  dictator  Romam  reduxit:  iussoque  magistro 
equitum  abdicare  se  magistratu,  ipse  deinde  abdicat  die 
sexto  decimo,  reddito  in  pace  imperio?  quod  in  bello 
trepidisque  rebus  acceperat.  Classi  quoque  ad  Fidenas 

pugnatum  cum  Veientibus,  quidam  annales  retulere : 
rem  aeque  difficilem  atque  incredibilem,  nec  nunc  lato 
satis  ad  hoc  amne;  et  tum  aliquanto,  ut  a veteribus 
accepimus,  arctiore  : nisi  in  traiectu  forte  fluminis  pro- 
hibendo, aliquarum  navium  concursum  in  maius,  ut 
Iit,  celebrantes,  navalis  victoriae  vanum  titulum  appe- 
tivere. 

XXXV.  Insequens  annus  tribunos  militares  consulari 
potestate  habuit  A.  Sempronium  Atratinum,  L.  Quinc- 
tium  Cincinnatum,  L.  Furium  Medullinum  , L.  Hora- 
tium Barbatum.  Veientibus  annorum  viginti  induciae 
datae,  et  Aequis  triennii,  quum  plurium  annorum  petis- 
sent.  Et  ab  seditionibus  urbanis  otium  fuit.  Annum  in- 
sequentem,  neque  bello  foris,  neque  domi  seditione  in- 
signem, ludi  bello  voti  celebrem,  et  tribunorum  militum 
apparatu,  et  tinitimorum  concursu,  fecere.  Tribuni  con- 
sulari potestate  erant  Ap.  Claudius  Crassus,  Sp.  Nautius 
Rutilus,  L.  Sergius  Fidenas,  Sex.  lulius  Iulus.  Specta- 
culum comitate  etiam  hospitum,  ad  id  quod  publico  con- 
sensu venerant,  advenis  gratius  fuit.  Post  ludos  concio- 
nes seditiosae  tribunorum  plebi  fuerunt,  obiurgantium 
multitudinem,  quod,  admiratione  eorum,  quos  odisset,  stu- 
pens, in  aeterno  se  ipsa  teneret  servitio : et  non  modo  ad 
spem  consulatus  in  partem  revocandam  aspirare  non  au- 
deret, sed  ne  in  tribunis  quidem  militum  creandis  ( quae 
communia  essent  comitia  patrum  ac  plebis)  aut  sui  aut 
suorum  meminisset.  Desineret  ergo  mirari,  cur  nemo  de 
commodis  plebis  ageret.  Eo  impendi  laborem  ac  pericu- 
lum, unde  emolumentum  atque  honos  speretur.  Nihil  non 
aggressuros  homines,  si  magna  conatis  maqna  praemia  pro- 
ponantur. Ut  quidem  aliquis  tribunus  plebis  ruat  caecus 
in  certamina  periculo  ingenti,  fructu  nullo  : ex  quibus  pro 
certo  habeat,  patres,  adversus  quos  tenderet,  bello  inex- 
piabili se  persecuturos ; apud  plebem,  pro  qua  dimicave- 
rit, nihilo  se  honoratiorem  fore,  neque  sperandum,  neque 
postulandum  esse.  Magnos  animos  magnis  honoribus  fieri. 
Neminem  se  plebeium  contcmpturum,  ubi  contemni  desis- 
tent. Experiendam  rem  denique  in  uno  aut  altero  esse, 
sitne  aliquis  plebeius  ferendo  magno  honori ; an  portento 
simile  miraculoque  sit,  fortem  ac  strenuum  virum  aliquem 

exsistere  ortum  ex  plebe.  Summa  vi  expugnatum  esse,  ut 
tribuni  militum  consulari  potestate  et  ex  plebe  crearentur. 
Petisse  viros  domi  militiaeque  spectatos : primis  annis  su- 
gillatos, repulsos,  risui  patribus  fuisse : desisse  postremo 
praebere  aa  contumeliam  os.  Nec  se  videre,  cur  non  lex 
quoque  abrogetur,  qua  id  liceat,  quod  nunquam  futurum 
sit : minorem  quippe  ruborem  fure  in  iuris  iniquitate,  quam 
si  per  indignitatem  ipsorum  praetereantur. 

XXXVl.  Huius  generis  orationes,  cum  assensu  audi- 
tae, incitavere  quosdam  ad  petendum  tribunatum  mili- 
tum, alium  alia  de  commodis  plebis  laturum  se  in  ma- 
gistratu profitentem.  Agri  publici  dividendi  coloniarum- 
que deducendarum  ostentatae  spes ; et  vectigali  posses- 
soribus agrorum  imposito,  in  stipendium  militum  ero- 
gandi aeris.  Captatum  deinde  tempus  ab  tribunis  mili- 
tum, quo  per  discessum  hominum  ab  urbe,  quum  patres 
clandestina  denuntiatione  revocati  ad  diem  certam  essent, 
senatusconsultum  lieret,  absentibus  tribunis  plebi : ut, 

S[uoniam  Volscos  in  Hernicorum  agros  praedatum  exisse 
ama  esset,  ad  rem  inspiciendam  tribuni  militum  pro- 
ficiscerentur, consulariaque  comitia  haberentur.  Profecti 
Ap.  Claudium,  filium  decemviri,  praefectum  urbis  relin- 
quunt, impigrum  iuvenem,  ct  iam  inde  ab  incunabulis 
imbutum  odio  tribunorum  plebisque.  Tribunis  plebi  nec 
cum  absentibus  iis,  qui  senatusconsultum  fecerant,  nec 
cum  Appio,  transacta  re,  quod  contenderent,  fuit. 

XXXVII.  Creati  consules  sunt  C.  Sempronius  Atrati- 
nus,  Q.  Fabius  Vibulanus.  Peregrina  res,  sed  memoria 
digna,  traditur  eo  anno  facta : Vulturnum,  Etruscorum 
urbem,  quae  nunc  Capua  est,  ab  Samnitibus  captam  ; 
Capuamque  ab  duce  eorum  Capye,  vel  (quod  propius 
vero  est)  a campestri  agro  appellatam.  Cepere  autem, 
prius  bello  fatigatis  Etruscis,  in  societatem  urbis  agro- 
rumque  accepti : deinde  festo  die  graves  somno  epulisque 
incolas  veteres  novi  coloni  nocturna  caede  adorti.  His 
rebus  actis,  consules  ii,  quos  diximus,  Idibus  Decembri- 
bus magistratum  occepere.  Iam  non  solum,  qui  ad  id 
missi  erant,  retulerant,  imminere  volscum  bellum ; sed 
legati  quoque  ab  Latinis  et  Hernicis  nuntiabant,  Non 
ante  unquam  Volscos  nec  ducibus  legendis,  nec  exercitui 

scribendo,  intentiores  fuisse.  Vulgo  fremere,  aut  in  perpe- 
tuum arma  bellumque  oblivioni  danda,  iugumque  accipien- 
dum ; aut  iis,  cum  quibus  de  imperio  certetur,  nec  virtute, 
nec  patientia,  nec  disciplina  rei  militaris  cedendum  esse. 
Haud  vana  attulere  : sed  nec  perinde  patres  moti  sunt; 
et  C.  Sempronius,  cui  ea  provincia  sorti  evenit,  tanquam 
constantissimae  rei,  fortunae  fretus,  quod  victoris  populi 
adversus  victos  dux  esset,  omnia  temore  ac  negligenter 
egit : adeo  ut  disciplinae  romanae  plus  in  volsco  exer- 
citu, quam  in  romano,  esset.  Ergo  fortuna,  ut  saepe  alias, 
virtutem  est  secuta.  Primo  proelio,  quod  ab  Sempronio 
incaute  inconsulteque  commissum  est,  non  subsidiis  fir- 
mata acie,  non  equite  apte  locato,  concursum  est.  Cla- 
mor indicium  primum  fuit,  quo  res  inclinatura  esset : 
excitatior  crebriorque  ab  hoste  sublatus  ; ab  Romanis 
dissonus,  impar,  segnius  saepe  iteratus  prodidit  pavorem 
animorum.  Eo  ferocior  illatus  hostis,  urgere  scutis,  mi- 
care gladiis  : altera  ex  parte  nutant  circumspectantibus 
galeae,  et  incerti  trepidant,  applicantque  se  turbae.  Signa 
nunc  resistentia  deseruntur  ab  antesignanis,  nunc  inter 
suos  manipulos  recipiuntur.  Nondum  fuga  certa,  nondum 
victoria  erat : tegi  magis  Romanus,  quam  pugnare.  Vol- 
scus inferre  signa,  urgere  aciem,  plus  caedis  hostium 
videre,  quam  fugae. 

XXXVIII.  lam  omnibus  locis  ceditur,  nequicquam 
Sempronio  consule  obiurgante  atque  hortante  : nihil  nec 
imperium,  nec  maiestas  valebat : dataque  mox  terga  ho- 
stibus forent,  ni  Sex.  Tempanius,  decurio  equitum,  la- 
bente  iam  re,  praesenti  animo  subvenisset.  Qui  quum 
magna  voce  exclamasset,  ut  equites,  qui  salvam  rempu- 
blicam  vellent  esse,  ex  equis  desilirent ; omnium  turma- 
rum equitibus,  velut  ad  consulis  imperium  molis : Nisi 
haec,  inquit,  parmata  cohors  sistat  impetum  hostium , actum 
de  imperio  est.  Sequimini  pro  vexillo  cuspidem  meam.  Osten- 
dite Romanis  Volscisque,  neque  equitibus  vobis  ullos  equi- 
tes, nec  peditibus  esse  pedites  pares.  Quum  clamore  com- 
probata adhortatio  esset,  vadit  alto  cuspidem  gerens. 
Quacunque  incedunt,  vi  viam  faciunt:  eo  se  inferunt 
obiectis  parmis,  ubi  suorum  plurimum  laborem  vident. 
Restituitur  omnibus  locis  pugna,  in  quae  eos  impetus 

tulit : nec  dubium  erat,  quin,  si  tam  pauci  simul  obire 
omnia  possent,  terga  daturi  hostes  fuerint. 

XXXIX.  Et  quum  iam  parte  nulla  sustinerentur,  dat 
signum  volscus  imperator,  ut  parmatis,  novae  cohorti 
hostium,  locus  detur : donec  impetu  illati  ab  suis  exclu- 
dantur. Quod  ubi  est  factum,  interclusi  equites  : nec  per- 
rumpere eadem,  qua  transierant,  posse ; ibi  maxime  con- 
fertis hostibus,  qua  viam  fecerant : et  consul  legionesque 
romanae,  quum  quod  tegumen  modo  omnis  exercitus  fue- 
rat, nusquam  viderent,  ne  tot  fortissimos  viros  interclu- 
sos opprimeret  hostis,  tendunt  in  quemcunque  casum. 
Diversi  Volsci,  hinc  consulem  ac  legiones  sustinere,  al- 
tera fronte  instare  Tempanio  atque  equitibus  : qui  quum 
saepe  conati  nequissent  perrumpere  ad  suos,  tumulo  quo- 
dam occupato,  in  orbem  se  tutabantur,  nequaquam  inulti. 
Nec  pugnae  finis  ante  noctem  fuit.  Consul  quoque,  nus- 
quam remisso  certamine,  dum  quicquam  superfuit  lucis, 
hostem  tenuit.  Nox  incertos  diremit : tautusque  ab  im- 
prudentia eventus  utraque  castra  tenuit  pavor,  ut,  relic- 
tis sauciis  et  magna  parte  impedimentorum  , ambo  pro 
victis  exercitus  se  in  montes  proximos  reciperent.  Tumu- 
lus tamen  circumsessus  ultra  niediam  noctem  est : quo 
quum  circumsedentibus  nuntiatum  esset,  castra  deserta 
esse,  victos  rati  suos,  et  ipsi,  qua  quemque  in  tenebris 
pavor  tulit,  fugerunt.  Tempanius  metu  insidiaruur  suos 
ad  lucem  tenuit.  Degressus  deinde  ipse  cum  paucis  spe- 
culatum, quum  ab  sauciis  hostibus  sciscitando  comperis- 
set,  castra  Volscorum  deserta  esse,  laetus  ab  tumulo  suos 
devocat,  et  in  castra  romana  penetrat.  Ubi  quum  vasta 
desertaque  omnia,  atque  eandem,  quam  apud  hostes,  foe- 
ditatem invenisset,  priusquam  Volscos  cognitus  error  re- 
duceret, quibus  poterat  sauciis  ductis  secum,  ignarus 
quam  regionem  consul  petisset,  ad  urbem  proximis  iti- 
neribus pergit. 

XL.  Iam  eo  fama  pugnae  adversae  castrorumque  de- 
sertorum perlata  erat : et  ante  omnia  deplorati  erant 
equites,  non  privato  magis,  quam  publico  luctu  : Fabius- 
que  consul,  terrore  urbi  quoque  iniecto,  stationem  ante 
portas  agebat : quum  equites,  procul  visi  non  sine  ter- 
rore ab  dubiis,  quinam  essent,  mox  cogniti,  tantam  ex 

metu  laetitiam  fecere,  ut  clamor  urbem  pervaderet  gra- 
tulandum, salvos  victoresque  redisse  equites  : et  ex  moe- 
stis  paullo  ante  domibus,  quae  conclamaverant  suos,  pro- 
curreretur in  vias ; pavidaeque  matres  ac  coniuges,  ob- 
litae prae  gaudio  decoris,  obviam  agmini  occurrerent,  in 
suos  quaeque,  simul  corpore  atque  animo  vix  prae  gau- 
dio compotes,  effusae.  Tribunis  plebi,  qui  M.  Postumio 
et  T.  Quinctio  diem  dixerant,  quod  ad  Veios  eorum  opera 
male  pugnatum  esset,  occasio  visa  est  per  recens  odium 
Sempronii  consulis  renovandae  in  eos  invidiae.  Itaque, 
advocata  concione,  quum  proditam  Veiis  rempublicam 
esse  ab  ducibus,  proditum  deinde,  quia  illis  impune  fue- 
rit, in  Volscis  ab  consule  exercitum,  traditos  ad  caedem 
fortissimos  equites,  deserta  foede  castra  vociferati  essent; 
C.  Iulius,  unus  ex  tribunis,  Tempanium  equitem  vocari 
iussit ; coramque  iis,  Sexte  Tempani,  inquit,  quaero  de 
te,  arbitrerisne  C.  Sempronium  consulem  aut  in  tempore 
pugnam  inisse,  aut  firmasse  subsidiis  aciem,  aut  ullo  boni 
consulis  functum  officio  ? et,  tunc  ipse,  victis  legionibus 
romanis,  tuo  consilio  equitem  ad  pedes  deduxeris,  restitue- 
risque  pugnam  ? excluso  deinde  ab  acie  nostra  tibi  atque 
equitibus  num  aut  consul  ipse  subvenerit,  aut  miserit  prae- 
sidium ? postero  denique  die  ecquid  praesidii  usquam  ha- 
bueris ? an  tu  cohorsque  in  castra  vestra  virtute  perrupe- 
ritis ? ecquem  in  castris  consulem,  ecquem  exercitum  inve- 
neritis ? an  deserta  castra,  relictos  saucios  milites  ? Haec 
pro  virtute  tua  fideque,  qua  una  hoc  bello  respublica  ste- 
tit, dicenda  tibi  sunt  houie.  Denique,  ubi  C.  Sempronius, 
ubi  legiones  nostrae  sint  ? desertus  sis,  an  deserueris  con- 
sulem exercitumque  ? victi  denique  simus,  an  vicerimus? 

XLI.  Adversus  haec  Tempanii  oratio  incompta  fuisse 
dicitur;  ceterum  militariter  gravis,  non  suis  vana  lau- 
dibus, non  crimine  alieno  laeta : Quanta  prudentia  rei 
bellicae  in  C.  Sempronio  esset,  non  militis  de  imperatore 
existimationem  esse,  sed  populi  romani  fuisse,  quum  cum 
comitiis  consulem  legeret.  Itaque  ne  ab  se  imperatoria  con- 
silia, neu  consulares  artes  exquirerent,  quae  pensitanda 
quoque  magnis  animis  atque  ingeniis  essent ; sed,  quod 
viderit,  referre  posse.  \ridisse  autem  se  prius,  quam  ab 
acie  intercluderetur,  consulem  in  prima  acie  pugnantem, 

adhortantem,  inter  signa  romana  telaquc  hostium  versan- 
tem : postea  se  ab  conspectu  suorum  ablatum.  Ex  stre- 
pitu tamen  et  clamore  sensisse,  usque  ad  noctem  extrac- 
tum certamen  : nec  ad  tumulum,  quem  ipse  tenuerat , prae 
multitudine  hostium  credere  perrumpi  potuisse.  Exercitus 
ubi  esset,  se  nescire : arbitrari,  velut  ipse  in  re  trepida 
loci  praesidio  se  suosque  sit  tutatus,  sic  consulem  servandi 
exercitus  causa  loca  tutiora  castris  cepisse.  Nec  Volsco- 
rum meliores  res  esse  credere,  quam  populi  romani.  For- 
tunam noctemque  omnia  erroris  mutui  implesse : precan- 
tenique  deinde,  ne  se  fessum  labore  ac  vulneribus  te- 
nerent, cum  ingenti  laude,  non  virtutis  magis,  quam 
moderationis,  dimissum.  Quum  haec  agerentur,  iam  con- 
sul via  Lavicana  ad  fanum  Quietis  erat.  Eo  missa  plau- 
stra iumentaque  alia  ab  urbe  exercitum,  affectum  proe- 
lio ac  via  nocturna,  excepere.  Paullo  post  in  urbem  est 
ingressus  consul,  non  ab  se  magis  enixe  amovens  cul- 
pam, quam  Tempanium  meritis  laudibus  ferens.  Moe- 
stae  civitati  ab  re  male  gesta  et  iratae  ducibus  M.  Po- 
stumius reus  obiectus,  qui  tribunus  militum  pro  consule 
ad  Veios  fuerat,  decem  millibus  aeris  gravis  damnatur. 
T.  Quinctium  collegam  eius,  quia  et  in  Volscis  consul 
auspicio  dictatoris  Postumii  Tuberti,  et  ad  Fidenas  le- 
gatus dictatoris  alterius  Mam.  Aemilii,  res  prospere  ges- 
serat, totam  culpam  eius  temporis  in  praedamnatum  col- 
legam transferentem,  omnes  tribus  absolverunt.  Profuisse 
ei  Cincinnati  patris  memoria  dicitur,  venerabilis  viri,  et 
exactae  iam  aetatis  Capitolinus  Quinctius,  suppliciter 
orans,  ne  se,  brevi  reliquo  vitae  spatio,  tam  tristem  nun- 
tium ferro  ad  Cincinnatum  paterentur. 

XL1I.  Plebs  tribunos  plebi  absentes,  Sex.  Tempa- 
nium, A.  Sellium,  Sex.  Antiatium,  et  Sp.  Icilium,  fecit; 
quos  et  pro  centurionibus  sibi  praefecerant,  Tempanio 
auctore,  equites.  Senatus,  quum  odio  Sempronii  consu- 
lare nomen  offenderet,  tribunos  militum  consulari  po- 
testate creari  iussit.  Creati  sunt  L.  Manlius  Capitolinus, 
Q.  Antonius  Merenda,  L.  Papirius  Mugillanus.  Princi- 
pio statim  anni  L.  Hortensius  tribunus  plebis  C.  Sem- 
pronio consuli  anni  prioris  diem  dixit : quem  quum  qua- 
tuor  collegae,  inspectante  populo  romano,  orarent,  ne 

imperatorem  suum  innoxium,  in  quo  nihil  praeter  for- 
tunam reprehendi  posset,  vexaret : aegre  Hortensius  pati, 
tentationem  eam  credens  esse  perseverantiae  suae  ; nec 
precibus  tribunorum,  quae  in  speciem  modo  iactentur, 
sed  auxilio  confidere  reum.  Itaque  modo  ad  eum  con- 
versus, Ubi  illi  patricii  spiritus,  ubi  subnisus  et  fidens 
innocentiae  animus  essdt  ? quaerebat ; sub  tribunicia  um- 
bra consularem  virum  delituisse : modo  ad  collegas,  Vos 
autem,  si  reum  perago,  quid  acturi  estis  ? an  erepturi  ius 
populo  et  eversuri  tribuniciam  potestatem  ? Quum  illi,  et 
de  Sempronio  et  de  omnibus  summam  populi  romani  po- 
testatem esse,  dicerent,  nec  se  iudicium  populi  tollere  aut 
velle,  aut  posse  ; sed,  si  preces  suae  pro  imperatore,  qui 
sibi  parentis  esset  loco,  non  valuissent,  se  vestem  cum  eo 
mutaturos:  tum  Hortensius,  Non  videbit r inquit,  plebs 
romana  sordidatos  tribunos  suos.  C.  Sempronium  nihil 
moror,  quando  hoc  est  in  imperio  consecutus,  ut  tam  ca- 
rus esset  militibus.  Nec  pietas  quatuor  tribunorum,  quam 
Hortensii  tam  placabile  ad  iustas  preces  ingenium,  pa- 
riter plebi  patribusque  gratior  fuit.  Non  diutius  fortuna 
Aequis  indulsit,  qui  ambiguam  victoriam  Volscorum  pro 
sua  amplexi  fuerant. 

XLIIJ.  Proximo  anno  N.  Fabio  Vibulano,  T.  Quinc- 
tio,  Capitolini  filio,  Capitolino  consulibus,  ductu  Fabii, 
cui  sorte  ea  provincia  evenerat,  nihil  dignum  memoratu 
actum.  Quum  trepidam  tantum  ostendissent  aciem  Aequi,, 
turpi  fuga  funduntur,  haud  magno  consulis  decore  : ita- 
que triumphus  negatur.  Ceterum  ob  Sempronianae  cla- 
dis levatam  ignominiam,  ut  ovans  urbem  intraret,  con- 
cessum est.  Quemadmodum  bellum  minoro,  quam  timue- 
rant, dimicatione  erat  perfectum,  sic  in  urbe  ex  tran- 
quillo nec  opinata  moles  discordiarum  inter  plebem  ac 
patres  exorta  est,  coepta  ab  duplicando  quaestorum  nu- 
mero. Quam  rem,  (ut,  praeter  duos  urbanos  quaestores, 
duo  consulibus  ad  ministeria  belli  praesto  essent)  a con- 
sulibus relatam,  quum  et  patres  summa  ope  approbas- 
sent,  consulibus  tribuni  plebis  certamen  intulerunt,  ut 
pars  quaestorum  (nam  aclid  tempus  patricii  creati  erant) 
ex  plebe  fieret.  Adversus  quam  actionem  primo  et  con- 
sules et  patres  summa  ope  annisi  sunt:  concedendo  deinde, 

ut,  quemadmodum  ia  tribunis  consulari  potestate  crean- 
dis usi  sunt,  adaeque  in  quaestoribus  liberum  esset  ar- 
bitrium populi,  quum  parum  proficerent,  totam  rem  de 
augendo  quaestorum  numero  omittunt.  Excipiunt  omis- 
sam tribuni,  aliaeque  subinde,  inter  quas  et  agrariae  legis, 
seditiosae  actiones  exsistunt : propter  quos  motus  quum 
senatus  consules,  quam  tribunos,  'creari  mallet,  neque 
posset  per  intercessiones  tribunicias  senatusconsultum 
fieri ; respublica  a consulibus  ad  interregnum,  neque  id 
ipsum  (nam  coire  patricios  tribuni  prohibebant)  sine  cer- 
tamine ingenti,  redit.  Quum  pars  maior  insequentis  anni 
per  novos  tribunos  plebi  et  aliquot  interreges  certami- 
nibus extracta  esset,  modo  prohibentibus  tribunis  patri- 
cios coire  ad  prodendum  interregem,  modo  interregem 
interpellantibus,  ne  senatusconsultum  de  comitiis  consu- 
laribus faceret ; postremo  L.  Papirius  Mugillanus,  pro- 
ditus interrex,  castigando  nunc  patres,  nunc  tribunos 
plebi,  desertam  omissamque  ab  hominibus  rempublicam, 
deorum  providentia  curaque  exceptam,  memorabat,  re- 
tentibus induciis  et  cunctatione  Aequorum  stare.  Unde  si 
quid  increpet  terroris,  sine  patricio  magistratu  placere  rem- 
publicam  opprimi?  non  exercitum,  non  ducem  scribendo 
exercitui  esse?  An  bello  intestino  bellum  externum  pro- 
pulsaturos ? Quae  si  in  unum  conveniant,  vix  deorum  opi- 
bus, quin  obruatur  romana  res,  resisti  posse.  Quin  illi, 
remittendo  de  summa  quisque  iuris,  mediis  copularent  con- 
cordiam : patres,  patiendo  tribunos  militum  pro  consuli- 
bus fieri : tribuni  plebis,  non  intercedendo,  quo  minus  qua- 
tuor  quaestores  promiscue  de  plebe  ac  patribus  libero  suf- 
fragio populi  fierent. 

ALIV.  Tribunicia  primum  comitia  sunt  habita.  Creati 
tribuni  consulari  potestate  omnes  patricii,  L.  Quinctius 
Cincinnatus  tertium,  L.  Furius  Medullinus  iterum,  M. 
Manlius,  A.  Sempronius  Atratinus.  Hoc  tribuno  comitia 
quaestorum  habente,  petentibusque  inter  aliquot  plebe- 
ios  filio  Antistii  tribuni  plebis  et  fratre  alterius  tribuni 
plebis  Sex.  Pompilii,  nec  potestas,  nec  suffragatio  horum 
valuit,  quin,  quorum  patres  avosque  consules  viderant, 
eos  nobilitate  praeferrent.  Furere  omnes  tribuni  plebis, 
ante  omnes  Pompilius  Antistiusque,  repulsa  suorum  ae- 

censi,  Quidnam  id  rei  esset  ? non  suis  beneficiis , non  pa- 
trum iniuriis,  non  denique  usurpandi  libidine,  quum  liceat, 
quod  ante  non  licuerit,  si  non  tribunum  militarem,  ne  quae- 
storem quidem  quemquam  ex  plebe  factum.  Non  valuisse 
patris  pro  filio,  fratris  pro  fratre  preces,  tribunorum  ple- 
bis, potestatis  sacrosanctae,  ad  auxilium  libertatis  creatae. 
Fraudem  profecto  in  re  esse,  et  A.  Sempronium  comitiis 
plus  artis  adhibuisse,  quam  fvlei.  Eius  iniuria  queri  suas 
honore  delectos.  Itaque  quum  iu  ipsum,  et  innocentia  tu- 
tum et  magistratu,  in  nuo  tunc  erat,  impetus  fieri  non 
posset,  flexere  iras  in  C.  Sempronium,  patruelem  Atra- 
tini : eique  ob  ignominiam  volsci  belli , adiutore  collega 
M.  Canuleio,  diem  dixere.  Subinde  ab  iisdem  tribunis 
mentio  in  senatu  de  agris  dividendis  illata  est,  (cui  actioni 
semper  acerrime  C.  Sempronius  restiterat)  ratis,  id  quod 
erat,  aut  deposita  causa  leviorem  futurum  apud  patres 
reum,  aut  perseverantem  sub  iudicii  tempus  plebem  of- 
fensurum. Adversae  invidiae  obiici  maluit,  et  suae  no- 
cere causae,  quam  publicae  deesse  ; stetitque  in  eadem 
sententia,  Ne  qua  largitio,  cessura  in  trium  gratiam  tri- 
Imnorum,  fieret.  Nec  tum  agrum  plebi,  sed  sibi  invidiam, 
quaeri.  Se  quoque  subiturum  eam  tempestatem  forti  animo : 
nec  senatui  tanti  se  civem,  aut  quemquam  alium  debere 
esse,  ut  in  parcendo  uni  malum  publicum  fiat.  Nihilo  de- 
missiore animo,  quum  dies  venit,  causa  ipse  pro  se  dicta, 
nequicquam  omnia  expertis  patribus,  ut  mitigarent  ple- 
bem, quindecim  millibus  aeris  damnatur.  Eodem  anno 
Postumia,  virgo  Vestalis,  de  incestu  causam  dixit,  cri- 
mine innoxia , ab  suspicione  propter  cultum  amoenio- 
rem ingeniumque  liberius,  quam  virginem  decet,  parum 
abhorrens.  Ampliatam,  deinde  absolutam,  pro  collegii 
sententia  pontifex  maximus  abstinere  iocis,  colique 
sancte  potius  , quam  scite,  iussit.  Eodem  anno  a 
Campanis  Cumae,  quam  Graeci  tum  urbem  tenebant, 
capiuntur.  Insequens  annus  tribunos  militum  consulari 
potestate  habuit,  Agrippam  Menenium  Lanatum,  P.  Lu- 
cretium Tricipitinum,  Sp.  Nautium  Rutilum. 

XLV.  Annus,  felicitate  populi  romani,  periculo  po- 
tius ingenti,  quam  clade,  insignis.  Servitia,  urbem  ut 
incenderent  distantibus  locis,  coniurarunt ; populoque 

ad  opem  passim  ferendam  tectis  intento,  ut  arcem  Ca- 

ritoliumque  armati  occuparent.  Avertit  nefanda  consilia 
npiter  : indicioque  duorum  comprehensi  sontes  poenas 
dederunt,  indicibus  dena  millia  gravis  aeris,  quae  tum 
divitiae  habebantur,  ex  aerario  numerata,  et  libertas 
praemium  fuit.  Bellum  inde  ab  Aequis  reparari  coeptum: 
et,  novos  hostes  Lavicauos  consilia  cum  veteribus  iun- 
gere,  haud  incertis  auctoribus  Romam  est  allatum.  Ae- 
quorum iam  velut  anniversariis  armis  assuerat  civitas. 
Lavicos  legati  missi  quum  responsa  inde  retulissent  du- 
bia, quibus,  nec  tum  bellum  parari,  nec  diuturnam  pa- 
cem fore,  appareret : Tusculanis  negotium  datura,  adver- 
terent animos,  ne  quid  novi  tumultus  Lavicis  oriretur.  Ad 
insequentis  anni  tribunos  militum  consulari  potestate, 
inito  magistratu,  legati  ab  Tusculo  venerunt,  L.  Ser- 
gium Fidenatem,  M.  Papirium  Mugillanum,  C.  Servi- 
lium, Prisci  lilium,  quo  dictatore  Fidenae  captae  fue- 
rant. Nuntiabant  legati,  Lavicanos  arma  cepisse,  et  cum 
Aequorum  exercitu  depopulatos  agrum  tusculanum  ca- 
stra in  Algido  posuisse.  Tum  Lavicanis  bellum  indic- 
tum : factoque  senatusconsulto,  ut  duo  ex  tribunis  ad  bel- 
lum proficiscerentur,  unus  res  Romae  curaret,  certamen 
subito  inter  tribunos  exortum.  Se  quisque  belli  ducem 
potiorem  ferre,  curam  urbis,  ut  ingratam  ignobilemque, 
aspernari.  Quum  parum  decorum  inter  collegas  certamen 
mirabundi  patres  conspicerent,  Q.  Servilius,  Quando  nec 
ordinis  huius  ulla,  inquit,  nec  reipublicae  est  verecundia, 
patria  maiestas  altercationem  istam  dirimet.  Filius  meus 
extra  sortem  urbi  praeerit.  Bellum  utinam,  qui  appetunt, 
consideratius  concordiusque,  quam  cupiunt,  gerant. 

XLV1.  Delectum  haberi  non  ex  toto  passim  populo 
placuit  Decem  tribas  sorte  ductae  sunt ; ex  his  scriptos 
iuniores  duo  tribuni  ad  bellum  duxere.  Coepta  inter  eos 
in  urbe  certamina  cupiditate  eadem  imperii  multo  im- 
pensius in  castris  accendi : nihil  sentire  idem,  pro  sen- 
tentia pugnare : sua  consilia  velle,  sua  imperia  sola  rata 
esse  : contemnere  in  vicem,  et  contemni  : donec,  casti- 
gantibus legatis,  tandem  ita  comparatum  est,  ut  alternis 
diebus  summam  imperii  haberent.  Quae  quum  allata 
Romam  essent,  dicitur  Q.  Servilius,  aetate  et  usa  doctus, 

precatus  ab  diis  immortalibus,  ne  discordia  tribunorum 
damnosior  reipublicae  esset,  quam  ad  Veios  fuisset : et, 
velut  haud  dubia  clade  imminente,  institisse  filio,  ut  mi- 
lites  scriberet,  et  arma  pararet.  Nec  falsus  vates  fuit. 
Nam  ductu  L.  Sergii,  cuius  dies  imperii  erat,  loco  ini- 
quo sub  hostium  castris,  quum,  quia  simulato  metu  re- 
ceperat se  hostis  ad  vallum,  spes  vana  expugnandi  ca- 
stra eo  traxisset,  repentino  impetu  Aequorum  per  supi- 
nam vallem  fusi  sunt,  multique  in  ruina  maiore  quam 
fuga  oppressi  obtruncatique  : castraque,  eo  die  aegre  re- 
tenta, postero  die,  circumfusis  iam  magna  ex  parte  ho- 
stibus, per  aversam  portam  fuga  turpi  deseruntur.  Duces 
legatique,  et  quod  circa  signa  roboris  de  exercitu  fuit, 
Tusculum  petiere.  Palati  alii  per  agros  passim  multis 
itineribus,  maioris,  quam  accepta  erat,  cladis  nuntii  Ro- 
mam contenderunt.  Minus  trepidationis  fuit,  quod  even- 
tus timori  hominum  congruens  fuerat ; et  quod  subsi- 
dia, quae  respicerent  iu  re  trepida,  praeparata  erant  ab 
tribuno  militum  : iussuque  eiusdem,  per  minores  magi- 
stratus sedato  in  urbe  tumultu,  speculatores  propere 
missi  nuntiavere,  Tusculi  duces  exercitumque  esse  : ho- 
stem castra  loco  non  movisse.  Et,  quod  plurimum  ani- 
morum fecit,  dictator  ex  senatusconsulto  dictus  Q.  Ser- 
vilius Priscus ; vir,  cuius  providentiam  in  republica  quum 
multis  aliis  tempestatibus  ante  experta  civitas  erat,  tum 
eventu  eius  belli,  quod  uni  certamen  tribunorum  suspec- 
tum ante  rem  male  gestam  fuerat ; magistro  equitum 
creato,  a quo  ipse  tribuno  militum  dictator  erat  dictus, 
filio  suo,  ut  tradidere  quidam,  (nam  alii  Ahalam  Servi- 
lium magistrum  equitum  eo  anno  fuisse  scribunt)  novo 
exercitu  profectus  ad  bellum,  accitis  qui  Tusculi  erant, 
duo  millia  passuum  ab  hoste  locum  castris  cepit. 

XLV11.  Transierat  ex  re  bene  gesta  superbia  negli- 
gentiaque  ad  Aequos,  quae  in  romanis  ducibus  fuerat. 
Itaque  primo  slatim  proelio  quum  dictator  equitatu  im- 
misso antesignanos  hostium  turbasset,  legionum  inde  signa 
inferri  propere  iussit,  signiferumque  ex  suis  unum  cunc- 
tantem occidit.  Tantus  ardor  ad  dimicandum  fuit,  ut 
impetum  Aequi  non  tulerint : victique  acie  quum  fuga 
effusa  petissent  castra,  brevior  tempore  et  certamine  mi- 
Vol.  i.  11 

nor  castrorum  oppugnatio  fuit,  quam  proelium  fuerat. 
Captis  direptisque  castris,  quum  praedam  dictator  militi 
concessisset,  secutique  fugientem  ex  castris  hostem  equi- 
tes renuntiassent,  omnes  Lavicanos  victos,  magnam  par- 
tem Aequorum  Lavicos  confugisse ; postero  die  ad  La- 
vicos  ductus  exercitus  : oppidumque,  corona  circumda- 
tum, scalis  captum  ac  direptum  est.  Dictator,  exercitu 
victore  Romam  reducto,  dio  octavo,  quam  creatus  erat, 
magistratu  se  abdicavit;  et  opportune  senatus,  prius- 
quam ab  tribunis  plebi  agrariae  seditiones,  mentione 
illata  de  agro  lavicano  dividendo  fierent,  censuit  fre- 
quens, coloniam  Lavicos  deducendam.  Coloni  ab  urbe 
mille  et  quingenti  missi  bina  iugera  acceperunt.  Captis 
Lavicis,  ac  deinde  tribunis  militum  consulari  potestate, 
Agrippa  Menenio  Lanato,  et  L.  Servilio  Structo,  et  P. 
Lucretio  Tricipitino,  iterum  omnibus  his,  et  Sp.  Rutilio 
Crasso,  et  insequente  anno  A.  Sempronio  Atratino  ter- 
tium, et  duobus  iterum  M.  Papirio  Mugillano,  et  Sp. 
Nautio  Rutilo,  biennium  tranquillae  externae  res,  discor- 
dia domi  ex  agrariis  legibus  fuit. 

XLVI1I.  Turbatores  vulgi  erant  Spurii  Maecilius  quar- 
tum et  Metilius  tertium  tribuni  plebis,  ambo  absentes 
creati.  Et  quum  rogationem  promulgassent,  ut  ager  ex 
hostibus  captus  viritim  divideretur,  magnaeque  partis 
nobilium  eo  plebiscito  publicarentur  fortunae  ; (nec  enim 
ferme  quicquam  agri,  ut  in  urbe  alieno  solo  posita,  non 
armis  partum  erat ; nec,  quod  venisset  assignatumve  pu- 
blice esset,  praeterquam  plebs  habebat)  atrox  plebi  pa- 
tribusque propositum  videbatur  certamen  : nec  tribuni 
inilituin,  nunc  in  senatu,  nunc  in  conciliis  privatis  prin- 
cipum  cogendis,  viam  concilii  inveniebant;  quum  Ap. 
Claudius,  nepos  eius  qui  decemvir  legibus  scribendis 
fuerat,  minimus  natu  ex  patrum  concilio,  dicitur  dixisse, 
Vetus  se  ac  familiare  consilium  domo  afferre ; proavum 
enim  suum  Ap.  Claudium  ostendisse  patribus  viam  unam 
dissolvendae  tribuniciae  potestatis  per  collegarum  interces- 
sionem. Facile  homines  novos  auctoritate  principum  de  sen- 
tentia deduci,  si  temporum  interdum  potius,  quam  maie- 
statis,  memor  adhibeatur  oratio.  Pro  fortuna  illis  animos 
esse;  ubi  rideant,  collegas  principes  agendae  rei  gratiam 

omnem  ad  plebem  praeoccupasse,  nec  locum  in  ea  relictum 
sibi ; haud  gravate  acclinaturos  se  ad  causam  senatus,  per 
quam  universo  ordini  cum  primoribus  se  patrum  concilient. 
Approbantibus  cunctis,  et  ante  omnes  Q.  Servilio  Prisco, 
quod  non  degenerasset  ab  stirpe  Claudia,  collaudante 
iuvenem,  negotium  datur,  ut,  quos  quisque  posset  ex 
eollegio  tribunorum,  ad  intercessionem  pellicerent.  Misso 
senatu,  prensantur  ab  principibus  tribuni  : suadendo, 
monendo,  pollicendoque  gratum  id  singulis  privatim, 
gratum  universo  senatui  fore,  sex  ad  intercessionem  com- 
paravere. Posteroque  die  quum  ex  composito  relatum 
ad  senatum  esset  ae  seditione,  quam  Maecilius  Metilius- 
que  largitione  pessimi  exempli  concirent ; eae  orationes 
a primoribus  patrum  habitae  sunt,  ut  pro  se  quisque 
iam  nec  consilium  sibi  suppetere  diceret,  nec  se  ullam 
opem  cernere  aliam  usquam,  praeterquam  in  tribunicio 
auxilio.  In  eius  potestatis  fidem  circumventam  rempu- 
blicam,  tanquam  privatum  inopem,  confugere.  Praecla- 
rum ipsis  poteslatique  esse,  non  ad  vexandum  senatum 
discordiamque  ordinum  movendam  plus  in  tribunatu  vi- 
rium esse,  quam  ad  resistendum  improbis  collegis.  Fre- 
mitus deinde  universi  senatus  ortus,  quum  ex  omnibus 
partibus  curiae  tribuni  appellarentur  : tum,  silentio  facto, 
ii,  qui  praeparati  erant  gratia  principum,  quam  rogatio- 
nem a collegis  promulgatam  senatus  censeat  dissolvendae 
reipublicae  esse,  ei  se  intercessuros  ostendunt.  Gratiae 
intercessoribus  ab  senatu  actae.  Latores  rogationis,  con- 
cione advocata,  proditores  plebis  commodorum  ac  servos 
consularium  appellantes,  atiaque  truci  oratione  in  colle- 
gas invecti,  actionem  deposuere. 

XL1X.  Duo  assidua  bella  insequens  annus  habuisset, 
quo  P.  Cornelius  Cossus,  C.  Valerius  Potitus,'  Q.  Quinc- 
tius Cincinnatus , N.  Fabius  Vibulanus,  tribuni  militum 
consulari  potestate  fuerunt ; ni  veiens  bellum  religio 
principum  distulisset,  quorum  agros  Tiberis,  super  ripas 
effusus,  maxime  ruinis  villarum  vastavit.  Simul  Aequos 
triennio  ante  accepta  clades  prohibuit  Bolanis,  suae  gen- 
tis populo,  praesidium  ferre.  Excursiones  inde  in  confi- 
nem agrum  lavicanum  factae  erant,  novisque  colonis 
bellum  illatum.  Quam  noxam  quum  se  consensu  omnium 

Aequorum  defensuros  sperassent,  deserti  ab  suis,  ne  me- 
morabili quidem  bello,  per  obsidionem  levemque  unam 
pugnam  et  oppidum  et  fines  amisere.  Tentalum  ab  L. 
Sextio  tribuno  plebis,  ut  rogationem  ferret,  qua  Bolas 
quoque,  sicut  Lavicos,  coloni  mitterentur,  per  interces- 
sionem collegarum,  qui  nullum  plebiscitum,  nisi  ex  auc- 
toritate senatus,  passuros  se  perferri  ostenderunt , discus- 
sum est.  Bolis  insequente  anno  receptis,  Aequi,  colonia- 
que eo  deducta,  novis  viribus  oppidum  firmarunt,  tri- 
bunis militum  Romae  consulari  potestate  Cn.  Cornelio 
Cosso,  L.  Valerio  Potito,  (J.  Fabio  Vibulano  iterum,  M. 
Postumio  Regillensi.  Huic  bellum  adversus  Aequos  per- 
missura est,  pravae  mentis  homini ; quam  tamen  victo- 
ria magis,  quam  bellum,  ostendit.  Nam  exercitu  impigre 
scripto  ductoque  ad  Bolas,  quum  levibus  proeliis  Aequo- 
rum animos  fregisset,  postremo  in  oppidum  irrupit.  Deinde 
ab  hostibus  in  cives  certamen  vertit : et,  quum  inter  op- 
pugnationem praedam  militis  fore  edixisset,  capto  oppido, 
lidem  mutavit.  Eam,  magis  adducor,  ut  credam  irae  cau- 
sam exercitui  fuisse,  quam  quod  in  urbe  nuper  direpta 
coloniaque  nova  minus  praedicatione  tribuni  praedae 
fuerit.  Auxit  eam  iram,  postquam,  ab  collegis  arcessitus, 
propter  seditiones  tribunicias  in  urbem  revertit,  audita 
vox  eius  in  concione  stolida  ac  prope  vecors  ; qua  Sex- 
tio tribuno  plebis,  legem  agrariam  ferenti,  simul,  Bolas 
quoque  ut  mitterentur  coloni,  laturum  se  dicenti,  dignos 
enim  esse  qui  armis  cepissent,  eorum  urbem  agrumque 
Bolanum  esse ; Malum  quidem  militibus  meis,  inquit,  nisi 
quieverint : quod  auditum  non  concionem  magis,  quam 
mox  patres,  offendit.  Et  tribunus  plebis,  vir  acer  nec  in- 
facundus, uaclus  inter  adversarios  superbum  ingenium 
immodicamque  linguam,  quam  irritando  agitandoque  in 
eas  impelleret  voces,  quae  invidiae,  non  ipsi  tantum,  sed 
causae  atque  universo  ordini,  essent,  neminem  ex  col- 
legio tribunorum  militum  saepius,  quam  Postumium,  in 
disceptationem  trahebat.  Tum  vero  secundum  tam  sae- 
vum atque  inhumanum  dictum,  Auditis,  inquit,  Quirites , 
sicut  servis  malum  minantem  militibus  ? tamen  haec  bel- 
lua  dignior  vobis  tanto  honore  videbitur,  quam  qui  vos, 
urbe  agrisque  donatos,  in  colonias  mittunt ; qui  sedem  se - 

nectuti  vestrae  prospiciunt ; qui  pro  vestris  commodis  ad- 
versus tam  crudeles  superbosque  adversarios  depugnant. 
Incipite  deinde  mirari,  cur  pauci  iam  vestram  suscipiant 
causam.  Quid  ut  a vobis  sperent  ? an  honores,  quos  ad- 
versariis vestris  potius,  quam  populi  romani  propugnato- 
ribus, datis  ? Ingemuistis  modo,  voce  huius  audita.  Quid 
id  refert  ? Iam,  si  suffragium  detur,  hunc,  qui  malum  vo- 
bis minatur,  iis,  qui  agros  sedesque  ac  fortunas  stabilire 
volunt,  praeferetis. 

L.  Perlata  haec  vox  Postumii  ad  milites  multo  in  ca- 
stris maiorem  indignationem  movit.  Praedaenc  intercepto- 
rem fraudatoremque  etiam  malum  minari  militibus .»  Itaque 

anum  fremitus  aperte  esset,  et  quaestor  P.  Sestius  ea- 
em  violentia  coerceri  putaret  seditionem  posse,  qua 
mota  erat ; misso  ad  vociferantem  quendam  militem  li- 
ctore, quum  inde  clamor  et  iurgium  oriretur,  saxo  ictus 
turba  excedit ; insuper  increpante,  qui  vulneraverat,  ha- 
bere quaestorem,  quod  imperator  esset  militibus  minatus.  Ad 
hunc  tumultum  accitus  Postumius  asperiora  omnia  fecit 
acerbis  quaestionibus,  crudelibus  suppliciis.  Postremo 
quum  modum  irao  nullum  faceret,  ad  vociferationem  eo- 
rum, quos  necari  sub  crate  iusserat,  concursu  facto,  ipse 
ad  interpellantes  poenam  vecors  de  tribunali  decurrit. 
Ibi  quum  summoventes  passim  lictores  centurionesque 
vexarent  turbam,  eo  indignatio  erupit,  ut  tribunus  mi- 
litum ab  exercitu  suo  lapidibus  cooperiretur.  Quod  tam 
atrox  facinus  postquam  est  Romam  nuntiatum,  tribunis 
militum  de  morte  collegae  per  senatum  quaestiones  de- 
cernentibus, tribuni  plebis  intercedebant.  Sed  ea  conten- 
tio ex  certamine  alio  pendebat ; quod  cura  incesserat  pa- 
tres, ne  metu  quaestionum  plebs  iraque  tribunos  mili- 
tum ex  plebe  crearet : tendebantque  summa  ope,  ut  con- 
sules crearentur.  Quum  senatusconsultum  fieri  tribuni 
plebis  non  paterentur,  iidem  intercederent  consularibus 
comitiis,  res  ad  interregnum  rediit.  Victoria  deinde  pe- 
nes patres  fuit. 

LI.  Q.  Fabio  Vibulano  interrege  comitia  habente,  con- 
sules creati  sunt  A.  Cornelius  Cossus,  L.  Furius  Medul- 
linus. His  consulibus  principio  anni  senatusconsultum 
factum  est,  ut  de  quaestione  Postumianae  caedis  tribuni 

primo  quoque  tempore  ad  plebem  ferrent ; plebesque 
praeficeret  quaestioni,  quem  vellet.  A plebe  consensu  po- 
puli consulibus  negotium  mandatur : qui,  summa  mode- 
ratione ac  lenitate  per  paucorum  supplicium,  quos  sibi- 
met  ipsos  conscisse  mortem  salis  creditum  est,  transacta 
re,  nequivere  tamen  consequi,  ut  non  aegerrime  id  plebs 
ferret.  Iacere  tam  diu  irritas  sanctiones,  quae  de  suis  com- 
modis ferrentur : quum  inierim  de  sanguine  el  supplicio  suo 
latam  legem  confestim  exerceri,  et  tantam  vim  habere.  Aptis- 
simum tempus  erat,  vindicatis  seditionibus,  delinimen- 
tuin  animis  Bolani  agri  divisionem  obiici : quo  facto  mi- 
nuissent desiderium  agrariae  legis,  quae  possesso  per 
iniuriam  agro  publico  patres  pellebat.  Tunc  haec  ipsa 
indignitas  angebat  animos,  non  in  retinendis  modo  pu- 
blicis agris,  quos  vi  teneret,  pertinacem  nobilitatem  esse  ; 
sed  ne  vacuum  quidem  agrum,  nuper  ex  hostibus  cap- 
tura, plebi  dividere;  mox  paucis,  ut  cetera,  futurum 
praedae.  Eodem  anno  adversus  Volscos,  populantes  Her- 
nicorum fines,  legiones  ductae  a Furio  consule,  quum 
hostem  ibi  non  invenissent,  Ferentinum,  quo  magna  mul- 
titudo Volscorum  se  contulerat,  cepere.  Minus  praedae, 
quam  speraverant,  fuit : quod  Volsci,  postquam  spes 
tuendi  exigua  erat,  sublatis  rebus,  nocte  oppidum  reli- 
querunt. Postero  die  prope  desertum  capitur.  Hernicis 
ipse  ager  dono  datus. 

LII.  Annum  modestia  tribunorum  quietum  excepit  tri- 
bunus plebis  L.  Icilius,  Q.  Fabio  Ambusto,  C.  Furio  Pa- 
cilo  consulibus.  Is  quum  principio  statim  anni,  velut 
pensum  nominis  familiaeque,  seditiones  agrariis  legibus 
promulgandis  cieret;  pestilentia  coorta,  minacior  tamen 
quam  perniciosior,  cogitationes  hominum  a foro  cerla- 
minibusque  publicis  ad  domum  curamque  corporum  nu- 
triendorum avertit : minusque  eam  damnosam  fuisse, 
quam  seditio  futura  fuerit,  credunt.  Defuncta  civitate 
plurimorum  morbis,  perpaucis  funeribus,  pestilentem  an- 
num inopia  frugum,  neglecto  cultu  agrorum,  ut  plerum- 
que fit,  excepit,  M.  Papirio  Atratino,  C.  Nautio  Rutilo 
consulibus.  Iam  fames,  quam  pestilentia,  tristior  erat : 
ni,  dimissis  circa  omnes  populos  legatis,  qui  Etruscum 
mare,  quique  Tiberim  accolunt,  ad  frumentum  mercan- 

dum,  annonae  foret  subventum.  Superbe  ab  Sainnitibusi 
qui  Capuam  habebant  Cumasque,  legati  prohibiti  com- 
mercio sunt : contra  ea  benigne  ab  Siculorum  tyrannis 
adiuti.  Maximos  commeatus  summo  Etruriae  studio  Ti- 
beris devexit.  Solitudinem  in  civitate  aegra  experti  con- 
sules sunt : quum,  in  legationes  non  plus  singulis  sena- 
toribus invenientes,  coacti  sunt  binos  equites  adiicere. 
Praeterquam  ab  morbo  annonaque  nihil  eo  biennio  in- 
testini externive  incommodi  fuit.  At  ubi  hae  sollicitudi- 
nes discessere,  omnia,  quibus  turbari  solita  erat  civitas, 
domi  discordia,  foris  bellum  exortum. 

LIII.  M\  Aemilio,  C.  Valerio  Potito  consulibus,  bel- 
lum Aequi  parabant : Volscis,  quanquam  non  publico 
consilio,  capessentibus  arma,  voluntariis  mercede  secutis 
militiam.  Ad  quorum  famam  hostium  ( iam  enim  in  la- 
tinum  hernicumquc  transcenderant  agrum ) delectum 
habentem  Valerium  consulem  M.  Maenius  tribunus  ple- 
bis, legis  agrariae  lator,  quum  impediret,  auxilioque  tri- 
buni nemo  invitus  sacramento  diceret ; repente  nuntia- 
tur, arcem  Carventanam  ab  hostibus  occupatam  esse.  Ea 
ignominia  accepta  quum  apud  patres  invidiae  Maenio 
fuit,  tum  ceteris  tribunis,  iam  ante  praeparatis  interces- 
soribus legis  agrariae,  praebuit  iustiorem  causam  resi- 
stendi collegae.  Itaque  quum  rjs  diu  ducta  per  alterca- 
tionem esset,  consulibus  deos  hominesque  testantibus, 
quicquid  ab  hostibus  cladis  ignominiaeque  aut  iam  acceptum 
esset,  aut  immineret,  culpam  penes  Maenium  fore,  qui  de- 
lectum impediret ; Maenio  contra  vociferante,  si  iniusti  do- 
mini possessione  agri  publici  cederent,  se  moram  delectui  non 
facere;  decreto  interposito,  novem  tribuni  sustulerunt  cer- 
tamen ; pronuntiaveruntquo  ex  collegii  sententia,  C.  Va- 
lerio consuli  se,  damnum  aliamque  coercitionem  , adversus 
intercessionem  collegae,  delectus  causa  detrectantibus  mili- 
tiam inhibenti,  auxilio  futuros  esse.  Hoc  decreto  consul  ar- 
matus quum  paucis,  appellantibus  tribunum,  collum  tor- 
sisset, metu  ceteri  sacramento  dixere.  Ductus  exercitus 
ad  Carventanam  arcem,  quanquam  invisus  infestusque 
consuli  erat,  impigre  primo  statim  adventu,  deiectis  qui 
in  praesidio  erant,  arcem  recipit : praedatores,  ex  prae- 
sidio per  negligentiam  dilapsi,  occasionem  aperuere  ad 

invadendum.  Praedae  ex  assiduis  populationibus,  quod 
omnia  in  locum  tutum  congesta  erant,  fuit  aliquantum. 
Venditum  sub  hasta  consul  in  aerarium  redigere  quae- 
stores iussit ; tum  praedicans  participem  praedae  fore 
exercitum,  quum  militiam  non  abnuisset.  Auctae  inde 
plebis  ac  militum  in  consulem  irae.  Itaque,  quum  ex 
senatusconsulto  urbem  ovans  introiret,  alternis  inconditi 
versus  militari  licentia  iactati : quibus  consul  increpitas, 
Maenii  celebre  nomen  laudibus  fuit,  quum  ad  omnem 
mentionem  tribuni  favor  circumstantis  populi  plausuque 
et  assensu  cum  vocibus  militum  certaret.  Plusque  ea  res, 
quam  prope  solemnis  militum  lascivia  in  consulem,  curae 
patribus  iniecit : et  tanquam  baud  dubius  inter  tribunos 
militum  honos  Maenii,  si  peteret,  consularibus  comitiis 
est  exclusus. 

LIV.  Creati  consules  sunt  Cn.  Cornelius  Cossus,  L.  Fa- 
rius  Medullinus  iterum.  Non  alias  aegrius  plebs  tulit, 
tribunicia  sibi  comitia  non  commissa.  Eum  dolorem  quae- 
storiis comitiis  simul  ostendit,  et  ulta  est,  tunc  primum 

Slebeiis  quaestoribus  creatis : ita  ut,  in  quatuor  crcan- 
is,  uni  patricio  C.  Fabio  Ambusto  relinqueretur  locus; 
tres  plebeii,  Q.  Silius,  P.  Aelius,  P.  Pupius  clarissima- 
rum familiarum  iuvenibus  praeferrentur.  Auctores  fuisse 
tam  liberi  populo  suffragii  Icilios  accipio,  ex  familia  in- 
festissima patribus  tres  iu  eum  annum  tribunos  plebis 
creatos,  multarum  magnarumque  rerum  molem  avidis- 
simo adeo  populo  ostentantes : quum  allirmassent,  nihil 
sc  moturos,  si  ne  quaestoriis  quidem  comitiis,  quae  sola 
promiscua  plebi  patribusque  reliquisset  senatus,  satis 
animi  populo  esset  ad  id,  quod  tam  diu  vellent,  et  per 
leges  liceret.  Pro  ingenti  itaque  victoria  id  fuit  pleDi : 
quaesturamque  eam  non  honoris  ipsius  fine  aestimabant; 
sed  patefactus  ad  consulatum  ac  triumphos  locus  novis 
hominibus  videbatur.  Patres  contra,  non  pro  communi- 
catis, sed  pro  amissis  honoribus,  fremere  : negare,  Si  ea 
ita  sint,  liberos  tollendos  esse : qui  pulsi  maiorum  loco,  cer- 
nentesque  alios  in  possessione  dignitatis  suae,  Salii  Flami- 
nesque nusquam  alio,  quam  ad  sacrificandum  pro  populo, 
sine  imperiis  ac  potestatibus  relinquantur.  Irritatis  utri  us- 
que partis  animis,  quum  et  spiritus  plebes  sumpsisset. 

et  tres  ad  popularem  causam  celeberrimi  nominis  habe- 
ret duces  ; patres  omnia  quaestoriis  comitiis,  ubi  utrum- 
que plebi  liceret,  similia  fore  cernentes,  tendere  ad  con- 
sulum comitia,  quae  nondum  promiscua  essent.  Icilii 
contra  tribunos  militum  creandos  dicere,  et  tandem  ali- 
quando imparliendos  plebi  honores. 

LV.  Sed  nulla  erat  consularis  actio,  quam  impediendo 
id,  quod  petebant,  exprimerent ; quum  mira  opportuni- 
tate, Volscos  et  Aequos  praedatum  extra  fines  exisse  in 
agrum  latinum  hemicumque,  affertur.  Ad  quod  bellum 
ubi  ex  senatusconsulto  consules  delectum  habere  occi- 
piunt; obstare  tunc  enixe  tribuni,  sibi  plebique  eam  for- 
tunam oblatam  memorantes.  Tres  erant,  et  omnes  acer- 
rimi viri,  generosique  iam,  ut  inter  plebeios.  Duo,  sin- 
guli singulos,  sibi  consules  asservandos  assidua  opera 
desumunt : uni  concionibus  data  nunc  detinenda,  nunc 
concienda  plebs.  Nec  delectum  consules,  nec  comitia  , 
quae  petebant,  tribuni  expediebant.  Inclinante  deinde  se 
fortuna  ad  causam  plebis,  nuntii  veniunt,  arcem  Car- 
ventanam, dilapsis  ad  praedam  militibus,  qui  in  praesi- 
dio erant,  Aequos,  interfectis  paucis  custodibus  arcis, 
invasisse  : alios  recurrentes  in  arcem,  alios  palantes  iu 
agris  caesos.  Ea  adversa  civitati  res  vires  tribuniciae 
actioni  adiecit.  Nequicquam  enim  tentati,  ut  tum  deni- 
que desisterent  impediendo  bello,  postquam  non  cessere 
nec  publicae  tempestati,  nec  suae  invidiae,  pervincunt, 
ut  senatusconsultum  fiat  de  tribunis  militum  creandis  : 
certo  tamen  pacto,  ne  cuius  ratio  haberetur,  qui  eo  anno 
tribunus  plebis  esset:  neve  quis  reficeretur  in  annum 
tribunus  plebis  ; haud  dubie  Icilios  denotante  senatu, 
quos  mercedem  seditiosi  tribunatus  petere  consulatum 
insimulabant.  Tum  delectus  haberi,  bellumque  omnium 
ordinum  consensu  apparari  coeptum.  Consules  ambo  pro- 
fecti sint  ad  arcem  Carventanam,  an  alter  ad  comitia 
habenda  substiterit,  incertum  diversi  auctores  faciunt. 
Illa  pro  certo  habenda,  in  quibus  non  dissentiunt,  ab 
arce  Carventana,  quum  diu  nequicquam  oppugnata  esset, 
recessum  : Verruginem  in  Volscis  eodem  exercitu  recep- 
tam , populationesque  et  praedas  et  in  Aequis  et  in  vol- 
sco  agro  ingentes  factas. 

LVI.  Romae  sicut  plebis  victoria  fuit  in  eo,  ut,  qaae 
mallent,  comitia  haberent : ita  eventu  comitiorum  pa- 
tres vicere.  Namque  tribuni  militum  consulari  potestate 
contra  spem  omnium  tres  patricii  creati  sunt,  C.  Iulius 
Iulus,  P.  Cornelius  Cossus,  C.  Servilius  Ahala.  Artem 
adhibitam  ferunt  a patriciis,  (cuius  eos  Icilii  tum  quo- 
que insimulabant)  quod  turbam  indignorum  candidato- 
rum intermiscendo  dignis,  taedio  sordium  in  quibusdam 
insignium,  populum  a plebeiis  avertissent.  Volscos  deinde 
et  Aequos,  seu  Carventana  arx  retenta  in  spem,  seu 
Verrugine  amissum  praesidium  ad  iram  compulisset, 
fama  affertur,  summa  vi  ad  bellum  coortos : caput  re- 
rum Antiates  esse  : eorum  legatos  utriusque  gentis  po- 
pulos circumisse,  castigantes  ignaviam,  quod,  abditi  intra 
muros,  populabundos  iu  agris  vagari  Romanos  priore 
anno,  et  opprimi  Verruginis  praesidium,  passi  essent  : 
iam  non  exercitus  modo  armatos,  sed  colonias  etiam,  in 
suos  Unes  mitti : nec  ipsos  modo  Romanos  sua  divisa 
habere,  sed  Ferentinum  etiam  de  se  captum  Hernicis 
donasse.  Ad  haec  quum  inflammarentur  animi,  ut  ad 
quosque  ventum  erat,  numerus  iuniorum  conscribebatur. 
Ita  omnium  populorum  iuventus  Antium  contracta  : ibi 
castris  positis  hostem  opperiebantur.  Quae  ubi  tumultu 
maiore  etiam,  quam  res  erat,  nuntiantur  Romam,  sena- 
tus extemplo  (quod  in  rebus  trepidis  ultimum  consilium 
erat)  dictatorem  dici  iussit.  Quam  rem  aegre  passos  lu- 
lium  Cornetiumque  ferunt ; magnoque  certamine  animo- 
rum rem  actam  : quum  primores  patrum,  nequicquam 
conquesti,  non  esse  in  auctoritate  senatus  tribunos  mi- 
litum, postremo  etiam  tribunos  plebei  appellarent,  et 
consulibus  quoque  ab  ea  potestate  vim  super  tali  re  in- 
hibitam referrent : tribuni  plebei,  laeti  discordia  pa- 
trum, Nihil  esse  in  his  auxilii  dicerent,  qui  non  civium, 
non  denique  hominum  numero  essent ; si  quando  promiscui 
honores,  communicata  respublica  esset , tum  se  animadver- 
suros, ne  qua,  superbia  magistratuum,  irrita  senatuscon- 
sulta essent ; inierim  patricii,  soluti  legum  magistratuumque 
verecundia,  per  se  quoque  tribuniciam  potestatem  agerent. 

LV1I.  Haec  contentio  minime  idoneo  tempore,  quum 
tantum  belli  in  manibus  esset,  occupaverat  cogitationes 

hominum : donec,  ubi  diu  alternis  lulius  Corneliusquc, 
quum  ad  id  bellum  ipsi  satis  idonei  duces  essent,  non  esse 
aequum,  mandatum  sibi  a populo  eripi  honorem,  disseruere : 
tum  Ahala  Servilius  tribunus  militum,  Tacuisse  se  tam 
diu,  ait,  non  quia  incertus  sententiae  fuerit ; ( quem  enim 
bonum  civem  secernere  sua  a publicis  consilia  ?)  sed  quia 
maluerit,  collegas  sua  sponte  cedere  auctoritati  senatus,  quam 
tribuniciam  potestatem  adversus  se  implorari  paterentur.  Tum 
quoque,  si  res  sineret,  libenter  se  daturum  tempus  iis  fuisse 
ad  receptum  nimis  pertinacis  sententiae : sed,  quum  belli 
necessitates  non  exspectent  humana  comilia,  potiorem  sibi 
collegarum  gratia  rempublicam  fore : et,  si  maneat  in  sen- 
tentia senatus,  dictatorem  nocte  proxima  dicturum  ; ac,  si 
quis  intercedat  senatusconsulto,  auctoritate  se  fore  contentum. 
Quo  facto  quum  haud  immeritam  laudem  gratiamque 
apud  omnes  tulisset,  dictatore  P.  Cornelio  dicto,  ipse  ab 
eo  magister  equitum  creatus  exemplo  fuit  collegas  eum- 
quo  intuentibus,  quam  gratia  atque  honos  opportuniora 
interdum  non  cupientibus  essent.  Bellum  haua  memora- 
bile fuit.  Uno  atque  eo  facili  proelio  caesi  ad  Antium 
hostes : victor  exercitus  depopulatus  volscum  agrum  : 
castellum  ad  lacum  Fucinum  vi  expugnatum  : atque  in 
eo  tria  millia  hominum  capta,  ceteris  Volscis  intra  moe- 
nia compulsis,  nec  defendentibus  agros.  Dictator,  bello 
ita  gesto,  ut  tantum  non  defuisse  fortunae  videretur,  fe- 
licitate, quam  gloria,  maior  in  urbem  rediit,  magistra- 
tuquo  se  abdicavit.  Tribuni  militum,  mentione  nulla  co- 
mitiorum consularium  habita,  (credo  ob  iram  dictatoris 
creati)  tribunorum  militum  comitia  edixerunt.  Tum  vero 
gravior  cura  patribus  incessit ; quippe  quum  prodi  cau- 
sam ab  suis  cernerent.  Itaque  sicut  priore  anno  per  in- 
dignissimos ex  plebeiis  candidatos  omnium,  etiam  digno- 
rum, taedium  fecerant;  sic  tum,  primoribus  patrum 
splendore  gratiaque  ad  petendum  praeparatis,  omnia  loca 
oulinuere  , ne  cui  plebeio  aditus  esset.  Qualuor  creati 
sunt,  omnes  iam  functi  eo  honore,  L.  Furius  Medulli- 
nus, C.  Valerius  Potitus,  N.  Fabius  Vibulanus,  C.  Ser- 
vilius Ahala.  Hic  refectus  continuato  honore,  quum  ob 
alias  virtutes,  tum  ob  recentem  favorem  unica  modera- 
tione partum. 

LVIII.  Eo  anno,  quia  tempus  induciarum  cum  ve- 
ienti  populo  exierat,  per  legatos  fetialesque  res  repeti 
coeptae : quibus  venientibus  ad  finem  legatio  Veientium 
obviam  fuit.  Petiere,  ne  prius,  quam  ipsi  senatum  ro- 
inanum  adissent,  Veios  iretur.  Ab  senatu  impetratum, 
quia  discordia  intestina  laborarent  Veientes,  no  res  ab 
iis  repeterentur:  tantum  abfuit, ut  ex  incommodo  alieno 
sua  occasio  peteretur.  Et  in  Volscis  accepta  clades,  amisso 
Verrugine  praesidio : ubi  tantum  in  tempore  fuit  mo- 
menti, ut,  quum  precanlibus  opem  militibus,  qui  ibi  a 
Volscis  obsidebantur,  succurri,  si  maturatum  esset,  po- 
tuisset, ad  id  venerit  exercitus  subsidio  missus,  ut  ab 
recenti  caede  palati  ad  praedandum  hostes  opprimeren- 
tur. Tarditatis  causa  in  senatu  magis  fuit,  quam  in  tri- 
bunis : qui,  quia  summa  vi  restare  nuntiabantur,  parum 
cogitaverunt,  nulla  virtute  superari  humanarum  virium 
modum.  Fortissimi  milites  non  tamen,  nec  vivi,  nec  post 
mortem,  inulti  fuere.  Insequenti  anno,  P.  et  Cn.  Cor- 
neliis  Cossis,  N.  Fabio  Ambusto,  L.  Valerio  Potito,  tri- 
bunis militum  consulari  potestate,  veiens  bellum  motum 
ob  superbum  responsum  veientis  senatus ; qui  legatis 
repetentibus  res,  ni  facesserent  propere  urbe  nnibusque, 
daturos,  quod  Lars  Tolumnius  dedisset,  responderi  ius- 
sit.  Id  patres  aegre  passi  decrevere,  ut  tribuni  militum 
ile  bello  indicendo  Veientibus  primo  quoque  die  ad  po- 
pulum ferrent.  Quod  ubi  primo  promulgatum  est,  fre- 
mere iuventus,  Nondum  debellatum  cum  Volscis  esse : modo 
duo  praesidia  occidione  occisa,  et  cum  periculo  retineri.  Nul- 
lum annum  esse,  quo  non  acie  dimicetur : et,  tanquam  poe- 
nileat  laboris,  novum  bellum  cum  finitimo  populo  et  poten- 
tissimo  parari,  qui  omnem  Etruriam  sit  concitaturus.  Haec 
sua  sponte  agitata.  Insuper  tribuni  plebis  accendunt. 
Maximum  bellum  patribus  cum  plebe  esse  dictitant : eam 
de  industria  vexandam  militia  trucidandamque  hostibus 
obiici : eam  procul  urbe  haberi  atque  ablegari , ne  domi  per 
otium  memor  libertatis  coloniarumrpie,  aut  agri  publici,  aut 
suffragii  libere  ferendi  consilia  agitet : prensantesque  ve- 
teranos, stipendia  cuiusque  et  vulnera  ac  cicatrices  nu- 
merabant : quitl  iam  integri  esse  in  corpore  loci  ad  nova 
vulnera  accipienda  ? quid  super  sanguinis,  qui  dari  pro 

republica  posset  ? rogitantes.  Haec  quum  in  sermonibus 
concionibusque  interdum  agitantes  avertissent  plebem  ab 
suscipiendo  bello,  profertur  tempus  ferendae  legis  : quam , 
si  subiecta  invidiae  esset,  antiquari  apparebat. 

LIX.  Inierim  tribunos  militum  in  volscum  agrum  du- 
cere exercitum  placdit,  Cn.  Cornelius  unus  Hornae  re- 
lictus. Tres  tribuni,  postquam  nullo  loco  castra  Volsco- 
rum esse,  nec  commissuros  se  proelio  apparuit,  tripar- 
tito ad  devastandos  fines  discessere.  Valerius  Antium  pe- 
tit, Cornelius  Ecetras.  Quacunque  incessere,  late  popu- 
lati sunt  tecta  agrosque,  ut  distinerent  Volscos  : Fabius, 
quod  maxime  petebatur,  ad  Anxur  oppugnandum  sine 
ulla  populatione  accessit.  Anxur  fuit,  quae  nunc  Tarra- 
cinae sunt ; urbs  prona  in  paludes : ab  ea  parte  Fabius 
oppugnationem  ostendit.  Circummissae  quatuor  cohortes 
cum  C.  Servilio  Ahala  quum  imminentem  urbi  collem 
cepissent ; ex  loco  altiore,  qua  nullum  erat  praesidium, 
ingenti  clamore  ac  tumultu  moenia  invasere.  Ad  quem 
tumultum  obstupefacti,  qui  adversus  Fabium  urbem  in- 
fimam tuebantur,  locum  dedere  scalas  admovendi,  ple- 
naque  hostium  cuncta  erant,  et  immitis  diu  caedes  pa- 
riter fugientium  ac  resistentium  armatorum  atque  iner- 
mium fuit.  Cogebantur  itaque  victi,  quia  cedentibus  spei 
nihil  erat,  pugnam  inire : quum  pronuntialum  repente, 
ne  quis  praeter  armatos  violaretur,  reliquam  omnem  mul- 
titudinem voluntariam  exuit  armis : quorum  ad  duo  mil- 
lia et  quingenti  vivi  capiuntur.  A cetera  praeda  Fabius 
militem  abstinuit ; donec  collegae  venirent : ab  illis  quo- 
que exercitibus  captum  Anxur  dictitans  esse,  qui  ceteros 
Volscos  a praesidio  eius  loci  avertissent.  Qui  ubi  vene- 
runt, oppidum  vetere  fortuna  opulentum  tres  exercitus 
diripuere : eaquo  primum  benignitas  imperatorum  ple- 
bem patribus  conciliavit.  Additum  deinde  omnium  ma- 
xime tempestivo  principum  in  multitudinem  munere,  ut 
ante  mentionem  ullam  plebis  tribunorumvc  decerneret 
senatus,  ut  stipendium  miles  de  publico  acciperet,  quum 
ante  id  tempus  de  suo  quisque  functus  eo  munere  esset. 

LX.  Nihil  acceptum  unquam  a plebe  tanto  gaudio  tra- 
ditur. Concursum  itaque  ad  curiam  esse,  prensatasque 
exeuntium  manus,  et  patres  vere  appellatos ; effectum 

esso,  fatcnlibus,  ut  nomo  pro  tam  munifica  patria,  donec 
quicquam  virium  superesset,  corpori  aut  sanguini  suo 
parceret.  Quum  commoditas  iuvaret,  rem  familiarem  sal- 
tem acquiescere  eo  tempore,  quo  corpus  addictum  atque 
operatum  reipubticae  esset;  tum,  quod  ultro  sibi  obla- 
tum esset,  non  a tribunis  plebis  unquam  agitatum,  non 
suis  sermonibus  efflagitatum,  id  effleiebat  multiplex  gau- 
dium cumulatioremque  gratiam  rei.  Tribuni  plebis,  com- 
munis ordinum  laetitiae  concordiaeque  soli  expertes, 
negare,  Tam  id  lactum  patribus  universis,  nec  prosperum 
fore,  quam  ipsi  crederent : consilium  specie  prima  melius 
fuisse,  quam  usu  appariturum.  Unde  enim  eam  pecuniam 
confici  posse,  nisi  tributo  populo  indicto  ? Ex  alieno  igitur 
aliis  largitos : neque,  id  etiamsi  ceteri  ferant,  passuros  eos, 
quibus  iam  emerita  stipendia  essent,  meliore  conditione  alios 
militare,  quam  ipsi  militassent ; et  eosdem  in  sua  stipendia 
impensas  fecisse,  et  in  aliorum  facere  His  vocibus  move- 
runt partem  plebis.  Postremo,  indicto  iam  tributo,  edi- 
xerunt etiam  tribuni,  auxilio  se  futuros,  si  quis  in  mi- 
litare stipendium  tributum  non  contulisset.  Patres  bene 
coeptam  rem  perseveranter  tueri : conferre  ipsi  primi : 
et,  quia  nondum  argentum  signatum  erat,  aes  grave 
plaustris  quidam  ad  aerarium  convehentes,  speciosam 
etiam  collationem  faciebant.  Quum  senatus  summa  fide 
ex  censu  contulisset,  primores  plebis,  nobilium  amici,  ex 
composito  conferre  incipiunt.  Quos  quum  et  a patribus 
collaudari,  et  a militari  aetate  tanquam  bonos  cives  con- 
spici vulgus  hominum  vidit,  repente,  spreto  tribunicio 
auxilio,  certamen  conferendi  est  ortum.  Et,  lege  perlata 
de  indicendo  Veientibus  bello,  exercitum  magna  ex  parte 
voluntarium  novi  tribuni  militum  consulari  potestate 
Veios  duxere. 

LX1.  Fuere  autem  tribuni  T.  Quinctius  Capitolinus, 
Q.  Quinctius  Cincinnatus,  C.  lulius  Iulus  iterum,  A.  Man- 
lius, L.  Furius  Medullinus  tertium,  M’.  Aemilius  Ma- 
mercinus.  Ab  his  primum  circumsessi  Veii  sunt.  Sub 
cuius  initium  obsidionis  quum  Etruscorum  concilium  ad 
fanum  Voltumnae  frequenter  habitum  esset,  parum  con- 
stitit, bellone  publico  gentis  universae  tuendi  Veientes 
essent.  Ea  oppugnatio  segnior  insequenti  anno  fuit,  parte 

tribunorum  exercitusque  ad  volscum  avocata  bellum. 
Tribunos  militum  consulari  potestate  is  annus  habuit  C. 
Valerium  Potitum  tertium,  M\  Sergium  Fidenatem,  P. 
Cornelium  Maluginensem,  Cn.  Cornelium  Cossum,  C.  Fa- 
bium Ambustum,  Sp.  Naulium  Rutilum  herum.  Cum 
Volscis  inter  Ferentinum  atque  Ecetram  signis  collatis 
dimicatum.  Romanis  secunda  fortuna  pugnae  fuit.  Artena 
inde,  Volscorum  oppidum,  ab  tribunis  obsideri  coepta. 
Inde  inter  eruptionem  tentatam,  compulso  in  urbem  ho- 
ste, occasio  data  est  Romanis  irrumpendi : praeterque 
arcem  cetera  capta.  In  arcem  munitam  natura  globus 
armatorum  concessit : infra  arcem  caesi  captique  multi 
mortales.  Arx  deinde  obsidebatur : nec  aut  vi  capi  po- 
terat, quia  pro  spatio  loci  satis  praesidii  habebat ; aut 
spem  dabat  deditionis,  omni  publico  frumento,  prius- 
quam urbs  caperetur,  in  arcem  convecto  : taedioque  re- 
cessum inde  foret,  ni  servus  arcem  Romanis  prodidis- 
set : ab  eo  milites  per  locum  arduum  accepti  cepere.  A 
quibus  quum  custodes  trucidarentur,  cetera  multitudo, 
repentino  pavore  oppressa,  in  deditionem  venit.  Diruta 
et  arce  et  urbe  Artena,  reductae  legiones  ex  Volscis ; 
omnisque  vis  romana  Veios  conversa  est.  Proditori,  prae- 
ter libertatem,  duarum  familiarum  bona  in  praemium 
data.  Servius  Romanus  vocitatus.  Sunt,  qui  Artenam  Ve- 
ientium,  non  Volscorum,  fuisse  credant.  Praebet  erro- 
rem, quod  eiusdem  nominis  urbs  inter  Caere  atque  Ve- 
ios fuit : sed  eam'  reges  romani  delevere,  Caoretumque, 
non  Veientium,  fuerat.  Altera  haec  nomine  eodem  in 
volsco  agro  fuit,  cuius  excidium  est  dictum. 

In  obsidione  Veiorum  hibernacula  militibus  facta  sunt. 
Ea  res  quum  esset  nova,  indignationem  tribunorum  plebis 
movit,  quercntium,  non  dari  plebi  nec  per  hiemem  militiae 
rcquiem.  Equites  tum  primum  equis  suis  merere  coeperunt. 
Quum  inundatio  ex  lacu  Albano  facta  esset,  vates,  qui  eam 
rem  interpretaretur,  de  hostibus  canius  est.  Furius  Camil- 
lus dictator  decem  annos  obsessos  Veios  cepit : simulacrum 
Iunonis  Romam  transtulit:  decimam  partem  praedae  Del- 
phos Apollini  misit.  Idem  tribunus  militum,  quum  Fali- 
scos obsideret,  proditos  hostium  filios  parentibus  remisit  : 
slalimque  deditione  facta,  Faliscorum  victoriam  iustitia 
consecutus  est.  Quum  alter  ex  censoribus  C.  Iulius  deces- 
sisset, in  locum  eius  M.  Cornelius  suffectus  est.  Nec  id  po- 
stea factum  est:  quoniam  eo  lustro  a Gallis  Roma  capta 
est.  Furius  Camillus,  quum  ei  dies  a L.  Apulcio  tribuno 
plebis  dicta  esset,  in  exsilium  abiit.  Quum  Senones  Galli 
Clusium  obsiderent,  et  legati,  a senatu  missi  ad  compo- 
nendam inter  eos  et  Clusinos  pacem,  pugnantes  contra  Gal- 
los in  acie  Clusinorum  stetissent;  hoc  facto  eorum  conci- 
tati Senones  urbem  infesto  exercitu  petierunt,  fusisque  ad 
Alliam  flumen  Romanis,  cepere  urbem  praeter  Capitolium, 
in  quod  se  iuventus  contulerat:  maiores  natu,  cum  insi- 
gnibus honorum,  quos  quisque  gesserat,  in  vestibulis  aedium 
sedentes,  occiderunt.  Et  quum  per  aversam  partem  Capi- 
tolii iam  in  summum  evasissent,  proditi  clangore  anserum, 
M.  Manlii  praecipue  opera  deiectisunt.  Coactis  deinde  prop- 
ter famem  Romanis  descendere,  ut  mille  pondo  auri  darent, 
et  hoc  pretio  finem  obsidionis  emerent ; Furius  Camillus, 
dictator  absens  creatus,  inter  pendendum  aurum  cum  exer- 
citu venit,  et  Gallos  post  sextum  mensem  urbe  expulit,  ce- 
cidit que.  Aedes  Aio  Locutio  facta,  quo  loco  ante  urbem 
captam  vox  audita  erat,  adventare  Gallos.  Dictum  est,  ad 
Veios  migrandum  esse  propter  incensam  et  dirutam  urbem: 
quod  consilium  Camillo  auctore  discussum  est.  Movit  po- 
pulum vocis  quoque  omen  ex  centurione  auditae,  qui,  quum 
in  forum  venisset,  manipulariis  suis  dixerat:  Sta  miles; 
hic  optime  manebimus. 

P ace  alibi  parta,  Romani  Veiicjue  in  armis  erant  tanta 
ira  odioque,  ut  victis  finem  adesse  appareret  Comitia 
utriusque  populi  longe  diversa  ratione  facta  sunt.  Ro- 
mani auxere  tribunorum  militum  consulari  potestate  nu- 
merum. Octo,  quot  nunquam  antea,  creati,  M’.  Aemi- 
lius Mamercinus  iterum,  L.  Valerius  Potitus  tertium,  Ap. 
Claudius  Crassus,  M.  Quinctilins  Varus,  L.  lulius  Iulus, 
M.  Postumius,  M.  Furius  Camillus,  M.  Postumius  Al- 
binus. Veientes  contra  taedio  annuae  ambitionis,  quae 
interdum  discordiarum  causa  erat,  regem  creavere.  Of- 
fendit ea  res  populorum  Etruriae  animos,  non  maiore 
odio  regni,  quam  ipsius  regis.  Gravis  iam  is  antea  genti 
fuerat  opibus  superbiaque,  quia  solemnia  ludorum,  quos 
intermitti  nefas  est,  violenter  diremisset : quum  ob  iram 
repulsae,  quod  suffragio  duodecim  populorum  alius  sa- 
cerdos ei  praelatus  esset,  artifices,  quorum  magna  pars 
ipsius  servi  erant,  ex  medio  ludicro  repente  abduxit 
Gens  itaque,  ante  omnes  alias  eo  magis  dedita  religio- 
nibus, quod  excelleret  arte  colendi  eas,  auxilium  Veien- 
tibus  negandum,  donec  sub  rege  essent,  decrevit.  Cuius 
decreti  suppressa  fama  est  Veiis  propter  metum  regis  ; 
qui,  a quo  tale  quid  dictum  referretur,  pro  seditionis 
eum  principe,  non  vani  sermonis  auctorem,  habebat. 
Romanis  etsi  quietae  res  ex  Etruria  nuntiabantur,  ta- 
men, quia  omnibus  conciliis  eam  rem  agitari  affereba- 
tur, ita  muniebant,  ut  ancipitia  munimenta  essent ; alia 
in  urbem  et  contra  oppidanorum  eruptiones  versa  : aliis 
frons  in  Etruriam  spectans  auxiliis,  si  qua  forte  inde 
venirent,  obstruebatur. 

II.  Quum  spes  maior  imperatoribus  romanis  in  obsi- 
dione, quam  in  oppugnatione,  esset ; hibernacula  etiam, 
res  nova  militi  romano,  aedificari  coepta  : consiliumque 
erat,  hiemando  continuare  bellum.  Quod  postquam  tri- 

bunis  plebis,  iam  diu  nullam  novandi  res  causam  inve- 
nientibus, Komam  est  allatum,  in  concionem  prosiliunt, 
sollicitant  plebis  animos.  Hoc  illud  esse  dictitantes,  quod 
aera  militibus  sint  constituta : nec  se  fefellisse,  id  donum 
inimicorum  veneno  illitum  fore.  Venisse  libertatem  plebis  : 
remotam  in  perpetuum  et  ablegatam  ab  urbe  et  ab  repu- 
blica  iuventutem,  iam  ne  hiemi  quidem  aut  tempori  anni 
cedere,  ac  domos  et  res  invisere  suas.  Quam  putarent  con- 
tinuatae militiae  causam  esse?  nullam  profecto  aliam  inven- 
turos, quam  ne  quid  per  frequentiam  iuvenum  eorum,  in 
quibus  vires  omnes  plebis  essent,  agi  de  commodis  eorum  pos- 
set. Vexari  praeterea  et  subigi  multo  acrius,  quam  Veientes: 
quippe  illos  hiemem  sub  tectis  suis  agere,  egregiis  muris  situque 
naturali  urbem  tutantes;  militem  romanum  in  opere  ac  la- 
bore, nivibus  pruinisque  obrutum,  sub  pellibus  durare,  ne  hie- 
mis quidem  spatio,  quae  omnium  bellorum  terra  marique  sit 
quies,  arma  deponentem.  Hoc  neque  reges,  neque  ante  tribu- 
niciam potestatem  creatam  superbos  illos  consules,  neque  triste 
dictatoris  imperium,  neque  importunos  decemviros  iniunxisse 
servitutis,  ut  perennem  militiam  facerent,  quod  tribuni  militum 
in  plebe  romana  regnum  exercerent.  Quidnam  illi  consules 
dictatoresve  facturi  essent,  qui  proconsularem  imaginem  tam 
saevam  ac  trucem  fecerint  ? Sed  id  accidere  haud  immerito. 
Non  fuisse  ne  in  octo  quidem  tribunis  militum  locum  ulli 
plebeio.  Antea  trina  loca  cum  contentione  summa  patricios 
explere  solitos  : nunc  iam  octoiuges  ad  imperia  obtinenda 
ire : et  ne  in  turba  quidem  haerere  plebeium  quemquam  : 
qui,  si  nihil  aliud,  admoneat  collegas : liberos  et  cives  eo- 
rum, non  servos,  militare,  quos  hieme  saltem  in  domos  ac 
tecta  reduci  oporteat : et  aliquo  tempore  anni  parentes  libe- 
rosque ac  coniuges  invisere,  et  uswpare  libertatem,  et  creare 
magistratus.  Haec  taliaque  vociferantes  adversarium  haud 
imparem  nacti  sunt  Ap.  Claudium,  relictum  a collegis 
ad  tribunicias  seditiones  comprimendas  ; virum  imbutum 
iam  ab  iuvenla  certaminibus  plebeiis : quem  auctorem 
aliquot  annis  ante  fuisse  memoratum  est,  per  collega- 
rum intercessionem,  tribuniciae  potestatis  dissolvendae. 

III.  Is  tum  iam,  non  promptus  ingenio  tantum,  sed 
usu  etiam  exercitatus,  talem  orationem  habuit : Si  un- 
quam dubitatum  est,  Quirites,  utnim  tribuni  plebis  vestra, 

an  sua  causa  seditionum  scmper  auctores  fuerint,  id  ego 
hoc  anno  desisse  dubitari  certum  habeo.  Et  quum  laetor , 
tandem  longi  erroris  vobis  finem  factum  esse,  tum,  quod 
secundis  potissimum  vestris  rebus  hic  error  est  sublatus,  et 
robis,  et  propter  ros  reipublicae  gratulor.  An  est  quisquam, 
qui  dubitet,  nullis  {muriis  vestris,  si  quae  forte  aliquando 
fuerunt,  unquam  aeque,  quam  munere  patrum  in  plebem, 
quum  aera  militantibus  constituta  sunt,  tribunos  plebis  of- 
fensos ac  concitatos  esse  ? Quid  illos  aliud  aut  tum  timuisse 
creditis,  aut  hodie  turbare  velle,  nisi  concordiam  ordinum, 
quam  dissolvendae  maxime  tribuniciae  potestatis  rentur  esse ? 
Sic,  hercule,  tanquam  artifices  improbi,  opus  quaerunt : qui 
et  semper  aegri  aliquid  esse  in  republica  volunt,  ut  sit,  ad 
cuius  curationem  a vobis  adhibeantur.  Utrum  enim  defen- 
ditis, an  impugnatis  plebem  ? utrum  militantium  adversa- 
rii estis,  an  causam  agitis  ? Nisi  forte  hoc  dicitis,  Quicquid 
patres  faciunt,  displicet ; sive  illud  pro  plebe,  sive  contra 
plebem  est.  Et,  quemadmodum  servis  suis  vetant  domini 
quicqpam  rei  cum  alienis  hominibus  esse,  pariterque  in  iis 
beneficio  ac  maleficio  abstineri  aequum  censent : sic  i'Os  in- 
terdicitis patribus  commercio  plebis  ; ne  nos  comitate  ac  mu- 
nificentia nostra  provocemus  plebem,  nec  plebs  nobis  dicto 
audiens  atque  obediens  sit.  Quanto  tandem,  si  quicquam  in 
vobis,  non  dico  civilis,  sed  humani  esset,  favere  vos  magis, 
et,  quantum  in  vobis  esset,  indulgere  potius  comitati  patrum 
atque  obsequio  plebis  oportuit  ? quae  si  perpetua  concordia 
sit,  quis  non  spondere  ausit , maximum  hoc  imperium  inter 
finitimos  brevi  futurum  esse? 

IV.  Atque  ego,  quam  hoc  consilium  collegarum  meorum, 
quo  abducere  infecta  re  a Veiis  exercitum  noluerunt,  non 
utile  solum,  sed  etiam  necessarium  fuerit,  postea  disseram; 
nunc  de  ipsa  comlitione  dicere  militantium  libet.  Quam  ora- 
tionem, non  apud  vos  solum,  sed  etiam  in  castris  si  habea- 
tur, ipso  exercitu  disceptante,  aequam  arbitror  videri  posse : 
in  qua  si  mihi  ipsi  nihil,  quod  dicerem,  in  mentem  venire 
posset,  adversariorum  certe  orationibus  contentus  essem.  Ne- 
gabant nuper,  danda  esse  aera  militibus,  quia  nunquam 
data  essent.  Quonam  modo  igitur  nunc  indignari  possunt, 
quibus  aliquid  novi  adiectum  commodi  sit,  iis  laborem  etiam 
novum  pro  portione  iniungi?  Nusquam  nec  opera  sine  emo- 

lumento,  nec  emolumentum  ferme  sine  impensa  opera  est. 
Labor  voluptasque,  dissimillima  natura,  societate  quadam 
inter  se  naturaU  sunt  iuncta.  Moleste  antea  ferebat  miles,  se 
suo  sumptu  operam  reipublicae  praebere : gaudebat  idem, 
partem  anni  se  agrum  suum  colere  ; quaerere,  unde  domi 
militiaeque  se  ac  suos  tueri  posset.  Gaudet  nunc,  fructui  sibi 
rempubticam  esse,  et  laetus  stipendium  accipit.  Aequo  igi- 
tur animo  patiatur,  se  ab  domo,  ab  re  familiari,  cui  gra- 
vis impensa  non  est,  paullo  diutius  abesse.  An,  si  ad  cal- 
culos eum  respublica  vocet,  non  merito  dicat:  Annua  aera 
habes,  annuam  operam  ede  ? An  tu  aequum  censes,  militia 
semestri  solidum  te  stipendium  accipere  ? Invitus  in  hac 
parte  orationis,  Quirites,  moror : sic  enim  agere  debent,  qui 
mercenario  milite  utuntur.  At  nos  tanquam  cum  civibus  agere 
volumus,  agique  tanquam  cum  patria  nobiscum  aequum  cen- 
semus. Aut  non  suscipi  bellum  oportuit ; aut  geri  pro  digni- 
tate populi  romani,  et  perfici  quam  primum  oportet.  Perfi- 
cietur autem,  si  urgemus  obsessos : si  non  ante  abscedimus, 
quam  spei  nostrae  finem  captis  Veiis  imposuerimus.  Si, Mer- 
cales, nulla  alia  causa,  ipsa  indignitas  perseverantiam  im- 
ponere debuit.  Decem  quondam  annos  urbs  oppugnata  est 
ob  unam  mulierem  ab  universa  Graecia : qiiam  procul  ab 
domo  ! quot  terras,  quot  maria  distans  I Nos  intra  vicesi- 
mum lapidem,  in  conspectu  prope  urbis  nostrae,  annuam 
oppugnationem  perferre  piget ; scilicet,  quia  levis  causa  belli 
est,  nec  satis  quicquam  iusti  doloris  est,  quod  nos  ad  per- 
severandum  stimulet.  Septies  rebellarunt : in  pace  nunquam 
fida  fuerunt : agros  nostros  millies  depopulati  sunt : Fide- 
nates deficere  a nobis  coegerunt : colonos  nostros  ibi  inter- 
fecerunt : auctores  fuere  contra  ius  gentium  caedis  impiae 
legatorum  nostrorum  : Etruriam  omnem  adversus  nos  con- 
citare voluerunt,  hodieque  id  moliuntur  : res  repetentes  le- 
gatos nostros,  haud  procul  abfuit,  quin  violarent. 

V.  Cum  his  molliter  et  per  dilationes  bellum  geri  opor- 
tet ? Si  nos  tam  iustum  odium  nihil  movet,  ne  illa  quidem, 
oro  vos,  movent  ? Operibus  ingentibus  septa  urbs  est,  qui- 
bus intra  muros  coercetur  hostis.  Agrum  non  coluit,  et  culta 
evastata  sunt  bello.  Si  reducimus  exercitum,  quis  est,  qui 
dubitet,  illos,  non  a cupiditate  solum  ulciscendi,  sed  etiam 
necessitate  imposita  ex  alieno  praedandi,  quum  sua  amise- 

rint,  agrum  nostrum  invasuros  ? Non  differimus  igitur  bel- 
lum isto  consilio,  sed  intra  fines  nostros  accipimus.  Quid? 
illud,  quod  proprie  ad  milites  pertinet,  quibus  boni  tribuni 
plebis  quum  stipendium  extorquere  voluerint,  nunc  consul- 
tum repente  volunt,  quale  est  ? Vallum  fossamque,  ingentis 
utramque  rem  operis,  per  tantum  spatii  duxerunt : castella 
primo  pauca,  postea,  exercitu  aucto,  creberrima  fecerunt : 
munitiones  non  in  urbem  modo,  sed  in  Etruriam  etiam  spec- 
tantes, si  qua  inde  auxilia  veniant,  opposuere.  Quid  turres, 
quid  vineas  testudinesque,  et  alium  oppugnandarum  urbium 
apparatum  loquar?  Quum  tantum  laboris  exhaustum  sit, 
et  ad  finem  iam  operis  tandem  perventum ; relinquendane 
haec  censetis,  ut  ad  aestatem  rursus  novus  de  integro  his 
instituendis  exsudetur  labor  ? Quanto  est  minus  opera  tueri 
facta,  et  instare,  et  perseverare , defungique  cura?  Brevis 
enim  profecto  res  est,  si  uno  tenore  peragitur ; nec  ipsi  per 
intermissiones  has  intervallaque  lentiorem  spem  nostram  fa- 
cimus. Loquor  de  opere,  et  de  temporis  iactura.  Quid  ? pe- 
riculi, quod  differendo  bello  adimus,  num  oblivisci  nos  haec 
tam  crebra  Etruriae  concilia  de  mittendis  Veios  auxiliis  pa- 
tiuntur? Ut  nunc  res  se  habet,  irati  sunt,  oderunt,  negant 
missuros : quantum  in  illis  est,  capere  Veios  licet-  Quis  est, 
qui  spondeat,  eundem,  si  differtur  bellum,  animum  postea 
fore?  quum,  si  laxamentum  dederis,  maior  frequcntiorque 
legatio  itura  sit:  quum  id,  quod  nunc  offendit  Etruscos, 
rex  creatus  Veiis,  spatio  interposito  mutari  possit,  vel  con- 
sensu civitatis,  ut  eo  reconcilient  Etruriae  animos,  vel  ipsius 
voluntate  regis,  qui  obstare  regnum  suum  saluti  civium  no- 
lit. Videte,  quot  res  , quam  inutiles  sequantur  illam  viam 
consilii : iactura  operum  tanto  labore  factorum,  vastatio  im- 
minens finium  nostrorum,  etruscum  bellum  pro  veiente  con- 
citatum. Haec  sunt,  tribuni,  consilia  vestra,  non,  hercule, 
dissimilia,  ac  si  quis  aegro,  qui,  curari  se  fortiter  passus, 
extemplo  convalescere  possit,  cibi  gratia  praesentis  aut  po- 
tionis longinquum  etjbrsitan  insanabilem  morbum  efficiat. 

VI.  Si,  me  dius  Fidius,  ad  hoc  bellum  nihil  pertineret, 
ad  disciplinam  certe  militiae  plurimum  intererat,  insuescere 
militem  nostrum,  non  solum  parata  victoria  frui ; sed,  si 
res  etiam  lentior  sit,  pati  taedium  et  quamvis  serae  sjfri 
exitum  exspectare,  et,  si  non  sit  aestate  perfectum  bellum, 

hiemem  opperiri,  nec,  sicut  aestivas  aves , statim  autumno 
tecta  ac  recessum  circumspicere.  Obsecro  vos,  venandi  stu- 
dium ac  voluptas  homines  per  nives  ac  pruinas  in  montes 
silvasque  rapit ; belli  necessitatibus  eam  patientiam  non  ad- 
hibebimus, quam  vel  lusus  ac  voluptas  elicere  solet  ? Ad  eme 
effeminata  corpora  militum  nostrorum  esse  putamus,  adeo 
molles  animos,  ut  hiemem  unam  durare  in  castris,  abesse 
ab  domo  nm  possint?  ut,  tanquam  navale  bellum  , tempe- 
statibus captandis  et  observando  tempore  anni,  gerant,  non 
aestus,  nm  frigora  pati  possint  ? Erubescant  profecto,  si 
quis  iis  haec  obiiciat ; contendantque,  et  animis  et  corpori- 
bus suis  virilem  patientiam  messe,  et  se  iuxta  hieme  atque 
aestate  bella  gerere  posse  : nec  se  patrocinium  mollitiae  iner- 
tiaeque mandasse  tribunis,  et  meminisse  , hanc  ipsam  pote- 
statem non  in  umbra  nec  in  tectis  maiores  suos  creasse.  Haec 
virtute  militum  vestrorum,  haec  romano  nomine  sunt  digna, 
nm  Veios  tantum,  nec  hoc  bellum  intueri,  quod  instat ; sed 
famam  et  ad  alia  bella  et  ad  ceteros  populos  in  posterum 
quaerere.  An  mediocre  discrimen  opinimis  secuturum  ex  hac 
re  putatis  ? Utrum  tandem  finitimi  populum  romanum  eum 
esse  putent,  cuius  si  qua  urbs  primum  illum  brevissimi  tempo- 
ris sustinuerit  impetum,  nihil  deinde  timeat?  an  hic  sil  terror 
nominis  nostri,  ut  exercitum  romanum  non  taedium  lon- 
ginquae oppugnationis,  non  vis  hiemis  ab  urbe  circumsessa 
semel  amovere  possit,  nec  finem  ullum  alium  belli,  quam 
victorictm,  noverit ; nec  impetu  potius  bella,  quam  perseve- 
rantia, gerat  ? quae  in  omni  quidem  genere  militiae,  ma- 
xime tamen  in  obsidendis  urbibus,  necessaria  est ; quarum 
plerasque,  munitionibus  ac  naturali  situ  inexpugnabiles, 
fame  sitique  tempus  ipsum  vincit  atque  expugnat ; sicut  Fe- 
to* expugnabit ; nisi  auxilio  hostibus  tribuni  plebis  fuerint, 
et  Romae  invenerint  praesidia  Veientes,  quae  nequicquam  in 
Etruria  quaerunt.  An  est  quicquam,  quod  Vcientibus  opta- 
tum aeque  contingere  possit,  quam  ut  seditionibus  primum 
urbs  romana,  deinde  velut  ex  contagione  castra  implean- 
tur ? At,  hercule,  apud  hostes  tanta  modestia  est,  ut  non 
obsidionis  taedio,  non  denique  regni,  quicquam  apud  eos 
novatum  sit ; non  negata  auxilia  ab  Etruscis  irritaverint 
ahimos.  Morietur  enim  extemplo,  quicunque  erit  seditionis 
auctor  : nec  cuiquam  dicere  ea  licebit,  quae  apud  vos  im- 


Digitize 


LIB.  V.  CAP.  VI.  VII. 


263 

pune  dicuntur.  Fustuarium  meretur,  qui  signa  relinquit,  aut 
praesidio  decedit.  Auctores  signa  refinquendi,  et  deserendi 
castra,  non  uni  aut  alteri  militi,  sed  universis  exercitibus, 
palam  in  concione  audiuntur.  Adeo  quicquid  tribunus  plebi 
loquitur,  etsi  prodendae  patriae  dissolvendaeque  reipublicae 
est,  assuestis  aequi  audire ; et,  dulcedine  potestatis  eius  capti, 
quaelibet  sub  ea  scelera  latere  sinitis.  Reliquum  est,  ut,  quae 
hic  vociferantur,  eadem  in  castris  et  apud  milites  agant, 
et  exercitus  corrumpant  ducibusque  parere  non  patiantur  : 
quoniam  ea  demum  Romae  libertas  est,  non  senatum,  non 
magistratus,  non  leges,  non  mores  maiorum,  non  instituta 
patrum,  non  disciplinam  vereri  militiae. 

Vll.  Par  iam  etiam  in  concionibus  erat  Appius  tri- 
bunis plebis ; quum  subito,  unde  minime  quis  crederet, 
accepta  calamitas  apud  Veios  et  superiorem  Appium  in 
causa,  et  concordiam  ordinum  maiorem  ardoremque  ad 
obsidendos  pertinacius  Veios  fecit.  Nam  quum  agger  pro- 
motus ad  urbem,  vineaeque  tantum  non  iam  iniunctae 
moenibus  essent,  dum  opera  interdiu  fiunt  intentius, 
quam  nocte  custodiuntur,  patefacta  repente  porta,  ingens 
multitudo,  facibus  maxime  armata,  ignes  coniecit ; ho- 
raeque momento  simul  aggerem  ac  vineas,  tam  longi 
temporis  opus,  incendium  hausit : multique  ibi  mortales, 
nequicquam  opem  ferentes,  ferro  ignique  absumpti  sunt. 
Quod  ubi  Romam  est  nuntiatum,  moestitiam  omnibus, 
senatui  curam  metumque  iniecit,  ne  tum  vero  sustineri 
nec  in  urbe  seditio,  nec  in  castris  posset,  et  tribuni  ple- 
bis velut  ab  se  victae  reipublicae  insultarent ; quum  re- 
pente, quibus  census  equester  erat,  equi  publici  non 
erant  assignati,  consilio  prius  inter  sese  habito,  sena- 
tum adeunt ; factaque  dicendi  potestate,  equis  se  suis 
stipendia  facturos  promittunt.  Quibus  quum  amplissimis 
verbis  gratiae  ab  senatu  actae  essent,  famaque  ea  forum 
atque  urbem  pervasisset,  subito  ad  curiam  concursus  fit 
plebis.  Pedestris  ordinis  se,  aiunt,  nunc  esse,  operamque 
reipublicae  extra  ordinem  polliceri,  seu  Veios,  seu  quo  alio 
ducere  velint.  Si  Veios  ducti  sint,  negant,  se  inde  prius, 
quam  capta  urbe  hostium,  redituros  esse.  Tum  vero  iam 
superfundenti  se  laetitiae  vix  temperatum  est.  Non  enim, 
sicut  equites,  dato  magistratibus  negotio,  laudari  iussi ; 

neque  aut  in  curiam  vocati,  quibus  responsum  daretur, 
aut  limine  curiae  confinebatHr  senatus : sed  pro  se  quis- 
que  ex  superiore  loco  ad  multitudinem,  in  comitio  stan- 
tem, voce  manibusque  significare  publicam  laetitiam. 
Beatam  urbem  romanam,  et  invictam,  et  aeternam  ilia 
concordia  dicere  : laudare  equites,  laudare  plebem,  diem 
ipsum  laudibus  ferre:  victam  esse  fateri  comitatem  be- 
nignitateroque  senatus.  Certatim  patribus  plebique  ma- 
nare gaudio  lacrimae  ; donec,  revocatis  in  curiam  patri- 
bus, senatusconsultum  factum  est,  Ut  tribuni  militares, 
concione  advocata,  peditibus  equitibusque  gratias  agerent  : 
memorem  pietatis  eorum  erga  patriam  dicerent  senatum  fore. 
Placere  autem,  omnibus  his  voluntariam  extra  ordinem  pro- 
fessis militiam  aera  procedere.  Et  equiti  certus  numerus 
aeris  est  assignatus.  Tum  primum  equis  suis  merere  equi- 
tes coeperunt.  Voluntarius  ductus  exercitus  Veios  non 
ainissa  modo  restituit  opera,  sed  nova  etiam  instituit.  Ab 
urbe  commeatus  intentiore,  quam  antea,  subvehi  cura  ; 
ne  quid  tam  bene  merito  exercitui  ad  usum  deesset. 

Vili.  Insequens  annus  tribunos  militum  consulari  po- 
testate habuit  C.  Servilium  Ahalam  tertium,  Q.  Servi- 
lium, L.  Virginium,  Q.  Sulpicium,  A.  Manlium  iterum, 
M’.  Sergium  iterum.  His  tribunis,  dum  cura  omnium  in 
veiens  bellum  intenta  est,  neglectum  Anxuri  praesidium 
vacationibus  militum,  et  volscos  mercatores  vulgo  recep- 
tando , proditis  repente  portarum  custodibus,  oppressum 
est.  Minus  militum  periit,  quia  praeter  aegros  lixarum 
in  modum  omnes  per  agros  vicinasque  urbes  negotia- 
bantur. Nec  Veiis  melius  gesta  res,  quod  tum  caput  om- 
nium curarum  publicarum  erat.  Nam  et  duces  romani 
plus  inter  se  irarum,  quam  adversus  hostes  animi,  ha- 
buerunt: et  auctum  est  bellum  adventu  repentino  Ca- 
penatium atque  Faliscorum.  Hi  duo  Etruriae  populi, 
quia  proximi  regione  erant,  devictis  Veiis,  bello  quoque 
romano  se  proximos  fore  credentes  ; Falisci  propria  etiam 
causa  infesti,  quod  Fidenati  bello  se  iam  antea  immi- 
scuerant, per  legatos  ultro  citroque  missos  iureiurando 
inter  se  obligati,  cum  exercitibus  necopinato  ad  Veios 
accessere.  Forte  ea  regione,  qua  M’.  Sergius  tribunus 
militum  praeerat,  castra  adorti  sunt,  ingentemque  ter- 

rorem  intulere ; quia  Etruriam  omnem  excitam  sedibus 
magna  mole  adesse  Romani  crediderant.  Eadem  opinio 
Veientes  in  urbe  concitavit.  Ita  ancipiti  proelio  castra 
romana  oppugnabantur  ; concursantesque,  quum  'huc  at- 
que illuc  signa  transferrent,  nec  Veientera  satis  cohibere 
intra  munitiones,  nec  suis  munimentis  arcere  vim,  ac 
tueri  se  ab  exteriore  poterant  hoste.  Una  spes  erat,  si 
ex  maioribus  castris  subveniretur,  ut  diversae  legiones 
aliae  adversus  Capenatem  ac  Faliscum,  aliae  contra  erup- 
tionem oppidanorum  pugnarent.  Sed  castris  praeerat 
Virginius,  privatim  Sergio  invisus  infestusque.  Is,  quum 
pleraque  castella  oppugnata,  superatas  munitiones,  utrim- 
que invehi  hostem  nuntiaretur,  in  armis  milites  tenuit: 
si  opus  foret  auxilio,  collegam  dictitans  ad  se  missurum. 
Huius  arrogantiam  pertinacia  alterius  aequabat ; qui,  ne 
quam  opem  ab  inimico  videretur  petisse,  vinci  ab  hoste, 
quam  vincere  per  civem,  maluit.  Diu  in  medio  caesi 
milites : postremo,  desertis  munitionibus,  perpauci  in 
maiora  castra,  pars  maxima  atque  ipse  Sergius  Romam 
pertenderunt,  libi  quum  omnem  culpam  in  collegam  in- 
clinaret, acciri  Virginium  ex  castris,  interea  praeesse 
legatos  placuit.  Acta  deinde  in  senatu  res  est,  certatumque 
inter  collegas  maledictis.  Pauci  reipublicae,  huic  atquo 
illi,  ut  quosque  studium  privatim  aut  gratia  occupave- 
runt, adsunt 

IX.  Primores  patrum,  sive  culpa  sive  infelicitate  im- 
peratorum tam  ignominiosa  clades  accepta  esset,  cen- 
suere,  Non  exspectandum  iustum  tempus  comitiorum,  sed 
evtemplo  novos  tribunos  militum  creandos  esse,  qui  Kalen- 
dis  Octobribus  magistratum  occiperent.  In  quam  senten- 
tiam quum  pedibus  iretur,  ceteri  tribuni  militum  nihil 
contradicere.  At  enimvero  Sergius  Virginiusque,  propter 
quos  jfoonitere  magistratuum  eius  anni  senatum  appa- 
rebat, primo  deprecari  ignominiam,  deinde  interce- 
dere senatusconsulto : negare,  se  ante  Idus  Decembres, 
solemnem  ineundis  magistratibus  diem,  honore  abituros 
esse.  Inter  haec  tribuni  plebis,  quum  in  concordia  ho- 
minum secundisque  rebus  civitatis  inviti  silentium  tenuis- 
sent, feroces  repente  minari  tribunis  militum,  nisi  in 
auctoritate  senatus  essent,  se  in  vincula  eos  duci  iussu- 
Vol.  i.  12 

ros  esse.  Tum  C.  Servilius  Ahala  tribunus  militum : 
Quod  ad  vos  attinet,  tribuni  plebis,  minasque  vestras,  nae 
ego  libenter  experirer,  quam  non  plus  in  his  iuris,  quam  in 
vobis  animi,  esset.  Sed  nefas  est  tendere  adversus  auctori- 
tatem senatus.  Proinde  et  vos  desinite  inter  nostra  certa- 
mina locum  iniuriae  quaerere : et  collegae  aut  facient,  quod 
censet  senatus,  aut,  si  pertinacius  tendent,  dictatorem  extem- 
plo dicam,  qui  eos  abire  magistratu  cogat.  Quum  omnium 
assensu  comprobata  oratio  esset,  gauderentque  patres, 
sine  tribuniciae  potestatis  terriculis  inventam  esse  aliam 
vim  maiorem  ad  coSrcendos  magistratus  ; victi  consensu 
omnium  comitia  tribunorum  militum  habuere,  qui  Ka- 
lendis  Octobribus  magistratum  occiperent:  seque  ante 
eam  diem  magistratu  abdicavere. 

X.  L.  Valerio  Potito  quartum,  M.  Furio  Camillo  ite- 
rum, M’.  Aemilio  Mamercino  tertium,  Cn.  Cornelio  Cosso 
iterum,  C.  Fabio  Ambusto,  L.  lulio  Iulo,  tribunis  mili- 
tum consulari  potestate,  tnulta  domi  militiaeque  gesta. 
Nam  et  bellum  multiplex  fuit  eodem  tompore,  ad  Veios, 
et  ad  Capenam,  et  aa  Falerios,  et  in  Volscis,  ut-  Anxur 
ab  hostibus  recuperaretur : et  Koraae  simul  delectu,  simul 
tributo  conferendo,  laboratum  est : et  de  tribunis  plebei 
cooptandis  contentio  fuit : et  haud  parvum  motum  duo 
indicia  eorum,  qui  paullo  ante  consulari  potestate  fue- 
rant, excivere.  Omnium  primum  tribunis  militum  fuit, 
delectum  haberi ; nec  iuniores  modo  conscripti,  sed  se- 
niores etiam  coacti  nomina  dare,  ut  urbis  custodiam  age- 
rent. Quantum  autem  augebatur  militum  numerus,  tanto 
maiore  pecunia  in  stipendium  opus  erat : eaque  tributo 
conferebatur,  invitis  conferentibus,  qui  domi  remane- 
bant, quia  tuentibus  urbem  opera  quoque  militari  labo- 
randum, serviendumque  reipublicae  erat.  Haec  per  se 
gravia,  indigniora  ut  viderentur,  tribuni  plebis  seditio- 
sis concionibus  faciebant ; ideo  aera  militibus  constituta 
esse  arguendo,  ut  plebis  partem  militia,  partem  tributo  con- 
ficerent. Unum  bellum  armum  iam  tertium  trahi,  et  con- 
sulto male  geri,  ut  diutius  gerant.  In  quatuor  deinde  bella 
uno  delectu  exercitus  scriptos,  et  pueros  quoque  ac  senes 
extractos.  Iam  non  aestatis  nec  humis  discrimen  esse,  ne 
ulla  quies  unquam  miserae  plebi  sit : quae  nunc  etiam  vec- 

tigalis  ad  ultimum  facta  sit ; ut,  quum  confecta  labore, 
vulneribus,  ‘postremo  aetate  corpora  retulerint,  incultaque 
omnia  diutino  dominorum  desiderio  domi  invenerint,  tribu- 
tum ex  affecta  re  familiari  pendant ; acraque  militaria, 
velut  fenore  accepta,  multiplicia  reipublicae  reddant.  Inter 
delectum  Iribulumque,  et  occupatos  animos  maiorum 
rerum  curis,  comitiis  tribunorum  plebis  numerus  expleri 
nequiit.  Pugnatum  inde,  in  loca  vacua  ut  patricii  coop- 
tarentur. Postijuam  obtineri  non  poterat,  tamen  labefac- 
tandae legis  Treboniae  causa  effectum  est , ut  coopta- 
rentur tribuni  plebis  C.  Lacerius  et  M.  Acutius,  haud 
dubie  patriciorum  opibus. 

XI.  Fors  ita  tulit,  ut  eo  anno  tribunus  plebis  Cn.  Tre- 
bonius esset,  qui  nomini  ac  familiae  debitum  praestare 
videretur  Treboniae  legis  patrocinium.  Is,  quod  petissent 
patres  quidam,  primo  incepto  repulsi,  tamen  tribunos  mi- 
litum expugnasse,  vociferans,  legem  Treboniam  sublatam, 
et  cooptatos  tiibunos  plebis  non  suffragiis  populi,  sed  impe- 
rio patriciorum  ; et  eo  revolvi  rem,  ut  aut  patricii^  aut  pa- 
triciorum asseclae  habendi  tribuni  plebis  sint:  eripi  sacra- 
tas leges,  extorqueri  tribuniciam  potestatem  ; id  fraude  pa- 
triciorum, scelere  ac  proditione  collegarum  factum  arguere. 
Quum  arderent  invidia  non  patres  modo,  sed  etiam  tri- 
buni plebis,  cooptati  pariter,  et  qui  cooptaverant ; tum 
ex  collegio  tres,  P.  Curiatius,  M.  Metibus,  et  M.  Minu- 
cius, trepidi  rerum  suarum,  in  Sergium  Virginiumque, 
prioris  anni  tribunos  militares,  incurrunt : in  eos  ab  se 
iram  plebis  invidiamque,  die  dicta,  avertunt  Quibus  de- 
lectus, quibus  tributum,  quibus  diutina  militia  longinqui- 
tasque belli  sit  gravis,  qui  clade  accepta  ad  Veios  aoleant, 
qui  amissis  liberis,  fratribus,  propinquis,  affinibus,  lugubres 
domos  habeant;  iis  publici  privatique  dolons  exsequendi  ius 
potestatemque  ex  duobus  noxiis  capitibus  datam  ab  se,  me- 
morant Omnium  namque  malorum  in  Sergio  Virginioquc 
causas  esse : nec  id  accusatorem  magis  arguere,  quam  fa- 
teri reos : qui,  noxii  ambo,  alter  in  alterum  causam  con- 
ferant, fugam  Sergii  Virginius,  Sergius  proditionem  incre- 
pans Virginii.  Quorum  adeo  incredibilem  amentiam  fuisse, 
ut  multo  verisimilius  sit,  compacto  eam  rem  et  communi 
fraude  patriciorum  actam.  Ab  his  et  pius  datum  locum 

Veie  ritibus  ad  incendenda  opera,  belli  trahendi  causa  ; et 
nunc  proditum  exercitum,  tradita  Faliscis  romana  castra. 
Omnia  fieri,  ut  consenescat  ad  Veios  iuventus , nec  de  agris 
nec  de  aliis  commodis  plebis  ferre  ad  populum  tribuni,  fre- 
quentiaque urbana  celebrare  actiones,  et  resistere  conspira- 
tioni patricimvm  possint.  Praeiudicium  iam  de  reis  et  ab 
smatu,  et  ab  populo  romano,  et  ab  ipsorum  collegis  factum 
esse.  Nam  et  senatusconsulto  eos  ab  republica  remotos  esse , 
et  recusantes  abdicare  se  magistratu,  dictatoris  metu  ab  col- 
legis coercitos  esse : et  populum  romanum  tribunos  creasse, 
gui  non  Idibus  Decembribus  dic  solemni,  sed  extemplo  Ka- 
lendis  Octobribus  magistratum  occiperent,  quia  stare  diu- 
tius respublica , his  manentibus  in  magistratu,  non  posset. 
Et  tamen  eos,  tot  iudiciis  confossos  praedamnatosque,  ve- 
nire ad  populi  iudicium ; et  existimare,  defunctos  se  esse, 
satisque  poenarum  dedisse,  quo  duobus  mensibus  citius  pri- 
vati facti  sint : neque  intclligere,  nocendi  sibi  diutius  tum 
potestatem  ereptam  esse,  non  poenam  irrogatam;  quippe  et 
collegis  abrogatum  imperium,  qui  certe  nihil  deliquissent. 
Jllos  repeterent  animos  Quirites,  quos  recenti  clade  accepta 
habuissent,  quum  fuga  trepidum,  plenum  vulnerum  ac  pa- 
vore incidentem  portis  exercitum  viderint,  non  fortunam  aut 
quemquam  deorum,  sed  hos  duces  accusantem.  Pro  oerlo  se 
habere,  neminem  in  concione  stare,  qui  illo  die  non  caput, 
domum,  fortunasque  L.  Virginii  ac  M'.  Sergii  sit  exsecra- 
tus detestatmque.  Minime  convenire,  quibus  iratos  quisque 
deos  precatus  sit,  in  iis  sua  potestate,  quum  liceat  et  opor- 
teat, non  uti.  Nunquam  deos  ipsos  admovere  nocentibus 
manus  : satis  esse,  si  occasione  ulciscendi  laesos  arment. 

XII.  H is  orationibus  incitata  plebs  denis  millibus  aeris 
gravi*  reos  condemnat,  nequicquam  Sergio  Martem  com- 
munem belli  fortunamqne  accusante,  Virginio  depre- 
cante,  ne  infelicior  domi,  quam  militiae,  esset.  In  hos 
versa  ira  populi  cooptationis  tribunorum  fraudisque,  con- 
tra legem  Treboniam  factae,  memoriam  obscuram  fecit. 
Victores  tribuni,  ut  praesentem  mercedem  iudicii  plebes 
haberet,  legem  agrariam  promulgant,  tributumque  con- 
ferri prohibent : quum  tot  exercitibus  stipendio  opus 
esset,  resque  militiae  ita  prospere  gererentur,  ut  nullo 
bello  veniretur  ad  exitum  spei.  Namque  Veiis  castra, 

quae  amissa  erant , recuperata  castellis  praesidiisque 
tirmantur.  Praeerant  tribuni  militum  M\  Aemilius  et  C. 
Fabius.  M.  Furio  in  Faliscis,  et  Cn.  Cornelio  in  cape- 
nate  agro  hostes  nulli  extra  moenia  inventi : praedae 
actae,  incendiisque  villarum  ac  frugum  vastati  fines  : op- 
pida nec  oppugnata,  nec  obsessa  sunt.  At  in  Volscis,  de- 
populato agro,  Anxur  nequicquam  oppugnatum,  loco  alto 
situm ; et,  postquam  vis  irrita  erat,  vallo  fossaque  obsi- 
deri coeptum.  Valerio  Potito  Volsci  provincia  evenerat. 
Hoc  statu  militarium  rerum,  seditio  intestina  maiore  mole 
coorta,  quam  bella  tractabantur.  Et,  quum  tributum  con- 
ferri per  tribunos  non  posset,  nec  stipendium  imperato- 
ribus mitteretur,  aeraque  militaria  flagitaret  miles,  haud 
procul  erat,  quin  castra  quoque  urbanae  seditionis  con- 
tagione turbarentur.  Inter  nas  iras  plebis  in  patres,  quum 
tribuni  plebis  nunc  illud  tempus  esse  dicerent  stabilien- 
dae libertatis,  et  ab  Sergiis  Virginiisque  ad  plebeios  viros 
fortes  ac  strenuos  transferendi  summi  honoris ; non  ta- 
men ultra  processum  est,  quam  ut  unus  ex  plebe,  usur- 
pandi iuris  causa,  P.  Licinius  Calvus  tribunus  militum 
consulari  potestate  crearetur : ceteri  patricii  creati  P. 
Maenius,  L.  Titinius,  P.  Maelius,  L.  Furius  Medullinus, 
L.  Publilius  Volscus.  Ipsa  plebes  mirabatur,  se  tantam 
rem  obtinuisse*;  non  is  modo,  qui  creatus  erat,  vir  nul- 
lis ante  honoribus  usus,  vetus  tantum  senator,  et  aetate 
iam  gravis.  Nec  satis  constat,  cur  primus  ac  potissimus 
ad  novum  delibandum  honorem  sit  habitus.  Alii  Cn. 
Cornelii  fratris,  qui  tribunus  militum  priore  anno  fue- 
rat, triplexque  stipendium  equitibus  dederat,  gratia  ex- 
tractum ad  tantum  honorem  credunt : alii  orationem 
ipsum  tempestivam  de  concordia  ordinum,  patribus  ple- 
bique gratam,  habuisse.  Hac  victoria  comitiorum  exsul- 
tantes tribuni  plebis,  quod  maxime  rempublicam  impe- 
diebat, de  tributo  remiserunt.  Collatum  obedienter,  mis- 
sumque ad  exercitum  est. 

- XIII.  Anxur  in  Volscis  brevi  receptum  est,  neglectis 
die  festo  custodiis  urbis.  Insignis  annus  hieme  gelida  ac 
nivosa  fuit,  adeo  ut  viae  clausae,  Tiberis  innavigabilis 
fuerit.  Annona  ex  ante  convecta  copia  nihil  mutavit.  Et 
quia  P.  Licinius,  ut  ceperat  haud  tumultuose  magistra- 

tum,  maiore  gaudio  plebis,  quam  indignatione  patrum, 
ita  etiam  gessit ; dulcedo  invasit  proximis  comitiis  tri- 
bunorum militum  plebeios  creandi.  Unus  M.  Veturius 
ex  patriciis  candidatis  locum  tenuit : plebeios  alios  tri- 
bunos militum  consulari  potestate  omnes  fere  centuriae 
dixere,  M.  Pomponium,  C.  Duilium,  Voleronem  Publi- 
lium, Cn.  Genucium,  L.  Atilium.  Tristem  hiemem,  sive 
ex  intemperie  coeli,  raptim  mutatione  in  contrarium 
facta,  sive  alia  qua  do  causa,  gravis  pestilensquc  omni- 
bus animalibus  aestas  excepit : cuius  insanabili  pernicie 
quando  nec  causa  nec  finis  inveniebatur,  libri  Sibyllini 
ex  senatusconsulto  aditi  sunt.  Duumviri  sacris  faciundis, 
lectisternio  tunc  primum  in  urbe  romana  facto,  per  dies 
octo  Apollinem  Lalonamquc,  Dianam  et  Herculem,  Mer- 
curium atque  Neptunum  tribus,  quam  amplissime  tum 
apparari  poterat,  stratis  lectis  placavere.  Privatim  quo- 
que id  sacrum  celebratum  est.  Tota  urbe  patentibus  ia- 
nuis,  promiscuoque  usu  rerum  omnium  in  propatulo  po- 
sito, notos  ignotosque  passim  advenas  in  hospitium  duc- 
tos ferunt ; et  cum  inimicis  quoque  benigne  ac  comiter 
sermones  habitos,  iurgiis  ac  litibus  temperatum ; vinctis 
quoque  dempta  in  eos  dies  vincula ; religioni  deinde 
fuisse,  quibus  eam  opem  dii  tulissent,  vinciri.  Interim 
ad  Veios  terror  multiplex  fuit ; tribus  in  unum  bellis 
collatis.  Namque  eodem,  quo  antea,  modo  circa  muni- 
menta, quum  repente  Capenates  Faliscique  subsidio  ve- 
nissent, adversus  tres  exercitus  ancipiti  proelio  pugnatum 
est.  Ante  omnia  adiuvit  memoria  damnationis  Sergii  ac 
Virginii.  Itaque  e maioribus  castris,  unde  antea  cessa- 
tum fuerat,  brevi  spatio  circumductae  copiae  capenates, 
in  vallum  romanum  versos,  ab  tergo  aggrediuntur.  Inde 
pugna  coepta  et  Faliscis  intulit  terrorem,  trepidantesque 
eruptio  ex  castris  opportune  facta  avertit.  Repulsos  deinde 
insecuti  victores  ingentem  ediderunt  caedem.  Nec  ita 
inulto  post  iam  palantes,  veluti  forte  oblati,  populatores 
capenatis  agri  reliquias  pugnae  absumpsere  : et  Veien- 
tium  refugientes  in  urbem  multi  ante  portas  caesi,  dum 
prae  metu,  ne  simul  Romanus  irrumperet,  obiectis  fo- 
ribus extremos  suorum  exclusere. 

XIV.  Haec  eo  anno  acta.  Et  iam  comitia  tribunorum 

militum  aderant,  quorum  prope  maior  patribus,  quam 
belli,  cura  erat ; quippe  non  communicatum  modo  cum 
plebe,  sed  prope  amissum,  cernentibus  summum  impe- 
rium. Itaque  clarissimis  viris  ex  composito  praeparatis 
ad  petendum,  quos  praetereundi  verecundiam  crederent 
fore,  nihilo  minus  ipsi,  perinde  ac  si  omnes  candidati 
essent,  cuncta  experientes,  non  homines  modo,  sed  deos 
etiam,  excipiebant ; in  religionem  vertentes  comitia  bien- 
nio habita  : priore  anno  intolerandam  hiemem  prodigiis- 
fjue  divinis  similem  coortam : proximo  non  prodigia,  sed 
iam  eventus,  pestilentiam  agris  urbique  illatam  haud 
dubia  ira  deftm  : quos  pestis  eius  arcendae  causa  pla- 
candos esse,  in  libris  fatalibus  inventum  sit.  Comitiis, 
auspicato  quae  fierent,  indignum  diis  visum  honores  vul- 
gari, discriminaque  gentium  confundi.  Praeterquam  ma- 
iestate  petentium,  religione  etiam  attoniti  homines  pa- 
tricios omnes,  partem  magnam  honoratissimum  quemque, 
tribunos  militum  consulari  potestate  creavere,  L.  Vale- 
rium Potitum  quintum,  M.  Valerium  Maximum,  M;  Fu- 
rium Camillum  tertium,  L.  Furium  Medullinum  tertium, 
Q.  Servilium  Fidenatem  iterum,  Q.  Sulpicium  Cameri- 
num iterum.  His  tribunis  ad  Veios  nihil  admodum  me- 
morabile actum  est.  Tota  vis  in  populationibus  fuit.  Duo 
summi  imperatores,  Potitus  a Faleriis,  Camillus  a Ca- 
pena, praedas  ingentes  egere,  nulla  incolumi  relicta  re, 
cui  ferro  aut  igni  noceri  posset. 

XV.  Prodigia,  interim  multa  nuntiari  ; quorum  plera- 
que, et  quia  singuli  auctores  erant,  parum  credita  spre- 
taque,  et  quia,  hostibus  etruscis , per  quos  ea  procura- 
rent, haruspices  non  erant.  In  unum  omnium  curae  ver- 
sae sunt,  quod  lacus  in  albano  nemore  sine  ullis  coele- 
stibus aquis,  causave  qua  alia,  quae  rem  miraculo  exi- 
meret, in  altitudinem  insolitam  crevit.  Quidnam  eo  dii 
portenderent  prodigio,  missi  sciscitatum  oratores  ad  del- 
phicum  oraculum : sed  propior  interpres  Fatis  oblatus 
senior  quidam  Veiens,  qui,  inter  cavillantes  in  stationi- 
bus ac  custodiis  milites  romanos  etruscosque,  vaticinan- 
tis in  modum  cecinit,  Priusquam  ex  lacu  albano  aqua 
emissa  foret,  nunquam  potiturum  Veiis  Romantim.  Quod 
primo,  velut  temere  iactum,  sperni,  agitari  deinde  ser- 

mouibus  coeptum  est ; donec  unus  ex  stationo  romana 
percunctatus  proximum  oppidanorum,  (iam  per  longin- 
quitatem belli  commercio  sermonum  facto)  quisnam  is 
esset,  qui  per  ambages  de  lacu  albano  iaceret  ? post- 
quam audivit  haruspicem  esse,  vir  haud  intacti  religione 
animi,  causatus  dc  privati  portenti  procuratione,  si  operae 
illi  esset,  consulere  velle,  ad  colloquium  vatem  elicuit. 
Quumque  progressi  ambo  a suis  longius  essent  inermes, 
sine  ullo  metu;  praevalens  iuvenis  romanus  senem  in- 
(irmum,  in  conspectu  omnium  raptum,  nequicquam  tu- 
multuantibus Etruscis,  ad  suos  transtulit.  Qui  quum  per- 
ductus ad  imperatorem,  inde  Romam  ad  senatum  mis- 
sus esset,  sciscitantibus  quidnam  id  esset,  quod  de  lacu 
albano  docuisset,  respondit : Profecto  iratos  deos  veienti 
populo  illo  fuisse  die,  quo  sibi  eam  mentem  obiecissent,  ut 
excidium  patriae  fatale  proderet.  Itaque,  quae  tum  ceci- 
nerit divino  spiritu  instinctus,  ea  se  nec,  ut  indicta  sint, 
revocare  posse : et  tacendo  forsitan,  quae  dii  immortales 
vulgari  velint,  haud  minus,  quam  celanda  effando,  nefas 
contrahi.  Sic  igitur  libris  fatalibus,  sic  disciplina  etrusca 
traditum  esse,  ut  quando  aqua  albana  abundasset,  tum, 
si  eam  Romanus  rite  emisisset,  victoriam  de  Veientibus 
dari : antequam  id  fiat,  deos  moenia  Veientium  deserturos 
non  esse.  Exsequebatur  inde,  quae  solemnis  derivatio  es- 
set Sed  auctorem  levem,  'nec  satis  fidum  super  tanta  re 
patres  rati,  decrevero  legatos  sorlesquo  oraculi  pylliici 
exspectandas. 

XVI.  Priusquam  a Delphis  oratores  redirent,  albanive 
prodigii  piacula  invenirentur,  novi  tribuni  militum  con- 
sulari potestate,  L.  lulius  Iulus,  L.  Furius  Medullinus 
quartum,  L.  Sergius  Fidenas,  A.  Postumius  Regillensis, 
P.  Cornelius  Malugjnensis,  A.  Manlius,  magistratum  inie- 
runt Eo  anno  Tarquinienses  novi  hostes  exorti.  Quia 
simul  multis  bellis,  Volscorum  ad  Anxur,  ubi  praesidium 
obsidebatur,  Aequorum  ad  Lavicos,  qui  romanatn  ibi 
coloniam  oppugnabant,  ad  hoc  veienti  quoque  et  fati- 
sco et  capenati  bello  occupatos  videbant  Romanos,  nec 
intra  muros  quietiora  negotia  esse  certaminibus  patrum 
ac  plebis  ; inter  haec  locum  iniuriae  rati  esse,  praeda- 
tum in  agrum  romanum  cohortes  expeditas  mittunt.  Aut 

enim  passuros  inultam  eam  iniuriam  Romanos,  ne  novo 
bello  se  onerarent : aut  exiguo,  eoqne  parum  valido, 
exercitu  persecuturos.  Romanis  indignitas  maior,  quam 
cura,  populationis  Tarquiniensium  fuit.  Eo  nec  magno 
conatu  suscepta,  nec  in  longum  dilata  res  est.  A.  Postu- 
mius et  L.  Iulius  non  iusto  delectu,  (etenim  ab  tribunis 
plebis  impediebantur)  sed  prope  voluntariorum,  quos 
adhortando  incitaverant,  coacta  manu,  per  agrum  caere- 
tem  obliquis  tramitibus  egressi,  redeuntes  a populationi- 
bus gravesque  praeda  Tarquinienses  oppressere.  Multos 
mortales  obtruncant,  omnes  exuunt  impedimentis  ; et, 
receptis  agrorum  suorum  spoliis,  Romam  revertuntur. 
Riduum  ad  recognoscendas  res  datum  dominis  : tertio 
incognita  (erant  autem  ea  pleraque  hostium  ipsorum  ) 
sub  hasta  veniere  ; quodque  inde  redactum  , militibus 
est  divisum.  Cetera  bella , maximeque  veiens , incerti 
exitus  erant.  lamque  Romani,  desperata  ope  humana, 
fata  et  deos  spectabant  , quum  legati  a Delphis  vene- 
runt, sortem  oraculi  afferentes , congruentem  responso 
captivi  vatis : Romane , aquam  albanam  cave  lacu : conti 
neri,  cave  in  mare  manare  suo  flumine  sinas ; emissam  per. 
agros  rigabis,  dissipatamque  rivis  exstingues.  Tum  tu  insi- 
ste audax  hostium  muris  ; memor,  quam  per  tot  annos 
obsides  urbem,  ex  ea  tibi  his,  quae  nunc  panduntur,  fatis 
victoriam  datam.  Bello  perfecto,  donum  amplum  victor  ad 
mea  templa  portato : sacraque  patria,  quorum  omissa  cura 
est,  instaurata,  ut  assolet,  facito. 

XVII.  Ingens  inde  haberi  captivus  vates  coeptus,  cum- 
que adhibere  tribuni  militum  Cornelius  Postumiusque  ad 
prodigii  albani  procurationem  ac  deos  rite  placandos 
coepere.  Inventumque  tandem  est,  ubi  neglectas  caeri- 
monias intermissumve  solemne  dii  arguerent ; nihil  pro- 
fecto aliud  esse,  quam  magistratus,  vitio  creatos,  Latinas 
sacrumque  in  albano  monte  non  rite  concepisse.  Unam 
expiationem  eorum  esse,  ut  tribuni  militum  abdicarent 
se  magistratu,  auspicia  de  integro  repeterentur,  et  inter- 
regnum iniretur.  Ea  ita  facta  sunt  ex  senatusconsulto. 
Interreges  tres  deinceps  fuere,  L.  Valerius,  Q.  Servilius 
Fidenas,  M.  Furius  Camillus.  Nunquam  desitum  interim 
turbari,  comitia  interpellantibus  tribunis  plebis,  donec 

convenisset  prius,  ut  maior  pars  tribunorum  militum  ex 
plebe  crearetur.  Quae  dum  aguntur,  concilia  Etruriae  ad 
fanum  Voltumnae  habita,  postulantibus  Capenatibus  ac 
Faliscis,  ut  Veios  communi  animo  consilioque  omnes 
Etruriae  populi  ex  obsidione  eriperent,  responsum  est: 
Antea  se  ul  Veientibus  negasse,  quia,  unde  consilium  non 
petissent  super  tanta  re,  auxilium  petere  non  deberent : nunc 
iam  pro  se  fortunam  suam  illis  negare ; maxime  in  ea 
parte  Etruriae.  Gentem  invisitatam,  novos  accolas  Gallos 
esse,  cum  quibus  nec  pax  satis  fida,  nec  bellum  pro  certo 
sit:  sanguini  tamen  nominique  et  praesentibus  periculis  con- 
sanguineorum id  dari,  ut , si  qui  iuventutis  suae  voluntate 
ad  id  bellum  eant,  non  impediant.  Eum  magnum  adve- 
nisse hostium  numerum,  fama  Hornae  erat : eoque  mi- 
tescere discordiae  intestinae  metu  communi,  ut  Qt, 
coeptae. 

XVI11.  Haud  invitis  patribus  P.  Licinium  Calvum  prae- 
rogativa tribunum  militum  non  petentem  creant,  mode- 
rationis expertae  in  priore  magistratu  virum,  ceterum 
iam  tum  exactae  aetatis  : omnesque  deinceps  ex  colle- 
gio eiusdem  anni  refici  apparebat,  L.  Titinium,  P.  Mae- 
nium, P.  Maelium,  Cn.  Genucium,  L.  Atilium:  qui  prius- 
quam renuntiarentur,  iure  vocatis  tribubus,  permissu  in- 
terregis P.  Licinius  Calvus  ita  verba  fecit : Omen  con- 
cordiae, Quirites,  rei  maxime  in  hoc  tempus  utili,  memo- 
ria nostri  magistratus  vos  his  comitiis  petere  in  insequen- 
t em  annum  .rideo.  Si  collegas  eosdem  reficitis,  etiam  usu 
meliores  factos,  me  iam  non  eundem,  sed  umbram  nomenque 
P.  Licinii  relictum  videtis.  Vires  corporis  affectae,  sensus 
oculorum  atque  aurium  hebetes,  memoria  labat,  vigor  ani- 
mi obtusus.  En  vobis,  inquit,  iuvenem,  (ilium  tenens,  ef- 
figiem atque  imaginem  eius,  quem  vos  antea  tribunum  mi- 
litum ex  plebe  primum  fecistis.  Hunc  ego,  institutum  disci- 
plina mea,  vicarium  pro  me  reipublicae  do  dicoque.  Vosque 
quaeso,  Quirites,  delatum  mihi  ultro  honorem  huic  petenti, 
mcisque  pro  eo  adiectis  precibus,  mandetis.  Datum  id  pe- 
tenti patri ; filiusque  eius  P.  Licinius  tribunus  militum 
consulari  potestate  cum  iis,  quos  supra  scripsimus,  de- 
claratus. Tilinius  Genuciusquc  tribuni  militum,  profecti 
adversus  Faliscos  Capenatesque,  dum  bellum  maiore  ani- 

mo  gerunt,  quam  consilio,  praecipitavere  in  insidias.  Ge- 
nucius,  morte  honesta  temeritatem  luens,  ante  signa  in- 
ter primores  cecidit.  Titinius,  in  editum  tumulum  ex 
multa  trepidatione  militibus  collectis,  aciem  restituit  ; 
nec  se  tamen  aequo  loco  hosti  commisit.  Plus  ignomi- 
niae erat,  quam  cladis,  acceptum  ; quae  prope  in  cladem 
ingentem  vertit : tantum  inde  terroris  non  Hornae  modo, 

J[uo  multiplex  fama  pervenerat,  sed  in  castris  quoque 
uit  ad  Veios.  Aegre  ibi  miles  retentus  a fuga  est,  quum 
pervasisset  castra  rumor,  ducibus  exercituque  caeso,  vic- 
torem Capenatem  ac  Faliscum  Etruriaequc  omnem  iu- 
ventutem  haud  procul  indo  abesse.  His  tumultuosiora 
Romae,  iam  castra  ad  Veios  oppugnari,  iam  partem  ho- 
stium tendere  ad  urbem  agmine  infesto,  crediderant : 
concursum  in  muros  est,  et  matronarum,  quas  ex  domo 
conciverat  publicus  pavor,  obsecrationes  in  templis  fac- 
tae : precibusque  ab  diis  petitum,  ut  exitium  ab  urbis 
tectis  lemplisque  ac  moenibus  romanis  arcerent,  Veios- 
que  eum  averterent  terrorem,  si  sacra  renovata  rite,  si 
procurata  prodigia  essent 

XIX.  Iam  ludi  Latinaeque  instauratae  erant : iam  ex 
lacu  albano  aqua  emissa  in  agros,  Veiosque  fata  appe- 
tebant. Igitur  fatalis  dux  ad  excidium  illius  urbis  ser- 
vandaeque  patriae,  M.  Furius  Camillus,  dictator  dictus, 
magistrum  equitum  P.  Cornelium  Scipionem  dixit.  Om- 
nia repente  mutaverat  imperator  mutatus.  Alia  spes,  alius 
animus  hominum,  fortuna  quoque  alia  urbis  videri.  Om- 
nium primum  in  eos,  qui  a Veiis  in  illo  pavore  fugerant, 
more  militari  animadvertit,  efTacitque,  ne  hostis  maxime 
timendus  militi  esset.  Deinde,  indicto  delectu  in  diem 
certam,  ipse  interim  Veios  ad  confirmandos  militum  ani- 
mos intercurrit : inde  Romam  ad  scribendum  novuin 
exercitum  redit,  nullo  detrectante  militiam.  Peregrina 
etiam  iuvenlus,  Latini  Hernicique,  operam  suam  polli- 
centes ad  id  bellum,  venere : quibus  cum  gratias  in  se- 
natu egisset  dictator,  satis  iam  omnibus  ad  id  bellum 
paratis,  ludos  magnos  ex  senatusconsulto  vovit  Veiis 
captis  se  facturum  ; aedemque  Matutae  matr»  refectam 
dedicaturum,  iam  ante  ab  rege  Ser.  Tullio  dedicatam. 
Profectus  cum  exercitu  ab  urbe  exspectatione  hominum 

maiore,  quam  spe,  in  agro  primum  nepesino,  cum  Fa- 
liscis et  Capenatibus  signa  confert.  Omnia  ibi  summa 
i-atione  consilioque  acta  fortuna  etiam,  ut  (it,  secuta  est. 
Non  proelio  tantum  fudit  hostes,  sed  castris  quoque  exuit, 
ingentique  praeda  est  potitus ; cuius  pars  maxima  ad 

Estorem  redacta  est : haud  ita  multum  militi  datum. 

ad  Veios  exercitus  ductus,  deusioraque  castella  fa- 
cta; et  a procursationibus,  quae  multae  temere  inter 
murum  ac  vallum  fiebant,  edicto,  ne  quis  iniussu  pu- 
gnaret, ad  opus  milites  traducti.  Operum  fuit  omnium 
longe  maximum  ac  laboriosissimum,  cuniculus  in  arcem 
hostium  agi  coeptus.  Quod  ne  intermitteretur  opus,  neu 
sub  terra  continuus  labor  eosdem  conficeret,  in  partes 
sex  munitorum  numerum  divisit : senae  horae  in  orbem 
operi  attributae  sunt : nocte  ac  die  nunquam  ante  omis- 
sum, quam  in  arcem  viam  facerent 

XX.  Dictator,  quum  iam  in  manibus  videret  victo- 
riam esso,  urbem  opulentissimam  capi,  tantumque  prae- 
dae fore,  quantum  non  omnibus  in  unum  collalis  ante 
bellis  fuisset ; ne  quam  inde  aut  militum  iram  ex  ma- 
lignitate praedae  partitae,  aut  invidiam  apud  patres  ex 
prodiga  largitione  caperet,  literas  ad  senatum  misit : 
DcUm  immortalium  benignitate,  suis  consiliis,  patientia  mi- 
litum, Veios  iam  fore  in  potestate  populi  romani.  Quid  de 
praeda  faciendum  censerent?  Duae  senatum  distinebant 
sententiae ; senis  P.  Licinii,  quem  primum  dixisse  a fi- 
lio interrogatum  ferunt,  edici  palam  placere  populo , ut, 
qui  particeps  esse  praedae  vellet,  in  castra  Veios  iret : al- 
tera Ap.  Claudii,  qui,  largitionem  novam,  prodigam,  inae- 
qualem, inconsultam  arguens,  si  semel  nefas  ducerent, 
captam  ex  hostibus  in  aerario  exhausto  bellis  pecuniam 
esse,  auctor  erat  stipendii  ex  ea  pecunia  militi  nume- 
randi, ut  oo  minus  tributi  plebes  -conferret : Eius  enim 
doni  societatem  sensuras  aequaliter  omnium  domos:  non 
avidas  in  direptiones  manus  otiosorum  urbanorum  praerep- 
turas fortium  bellatorum  praemia  esse : quum  ita  ferme 
eveniat,  ut  segnior  sit  praedator,  ut  quisqxie  laboris  peri- 
culique praecipuam  petere  partem  soleat.  Licinius  contra, 
suspectam  et  invisam  semper  eam  pecuniam  fore,  aiebat ; 
causasque  criminum  ad  plebem,  seditionum  inde  ac  legum 

novarum,  praebituram.  Satius  igitur  esse,  reconciliari  eo 
dono  plebis  animos : exhaustis  atque  exinanitis  tributo  tot 
annorum  succurri : et  sentire  praedae  fructum  ex  eo  bello, 
in  quo  prope  consenuerint.  Gratius  id  fore  laetiusquc,  quod 
quisque  sua  manu  ex  hoste  captum  domum  retulerit,  quam 
si  multiplex  alterius  arbitrio  accipiat.  Ipsum  dictatorem  fu- 
gere invidiam  ex  eo  criminaque : eo  delegasse  ad  senatum. 
Senatum  quoque  debere  reieclam  rem  ad  se  permittere  ple- 
bi, ac  pati  habere,  quod  cuique  fors  belli  dederit.  Haec  tu- 
tior visa  sententia  est,  quae  popularem  senatum  faceret. 
Edictum  itaque  est,  ad  praeaam  veieutem,  quibus  vide- 
retur, in  castra  ad  dictatorem  proficiscerentur. 

XXI.  Ingens  profecta  multitudo  replevit  castra.  Tum 
dictator,  auspicato  egressus,  quum  edixisset,  ut  arma  mi- 
lites caperent,  Tuo  ductu,  inquit,  pythice  Apollo,  tuoque 
numine  instinctus  pergo  ad  ilclendam  urbem  Veios : tibique 
lUnc  decimam  partem  praedae  voveo.  Te  simul,  luno  re- 
gina, quae  nunc  Veios  colis,  precor,  ut  nos  victores  in  no- 
stram, tuamque  mox  futuram,  urbem  sequare ; ubi  te  di- 
gnum amplitudine  tua  templum  accipiat.  Haec  precatus, 
superante  multitudine,  ab  omnibus  locis  urbem  aggredi- 
tur, quo  minor  ab  cuniculo  ingruentis  periculi  sensus 
esset.  Veientes,  ignari  se  iam  ab  suis  vatibus,  iam  ab 
externis  oraculis  proditos,  iam  in  partem  praedae  suae 
vocatos  deos,  alios,  votis  ex  urbe  sua  evocatos,  hostium 
templa  novasque  sedes  spectare,  sequo  ultimum  illum 
diem  agere ; nihil  minus  timentes,  quam  subrutla  cuni- 
culo moenibus  arcem  iam  plenam  hostium  esso,  in  mu- 
ros pro  se  quisque  armati  discurrunt ; mirantes  quidnam 
id  esset,  quod,  quum  tot  per  dies  nemo  se  ab  stationi- 
bus romanis  movisset,  tum,  velut  repentino  icti  furore, 
improvidi  currerent  ad  muros.  Inseritur  huic  lo^jr  fabula : 
immolante  rege  Veientium,  vocem  haruspicis  dicentis, 
qui  eius  hostiae  exta  prosecuisset,  ei  victoriam  dari,  exau- 
ditam in  cuniculo,  movisse  romanos  milites,  ut  adaperto 
cuniculo,  exta  raperent,  et  ad  dictatorem  ferrent.  Sed  in 
rebus  tam  antiquis,  si,  quae  similia  veri  sint,  pro  veris 
accipiantur,  satis  habeam.  Haec,  ad  ostentationem  sce- 
nae,  gaudentis  miraculis,  aptiora,  quam  ad  fidem,  neque 
affirmare,  neque  refellere  est  operae  pretium.  Cuniculus, 

delectis  militibus  eo  tempore  plenus,  in  aede  Iunonis, 
quae  in  veienlana  arce  erat,  armatos  repente  edidit.  Et 
pars  aversos  in  muris  invadant  hostes  : pars  claustra 
portarum  revellunt : pars,  quum  ex  lectis  saxa  tegulae- 
que a mulieribus  ac  servitiis  iaccrentur,  inferunt  ignes. 
Clamor  omnia  variis  terrentium  ac  paventium  vocibus, 
mixto  mulierum  ac  puerorum  ploratu,  complet.  Momento 
temporis  deiectis  ex  muro  undique  armatis  patefactisquc 
porlis,  quum  alii  agmine  irruerent,  alii  desertos  scande- 
rent muros,  urbs  hostibus  impletur,  omnibus  locis  pu- 
gnatur. Deinde  multa  iam  edita  caede,  senescit  pugna  : 
et  dictator  praecones  edicere  iubet,  ut  ab  inermi  absti- 
neatur. is  linis  sanguinis  fuit.  Dedi  inde  inermes  coepti: 
et  ad  praedam  miles  permissu  dictatoris  discurrit.  Quae 
quum  ante  oculos  eius  aliquantum  spe  atque  opinione 
maior,  maiorisque  pretii  rerum  ferretur,  dicitur  manus 
ad  coelum  tollens  precatus  esse : ut,  si  cui  deorum  ho- 
minumque  nimia  sua  fortuna  populique  romani  videretur, 
ut  eam  invidiam  lenire,  quam  minimo  suo  privato  incom- 
modo publicoque,  populo  romano  liceret.  Convertentem  se 
inter  nane  venerationem,  traditur  memoriae,  prolapsum 
cecidisse  : idque  omen  pertinuisse  postea  eventu  rem  con- 
iectantibus  visum  ad  damnationem  ipsius  Camilli,  captae 
deinde  urbis  romanae,  quod  post  paucos  accidit  annos, 
cladem.  Atque  ille  dies  caede  hostium  ac  direptione  ur- 
bis opulentissimae  est  consumptus. 

XXII.- Postero  die  libera  corpora  dictator  sub  corona 
vendidit.  Ea  sola  pecunia  in  publicum  redigitur,  haud 
sine  ira  plebis : et  quod  retulere  secum  praedae,  nec 
duci,  qui  ad  senatum,  malignitatis  auctores  quaerendo, 
rem  arbitrii  sui  reiecisset ; nec  senatui,  sed  Liciniae  fa- 
miliae, ex  qua  filius  ad  senatum  retulisset,  pater  tam 
popularis  sententiae  auctor  fuisset,  acceptum  referebant. 
Quum  iam  humanae  opes  egestae  a Veiis  essent,  amo- 
liri tum  dehm  dona  ipsosque  deos,  sed  colentium  magis, 
quam  rapientium,  modo,  coepere.  Namque  delecti  ex 
omni  exercitu  iuvenes,  pure  lautis  corporibus,  candida 
veste,  quibus  deportanda  Romam  regina  luno  assignata 
erat,  venerabunai  templum  iniere,  primo  religiose  admo- 
ventes mantis  : quod  ia  signum  more  etrusco,  nisi  certae 

gentis  sacerdos,  attrectare  non  esset  solitus.  Dein  quum 
auidam,  seu  spiritu  divino  tactus,  seu  iuvenali  ioco,  Visne 
Romam  ire  luno  ? dixisset,  annuisse  ceteri  deam  concla- 
maverunt : inde  fabulae  adiectum  est,  vocem  quoque 
dicentis,  Velle,  auditam.  Motam  certe  sede  sua  parvi 
molimenti  adminiculis,  sequentis  modo  accepimus  levem 
ac  facilem  translatu  fuisse  : integramque  in  Aventinum, 
aeternam  sedem  suam,  quo  vota  romani  dictatoris  vo- 
caverant, perlatam  : ubi  templum  ei  postea  idem,  qui 
voverat,  Camillus  dedicavit.  Hic  Veiorum  occasus  fuit, 
urbis  opulentissimae  etrusci  nominis,  magnitudinem  suam 
vel  ultima  clade  indicantis : quod  decem  aestates  hie- 
mesque continuas  circumsessa,  quum  plus  aliquanto  cla- 
dium intulisset,  quam  accepisset,  postremo,  iam  fato  tum 
denique  urgente,  operibus  tamen,  non  vi,  expugnata  est. 

XX.1I1.  Romam  nl  nuntiatum  est,  Veios  captos,  quan- 
quam  et  prodigia  procurata  fuerant,  et  vatum  responsa, 
et  pythicae  sortes  notae ; et,  quantum  humanis  adiuvari 
consiliis  potuerat  res,  ducem  M.  Furium,  maximum  im- 
peratorum omnium,  legerant ; tamen,  quia  tot  annis  varie 
ibi  bellatum  erat,  multaeque  clades  acceptae,  velut  ex 
insperato  immensum  gaudium  fuit : et,  priusquam  sena- 
tus decerneret,  plena  omnia  templa  romanarum  matrum, 
grates  diis  agentium,  erant  Sanatus  in  quatriduum,  quot 
uierum  nullo  ante  bello,  supplicationes  decernit.  Adven- 
tus quoque  dictatoris,  omnibus  ordinibus  obviam  effusis, 
celebratior,  quam  ullius  unquam  antea  fuit : triumphus- 
que omnem  consuetum  honorandi  diei  illius  modum  ali- 
quantum excessit.  Maxime  conspectus  ipse  est,  curru  equis 
albis  iuncto  urbem  invectus : parumque  id  non  civile 
modo,  sed  humanum  etiam,  visum.  Iovis  Solisque  equis 
aequiparari  dictatorem,  in  religionem  etiam  trahebant: 
triumphusque  ob  eam  unam  maxime  rem  clarior,  quam 
gratior,  fuit.  Tum  lunoni  reginae  templum  in  Aventino 
locavit,  dedicavitque  Matutae  matri  : atque,  his  divinis 
humanisque  rebus  gestis*  dictatura  se  abdicavit.  Agi 
deinde  de  Apollinis  dono  coeptum  : cui  se  decimam  vo- 
visse praedae  partem  quum  aiceret  Camillus,  pontifices 
solvendum  religione  populum  censerent ; haud  facile  ini- 
batur  ratio  iubendi  referre  praedam  populum,  ut  ex  ea 

[>ars  debita  in  sacrum  secerneretur.  Tandem  eo,  quod 
evissimum  videbatur,  decursum  est,  ut,  qui  se  domumque 
religione  exsolvere  vellet,  quum  sibimet  ipse  praedam 
aestimasset  suam,  decimae  pretium  partis  in  publicum 
deferret:  ut  ex  eo  donum  aureum,  dignum  amplitudine 
templi  ac  numine  dei,  ex  dignitate  populi  romani  fie- 
ret. Ea  quoque  collatio  plebis  animos  a Camillo  aliena- 
vit. luter  haec  pacificatum  legati  a Volscis  et  Aequis 
venerunt : impetrataque  pax,  magis  ut  fessa  tam  diutino 
bello  acquiesceret  civitas,  quam  quod  digni  peterent. 

XXIV.  Veiis  captis,  sex  tribunos  militum  consulari 
potestate  insequens  annus  habuit,  duos  P.  Cornelios, 
Cossum  et  Scipionem,  M.  Valerium  Maximum  iterum, 
C.  Fabium  Ambustum  tertium,  L.  Furium  Medullinum 
quintum  , Q.  Servilium  tertium.  Corneliis  faliscum  bel- 
lum , Valerio  ac  Servilio  capenas  sorte  evenit.  Ab  iis 
non  urbes  vi  aut  operibus  tentatae,  sed  ager  est  depo- 
pulatus, praedaeque  rerum  agrestium  actae  : nulla  felix 
arbor,  nihil  frugiferum  in  agro  relictum.  Ea  clades  ca- 
enatem  populum  subegit.  Pax  petentibus  data.  In  Fa- 

Victamne  ut  quisquam  victrici  patriae  praeferret  ? sineret- 
que,  maiorem  fortunam  captis  esse  Veiis,  quam  incolumi- 
bus fuerit  ? Postremo,  se  relinqui  a civibus  in  patria  posse: 
ut  relinquant  patriam  atque  cives,  nullam  vim  unquam  sub- 
acturam ; et  T.  Sicinium  (is  enim  ex  tribunis  plebis  ro- 
gationis eius  lator  erat)  conditorem  Veios  sequantur,  re- 
licto deo  Romulo,  dei  filio,  parente  et  auctore  urbis  Romae ; 
haec  quum  foedis  certaminibus  agerentur,  (nam  partem 
tribunorum  plebis  patres  in  suam  sententiam  traxerant) 
nulla  res  alia  manibus  temperare  plebem  cogebat,  quam 
quod,  ubi  rixae  committendae  causa  clamor  ortus  esset, 
principes  senatus,  primi  turbae  offerentes  se,  peti,  fe- 
riri, atque  occidi  iubebant.  Ab  horum  aetatibus  digni- 
tatibusque ct  honoribus  violandis  dum  abstinebatur,  et 
ad  reliquos  similes  conatus  verecundia  irae  obstabat  ;• 
Camillus  identidem  omnibus  locis  concionabalur : Haud 
mirum,  id  quidem  esse,  furere  civitatem,  quae,,  damnata 
voti,  omnium  rerum  potiorem  curam,  quam  religione  se  ex- 
solvendi, habeat.  Nihil  de  collatione  dicere,  stipis  verius, 
auam  decimae  ; quando  ea  se  quisque  privatim  obligaverit, 
Uberatus  sit  populus.  Enimvero , illud  se  tacere,  suam  con- 
scientiam non  pati : quod  ex  ea  tantum  praeda,  quae  re- 
rum moventium  sit,  decima  designetur  : urbis  atque  agri 
capti,  quae  et  ipsa  voto  contineatur,  mentionem  nullam 
fieri.  Quum  ea  disceptatio,  anceps  senatui  visa,  delegata 
ad  pontifices  esset;  adhibito  Camillo,  visum  collegio,  quod 
eius  ante  conceptum  votum  Veicntium  fuisset,  et  post 
votum  in  potestatem  populi  romani  venisset,  eius  par- 
tem decimam  Apollini  sacram  esse.  Ita  in  aestimationem 
urbs  agerque  venit.  Pecunia  ex  aerario  prompta,  et  tri- 
bunis militum  consularibus,  ut  aurum  ex  ea  coemerent, 
negotium  datum.  Cuius  quum  copia  non  esset,  matronae, 
coetibus  ad  eam  rem  consultandam  habitis,  et  communi 
decreto  pollicitae  tribunis  militum  aurum  et  omnia  or- 
namenta sua,  in  aerarium  detulerunt.  Grata  ea  res,  ut 
quae  maxime  senatui  unquam,  fuit : honoremque  ob  eam 
munificentiam  ferunt  matronis  habitum,  ut  pilento  ad 
sacra  ludosque,  carpentis  festo  profestoque  uterentur.  Pon- 
dere ab  singulis  auri  accepto  aeslimatoque,  ut  pecuniae 
solverentur,  crateram  auroam  fieri  placuit,  quae  donum 

Apollini  Delphos  portaretur.  Simul  ab  religione  animos 
remiserunt,  integrant  seditionem  tribuni  plebis  : incita- 
tur multitudo  in  omnes  principes,  ante  alios  in  Camil- 
lum : Eum  praedam  t dentariam  publicando  sacrandoque 
ad  nihilum  redegisse.  Absentes  ferociter  increpant : prae- 
sentium, quum  se  ultro  iratis  offerrent,  verecundiam  ba- 
bent.  Simul  extrahi  rem  ex  eo  anno  viderunt,  tribunos 
plebis  latores  legis  in  annum  eosdem  reficiunt : et  pa- 
tres hoc  idem  de  intercessoribus  legis  annisi.  Ita  tribuni 
plebis  magna  ex  parte  iidem  refecti. 

XXVI.  Comitiis  tribunorum  militum  patres  summa  ope 
evicerunt,  ut  M.  Furius  Camillus  crearetur.  Propter  bella 
simulabant  parari  ducem;  sed  largitioni  tribuniciae  ad- 
versarius quaerebatur.  Cum  Camillo  creati  tribuni  mili- 
lum  consulari  potestate  L.  Furius  Medullinus  sextum, 
C.  Aemilius,  L.  Valerius  Publicola,  Sp.  Postumius,  P. 
Cornelius  iterum.  Principio,  anni  tribuni  plebis  nihil  mo- 
verunt, donec  M.  Furius  Camillus  in  Faliscos,  cui  id 
bellum  mandatum  erat,  proficisceretur.  Differendo  deinde 
elanguit  res : et  Camillo  , quem  adversarium  maxime 
metuebant,  gloria  in  Faliscis  crevit.  Nam,  quum  primo 
moenibus  se  hostes  tenerent,  tutissimum  id  rati,  popu- 
latione agrorum  atque  incendiis  villarum  coggit  eos  egredi 
urbe  ; sed  timor  longius  progredi  prohibuit  Mille  fere 
passuum  ab  oppido  castra  locant ; nulla  re  alia  fidentes 
ea  satis  tuta  esse,  quam  difficultate  aditus,  asperis  con- 
fragosisquo  circa,  et  partim  arctis,  partim  arduis  viis.  Ce- 
lerum Camillus,  captivum  indicem  ex  agris  secutus  du- 
cem, castris  multa  nocte  motis,  prima  luce  aliquanto  su- 

[>erioribus  locis  se  ostendit  Trifariam  Romani  munie- 
>ant : alius  exercitus  proelio  intentus  stabat  Ibi  impe- 
dire opus  conatos  hostes  fundit  fugatque ; tantumque 
inde  pavoris  Faliscis  iniectum  est,  ut,  effusa  fuga  castra 
sua,  quae  propiora  erant,  praelati,  urbem  peterent.  Mulli 
caesi  vulneratique,  priusquam  paventes  portis  inciderent 
Castra  capta ; praeda  ad  quaestores  redacta  cum  magna 
militum  ira,  sed,  severitate  imperii  victi,  eandem  virtu- 
tem et  oderant  et  mirabantur.  Obsidio  inde  urbis , et 
munitiones,  et  interdum  per  occasionem  impetus  oppi- 
danorum in  romanas  stationes,  proeliaque  parra  fieri : 

et  teri  tempus,  neutro  inclinata  spe  ; quum  frumentum 
copiaeque  aliae  cx  ante  convecto  largius  obsessis,  quam 
obsidentibus,  suppeterent.  Videbaturque  aeque  diuturnus 
futurus  labor,  ac  Veiis  fuisset ; ni  fortuna  imperatori 
romano  simul  et  cognitae  rebus  bellicis  * virtutis  speci- 
men et  maturam  victoriam  dedisset. 

XXVII.  Mos  erat  Faliscis,  eodem  magistro  liberorum 
et  comite  uti  : simulque  plures  pueri,  quod  hodie  quo- 
que in  Graecia  manet,  unius  curae  demandabantur.  Prin- 
cipum  liberos,  sicut  fere  fit,  qui  scientia  videbatur  prae- 
cellere, erudiebat.  Is  quum  in  pace  instituisset  pueros 
ante  urbem  lusus  cxcrccndique  causa  producere  ; nihil 
eo  more  per  belli  tempus  intermisso,  tum,  modo  brevio- 
ribus, modo  longioribus  spatiis,  trahendo  cos  a porta, 
lusu  sermonibusque  variatis,  longius  solito,  ubi  res  dedit, 
progressus,  inter  stationes  eos  hostium  castraque  inde 
romana  in  praetorium  ad  Camillum  perduxit.  Ibi  sce- 
lesto facinori  scelestiorem  sermonem  addidit : Falerios  se 
in  manus  Romanis  tradidisse ; quando  cos  pueros,  querum 
parente:;  capita  ibi  rerum  sitit,  in  potestatem  dediderit.  Quae 
ubi  Camillus  audivit,  Non  ad  similem,  inquit,  tui  nec  po- 
pulum, nec  imperatorem,  scelestus  ipse  cum  scelesto  munere 
venisti.  Nobis  cum  Faliscis,  quae  pacto  fit  humano,  socie- 
tas non  est  : quam  ingeneravit  natura,  utrisque  est,  erit- 
que.  Sunt  et  belli,  sicut  pacis,  iura ; iusteque  ea,  non  mi- 
nus quam  fortiter,  didicimus  gerere.  Arma  habemus,  non 
adversus  eam  aetatem,  cui  etiam  captis  urbibus  parcitur  : 
sed  adversus  armatos  et  ipsos,  qui,  nec  laesi,  nec  lacessiti 
a nobis,  castra  romana  ad  Veios  oppugnarunt.  Eos  tu, 
quantum  in  te  fuit,  novo  scelere  vicisti:- ego  romanis  ar- 
tibus, virtute,  opere,  armis,  sicut  Veios,  vincam.  Denuda- 
tum deinde  eum,  manibus  post  tergum  illigatis,  redu- 
cendum Falerios  pueris  tradidit : virgasque  iis,  quibus 
proditorem  agerent  in  urbem  verberantes,  dedit.  Ad  quod 
spectaculum  concursu  populi  primum  facto,  deinde  a ma- 
gistratibus de  re  nova  vocato  senatu,  tanta  mutatio  ani- 
mis est  iniecta,  ut,  qui  modo,  efferati  odio  iraque,  Ve- 
ientium  exitum  paene  , quam  Capenatium  pacem  mal- 
lent, apud  eos  pacem  universa  posceret  civitas.  Fides 
romana,  iustitia  imperatoris  in  foro  et  curia  celebran- 

lur  : consensuque  omnium  legati  ad  Camillum  in  castra, 
atque  inde  permissu  Camilli  Romam  ad  senatum,  qui 
dederent  Falerios,  proficiscuntur.  Introducti  ad  senatum 
ita  locuti  traduntur : Patres  conscripti,  victoria,  cui  nec 
deus,  nec  homo  yuisquam  invideat,  victi  a vobis  et  impera- 
tore vestro,  dedimus  nos  vobis  ; rati,  quo  nihil  victori  pul- 
chrius est,  melius  nos  sub  imperio  vestro,  quam  legibus  no- 
stris, victuros.  Eventu  huius  belli  duo  salutaria  exempla 
prodita  humano  generi  sunt.  Vos  fidem  in  bello,  quam  prae- 
sentem victoriam,  maluistis : nos,  fide  provocati,  victoriam 
ultro  detulimus.  Sub  ditione  vestra  sumus.  Mittite,  qui  ar- 
ma, qui  obsides,  qui  urbem  patentibus  portis  accipiant.  Nec 
vos  fidei  nostrae,  nec  nos  imperii  vestri  poenitebit.  Camillo 
et  ab  hostibus  et  a civibus  gratiae  actae.  Faliscis  in  sti- 
pendium militum  eius  anni,  ut  populus  romanus  tributo 
vacaret,  pecunia  imperata.  Pace  data,  exercitus  Romam 
reductus. 

XXVII 1.  Camillus  meliore  multo  laude,  quam  quum 
triumphantem  albi  per  urbem  vexerant  equi,  insignis, 
iustitia  fideque  hostibus  victis,  quum  in  urbem  redisset, 
tacite  eius  verecundiam  non  tulit  senatus,  quin  sine  mora 
voti  liberaretur : crateramque  auream  donum  Apollini 
Delphos  legati  qui  ferrent,  L.  Valerius,  L.  Sergius,  A. 
Manlius,  missi  longa  una  nave,  haud  procul  freto  siculo 
a piratis  Liparensium  excepti,  devehuntur  Liparas.  Mos 
erat  civitatis,  velut  publico  latrocinio  partam  praedam 
dividere.  Forte  eo  anno  in  summo  magistratu  erat  Ti- 
masitheus  quidam,  Romanis  vir  similior,  quam  suis.  Qui, 
legatorum  nomen,  donumque,  et  deum,  cui  mitteretur, 
et  doni  causam  veritus  ipse,  multitudinem  quoque,  quae 
semper  ferme  regenti  est  similis,  religionis  iustae  im- 
plevit : adductosque  in  publicum  hospitium  legatos,  cum 
praesidio  etiam  navium  Delphos  prosecutus,  Romam  inde 
sospites  restituit.  Hospitium  cum  eo  senatusconsulto  est 
factum,  donaque  publice  data.  Eodem  anno  in  Aequis 
varie  bellatum  : adeo  ut  in  incerto  fuerit  et  apud  ipsos 
exercitus  et  Romae,  vicissent,  victine  essent.  Imperato- 
res romani  fuere  ex  tribunis  militum  C.  Aemilius,  Sp. 
Postumius.  Primo  rem  communiter  gesserunt : fusis  inde 
acie  hostibus,  Aemilium  praesidio  Verruginem  obtinere 

Cmin«  L05!- "“T  <iu?s  vas,aro-  lbi  eum-  incomposito 
agmine  negligentius  ab  re  beue  gesta  euntem,  adorti 

.Aequi,  terrore  in.eclo,  in  proximos  compulere  tumulos- 
pavorque  inde  Verruginem  etiam  ad  praesidium  alterum 
est  perlatus  Postum.us,  suis  in  tutum  receptis,  quum 
concione  advocata  terrorem  increparet  ac  fugam  ; fusos 
esse  ab  ignavissimo  et  fugacissimo  hoste  ; conclamat  uni- 

nn  LJirrC'  US’  ?ent°  se  ea  audire.  et  fateri  admis- 
sum flagitium : sed  eosdem  correcturos  esse,  neque  diu- 
turnum  id  gaudium  hostibus  fore.  Poscentes,  ut  confe- 
st.m  inde  ad  castra  hostium  duceret,  (in  conspectu  erant 
posita  in  plano)  nihil  poenae  recusabant,  ni  ea  ante  noc- 
fi.H1  cxPu8nas*enl-.  Collaudatos  corpora  curare  , paratos- 
que  esse  quarta  yigiba  iubet.  Et  hostes,  nocturnam  fu- 

& . ■ lumu  0 !lo,mano,  un'  u*  ab  ea  via,  quae  ferebat 
W«m^DCa1,i  excludorent>  fuce  obvii : proeliumque  ante 

cera  (sed  luna  pernox  erat)  commissum  est : et  haud 
incertius  diurno  proelio  fuit.  Sed  clamor  Verruginem  ner- 
ntus,  quum  castra  romana  crederent  oppugnari,  tantum 
iniecit  pavoris,  ut,  nequicquam  retinento  atque  obso- 

mi!nle  ,e“lll0>  1 usculum  palati  fugerent.  Inde  fama  Ho- 
rnam perlata  est,  Postumium  exercitumque  occisum,  flui 
ubi  prima  lux  metum  insidiarum  effuse  sequentibus  "su- 
stulit, quum  perequitasset  aciem,  promissa  repetens,  fan- 
um iniecit  ardoris,  ut  non  ultra  sustinuerint  impetum 
Aequi.  Laedes  inde  fugientium,  qualis  ubi  ira  magis 
quam  virtute,  res  geritur,  ad  perniciem  hostium  facta  est- 
■ ab  fu*cu,°  nuntium,  nequicquam  exterrita 

civitate,  hierae  a Postumio  laureatae  sequuntur:  Yictn- 
nnmmpuhromam  esse:  Aequorum  exercitum  deletum. 

AA1A  iribunorum  plebis  actiones  quia  nondum  in- 
venerant hnem,  et  plel*  continuare  latoribus  legis  tri- 
Dunatum,  et  patres  reficere  intercessores  legis  annisi  sunt: 

, P us  su,s  comitiis  plebs  valuit.  Quem  dolorem  ulli 
patres  sunt,  senatusconsulto  facto,  ut  consules,  invisus 
piem  magistratus,  crearentur.  Annum  post  quintum  de- 
cimum creati  consules  L.  Lucretius  Flavus,  Ser.  Sulpi- 
< ius  Camerinus.  Principio  huius  anni,  ferociter,  quia  nemo 
ex  collegio  intercessurus  erat,  coortis  ad  perferendam  le- 
gem tribunis  plebis,  nec  segnius  ob  id  ipsum  consulibus 

resistentibus,  omnique  civitate  in  unam  eam  curam  con- 
versa, Vitelliam  coloniam  romanam  in  suo  agro  Aequi 
expugnant.  Colonorum  pars  maxima  incolumis,  quia  nocte* 
proditione  oppidum  captum  liberam  per  aversa  urbis  fu- 
gam dederat,  Uomam  perfugere.  L.  Lucretio  consuli  ea 
provincia  evenit.  Is,  cum  exercitu  profectus,  acie  hostes 
vicit ; victorque  Hornam  ad  maius  aliquanto  certamen 
redit.  Dies  dicta  erat  tribunis  plebis  biennii  superioris 
A.  Virginio  et  Q.  Pomponio : quos  defendi  patrum  con- 
sensu ad  fidem  senatus  pertinebat.  Neque  enim  eos  aut 
vitae  ullo  crimine  alio,  aut  gesti  magistratus  quisquam 
arguebat,  praeterquam  quod,  gratificantes  patribus,  roga- 
tioni tribuniciae  intercessissent.  Vicit  tamen  gratiam  sena- 
tus plebis  ira ; et  pessimo  exemplo  innoxii  denis  milli- 
bus gravis  acris  condemnati  sunt.  Id  aegre  passi  patres. 
Camillus  palam  sceleris  plebem  arguere  : quae,  tam  in 
suos  versa,  non  intelligeret,  se  pravo  iudicio  de  tribunis  in- 
tereessionem  sustulisse;  intercessione  sublata,  tribuniciam 
potestatem  evertisse.  Nam,  quod  illi  sperarent,  effrena- 
tam licentiam  eius  magistratus  patres  laturos,  falli  eos. 
Si  tribunicia  vis  tribunicio  auxilio  repelli  nequeat,  aliud 
telum  patres  inventuros  esse.  Consulesque  increpabat,  quod 
tide  publica  decipi  tribunos  eos  taciti  tulissent,  qui  se- 
natus auctoritatem  secuti  essent.  Haec  propalam  concio- 
nabundus  in  dies  magis  augebat  iras  nominum. 

XXX.  Senatum  vero  incitare  adversus  legem  haud  de- 
sistebat : ne  aliter  descenderent  in  forum  quum  dies  fe- 
rendae legis  venisset,  quam  ut  qui  meminissent,  sibi  pro 
aris  focisque  et  dedm  templis  ac  solo,  in  quo  nati  essent, 
dimicandum  fore.  Nam  quod  ad  se  privatim  attineat,  si  suae 
gloriae  sibi  inter  dimicationem  patriae  meminisse  sit  fas, 
sibi  amplum  quoque  esse , urbem  se  captam  frequentari, 
quotidie  se  fui  monumento  gloriae  suae,  et  ante  oculos  ha- 
bere urbem  latam  in  triumpho  suo,  insistere  omnes  vestigiis 
laudum  suarum  : sed  nefas  ducere,  desertam  ac  relictam  ab 
diis  immortalibus  incoli  urbem ; et  in  captivo  solo  habitare 
populum  romanum,  et  victrice  patria  victam  mutari.  His 
adhortationibus  principis  concitati  patres,  senes  iuvenes- 
que,  quum  ferretur  lex,  agmine  lacto  in  forum  vene- 
runt : dissipatique  per  tribus,  suos  quisque  tribules  pren- 

santes,  orare  cura  lacrimis  coepere,  Ne  eam  patriam,  pro 
qua  fortissime  felicissimeque  ipsi  ac  patres  eorum  dimicas- 
sent,  desererent,  Capitolium,  aedem  Vestae,  cetera  circa 
templa  deorum  ostentantes.  Ne  exsulem,  extorrtm  popu- 
lum romanum  ab  solo  patrio  ac  diis  penatibus  in  hostium 
urbem  agerent ; eoque  rem  adducerent,  ut  melius  fuerit, 
non  capi  Veios,  ne  Roma  desereretur.  Quia  non  vi  age- 
bant, sed  precibus,  et  inter  preces  multa  deorum  men- 
tio erat,  religiosum  parti  maximae  fuit : et  legem  una 
plures  tribus  antiquarunt,  quam  iusserunt.  Adeoque  ea 
victoria  laeta  patribus  fuit,  ut  postero  die,  referentibus 
consulibus,  senatusconsultum  fieret,  ut  agri  veientani 
septena  iugera  plebi  dividerentur  ; nec  patribus  familiae  \ 

tantum,  sea  ut  omnium  in  domo  liberorum  capitum  ra- 
tio haberetur ; vellentque  in  eam  spem  liberos  tollere. 

XXXI.  Eo  munere  delinita  plebe,  nihil  certatum  est, 
quo  minus  consularia  comitia  haberentur.  Creati  consu- 
les L.  Valerius  Potitus,  M.  Manlius,  cui  Capitolino  po- 
stea fuit  cognomen.  Hi  consules  magnos  ludos  fecere, 
quos  M.  Furius  dictator  voverat  veienti  bello.  Eodem 
anno  aedes  lunonis  reginae,  ab  eodem  dictatore  eodem- 
que  bello  vota,  dedicatur  : celebralamque  dedicationem 
ingenti  matronarum  studio  tradunt.  Bellum  haud  memo- 
rabile in  Algido  cum  Aequis  gestum  est,  fusis  hostibus 
prius  paene,  quam  manus  consererent.  Valerio,  quod  per- 
severantior  caedendis  in  fuga  fuit,  triumphus ; Manlio, 
ut  ovans  ingrederetur  urbem,  decretum  est.  Eodem  anno 
novum  bellum  cum  Volsiniensibus  exortum  : quo  propter 
famem  pestilentiamque  in  agro  romano,  ex  siccitate  ca- 
loribusque nimiis  ortam,  exercitus  duci  nequivit : ob  quae 
Volsinienses,  Salpinatibus  adiunctis,  superbia  elati,  ultro 
agros  romanos  incursavere.  Bellum  inae  duobus  populis 
indictum.  C.  lulius  censor  decessit : in  eius  locum  M, 

Cornelius  suffectus  : quae  res  postea  religioni  fuit ; quia 
eo  lustro  Roma  est  capta.  Nec  deinde  unquam  in  de- 
mortui locum  censor  sufficitur:  consulibusque  morbo  im- 
plicitis placuit  per  interregnum  renovari  auspicia.  Ita- 
que, quum  ex  senatusconsulto  consules  magistratu  se 
abdicassent,  interrex  creatur  M.  Furius  Camillus ; qui 
P.  Cornelium  Scipionem,  is  deinde  L.  Valerium  Potitum 


ed  by  Google 


T.  LIVII 


288 

interregem  prodidit.  Ab  eo  creati  sex  tribuni  militum 
consulari  potestate  ; ut,  etiamsi  cui  eoruin  incommoda 
valetudo  fuisset,  copia  magistratuum  reipublicae  esset. 

XXXII.  Kalendis  Quintilibus  magistratum  occepere 
L.  Lucretius,  Ser.  Sulpicius,  M.  Aemilius,  L.  Furius  Me- 
dullinus septimum,  Agrippa  Furius,  C.  Aemilius  iterum. 
Ex  his  L.  Lucretio  et  G.  Aemilio  Volsiniensis  provincia 
evenit : Salpinates  Agrippae  Furio  et  Ser.  Sulpicio.  Prius 
cum  Volsiniensibus  pugnatum  est.  Bellum  numero  ho- 
stium ingens,  certamine  haud  sane  asperum  fuit.  Fusa 
concursu  primo  acies  in  fugam  : millia  octo  armatorum 
ab  equitibus  interclusa,  positis  armis,  in  deditionem  ve- 
nerunt. Eius  belli  fama  effecit,  ne  se  pugnae  committe- 
rent Salpinates  : moenibus  armati  se  tutabantur.  Homani 
praedas  passim  et  ex  Salpinati  agro,  et  ex  Volsiniensi, 
nullo  eam  vim  arcente,  egerunt : donec  Volsiniensibus 
fessis  bello  ea  conditione,  ut  res  populo  romano  redde- 
rent, stipendiumque  eius  anni  exercitui  praestarent,  in 
viginti  annos  induciae  datae.  Eodem  anno  M.  Caedicius 
de  plebe  nuntiavit  tribunis,  se  in  Nova  via,  ubi  nunc 
sacellum  est,  supra  aedem  Vestae,  vocem  noctis  silentio 
audisse  clariorem  humana,  quae  magistratibus  dici  iube- 
ret,  Gallos  adventare.  Id,  ut  fit,  propter  auctoris  humi- 
litatem spretum,  et  quod  longinqua,  eoque  ignotior,  gens 
erat.  Neque  deorum  modo  monita,  ingruente  fato,  spreta; 
sed  humanam  quoque  opem,  quae  una  erat,  M.  Furium 
ab  urbe  amovere:  qui,  die  dicta  ab  L.  Apuleio  tribuno 
plebis  propter  praedam  veientanam,  filio  quoque  adole- 
scente per  idem  tempus  orbatus,  quum,  accitis  domum 
tribulibus  clientibusque,  (magna  pars  plebis  erat)  per- 
cunctatus  animos  eorum,  responsum  tulisset,  se  collutu- 
ros, quanti  damnatus  esset,  absolvere  eum  non  posse,  in 
exsilium  abiit : precatus  ab  diis  immortalibus,  st  innoxio 
sibi  ea  iniuria  fieret,  primo  quoque  tempore  desiderium 
sui  civitati  ingratae  facerent.  Absens  quindecim  millibus 
gravis  aeris  damnatur. 

XXXIII.  Expulsocive,  quo  manente,  si  quicquam  hu-  ' 
manorum  certi  est,  capi  Roma  non  potuerat ; adventante 
fatali  urbi  clade,  legati  ab  Clusinis  veniunt,  auxilium 
adversus  Gallos  petentes.  Eam  gentem  traditur  fama, 

) dulcedine  frugum  maximequc  vini,  nova  tum  voluptate, 
captam,  alpes  transisse,  agrosque  ab  Etruscis  ante  cul- 
tos possedisse:  et  invexisse  in  Galliam  vinum  illiciendae 
gentis  causa  Aruntem  Clusinum,  ira  corruptae  uxoris  ab 
Lucumone,  cui  tutor  is  fuerat  ipse,  praepotente  iuvcne, 
et  a quo  expeti  poenae,  nisi  externa  vis  quaesita  esset, 
nequirent : hunc  transeuntibus  alpes  ducem,  auctorem- 
que Clusium  oppugnandi  fuisse.  Equidem  haud  abnue- 
rim, Clusium  Gallos  ab  Arunte,  seu  quo  alio  Clusino, 
adductos:  sed  eos,  qui  oppugnaverint  Clusium,  non  fuis- 
se , qui  primi  alpes  transierint  , satis  constat.  Ducentis 
quippe  annis  ante,  quam  Clusium  oppugnarent,  urbem- 
que Romam  caperent,  in  Italiam  Galli  transcenderunt : 
nec  cum  his  primum  Etruscorum,  sed  multo  ante  cum 
iis,  qui  inter  apcnuimim  alpesque  incolebant,  saepe 
exercitus  gallici  pugnavere.  'luscorum  ante  romanum 
imperium  late  terra  marique  opes  patuere.  Mari  supero 
inferoque,  quibus  Italia  insulae  modo  cingitur,  quantum 
potuerint,  nomina  sunt  argumento;  quod  alterum  Tuscum 
communi  vocabulo  geniis,  alterum  Hadriaticum  mare,  ab 
Hadria  Tuscorum  colonia,  vocavere  Italicae  gentes.  Graeci 
eadem  Tyrrhenum  atque  Hadriaticum  vocant.  Ii  in  utrum- 
que mare  vergentes  incoluere  urbibus  duodenis  terras  : 
prius  cis  apenuinum  ad  inferum  mare,  postea  trans  apen- 
ninum,  totidem,  quot  capita  originis  erant,  coloniis  mis 
sis  : quae  trans  Padum  omnia  loca,  excepto  Venetorum 
angulo,  qui  sinum  circumcolunt  maris,  usque  ad  alpes 
tenuere.  Alpinis  quoque  ea  gentibus  haud  dubie  origo 
est,  maxime  Raetis:  quos  loca  ipsa  efferarunt,  ne  quid 
ex  antiquo,  praetor  sonum  linguae,  nee  eum  incorrup- 
tum, retinerent. 

XXXIV.  De  transitu  in  Italiam  Gallorum  haec  acce- 
pimus. Prisco  Tarquinio  Romae  regnante,  Celtarum,  quae 
pars  Galliae  tertia  est,  penes  Bituriges  summa  imperii 
fuit : ii  regem  Celtico  dabant.  Ambigatus  is  fuit,  virtute 
fortunaque  quum  sua,  tum  publica,  praepollens,  quod 
imperio  eius  Gallia  adeo  frugum  homiuumque  fertilis 
fuit,  ut  abundans  multitudo  vix  regi  videretur  posse.  Hic 
magno  natu  ipse  iain,  exonerare  praegravante  turba  re- 
gnum cupiens,  Bellovesum  ac  Sigovesum,  sororis  filios, 
Vol.  i.  13 

impigros  iuvenes,  missurum  se  esse,  in  quas  dii  dedis- 
sent auguriis  sedes,  ostendit.  Quantum  ipsi  vellent  nu- 
merum hominum  excirent,  ne  qua  gens  arcere  advenien- 
tes posset.  Tum  Sigoveso  sortibus  dati  Hercynii  saltus : 
Belloveso  haud  paullo  laetiorem  in  Italiam  viam  dii  da- 
bant. Is,  quod  eius  ex  populis  abundabat,  Bituriges,  Ar- 
vernos, Senones,  Aeduos,  Ambarros,  Carnutes,  Aulercos, 
excivit.  Profectus  ingentibus  peditum  equitumque  copiis, 
in  Tricastinos  venit.  Alpes  inde  oppositae  erant : quas 
inexsuperabiles  visas  haud  equidem  miror,  nulladum  via 
iquod  quidem  continens  memoria  sit,  nisi  de  Hercule 
fabulis  credere  libet)  superatas.  Ibi  quum  velut  septos 
montium  altitudo  teneret  Gallos,  circumspectarentque, 
quanam  per  iuncta  coelo  iuga  in  alium  orbem  terrarum 
transirent,  religio  etiam  tenuit,  quod  allatum  est,  adve- 
nas quaerentes  agrum  ab  Salyum  gente  oppugnari.  Mas- 
silienses erant  hi,  navibus  a Phocaea  profecti.  Id  Galli 
fortunae  suae  omen  rati  adiuvere,  ut,  quem  primum  in 
terram  egressi  occupaverant,  locum  patentibus  silvis  com- 
munirent. Ipsi  per  Taurinos  saltusque  invios  alpes  tran- 
scenderunt : fusisque  acie  Tuscis  haud  procul  Ticino  flu- 
mine, quum,  in  quo  consederant,  agrum  insubrium  ap- 
pellari audissent,  cognomine  Insubribus  pago  Aeduorum  : 
ibi,  omen  sequentes  loci,  condidere  urbem:  Mediolanum 
appellarunt. 

XXXV.  Alia  subinde  manus  Cenomanorum,  Elitovio 
duce  vestigii»  priorum  secuta,  eodem  saltu,  favente  Bel- 
loveso, quum  transcendisset  alpes,  ubi  nunc  Brixia  ac 
Verona  urbes  sunt,  (locos  tenuere  Libui)  considunt : post 
hos  Sallnvii,  prope  antiquam  gentem  Laevos  Ligures, 
incolentes  circa  Ticinum  amnem.  Penino  deinde  Boii  Lin- 
gonesque  transgressi,  quum  iam  inter  Padum  atque  al- 
pes omnia  tenerentur,  Pado  ratibus  traiecto,  non  Etru- 
scos modo,  sed  etiam  Umbros,  agro  pellunt:  intra  apen- 
ninum  tamen  sese  tenuerg.  Tum  Senones,  recentissimi 
advenarum,  ab  Utente  flumine  usque  ad  Aesim  fines  ha- 
buere. Hanc  gentem  Clusium,  Romamque  inde,  venisse 
comperio  : id  parum  certum  est,  solamne,  an  ab  omni- 
bus Cisalpinorum  Gallorum  populis  adiulam.  Clusini, 
novo  bello  exterriti,  quum  multitudinem,  quum  formas 

hominum  invisitatas  cernerent  et  genus  armorum,  audi- 
renique,  saepe  ab  iis,  cis  Padum  ultraque,  legiones  Etru- 
scorum fusas,  quanquam  adversus  Romanos  nullum  iis 
ius  societatis  amicitiaeve  erat,  nisi  quod  Veientes  con- 
sanguineos adversus  populum  romanum  non  defendis- 
sent, legatos  Romam,  qui  auxilium  ab  senatu  peterent, 
misere.  De  auxilio  nihil  impetratum  : legati  tres  M.  Fa- 
bii Ambusti  lilii  missi,  qui  senatus  populique  romani 
nomine  agerent  cum  Gallis,  ne,  a quibus  nullam  iniuriam 
accepissent,  socios  populi  romani  atque  amicos  oppugna- 
rent. Romanis  eos  bello  quoque,  si  res  cogat,  tuendos  esse : 
sed  melius  visum,  bellum  ipsum  amoveri,  si  posset : et 
Gallos,  novam  gentem,  pace  potius  cognosci,  quam  armis. 

XXXVI.  Mitis  legatio,  ni  praeferoces  legatos,  Gallis- 
que magis  quam  Romanis  similes,  habuisset.  Quibus, 
postquam  mandata  ediderunt  in  concilio  Gallorum,  da- 
tur responsum : Etsi  novum  nomen  audiant  Romanorum, 
tamen  credere  viros  fortes  esse,  quorum  auxilium  a Clu- 
sinis in  re  trepida  sit  imploratum.  Et,  quoniam  legatione 
adversus  se  maluerint,  quam  armis,  tueri  socios,  ne  se  qui- 
dem pacem,  quam  illi  afferant , aspernari,  si  Gallis,  egen- 
tibus agro,  quem  latius  possideant,  quam  colant,  Clusini, 
partem  finium  concedant:  aliter  pacem  impetrari  non  posse. 
Et  responsum  coram  Romanis  accipere  velle ; et,  si  nege- 
tur ager,  coram  iisdem  Romanis  dimicaturos,  ut  nuntiare 
domum  possent,  quantum  Galli  virtute  ceteros  mortales 
praestarent.  Quoanam  id  ius  esset,  agrum  a possessoribus 
petere,  aut  minari  arma  ? Romanis  quaerentibus,  et,  quid 
in  Etruria  rei  Gallis  esset  ? quum  illi  se  in  armis  ius 
ferre  : et  omnia  fortium  virorum  esse,  ferociter  dicerent, 
accensis  utrimque  animis  ad  arma  discurritur,  et  proe- 
lium conseritur,  ibi,  iam  urgentibus  romanam  urbem 
fatis,  legati  contra  ius  gentium  arma  capiunt : nec  id 
clam  esse  potuit , quum  ante  signa  Etruscorum  tres 
nobilissimi  fortissimique  romanae  iuventutis  pugnarent. 
Tantum  eminebat  peregrina  virtus!  Quin  etiam  Q.  Fa- 
bius, evectus  extra  aciem  equo,  ducem  Gallorum,  fero- 
citer in  ipsa  signa  Etruscorum  incursantem,  per  latus 
transfixum  hasta,  occidit : spoliaque  eius  legentem  Galli 
agnovere,  perque  totam  aciem,  romanum  legatum  esse, 

signum  datum  est.  Omissa  iude  in  Clusinos  ira,  recep- 
tui canunt,  minantes  Romanis.  Erant,  qui  extemplo  Ro- 
mam eundum  censerent.  Vicere  seniores,  ut  legati  prius 
mitterentur  questum  iniurias  poslulatumque,  ut  pro  iure 
gentium  violato  Fabii  dedereutur.  Legati  Gallorum  quum 
ea,  sicut  erant  mandata,  exposuissent,  senatui  nec  factum 
placebat  Fabiorum,  et  ius  postulare  barbari  videbantur: 
sed,  ne  id,  quod  placebat,  decerneret  in  tantae  nobili- 
tatis viris,  ambitio  obstabat.  Itaque,  no  penes  ipsos  culpa 
esset  cladis  forte  gallico  bello  acceptae,  cognitionem  de 
postulatis  Gallorum  ad  populum  reiiciunt : ubi  tanto  plus 
gratia  atque  opes  valuere,  ut,  quorum  de  poena  agebatur, 
tribuni  militum  consulari  potestate  in  insequentein  an- 
num crearentur.  Quo  facto,  tiaud  secus  quam  dignum  erat, 
infensi  Galli  bellum  propalam  minantes,  ad  suos  redeunt. 
Tribuni  militum  cum  tribus  Fabiis  creati  Q.  Sulpicius 
Longus,  Q.  Servilius  quartum, Ser.  Cornelius  Maluginensis. 

XXXVII.  Quum  tanta  moles  mali  instaret,  (adeo  ob- 
raecal  animos  fortuna,  ubi  vim  suam  ingruentem  refringi 
non  vult)  civitas,  quae  adversus  (idenatem  ac  veieulem 
hostem  aliosque  finitimos  populos,  ultima  experiens  au- 
xilia, dictatorem  multis  tempestatibus  dixisset ; ea  tunc, 
invisitato  atque  inaudito  hoste  ab  Oceano  lenarumque 
ultimis  oris  belluin  ciente,  nihil  extraordinarii  imperii 
aut  auxilii  quaesivit.  Tribuni,  quorum  temeritate  belluin 
contractum  erat,  summae  rerum  praeerant  : deleclumque 
nihilo  accuratiorem,  quam  ad  media  bella  haberi  solitus 
erat,  .(extenuantes  etiam  famam  belli)  habebant.  Interim 
Galli,  postquam  accepere,  ultro  honorem  habitum  viola- 
toribus iuris  humani,  elusaraque  legationem  suam  esse, 
flagrantes  ira,  cuius  impotens  est  gens,  coufeslim  signis 
convulsis,  citato  agmine  iter  ingrediuntur.  Ad  quorum 
praetereuntium  raptim  tumultum  quum  exterritae  urbes 
ad  arma  cpneurrerent,  fugaque  agrestium  fieret,  Romant 
se  ire,  magno  clamore  significabant ; quacunque  ibant, 
equis  virisque  longo  ac  late  fuso  agmine  immensum  ob- 
tinentes loci.  Sed,  antecedente  fama  nuntiisque  Clusino- 
rum, deinceps  inde  aliorum  populorum,  plurimum  ter- 
roris Romam  celeritas  hostium  tulit : quippe  quibus,  velut 
tumultuario  exercitu  raptim  ducto,  aegre  ad  undecimum 

lapidem  occursum  est,  qua  flumen  Allia,  Crustuminis 
montibus  praealto  defluens  alveo,  haud  multum  infra 
viam  tiberino  amni  miscetur.  lam  omnia  contra  circaque 
hostium  plena  erant,  et  nata  in  vanos  tumultus  gens, 
truci  cantu  clamoribnsque  variis,  horrendo  Cuncta  com- 
pleverant sono. 

XXXV11I.  Ibi  tribuni  militum,  non  loco  castris  ante 
capto,  non  praemunito  vallo,  quo  receptus  esset,  non  deo- 
vum  saltem,  si  non  hominum,  memores,  nec  auspicato, 
nec  litato,  instruunt  aciem  diductam  in  cornua,  nc  cir- 
cumveniri multitudine  hostium  possent.  Nec  tamen  aequari 
frontes  poterant,  quum  extenuando  infirmam  et  vix  co- 
haerentem mediam  aciem  haberent.  Paullum  erat  ab 
dextra  editi  loci,  quem  subsidiariis  repleri  placuit ; eaque 
res,  ut  initium  pavoris  ac  fugae,  sic  una  salus  fugienti- 
bus fuit.  Nam  Brennus,  regulus  Gallorum,  in  paucitate 
hostium  artem  maxime  timens,  ratus  ad  id  captum  su- 
periorem locum,  ut,  ubi  Galli  cum  acie  legionum  recta 
Fronte  concucurrissent,  subsidia  in  aversos  transversosque 
impetum  darent,  ad  subsidiarios  signa  convertit : si  eos 
loco  depulisset,  haud  dubius,  facilem  in  aequo  campi 
tantum  superanti  multitudini  victoriam  fore  : adeo  non 
fortuna  modo,  sed  ratio  etiam,  cum  barbaris  stabat.  In 
altera  acie  nihil  simile  Ilomanis,  non  apud  duces,  non 
apud  milites  erat.  Pavor  fugaque  occupaverat  animos,  et 
tanta  ornninm  oblivio,  ut  multo  maior  pars  Veios,  in 
hostium  urbem,  quum  Tiberis  arceret,  quam  recto  itinere 
Hornam  ad  coniuges  ac  liberos  fugerent.  Parumper  sub- 
sidiarios lutatus  est  locus : in  reliqua  acie  simul  est  cla- 
mor, proximis  ab  latere,  ultimis  ab  tergo,  auditus,  igno- 
tum hostem  prius  paene  quam  viderent,  non  modo  non 
tentato  certamine,  sed  ne  clamore  quidem  reddito,  inte- 
gri intactique  fugerunt.  Nec  ulla  caedes  pugnantium  fuit: 
terga  caesa  suomet  ipsorum  certamine  in  turba  impedien- 
tium fugam.  Circa  ripam  Tiberis,  quo  armis  abiectis  totum 
sinistrum  cornu  defugit,  magna  strages  facta  est : mul- 
tosque,  imperitos  nandi  aut  invalidos,  graves  loricis  aliis- 
que tegminibus  hausere  gurgites.  Maxima  tamen  pars 
incolumis  Veios  perfugit ; unde  non  modo  praesidii  quic- 
quam,  sed  nc  nuntius  quidem  cladis,  Hornam  est  missus. 

Ab  dextro  cornu,  quod  procul  a Tlumine  et  magis  sub 
monte  steterat,  Komam  omnes  petiere,  et,  ne  clausis 
quidem  portis  urbis,  in  arcem  confugerunt. 

XXXIX.  Gallos  quoque  velut  obstupefactos  miraculum 
victoriae  tam  repentinae  tenuit.  Et  ipsi  pavore  defixi 
primum  steterunt,  velut  ignari,  quid  accidisset : deinde 
insidias  vereri : postremo  caesorum  spolia  legere,  armo- 
rumque cumulos,  ut  mos  iis  est,  coacervare.  Tum  demum, 
postquam  nihil  usquam  hostile  cernebatur,  viam  ingressi, 
haud  multo  ante  solis  occasum  ad  urbem  Komam  per- 
veniunt. Ubi  quum  praegressi  equites,  non  portas  clau- 
sas, non  stationem  pro  portis  excubare,  non  armatos  esse 
in  muris,  retulissent : aliud  priori  simile  miraculum  eos 
sustinuit ; noctemque  veriti  et  ignotae  situm  urbis,  inter 
Komam  atque  Anienem  consedere,  exploratoribus  missis 
circa  moenia  aliasque  portas,  quaenam  hostibus  in  per- 
dita re  consilia  essent.  Komani,  quum  pars  maior  ex 
acie  Veios  pelisset,  nemo  superesse  quemquam  praeter 
eos,  qui  Komam  refugerant,  crederet,  complorati  omnes, 
pariter  vivi  mortuique,  totam  prope  urbem  lamentis  im- 
pleverunt. Privatos  deinde  luctus  stupefecit  publicus  pa- 
vor, postquam  hostes  adesse  nuntiatum  est.  Mox  ulula- 
tus cantusque  dissonos,  vagantibus  circa  moenia  turma- 
tim  barbaris,  audiebant.  Omne  inde  tempus  suspensos 
ita  tenuit  animos  usque  ad  lucem  alteram,  ut  identidem 
iam  in  urbem  futurus  videretur  impetus:  primo  adventu, 
quo  accesserant  ad  urbem  ; mansuros  enim  ad  Alliam 
fuisse,  nisi  hoc  consilii  foret : deinde  sub  occasum  solis, 
quia  haud  multum  diei  supererat,  ante  noctem  rati  se 
invasuros  : tum  in  noctem  dilatum  consilium  esse,  quo 
plus  pavoris  inferrent.  Postremo  lux  appropinquans  exa- 
nimare : timorique  perpetuo  ipsum  marum  continens  fuit, 
quum  signa  infesta  portis  sunt  illata.  Nequaquam  tamen 
ea  nocte,  ueque  insequenti  die  similis  illi,  quae  ad  Al- 
liam tam  pavide  fugerat,  civitas  fuit.  Nam  quum  defendi 
urbem  posse,  tam  parva  relicta  manu,  spes  nulla  esset, 
placuit,  cum  coniugibus  ac  liberis  iuventutem  militarem 
senatusque  robur  in  arcem  Capitoliumque  concedere,  ar- 
misque  et  frumento  collatis,  ex  loco  inde  munito  deos 
hominesque  et  romanum  nomen  defendere  : flaminem 

sacerdotesque  Vestales  sacra  publica  a caede,  ab  inceu* 
diis  procul  auferre  : nec  ante  deseri  cultura  eorum,  quam 
non  superessent,  qui  colerent.  Si  arx  Capitoliurnque,  sedes 
deorum,  si  s$natus,  caput  publici  consilii,  si  militaris 
iuventus  superfuerit  imminenti  ruinae  urbis,  facilem  iac- 
tur.uu  esse  seniorum  , relictae  in  urbe  utique  periturae 
turbae,  fit,  'quo  id  aequiore  animo  de  plebe  multitudo 
ferret,  senes  triumphales  consularesque  simul  se  cum  illis 
palam  dicere  obituros;  nec  his  corporibus,  quibus  non 
arma  ferre,  non  tueri  patriam  possent,  oneraturos  ino- 
piam armatorum. 

XL.  Haec  inter  seniores  morti  destinatos  iactata  so- 
latia.  Versae  inde  adhortationes  ad  agmen  iuvenum,  quos 
in  Capitolium  atque  in  arcem  prosequebantur,  commen- 
dantes virtuti  eorum  iuventaeque  urbis  per  trecentos  se- 
xaginta  annos  omnibus  bellis  victricis,  quaecunque  reli- 
qua esset,  fortunam.  Digredienlibus,  qui  spem  omnem 
atque  opem  secura  ferebant,  ab  iis,  qui  captae  urbis  non 
superesse  statuerant  exilio  ; quum  ipsa  res  speciesque 
miserabilis  erat,  tum  muliebris  fletus  et  concursatio  in- 
certa, nunc  hos  nunc  illos  sequentium,  rogitantiumque 
viros  natosque,  cui  se  fato  darent,  nihil,  quod  humanis 
superesset  malis,  relinquebant.  Magna  pars  tamen  earum 
in  arcem  suos  prosecutae  sunt,  nec  prohibente  ullo,  nec 
vocante  : quia,  quod  utile  obsessis  -ad  minuendam  im- 
bellem multitudinem,  id  parum  humanum  erat.  Alia  ma- 
xime plebis  turba,  quam  nec  capere  tam  exiguus  collis, 
nec  alere  in  tanta  inopia  frumenti  poterat,  ex  urbe  ef- 
fusa velut  agmine  iam  uno  petiit  laniculum.  Inde  pars 
per  agros  dilapsi,  pars  urbes  petunt  Gnitimas,  sine  ullo 
duce  aut  consensu,  suam  quisque  spem,  sua  consilia,  com- 
munibus deploratis,  exsequentes.  Flamen  inierim  Quiri- 
nalis virginesque  Vestales,  omissa  rerum  suarum  cura, 
quae  sacrorum  secum  ferenda,  quae,  quia  vires  ad  om- 
nia ferenda  deerant,  relinquenda  essent,  consultantes, 
quisve  ea  locus  Gdeli  asservaturus  custodia  esset ; opti- 
mum ducunt,  condita  in  doliolis  sacello  proximo  aedibus 
flaminis  Quirinalis,  ubi  nunc  despui  religio  est,  defodere : 
cetera  inter  se  onere  partito  ferunt  via,  quae  sublicio 
poulc  ducit  ad  laniculum.  In  eo  clivo  eas  quum  L.  AI- 

binius,  de  plebe  romana  homo,  conspexisset,  plaustro 
coniugem  ac  liberos  vehens  inter  ceteram  turbam,  quae 
inutilis  bello  urbe  excedebat : salvo  etiam  tum  discrimine 
divinarum  humanarumque  rerum,  irreligiosum  ratus,  sa- 
cerdotes publicos  sacraque  populi  romani  pedibus  ire, 
ferrique ; se  ac  suos  in  vehiculo  conspici  : descendere 
uxorem  ac  pueros  iussit,  virgines  sacraque  in  plaustrum 
imposuit,  et  Caere,  quo  iter  sacerdotibus  erat,  pervexit. 

XLI.  Romae  interim,  satis  iam  omnibus,  ut  in  tali  re, 
ad  tuendam  arcem  compositis,  turba  seniorum,  domos 
regressa,  adventum  hostium  obstinato  ad  mortem  animo 
exspectabat.  Qui  eorum  curules  gesserant  magistratus,  ut 
in  fortunae  pristinae  honorumque  aut  virtutis  insignibus 
morerentur,  quae  augustissima  vestis  est  tensas  ducenti- 
bus triumphantibusve,  ea  vestiti  medio  aedium  eburneis 
sellis  sedere.  Sunt,  qui,  M.  Fabio  pontifice  maximo  prae- 
fante  carmen,  devovisse  eos  se  pro  patria  Quiriiibusque 
Romanis,  tradant.  Galli,  et  quia  interposita  nocte  a con- 
tentione pugnae  remiserant  animos,  et  quod  nec  in  acie 
ancipiti  usquam  certaverant  proelio,  nec  tum  impetu  aut 
vi  capiebant  urbem,  sine  ira,  sine  ardore  animorum  in- 
gressi postero  die  urbem  patente  Collina  porta,  in  forum 
perveniunt,  circumferentes  oculos  ad  templa  defini  ar- 
cemque, solam  belli  speciem  tenentem.  Inde,  modico  re- 
licto praesidio,  (no  quis  in  dissipatos  ex  arce  ant  Capi- 
tolio impetus  fieret)  dilapsi  ad  praedam  vacuis  occursu 
hominum  viis,  pars  in  proxima  quaeque  tectorum  agmine 
ruunt ; pars  ultima,  velut  ea  demum  intacta  et  referta 
praeda,  petunt.  Inde  rursus  ipsa  solitudine  absterriti,  ne 
qua  fraus  hostilis  vagos  exciperet , in  forum  ac  propina 
qua  foro  loca  conglobati  redibant : ubi  eos,  plebis  aedi- 
ficiis obseratis,  patentibus  atriis  principum,  maior  prope 
cunctatio  tenebat,  aperta,  quam  clausa,  invadendi:  adeo 
haud  secus  quam  venerabundi  intuebantur  in  aedium  ve- 
stibulis sedentes  viros,  praeter  ornatum  habitumque  hu- 
mano augustiorem,  maiestate  etiam,  quam  vultus  gravi- 
tasque oris  prae  se  ferebat,  simillimos  diis.  Ad  eos  velut 
simulacra  versi  quum  starent,  M.  Papirius  unus  ex  bis 
dicitur  Gallo,  barbam  suam,  ut  tum  omnibus  promissa 
erat,  permulcenti,  scipione  eburneo  in  caput  incusso  iram 

movisse  ; atque  ab  eo  initium  caedis  ortum,  ceteros  in 
sedibus  suis  trucidatos.  Post  principum  caedem  nulli 
deinde  mortalium  parci,  diripi  tecta,  exhaustis  iniici 
ignes. 

XLll.  Ceterum,  seu  non  omnibus  delendae  urbis  libido 
erat,  seu  ita  placuerat  principibus  Gallorum,  et  ostentari 
quaedam  incendia  terroris  causa,  si  compelli  ad  deditio- 
nem caritate  sedium  suarum  obsessi  possent,  et  non  om- 
nia concremari  tecta,  ut,  quodcunque  superesset  urbis, 
id  pignus  ad  flectendos  hostium  animos  haberent ; nequa- 
quam perinde  atque  in  capta  urbe  prima  die  aut  passim 
aut  late  vagatus  est  ignis.  Romani,  ex  arce  plenam  ho- 
stium urbem  cernentes,  vagosque  per  vias  omnes  cursus, 
quum  alia  atque  alia  parte  nova  aliqua  clades  oriretur, 
non  mentibus  solum  concipere,  sed  ne  auribus  quidem 
atque  oculis  satis  constare  poterant.  Quocunque  clamor 
hostium,  mulierum  puerorumque  ploratus,  sonitus  flam- 
mae, et  fragor  ruentium  tectorum  advertisset,  paventes 
ad  omnia,  animos  oraque  et  oculos  flectebant,  velut  ad 
spectaculum  a fortuna  positi  occidentis  patriae , nec  ul- 
lius rerum  suarum  relicti,  praeterquam  corporum,  vin- 
dices : tanto  ante  alios  miserandi  magis,  qui  unquam 
obsessi  sunt,  quod  interclusi  a patria  obsidebantur,  om- 
nia sua  cernentes  in  hostium  potestate.  Nec  tranquillior 
nox  diem  tam  foede  actum  excepit : lux  deinde  noctem 
inquietam  insecuta  cSt:  nec  ullum  erat  tempus,  quod  a 
novae  semper  cladis  alicuius  spectaculo  cessaret.  Nihil 
tamen,  tot  onerati  atque  obruti  malis,  flexerunt  animos, 
quin,  etsi  omnia  flammis  ac  ruinis  aequata  vidissent, 
quamvis  inopem  parvumque,  quem  tenebant,  collem, 
libertati  relictum,  virtute  defenderent.  Et  iam,  quum 
eadem  quotidie  acciderent,  velut  assueti  malis,  abaliena- 
verant ab  sensu  rerum  suarum  animos  ; arma  tantum 
ferrumque  in  dextris,  velut  solas  reliquias  spei  suae 
intuentes. 

XLI1I.  Galli  quoque,  per  aliquot  dies  in  tecta  modo 
urbis  nequicquam  bello  gesto,  quum  inter  incendia  ac 
ruinas  captae  urbis  nihil  superesse,  praeter  armatos  ho- 
stes, viderent,  nequicquam  tot  cladibus  territos,  nec  fle- 
xuros ad  deditionem  animos,  ni  vis  adhiberetur  ; expe- 

riri  ultima,  et  impetum  facere  in  arcem  statuunt.  Prima 
luce,  signo  dato,  multitudo  omnis  in  foro  instruitor : 
inde,  clamore  sublato  ac  testudine  facta,  subeunt.  Advere 
sus  quos  Romani  nihil  temere  nec  trepide,  ad  omnes 
aditus  stationibus  Urinatis,  qua  signa  ferri  videbant,  ea 
robore  virorum  opposito  scandere  hostem  sinunt : quo 
successerit  magis  in  arduum,  eo  pelli  posse  per  proclive 
facilius  rati.  Medio  fere  clivo  restitere  : atque  inde  ex 
loco  superiore,  qui  prope  sua  sponte  in  hostem  infere- 
bat, impetu  facto,  strage  ac  ruina  fudere  Gallos  : ut  nun- 
quam postea  nec  pars,  nec  universi  tentaverint  tale  pu- 
gnae genus.  Omissa  itaque  spe  per  vim  atque  arma  sub- 
eundi, obsidionem  parant : cuius  ad  id  tempus  imme- 
mores,  et,  quod  in  urbe  fuerat,  frumentum  incendiis 
urbis  absumpserant,  et  ex  agris  per  ipsos  dies  raptum 
omne  Veios  erat.  Igitur,  exercitu  diviso,  partim  per  fi- 
nitimos populos  praedari  placuit,  partim  obsideri  arcem: 
ut  obsidentibus  frumentum  populatores  agrorum  praebe- 
rent. Proficiscentes  Gallos  ab  urbe,  ad  romauam  expe- 
riendam virtutem,  fortuna  ipsa  Ardeam,  ubi  Camillus 
exsulabat,  duxit  : qui  moestior  ibi  fortuna  publica,  quam 
sua,  quum  diis  hominibusque  accusandis  senesceret,  in- 
dignando mirandoque,  ubi  illi  viri  essent,  qui  secum  Ve- 
ios Faleriosquc  cepissent,  qui  alia  bella  fortius  semper, 
quam  felicius,  gessissent ; repente  audit,  Gallorum  exer- 
citum adventare,  atque  de  eo  pavidos  Ardeates  consul- 
tare. Nec  secus  quam  divino  spiritu  tactus,  quum  se  in 
mediam  concionem  intulisset,  abstinere  suetus  ante  tali- 
bus conciliis  : 

XlIV.  Ardeates,  inquit,  reteres  amici , novi  etiam  cives 
mei , quando  et  vestrum  beneficium  ita  tulit,  et  fortuna  hoc 
egit  mea,  nemo  vestrum  conditionis  meae  oblitum  me  huc 
processisse  putet : sed  res  ac  periculum  commune  cogit,  quod 
quisque  possit  in  re  trepida  praesidii,  in  medium  conferre. 
Et  (piando  ego  vobis  pro  tantis  vestris  in  me  meritis  gra- 
tiam referam , si  nunc  cessavero  1 aut  ubi  usus  erit  mei 
vobis,  si  in  bello  non  fuerit  ? Hac  arte  in  patiia  steti ; et, 
invictus  bello,  in  pace  ab  ingratis  civibus  pulsus  sum.  Vo- 
bis autem,  .Ardeates,  fortuna  oblata  est,  et  pro  tantis  pri- 
stinis populi  romani  beneficiis,  quanta  ipsi  meministis,  ( nec 

enim  exprobranda  apud  memores  sunt)  gratiae  referendae, 
et  huic  urbi  decus  ingens  belli  ex  hoste  communi  pariencli. 
Quae  effuso  agmine  adventat,  gens  est,  cui  natura  corpora 
emimosque  magna  magis,  quam  firma,  dederit : eo  in  cer- 
tamen omne  plus  terroris,  quam  cirium  ferunt.  Argumento 
sit  clades  romana.  Patentem  cepere  urbem ; ex  arce  Ca- 
pitolioque  his  exigua  resistitur  manu.  Jam  obsidionis  taedio 
victi  abscedunt,  vagique  per  agros  palantur.  Cibo  vinoque 
raptim  hausto  repleti,  ubi  nox  appetit,  prope  rivos  aqua- 
rum, sine  munimento,  sine  stationibus  ac  custodiis,  passim 
ferarum  ritu  sternuntur,  nunc  ab  secundis  rebus  magis  etiam 
solito  incauti.  Si  vobis  in  animo  est  tueri  moenia  vestra, 
nec  pati  hacc  omnia  Galliam  fieri,  prima  vigilia  capite 
arma  frequentes : me  sequimini  ad  caedem,  non  ad  pu- 
gnam. Nisi  vinctos  somno,  velut  pecudes,  trucidandos  tra- 
didero, non  recuso  eundem  Ardeae  rerum  mearum  exitum, 
quem  Romae  habui. 

XLV.  Aequis  iniquisque  persuasum  erat,  tantum  bello 
virum  neminem  usquam  ea  tempestate  esse.  Concione 
dimissa,  corpora  curant,  intenti,  quam  mox  signum  da- 
retur : quo  dato,  primae  silentio  noctis  ad  portas  Camillo 
praesto  fuere.  Egressi,  haud  procul  urbe,  sicut  praedic- 
tum erat , castra  Gallorum , intuta  neglectaque  ab  omni 
parte  nacti,  clamore  invadunt.  Nusquam  proelium,  om- 
nibus locis  caedes  est:  nuda  corpora  ct  soluta  somno 
trucidantur.  Extremos  tamen  pavor  cubilibus  suis  exci- 
tos, quae  aut  unde  vis  esset,  ignaros,-  in  fugam,  et  quos- 
dam in  hostem  ipsum  improvidos  tulit.  Magna  pars  in 
agrum  antiatem  delati,  incursione  ab  oppidanis  in  pala- 
tos facta,  circumveniuntur.  Similis  in  agro  veienti  Tu- 
scorum facta  strages  est : qui  urbis,  iam  prope  quadrin- 
gentesimum annum  vicinae,  oppressae  ab  hoste  invisitato 
inauditoque,  adeo  nihil  miseriti  sunt,  ut  in  agrum  ro- 
manum  eo  tempore  incursiones  facerent,  plenique  prae- 
dae Veios  etiam,  praesidiumque  et  spem  ultimam  ro- 
maui  nominis,  in  animo  habuerint  oppugnare.  Viderant 
eos  milites  romani,  vagantes  per  agros  et  congregatos 
agmine,  praedam  prae  se  agentes,  et  castra  cernebant 
haud  procul  Veiis  posita.  Inde  primum  miseratio  sui, 
deinde  indignitas,  atque  ex  ea  ira  animos  cepit,  Elru- 

scisne  etiam,  /t  quibus  bellum  gallieum  in  se  avertissent, 
ludibrio  esse  clades  suas  ? Vix  temperavere  animis,  quin 
extemplo  impetum  facerent : compressique  a Caedicio 
centurione,  quem  sibimet  ipsi  praefecerant,  rem  in  noe- 
tem  sustinuere.  Tantum  par  Camillo  defuit  auctor  ; ce- 
tera eodem  ordine  eodemque  fortunae  eventu  gesta.  Quin 
etiam,  ducibus  captivis,  qui  caedi  nocturnae  superfue- 
rant,  ad  aliam  manum  Tuscorum  ad  Salinas  profecti, 
nocte  insequenti  ex  improviso  maiorem  caedem  edidere, 
duplicique  victoria  ovantes  Veios  redeunt. 

XLV1.  Romae  inierim  plerumque  obsidio  segnis  et 
utrimque  silentium  esse,  ad  id  tantum  intentis  (lallis,  ne 
quis  hostium  evadere  inter  stationes  posset : quum  re- 
pente invenis  romanus  admiratione  in  se  cives  hostesquo 
convertit.  Sacrificium  erat  statum  in  Quirinali  colle  genti 
Fabiae.  Ad  id  faciendum  C.  Fabius  Dorso,  gabino  cinc- 
tu , sacra  manibus  gerens,  quum  de  Capitolio  descen- 
disset, per  medias  boslium  stationes  egressus,  nihil  ad 
* vocem  cuiusquam  terroremve  motus,  in  Quirinalem 'col- 
lem pervenit : ibique  omnibus  solemniter  peractis,  ea- 
dem revertens  similiter  constanti  vultu  graduque,  satis 
sperans  propitios  esse  deos,  quorum  cultum  ne  mortis 
quidem  metu  prohibitus  deseruisset,  in  Capitolium  ad 
suos  rediit,  seu  attonitis  Callis  miraculo  audaciae,  seu 
religione  etiam  motis,  cuius  haudquaquam  negligens  est 
gens.  Veiis  inierim  non  animi  tantum  in  dies,  sed  etiam 
vires,  crescebant : nec  Romanis  solum  eo  convenientibus 
ex  agris,  qui  a proelio  adverso  aut  clade  captae  urbis 
palati  fuerant,  sed  etiam  ex  Latio  voluntariis  confluen- 
tibus, ut  in  parte  praedae  essent.  Maturum  iam  videba- 
tur, repeti  patriam  eripique  ex  hostium  manibus : sed 
corpori  valido  caput  deerat,  f ocus  ipse  admonebat  Ca- 
milli, et  magna  pars  militum  erat,  qui  ductu  auspicid- 
que  eius  res  prospere  gesserant : et  Caedicius  negare, 
se  commissurum,  cur  sibi  aut  deorum  aut  hominum  quis- 
quam imperium  finiret  potius,  quam  ipse  memor  ordi- 
nis sui  posceret  imperatorem.  Consensu  omnium  placuit, 
ab  Ardea  Camillum  acciri ; sed  antea  consulto  senatu, 
qui  Romae  esset  : adeo  regebat  omnia  pudor,  discrimi- 
naque rerum  prope  perditis  rebus  servabant.  Ingenti  pe- 

riculo  transeundum  per  hostium  custodias  erat.  Ad  eam 
rem  Pontius  Cominius,  impiger  iuvenis,  operam  pollici- 
tus, incubans  cortici,  secando  Tiberi  ad  urbem  defertur. 
Inde,  qua  proximum  fuit  a ripa,  per  praeruptum,  eoque 
neglectum  hostium  custodiae,  saxum  in  Capitolium  eva- 
dit : et,  ad  magistratus  ductus,  mandata  exercitus  edit. 
Accepto  inde  senatus  decreto,  ut  et,  comitiis  curiatis  re- 
vocatus de  exsilio,  iussu  populi  Camillus  dictator  extem- 
plo diceretur,  militesque  haberent  imperatorem,  quem 
vellent,  eadem  degressus  nuntius  Veios  contendit : mis- 
siquc  Ardeam  legati  ad  Camillum,  Veios  cum  perduxere: 
seu  (quod  magis  credere  libet,  non  prius  profectum  ab 
Ardea,  quam  comperit  legem  latam ; quod  nec  iniussu 
populi  mutari  finibus  posset,  nec,  nisi  dictator  dictus, 
auspicia  in  exercitu  habere)  lex  curiata  lata  est,  dicta- 
torque  absens  dictus. 

XLVII.  Dum  haec  Veiis  agebantur,  interim  arx  Ro- 
mae Capitoliumque  in  ingenti  periculo  fuit.  Namque 
Galli,  seu  vestigio  notato  humano,  qua  nuntius  a Veiis 
pervenerat,  seu  sua  sponte  animadverso  ad  Carmentis 
saxo  ascensu  aequo,  nocte  sublustri,  quum  primo  iner- 
mem, qui  tentaret  viam,  praemisissent,  tradentes  inde 
anna,  ubi  quid  iniqui  esset,  alterni  innisi,  sublevantes- 
que  in*  vicem  et  trahentes  alii  alios,  prout  postularet 
locus;  tanto  silentio  in  summum  evasere,  ut  non  custo- 
des solum  falleront,  sed  no  canes  quidem,  sollicitum  ani- 
mal ad  nocturnos  strepitus,  excitarent.  Anseres  non  fe- 
fellere, quibus  sacris  lunoni  in  summa  inopia  cibi  tamen 
abstinebatur.  Quae  res  saluti  fuit.  Namque  clangore  eo- 
rum alarumque  crepitu  excitus  M.  Manlius,  qui  trien- 
nio ante  consul  fuerat,  vir  bello  egregius,  armis  arrep- 
tis, simul  ad  arma  ceteros  ciens,  vadit ; et,  dum  ceteri 
trepidant,  Gallum,  qui  iam  in  summo  constiterat,  um- 
bone ictum  deturbat.  Cuius  casus  prolapsi  quum  proxi- 
mos sterneret,  trepidantes  alios,  armisque  omissis  saxa, 
quibus  adhaerebant,  manibus  amplexos,  trucidat,  lamque 
et  alii  congregati  telis  missilibusque  saxis  proturbare 
hostes,  ruinaque  tota  prolapsa  acies  in  praeceps  deferri. 
Sedato  deinde  tumultu,  reliquum  noctis  (quantum  in  tur- 
batis montibus  poterat,  quum  praeteritum  quoque  peri- 

culum  sollicitaret)  quieti  datum  est.  Luce  orta,  vocatis 
classico  ad  concilium  militibus  ad  tribunos,  quum  et 
recte  et  perperam  facto  pretium  deberetur ; Manlius 
primum  ob  virtutem  laudatus  donatusque,  non  ab  tribu- 
nis  solum  militum,  sed  consensu  etiam  militari  : cui  uni- 
versi selibras  farris  et  quartarios  vini  ad  aedes  eius,  quae 
in  arce  erant,  contulerunt : rem  dictu  parvam,  ceterum 
inopia  fecerat  eam  argumentum  ingens  caritatis,  quum, 
se  quisque  victu  suo  fraudans,  detractum  corpori  atque 
usibus  necessariis  ad  honorem  unius  viri  conferret.  Tum 
vigiles  eius  loci,  qua  fefellerat  ascendens  hostis,  citati  : 
et  quum  in  omnes  more  militari  se  animadversurum  Q. 
Sulpicius  tribunus  militum  pronuntiasset ; consentiente 
clamore  militum,  in  unum  vigilem  coniicientium  culpam, 
deterritus,  a ceteris  abstinuit : reum  haud  dubium  eius 
noxae,  approbantibus  cunctis,  de  saxo  deiecit.  Inde 
intentiores  utrimque  custodiae  esse;  et  apud  Gallos, 
quia  vulgatum  erat,  inter  Veios  Komamque  nuntios 
commeare;  et  apud  Uomanos,  ab  nocturni  periculi 
memoria. 

XLVIII.  Sed  ante  omnia  obsidionis  bellique  mala  fa- 
mes utrumque  exercitum  urgebat : Gallos  pestilentia 
etiam,  quum  loco  iacente  inter  tumulos  castra- habentes, 
tum  ab  incendiis  torrido  et  vaporis  pleno,  cineremque, 
non  pulverem  modo,  ferente,  quum  quid  venti  motum 
esset:  quorum  intolerantissima  gens,  humorique  ac  fri- 
gori assueta,  quum  aestu  et  angore  vexata,  vulgatis  velut 
in  pecua  morbis  moreretur,  iam  pigritia  singulos  sepe- 
liendi promiscue  acervatos  cumulos  hominum  urebarfl : 
bustorumque  inde  Gallicorum  nomine  insignem  locum 
fecere.  Induciae  deinde  cum  Romanis  factae,  et  colloquia 
permissu  imperatorum  habita : in  quibus  quum  identi- 
dem Galli  famem  obiicerent,  eaque  necessitate  ad  dedi- 
tionem vocarent,  dicitur  avertendae  eius  opinionis  causa 
mullis  locis  panis  de  Capitolio  iaclatus  esse  in  hostium 
stationes.  Sed  iam  neque  dissimulari,  neque  ferri  ultra 
fames  poterat.  Itaque,  dum  dictator  delectum  per  se  Ar- 
deae habet,  magistrum  equitum  L.  Valerium  a Veiis  ab- 
ducere exercitum  iubet,  parat,  instruitque,  quibus  haud 
impar  adoriatur  hostes  : interim  Capitolinus  exercitus, 

stationibus  vigiliisquo  fessus,  superatis  la  i.cn  humanis 
omnibus  malis,  quum  famem  unant  natura  vinci  non  si- 
neret, diem  de  die  prospectans,  ecquod  auxilium  ab  dic- 
tatore appareret ; postremo  spe  quoque  iam , non  solum 
cibo,  deliciente,  et,  quum  stationes  procederent,  prope 
obruentibus  iniirmum  corpus  armis,  vel  dedi,  vel  redimi 
se,  quacunque  pactione  possent,  iussil ; iactantibus  non 
obscure  Gallis,  haud  magna  mercede  se  adduci  posse, 
ut  obsidionem  relinquant.  Tum  senatus  habitus,  tribu- 
uisque  militum  negotium  datum,  ut  paciscerentur.  Inde 
inter  Q.  Sulpicium  tribunum  militum  et  Brennum  regu- 
lum Gallorum  colloquio  transacta  res  est,  et  mille  pondo 
auri  pretium  popufi  gentibus  mox  imperaturi  factum.  Rei, 
foedissimae  per  se,  adiecta  indignitas  est.  Pondera  ab 
(rallis  allata  iniqua,  et,  tribuno  recusante,  additus  ab  in- 
solente  Gallo  ponderi  gladius : auditaque  intoleranda 
Romanis  vox,  Vae  victis  esse. 

XL1X.  Sed  diique  et  homines  prohibuero  redemptos 
vivere  Romanos : nam  forte  quadam,  priusquam  infanda 
mercos  perficeretur,  per  altercationem  nondum  omni  auro 
appenso,  dictator  intervenit ; auferrique  aurum  de  me- 
dio, et  Gallos  summoveri  iubet.  Quum  illi  renitentes 
pactos  dicerent  sese,  negat  eam  pactionem  ratam  esse, 
quae,  postquam  ipso  dictator  creatus  esset,  iniussu  suo 
ab  inferioris  iuris  magistratu  facta  esset : denuntiatque 
Gallis,  ut  se  ad  proelium  expediant.  Suos  in  acervum 
coniicere  sarcinas,  et  arma  aptare,  ferroque,  non  auro, 
recuperare  patriam  iubet,  in  conspectu  habentes  fana 
de&m,  et  coniuges  et  liberos,  et  solum  patriae  deforme 
belli  malis,  et  omnia,  quae  defendi  repetique  et  ulcisci 
fas  sit.  Instruit  deinde  aciem,  ut  loci  natura  patiebatur, 
in  semirutae  solo  urbis  et  natura  inaequali  ; et  omnia, 
quae  arte  belli  secunda  suis  eligi  praepararive  poterant, 
providit.  Galli,  nova  re  trepidi,  arma  capiunt,  iraque 
inagis,  quam  consilio,  in  Romanos  incurrunt,  larn  ver- 
terat fortuna,  iam  deorum  opes  humanaque  consilia  rem 
rotnanam  adiuvabant.  Igitur  primo  concursu  haud  ma- 
iore momento  fusi  Galli  sunt,  quam  ad  Alliam  vicerant, 
lustiore  altero  deinde  proelio  ad  octavum  lapidem  Ga- 
bina via,  quo  se  ex  fuga  contulerant,  eiusdem  ductu  au- 

spicioque  Camilli  vincuntur.  Ibi  caedes  omnia  obtinuit  : 
castra  capiuntur,  et  ne  nuntius  quidem  cladis  relictus. 
Dictator,  recuperata  ex  hostibus  patria,  triumphans  in 
urbem  redit : iuterque  iocos  militares,  quos  inconditos 
iaciunt,  Romulus  ac  parens  patriae  conditorquc  alter  ur- 
bis haud  vanis  laudibus  appellatur.  Servatam  deinde 
bello  patriam  iterum  in  pace  haud  dubie  servavit,  quum 
prohibuit  migrari  Veios,  et  tribunis  rem  intentius  agen- 
tibus post  incensam  urbem,  et  per  se  inclinata  magis 
plebe  ad  id  consilium  : eaque  causa  fuit  non  abdicandae 
post  triumphum  dictaturae,  senatu  obsecrante,  ne  rem- 
publicam  in  incerto  relinqueret  statu. 

L.  Omnium  primum,  ut  erat  diligentissimus  religio- 
num cultor,  quae  ad  deos  immortales  pertinebant,  retu- 
lit; et  senatusconsultum  facit,  Fana  omnia , quod  ea  hosti* 
possedisset , restituerentur,  terminarentur,  crpiarcnturque, 
expiatioque  eorum  in  libris  per  duumviros  quaereretur : cum 
Caeretibus  hospitium  publice  fieret,  quod  sacra  populi  ro- 
mani  ac  sacerdotes  recepissent,  beneficioque  eius  populi  non 
intermissus  honos  de&m  immortalium  esset : ludi  Capitolini 
fierent,  quod  Iupiter  optimus  maximus  suam  sedem  atque 
arcem  populi  romani  in  re  trepida  tutatus  esset : ' colle- 
(fiumque  ad  eam  rem  M.  Furius  dictator  constitueret  ex 
iis,  qui  in  Capitolio  atque  arce  habitarent.  Expiandae 
etiam  vocis  nocturnae,  quae  nuntia  cladis  ante  bellum 
gallicum  audita  negleclaque  esset,  mentio  illata,  iossum- 
que  templum  in  Nova  via  Aio  Locutio  fieri.  Aurum, 
quod  Gallis  ereptum  erat,  quodque  ex  aliis  templis  inter 
trepidationem  in  Iosis  cellam  collatum,  quum,  in  quae 
referri  oporteret,  confusa  memoria  esset,  sacrum  omne 
iudicatum,  et  sub  lovis  sella  poni  iussum.  Iam  ante  in 
eo  religio  civitatis  apparuerat,  quod,  quum  in  publico 
deesset  aurum,  ex  quo  summa  pactae  mercedis  Gallis 
confieret,  a matronis  collatum  acceperant,  ut  sacro  auro 
abstineretur.  Matronis  gratiae  actae,  honosque  additus, 
ut  earum,  sicut  virorum,  post  mortem  solemnis  laudatio 
esset.  Iis  peractis,  quae  ad  deos  pertinebant,  quaeque 

E er  senatum  agi  poterant ; tum  demum,  agitantibus  tri- 
unis  plebem  assiduis  concionibus,  ut,  relictis  ruinis, 
in  urbem  paratam  Veios  transmigrarent,  in  concionem, 


LIB.  V.  CAP.  u.  305 

universo  senatu  proseqnente,  escendit,  atque  ita  verba 
fecit : 

IA.  Adeo  mihi  acerbae  sunt,  Quirites,  contentiones  cum 
tribunis  plebis,  ut  nec  tristissimi  exsilii  solatium  aliud  ha- 
buerim, quoad  Ardeae  vixi,  quam  quod  procul  ab  his  cer- 
taminibus eram : et  ob  eadem  haec,  non,  si  me  senatuscon- 
sulto populique  iussu  revocaretis,  rediturus  unquam  fuerim. 
Nec  nunc  me,  ut  redirem,  mea  voluntas  mutata,  sed  ve- 
stra fortuna  perpulit : quippe,  ut  in  sua  sede  maneret  pa- 
tria, id  agebatur ; non  ut  ego  utique  in  patria  essem.  Et 
nunc  quiescerem  ac  tacerem  libenter,  nisi  haec  quoque  pro 
patria  dimicatio  esset : cui  deesse,  quoad  vita  suppetat,  aliis 
turpe,  Camillo  etiam  nefas  est.  Quid  enim  repetiimus  1 quid 
obsessam  ex  hostium  manibus  eripuimus , si  recuperatam 
ipsi  deserimus  ? et  quum,  victoribus  Gallis,  capta  tota  urbe, 
Capitolium  tamen  atque  arcem  diique  et  homines  romani 
tenuerint,  habitaverint : victoribus  Romanis,  recuperata  urbe, 
arx  quoque  et  Capitolium  deseretur?  et  plus  vastitatis  huic* 
urbi  secunda  nostra  fortuna  faciei,  quam  adversa  fecit  ? 
Equidem,  si  nobis  cum  urbe  simul  positae  traditaeque  per 
manus  religiones  nullae  essent,  tamen  tam  evidens  numen 
hac  tempestate  rebus  adfuit  romanis,  ut  omnem  negligcn- 
tiani  divini  cultus  exemptam  hominibus  putem.  Intuemini 
enim  horum  deinceps  annorum  vel  secundas  res,  vel  adver- 
sas : invenietis  omnia  prospere  evenisse  sequentibus  deos, 
adversa  spernentibus.  Jam  omnium  primum  v ciens  bellum 
(per  quot  annos,  quanto  labore  gestum  !)  non  ante  cepit  fi- 
nem, quam  monitu  deorum  aqua  ex  lacu  albano  emissa 
est.  Quid  haec  tandem  urbis  nostrae  clades  nova  ? num  ante 
exorta  est,  quam  spreta  vox  coelo  emissa  de  adventu  Gal- 
lorum ? quam  gentium  ius  ab  legatis  nostris  violatum  ? quam 
a nobis,  quum  .vindicari  deberet,  eadem  negligentia  deorum 
praetermissum  ? Igitur  victi  captique  ac  redempti  tantum 
poenarum  diis  hominibusque  dedimus,  ut  terrarum  orbi  do- 
cumento essemus.  Adversae  deinde  res  admonuerunt  religio- 
num. Confugimus  in  Capitolium  ad  deos,  ad  sedem  loris 
optimi  maximi : sacra  m ruina,  rerum  nostrarum  alia  ter- 
rae celavimus,  alta,  avecta  in  finitimas  urbes,  amovimus  ab 
hostium  oculis.  Deorum  cultum,  deserti  ab  diis  hominibus - 
que,  tamen  non  intermisimus.  Reddidere  igitur  patriam,  et 

victoriam , et  antiquum  belli  decus  amissum ; et  in  hostes, 
qui  caeci  avaritia  in  pondere  auri  foedus  ac  fidem  fefelle- 
runt, verterunt  terrorem  fugamque  et  caedem. 

L1I.  Haec  culti  neglectique  numinis  tanta  monumenta  in 
rebus  humanis  cernentes,  ecquid  sentitis,  Quirites,  quantum 
vixdum  e naufragiis  prioris  culpae  cladisque  emergentes  pa- 
remus nefas  ? Urbem  auspicato  inauguratoque  conditam 
habemus : nullus  locus  in  ca  non  religionum  deorumque  est 
plenus  : sacrificiis  solemnibus  non  dies  magis  stati,  quam 
loca  sunt,  in  quibus  fiant.  Hos  omnes  deos,  publicos  priva- 
tosque, Quirites,  desci  turi  estis  ? Quam  par  vestrum  factum 
est,  quod  in  obsidione  nuper  in  egregio  adolescente  C.  Fa- 
bio, non  minore  hostium  admiratione,  quam  vestra,  con- 
spectum est ; quum  inter  gallica  tela  degressus  ex  arce  so- 
lemne  Fabiae  gentis  in  colle  Quiiinali  obiit  ? An  gentilitia 
sacra  ne  in  bello  quidem  intermitti,  publica  sacra  et  ro- 
manos  deos  etiam  in  pace  deseri  placet  ? et  pontifices  fla- 
* minesque  negligentiorcs  publicarum  religionum  esse,  quam 
privatus  in  solemni  gentis  fuerit  ? Forsitan  aliquis  dicat, 
aut  Veiis  ea  nos  facturos,  aut  huc  inde  missuros  sacerdo- 
tes nostros,  qui  faciant : quorum  neutrum  fieri  salvis  cae- 
rimoniis potest.  Et  nc  omnia  generatim  sacra  omnesque  per- 
censeam deos;  in  lovis  epulo  num  alibi,  quam  in  Capito- 
lio, pulvinar  suscipi  potest  ? Quid  de  aeternis  Vestae  igni- 
bus signoque,  quoa  imperii  pignus  custodia  cius  templi  te- 
netur loquar  ? quid  de  ancilibus  vestris,  Mars  Gradive, 
tuque  Quirine  pater  ? Haec  omnia  in  profano  deseri  pla- 
cet sacra,  aequalia  urbi,  quaedam  vetustiora  origine  urbis 1 
Et  videte,  quid  inter  nos  ac  maiores  intersit.  Illi  sacra  quae- 
dam in  monte  albano  lavinioque  nobis  facienda  tradide- 
runt. An  ex  hostium  urbibus  Romam  ad  nos  transferri  sa- 
cra religiosum  fuit : hinc  sine  piaculo  in  hostium  urbem 
Veios  transferemus  ? Recordamini,  agitedum , quoties  sacra 
instaurentur,  quia  aliquid  ex  patrio  ritu  negligentia  casuve 
praetermissum  est.  Modo  quae  res,  post  prodigium  albani 
larus,  nisi  instauratio  sacrorum  auspiciorumque  renovatio, 
affectae  veienti  bello  reipublicae  remedio  fuit  1 At  etiam, 
tanquam  veterum  religionum  memores,  et  peregrinos  deos 
transtulimus  Romam,  et  instituimus  novos.  luno  Regina, 
transvecta  a Veiis,  nuper  in  Aventino  quam  insigni  oh  ex- 

cellens  matronarum  studium  eelebrique  dedicuta  est  die  ? 
Aio  Locutio  templum,  propter  coelestem  vocem  exauditam 
in  Nova  via,  iussimus  fieri  : Capitolinos  ludos  solemnibus 
aliis  addidimus ; collegiumque  ad  id  novum,  auctore  sena- 
tu, condidimus.  Quid  horum  opus  fuit  suscipi,  si  una  cum 
(rallis  urbem  romanam  relicturi  fuimus  ? si  non  voluntate 
mansimus  in  Capitolio  per  tot  menses  obsidionis  1 si  ab  ho- 
stibus metu  retenti  sumus  ? De  sacris  loquimur  et  de  tem  - 
piis : quid  tandem  de  sacerdotibus  ? Nonne  in  mentem  ve- 
nit, quantum  piaculi  committatur  ? Vestalibus  nempe  una 
illa  sedes  est,  ex  qua  eas  nihil  unquam,  praeterquam  urbs 
capta,  movit.  Flamini  Diali  noctem  unam  manere  extra 
urbem  nefas  est.  Hos  Veientes  pro  Romanis  facturi  estis  sa- 
cerdotes, el  Vestales  tuae  te  deserent,  Vesta?  et  flamen  per- 
egre habitando  in  singulas  noctes  tantum  sibi  reique  pu- 
blicae piaculi  contrahet  ? Quid  al  a,  quae  auspicato  agi- 
mus omnia  fere  intra  pomoerium,  cui  oblivioni,  aut  cui  ne- 
gligentiae  damus  ? Comitia  curiata,  quae  rem  militarem 
continent ; comitia  centuriata,  quibus  consules  tribunosque 
militares  creatis,  ubi  auspicato,  nisi  ubi  assolent,  fieri  pos- 
sunt? Veiosne  haec  transferemus  ? an  comitiorum  cama  po- 
pulus tanto  incommodo  in  desertam  hanc  ab  diis  hommi- 
busque  urbem  conveniet  ? 

LIII.  S-d  res  ipsa  cogit  vastam,  incendiis  ruinisque  re- 
linquere urbem,  et  ad  integra  omnia  Veios  migrare,  nec  hic 
aedificando  inopem  plebem  vexare.  Hanc  autem  iaclari  ma- 
gis causam,  quam  veram  esse,  ut  ego  non  dicam,  apparere 
vobis,  Quirites,  puto  ; qui  meministis,  ante  Gallorum  adven- 
tum, salvis  tectis  publicis  privatisque,  stante  incolumi  urbe, 
hanc  eandem  rem  actam  esse,  ut  Veios  transmigraremus. 
Et  videte,  quantum  inter  meam  sententiam  vestramque  in- 
tersit, tribuni.  Vos,  etiamsi  tunc  faciendum  non  fuerit,  nunr 
utique  faciendum  putatis : ego  contra,  (nec  id  mirati  silis 
prius,  quam,  quale  sit,  audierilisj  etiamsi  tunc  migrandum 
fuisset,  incolumi  tuta  urbe,  nunc  has  ruinas  rrlnquendas 
non  censerem.  Quippe  tum  causa  nobis  in  urbem  captam 
migrandi  victoria  esset,  gloriosa  nobis  ac  posteris  nostris; 
nunc  haec  migratio  nobis  misera  ac  turpis,  Gallis  gloriosa 
est.  Non  enim  reliquisse  victores,  sed  amisisse  victi,  patriam 
videbimur  : hoc  ad  Alliam  fuga,  hoc  capta  urbs,  hoc  eir- 

cumsessum  Capitolium  necessitatis  imposuisse,  ut  deserere- 
mus penates  nostros,  exsiliumque  ac  fugam  nobis  ex  eo  loco 
conscisceremus,  quem  tueri  non  possemus.  Et  Galli  evertere 
potuerunt  Romam,  quam  Romani  restituere  non  videbuntur 
potuisse  '!  Quid  restat,  nisi  ut,  si  iam  novis  copiis  veniant, 
(constat  enim  vir  credibilem  multitudinem  esse)  et  habitare 
in  capta  ab  se,  deserta  a vobis,  hac  urbe  velint,  sinatis  ? 
Quid  ? si  non  Galli  hoc,  sed  veteres  hostes  vestri,  Aequi 
Volscive,  faciant,  ut  commigrent  Romam,  velilisne  illos  Ro- 
manos, vos  Veientes  esse  ? An  malitis  hanc  solitudinem  ve- 
stram, quam  urbem  hostium,  esse  ? non  equidem  rideo,  quid 
magis  nefas  sit.  Haec  scelera,  quia  piget  aedificare,  haec 
dedecora  pati  parati  estis  ? Si  tota  urbe  nullum  melius  atn- 
plhisve  tectum  fieri  possit,  quam  casa  illa  conditoris  est 
nostri ; non  m casis,  ritu  pastorum  agresliumrpie,  habitare 
est  satius  inter  sacra  penatesque  vestros,  quam  exsulatum 
publice  ire  1 Maiores  nostri,  convenae  pastoresque,  quum  in 
his  locis  nihil,  praeter  silvas  paludcsquc,  esset,  novam  ur- 
bem tam  brevi  aedificarunt : nos,  Capitolio,  arce  incolumi, 
stantibus  templis  deorum,  aedificare  incensa  piget  ? et,  quod 
singuli  facturi  fuimus,  si  aedes  nostrae  deflagrassent,  hoc  in 
publico  incetidio  universi  recusamus  facere  ? 

LIV.  Quid  tandem  ? si  fraude,  si  casu  Veiis  incendium 
< rrtum  sit,  venloque  (ut  fieri  potest)  diffusa  flamma  magnam 
partem  urbis  absumat ; Fidenas  inde,  aut  Gabios,  aliamvc 
quam  urbem  quaesituri  sumus,  quo  transmigremus  1 Adeo 
nihil  tenet  solum  patriae,  nec  haec  terra,  quam  matrem 
appellamus ; sed  in  superficie  tignisque  cantas  nobis  pa- 
triae pendet  ? Equidem,  fatebor  vobis,  etsi  minus  iniuriae 
vestrae,  quam  meae  calamitatis,  meminisse  iuvat,  quum 
abessem,  quoticscunque  patria  in  mentem  veniret,  haec  om- 
nia occurrebant,  colles,  campique,  et  Tiberis,  et  assueta 
oculis  regio,  et  hoc  coelum,  sub  quo  natus  educatusque  es- 
sem : quae  vos,  Quirites,  nunc  moveant  potius  caritate  sua, 
ut  maneatis  in  sede  vestra,  quam  postea,  quum  reliqueritis 
ea,  macerent  desiderio.  Non  sine  causa  dii  hominesque  hunc 
urbi  condendae  locum  elegerunt,  saluberrimos  colles,  flumen 
opportunum,  quo  ex  mediterraneis  locis  fruges  devehantur, 
quo  maritimi  commeatus  accipiantur  : mari  vicinum  ad  com- 
moditates, nec  expositum  nimia  propinquitate  ad  pericula 

classium  externarum  ; regionum  Italiae  medium,  ad  incre- 
mentum urbis  natum  unice  locum.  Argumento  est  ipsa  ma- 
gnitudo tam  novae  urbis.  Trecentesimus  sexagesimus  quin- 
tus annus  urbis,  Quirites,  agitur : inter  tot  veterrimos 
populos  tam  diu  bella  geritis  ; quum  interea,  ne  singulas 
loquar  urbes,  non  coniu  net  i cum  Aequis  Volsci,  tot  tam 
valida  oppida,  non  universa  Etruria,  tantum  teira  marique 
pollens,  atque  inter  duo  maria  latitudinem  obtinens  Italiae, 
bello  vobis  par  est.  Quod  quum  ita  sit,  quae  (malum!)  ra- 
tio est,  expertis  alia  experiri,  quum,  iam  ut  virtus  vestra 
transire  alio  possit,  fortuna  certe  loci  huius  transferri  iwn 
possit  ? Hic  Capitolium  est,  ubi  quorulam  capite  humano 
invento  responsum  est,  eo  loco  caput  rerum  summamque  im- 
perii fore.  Hic,  quum  augurato  liberaretur  Capitolium,  In- 
ventas Terminusque  maximo  gaudio  patrum  nostrorum  mo- 
veri se  non  passi : liic  Vestae  ignes,  hic  ancilia  coelo  de- 
missa, hic  omnes  propitii  manentibus  vobis  dii. 

LV.  Movisse  eos  Camillus  quum  alia  oratione,  Ium  ea, 
quae  ad  religiones  pertinebat,  maxime  dicitur.  Sed  rem 
dubiam  decrevit  vox  opportune  emissa  ; quod,  quum  se- 
natus post  paullo  de  bis  rebus  in  curia  Hostilia  habere- 
tur, coliortesque,  ex  praesidiis  revertentes,  forte  agmine 
forum  transirent,  centurio  in  comitio  exclamavit : Signi- 
fer, statue  signum : hic  manebimus  optime.  Qua  voce  au- 
dita, et  senatus,  accipere  se  omen,  ex  curia  egressus,  con- 
clamavit, et  plebs  circumfusa  approbavit.  Antiquata  deinde 
lege,  promiscue  urbs  aedificari  coepta.  Tegula  publice 
praebita  est  : saxi  materiaeque  caedendae,  unde  quisque 
vellet,  ius  factum  ; praedibus  acceptis,  eo  anno  aedificia 
perfecturos.  Festinatio  curam  exemit  vicos  dirigendi, 
dum,  omisso  sui  alienique  discrimine,  in  vacuo  aedifi- 
cant. Ea  est  causa,  ut  veteres  cloacae,  primo  per  publi- 
cum ductae,  nuuc  privata  passim  subeant  lecta  ; forma- 
que urbis  sit  occupatae  magis,  quam  divisae,  similis. 

Res  adversus  Volscos  et  Aequas  ct  Praenestinos  prospere 
gestas  continet.  Quatuor  trious  additae  sunt,  Stellatina, 
Sabatina,  Tromentina,  Arniensis.  M.  Manlius,  qui  Capito- 
lium a Gallis  defenderat,  quum  obstrictos  acre  alieno  li- 
beraret, nexos  exsolveret,  crimine  affectati  regni  damnatus, 
de  saxo  Tarpeio  deiectus  est:  in  cuius  notam  senatuscon- 
sultum factum  est,  ne  cui  de  Manlia  gmte  Marco  cognomen 
esset.  C.  Licinius  et  L.  Sextius  tribuni  plebis  legem  promul- 
garunt, ut  consules  etiam  ex  plebe  fierent,  qui  ex  patribus 
creabantur  : eamque  legem  cum  magna  contentione,  repu- 
gnantibus patribus,  quum  iidem  tribuni  plebis  per  quin- 
quennium soli  magistratus  fuissent,  pertulerunt ; et  pri- 
mus ex  plebe  consul  L.  Sextius  creatus  est.  Lata  est  et 
altera  lex,  ve  cui  plus  quingentis  iugeribus  agri  liceret 
possidere. 

”uac  ab  condita  urbe  Koma  ad  captam  eandem  urbem 
Komani  sub  regibus  primum,  consulibus  deinde  ac  dicta- 
toribus, decemvirisque  ac  tribunis  consularibus  gessere, 
foris  bella,  domi  seditiones,  quinque  libris  exposui : res 
quum  vetustate  nimia  obscuras,  velut  quae  magno  ex  in- 
tervallo loci  vix  cernuntur ; tum  quod  parvae  et  rarae 
per  eadem  tempora  literae  fuere,  una  custodia  fidelis 
memoriae  rerum  gestarum  : et  quod,  etiamsi  quae  in  com- 
mentariis pontificum  aliisque  publicis  privatisque  erant 
monumentis,  incensa  urbe  pleraeque  interiere.  Clariora 
deinceps  certioraque  ab  secunda  origine,  velut  ab  stirpi- 
bus laetius  fcraciusque  renatae  urbis,  gesta  domi  mili- 
tiaeque exponentur.  Ceterum  quo  primo  adminiculo  erecta 
erat,  eodem  innisa  M.  Furio  principe  stetit : neque  eum 
abdicare  se  dictatura,  nisi  anno  circumacto,  passi  sunt. 
Comitia  in  insequentem  annum  tribunos  habere,  quorum 
in  magistratu  capta  urbs  esset,  non  placuit : res  ad  in- 
terregnum rediit.  Quum  civitas  in  opere  ac  labore  assi- 
duo reficiendae  urbis  teneretur,  interim  Q.  Fabio,  simul 

Srimum  magistratu  abiit,  ab  C.  Marcio  tribuno  plebis 
icta  dies  est,  quod  legatus  in  Gallos,  ad  quos  missus 
erat  orator,  contra  ius  gentium  pugnasset : cui  iudicio 
eum  mors,  adeo  opportuna,  ut  voluntariam  magna  pars 
crederet,  subtraxit.  Interregnum  initum.  P.  Cornelius  Sci- 
pio interrex,  et  post  eum  M.  Furius  Camillus.  Is  tribu- 
nos militum  consulari  potestate  creat,  L.  Valerium  Pu- 
blicolam iterum,  L.  Virginium,  P.  Cornelium,  A.  Man- 
lium, L.  Aemilium,  L.  Postumium.  Hi  ex  interregno  quum 
extemplo  magistratum  inissent,  nulla  de  re  prius,  quam 
de  religionibus,  senatum  consuluere.  In  primis  foedera 
ac  leges  (erant  autem  eae  duodecim  tabulae  et  quaedam 
regiae  leges)  conquiri,  quae  comparerent,  iusserunt : alia 

ex  iis  edita  etiam  in  vulgus  : quae  autem  ad  sacra  per- 
tinebant, a pontificibus  maxime,  ut  religione  obstrictos 
haberent  multitudinis  animos,  suppressa.  Tum  de  diebus 
religiosis  agitari  coeptum,  diemque  ante  diem  xv  Calen- 
das Sextiles,  duplici  clade  insignem,  (quo  dic  ad  Creme- 
ram Fabii  caesi,  quo  deinde  ad  Alliam  cum  exitio  urbis 
foede  pugnatum)  a posteriore  clade  Alliensem  appella- 
runt, insignemque  rei  nulli  publice  privatimque  agendae 
fecerunt.  Quidam,  quod  postridie  Idus  Quintiles  non  li- 
lasset  Sulpicius  tribunus  militum,  neque  inventa  pace 
detim  post  diem  tertium  obieclus  hosti  exercitus  roma- 
nus  esset,  etiam  postridie  Idus  rebus  divinis  supersederi 
iussum  : inde,  ut  postridie  Calendas  quoque  ac  Nonas 
eadem  religio  esset,  traditum  putant. 

11.  Nec  diu  licuit  quietis  consilia  erigendae  ex  tam 
gravi  casu  reipublicae  secum  agitare.  Hinc  Volsci,  vete- 
res hostes,  ad  exstinguendum  nomen  romanum  arma 
ceperant ; hinc  Etruriae  principum  ex  omnibus  populis 
coniurationem  de  bello  ad  fanum  Voltumnae  factam,  mer- 
catores afferebant.  Novus  quoque  terror  accesserat  defec- 
tione Latinorum  Hernicorumque  , qui  post  pugnam  ad 
lacum  Regillum  factam,  per  annos  prope  centum  nun- 
quam ambigua  fide  in  amicitia  populi  rumani  fuerant. 
Itaque  quum  tanti  undique  terrores  circumstarent,  appa- 
reretque  omnibus,  non  odio  solum  apud  hostes,  sed  con- 
temptu etiam  inter  socios  nomen  romanum  laborare ; 
placuit  iisdem  auspiciis  defendi  rempublicam,  quibus  re- 
cuperata esset,  dictatoremque  dici  M.  Furium  Camillum. 
Is  dictator  C.  Servilium  Ahalam  magistrum  equitum  di- 
xit : iuslitioque  indicto,  delectum  iuniorum  habuit,  ita  ut 
seniores  quoque,  quibus  aliquid  roboris  superesset,  in 
verba  sua  iuratos  centuriaret.  Exercitum  conscriptum  ar- 
matumque trifariam  divisit.  Partem  unam  in  agro  ve- 
iente  Etruriae  opposuit  : alteram  ante  urbem  castra  lo- 
care iussit.  Tribunus  militum  his  A.  Manlius ; illis,  qui 
adversus  Etruscos  mittebantur,  L.  Aemilius  praepositus: 
tertiam  partem  ipse  ad  Volscos  duxit,  nec  procul  ab  La- 
nuvio (ad  Moecium  is  locus  dicitur)  castra  oppugnare  est 
adortus.  Quibus,  ab  contemptu,  quod  prope  omnem  de- 
letam a Gallis  romanam  iuventutem  creoerent,  ad  bel- 

Ium  profectis,  tantum  Camillus  auditus  imperator  terro- 
ris intulerat,  ut  vallo  se  ipsi,  vallum  congestis  arboribus 
sepirent,  ne  qua  intrare  ad  munimenta  hostis  posset. 
Quod  ubi  animadvertit  Camillus,  ignem  in  obiectam  se- 
pem coniici  iussit : et  forte  erat  vis  magna  venti  versa 
in  hostem.  Itaque  non  aperuit  solum' incendio  viam,  sed, 
flammis  in  castra  tendentibus,  vapore  etiam  ac  fumo  cre- 
pituque viridis  materiae  flagrantis,  ita  consternavit  ho- 
stes, ut  minor  moles  superantibus  vallum  in  castra  Vol- 
scorum Romanis  fuerit,  quam  transcendentibus  sepem 
incendio  absumptam  fuerat.  Fusis  hostibus  caesisque, 

auum  castra  impetu  cepisset  dictator,  praedam  militi 
edit,  quo  minus  speratam,  minime  largitore  duce,  eo 
militi  gratiorem.  Persecutus  deinde  fugientes,  quum  om- 
nem volscum  agrum  depopulatus  esset,  ad  deditionem 
Volscos  septuagesimo  demum  anno  subegit.  Victor  ex  Vol- 
scis in  Aequos  transiit,  et  ipsos  bellum  molientes : exer- 
citum eorum  ad  Bolas  oppressit ; nec  castra  modo,  sed 
urbem  etiam  aggressus,  impetu  primo  cepit. 

III.  Quum  in  ea  parte,  in  qua  caput  rei  romanae  Ca- 
millus erat,  ea  fortuna  esset,  aliam  in  partem  terror  in- 
gens ingruerat.  Etruria  prope  omnis  armata  Sutrium, 
socios  populi  romani,  obsidebat  : quorum  legati,  opem 
rebus  affectis  orantes,  quum  senatum  adissent,  decretum 
tulere,  ut  dictator  primo  quoque  tempore  auxilium  Su- 
trinis ferret.  Cuius  spei  moram  quum  pati  fortuna  obses- 
sorum non  potuisset , confectaque  paucitas  oppidanorum 
opere,  vigiliis,  vulneribus,  quae  semper  eosdem  urge- 
bant, per  pactionem  urbe  hostibus  tradita,  inermes  cum 
singulis  emissi  vestimentis,  miserabili  agmine  penates 
relinquerent ; eo  forte  tempore  Camillus  cum  exercitu 
romano  intervenit.  Cui  quum  se  moesta  turba  ad  pedes 
provolvisset,  principumque  orationem,  necessitate  ultima 
expressam,  fletus  mulierum  ac  puerorum,  qui  exsilii  co- 
mites trahebantur,  excepisset;  parcere  lamentis  Sutrinos 
iussit : Etruscis  se  luctum  lacrimasque  ferre.  Sarcinas 
inde  deponi,  Sutrinosque  ibi  considere,  modico  praesidio 
relicto,  arma  secum  militem  ferre  iubet.  Ita  expedito 
exercitu  profectus  ad  Sutrium,  id  quod  rebatur,  soluta 
omnia,  rebus  ut  fit  secundis,  invenit : nullam  stationem 
Vol  i.  14 

ante  moenia,  patentes  portas,  victorem  vagum  praedam 
ex  hostium  tectis  egerentem.  Iterum  igitur  eodem  die 
Sutrium  capitur  : victores  Etrusci  passim  trucidantur  ab 
novo  hoste,  neque  se  conglobandi,  coeundique  in  unam, 
aut  arma  capiendi  datur  spatium.  Quum  pro  se  quisque 
tenderent  aa  portas,  si  qua  forte  se  in  agros  eiicere  pos- 
sent, clausas  (id  enim  primum  dictator  imperaverat)  por- 
tas inveniunt.  Inde  alii  arma  capere,  alii,  quos  forte  ar- 
matos tumultus  occupaverat,  convocare  suos,  ut  proelium 
inirent : quod  accensum  ab  desperatione  hostium  fuisset, 
ni  praecones,  per  urbem  dimissi,  poni  arma,  et  parci 
inermi  iussissent,  nec  praeter  armatos  -quemquam  vio- 
lari. Tum  etiam,  quibus  animi  in  spe  ultima  obstinati  ad 
decertandum  fuerant,  postquam  data  spes  vitae  est,  iactare 
passim  arma,  inermcsque,  quod  tutius  fortuna  fecerat,  se 
hosti  offerre.  Magna  multitudo  in  custodias  divisa  : op- 
pidum ante  noctem  redditum  Sutrinis  inviolatum  inte- 
grumque  ab  omni  clade  belli,  quia  non  vi  captum,  sed 
traditum  per  conditiones  fuerat. 

IV.  Camillus  in  urbem  triumphans  rediit,  trium  simul 
bellorum  victor.  Longe  plurimos  captivos  ex  Etruscis  ante 
currum  duxit.  Quibus  sub  hasta  venundatis,  tantum  ae- 
ris redactum  est,  ut,  pretio  pro  auro  matronis  persoluto, 
ex  eo,  quod  supererat,  tres  paterae  aureae  factae  sint : 
quas,  cum  titulo  nominis  Camilli,  ante  Capitolium  incen- 
sum in  Iovis  cella  constat  ante  pedes  Iunonis  positas 
fuisse.  Eo  anno  in  civitatem  accepti,  qui  Veientium  Ca- 
penatiumque  ac  Faliscorum  per  ea  bella  transfugerant 
ad  Romanos,  agerque  iis  novis  civibus  assignatus.  Revo- 
cati quoque  in  urbem  senatusconsulto  a Veiis,  qui  aedi- 
ficandi Romae  pigritia,  occupatis  ibi  vacuis  tectis,  Veios 
sc  contulerant  Iit  primo  fremitus  fuit  aspernantium  im- 
perium : dies  deinde  praestituta  capitalisque  poena,  qui 
non  romigrasset  Romam,  ex  ferocibus  universis  singulos, 
metu  suo  quemque,  obedicnles  fecit.  Et  Roma  quum  fre- 
quentia crescere,  tum  tota  simul  exsurgere  aedificiis,  et 
republica  impensas  adiuvante,  ct  aedilibus  velut  publi- 
cum exigentibus  opus,  et  ipsis  privatis  (admonebat  eniin 
desiderium  usus)  festinantibus  ad  effectum  operis:  intraque 
annum  nova  urbs  stetit.  Exitu  anni  comitia  tribunorum 

militum  consulari  potestate  habita.  Creati  T.  Quinctius 
Cincinnatus,  Q.  Servilius  Fidenas  quintum,  L.  lulius  Iu- 
lus, L.  Aquillius  Corvus,  L.  Lucretius  Tricipitinus,  Ser. 
Sulpicius  Rufus.  Exercitum  alterum  in  Aequos,  non  ad 
bellum,  (victos  namque  se  fatebantur)  sed  ab  odio  ad 
pervastandos  fines,  ne  quid  ad  nova  consilia  relinquerent 
virium,  duxero : alterum  in  agrum  tarquiniensem.  Ibi 
oppida  Etruscorum,  Cortuosa  et  Contenebra,  vi  capta  di- 
rutaque.  Ad  Cortuosam  nihil  certaminis  fuit.  Improviso 
adorti,  primo  clamore  atque  impetu  cepere  : direptum 
oppidum  atque  incensum  est.  Contenebra  paucos  dies  op- 
pugnationem sustinuit ; laborque  continuus,  non  die  non 
nocte  remissus,  subegit  eos.  Quum  in  sex  partes  divisus 
exercitus  romanus  senis  horis  in  orbem  succederet  proe- 
lio, oppidanos  eosdciu  integro  semper  certamini  paucitas 
fessos  obiiceret ; cessere  tandem,  locusque  invadendi  ur- 
bem Romanis  datus  est.  Publicari  praedam  tribunis  pla- 
cebat : sed  imperium,  quam  consilium,  segnius  fuit.  Dum 
cunctantur,  iam  militum  praeda  erat ; nec,  nisi  per  in- 
vidiam, adimi  poterat.  Eodein  anno,  ne  privatis  tantum 
operibus  cresceret  urbs,  Capitolium  quoque  saxo  qua- 
drato substructum  est : opus  ^el  in  hac  magnificentia  ur- 
bis conspiciendum. 

V.  Iam  et  tribuni  plebis,  civitate  aedificando  occupa- 
ta, conciones  suas  frequentare  legibus  agrariis  conaban- 
tur. Ostentabatur  in  spem  poiuptinus  ager,  tum  primum, 
post  accisas  a Camillo  Volscorum  res,  possessionis  haud 
ambiguae.  Criminabantur,  multo  eum  infestiorem  agrum 
ab  nobilitate  esse,  quam  a Volscis  fuerit ; ab  illis  enim 
tantum,  quoad  vires  et  arma  habuerunt,  incursiones  eo 
factas  : nobiles  homines  in  possessionem  agri  publici  gras- 
sari ; nec,  nisi,  antequam  omnia  praecipiant,  dkisus  sit, 
locum  ibi  plebi  fore.  Haud  magno  opere  plebem  move- 
rant, et  infrequentem  in  foro  propter  aedificandi  curam, 
et  eodem  exhaustam  impensis,  eoque  agri  immemorem, 
ad  quem  instruendum  vires  non  essent.  In  civitate  plena 
religionum,  tum  etiam  ab  recenti  clade  superstitiosis  prin- 
cipibus, ut  renovarentur  auspicia,  res  ad  interregnum 
rediit.  Interreges  deinceps  M.  Manlius  Capitolinus,  Ser. 
Sulpicius  Camerinus,  L.  Valerius  Politus.  Hic  demum 

tribunorum  militum  consulari  potestate  comitia  habuit- 
L.  Papirium,  C.  Cornelium,  C.  Sergium,  L.  Aemilium 
iterum,  L.  Menenium,  L.  Valerium  Publicolam  tertium 
creat.  Hi  ex  interregno  magistratum  occepere.  Eo  anno 
aedes  Martis,  gallico  bello  vota,  dedicata  est  a T.  Quinc- 
tio  duumviro  sacris  faciundis.  Tribus  quatuor  ex  novis 
civibus  additae,  Stellalina,  Tromenlina,  Sabatina,  Ar- 
niensis : eaeque  viginli  quinque  tribuum  numerum  ex- 
plevere. 

VI.  De  agro  pomptino  ab  L.  Sicinio  tribuno  plebis 
actum  ad  frequentiorem  iam  populum,  mobilioremque  ad 
cupiditatem  agri,  quam  fuerat.  Et  de  latino  hernicoquc 
bello  mentio  facta  in  senatu,  maioris  belli  cura,  quod 
Etruria  in  armis  erat,  dilata  est.  Res  ad  Camillum  tri- 
bunum militum  consulari  potestate  rediit.  Collegae  ad- 
diti quinque,  Ser.  Cornelius  Maluginensis,  Q.  Senilius 
Fidenas  sextum,  L.  Quinctius  Cincinnatus,  L.  Horatius 
Pulvillus,  P.  Valerius.  Principio  anni  aversae  curae  ho- 
minum sunt  a bello  elrusco,  quod  fugientium  ex  agro 
pomptino  agmen  repente  illatum  in  urbem  attulit,  An- 
tiates in  armis  esse,  Latinorumque  . populos  iuventutem 
summisisse  ad  id  bellum  ; eo  abnuentes  publicum  fuisse 
consilium,  quod  non  prohibitos  tantummodo  voluntarios 
dicerent  militare,  ubi  vellent.  Desierant  iam  ulla  con- 
temni bella.  Itaque  senatus  diis  agere  gratias,  quod  Ca- 
millus in  magistratu  esset : dictatorem  quippe  dicendum 
eum  fuisse,  si  privatus  esset.  Et  collegae  fateri,  regimen 
omnium  rerum,  ubi  quid  bellici  terroris  ingruat,  in  viro 
uno  esse : sibique  destinatum  in  animo  esse,  Camillo  sum- 
mitterc  imperium  ; nec  quicquam  de  maiestate  sua  detrac- 
tum credere , quod  maiestati  eius  viri  concessissent.  Col- 
laudatis ab  senatu  tribunis,  et  ipse  Camillus,  confusus 
animo,  gratias  egit.  Ingens,  inde  ait,  onus  a populo  ro- 
mano  sibi,  qui  se  dictatorem  iam  quartum  creasset,  ma- 
gnum a senatu  talibus  de  se  iudiciis  eius  oidinis,  maximum 
tam  honoratorum  collegarum  obsequio  iniungi.  Itaque  si 
quid  laboris  vigiliarumque  adiici  possit,  certantem  secum 
ipsum  annisurum,  ut  tanto  de  se  consensu  civitatis  opinio- 
nem, quae  maxima  sit,  etiam  constantem  efficiat.  Quod  ad 
bellum  atque  Antiates  attineat,  plus  ibi  minamm.  quam 

periculi,  esse : se  tamen,  ut  nihil  timendi,  sic  nihil  contem- 
nendi auctorem  esse.  Circumsederi  urbem  romanam  ab  in- 
vidia et  odio  finitimorum  : itaque  et  ducibus  pluribus,  et 
exercitibus  administrandam  rempublicam  esse.  Te,  inquit, 
P.  Valeri,  socium  imperii  consiliique,  legiones  mecum  ad- 
versus antiatem  hostem  ducere  placet : te,  Q.  Servili,  altero 
exercitu  instructo  paratoque,  in  urbe  castra  habere ; inten- 
tum, sive  Etruria  se  interim,  ut  nuper,  sive  nova  haec  cu- 
ra, Latini  atque  Hernici,  moverint.  Pro  certo  habeo,  ita 
rem  gesturum,  ut  patre,  avo,  teque  ipso  ac  sex  tribunatibus 
dignum  est.  Tertius  ^ ercilus'  ex  causariis  senioribusque  a 
L.  Quinclio  scribatur,  qui  urbi  moenibusque  p-aesidio  sit. 
L.  Horatius  arma,  tela,  frumentum,  quaeque  belli  alia  tem- 
pora poscent,  provideat.  Te,  Ser.  Corneli,  praesidem  huius 
publici  consilii,  custodem  religionum,  comitiorum,  legum, 
rerum  omnium  urbanarum,  collegae  facimus.  Cunctis  in 
partes  muneris  sui  benigne  pollicentibus  operam,  Vale- 
rius, socius  imperii  lectus,  adiecit,  M.  Furium  sibi  pro 
dictatore,  seque  ei  pro  magistro  equitum  futurum.  Proinde, 
quam  opinionem  de  unico  imperatore,  eam  spem  de  bello 
haberent.  Se  vero  bene  sperare,  patres,  et  de  bello,  et  de 
pace  universaque  rcpublica,  erecti  gaudio,  fremunt : nec 
dictatore  unquam  opus  fore  reipubliede,  si  tales  viros  in 
magistratu  habeat,  tam  concordibus  iunctos  animis,  parere 
atque  imperare  iuxta  paratos,  laudemque  conferentes  potius 
in  medium,  quam  ex  communi  ad  se  trahentes. 

^ II.  Institio  indicto,  delectuque  habito,  Furius  ac  Va- 
lerius ad  Satricum  profecti : quo  non  Volscorum  modo 
iuventutem  Antiates  ex  nova  subole  lectam,  sed  ingen- 
tem Latinorum  Hernicorumque  conciverant  ex  integer- 
rimis diutina  pace  populis.  Itaque  novus  hostis  veteri 
adiunctus  commovit  animos  militis  romani.  Quod  ubi 
aciem  iam  instruenti  Camillo  centuriones  renuntiave- 
runt, turbatas  militum  mentes  esse,  segniter  arma  capta, 
cunctabundosque  et  resistentes  egressos  castris  esse ; quin 
voces  quoque  auditas , cum  centenis  hostibus  singulos  pugna- 
turos ; et  aegre  inermem  tantam  multitudinem,  nedum  ar- 
matam, sustineri  posse  ; in  equum  insilit,  et,  ante  signa 
obversus  in  aciem,  ordines  interequitans,  Quae  tristitia, 
milites,  haec,  quae  insolita  cunctatio  est  ? Hostem,  an  me. 

an  vos  ignoratis  ? Hostis  est  quid  aliud,  quam  perpetua 
materia  virtutis  gloriaeque  vestrae  ? Vos  contra,  me  duce, 
(ut  Falerios  Vciosque  captos , et  in  capta  patria  Gallorum 
legiones  caesas  taceam ) modo  trigeminae  victoriae  triplicem 
triumphum  ex  his  ipsis  Volscis,  et  Aequis,  et  ex  Etruria 
egistis.  .1»  me,  quod  non  dictator  vobis,  sed  tribunus,  si- 
gnum dedi,  non  agnoscitis  ducem  ? Neque  ego  maxima  im- 
peria in  vos  desidero  : et  vos  in  me  nihil,  praeter  me  ipsum, 
intueri  decet ; neque  enim  dictatura  mihi  unquam  animos 
fecit,  ut  ne  exsilium  quidem  ademit,  fidem  igitur  omnes 
sumus  : et,  quum  eadem  omnia  in  hoc  bellum  afferamus , 
quae  in  priora  attulimus,  eundem  eventum  belli  exspecte- 
mus. Simul  concurreritis,  quod  quisque  didicit  ac  consue- 
vit, faciet.  Vos  vincetis,  illi  fugient. 

VIII.  I)  ato  deinde  signo,  ex  equo  desilit,  et  proximum 
signiferum,  manu  arreptum,  secum  in  hostem  rapit ; in- 
fer, miles,  clamitans,  signum.  Quod  ubi  videro  ipsum  Ca- 
millum, iam  ad  munera  corporis  senecta  invalidum,  va- 
dentem in  hostes,  procurrunt  pariter  omnes,  clamore 
sublato,  Sequere  imperatorem,  pro  se  quisque  clamantes. 
Emissum  etiam  signum  Camilli  iussu  in  hostium  aciem 
ferunt ; idque  ut  repeteretur,  concitatos  antesignanos.  Ibi 
primum  pulsum  Antiatem,  terroremque  non  in  primam 
tantum  aciem,  sed  etiam  ad  subsidiarios  perlatum.  Nec 
vis  tantum  militum  movebat,  excitata  praesentia  ducis, 
sed  quod  Volscorum  animis  nihil  terribilius  erat,  quam 
ipsius  Camilli  forte  oblata  species.  Ita  quocunque  se  in- 
tulisset, victoriam  secum  haud  dubiam  trahebat.  Maxi- 
me id  evidens  fuit,  quum,  in  laevum  cornu,  prope  iam 
pulsum,  arrepto  repente  equo  cum  scuto  pedestri,  ad- 
vectus, conspectu  suo  proelium  restituit,  ostentans  vin- 
centem cetoram  aciem.  Iam  inclinata  res  erat,  sed  turba 
hostium  cl  fuga  impediebatur,  et  longa  caede  conficienda 
multitudo  tanta  fesso  militi  erat : quum  repente  ingen- 
tibus procellis  fusus  imber  certam  magis  victoriam,  quam 
proelium,  diremit.  Signo  deinde  receptui  dato,  nox  in- 
secuta, quietis  Romanis,  perfecit  bellum.  Latini  namque 
et  Hernici,  relictis  Volscis,  domos  profecti  sunt,  malis 
consiliis  pares  adepti  eventus.  Volsci,  ubi  se  desertos  ab 
iis  videre,  quorum  fiducia  rebellaverant,  relictis  castris, 

moenibus  Salrici  se  includunt : quos  primo  Camillus 
vallo  circumdare,  et  aggere  atque  operibus  oppugnare 
est  adortus.  Quae  postquam  nulla  eruptione  impediri 
«videt;  minus  esse  animi  ratus  in  hoste,  quam  ut  in. eo 
tam  lentae  spei  victoriam  exspectaret,  cohortatus  mili- 
tes, ne,  tanquam  Veios  oppugnantes,  in  opere  longinquo 
sese  tererent,  victoriam  m manibus  esse  ; ingenti  mili- 
tum alacritate  moenia  undique  aggressus,  scalis  oppidum 
cepit.  Volsci  abiectis  armis  sese  dedideruut. 

IX.  Ceterum  animus  ducis  rei  maiori,  Antio,  immine- 
bat : id  caput  Volscorum,  eam  fuisse  originem  proximi 
belli.  Sed  quia  nisi  magno  apparatu,  tormentis  machi- 
nisque, tam  valida  urbs  capi  non  poterat ; relicto  ad 
exercitum  collega,  Romam  est  profectus,  ut  senatum  ad 
excidendum  Antium  hortaretur.  Inter  sermonem  eius 
(credo,  rem  antiatem  diuturniorem  manere,  diis  cordi 
fuisse)  legati  ab  Nepete  ac  Sutrio,  auxilium  adversus 
Etruscos  petentes,  veniunt,  brevem  occasionem  esse  fe- 
rendi auxilii  memorantes.  Eo  vim  Camilli  ab  Antio  for- 
tuna avertit.  Namque  quum  ea  loca  opposita  Etruriae, 
et  velut  claustra  inde  portaeque  essen'  ; et  illis  occu- 
pandi ea,  quum  quid  novi  molirentur,  et  Romanis  re- 
cuperandi tuendique  cura  erat.  Igitur  senatui  cum-Ca- 
millo  agi  placuit,  ut,  omisso  Antio,  bellum  ctruscum 
susciperet.  Legiones  urbanae,  quibus  Quinctius  praefue- 
rat, ei  decernuntur.  Quanquam  expertum  exercitum  as- 
suelumque  imperio,  qui  in  Volscis  erat,  mallet ; nihil 
recusavit : Valerium  tantummodo  imperii  socium  depo- 
poscit. Quinctius  Horatiusque  successores  Valerio  in  Vol- 
scos missi.  Profecti  ab  urbe  Sutrium  Furius  et  Valerius 
partem  oppidi  iam  captam  ab  Etruscis  invenere  ; ex  parte 
altera,  interseplis  itineribus,  aegre  oppidanos  vim  ho- 
stium ab  se  arcentes.  Quum  romani  auxilii  adventus, 
tum  Camilli  nomen  celeberrimum  apud  hostes  sociosque, 
et  in  praesentia  rem  inclinatam  sustinuit,  et  spatium  ad 
opem  ferendam  dedit.  Itaque  diviso  exercitu,  Camillus 
collegam,  eam  in  partem  circumductis  copiis,  quam  ho- 
stes tenebant,  moenia  aggredi  iubet,  non  tanta  spe,  sca- 
lis capi  urbem  posse,  quam  ut,  aversis  eo  hostibus,  et 
oppidanis  iam  pugnando  fessis  laxaretur  labor,  et  ipse 

spatium  intrandi  sine  certamine  moenia  haberet.  Quod 
quum  simul  utrimqjic  facium  esset,  anccpsque  terror  E- 
truscos  circumstaret,  et  moenia  summa  vi  oppugnari,  et 
intra  moenia  esse  liostem  viderent ; porta  se,  quae  una 
forte  non  obsidebatur,  trepidi  uno  agmine  eiecere.  Ma- 
gna caedes  fugientium  et  in  urbe  et  per  agros  est  facta. 
Plui  •es  a Furianis  intra  moenia  caesi  : Valeriani  expedi- 
tiores ad  persequendos  fuere ; nec  ante  noctem,  quae 
conspectum  ademit,  finem  caedendi  fecere.  Sutrio  recepto 
restilutoque  sociis,  Nepete  exercitus  ductus,  quod  per  de- 
ditionem acceptum  iam  totum  Etrusci  habebant. 

X.  Videbatur  plus  in  ea  urbe  recipienda  laboris  fore; 
non  in  eo  solum,  quod  tota  hostium  erat,  sed  etiam  quod, 
parte  Nepesinorum  prodente  civitatem,  facta  erat  dedi- 
tio. Mitti  tamen  ad  principes  eorum  placuit,  ut  secer- 
nerent so  ab  Etruscis,  fidemque,  quam  implorassent  ab 
Komanis,  ipsi  praestarent.  Unde  quum  responsum  alla- 
tum esset,  nihil  suae  potestatis  esse,  Etruscos  moenia  cu- 
stodiasque portarum  tenere ; primo  populationibus  agri 
terror  est  oppidanis  admotus : deinde,  postquam  dedi- 
tionis, quam  societatis,  fides  sanctior  erat,  fascibus  sar- 
mentorum ex  agro  collalis,  ductus  ad  moenia  exercitus, 
eompletisquc  fossis  scalae  admotae,  et  clamore  primo  im- 
petuque oppidum  capitur.  Nepesinis  inde  edictum,  ut 
arma  ponant;  parcique  iussum  inermi. . Etrusci  pariter 
armati  atque  inermes  caesi.  Nepesinorum  quoque  aucto- 
res deditionis  securi  percussi : innoxiae  multitudini  red- 
ditae res,  oppidumque  cum  praesidio  relictum.  Ita,  dua- 
bus sociis  urbibus  ex  hoste  receptis,  victorem  exercitum 
tribuni  cum  magna  gloria  Romam  reduxerunt.  Eodem 
anno  ab  Latinis  Hernicisque  res  repetitae,  quaesitumque, 
cur  per  cos  annos  militem  ex  instituto  non  dedissent? 
Responsum  frequenti  ulriusque  gentis  concilio  est,  nec 
culpam  in  eo  publicam,  nec  consilium  fuisse,  quod  suae 
iuvenlulis  aliqui  apud  Vohcos  militaverint.  Eos  tamen  ipsos 
pravi  consilii  poenam  habere , nec  quemquam  ex  his  redu- 
cem esse.  Militis  autem  non  dati  causam,  terrorem  assi- 
duum a Volscis  fuisse,  quam  pestem  adhaerentem  lateri 
suo  tot  super  alia  aliis  bellis  exhauriri  nequisse.  Quae 


L1B.  VI  CAP.  XI,  321 

relata  patribus  magis  tempus,  quam  causam,  non  visa 
belli  habere. 

XI.  Insequenti  anno,  A.  Manlio,  P.  Cornelio,  T.  et 
L.  Quinctiis  Capitolinis,  L.  Papirio  Cursore  iterum,  C. 
Sergio  iterum  tribunis  consulari  potestate,  grave  bellum 
foris,  gravior  domi  seditio  exorta  : bellum  a Volscis, 
adiuncta  Latinorum  atque  Hernicorum  defectione ; se- 
ditio, unde  minime  timeri  potuit,  a patriciae  gentis  viro 
et  inclutae  famae,  M.  Manlio  Capitolino  : qui  nimius 
animi,  quum  alios  principes  sperneret ; uni  invideret, 
eximio  simul  honoribus  atque  virtutibus,  M.  Furio,  ae- 
gre ferebat,  solum  eum  in  magistralibus,  solum  apud  exer- 
citus esse ; tantum  iam  eminere,  ut  iisdem  auspiciis  crea- 
tos, non  pro  collegis,  sed  pro  ministris  habeat : quum  in- 
terim,  si  quis  vere  aestimare  velit,  a M.  Furio  recuperari 
patria  ex  obsidione  hostium  non  potuerit,  nisi  a se  prius 
Capitolium  atque  arx  servata  esset : et  ille,  inter  aurum 
accipiendum  et  spem  pacis  solutis  animis,  Gallos  aggres- 
sus sit : ipse  armatos  capientesque  arcem  depulerit : illius 
gloriae  pars  virilis  apud  omnes  milites  sit,  qui  simul  vi- 
cerint ; suae  victoriae  neminem  omnium  mortalium  socium 
esse.  His  opinionibus  inflato  animo,  ad  hoc  vitio  quoque 
ingenii  vehemens  et  impotens,  postquam  inter  patres  non, 
quantum  aequum  censebat,  excellere  suas  opes  animad- 
vertit ; primus  omnium  ex  patribus  popularis  factus, 
cum  pleneiis  magistratibus  consilia  communicaro ; cri- 
minando patres,  alliciendo  ad  se  plebem,  iam  aura,  non 
consilio,  ferri,  famaeque  magnae  malle,  quam  bonae  esse: 
et,  non  contentus  agrariis  legibus,  quae  materia  seroper 
tribunis  plebi  seditionum  fuisset,  fidem  moliri  coepit: 
acriores  quippe  aeris  alieni  stimulos  esse,  qui  non  egesta- 
tem modo  atque  ignominiam  minentur,  sed  nervo  ac  vin- 
culis corpus  liberum  territent.  Et  erat  aeris  alieni  magna 
vis,  re  damnosissima  etiam  divitibus,  aedificando  con- 
tracta. Bellum  itaque  Volscum,  grave  per  se,  oneratum 
Latinorum  atque  Hernicorum  defectione,  in  speciem 
causae  iactatum,  ut  maior  potestas  quaereretur.  Sed  nova 
consilia  Manlii  magis  compulere  senatum  ad  dictatorem 
creandum.  Creatus  A.  Cornelius  Cossus  magistrum  equi- 
tum dixit  T.  Quinctium  Capitolinum. 

XII.  Dictator,  etsi  maiorem  dimicationem  propositam 
domi,  quam  foris,  cernebat ; tamen,  seu  quia  celeritate 
ad  bellum  opus  erat,  seu  victoria  triumphoque  dictatu- 
rae ipsi  vires  se  additurum  ratus,  delectu  habito,  in 
agrum  pomptinum,  quo  a Volscis  exercitum  indictum 
audierat,  pergit.  Non  dubito,  praeter  satietatem,  tot  ian» 
libris  assidua  bella  cum  Volscis  gesta  legentibus  illud 
quoque  succursurum,  quod  mihi  percensenti  propiores 
temporibus  harum  rerum  auctores  miraculo  fuit,  unde 
toties  victis  Volscis  et  Aequis  suffecerint  milites.  Quod 
quum  ab  antiquis  tacitum  praetermissumque  sit;  cuius 
tandem  ego  rei  praeter  opinionem,  quae  sua  cuique  con- 
iectanti  esse  potest,  auctor  sim  ? bimile  veri  est,  ant 
intervallis  bellorum,  sicut  nunc  in  delectibus  fit  roma- 
uis,  alia  atque  alia  subole  iuniorum  ad  bella  instauranda 
toties  usos  esse  : aut  non  ex  iisdem  semper  populis  exer- 
citus scriptos,  quanquam  eadem  semner  gens  bellum 
intulerit : aut  innumerabilem  multitudinem  liberorum 
capitum  in  iis  fuisse  locis,  quae  nunc,  vix  seminario  exi- 
guo militum  relicto,  servitia  romana  ab  solitudine  vin- 
dicant ingens  certe,  (quod  inter  omnes  auctores  conve- 
nit) quanquam  nuper  Camilli  ductu  atque  auspicio  ac- 
cisae res  erant,  Volscorum  exercitus  fuit : ad  hoc  Latmi 
Hernicique  accesserant,  et  Circeiensium  quidam,  et  co- 
loni etiam  a Velitris  romani.  Dictator,  castris  eo  die 
positis,  postero  quum  auspicato  prodisset,  hostiaque  caesa 
pacem  aeftm  adorasset,  laetus  ad  milites,  iam  arma  ad 
propositum  pugnae  signum,  sicut  edictum  erat,  luce  pri- 
ma capientes,  processit : Nostra  victoria  est,  milites,  in- 
quit, « quid  dii  vatesque  eorum  in  futurum  vident.  Itaque, 
ut  decet  certae  spei  plenos,  et  cum  imparibus  manus  con- 
serturos, pilis  ante  pedes  positis,  gladiis  tantum  dextras  ar- 
memus : ne  procurri  quidem  ab  acie  velim,  sed  obnisos  vos 
stabili  gradu  impetum  hostium  excipere.  Ubi  Uli  varia  in- 
ieccrint  missilia,  et  effusi  stantibus  vobis  se  intulerint,  tum 
micent  gladii,  et  veniat  in  mentem  unicuique,  deos  esse,  qui 
Romanum  adiuvent ; deos  qui  secundis  avibus  in  proelium 
miserint.  Tu,  T.  Quincti,  equitem  intentus  ad  primum  ini- 
tium moti  certaminis  teneas : ubi  haerere  iam  aciem  col- 
lato  pede  videris,  tum  terrorem  equestrem  occupatis  alio 

pavore  infer : invectusque  ordines  pugnantium  dissipa.  Sic 
eques,  9ic  pedes,  ut  praeceperat,  pugnant : nec  aux  le- 
giones, nec  fortuna  fefellit  ducem. 

Xlli.  Multitudo  hostium,  nulli  rei,  praeterquam  nu- 
mero, freta,  et  oculis  ulramque  metiens  aciem,  temere 

Eroelium  iniit,  temere  omisit : claYnore  tantum  missili- 
usque  telis  ct  primo  pugnae  impetu  ferox,  gladios  et 
collatum  pedem  et  vultum  hostis,  ardore  animi  mican- 
tem, ferre  non  potuit.  Impulsa  frons  prima,  et  trepida- 
tio subsidiis  illata,  et  suum  terrorem  intulit  eques  ; rupti 
inde  mullis  locis  ordines,  molaque  omnia,  et  fluctuanti 
similis  acies  erat.  Deinde,  postquam,  cadentibus  primis, 
iam  ad  se  quisque  perventuram  caedem  cernebat,  terga 
vertunt.  Instare  ltomanus  ; et,  donec  armati  confertique 
abibant,  peditum  labor  in  persequendo  fuit : postquam 
iactari  anna  passim,  fugaque  per  agros  spargi  aciem 
hostium  animadversum  est ; tum  equitum  turmae  emis- 
sae, dato  signo,  ne,  in  singulorum  morando  caede,  spa- 
tium ad  evadendum  inierim  multitudini  darent : satis 
esse,  missilibus  ac  terrore  impediri  cursum,  obequitan- 
doque  agmen  teneri,  dumgassequi  pedes  et  iusta  caede 
conficere  hostem  posset.  Fugae  sequendique  non  ante 
noctem  finis  fuit : capta  quoque  ac  direpta  eodem  die 
castra  Volscorum,  praedaque  omnis,  praeter  libera  cor- 
pora, militi  concessa  est.  Pars  maxima  captivorum  ex  La- 
tinis atque  Hernicis  fuit : nec  hominum'  de  plebe,  ut 
credi  posset  mercede  militasse,  sed  principes  quidam 
iuvenlutis  inventi ; manifesta  fides,  publica  ope  Volscos 
hostes  adiutos.  Girceiensium  quoque  quidam  cogniti,  et 
coloni  a Velitris  : Romamque  omnes  missi  percunctan- 
tibus  primoribus  patrum  eadem,  quae  dictatori,  defectio- 
nem sui  quisque  populi,  haud  perplexe  indicavere. 

XIV.  Dictator  exercitum  in  stativis  tenebat,  minime 
dubius,  bellum  cum  his  populis  patres  iussuros  ; quum 
maior  domi  exorta  moles  coegit  acciri  Romam  eum,  gli- 
scente in  dies  seditione,  quam  solito  magis  metuendam 
auctor  faciebat.  Non  enim  iam  orationes  modo  M.  Man- 
lii, sed  facta,  popularia  in  speciem,  tumultuosa  eadem, 
qua  mento  fierent,  intuenda  erant  Centurionem,  nobi- 
lem militaribus  factis,  judicatum  pecuniae  quum  duci 

vidisset,  medio  foro  cum  caterva  sua  accurrit,  et  ma- 
num iniecit : vociferatusque  de  superbia  patrum,  ac  cru- 
delitate feneratorum,  et  miseriis  plebis,  virtutibus  eius 
viri  forlunaque  : Tum  vero  ego,  inquit,  nequicquam  hae 
dextra  Capitolium  arcemque  servaverim,  si  civem  commi- 
litonemque meum,  taliquam  Gallis  victoribus  captum,  in 
servitutem  ac  vincula  duci  videam.  Inde  rem  creditori 

5 alam  populo  solvit,  libraque  et  aere  liberatum  emittit, 
eos  atque  homines  obleslantem,  ut  M.  Manlio,  libera- 
tori suo,  parenti  plebis  romanae,  gratiam  referant.  Ac- 
ceptus extemplo  in  tumultuosam  turbam  et  ipse  tumul- 
tum augebat,  cicatrices  acceptas  veienti,  gallico,  aliis- 
que deinceps  bellis  ostentans.  Se  militantem,  se  restituen- 
tem eversos  penates,  multiplici  iam  sorte  exsoluta,  mergen- 
tibus semper  sortem  usuris,  obrutum  fenore  esse  : videre 
lucem,  forum,  civium  ora,  M.  Manlii  opera  : omnia  pa- 
rentum beneficia  ab  illo  se  habere ; illi  devovere  corpo- 
ris vitaeque  ac  sanguinis  quod  supersit : quodeumque  sibi 
cum  patria,  penatibus  publicis  ac  privatis  iuris  fuerit,  id 
cum  uno  homine  esse.  His  vocibus  instincta  plebes 
quum  iam  unius  hominis  esset,  addita  alia  commotioris 
ad  omniat  turbanda  consilii  res.  Fundum  in  veienti,  ca- 
put patrimonii,  subiecit  praeconi : Ne  quem  vestrum,  in- 
quit, Quirites,  donec  quicquam  in  re  mea  supererit,  iudi- 
catum  addictumve  duci  patiar.  Id  vero  ita  accendit  ani- 
mos, ut  per  omne  fas  ac  nefas  secuturi  vindicem  liber- 
tatis viderentur.  Ad  hoc  domi,  concionantis  in  modum, 
sermones  pleni  criminum  in  patres : inter  quos,  quum 
omisso  discrimine,  vera  an  vana  iaceret,  thesauros  gal- 
lici  auri  occultari  a patribus  iecit : nec  iam  possidendis 
/mb licis  agris  contentos  esse,  nisi  pecuniam  quoque  publi- 
cam avertant ; ea  res  si  palam  fiat,  exsolvi  plebem  acre 
alieno  posse.  Quae  ubi  obiecta  spes  est,  enimvero  indi- 
gnum facinus  videri,  quum  conferendum  ad  redimendam 
civitatem  a Gallis  aurum  fuerit,  tribulo  collationem  fac- 
tam : idem  aurum,  ex  hostibus  captam,  in  paucorum 
praedam  cessisse.  Itaque  exsequebantur  quaerendo,  ubi 
tantae  rei  furtum  occultaretur  ; differenteque,  et  tempore 
suo  se  indicaturum  dicente,  ceteris  omissis,  eo  versae 
erant  omnium  curae  : apparebalque,  nec  veri  indicii  gra- 
tiam mediam,  nec  falsi  offensionem  fore. 

XV.  Ita  suspensis  rebus  dictator,  accitus  ab  exercitu, 
in  urbem  venit.  Postero  die  senatu  habito,  quum,  satis 
periclitatus  voluntates  hominum,  discedere  senatum  ab 
se  vetuisset,  stipatus  ea  multitudine,  sella  in  comitio  po- 
sita, viatorem  ad  M.  Manlium  misit : qui,  dictatoris  iussu 
vocatus,  quum  «ignura  suis  dedisset,  adesse  certamen, 
agmine  ingenti  ad  tribunal  venit.  Hinc  senatus,  hinc  plebs, 
suum  quisque  intuentes  ducem,  velut  in  acie  constite- 
rant. Tum  dictator,  silentio  facto,  Utinam,  inquit,  mihi 
patribusque  romanis  ita  de  ceteris  rebus  cum  plebe  conve- 
niat, quemadmodum,  quod  ad  te  attinet  eamque  rem,  quam 
de  te  sum  quaesiturus,  conventurum  satis  confido.  Spem 
factam  a te  civitati  video,  fide  incolumi  ex  thesauris 
gallicis,  quos  primores  patrum  occultent,  creditum  solvi 
posse.  Cui  ego  rei  tantum  abest  ut  impedimento  sim,  ut 
contra  te,  m.  Manli,  adhorter,  liberes  fenore  plebem  ro- 
manam  ; et  istos,  incubantes  publicis  thesauris,  ex  praeda 
clandestina  evolvas.  Quod  nisi  facis,  sive  quod  et  ipse  in 
parte  praedae  sis,  sive  quia  vanum  indicium  est,  in  i'incula 
te  duci  iubebo,  nec  diutius  patiar,  a te  multitudinem  fal- 
laci spe  concitari.  Ad  ea  Manlius,  nec  se  fefellisse,  ait, 
non  adversus  Volscos  toties  hostes,  quoties  patribus  expe- 
diat, nec  adversus  Latinos  Hemicosque,  quos  fahis  crimi- 
nibus in  arma  agant,  sed  adversus  se  ac  plebem  romanam, 
dictatorem  creatum  esse.  Jam,  omisso  bello,  quod  simula- 
tum sit,  in  se  impetum  fieri : iam  dictatorem  profiteri  pa- 
trocinium feneratorum  adversus  plebem  : iam  sibi  ex  favore 
multitudinis  crimen  et  perniciem  quaeri.  Offendit,  inquit, 
te,  A.  Corneli,  vosque,  patres  conscripti,  circumfusa  turba 
lateri  meo  ? Quin  eam  diducitis  a me  singuli  vestris  bene- 
ficiis, intercedendo,  eximendo  de  nervo  cives  vestros,  prohi- 
bendo indicatos  addictosque  duci,  ex  eo,  quod  affluit  opibus 
vestris,  sustinendo  necessitates  aliorum  ? Sed  quid  ego  vos, 
de  vestro  impendatis,  hortor  ? Sortem  aliquam  ferte  ; de 
capite  deducite,  quod  usuris  pernumeratum  est  •’  iam  nihilo 
mea  turba,  quam  ullius,  conspectior  erit.  At  enim,  quid  ita 
solus  ego  civium  curam  ago  1 Nihilo  magis,  quod  respon- 
deam, habeo,  quam  si  quaeras,  quid  ita  solus  Capitolium 
arcemque  servaverim,  ht  tum  universis,  quam  potui,  opem 

tuli,  et  nunc  singulis  feram.  Nam  quod  ad  thesauros  gal- 
Icos  attinet  rem,  suapte  natura  facilem,  difficilem  interro- 
gatio facit.  Cur  enim  quaeritis,  quod  scitis  ? cur,  quod^in 
sinu  vestro  est,  excuti  iubetis  potius,  quam  ponatis,  nisi 
aliqua  fraus  subest  ? Quo  magis  argui  praestigias  iubetis 
vestras,  eo  plus  vereor,  ne  abstuleritis  observantibus  etiam 
oculos.  Itaque  non  ego,  vobis  ut  indicem  praedas  vestras, 
sed  vos  id  cogendi  estis,  ut  in  medium  proferatis. 

XVI.  Quum  mittere  ambages  dictator  {uberet,  et  aut 
peragere  verum  indicium  cogeret,  aut  fateri  facinus  in- 
simulati falso  crimine  senatus,  oblataeque  vani  furti  in- 
vidiae ; negantem,  arbitrio  inimicorum  se  locuturum,  in 
vincula  duci  iussit.  Arreptus  a viatore,  Iupiler,  inquit, 
optime  maxime,  Iunoque  Regina,  ac  Minerva,  ceterique  dii 
deaeque,  qui  Capitolium  arcemque  incolitis,  siccine  vestrum 
militem  ac  praesulem  sinitis  vexari  ab  inimicis  ? Haec  dex- 
tra, qua  Gallos  fudi  a delubris  vestris,  iam  in  vinculis  et 
catenis  erit?  Nullius  nec  oculi  nec  aures  indignitatem 
ferebant : sed  invicta  sibi  quaedam  palientissima  iusti 
imperii  civitas  fecerat : nec  adversus  dictatoriam  vim  aut 
tribuni  plebis,  aut  ipsa  plebs,  attollere  oculos  aut  hiscere 
audebant.  Coniecto  in  carcerem  Manlio,  satis  constat, 
magnam  partem  plebis  vestem  mutasse,  multos  morta- 
les capillum  ac  barbam  promisisse,  obversatamque  vesti- 
bulo carceris  moeslam  turbam.  Dictator  de  Volscis  trium- 
phavit : invidiaeque  magis  triumphus,  quam  gloriae,  fuit. 
Quippe  domi,  no».  militiae,  partum  eum ; actumque  de 
cive,  non  de  hoste,  fremebant : unum  defuisse  tantum 
superbiae,  quod  non  M.  Manlius  ante  currum  sit  ductus. 
Iamque  haud  procul  seditione  res  erat : cuius  leniendae 
causa,  postulante  nullo,  largitor  voluntarius  repente  se- 
natus factus,  Satricum  coloniam  duo  millia  civium  ro- 
manorum  deduci  iussit : bina  iugera  et  semisses  agri  as- 
signati. Quod  quum  et  parvum  et  paucis  datum,  et  mer- 
cedem  esse  prodendi  M.  Manlii  interpretarentur;  reme- 
dio irritatur  seditio.  Et  iam  magis  insignis  et  sordibus 
et  facie  reorum  turba  Manliana  erat,  amotusque  post 
triumphum  abdicatione  dictaturae  terror  et  linguam  et 
animos  liberaverat  hominum. 

XVII.  Audiebantur  itaque  propalam  voces  exprobran- 

tium  multitudini,  quod  defensores  suos  semper  in  praeci- 
pitem locum  favore  tollat,  deinde  in  ipso  discrimine  peri- 
culi destituat.  Sic  Sp.  Cassium , in  agros  plebem  vocantem, 
sic  Sp.  Maelium,  ab  ore  civium  famem  suis  impensis  pro- 
pulsantem, oppressos ; sic  M.  Manlium,  mersam  et  obru- 
tam fenore  partem  civitatis  in  libertatem  ac  lucem  extra- 
hentem, proditum  inimicis.  Saginare  plebem  populares  suos, 
ut  iugulentur.  Hoccine  patiendum  fuisse,  si  ad  nutum  dicta- 
toris non  responderit  vir  consularis  ? Fingerent  mentitum 
ante,  atque  ideo  non  habuisse,  quod  tum  responderet : cui 
servo  unquam  mendacii  poenam  vincula  fuisse?  Non  ob- 
versatam esse  memoriam  noctis  illius,  quae  paene  ultima 
atque  aeterna  nomini  romano  fuerit  ? non  speciem  agmi- 
nis Gallorum,  per  Tarpeiam  rupem  scandentis  ? non  ipsius 
M.  Manlii,  qualem  eum  armatum,  plenum  sudoris  ac  san- 
guinis, ipso  paene  love  erepto  ex  hostium  manibus,  vidis- 
sent ? Selibnsne  farris  gratiam  servatori  patriae  relatam  ? 
ct  quem  prope  coelestem,  cognomine  certe  Capitolino  Iovi 
parem,  fecerint,  eum  pati  vinctum  in  carccre,  in  tenebris, 
obnoxiam  carnificis  arbitrio  ducere  animam  ? Adeo  in  uno 
omnibus  satis  auxilii  fuisse,  nullam  opem  in  tam  mullis 
uni  esse  ? Iam  ne  nocte  quidem  turba  ex  eo  loco  dila- 
bebatur,  refracturosque  carcerem  minabantur  : quum  re- 
misso, quod  erepturi  erant,  ex  senatusconsulto  Manlius 
vinculis  liberatur : quo  facto  non  seditio  finita,  sed  dux 
seditioni  datus  est.  Per  eosdem  dies  Latinis  et  Herni- 
cis, simul  colonis  Circeiensibus  et  a Velitris,  purganti- 
bus se  volsci  crimine  belli,  caplivosque  repetentibus,  ut 
suis  legibus  in  eos  animadverterent,  tristia  responsa  red- 
dita ; tristiora  colonis,  quod  cives  romani  patriae  oppu- 
gnandae nefanda  consilia  inissent.  Non  negatum  itaque 
tantum  de  captivis;  sed,  in  quo  ab  sociis  tamen  tem- 
peraverant, denuntiatum  senatus  verbis,  facesserent  pro 
pere  ex  urbe,  ab  ore  atque  oculis  populi  romani,  ne 
nihil  eos  legationis  ius,  externo,  non  civi,  comparatum, 
tegeret. 

XV11I.  Recrudescente  Manliana  seditione,  sub  exitu 
anni  comitia  habita,  creatique  tribuni  militum  consulari 
potestate  ex  patribus  S9r.  Cornelius  Maluginensis  ter- 
tium, P.  Valerius  Potitus  iterum,  M.  Furius  Camillus, 

Ser.  Sulpicius  Rufus  iterum,  C.  Papirius  Crassus,  T.  Quinc- 
tius Cincinnatus  secundum.  Cuius  principio  anni  et  pa- 
tribus et  plebi  peropportune  externa  pax  data  : plebi, 
quod  non  avocata  delectu  spem  cepit,  dum  tam  poten- 
tem haberet  ducem,  fenoris  expugnandi;  patribus,  ne 
quo  externo  terrore  avocarentur  animi  ab  sanandis  do- 
mesticis malis.  Igitur,  quum  pars  utraque  acrior  ali- 
quanto coorta  esset,  in  propinquum  certamen  aderat  et 
Manlius.  Advocata  domum  plebe,  cum  principibus  no- 
vandarum rerum  interdiu  noctuque  consilia  agitat,  ple- 
nior aliquanto  animorum  irarumque,  quam  antea  fuerat. 
Iram  accenderat  ignominia  recens  in  animo  ad  contu- 
meliam inexperto : spiritus  dabat,  quod  nec  ausus  esset 
idem  in  se  dictator,  quod  in  Sp.  Maelio  Cincinnatus 
Quinctius  fecisset ; et  vinculorum  suorum  invidiam  non 
dictator  modo  abdicando  dictaturam  fugisset,  sed  ne  se- 
natus quidem  sustinere  potuisset.  His  simul  inflatus  exa- 
cerbatusque  iam  per  se  accensos  incitabat  plebis  animos; 
Quousque  tandem  ignorabitis  vires  vestras,  quas  natura 
ne  belluas  quidem  ignorare  voluit  1 numerate  saltem,  quot 
ipsi  sitis,  quot  adversarios  habeatis.  Si  singuli  singulos  ag- 
gressuri essetis,  tamen  acrius  crederem  vos  pro  libeitate, 
quam  illos  pro  dominatione,  certaturos.  Quot  enim  clien- 
tes circa  singulos  fuistis  patronos,  tot  nunc  adversus  unum 
hostem  eiitis.  Ostendite  modo  bellum  ; pacem  habebitis.  Vi- 
deant vos  paratos  ad  vim ; itis  ipsi  remittent.  Audendum 
est  aliquid  universis,  aut  omnia  singulis  patienda.  Quous- 
que me  circumspectabitis  ? Ego  quidem  nulli  vestrAm  deero: 
ne  fortuna  mea  desit,  videte.  Ipse  vindex  vester,  ubi  visum 
inimicis  est,  nullus  repente  fui ; et  vidistis  in  vincula  duci 
universi  eum,  qui  a singulis  robis  vincula  depuleram.  Quid 
sperem,  si  plus  in  me  audeant  inimici  ? an  exitum  Cassii 
Maeliique  exspectem  ? Bene  facitis,  quod  abominamini ; dii 
prohibebunt  haec  : sed  nunquam  propter  me  de  coelo  de- 
scendent. Vobis  dent  mentem,  oportet,  ut  prohibeatis  : sicut 
mihi  dederunt  armato  togatoque,  ut  vos  a barbaris  hosti- 
bus, a superbis  defenderem  civibus.  Tam  parvus  animus 
tanti  populi  est,  ut  semper  vobis  auxilium  adversus  ini- 
micos satis  sit  ? nec  ullum,  nisi  | quatenus  imperari  vobis 
sinatis,  certamen  adversus  patres  noritis  ? Nec  hoc  natura 

insitum  vobis  est,  sed  usu  possidemini.  Cur  enim  adversus 
externos  tantum  animorum  geritis,  ut  imperare  illis  aequum 
censeatis?  quia  consuest  s cum  iis  pro  imperio  certare,  ad- 
versus hos  tcnlare  magis,  quam  tueii,  libertatem.  Tamen 
qualcscumque  duces  habuistis,  qualescumque  ipsi  fuistis, om- 
nia adhuc,  quantae umque  petistis,  obtinuistis  seu  vi,  seu 
fortuna  vestra.  Tempus  est,  etiam  maiora  conari.  Experi- 
mini modo  et  vestram  felicitatem,  et  me,  ut  spero,  felici- 
ter expertum  ; minore  negotio,  qui  imperet  patribus,  impo- 
netis, quam,  qui  resisterent  imperantibus,  imposuistis.  Solo 
aequandae  sunt  dictaturae  consulatusque,  ut  caput  attol- 
lere romana  plebes  possit.  Proinde  adeste,  prohibete  ius  de 
pecuniis  dici.  Ego  me  patronum  profiteor  plebis,  quod  mihi 
cura  mea  et  fides  nomen  induit.  Vos  si  quo  insigni  magis 
imperii  hoiwrisve  nomine  vestrum  appellabitis  ducem,  en 
utemini  potent iorc  ad  obtinenda  ca,  quae  vultis.  Inde  de 
regno  agendi  ortum  initium  dicitur  : sed  nec  cum  qui- 
bus, nec  quem  ad  finem  consilia  pervenerint,  sat  planum 
traditur. 

XIX.  At  in  parte  altera  senatus  de  secessione  in  do- 
mum privatam  plebis,  forte  etiam  in  arce  positam,  et 
imminenti  molo  libertati,  agitat.  Magna  pars  vociferan- 
tur, Servilio  Ahala  opus  esse,  qui  non  in  vincula  duci  iu- 
bendo  irritet  publicum  hostem,  sed  unius  iactura  civis  fi- 
niat intestinum  bellum.  Decurritur  ad  leniorem  verbis  sen- 
tentiam, vim  tamen  eandem  habentem,  Ut  rideant  ma- 

? is t ratus,  ne  quid  ex  perniciosis  consiliis  M.  Manlii  respu- 
lica  detrimenti  capiat.  Tum  tribuni  consulari  potestate, 
tribunique  plebis  (nam  et,  quia  eundem  et  suae  potesta- 
tis, quem  libertatis  omnium,  finem  cernebant,  patrum 
auctoritati  se  dediderant)  hi  tum  omnes,  quid  opus  facto 
sit,  consultant.  Quum  praeter  vim  et  caedem  nihil  cui- 
quam occurreret,  eani  autem  ingentis  dimicationis  fore 
appareret ; tum  M.  Maenius  et  Q.  Publilius  tribuni  ple- 
bis, Quid  patrum  et  plebis  certamen  facimus,  quod  civita- 
tis esse  adversus  unum  pestiferum  civem  debet  ? Quid  cum 
plebe  aggredimur  cum,  quem  per  ipsam  plebem  tutius  ag- 
gredi est,  ut  suis  ipse  oneratus  viribus  ruat  ? Diem  dicere 
ei  nobis  in  animo  est.  Nihil  minus  jwpulare  quam  regnum 
est.  S;mul  multitudo  illa  non  sccurn  certari  viderint,  ct  ex 

advocatis  iudiccs  facti  erunt,  et  accusatores  de  plebe,  pa- 
tricium reum  intuebuntur,  et  regni  crimen  in  medio ; nulli 
magis,  quam  libertati , favebunt  suae. 

XX.  Approbantibus  cunctis,  diem  Manlio  dicunt.  Quod 
ubi  est  factum,  primo  commota  plebs  est,  utique  post- 
quam sordidatum  reum  viderunt;  nec  cum  eo  non  modo 
patrum  quemquam,  sed  ne  cognatos  quidem  aut  allines, 
postremo  ne  fratres  quidem  A.  et  T.  Manlios  : quod  ad 
eum  diem  nunquam  usu  venisset,  ut  in  tanto  discrimine 
non  et  proximi  vestem  mutarent.  Ap.  Claudio  in  vin- 
cula ducto,  C.  Claudium  inimicum  Claudiamque  omnem 
gentem  sordidatam  fuisse.  Consensu  opprimi  popularem 
virum,  quod  primus  a patribus  ad  plebem  defecisset. 
Quum  dies  venit,  quae,  praeter  coetus  multitudinis  se- 
di liosasque  voces,  et  largitionem  et  fallax  indicium,  per- 
tinentia proprie  ad  regni  crimen  ab  accusatoribus  ob- 
lecta sint  reo,  apud  neminem  auctorem  invenio  : nec 
dubito  liaud  parva  fuisse,  quum  damnandi  mora  plebi 
non  in  causa,  sed  in  loco,  fuerit.  Illud  notandum  vide- 
tur, ut  sciant  homines,  quae  ct  quanta  decora  foeda  cu- 
piditas regni  non  ingrata  solum,  sed  invisa  etiam,  red- 
diderit. Homines  prope  quadringentos  produxisse  dicitur, 
quibus  sine  fenore  expensas  pecunias  tulisset,  quorum 
bona  venire,  quos  duci  addictos  prohibuisset.  Ad  haec, 
decora  quoque  belli  non  commemorasse  tantum,  sed  pro- 
tulisse etiam  conspicienda ; spolia  hostium  caesorum  ad 
triginta  : dona  imperatorum  ad  quadraginta  : in  quibus 
insignes  duas  murales  coronas,  civicas  octo.  Ad' haec  ser- 
vatos ex  hostibus  cives  produxisse  ; inter  quos  C.  Ser- 
vilium magistrum  equitum  absentem  nominatum.  Et  quum 
ea  quoque,  quae  bello  gesta  essent,  pro  fastigio  rerum 
oratione  etiam  magnifica,  facta  dictis  aequando,  racmo- 
rasset,  nudasse  pectus  insigne  cicatricibus  bello  acceptis; 
et  identidem,  Capitolium  spectans,  lovem  deosque  alios 
devocasse  ad  auxilium  fortunarum  suarum  : prccatusque 
esse,  ut,  quam  mentem  sibi  Capitolinam  arcem  prote- 
genti ad  salutem  populi  romani  dedissent,  eam  populo 
romano  in  suo  discrimine  darent : et  orasse  singulos 
universosque,  ut  Capitolium  atque  arcem  intuentes,  ut  ad 
deos  immortales  versi,  de  se  iudicarent.  In  campo  mar- 

t io  quum  eenturiatim  populus  citaretur,  et  Teus,  ad  Ca- 
pitolium manus  tendens,  ab  hominibus  ad  deos  preces^ 
avertisset ; apparuit  tribunis,  nisi  oculos  quoque  Itomi- 
nnm  liberassent  ab  lanii  memoria  decoris,  nunquam  fore 
in  praeoccupatis  beneficio  animis  voro  crimini  locum. 
Ita  prodicta  die,  in  Poelelinum  lucum  extra  portam  No- 
mentanam, undo  conspectus-  in  Capitolium  non  esset, 
concilium  populi  indictum  est.  Ibi  crimen  valuit,  et  ob- 
stinatis animis  triste  iudicium,  invisumque  etiam  iudi- 
eibus,  factum.  Sunt  qui  per  duumviros,  qui  de  perduel- 
lione anquirerent,  creatos,  auctores  sint  damnatum.  Tri- 
buni de  saxo  Tarpeio  deiecerunt : locusque  idem  in  uno 
homine  ot  eximiae  gloriae  monumentum  et  poenae  ul- 
timae fuit.  Adiectae  mortuo  notae  sunt : publica  una  ; 
quod,  quum  domus  cius  fuisset,  ubi  nunc  aedes  atque 
officina  Monetae  est,  latum  ad  populum  est,  ne  quis  pa- 
tricius in  arcc  aul  Capitolio  habitaret:  gentilicia  altera; 
quod  gentis  Manliae  decreto  cafltum  est,  ne  quis  deinde 
M.  Manlius  vocaretur.  Hunc  exitum  habuit  vir,  nisi  in 
libera  civitate  natus  esset,  memorabilis.  Populum  brevi, 
postquam  periculum  ab  eo  nullum  erat,  per  se  ipsas  re- 
cordantem virtutes,  desiderium  eius  tenuit.  Pestilentia 
etiam  brevi  consecuta,  nuHis  occurrentibus  tantae  cladis 
causis,  ex  Manliano  supplicio  magnae  parti  videri  orta: 
violatum  Capitolium  esse  sanguine  servatoris : nec  diis 
cordi  fuisse  poenam  eius  oblatam  prope  oculis  suis,  a 
ijuo  sua  templa  erepta  e manibus  hostium  essent. 

XXI.  Pestilentiam  inopia  frugum,  et  vulgatam  utrius- 
que  mali  famam  anno  insequente  multiplex  bellum  ex- 
cepit, 4L.  Valerio  quartum,  A.  Manlio  tertium,  Ser.  Sul- 
picio tertium,  L.  Lucretio,  L.  Aemilio  tertium,  M.  Tre- 
Donio,  tribunis  militum  consulari  potestate.  Hostes  novi, 
praeter  Volscos,  velut  sorte  quadam  prope  in  aeternum 
exercendo  romano  militi  datos,  Circciosque  et  Velitras 
colonias  iam  diu  molientes  defectionem,  et  suspectum 
Latium,  Lanuvini  etiam,  quae  fidelissima  urbs  fuerat, 
subito  exorti.  Id  patres  rati  contemptu  accidere,  quod 
Veliternis  civibus  suis  tam  diu  impunita  defectio  esset, 
decreverunt,  ut  primo  quoque  tempore  ad  populum  fer- 
retur de  bello  iis  indicendo : ad  quam  militiam  quo  pa- 

ratior  plebes  esset , quinqueviros  Pomptino  agro  dividen- 
do, et  triumviros  Nepete  coloniae  deducendae  creave- 
runt. Tum,  ut  bellum  iuberent,  latum  ad  populum  est: 
et,  nequicquam  dissuadentibus  tribunis  plebis,  omnes  tri- 
bus bellum  iusserunt.  Apparatum  eo  anno  bellum  est ; 
exercitus  propter  pestilentiam  non  eductus.  Eaque  cunc- 
tatio colonis  spatium  dederat  deprecandi  senatum  ; et 
magna  hominum  pars  co,  ut  legatio  supplex  Ilomam  mit- 
teretur, inclinabat : ni  privato,  ut  fit,  periculo  publicum 
implicitum  esset,  auctoresque  defectionis  ab  Romanis, 
metu  ne,  soli  crimini  subiecti,  piacula  irae  Romanorum 
dederentur,  avertissent  colonias  a consiliis  pacis.  Neque 
in  senatu  solum  per  eos  legatio  impedita  est,  sed  magna 
pars  plebis  incitata,  ut  praedatum  in  agrum  romanum 
exirent.  Haec  nova  iniuria  exturbavit  omnem  spem  pa- 
cis. De  Praenestinorum  quoque  defectione  eo  anno  pri- 
mum fama  exorta  : arguentibusque  eos  Tusculanis,  et 
Gabinis,  et  Lavicanis,  quorum  in  lines  incursatum  erat, 
ita  placide  ab  senatu  responsum  est,  ut  minus  credi  de 
criminibus,  quia  nollent  ea  vera  esse,  appareret. 

XXII.  lnsequenti  anno  Sp.  et  L.  Papirii,  novi  tribuni 
militum  consulari  potestate,  Velitras  legiones  duxere ; 
(jualuor  collegis,  Ser.  Cornelio  Maluginense  quartum,  Q. 
Servilio,  Ser.  Sulpicio,  L.  Aemilio  quartum,  tribunis  ad 
praesidium  urbis,  et  si  qui  ex  Etruria  novi  motus  nun- 
tiarentur, (omnia  enim  inde  suspecta  erant)  relictis.  Ad 
Velitras  adversus  maiora  paene  auxilia  Praenestinorum, 
quam  ipsam  colonorum  multitudinem,  secundo  proelio 
pugnatum  est ; ita  ut  propinquitas  urbis  hosti  et  causa 
maturioris  fugae,  et  unum  ex  fuga  receptaculum  esset 
Oppidi  oppugnatione  tribuni  abstinuere  ; quia  et  anceps 
erat,  nec  in  perniciem  coloniae  pugnandum  censebant. 
Literae  Romam  ad  senatum  cum  victoriae  nuntiis,  acrio- 
res in  Praenestinum,  quam  in  Veliternum  hostem,  mis- 
sae. Itaque  ex  senatusconsulto  populfque  iussu  bellum 
Praenestinis  indictum  : qui,  coniuncti  Volscis,  anno  in- 
sequente  Satricum,  coloniam  populi  romani  pertinaciter 
a colonis  defensam,  vi  expugnarunt,  foedeque  in  captis 
exercuere  victoriam.  Eam  rem  aegre  passi  Romani,  M. 
Furium  Camillum  septimum  tribunum  militum  creavere. 

Additi  collegae  A.  et  L.  Postumii  Regillenses,  ac  L.  Fu- 
rius, cum  L.  Lucretio  et  M.  Fabio  Ambusto.  Volscum 
bellum  M.  Furio  extra  ordinem  decretum.  Adiutor  ex 
tribunis  sorte  L.  Furius  datur ; non  tam  e republica, 
ijuani  ut  collegae  materia«ad  omnem  laudem  esset ; et 
publice,  quod  rem  temeritate  eius  prolapsam  restituit ; 
et  privatim,  quod  ex  errore  gratiam  potius  eius  sibi, 
quam  suam  gloHam,  petiit.  Exactae  iam  aetatis  Camil- 
lus erat,  comitiisque  iurare  parato  in  verba  excusandae 
valetudini  solita  consensus  populi  restiterat : sed  vege- 
tum ingenium  in  vivido  pectore  vigebat,  virebatque  in- 
tegris sensibus,  et  civiles  iam  res  haud  magnopere  ob- 
euntem bella  excitabant.  Quatuor  legionibus  quaternum 
millium  scriptis,  exercitu  indicto  ad  portam  Esquilmam 
in  posterum  diem,  ad  Satricum  profectus.  Ibi  eum  ex- 
pugnatores coloniae  haudquaquam  perculsi,  fidentes  mi- 
litum numero,  quo  aliquantum  praestabant,  opperieban- 
tur. Postquam  appropinquare  Romanos  senserunt,  extem- 
plo in  aciem  proceuunt,  nihil  dilaturi,  quin  periculum 
summae  rerum  facerent : ita  paucitati  hostium  nihil  ar- 
tes imperatoris  unici,  quibus  solis  confiderent,  profutu- 
ras esse. 

XXIII.  Idem  ardor  et  in  romano  exercitu  erat,  et  in 
altero  duce : nec  praesentis  dimicationis  fortunam  ulla 
res,  praeterquam  unius  viri  consilium  atque  imperium, 
morabatur : qui  occasionem  iuvandarum  ratione  virium 
trahendo  bello  quaerebat,  lio  magis  hostis  instare  ; nec 
iam  pro  castris  tantum  suis  explicare  aciem,  sed  proce- 
dere in  medium  campi,  et  vallo  prope  hostium  signa 
inferendo,  superbam  fiduciam  virium  ostentare.  Id  aegre 

fiatiebatur  romanus  miles  ; multo  aegrius  alter  ex  tri- 
uinis  militum  L.  Furius,  ferox  quum  aetate  et  ingenio, 
tum  multitudinis,  ex  incertissimo  sumentis  animos,  spe 
inflatus.  Hic  per  se  iam  milites  incitatos  insuper  insti- 
gabat elevando,  qua  una  poterat,  aetate  auctoritatem  col- 
legae : Iuvenibus  bella  data,  dictitans,  et  cum  corporibus 
rigere  ct  deflorescere  animos ; cunctatorem  ex  acerrimo 
bellatore  factum ; et,  qui  adveniens  castra  urbesque  pri- 
mo impetu  rapere  sit  solitus,  eum  residem  intra  vallum 
tempus  terere : quid  accessurum  suis,  decessurumve  hostium 

viribus  sperantem  ? quam  occasionem,  quod  tempus,  quem 
insidiis  instruendis  locum?  Frigere  ac  torpere  senis  ^comi- 
tia. Sed  Camillo  quum  vitae  satis,  tum  gloriae  esse.  Quid 
attinere , cum  mortali  corpore  uno,  civitatis,  quam  immor- 
talem esse  deceat,  pati  consenescere  vires?  His  sermonibus 
lota  in  se  averterat  castra:  et,  quum  omnibus  locis  posce- 
retur pugna,  Sustinere,  inquit,  M.  Furi,  non  possumus 
impetum  militum  : et  hostis,  cuius  animos'  cunctando  auxi- 
mus, iam  minime  toleranda  superbia  insultat.  Cede  unus 
omnibus,  et  patere  te  vinci  consilio,  ut  maturius  bello  vincas. 
Ad  ea  Camillus : Quae  bella  suo  unius  auspicio  gesta  ad 
eam  diem  essent,  negare  in  iis  neque  se,  neque  populum  roma- 
num,  aut  consilii  sui,  aut  fortunae  poenituisse : nunc  scire, 
se  collegam  habere  iure  imperioque  parem,  vigore  aetatis 
praestantem.  Itaque  se,  quod  ad  exercitum  attineat,  regere 
consues.se,  non  regi:  collegae  imperium  se  non  posse  impe- 
dire. Diis  bene  iuvantibus  ageret,  quod  e republica  duce- 
ret. Aetati  suae  se  veniam  etiam  petar,  ne  m prima  acie 
esset : quae  senis  munia  in  bello  sint,  iis  se  non  defuturum. 
Id  a diis  immortalibus  precari,  ne  qui  casus  suum  consi- 
lium laudabile  efficiat.  Nec  ab  hominibus  salutaris  senten- 
tia, nec  a diis  tam  piae  preces  auditae  sunt.  Primam 
aciem  auctor  pugnae  instruit,  subsidia  Camillus  firmat, 
validamque  stationem  pro  castris  opponit : ipse  edito  loco 
spectator  intentus  in  eventum  alieni  consilii  conslitit. 

XXIV.  Simul  primo  concursu  concrepuere  arma,  ho- 
stis dolo,  non  metu,  pedem  retulit.  Lenis  ab  tergo  cli- 
vus erat  inter  aciem  et  castra : et,  quod  multitudo  sup- 
peditabat, aliquot  validas  cohortes  in  castris  armatas  in- 
slructasquc  reliquerant,  quae  inter  commissum  iam  cer- 
tamen, ubi  vallo  appropinquasset  hostis,  erumperent.  Ro- 
manus, cedentem  hostem  effuse  sequendo  in  locum  ini- 
quum pertractus,  opportunus  huic  eruptioni  fuit.  Versus 
itaque  in  victorem  terror  et  novo  hoste,  et  supina  vallo 
romanam  inclinavit  aciem.  Instant  Volsci  recentes,  qui 
e costris  impetum  fecerant  ; integrant  et  illi  pugnam, 
qui  simulata  cesserant  fuga.  Iam  non  recipiebat  se  ro- 
manus  miles  ; sed,  immemor  recenlis  ferociae  veterisque 
decoris,  terga  passint  dabat,  atque  effuso  cursi*  castra 
repetebat  : quum  Camillus,  subieetns  a circumstantibus 

in  equum,  et  raptim  subsidiis  oppositis.  Haec  est,  inquit, 
milites,  pugna,  quam  poposcistis?  Quis  homo,  quis  deus 
est,  quem  accusare  possitis  ? Vestra  illa  temeritas,  vestra 
ig nasia  haec  est.  Secuti  alium  ducem,  sequimini  nunc  Ca- 
millum ; et,  quod  ductu  meo  soletis,  vincite.  Quid  vallum 
et  castra  spectatis?  neminem  vestnlm  illa,  nisi  victorem, 
receptura  sunt.  Pudor  primo  tenuit  effusos  ; inde,  ut  cir- 
cumagi signa,  obvertique  aciem  viderunt  in  hostem,  ct 
dux,  praeterquam  quod  tot  insignis  triumphis,  etiam 
aetate  venerabilis,  inter  prima  signa,  ubi  plurimus  la- 
bor periculumque  erat,  se  offerebat,  increpare  singuli  se 
quisque  et  alios,  et  adhortatio  in  vicem  totam  alacri  cla- 
more pervasit  aciem.  Neque  alter  tribunus  rei  defuit : 
sed,  missus  a collega  restituente  peditum  aciem  ad  equi- 
tes, non  castigando,  (ad  quam  rem  leviorem  auctorem 
eum  culpae  societas  leeerat)  sed,  ab  imperio  totus  ad 
preces  versus,  orare  singulos  universosque,  ut  se,  reum 
fortunae  eius  diei,  crimine  eximerent.  Abnuente  ac  prohi- 
bente collega,  temeritatis  me  omnium  potius  socium,  quam 
unius  prudentiae,  dedi.  Camillus  in  utraque  vestra  fortuna 
suam  gloriam  videt : ego,  ni  restituitur  pugna,  (quod  mi- 
serrimum est ) fortunam  cum  omnibus,  infamiam  solus  sen- 
tiam. Optimum  visum  est,  in  fluctuantem  aciem  tradi 
equos,  et  pedestri  pugna  invadere  hostem.  Eunt  insignes 
armis  animisque,  qua  premi  parte  maxime  peditum  co- 
pias vident : nihil,  neque  apud  duces,  neque  apud  mili- 
tes, remittitur  a summo  certamine  animi.  Sensit  ergo 
eventus  virtutis  enisae  opein  : et  Volsci,  qua  modo  simu- 
lato metu  cesserant,  ea  in  veram  fugam  effusi,  magna 
pars  et  in  ipso  certamine,  et  post  in  fuga  caesi : ceteri 
m castris,  quae  capta  eodem  impetu  sunt ; plures  tamen 
capti,  quam  occisi.  t - . 

XXV.  Ubi  in  recensendis  captivis  quum  Tusculani  ali- 
quot noscitarentur,  secreti  ab  aliis  ad  tribunos  adducun- 
tur, percunctantibusque  fassi,  publico  consilio  se  mili- 
tasse. Cuius  tam  vicini  belli  metu  Camillus  motus,  ex- 
templo se  Romam  captivos  ducturum,  ait,  ne  patres  ignari 
sint,  Tusculanos  ab  societate  dcscisse : castris  exercituique 
intrrim,  si  videatur ,-  praesit  collega.  Documento  unus  dies 
fuerat,  ne  sua  consilia  melioribus  praeferret.  Nec  tamen 

aut  ipsi,  aut  iu  exercitu  cuiquam  satis  placato  animo  Ca- 
millus laturus  culpam  eius  videbatur,  qua  data  in  tam 
praecipitem  casum  respublica  esset ; et  quum  in  exer- 
citu, tum  Hornae  coustans  omnium  fama  erat,  quum  va- 
ria fortuna  in  Volscis  gesta  ros  esset,  adversae  pugnae 
fugaeque  in  L.  Furio  culpam,  secundae  decus  omne  pe- 
nes M.  Furium  esse.  Introductis  in  senatum  captivis, 
quum  bello  persequendos  Tusculanos  patres  censuissent, 
Camilloque  id  bellum  mandassent ; adiutorem  sibi  ad 
eam  rem  unum  petit:  permissoque,  ut  ex  collegis  opta 
ret,  quem  vellet,  contra  spem  omnium  L.  Furium  opta- 
vit. Qua  moderatione  animi  quum  collegae  levavit  infa- 
miam, tum  sibi  gloriam  ingentem  pepciit.  Nec  fuit  cum 
Tusculanis  bellum:  pace  constanti  vim  romanam  arcue- 
runt, quam  armis  non  poterant.  Intrantibus  fines  Ro- 
manis non  demigratum  ex  propinquis  itineri  locis,  n‘on 
cultus  agrorum  intermissus : patentibus  portis  urbis,  to- 
gati obviam  frequentes  imperatoribus  processere  : com- 
meatus exercitui  comiter  in  castra  ex  urbe  et  ex  agris 
devehitur.  Camillus,  castris  ante  portas  positis,  cademne 
forma  pacis,  quae  in  agris  ostentaretur,  etiam  intra  moe- 
nia esset,  scire  cupiens ; ingressus  urbem,  ubi  patentes 
ianuas,  et  tabernis  apertis  proposita  omnia  in  medio  vi- 
dit, intentosquo  opifices  suo  quemque  operi,  et  ludos 
literarum  strepere  discentium  vocibus,  ac  replebis  semi- 
tas, inter  vulgus  aliud,  puerorum  et  mulierum  huc  atque 
illuc  euntium,  qua  quemque  suorum  usuum  causae  fer- 
rent : nihil  usquam,  non  pavidis  modo,  sed  ne  miran- 
tibus quidem  simile ; circumspiciebat  omnia,  inquirens 
oculis,  ubinam  bellum  fuisset.  Adeo  nec  amotae  rei  us- 
quam, nec  oblatae  ad  tempus  vestigium  ullum  erat : sed 
ita  omnia  constanti  tranquilla  pace,  ut  eo  vix  fama  belli 
perlata  videri  posset. 

XXVI.  Victus  igitur  patientia  hostium,  senatum  eo- 
rum vocari  iussit.  Soli  adhuc,  inquit,  Tusculani,  vera  arma 
rerasque  vires,  entibus  ab  ira  Romanorum  vestra  tutare- 
mini, invenistis.  Ite  Romam  ad  senatum  : aestimabunt  •pa- 
tres, utrum  plus  ante  poenae,  an  nunc  veniae  meriti  sitis. 
Non  praecipiam  gratiam  publici  beneficii.  Deprecandi  po- 
testatem a me  haouctitis : precibus  eventum  vestris  senatus, 

quem  videbitur,  dabit.  Postquam  Romani  Tusculani  vene- 
runt, senatusque  paullo  ante  fidelium  sociorum  moeslus 
in  vestibulo  curiae  est  conspectus,  moti  extemplo  patres, 
vocari  eos  iam  tum  hospitaliter  magis,  quam  hostiliter, 
iussere.  Dictator  Tusculanus  ita  verba  fecit : Quibus  bel- 
lum indixistis,  intulistisque,  patres  conscripti , sicut  nunc 
videtis  nos  stantes  in  vestibulo  curiae  vestrae,  ita  armati 
paratique  obviam  imperatoribus  legionibusque  vestris  pro- 
cessimus. Hic  noster,  hic  plebis  nostrae  habitus  fuit,  critque 
semper,  nisi  si  quando  a vobis,  proque  robis,  arma  acce- 
perimus. Gratias  agimus  et  ducibus  vestris  et  exercitibus, 
quod  oculis  magis,  quam  auribus,  crediderunt ; et,  ubi  nihil 
hostile  erat,  ne  ipsi  quidem  fecerunt.  Pacem,  quam  nos  prae- 
stitimus, eam  a vobis  petimus : bellum  eo,  sicubi  est,  aver- 
tatis, precamur.  In  nos  quid  arma  polleant  vestra,  si  pa- 
tiendo experiundum  est,  inermes  experiemur.  Haec  mens 
nostra  est ; dii  immortales  faciant,  tam  felix,  quam  pia. 
Quod  ad  crimina  attinet,  quibus  moti  bellum  indixistis ; 
etsi  revicta  rebus  verbis  confutare  nihil  attinet ; tamen, 
etiamsi  vera  sint,  vel  fateri  nobis  ea,  quum  tam  evidenter 
po enituerit,  tutum  censemus.  Peccetur  in  vos,  dum  digni 
sitis,  quibus  ita  satisfiat.  Tantum  fere  verborum  ab  Tuscu- 
lanis factum.  Pacem  in  praesentia,  ncc  ita  multo  post 
civitatem  etiam,  impetraverunt:  ab  Tusculo  legiones  re- 
ductae. 

XXVII.  Camillus  consilio  et  virtute  in  volsco  bello, 
felicitate  in  tusculana  expeditione,  utrobique  singulari 
adversus  collegam  patientia  et  moderatione  insignis,  ma- 
gistratu abiit ; creatis  tribunis  militaribus  in  insequen- 
tem  annum,  L.  et  P.  Valeriis,  Lucio  quintum,  Publio 
tertium,  et  C.  Sergio  tertium,  L.  Menenio  secundum, 
Sp.  Papirio,  Ser.  Cornelio  Maluginense.  Censoribus  quo- 
que eguit  annus,  maxime  propter  incertam  famam  aeris 
alieni ; aggravantibus  summam  etiam  invidiae  eius  tri- 
bunis plebis,  quum  ab  iis  elevaretur,  quibus  fide  magis, 
quam  fortuna,  debentium  laboraro  creditam  videri  ex- 
pediebat. Creati  censores  C.  Sulpicius  Camerinus,  Sp.  Po- 
stumius Regillensis  : coeptaque  iam  res  morte  Postumii, 
quia  collegam  suffici  censori  religio  erat,  interpellata  est. 
Igitur  quum  Sulpicius  abdicasset  se  magistratu,  censo- 

res  alii,  vitio  creati,  non  gesserunt  magistratum.  Tertios 
creari  (velut  diis  non  accipientibus  in  eum  annum  cen- 
suram) religiosum  fuit.  Eam  vero  ludificationem  plebis 
tribuni  ferendam  negabant.  Fugere  senatum  testes,  ta- 
bulas publicas,  census  cuiusque,  quia  nolint  conspici  sum- 
mam aeris  alieni,  quae  indicatura  sit,  demersam  partem  a 
parte  civitatis : quum  interim  obaeratam  plebem  obiectari 
aliis  atque  aliis  hostibus.  Possim  iam  sine  ullo  discrimine 
bella  quaeri.  Ab  Antio  Satricum,  ab  Satrico  Velitras,  inde 
Tusculum  legiones  ductas.  Latinis,  Uemicis,  Praenestinis 
iam  intentari  arma  ; civium  magis  quam  hostium  odio  ; ut 
in  armis  terant  plebem,  nec  respirare  in  urbe,  aut  per  otium 
libertatis  meminisse  sinant,  aut  consistere  in  concione,  ubi 
aliquando  audiant  vocem  tribuniciam,  de  levando  fenore  et 
fine  aliarum  iniuriarum  agentem.  Quod  si  sit  animus  plebi 
memor  patrum  libertatis,  se  nec  addici  quemquam  civem 
romanum  ob  creditam  pecuniam  passuros,  neque  delectum 
haberi ; donec,  inspecto  aere  alieno,  initaque  ratione  mi- 
nuendi eius,  sciat  unusquisque,  quid  sui,  quid  alieni  sit  : 
supersit  sibi  liberum  corpus,  an  td  quoque  nervo  debeatur. 
Merces  seditionis  proposita  confestim  seditionem  excita- 
vit : nam  et  addicebantur  multi,  et  ad  praenestini  fa- 
mam belli  novas  legiones  scribendas  patres  censuerant; 
quae  utraque  simul  auxilio  tribunicio  et  consensu  ple- 
bis impediri  coepta.  Nam  netjuc  duci  addictos  tribuni 
sinebant,  neque  iuniores  nomina  dabant  Quum  patri- 
bus minor  praesens  cura  creditae  pecuniae  iuris  exse- 
quendi, quam  delectus,  esset ; quippe  iam  a Praeneste 
profectos  hostes  in  agro  gabino  consedisse  nuntiabatur; 
interim  tribunos  plebis  fama  ea  ipsa  irritaverat  magis 
ad  susceptum  certamen,  quam  deterruerat : neque  aliud 
ad  seditionem  exstinguendam  in  urbe,  quam  prope  illa- 
tum moenibus  ipsis  bellum,  valuit. 

XXVIII.  Nam  quum  esset  Praenestinis  nuntiatum, 
nullum  exercitum  conscriptum  Romae,  nullum  ducem 
certum  esse,  patres  ac  plebem  in  semet  ipsos  versos: 
occasionem  rati  duces  eorum,  raptim  agmine  acto,  per- 
vastatis protinus  agris,  ad  portam  Collinam  signa  intu- 
lere. Ingens  in  urbe  trepidatio  fuit.  Conclamatum  ad  ar- 
ma, concnrsumque  in  muros  atque  portas  est : tandem- 

que,  ab  seditione  ad  bellum  versi,  dictatorem  T.  Quinc- 
tium  Cincinnatum  creavere.  Is  magistrum  equitum  A. 
Sempronium  Atratinum  dixit.  Quod  ubi  auditum  est, 
(tantus  eius  magistratus  terror  erat)  simul  hostes  a moe- 
nibus recessere,  et  iuniores  romani  ad  edictum  sine  re- 
tractatione convenere.  Dum  conscribitur  Romae  exerci- 
tus, castra  inierim  hostium  haud  procul  Allia  flumine 
posita : inde  agrum  late  populantes,  fatalem  se  urbi  ro- 
manae  locum  cepisse,  inter  se  iactabant : similem  pavo- 
rem inde  ac  fugam  fore,  ac  bello  gallico  fuerit.  Etenim, 
si  diem,  contactum  religione,  insignemque  nomine  eius  loci 
timeant  Romani,  quanto  magis  Alliensi  die  Alliam  ipsam, 
monumentum  tantae  cladis  , reformidaturos  ? Species  pro- 
fecto his  ibi  truces  Gallorum  sonumque  vocis  in  oculis  atque 
in  auribus  fore.  Has  inanium  rerum  inanes  ipsas  volven- 
tes cogitationes,  fortunae  loci  delegaverant  spes  suas.  Ro- 
mani contra,  Ubicumque  esset  latinus  hostis,  satis  scire , 
eum  esse,  qiem,  ad  Regillum  lacum  devictum,  centum  an- 
norum pace  obnoxia  tenuerint.  Locum,  insignem  memoria 
cladis,  irritaturum  se  potius  ad  delendam  memoriam  dede- 
coris, quam  ut  timorem  faciat,  ne  qua  terra  sit  nefasta  vic- 
toriae suae.  Quin  ipsi  sibi  Galli  si  offerantur  illo  loco,  se 
ita  pugnaturos,  ut  Romae  pugnaverint  in  repetenda  patria, 
ut  postero  die  ad  Gabios ; tunc,  quum  effecerint,  ne  quis 
hostis,  qui  moenia  romana  intrasset,  nuntium  secundae  ad- 
versaeque  fortunae  domum  perferret. 

XXJX.  His  utrimque  animis  ad  Alliam  ventum  est. 
Dictator  romanus,  postquam  in  conspectu  hostes  erant 
instructi  intentique,  Videsne  tu,  inquit,  A.  Semproni,  loci 
fortuna  illos  fretos  ad  Alliam  constitisse  ? nec  illis  dii  im- 
mortales certioris  quicquam  fiduciae,  maiorisve  quod  sit 
auxilii,  dederint.  At  tu,  fretus  armis  animisque,  concitatis 
equis  invade  mediam  aciem : ego  cum  legiimibus  in  turba- 
tos trepidantesque  inferam  signa.  Adeste,  dii  testes  foederis, 
et  expetite  poenas,  debitas  simul  vobis  violatis,  nobisque  per 
vestrum  numen  deceptis.  Non  equitem,  non  peditem  susti- 
nuere Praenestini : primo  impetu  ac  clamore  dissipati 
ordines  sunt.  Dein,  postquam  nullo  loco  constabat  acies, 
terga  vertunt ; consternatique,  et  praeter  castra  etiam 
sua  pavore  praelati,  non  prius  se  ab  effuso  cursu  sistunt , 

quam  in  conspectu  Praeneste  fuit.  Ibi  ex  fuga  dissipati, 
locum,  quem  tumultuario  opere  communirent,  capiunt  : 
ne,  si  intra  moenia  se  recepissent,  extemplo  ureretur 
ager,  depopulatisque  omnibus  obsidio  urbi  inferretur. 
Sed,  postquam,  direptis  ad  Alliam  castris,  victor  Roma- 
nus aderat,  id  quoque  munimentum  relictum  : et,  vix 
moenia  tuta  rati,  oppido  se  Praeneste  includunt.  Octo 
praeterea  oppida  erant  sub  ditione  Praenestinorum.  Ad 
ea  circumlatum  bellum  : deincepsque,  baud  magno  cer- 
tamine captis,  Velitras  exercitus  ductus.  Eae  quoque 
expugnatae  : tum  ad  caput  belli  Praeneste  ventum,  id 
. non  vi,  sed  per  deditionem,  receptum  est.  T.  Quinctius, 
semel  acie  victor,  binis  castris  hostium,  novem  oppidis 
vi  captis,  Praeneste  in  deditionem  accepto,  Romam  re- 
vertit : triumphansque  signum,  Praeneste  devectum,  lo- 
vis  Imperatoris  in  Capitolium  tulit.  Dedicatum  est  inter 
cellam  lovis  ac  Minervae ; tabulaque  sub  eo  fixa,  mo- 
numentum rerum  gestarum,  his  ferme  incisa  literis  fuit: 
lupito-  atque  divi  omnes  /toc  dederunt,  ut  T.  Quinctius 
dictator  oppida  novem  caperet.  Die  vicesimo,  quam  crea- 
tus erat,  dictatura  se  abdicavit. 

XXX.  Comitia  inde  habita  tribunorum  militum  con- 
sulari potestate  ; quibus  aequatus  patriciorum  plebeio- 
rumque  numerus.  Ex  patribus  creati  P.  et  C.  Manlii,- 
cum  L.  lolio  : plebes  C.  Sextilium,  M.  Albinium,  L.  Au- 
tistium  dedit.  Manliis,  quod  genere  plebeios,  gratia  lu- 
lium  anteibant,  Volsci  provincia,  sine  sorte,  sine  com- 
paratione, extra  ordinem  data  : cuius  et  ipsos  postmodo, 
et  patres,  qui  dederant,  poenituit.  Inexplorato  pabula- 
tum cohortes  misere.  Quinus  velut  circumventis,  quum 
id  falso  nuntiatum  esset,  dum,  praesidio  ut  essent,  citati 
feruntur,  ne  auctore  quidem  asservato,  qui  eos,  hostis 
latinus  pro  milite  romano,  frustratus  erat,  ipsi  in  in- 
sidias praecipitavere.  Ibi  dum  iniquo  loco  sola  virtnle 
militum  restantes  caeduntur  caeduntque,  castra  interim 
romana,  iacentia  in  campo,  ab  altera  parte  hostes  in- 
vasere. Ab  ducibus  utrobique  proditae  temeritate  atque 
inscitia  res.  Quicquid  superfuit  fortunae  populi  romani, 
id  militum  etiam  sine  rectore  stabilis  virtus  tutata  est. 
Quae  ubi  Hornam  sunt  relata,  primum  dictatorem  dici 

placebat : deinde,  postquam  quietae  res  ex  Volscis  affe- 
rebantur, et  apparuit,  nescire  eos  victoria  et  tempore  uti, 
revocati  etiam  indo  exercitus  ac  duces : otiumque  inde, 
quantum  a Volscis,  fuit.  Id  modo  extremo  anno  tumul- 
tuatum, quod  Praenestini  concitatis  Latinorum  populis 
rebellarunt.  Eodem  anno  Setiam,  ipsis  querentibus  pe- 
nuriam hominum,  novi  coloni  adscripti.  Rebusque  haud 
prosperis  bello,  domestica  quies,  quam  tribunorum  mi- 
litum ex  plebe  gratia  maiestasque  inter  suos  obtinuit, 
solatium  fuit. 

XXXI.  lnsequentis  anni  principia  statim  seditione  in- 
genti arsere,  tribunis  militum  consulari  potestate  Sp.  Fu- 
rio, Q.  Servilio  secundum,  C.  Licinio,  P.  Cloelio,  M. 
Horatio,  L.  Gcganio.  Erat  autem  et  materia  et  causa 
seditionis  aes  alienum  : cuius  noscendi  gratia  Sp.  Servi- 
lius Priscus,  Q.  Cloelius  Siculus  censores  facti,  ne  rem 
agerent,  bello  impediti  sunt.  Namque  trepidi  nuntii  pri- 
mo, fuga  deinde  ex  agris,  legiones  Volscorum  ingressas 
fines,  popularique  passim  romanum  agrum,  attulere.  In 
qua  trepidatione  tantum  abfuit,  ut  civilia  certamina  ter- 
ror externus  cohiberet,  ut  contra  eo  violentior  potestas 
tribunicia  impediendo  delectui  esset : donec  conditiones 
impositae  patribus,  ne  quis,  quoad  bellatum  esset,  tri- 
butum daret,  aut  ius  de  pecunia  credita  diceret.  Eo  la- 
xamento plebi  sumpto,  mora  delectui  non  est  facta.  Le- 
gionibus novis  scriptis,  placuit,  duos  exercitus  in  agrum 
volscum  legionibus  divisis  duci.  Sp.  Furius,  M.  Hora- 
tius dextrorsus  maritimam  oram  atque  Antium,  Q.  Ser- 
vilius et  L.  Geganius  laeva  ad  montes  Ecetram  per- 
gunt. Neutra  parte  hostis  obvius  fuit.  Populatio  itaque 
non  illi  vagae,  similis,  quam  Volscus  latrocinii  more,  di- 
scordiae hostium  fretus,  et  virtutem  metuens,  per  trepi- 
dationem raptim  fecerat ; sed  ab  iuSto  exercitu  iusta  ira 
facta,  spatio  quoque  temporis  gravior.  Quippe  a Volscis, 
timentibus,  ne  interim  exercitus  ab  Roma  exiret,  incur- 
siones in  extrema  finium  factae  erant : Romano  contra 
etiam  in  hostico  morandi  causa  erat,  ut  hostem  ad  cer- 
tamen eliceret.  Itaque,  omnibus  passim  tectis  agrorum, 
vicisque  etiam  quibusdam  exustis,  non  arbore  frugifeia, 
non  satis  in  spem  frugum  relictis,  omni,  quae  extra  moe- 

nia  fuit,  hominum  pecudumque  praeda  abacta,  Romam 
utrimque  exercitus  reducti. 

XXXII.  Parvo  intervallo  ad  respirandum  debitoribus 
dato,  postquam  quietae  res  ab  hostibus  erant,  celebrari 
de  integro  iurisdictio ; et  tantum  abesse  spes  veteris  le- 
vandi fenoris,  ut  tributo  novum  fenus  contraheretur  in 
murum,  a censoribus  locatum  saxo  quadrato  faciundum  : 
cui  succumbere  oneri  coacta  plebes;  cjuia,  quem  delec- 
tum impedirent,  non  habebant  tribuni  plebis.  Tribunos 
etiam  militares  patricios  omnes,  coacta  priucipum  opi- 
bus, fecit,  L.  Aemilium,  P.  Valerium  quartum,  C.  Ve- 
turium, Ser.  Sulpicium,  L.  et  C.  Quinctios  Cincinnatos. 
Iisdem  opibus  oDtinuere,  ut  adversus  Latinos  Volscos- 
que,  qui  coriiunctis  legionibus  ad  Satricum  castra  habe- 
bant, nullo  impediente  omnibus  iunioribus  sacramento 
adactis,  tres  exercitus  scriberent : unum  ad  praesidium 
urbis;  alterum,  qui,  si  qui  alibi  motus  exstitisset,  ad  subita 
belli  mitti  posset ; tertium  longe  validissimum  P.  Vale- 
rius et  L.  Aemilius  ad  Satricum  duxere.  Ubi  quum  aciem 
instructam  hostium  loco  aequo  invenissent,  extemplo  pu- 
gnatum : et,  ut  nondum  satis  claram  tictoriam,  sic  pro- 
sperae spei  pugnam  imber  ingentibus  procellis  fusus  di- 
remit. Postero  die  iterata  pugna : et  aliquamdiu  aequa 
/ virtute  fortunaque  latinae  maxime  legiones,  longa  so- 

cietate militiam  romanam  edoctae,  restabant.  Eques  im- 
missus ordines  turbavit;  turbatis  signa  peditum  illata: 
quantumque  romana  se  invexit  acies,  tantum  hostes 
gradu  demoti : et  ut  semel  inclinavit  pugna,  iam  into- 
lerabilis romana  vis  erat.  Fusi  hostes  quUm  Satricum, 
quod  duo  millia  inde  aberat,  non  castra,  peterent,- ab 
equitatu  maxime  caesi : castra  capta  direptaque.  Ab  Sa- 
trico nocte,  quae  proelio  proxima  fuit,  fugae  simili  ag- 
mine jpetunt  Antium  : et  quum  romanus  exercitus  prope 
vestigiis  sequeretur,  plus  tamen  timor,  quam  ira,  cele- 
ritatis habuit.  Prius  itaque  moenia  intravere  hostes,  quam 
Romanus  extrema  agminis  carpere  aut  morari  posset. 
Inde  aliquot  dies  vastando  a^ro  absumpti,  nec  Romanis 
satis  instructis  apparatu  bellico  ad  moenia  aggredienda, 
| nec  illis  ad  subeundum  pugnae  casum. 

XXX111.  Seditio  tum  inter  Antiates  Latinosque  coorta; 

quum  Antiates,  victi  malis  subactique  bello,  in  quo  et 
nati  erant,  et  consenuerant,  deditionem  spectarent ; La- 
tinos ex  diutina  pace  nova  defectio  recentibns  adhuc  ani- 
mis ferociores  ad  perseverandum  in  bello  faceret.  Finis 
certaminis  fuit,  postquam  utrisque  apparuit,  nihil  per 
alteros  stare,  quo  minus  incepta  persequerentur.  Latini 
profecti  a societate  pacis,  ut  rebantur,  inhonestae  sese 
vindicaverunt.  Antiates,  incommodis  arbitris  salutarium 
consiliorum  remotis,  urbem  agrosque  Romanis  dedunt. 
Ira  et  rabies  Latinorum,  quia  nec  Romanos  bello  lae- 
dere, nec  Volscos  in  armis  retinere  potuerant,  eo  eru- 
pit, ut  Satricum  urbem,  quae  receptaculum  primum  iis 
adversae  pugnae  fuerat,  igni  concremarent : nec  aliud 
tectum  eius  superfuit  urbis,  quum  faces  pariter  sacris 
profanisque  imicerent,  quam  matris  Matutae  templum. 
Inde  eos  nec  sua  religio,  nec  verecundia  deftm  arcuisse 
dicitur,  sed  vox  horrenda,  edita  templo  cum  tristibus 
minis,  ni  nefandos  ignes  procul  delubris  amovissent.  In- 
censos ea  rabie  impetus  Tusculum  tulit,  ob  iram,  quod, 
deserto  communi  concilio  Latinorum,  non  in  societatem 
modo  romanam,  sed  etiam  in  civitatem,  se  dedissent. 
Patentibus  portis  quum  improviso  incidissent,  primo  cla- 
more oppidum  praeter  arcem  captum  est.  In  arcem  op- 
pidani refugere  cum  coniugibus  ac  liberis,  nuntiosque 
Romam,  qui  certiorem  de  suo  casu  senatum  facerent, 
misere.  Haud  segnius,  quam  fide  populi  romani  dignum 
fuit,  exercitus  Tusculum  ductus.  L.  Quinctius  et  Ser. 
Sulpicius  tribuni  militum  duxere.  Clausas  portas  Tusculi, 
Latinosque  simul  obsidentium  atque  obsessorum  animo 
hinc  moenia  Tusculi  tueri  vident,  illinc  arcem  oppugnare; 
terrere  una  ac  pavere.  Adventus  Romanorum  mutaverat 
utriusque  partis  auimos.  Tusculanos  ex  ingenti  metu  in 
summam  alacritatem,  Latinos  ex  prope  certa  fiducia  mox 
capiendae  arcis,  quoniam  oppido  potirentur,  in  exiguam 
de  se  ipsis  spem  verterat.  Tollitur  ex  arce  clamor  ab 
Tusculanis  : excipitur  aliquanto  maiore  ab  exercitu  ro- 
mano.  Utrimque  urgentur  Latini : nec  impetus  Tuscu- 
lanorum, decurrentium  ex  superiore  loco,  sustinent : nec 
Romanos,  subeuntes  moenia  molientesque  obices  porta- 
ram, arcere  possunt.  Scalis  prius  moenia  capta  : inde 

effracta  clanstra  portarum : et  quum  anceps  hostis  et  a 
fronte  et  a tergo  urgeret ; nec  ad  pugnam  ulla  vis,  nec 
ad  fugam  loci  quicquam  superesset ; in  medio  caesi  ad 
unum  omnes.  Kecuperato  ab  hostibus  Tusculo,  exerci- 
tus Itoniam  est  reductus. 

XXXIV.  Quanto  magis  prosperis  eo  anno  bellis  tran- 
quilla omnia  foris  erant,  tanto  in  urbe  vis  patrum  in 
tiies  miseriaeque  plebis  crescebant ; quum  eo  ipso,  quod 
nccesse  erat  solvi,  facultas  solvendi  impediretur.  Itaque, 

3uum  iam  ex  re  nihil  dari  posset,  fama  et  corpore,  iu- 
icati  atque  addicti,  creditoribus  satisfaciebant,  poena- 
que in  vicem  fidei  cesserat.  Adeo  ergo  obnoxios  sum- 
miserant  animos  non  infimi  solum,  sed  principes  etiam 
plebis,  ut  non  modo  ad  tribunatum  militum  inter  pa- 
tricios petendum,  quod  tanta  vi,  ut  liceret,  tetenderant; 
sed  ne  ad  plebeios  quidem  magistratus  capessendos  pe- 
tendosque  ulli  viro  acri  experientique  animus  esset : pos- 
sessionemque honoris,  usurpati  modo  a plebe  per  pau- 
cos annos,  recuperasse  iu  perpetuum  patres  viaerentur. 
Ne  id  nimis  laetum  parti  alteri  esset,  parva,  ut  plerum- 

fue  solet,  rem  ingentem  moliundi  causa  intervenit.  M. 

abii  Ambusti,  potentis  viri,  quum  inter  sui  corporis 
homines,  tum  etiam  ad  plebem,  quod  haudquaquam  in- 
ter id  genus  contemptor  eius  habebatur,  filiae  duae 
nuptae,  Ser.  Sulpicio  maior,  minor  C.  Licinio  Stoloni 
erat,  illustri  quidem  viro,  tamen  plebeio  : caque  ipsa  af- 
finitas haud  spreta  gratiam  Fabio  ad  vulgum  quaesie- 
rat. Forte  ita  incidit,  ut,  in  Ser.  Sulpicii  tribuni  mili- 
tum domo  sorores  Fabiae  quum  inter  se,  ut  fit,  sermo- 
nibus tempus  tererent,  lictor  Sulpicii,  quum  is  de  foro 
se  domum  reciperet,  forem,  ut  mos  est,  virga  percute- 
ret. Quum  ad  id,  moris  eius  insueta,  expavisset  minor 
Fabia,  risui  sorori  fuit,  miranti  ignorare  id  sororem.  Ce- 
terum is  risus  stimulos  parvis  mobili  rebus  animo  mu- 
liebri subdidit:  frequentia  quoque  prosequentium  rogan- 
tiumque,  numquid  vellet  ? credo  fortunatum  matrimonium 
ei  sororis  visum  ; suique  ipsam  malo  arbitrio,  quo  a pro- 
ximis quisque  minime  anteiri  vult,  poenituisse.  Confusam 
eam  ex  recenti  morsu  animi  quum  pater  forte  vidisset , 
percunctatus,  satin  salvae  ? avertentem  causam  doloris 

(quippe  nec  satis  piam  adversus  sororem,  nec  admodum 
in  virum  honori(icam)  elicuit  comiter  sciscitando,  ut  fa- 
*»  teretur,  eam  esse  causam  doloris,  quod  iuncta  impari 
esset,  nupta  in  domo,  quam  nec  honos  nec  gratia  intrare  , 
posset.  Consolans  indo  tiliam  Ambustus  bonum  animum 
habere  iussit : eosdem  propediem  domi  visuram  honores, 
quos  apud  sororem  videat.  Inde  consilia  inire  cum  ge- 
nero coepit,  adhibito  L.  Sextio,  strenuo  adolescente,  et 
cuius  spei  nihil  praeter  genus  patricium  deesset. 

XXXV.  Occasio  videbatur  rerum  novandarum  prop- 
ter ingentem  vim  aeris  alieni ; cuius  levamen  mali  ple- 
bes, nisi  suis  in  summo  imperio  locatis,  nullum  spera- 
ret. Accingendum  ad  eam  cogitationem  esse.  Conando 
agendoque  iam  eo  gradum  fecisse  plebeios,  unde,  si  porro 
annitantur,  pervenire  ad  summa,  et  patribus  aequari, 
tam  honore,  quam  virtute,  possent.  In  praesentia  tri- 
bunos plebis  heri  placuit,  quo  in  magistratu  sibimet  ipsi 
viam  ad  ceteros  honores,  aperirent.  Creatique  tribuni 
C.  Licinius  et  L.  Sextius  promulgavere  leges  omnes  ad- 
versus opes  patriciorum,  et  pro  commodis  plebis : unam 
de  aere  alieno,  ut,  deducto  eo  de  capite,  quod  usuris 
pernumeratum  esset,  id,  quod  superesset,  triennio  aequis 
portionibus  persolveretur  : alteram  de  modo  agrorum,  ne 
quis  plus  quingenta  iugera  agri  possideret : tertiam,  ne 
tribunorum  militum  comitia  tierent,  consulumque  utique 
alter  ex  plebe  crearetur.  Cuncta  ingentia,  et  quae  sine 
certamine  maximo  obtineri  non  possent.  Omnium  igitur 
simul  rerum,  quarum  immodica  cupido  inter  mortales 
est,  agri,  pecuniae,  honorum,  discrimine  proposito,  con- 
territi patres,  quum  trepidassent,  publicis  privatisque 
consiliis  nullo  remedio  alio,  praeter  expertam  multis  iam 
ante  certaminibus  intercessionem,  invento,  collegas  ad- 
versus tribunicias  rogationes  comparaverunt.  Qui,  ubi 
tribus  ad  suffragium  ineundum  citari  a Licinio  Sextio- 
que  viderunt,  stipati  patrum  praesidiis,  nec  recitari  ro- 
gationes, nec  solemne  quicquam  aliud  ad  sciscendum 
plebi  fieri  passi  sunt,  lainque  frustra  saepe  concilio  ad- 
vocato, quum  pro  antiquatis  rogationes  essent ; Bene 
habet,  inquit  Sextius  : quandoquidem  tantum  intercemo- 
nem  pollere  placet,  isto  ipso  telo  tutabimur  plebem.  Aqite- 

dum,  comitia  indicite,  patres,  tribunis  militum  creandis : 
faxo , ne  iuvet  vox  ista,  VETO,  qua  nunc  concinentes  col- 
legas nostros  tam  laeti  auditis.  Haud  irritae  cecidere  mi-  • 
nae  : comitia,  praeter  aedilium  tribunorumquo  plebis, 
nulla  sunt  habita.  Licinius  Sexliusque,  tribuni  plebis  re- 
lecti, nullos  curules  magistratus  creari  passi  sunt : eaque 
solitudo  magistratuum,  et  plebe  reficiente  duos  tribunos, 
et  his  comitia  tribunorum  militum  tollentibus,  per  quin- 
quennium urbem  tenuit. 

XXXVI.  Alia  bella  opportune  quievere  : Veliterni  co- 
loni, gestientes  otio,  quod  nullus  exercitus  romanus  esset, 
et  agrum  romanum  aliquoties  incursavero,  et  Tusculum 
oppugnare  adorti  sunt.  Eaque  res,  Tusculanis  veteribus 
sociis,  novis  civibus,  opem  orantibus,  verecundia  maxi- 
me non  patres  modo,  sed  etiam  plebem,  movit.  Remit- 
tentibus tribunis  plebis,  comitia  per  interregem  sunt  ha- 
bita ; crealique  tribuni  militum  L.  Furius,  A.  Manlius, 

Ser.  Sulpicius,  Ser.  Cornelius,  P.  et  C.  Valerii,  haud- 
quaquam  tam  obedientem  in  delectu,  quam  in  comitiis, 
plebem  habuere  : ingentique  contentione  exercitu  scripto 
profecti,  non  ab  Tusculo  modo  summovere  hostem,  sed 
intra  suamet  ipsum  moenia  compulere.  Obsidebanturque 
haud  paullo  vi  maiore  Velitrae,  quam  Tusculum  obses- 
sum fuerat : nec  tamen  ab  iis,  a quibus  obsideri  coeptae 
erant,  expugnari  potuere.  Ante  novi  creati  sunt  tribuni 
militum  : Q.  Servilius,  C.  Veturius,  A.  et  M.  Cornelii, 

Q.  Quinctius,  M.  Fabius.  Nihil  ne  ab  his  quidem  tribu- 
nis ad  Velitras  memorabile  factum.  In  maiore  discrimine 
domi  res  vertebantur  : nam  praeter  Sextium  Liciniumque 
latores  legum,  iam  octavum  tribunos  plebis  refectos,  Fa- 
bius quoque  tribunus  militum,  Stolonis  socer,  quarum 
legum  auctor  fuerat,  carum  suasorem  se  haud  dubium 
ferebat.  Et,  quum  octo  ex  collegio  tribunorum  plebis 
primo  intercessores  legum  fuissent,  quinque  soli  erant; 
et  (ut  ferme  solent,  qui  a suis  desciscunt)  capti,  et  stu- 
pentes animi,  vocibus  alienis  id  modo,  quod  domi  prae- 
ceptum erat,  intercessioni  suae  praetendebant : Velitris 
in  exercitu  plebis  magnam  partem  abesse : in  adventum 
militum  comitia  differri  debere,  ut  universa  plebes  de  suis 
commodis  suffragium  ferret.  Sextius  Liciniusque,  cum  parte 


Digitized  by  Google 


JL1B.  VI.  CAP.  XXSVI.  XXXVII.  347 

collegarum,  et  uno  ex  tribunis  militum  Fabio,  artifices 
iam  tot  annorum  usu  tractandi  animos  plebis,  primores 
patrum  productos  interrogando  de  singulis,  quae  fere- 
bantur ad  populum,  fatigabant : Auderentne  postulare,  ut, 
quum  bina  iugera  agri  plebi  dividerentur,  ipsis  plus  quin- 
genta iugera  habere  liceret  ? Ut  singuli  prope  trecentorum 
civium  possiderent  agros ; plebeio  homini  vix  ad  tectum  ne- 
cessarium, aut  locum  sepulturae,  suus  pateret  ager  ? An 
placeret,  fenore  circumventam  plebem  potius , quam  sorte 
creditum  solvat,  corpus  in  nervum  ac  supplicia  dare : et 
gregatim  quotidie  de  foro  addictos  duci,  et  repleri  vinctis 
nobiles  domos  ? et,  ubicunque  patricius  habitet,  ibi  carcerem 
privatum  esse  ? 

XXXVII.  Haec  indigna  miserandaoue  auditu  quum 
apud  timentes  sibimet  ipsos,  maiore  audientium  indigna- 
tione, quam  sua,  increpuissent : atqui  nec  agros  occupandi 
modum,  nec  fenore  trucidandi  plebem  alium  patribus  un- 
quam fore,  affirmabant,  nisi  alterum  ex  plebe  consulem, 
custodem  suae  libertatis,  plebes  fecisset.  Contemni  iam  tri- 
bunos plebis,  quippe  quae  potestas  iam  suam  ipsa  vim  fran- 
gat intercedendo.  Non  posse  aequo  iure  agi,  ubi  imperium 
penes  illos,  penes  se  auxilium  tantum  sit.  Nisi  imperio  com- 
municato, nunquam  plebem  in  parte  pari  reipublicae  fore: 
nec  esse,  quod  quisquam  salis  putet,  si  plebeiorum  ratio  co- 
mitiis consularibus  habeatur : nisi  alterum  consulem  utique 
ex  plebe  fieri  necesse  sit,  neminem  fore.  An  'iam  memoria 
exisse,  quum  tribunos  militum  idcirco  potius,  quam  consu- 
les, creari  placuisset,  ut  et  plebeiis  pateret  summus  honos, 
quatuor  et  quadraginta  annis  neminem  ex  plebe  tribunum 
militum  creatum  esse  ? Qui  crederent,  duobus  nunc  in  locis 
sua  voluntate  impartituros  plebi  honorem,  qui  octona  loca 
tribunis  militum  creandis  occupare  soliti  sint  ? et  ad  consu- 
latum viam  fieri  passuros,  qui  tribunatum  septum  tam  diu 
habuerint?  Lege  obtinendum  esse,  quod  comitiis  per  gra- 
tiam nequeat:  et  seponendum  extra  certamen  alterum  con- 
sulatum, ad  quem  plebi  sit  aditus ; quoniam  in  certamine 
relictus  praemium  semper  potentioris  futurus  sit.  Nec  iam 
posse  dici  id,  quod  antea  iactare  soliti  sint,  non  esse  in  ple- 
beiis idoneos  viros  ad  curules  magistratus.  Numquid  enim 
socordius  aut  segnius  rempublicam  administrari  post  P.  Li- 

cinii  Calvi  tribunatum,  qui  primus  ex  plebe  creatus  sit, 
quam  per  eos  annos  gesta  sit,  quibus  praeter  patricios  nemo 
tribunus  militum  fuerit  ? Quin  contra  patricios  aliquot  dam- 
natos post  tribunatum,  neminem  plebcium.  Quaestores  quo- 
que, sicut  tribunos  militum,  paucis  ante  annis  ex  plebe  coep- 
tos creari  : nec  ullius  eorum  populum  romanum  poeniluissc. 
Consulatum  superessc  plebeiis : eam  esse  arcem  libertatis, 
id  columen.  Si  eo  perventum  sit,  tum  populum  romanum 
vere  exactos  ex  urbe  reges,  et  stabilem  libertatem  suam 
existimaturum.  Quippe  ex  illa  die  in  plebem  ventura  om- 
nia, quibus  patricii  excellant,  imperium  atque  honorem,  glo- 
riam belli,  genus,  nobilitatem,  magna  ipsis  fruenda,  maiora 
liberis  relinquenda.  Huius  generis  orationes  ubi  accipi 
videre ; novam  rogationem  promulgant,  ut  pro  duumviJ 
ris  sacris  faciundis  decemviri  creentur;  ita  ut  pars  ex 
plebe,  pars  ex  patribus  fiat : otnniumquc  earum  roga- 
tionum comitia  in  adventum  eius  exercitus  differunt,  qui 
Velitras  obsidebat. 

XXXVIII.  Prius  circumactus  est  annus,  quam  a Ve- 
litris reducerentur  legiones.  Ita  suspensa  de  legibus  res 
ad  novos  tribunos  militum  dilata  : nam  plebis  tribunos 
eosdem  duos  utique,  quia  legum  latores  erant,  plebes 
reficiebat.  Tribuni  militum  creati  T.  Quinctius,  Ser.  Cor- 
nelius, Ser.  Sulpicius,  Sp.  Servilius,  L.  Papirius,  L.  Ve- 
turius. Principio  slatim  anni  ad  ultimam  dimicationem 
de  legibus  ventum  : et,  quum  tribus  vocarentur,  nec  in- 
tercessio collegarum  latoribus  obstaret,  trepidi  patres  ad 
duo  ultima  auxilia,  summum  imperium  summumque  ad 
civem,  decurrunt  Dictatorem  dici  placet:  dicitur  M.  Fu- 
rius Camillus,  qui  magistrum  equitum  L.  Aemilium  co- 
optat. Legum  quoque  latores  adversus  tantum  apparatum 
adversariorum  et  ipsi  causam  plebis  ingentibus  animis 
armant : concilioque  plebis  indicto,  tribus  ad  suffragium 
vocant.  Quum  dictator,  stipatus  agmine  patriciorum,  ple- 
nus irae  minarumque  consedisset,  atque  ageretur  res 
solito  primum  certamine  inter  se  tribunorum  plebi  fe- 
rentium legem  intercedentiumque,  et,  quanto  iure  po- 
tentior  intercessio  erat,  tantum  vinceretur  favore  legum 
ipsarum  latorumque,  et  Uti  rogas,  primae  tribus  dice- 
rent ; tum  Camillus,  Quandoquidem , inquit,  Quirites,  iam 

ros  tribunicia  libido , non  potestas,  regit,  et  intercessionem, 
secessione  quondam  plebis  partam,  vobis  eadem  vi  facitis 
irritam,  qua  peperistis ; non  reipublicac  magis  universae, 
quam  vestra  causa,  dictator  intercessioni  adero,  cveisumque 
vestrum  auxilium  imperio  tutabor.  Itaque,  si  C.  Licinius 
et  L.  Sextius  intercessioni  collegarum  cedunt ; nihil  patri- 
cium magistratum  inseram  concilio  plebis.  Si  adversus  in- 
tercessionem, tanquam  captae  civitati  leges  imponere  ten- 
dent, vim  tribuniciam  a se  ipsa  dissolvi  non  patiar.  Adver- 
sus ea  quum  contemptim  tribuni  plebis  rem  nihilo  se- 
gnius peragerent,  tum  percitus  ira  Camillus  lictores,  qui 
de  medio  plebem  emoverent,  misit : et  addidit  minas, 
si  pergerent,  sacramento  omnes  iuniores  adacturum,  exer- 
citumque extemplo  ex  urbe  educturum.  Terrorem  ingen- 
tem 'incusserat  plebi ; ducibus  plebis  accendit  magis  cer- 
tamine animos,  quam  miuuit.  Sed,  re  neutro  inclinata, 
magistratu  se  abdicavit ; seu  quia  vitio  creatus  erat,  ut 
scripsere  quidam  : seu  quia  tribuni  plebis  tulerunt  ad 
plebem,  iaquo  plebs  scivit,  ut,  si  M.  Furius  pro  dicta- 
tore quid  egisset,  quingentum  millium  ei  multa  esset. 
Sed  auspiciis  magis,  quam  novi  exempli  rogatione,  de- 
territum ut  potius  credam,  quum  ipsius  viri  facit  inge- 
nium, tum  quod  ei  suffectus  est  extemplo  P.  Manlius 
dictator:  (quem  quid  creari  attinebat  ad  id  certamen, 
rjuo  M.  Furius  victus  esset?)  et  quod  eundem  M.  Furium 
dictatorem  insequens  annus  habuit,  haud  sine  pudore 
certo  fractum  priore  anno  in  se  imperium  repetiturum  : 
simul  quod  eo  tempore,  quo  promulgatum  de  multa  eius 
traditur,  aut  et  huic  rogationi,  qua  se  in  ordinem  cogi 
videbat,  obsistere  potuit ; aut  ne  illas  quidem,  prop- 
ter quas  et  haec  lata  erat,  impedire  : et,  quoad  usque 
ad  memoriam  nostram  tribuniciis  consularibusque  cer- 
tatum viribus  est,  dictaturae  semper  altius  fastigium 
fuit.  t 

XXXIX.  Inter  priorem  dictaturam  abdicatam  novam- 
que  a Manlio  initam,  ab  tribunis  velut  per  interregnum 
concilio  plebis  habito,  apparuit,  quae  ex  promulgatis 
plebi,  quae  latoribus  gratiora  essent : nam  de  fenore 
atque  agro  rogationes  iubebant,  de  plebeio  consulatu 
antiquabant.  Et  perfecta  utraque  res  esset,  ni  tribuni  se 

in  omnia  simul  consulere  plebem  dixissent  P.  Manlius 
deinde  dictator  rem  in  causam  plebis  inclinavit,  C.  Li- 
cinio, qui  tribunus  militum  fuerat,  magistro  equitum  de 
plebe  dicto.  Id  aegre  patres  passos  accipio  ; dictatorem 
propinqua  cognatione  Licinii  se  apud  patres  excusare 
solitum,  simul  negantem,  magistri  equitum  maius,  quam 
tribuni  consularis,  imperium  esse.  Licinius  Sextiusque, 
quum  tribunorum  plebi  creandorum  indicta  comitia  es- 
sent, ita  se  gerere,  ut,  negando  iam  sibi  velle  continuari 
honorem,  acerrime  accenderent  ad  id,  quod  dissimu- 
lando petebant,  plebem.  Nonum  sc  annum  iam  velut  in 
aciem  adversus  optimates  maximo  privatim  periculo,  nullo 
publice  emolumento  stare.  Consenuisse  iam  secum  et  roga- 
tiones promulgatas,  et  vim  omnem  tribuniciae  potestatis. 
Primo  intercessione  collegarum  in  leges  suas  pugnatum  rase : 
deinde  ablegatione  iuventutis  ad  Veliternum  bellum : po- 
stremo dictatorium  fulmen  in  se  intentatum.  Iam  nec  col- 
legas, nec  bellum,  nec  dictatorem  obstare ; quippe  qui  etiam 
omen  plebeio  consuli,  magistro  equitum  ex  plebe  dicendo, 
dederit : se  ipsam  plebem  et  commoda  morari  sua.  Liberam 
urbem  ac  forum  a creditoribus,  liberos-  agros  ab  iniustis 
possessoribus  extemplo,  si  velit,  habere  posse.  Quae  munera 
quando  tandem  satis  grato  animo  aestimaturos,  si,  inter  ac- 
cipiendas de  suis  commodis  rogationes,  spem  honoris  latori- 
bus earum  incidant  ? Non  esse  modestiae  populi  romani  id 
postulare,  ut  ipse  fenore  levetur,  et  in  agrum  iniuria  pos- 
sessum a potentibus  inducatur ; per  quos  ea  consecutus  sit, 
senes  tribunicios  non  sine  honore  tantum,  sed  etiam  sine  spe 
honoris,  relinquat.  Proinde  ipsi  primum  statuerent  apud  ani- 
mos, quid  vellent : deinde  comitiis  tribuniciis  declararent 
voluntatem.  Si  coniunctim  ferri  ab  se  promulgatas  rogatio- 
nes vellent,  esse,  quod  eosdem  reficerent  tnbunos  plebis  : 
perlaturos  enim,  quae  promulgaverint.  Sin,  quod  cuique  pri- 
vatim opus  sit,  id  modo  accipi  velint ; opus  esse  nihil  invi- 
diosa continuatione  honoris ; nec  se  tribunatum,  nec  illos  ea, 
quae  promulgata  sint,  habituros. 

XL.  Adversus  tam  obstinatam  orationem  tribunorum 
quum,  prae  indignitate  rerum,  stupor  silentiumque  inde 
ceteros  patrum  defixisset ; Ap.  Claudius  Crassus,  nepos 
decemviri,  dicitur  odio  magis  iraque,  quam  spe,  ad  ais- 

suadendum  processisse,  et  locutus  in  hanc  fere  senten- 
tiam esse:  IS  eque  novum,  neque  inopinatum  mihi  sit,  Qui- 
rites, si,  quod  unum  familiae  nostrae  semper  obiectum  est 
ab  seditiosis  tribunis,  id  nunc  ego  quoque  audiam, : Clau- 
diae genti  iam  inde  ab  initio  nil  antiquius  in  republiea  pa- 
trum maiestate  fuisse ; semper  plebis  commodis  adversatos 
esse.  Quorum  alterum  neque  nego,  neque  inficias  eo,  nos, 
ex  quo  adseiti  sumus  simul  in  civitatem  et  patres,  enixe  ope- 
ram dedisse,  ut  per  nos  aucta  potius,  quam  imminuta,  ma- 
iestas  earum  gentium,  inter  quas  nos  esse  voluistis,  dici  vere 
posset.  Illud  alterum  pro  me  maioribusque  meis  contendere 
ausim,  Quirites,  (nisi,  quae  pro  universa  republiea  fiant, 
ea  plebi,  tanquam  aliam  incolenti  urbem,  adversa  quis  pu- 
tet)  nihil  nos,  neque  privatos,  neque  in  magistratibus,  quod 
incommodum  plebi  esset,  scientes  fecisse : nec  ullum  factum 
dictumve  nostrum  contra  utilitatem  vestram  (etsi  quaedam 
contra  voluntatem  fuerint)  vere  referri  posse.  An  hoc,  si 
Claudiae  familiae  non  sim,  nec  ex  patricio  sanguine  ortus, 
sed  unus  Quiritium  quilibet,  qui  modo  me  duobus  ingenuis 
ortum,  et  vivere  in  libera  civitate  sciam,  reticere  possim  ? 
L.  illum  Sextium  et  C.  Licinium,  perpetuos  (si  diis  pla- 
cet) tribunos,  tantum  licentiae  novem  annis,  quibus  regnant, 
sumpsisse,  ut  vobis  negent  potestatem  liberam  suffragii,  non 
in  comitiis,  non  in  legibus  iubendis,  se  permissuros  esse  ? 
Sub  conditione,  inquit,  nos  reficietis  decimum  tribunos.  Quid 
est  aliud  dicere,  quod  petunt  alii,  nos  adeo  fastidimus,  ut 
sine  merccdc  magna  non  accipiamus.  Sed  quae  tandem  ista 
merces  est,  qua  vos  semper  tribunos  plebis  habeamus  ? ut 
rogationes,  inquit,  nostras,  seu  placent,  seu  displicent,  seu 
utiles,  seu  inutiles  sunt,  omnes  coniunctim  accipiatis.  Obse- 
cro vos,  Tarquinii  tribuni  plebis,  putate  me  ex  media  crm- 
cume  unum  civem  succlamare : Bona  venia  vestra  liceat  ex 
his  rogationibus  legere,  quas  salubres  nobis  censemus  esse ; 
antiquare  alias.  Non,  inquit,  licebit.  Tu  de  fenore  atque 
agris,  quod  ad  vos  omnes  pertinet,  iubeas ; et  hoc  portenti 
non  fiat  in  urbe  romana,  uti  L.  Sextium  atque  hunc  C. 
Licinium  consules,  quod  indignaris,  quod  abominaris,  vi- 
deas? Aut  omnia  accipe:  aut  nihil  fero.  Ut  si  quis  ei, 
quem  urgeat  fames,  venenum  ponat  cum  cibo ; et  aut  absti- 
nere eo,  quod  vitale  sit,  iubeat,  aut  mortiferum  vitali  ad- 

muceat.  Ergo , si  esset  libera  haec  civitas,  non  tibi  frequen- 
tes succlamassent,  Abi  hinc  cum  tribunatibus  ac  rogationi- 
bus tuis  ? Quid  ? si  tu  non  tuleris,  quod  commodum  est  po- 
pulo accipere,  nemo  erit,  qui  ferat  illud  ? Si  quis  patricius, 
si  quis  (quod  illi  volunt  invidiosius  esse)  Claudius  diceret: 
Aut  omnia  accipite : aut  nihil  fero,  quis  vestrum,  Quiri- 
tes, ferrei  ? Nunquamme  vos  res  potitis,  quam  auctores, 
spectabitis  ? sed  omnia  semper,  quae  magistratus  ille  dicet, 
secundis  auribus,  quae  ab  nostrum  quo  dicentur,  adversis 
accipietis?  At  hereulc  sermo  est  minime  civilis.  Quid?  Ro- 
gatio qualis  est,  quam  a vobis  antiquatam  indignantur  ? 
Sermoni,  Quirites,  simillima.  Consules,  inquit,  rogo,  ne  vobis, 
quos  velitis,  facere  liceat.  .4n  aliter  rogat,  qui  utique  alte- 
rum ex  plebe  fieri  consulem  iubet ; nec  duos  patricios  creandi 
potestatem  vobis  permittit?  Si  hodie  bella  sint,  quale  elru- 
scum  fuit,  quum  Porsena  Janiculum  insedit ; quale  galli- 
cum  modo,  quum  praeter  Capitolium  atque  arcem  omnia 
haec  hostium  erant,  et  consulatum  cum  hoc  M.  Furio  et 
quolibet  alio  ex  patribus  L.  ille  Sextius  peteret : possctisne 
ferre,  Sextium  haud  pro  dubio  consulem  esse,  Camillum  de 
repulsa  dimicare  ? Iloccine  est  in  commune  honores  vocare, 
ut  duos  plebeios  fieri  consules  liceat,  duos  patricios  non  li- 
ceat ? et  alterum  ex  plebe  creari  necessc  sit,  utrumque  ex 
patribus  praeterire  liceat  ? Quaenam  ista  societas,  quaenam 
ronsortio  est  ? Parum  est,  si,  cuius  pars  tua  nulla  adhuc 
fuit,  in  partem  eius  venis,  nisi  partem  petendo  totum  tra- 
xeris? Times),  inquit,  ne,  si  duos  licebit  creari  patricios, 
neminem  creetis  plebcium.  Quid  est  dicere  aliud,  quia  indi- 
gnos vestra  voluntate  creaturi  non  estis,  necessitatem  vobis 
creandi,  quos  non  vultis,  imponam  ? Quid  sequitur,  nisi  ut 
ne  beneficium  quidem  debeat  populo,  si  cum  duobus  patri- 
ciis unus  petierit  plcbeius,  et  lege  se,  non  suffragio , crea- 
tum dicat  ? 

XLI.  Quomodo  extorqueant,  non  quomodo  petant  honores, 
quaerunt : et  ita  maxima  sunt  adepturi,  ut  nihil  ne  pro 
minimis  quidem  debeant;  et  occasionibus  potitis,  quam  vir- 
tute, petere  honores  malunt.  Est  aliquis,  qui  se  inspici,  aesti- 
mari fastidiat ; qui  certos  sibi  uni  honores  inter  dimican- 
tes competitores  aequum  censeat  esse;  qui  se  arbitrio  vestro 
eximat ; qui  vestra  necessaria  suffragia  pro  voluntariis , et 

serva  pro  liberis  faciat ; omitto  Licinium  Sextiumque,  quo- 
rum annos  in  perpetua  potestate,  tanquam  regum  in  Capi- 
tolio, numeratis  : quis  est  hodie  in  ' civitate  tam  humilis, 
cui  non  via  ad  consulatum  facilior  per  istius  legis  occasio- 
nem, quam  nobis  ac  liberis  nostris , fiat  ? si  quidem  nos, 
ne  quum  volueritis,  quidem,  creare  interdum  poteritis;  istos, 
etiam  si  nolueritis,  nccesse  sit.  De  indignitate  satis  dictum 
est:  ( etenim  dignitas  ad  homines  pertinet)  quid  de  religio- 
nibus atque  auspiciis,  quae  propria  deorum  immortalium 
contemptio  atque  iniuria  est,  loquar  ? Auspiciis  hanc  urbem 
conditam  esse,  auspiciis  bello  ac  pace,  domi  militiaeque,  om- 
nia geri,  quis  est,  qui  ignoret  ? Penes  quos  igitur  sunt  au- 
spicia more  maiorum  ? nempe,  penes  patres : nam  plcbcius 
quidem  magistratus  nullus  auspicato  creatur.  Nobis  adeo 
propria  sunt  auspicia,  ut  non  solum,  quos  populus  creat 
patricios  magistratus,  non  aliter,  quam  auspicato,  creet ; sed 
nos  quoque  ipsi  sine  suffragio  pojmli  auspicato  interregem 
prodamus,  ct  privatim  auspicia  habeamus,  quae  isti  ne  in 
magistratibus  quidem  habent.  • Quid  igitur  aliud,  quam  tol- 
lit ex  civitate  auspicia,  qui  plcbeios  consules  creando,  a pa- 
tribus, qui  soli  ea  habere  possunt,  aufert  ? Eludant  nunc 
licet  religiones.  Quid  enim  est,  si  pulli  non  pascentur?  si 
ex  cavea  tardius  exierint  ? si  occinuerit  avis  ? Parva  sunt 
haec  : sed  parva  ista  non  contemnenda  maiores  nostri  ma- 
ximam hanc  rem  fecerunt.  Nunc  nos,  tanquam  iam  nihil 
pace  deorum  opus  sit,  omnes  ceremonias  polluimus.  Vulgo 
m ergo  pontifices,  augures,  sacrificuli  reges  creentur : cuilibet 
apicem  dialem,  dummodo  homo  sit,  imponamus : tradamus 
anciVa,  penetralia,  deos,  deorumque  curam,  quibus  nefas 
est.  Non  leges  auspicato  ferantur,  non  magistratus  creentur: 
nec  centuriatis  nec  curiatis  comitiis  patres  auctores  fiant. 
Sextius  et  Licinius,  tanquam  Romulus  ac  Tatius,  in  urbe 
romana  regnent,  quia  pecunias  alienas,  quia  agros  dono 
dant.  Tanta  dulcedo  est  ex  alienis  fortunis  praedandi:  nec 
in  mentem  venit,  altera  lege  solitudines  vastas  in  agris  fieri 
pellendo  finibus  dominos : altera  fidem  abrogari,  cum  qua 
omnis  humana  societas  tollitur.  Omnium  rerum  causa  vobis 
antiquandas  censeo  istas  rogationes.  Quod  fascitis,  deos  ve- 
lim fortunare. 

XLU.  Oratio  Appii  ad  id  modo  valuit,  ut  tempus  ro- 

gationum  iubendarum  proferretur.  Refecti  decimum  iideni 
tribuni,  Sextius  et  Licinius,  de  decemviris  sacrorum  ex 
parte  de  plebe  creandis  legem  pertulere.  Creati  quinque 
patrum,  quinque  plebis : graduque  eo  iam  via  facta  ad 
consulatum  videbatur.  Hac  victoria  contenta  plebes  ces- 
sit patribus,  ut,  in  praesentia  consulum  mentione  omis- 
sa, tribuni  militum  crearentur.  Creati  A.  et  M.  Corne- 
lii iterum,  M.  Geganius,  P.  Manlius,  L.  Veturius,  P.  Va- 
lerius sextum.  Quum  praeter  Velitrarum  obsidionem, 
tardi  magis  rem  exitus,  quam  dubii,  quietae  externae 
res  Romanis  essent;  fama  repens  belli  gallici  allata, 
perpulit  civitatem,  ut  M.  Furius  dictator  quintum  di- 
ceretur. Is  T.  Quinctium  Pennum  magistrum  equitum 
dixit.  Rellatum  cum  Gallis  eo  anno  circa  Anienem 
(lumen,  auctor  est  Claudius  ; inclutaraque  in  ponte  pu- 
gnam, qua  T.  Manlius  Gallum,  cum  quo  provocatus 
manus  conseruit,  in  conspectu  duorum  exercituum  cae- 
sum torque  spoliavit,  tum  pugnatam.  Pluribus  auctori- 
bus magis  adducor,  ut  credam,  decem  haud  minus  post 
annos  ea  acta  : hoc  autem  anno  in  albano  agro  cum 
Gallis,  dictatore  M.  Furio,  signa  collata.  Nec  dubia,  nec 
difficilis  Romanis  (quanquam  ingentem  Galli  terrorem 
memoria  pristinae  cladis  attulerant)  victoria  fuit.  Multa 
millia  barbarorum  in  acie,  multa  captis  castris  caesa : 
palati  alii  Apuliam  maxime  petentes,  quum  fuga  se  lon- 
ginqua, tum  quod  passim  eos  simul  pavor  terrorque  dis- 
tulerant, ab  hoste  sese  tutati  sunt  Dictatori , consensu 
patrum  plebisque,  triumphus  decretus.  Vixdum  perfunc- 
tum eum  bello  alrocior  domi  seditio  excepit:  et  per 
ingentia  certamina  dictator  senatusque  victus,  ut  rogatio- 
nes tribuniciae  acciperentur ; et  comitia  consulum  ad- 
versa nobilitate  habita,  quibus  L.  Sextius  de  plebe  primus 
consul  factus.  Et  ne  is  quidem  finis  certaminum  fuit. 
Quia  patricii  se  auctores  futuros  negabant,  prope  secessio- 
nem plebis  res  terribilesque  alias  minas  civilium  certami- 
num venit : quum  tamen  per  dictatorem  conditionibus  se- 
datae discordiae  sunt,  concessumque  ab  nobilitate  plebi 
de  consule  plebeio;  a plebo  nobilitati  de  praetore  uno,  qui 
ius  in  urbe  diceret,  ex  patribus  creando.  Ita  ab  diutina 
ira  tandem  in  concordiam  redactis  ordinibus,  quum  di- 

gnam  eam  rem  senatus  censeret  esse,  meritoque  id,  si 
quando  unquam  alias,  deftm  immortalium  causa  liben- 
ter facturos  fore,  ut  ludi  maximi  fierent,  et  dies  unus 
ad  triduum  adiiceretur ; recusantibus  id  munus  aedili- 
bus plebis,  conclamatum  a patriciis  est  iuvenibus,  se  id 
honoris  deton  immortalium  causa  libenter  acturos,  ut 
aediles  fierent  Quibus  quum  ab  universis  gratiae  actae 
essent,  factum  senatusconsultum,  ut  duo  viros  aediles 
ex  patribus  dictator  populum  rogaret : patres  auctores 
omnibus  eius  anni  comitiis  fierent. 


3o(i 


E P 1 T O M E 

LIBRI  VII. 


Duo  novi  magistratus  adiecti  sunt,  praetura  et  curulis 
aedilitas.  Pestilentia  civitas  laboravit,  camquc  insignem  fe- 
rit mors  Furii  Camilli:  cuius  remedium  et  finis  quum  per 
novas  religiones  quaereretur , ludi  scenici  tunc  primum  facti 
sunt.  Quum  dies  L.  Manlio  dicta  esset  a M.  Pomponio  tri- 
buno plebis  propter  delectum  acerbe  actum,  et  T.  Manlium 
filium  rus  relegatum  sine  ullo  crimine;  adolescens  ipse,  cuius 
relegatio  patri  obiiciebatur,  venit  in  cubiculum  tribuni, 
strictoque  gladio  coegit  eum  in  verba  sua  iurarc,  non  per- 
severaturum se  in  accusatione.  Quum  telluris  hiatu  tota  ad 
ultimum  territa  patria  foret,  tunc  omnia  pretiosa  missa 
sunt  in  praealtam  voraginem  urbis  romanae  : in  eam  Cur- 
tius armatus,  sedens  equo,  se  praecipitavit,  eaque  expleta 
est.  T.  Manlius  adolescens,  qui  patrem  a tribunicia  vexa- 
tione vindicaverat,  contra  Gallum,  provocantem  aliquem  ex 
militibus  romanis , in  singulare  certamen  descendit,  eigue 
occiso  torquem  aureum  detraxit : quem  ipse  postea  tulit, 
et  ex  eo  Torquatus  est  nuncupatus.  Duae  tribus  additae, 
Pomptina  et  Publilia.  Licinius  Stola  lege  ab  ipso  lata  dam- 
natus est , quod  plus  quingentis  iugenbus  agri  possideret. 
M.  Falerius  tribunus  militum  Gallum,  a quo  provocatus 
erat,  insidente  galeae  corvo,  et  unguibus  rostroque  hostem 
infestante,  occidit,  et  ex  eo  Corvi  nomen  accepit;  consulque 
proximo  anno,  quum  annos  viginti  tres  haberet,  ob  virtu- 
tem creatus  est.  Amicitia  cum  Carthaginiensibus  iuncta. 
Campani,  quum  urgerentur  a Samnitibus  bello,  auxilio 
adversus  eos  a senatu  petito,  quum  id  non  impetrarent,  ur- 
bem atque  agros  populo  romano  dediderunt:  ob  quam  cau- 
sam ca,  quae  populi  romani  facta  essent,  defendi  bello 
adversus  Samnites  placuit.  Quum  ab  A.  Cornelio  consule 
exercitus  in  iniquum  locum  deductus  in  magno  discrimine 
esset,  P.  Decii  Muris  tribuni  militum  opera  servatus  est. 
Qui,  occupato  colle  super  id  iugum,  in  quo  Samnites  con- 
sederant, occasionem  consuli  in  aequiorem  locum  evadendi 
dedit:  ipse  ab  hostibus  circumsessus  erupit.  Quum  milites 
romani,  qui  Capuae  in  praesidio  erant  relicti,  de  ea  oc- 
cupanda urbe  conspirasscnt,  et,  delecto  consilio,  metu  sup- 
plicii a populo  romano  defecissent ; per  M.  Falerium  Cor- 
vum dictatorem,  qui  consilio  suo  cos  a furore  revocaverat, 
patriae  restituti  sunt.  Res  praeterea  contra  Hernicos,  et 
Gallos,  et  Tiburtes,  et  Privernates,  et  Tarquinienses,  et 
Samnites,  et  Folscos  prospere  gestas  continet. 

Annus  hic  erit  insignis  novi  hominis  consulatu,  insi- 
gnis novis  duobus  magistratibus,  praetura  et  curuli  ae- 
dilitate. Hos  sibi  patricii  quaesivere  honores  pro  concesso 

[ilebi  altero  consulatu.  Plenes  consulatum  L.  Sextio,  cuius 
ege  partus  erat,  dedit : patres  praeturam  Sp.  Furio  M. 
filio  Camillo  ; aedilitatem  Cn.  Quinctio  Capitolino  et  P. 
Cornelio  Scipioni,  suarum  gentium  viris,  gratia  campe- 
stri ceperunt.  L.  Sextio  collega  ex  patribus  datus  L.  Ae- 
milius Mamercinus.  Principio  anni  et  de  Gallis,  quos 
primo  palatos  per  Apuliam  congregari  iam  fama  erat, 
et  de  Hernicorum  defectione  agitata  mentio.  Quum  de 
industria  omnia,  ne  quid  per  plebeium  consulem  agere- 
tur, proferrentur,  silentium  omnium  rerum  ac  iustitio 
simile  otium  fuit : nisi  quod  non  patientibus  tacitum  tri- 
bunis, quod  pro  consule  uno  plebeio  tres  patricios  ma- 
gistratus, curulibus  sellis  praetextatos  tanquam  consules 
sedentes,  nobilitas  sibi  Sumpsisset,  praetorem  quidem 
etiam  iura  reddentem,  et  collegam  consulibus,  atque  iis- 
dem auspiciis  creatum,  verecundia  inde  imposita  est  se- 
natui ex  patribus  iubendi  aediles  curules  creari.  Primo, 
ut  alternis  annis  ex  plebe  fierent,  convenerat : postea 
promiscuum  fuit.  Inde,  L.  Genucio  et  Q.  Servilio  con- 
sulibus, et  ab  seditione  et  a bello  quietis  rebus,  ne  quando 
a metu  ac  periculis  vacarent,  pestilentia  ingens  orta.  Cen- 
sorem, aedilem  curulem,  tres  tribunos  plebis  mortuos  fe- 
runt, pro  portione  et  ex  multitudine  alia  multa  funera 
fuisse  : maximeque  eam  pestilentiam  insignem  mors  quam 
matura,  tam  acerba,  M.  Furii  fecit.  Fuit  onim  vere  vir 
unicus  in  omni  fortuna : princeps  pace  belloque  prius, 
quam  exsulatum  iret;  clarior  in  exsilio  vel  desiderio  ci- 
vitatis, quae  capta  absentis  imploravit  opem,  vel  felici- 
tate, qua  restitutus  in  patriam  secum  patriam  ipsam  re- 
stituit. Par  deinde  per  quinque  et  viginti  annos  (tot  enim 
postea  vixit)  titulo  tantae  gloriae  fuit,  dignusque  habi- 

Ius,  quem  secundum  a Romulo  eonditorero  urbis  ro- 
manae  ferrent. 

II.  Et  hoc  et  insequenti  anno,  C.  Sulpicio  Petico,  C. 
Licinio  Stolone  consulibus,  pestilentia  fuit.  Eo  nihil  di- 
gnum memoria  actum,  nisi  quod  pacis  deftm  exposcen- 
dae causa  tertio  tum  post  conditam  urbem  lectisternium 
fuit.  Et  quum  vis  morbi  nec  humanis  consiliis  nec  ope 
divina  levaretur,  viciis  superstitione  animis,  ludi  quoque 
scenici,  nova  res  bellicoso  populo,  (nam  circi  modo  spec- 
taculum fuerat)  inter  alia  coelestis  irae  placamina  insti- 
tuti dicuntur.  Ceterum  parva  quoque  (ut  ferme  princi- 
pia omnia)  et  ea  ipsa  peregrina  res  fuit.  Sine  carmine 
ullo,  sine  imitandorum  carminum  actu,  ludiones  ex  Etru- 
ria acciti,  ad  tibicinis  modos  saltantes,  haud  indecoros 
motus  more  tusco  dabant.  Imitari  deinde  eos  iuventus, 
simul  inconditis  inter  se  iocularia  fundentes  versibus, 
coepere  ; nec  absoni  a voce  motus  erant.  Accepta  itaque 
res  saepiusque  usurpando  excitata.  Vernaculis  artifici- 
bus, quia  hister  tusco  verbo  ludio  vocabatur,  nomen 
histrionibus  inditum:  qui  non,  sicut  ante,  fescennino 
versu  similem,  incompositum  temere  ac  rudem  alternis 
iaciebant : sed  impletas  modis  saturas,  descripto  iam  ad 
tibicinem  cantu,  motuque  congruenti  peragebant.  Livius 
post  aliquot  annos,  qui  ab  saturis  ausus  est  primus  ar- 
gumento fabulam  serere,  (idem  scilicet,  id  quod  omnes 
tum  erant,  suorum  carminum  actor)  dicitur,  quum  sae- 
pius revocatus  vocem  obtudisset,  venia  petita  puerum  ad 
canendum  ante  tibicinem,  quum  statuisset,  canticum 
egisse  aliquanto  magis  vigente  motu,  quia  nihil  vocis 
usus  impediebat.  Inde  ad  manum  cantari  histrionibus 
coeptum,  diverbiaque  tantum  ipsorum  voci  relicta.  Post- 
quam lege  hac  fabularum  ab  risu  ac  soluto  ioco  res  avo- 
cabatur, et  ludus  in  artem  paullatim  verterat ; iuventus, 
histrionibus  fabellarum  actu  relicto,  ipsa  inter  se  more 
antiquo  ridicula  intexta  versibus  iactitare  coepit : quae 
inde  exodia  postea  appellata,  consertaque  fabellis  potis- 
simum atellanis  sunt.  Quod  genus  ludorum  ab  Oscis  ac- 
ceptum tenuit  iuventus,  nec  ab  histrionibus  pollui  passa 
est.  Eo  institutum  manet,  ut  actores  atellanarum  nec  tribu 
moveantur,  et  stipendia,  tanquam  expertes  artis  ludicrae, 

faciant.  Inter  aliarum  parva  principia  rerum,  ludorum 
quoque  prima  origo  ponenda  visa  est:  ut  appareret, 
quam  ab  sano  initio  res  in  hanc  vix  opulentis  regnis  tole- 
rabilem insaniam  venerit 

III.  Nec  tamen  ludorum  primum  initium,  procurandis 

religionibus  datum,  aut  religione  animos,  aut  corpora 
morbis  levavit.  Quin  etiam,  quum  medios  forte  ludos 
circus  Tiberi  superfuso  irrigatus  impedisset,  id  vero, 
velut  aversis  iam  diis  aspernantibusque  placamina  irae, 
terrorem  ingentem- fecit.  Itaque  Cn.  Genucio,  L.  Aemi- 
lio Mamercino  secundum  consulibus,  quum  piaculorum 
magis  conquisitio  animos,  quam  corpora  morbi,  affice- 
rent, repetitum  ex  seniorum  memoria  dicitur,  pestilen- 
tiam quondam  clavo  ab  dictatore  fixo  sedatam.  Ea  reli- 
gione adductus  senatus  dictatorem  clavi  figendi  causa 
dici  iussit.  Dictus  L.  Manlius  Imperiosus,  L.  Pinarium 
magistrum  equitum  dixit.  Lex  vetusta  est,  priscis  lite- 
ris verbisque  scripta,  ut,  qui  praetor  maximus  sit,  Idi- 
bus Septembribus  clavum  pangat.  Fixa  fuit  dextro  lateri 
aedis  lovis  optimi  maximi,  ex  qua  parte  Minervae  tem- 
plum est.  Eum  clavum,  quia  rarae  per  ea  tempora  Hie- 
rae erant}  nolam  numeri  annorum  fuisse  ferunt : eoque 
Minervae  templo  dicatam  legem,  quia  numerus  Miner- 
vae inventum  sit  Volsiniis  quoque  clavos,  indices  nu- 
meri annorum,  fixos  in  templo  Nortiae,  etruscae  deae, 
comparere,  diligens  talium  monumentorum  auctor  Cin- 
cius affirmat.  M.  Horatius  consul  ex  lege  templum  lovis 
optimi  maximi  dedicavit  anno  post  reges  exactos : a con- 
sulibus postea  ad  dictatores,  quia  maius  imperium  erat, 
solemne  clavi  figendi  translatum  est  Intermisso  deinde 
more,  digna  etiam  per  se  visa  res,  propter  quam  dicta- 
tor crearetur.  Qua  de  causa  creatus  L.  Manlius,  perinde 
ac  reipublicae  gerendae,  ac  non  solvendae  religione,  gra- 
tia creatus  esset,  bellum  hernicum  affectans,  delectu 
acerbo  iuvenfutem  agitavit ; tandemque  omnibus  in  eum 
tribunis  plebis  coortis,  seu  vi,  seu  verecundia  victus, 
dictatura  abiit.  ' 

IV.  Neque  eo  minus  principio  insequentis  anni,  Q. 
Servilio  Ahala,  L.  Genucio  consulibus,  dies  Manlio  di- 
citur a M.  Pomponio  tribuno  plebis.  Acerbitas  in  delec- 

tu,  non  damno  modo  civium,  sed  etiam  laeeratione  cor- 
porum lata,  partim  virgis  caesis,  qui  ad  nomina  non 
respondissent,  partim  in  vincula  ductis,  invisa  erat : et 
ante  omnia  invisum  ipsum  ingenium  atrox,  cognomenque 
Imperiosi  grave  liberae  civitati,  ab  ostentatione  saevitiae 
adscitum  ; quam  non  magis  in  alienis,  quam  in  proximis, 
ac  sanguine  ipse  suo  exerceret.  Criminique  ei  tribunus 
inter  cetera  dabat,  quod  filium,  iwcnem,  nullius  probri 
compertum,  extorrem  urbe,  domo,  penatibus,  foro,  luce,  con- 
gressu aequalium  prohibitum,  in  opus  servile,  prope  in  car- 
cerem atque  in  ergastulum,  dederit : ubi  summo  loco  natus 
dictatorius  iuvenis  quotidiana  miseria  disceret,  vere  impe- 
rioso patre  se  natum  esse.  At  quam  ob  noxam  ? quia  infa- 
cundior sit,  et  lingua  impromptus.  Quod  naturae  damnum 
utrum  nutriendum  patri,  si  quicquam  in  eo  humani  esset, 
an  castigandum  ac  vexatione  insigne  faciendum  fuisse  ? ne 
mutas  quidem  bestias  minus  alere  ac  fovere,  si  quid  cxpro- 
genie  sua  parum  prosperum  sit.  At,  herculr,  L.  Manlium 
malum  malo  augere  filii,  et  tarditatem  ingenii  insuper  pre- 
mere ; et,  si  quid  in  eo  exiguum  naturalis  vigoris  sit,  id 
exstinauere  vita  aqrcsti  et  rustico  cultu,  inter  pecudes  ha- 
bendo. 

V.  Omnium  potius  bis  criminationibus,  quam  ipsius 
iuvenis,  irritatus  est  animus  : quin  contra,  se  quoque 
parenti  causam  invidiae  atque  criminum  esse,  aegre  pas- 
sus, ut  omnes  dii  hominesque  scirent,  se  parenti  opem 
latam,  quam  inimicis  eius,  malle,  capit  consilium,  rudis 
quidem  atque  agrestis  animi,  et  quanquam  non  civilis 
exempli,  tamen  pietate  laudabile.  Inscientibus  cunctis, 
cultro  succinctus,  mane  in  urbem,  atque  a porta  domum 
confestim  ad  M.  Pomponium  tribunum  pergit : iauitori, 
opus  esse  sibi  domino  eius  convento  extemplo,  ait : nuntia- 
ret, T.  Manlium  L.  filium  esse.  Mox  introductus,  (ete- 
nim percitum  ira  in  patrem  spes  erat  ant  criminis  ali- 
quid novi,  aut  consilii  ad  rem  agendam,  deferre)  salute 
accepta  redditaque,  esse  ait,  quae  cum  eo  agere  arbitris 
remotis  velit.  Procul  inde  omnibus  abire  itissis,  cultrum 
stringit : et,  super  lectum  stans  ferro  intento,  nisi,  in 
quae  ipse  concepisset  verba,  iuraret,  se  patris  eius  accu- 
sandi causa  concilium  plebis  nunquam  habiturum,  se  eum 

extemplo  transfixorum  minatur.  Pavidus  tribunus  (quippe 
qui  ferrum  ante  oculos  micaro,  se  solum,  inermem  ; il- 
lum praevalidum  iuvenem,  et,  quod  haud  minus  timen- 
dum erat,  stolide  ferocem  viribus  suis  cerneret)  adiurat, 
in  quae  adactus  est  verba  ; et  prae  se  deinde  tulit,  ea 
vi  subactum  se  incepto  destitisse.  Nec  perinde,  ut  ma- 
luisset plebes,  sibi  suffragii  ferendi  de  tam  crudeli  et 
superbo  reo  potestatem  fieri ; ita  aegre  habuit,  filium  id 
pro  parente  ausum  : eoque  id  laudabilius  erat,  quod  ani- 
mum eius  tanta  acerbitas  patria  nihil  a pietate  avertis- 
set. Itaque  non  patri  modo  remissa  causae  dictio  est,  sed 
ipsi  etiam  adolescenti  ea  res  honori  fuit:  et  quum  eo  anno 
primum  placuisset,  tribunos  militum  ad  legiones  suffra- 
gio fieri,  (nam  et  antea,  sicut  nunc,  quos  Rufulos  vo- 
cant, imperatores  ipsi  faciebant)  secundum  in  sex  locis 
tenuit,  nullis  domi  militiaeque  ad  conciliandam  gratiam 
meritis  ; ut  qui  rure  et  procul  coetu  hominum  iuveutam 
egisset. 

VI.  Eodem  anno,  seu  motu  terrae,  seu  qua  vi  alia, 
forum  medium  ferine  specu  vasto  collapsum  in  immen- 
sam altitudinem  dicitur  : neque  eam  voraginem  coniectu 
terrae,  quum  pro  se  quisque  gereret  , expleri  potuisse 
prius,  quam  defim  monitu  quaeri  coeptum , quo  pluri- 
mum populus  romanus  posset  ? Id  enim  illi  loco  dican- 
dum, vates  canebant,  si  rempublicam  romanam  perpe- 
tuam esse  vellent  Tum  M.  Curtium,  iuvenem  bello  egre- 
gium, castigasse  ferunt  dubitantes,  an  ullum  magis  ro- 
manum  bonum  , quam  arma  virtusque , esset.  Silentio 
facto,  templa  deorum  immortalium  , quae  foro  imminent, 
Copitoiiumque  intuentem,  et  manus  nunc  in  coelum,  nunc 
in  patentes  terrae  hiatus  ad  deos  Manes  porrigentem, 
se  devovisse : equo  deinde  quam  poterat  maxime  exor- 
nato insidentem,  armatum  se  in  specum  immisisse,  do- 
naque ac  fruges  super  eum  a multitudine  virorum  ac 
mulierum  congestas  ; lacumque  Curtium,  non  ab  anti- 
quo illo  T.  Tatii  milite  Curtio  Metto,  sed  ab  hoc  appel- 
latum. Cura  non  deesset,  si  qua  ad  verum  via  inquiren- 
tem ferret : nunc  fama  rerum  standum  est,  ubi  certam 
derogat  vetustas  fidem  ; et  lacus  nomen  ab  hac  recen- 
tiore  insignitius  fabula  est.  Post  tanti  prodigii  procura- 
Vol.  i.  16 

tionern,  eodem  anno  de  Hernicis  consultas  senatus,  quum 
feciales  ad  res  repetendas  nequicquam  misisset,  primo 
quoque  die  ferendum  ad  populum  de  bello  indicendo 
Hernicis  censuit ; popuiusque  id  bellum  frequens  iussil. 
L.  Genucio  consuli  ea  provincia  sorte  evenit.  In  exspec- 
tatione civitas  erat,  quod  primus  ille  de  plebe  consul 
bellum  suis  auspiciis  gestnrus  esset ; perinde  ut  eveni- 
ret res,  ita  communicatos  honores  pro  liene  aut  secus 
consulto  habitura.  Forte  ita  tulit  casus,  ut  Genqcius,  ad 
hostes  magno  conatu  profectus,  in  insidias  praecipitaret; 
legionibus  nec  opinato  pavore  fusis,  consul  circumventus 
ab  insciis,  quem  interfecissent,  occideretur.  Quod  ubi  est 
Romam  nuntiatum,  nequaquam  tantum  publica  calami- 
tate moesti  patres,  quantum  feroces  infelici  consulis  plc- 
bcii  ductu,  fremunt  omnibus  locis : Irent,  crearent  con- 
sules ex  plebe,  transferrent  auspicia,  quo  nefas  esset.  Po- 
tuisse patres  plebiscito  pelli  honoribus  suis  : num  etiam  in 
deos  immortales  inauspicatam  legem  valuisse  ? Vindicasse 
ipsos  suum  numen,  sua  auspicia  : quae  ut  primum  contacta 
sint  ab  eo,  a quo  nec  itis  nec  fas  fuerit,  deletum  cum  duce 
exercitum  documento  fuisse,  ne  deinde,  turbato  gentium  iure, 
comitia  haberentur.  His  vocibus  curia  et  forum  personat. 
Ap.  Claudium,  quia  dissuaserat  legem,  maiore  nunc  auc- 
toritate eventum  reprehensi  ab  se  consilii  incusantem, 
dictatorem  consensu  patriciorum  Servilius  consul  dicit, 
delectusque  et  iustilium  indictum. 

Vll.  Priusquam  dictator  legionesque  novae  in  Herni- 
cos venirent,  ductu  C.  Sulpicii  legati  res  per  occasionem 
gesta  egregie  est.  In  Hernicos,  morte  consulis  contemp- 
tim  ad  castra  romana  cum  haud  dubia  expugnandi  spe 
succedentes,  hortante  legato,  et  plenis  irae  atque  indi- 
gnitatis militum  animis,  eruptio  est  facta.  Multum  ab 
spe  adeundi  valli  res  Hernicis  abfuit:  adeo  turbatis  inde 
ordinibus  abscessere.  Dictatoris  deinde  adventu  novus 
veteri  exercitus  iungitur,  et  copiae  duplicantur : et  pro 
concione  dictator  laudibus  legati  militumque,  quorum 
virtute  castra  defensa  erant,  simul  audientibus  laudes 
meritas,  tollit  animos  ; simul  ceteros  ad  aemulandas  vir- 
tutes acuit.  Neque  segnius  ad  hostes  bellum  apparatur, 
qui,  et  parti  ante  decoris  memores,  neque  ignari  aucta- 

rum  vitium  hostis,  suas  quoque  vires  augent.  Omne  Her- 
nicum nomen,  omnis  militaris  aetas  excitur.  Quadringe- 
nariae octo  cohortes,  lecta  robora  virorum,  scribuntur. 

Hunc  eximium  florem  iuventutis  eo  etiam,  cjuod,  ut  du- 
plex acciperent  stipendium,  decreverant,  spei  animorum- 
que implevere.  Immunes  quoque  operum  militarium  erant, 
ut,  in  unum  pugnae  laborem  reservati,  plus  sibi,  quam 
pro  yirili  parte,  annitendum  scirent.  Extra  ordinem  etiam 
in  acie  locati,  quo  conspectior  virtus  esset.  Duum  mil- 
lium planities  castra  roniana  ab  Hernicis  dirimebat : ibi 
pari  ferme  utrimque  spatio  in  medio  pugnatum  est.  Pri- 
mo stetit  ambigua  spe  pugna  ; neuuicquam  saepe  cona- 
tis equitibus  romams  impetu  turbare  hostium  aciem. 

Postquam  equestris  pugna  effectu,  quam  conatibus,  va- 
nior erat ; consulto  prius  dictatore  equites,  permissu 
deinde  eius,  relictis  equis,  clamore  ingenti  provolant 
ante  signa,  et  novam  integrant  pugnam : neque  susti- 
neri poterant,  ni  extraordinariae  cohortes  pari  corporum 
animorumque  robore  se  obiecissent. 

VIII.  Tunc  inter  primores  duorum  populorum  res  ge- 
ritur. Quicquid  hinc  aut  illinc  communis  Mars  belli  au- 
fert, multiplex,  quam  pro  numero,  damnum  est : vulgus 
aliud  armatorum,  velut  delegata  primoribus  pugna,  even- 
tum suum  in  virtute  aliena  ponit.  Multi  utrimque  ca- 
dunt, plures  vulnera  accipiunt.  Tandem  equites  alius 
alium  increpantes,  quid  deinde  restaret,  quaerendo,  si  neque 
ex  equis  pepulissent  hostem,  neque  pedites  quicquam  mo- 
menti facerent  ? quam  tertiam  exspectarent  pugnam  ? quid 
ante  signa  feroces  prosiluissent,  et  alieno  pugnarent  loco  ? 

His  inter  se  vocibus  concitati,  clamore  renovato,  infe- 
runt pedem : et  primum  gradu  moverunt  hostem,  deinde 
pepulerunt ; postremo  iam  haud  dubie  avertunt.  Neque, 
tam  vires  pares  quae  superaverit  res,  facile  dictu  est, 
nisi  quod  perpetua  fortuna  utriusque  populi  et  extollere 
animos,  et  minuere  potuit.  Usque  ad  castra  fugientes 
Hernicos  Romanus  sequitur  : castrorum  oppugnatione, 
quia  serum  erat  diei,  abstinuere.  Diu  non  perlitatum 
tenuerat  dictatorem,  ne  ante  meridiem  signum  dare  pos- 
set : eo  in  noctem  tractum  erat  certamen.  Postero  die 
deserta  fuga  castra  Hernicorum,  et  saucii  relicti  quidam 

inventi;  agmenque  fugientium  ab  Signinis,  quum  prae- 
ter moenia  eorum  infrequentia  conspecta  signa  essent, 
fusum,  ac  per  agros  trepida  fuga  palatum  est.  Nec  Ro- 
manis incruenta  victoria  fuit:  quarta  pars  militum  amissa; 
et,  ubi  haud  minus  iacturae  fuit,  aliquot  equites  romani 
cecidere. 

IX.  Insequenli  anno,  quum  C.  Sulpicius  et  G Lici- 
nius Calvus  consules  iu  Hernicos  exercitum  duxissent, 
neque  inventis  in  agro  hostibus,  Ferentinum  urbem  eo- 
rum vi  cepissent,  revertentibus  inde  iis  Tiburtes  portas 
clausere.  La  ultima  fuit  causa,  quum  multae  antea  que- 
rimoniae ultro  citroqne  iactatae  essent,  cur,  per  feciales 
i-ebus  repetitis,  bellum  Tiburti  populo  indiceretur.  Dicta- 
torem T.  Quinctium  Ponnum  eo  anno  fuisse,  satis  con- 
stat, et  magistrum  equitum  Ser.  Cornelium  Maluginen- 
sem.  Macer  Licinius  comitiorum  habendorum  causa,  et 
ab  Licinio  consule  dictum-  scribit,  quia,  collega  comitia 
bello  praeferre  festinante,  ut  continuaret  consulatum, 
obviam  eundum  pravae  cupiditati  fuerit.  Quaesita  ea 
propriae  familiae  laus  leviorem  auctorem  Licinium  facit. 
Quum  mentionem  eius  rei  in  vetustioribus  annalibus  nul- 
lam inveniam,  magis , ut  belli  gallici  causa  dictatorem 
creatum  arbitrer,  inclinat  animus.  Eo  certe  anno  Galli 
ad  tertium  lapidem,  Salaria  via , trans  pontem  Anienis 
castra  habuere.  Dictator,  quum  tumultus  gallici  causa 
iustitium  edixisset,  omnes  iuniores  sacramento  adegit, 
ingentique  exercitu  ab  urbe  profectus,  in  citeriore  ripa 
Anienis  castra  posuit.  Pons  in  medio  erat,  neutris  eum 
rumpentibus,  ne  timoris  indicium  esset.  Proelia  de  oc- 
cupando ponte  crebra  erant ; nec  qui  potirentur,  incer- 
tis viribus,  satis  discerni  poterat.  Tum  eximia  corporis 
magnitudine  in  vacuum  pontem  Gallus  processit ; et, 
quantum  maxima  voce  potuit,  Quem  nunc,  inquit,  Roma 
rirum  fortissimum  habet,  procedat , agedum  , ad  pugnam, 
ut  noster  duorum  eventus  ostendat,  utra  gens  bello  sit 
melior. 

X.  Diu  inter  primores  iuvenum  romanorum  silentium 
fuit,  quum  et  abnuere  certamen  vererentur,  et  praeci- 

ruam  sortem  periculi  petere  nollent.  Tum  T.  Manlius, 
..  filius,  qui  patrem  a vexatione  tribunicia  vindicave- 

rat,  ex  statione  ad  dictatorem  pergit : lnius.su  tuo,  in- 
quit, imperator,  extra  ordinem  nunquam  pugnaverim  ; non, 
*i  certam  victoriam  videam.  Si  tu  permittis,  volo  ego  illi 
belluae  ostendere,  quando  adeo  ferox  praesultat  hostium 
signis,  me  ex  ea  familia  ortum,  quae  Gallorum  agmen  ex 
rupe  tarpeia  deiecit.  Tum  dictator,  Macte  virtute,  inquit, 
ac  pietate  in  patrem  patriamque,  T.  Manli,  esto.  Perge,  et 
nomen  romanum  invictum,  iuvantibus  diis,  praesta.  Armant 
inde  iuvenem  aequales  : pedestre  scutum  capit , hispano 
cingitur  gladio,  ad  propiorem  habili  pugnam.  Armatum 
adornatumque  adversus  Gallum  stolide  laetum,  et  (quo- 
niam id  quoque  memoria  dignum  antiquis  visum  est) 
linguam  etiam  ab  irrisu  exserentem,  producunt.  Reci- 
piunt inde  se  ad  stationem  : et  duo  in  medio  armati, 
spectaculi  magis  more,  quam  lege  belli,  destituuntur, 
nequaquam  visu  ac  specie  aestimantibus  pares.  Corpus 
alteri  magnitudine  eximium,  versicolori  veste  pictisque 
et  auro  caelatis  refulgens  armis  : media  in  altero  mili- 
taris statura,  modicaque  in  armis  habilibus  magis  quam 
decoris  species.  Non  cantus,  non  exsultatio  armorumque 
agitatio  vana,  sed  pectus,  animorum  iraeque  tacitae  ple- 
num, omnem  ferociam  in  discrimen  ipsum  certaminis 
distulerat  Ubi  constitere  inter  duas  acies,  tot  circa  mor- 
talium animis  spe  metuque  pendentibus,  Gallus,  velut 
moles  superne  imminens,  proiecto  laeva  scuto,  in  adve- 
nientis arma  hostis  vanum  caesim  cum  ingenti  sonitu 
ensem  deiecit.  Romanus,  mucrone  subrecto,  quum  scuto 
scutum  imum  perculisset,  totoque  corpore  interior  pe- 
riculo vulneris  factus,  insinuasset  se  inter  corpus  ar- 
maque, uno  alteroque  subinde  ictu  ventrem  atque  in- 
guina hausit,  et  in  spatium  ingens  ruentem  porrexit 
hostem.  Iacentis  inde  corpus,  ab  omni  alia  vexatione 
intactum,  uno  torque  spoliavit : quem  respersum  cruore 
collo  circumdedit  suo.  Defixerat  pavor  cum  admiratione 
Gallos.  Romani,  alacres  ab  statione  obviam  militi  sno 
progressi,  gratulantes  laudantesque  ad  dictatorem  perdu- 
cunt. Inter  carminum  prope  modum  incondita  quaedam 
militariter  ioculantes,  Torquati  cognomen  auditum ; ce- 
lebratum deinde,  posteris  etiam  familiaeque  honori  fuit. 
Dictator  coronam  auream  addidit  donum,  mirisque  pro 
concione  eam  pugnam  laudibus  tulit. 

XI.  Et,  hercule,  tanti  ea  ad  universi  belli  eventum 
momenti  dimicatio  fuit,  ut  Gallorum  exercitus  proxima 
nocte,  relictis  trepide  castris,  in  tiburtem  agrum  , atque 
inde,  societate  belli  facta,  commeatuque  benigne  ab  Ti- 
burtibus  adiutus,  mox  in  Campaniam  transierit.  Ea  fuit 
causa,  cur  proximo  anno  C.  Poetelius  Balbus  consul,  quum 
collegae  eius  M.  Fabio  Ambusto  Hernici  provincia  eve- 
nisset, adversus  Tiburtes  iussu  populi  exercitum  duce- 
ret. Ad  quorum  auxilium  quum  Galli  ex  Campania  re- 
dissent, foedae  populationes  in  lavicano  , tusculanoque  , 
et  albano  agro,  haud  dubie  Tiburtibus  ducibus , sunt 
factae.  Et,  quum  adversus  tiburtem  hostem  duce  con- 
sule contenta  respublica  esset , gallicus  tumultus  dicta- 
torem creari  coegit.  Creatus  Q.  Servilius  Ahala  T.  Quinc- 
tium  magistrum  equitum  dixit ; et  ex  auctoritate  patrum, 
si  prospere  id  bellum  evenisset,  ludos  magnos  vovit.  Dic- 
tator ad  continendos  proprio  bello  Tiburtes  consulari 
exercitu  iusso  manere,  omnes  iuniores,  nullo  detrectante 
militiam,  sacramento  adegit.  Pugnatum  haud  procul  porta 
Collina  est  totius  viribus  urbis,  in  conspectu  parentum 
coniugumque  ac  liberorum  : quae  magna,  etiam  absen- 
tibus, hortamenta  animi,  tum  subiecta  oculis,  simul  ve- 
recundia misericordiaque  militem  accendebant.  Magna 
utrimque  edita  caedo,  avertitur  tandem  acies  Gallorum. 
Fuga  Tibur,  sicut  arcem  belli  gallici,  petunt:  palati  a 
consule  Poetelio  haud  procul  Tibure  excepti,  egressis 
ad  opem  ferendam  Tiburtibus,  simul  cum  his  intra  por- 
tas compelluntur.  Egregie  quum  ab  dictatore,  tum  ab 
consule  res  gesta  est.  Et  consul  alter  Fabius  proeliis  pri- 
mum parvis,  postremo  una  insigni  pugna,  quum  hostes 
totis  adorti  copiis  essent,  Hernicos  devincit.  Dictator, 
consulibus  in  senatu  et  apud  populum  magnifice  collau- 
datis, et  suarum  quoque  remm  illis  remisso  honore,  dic- 
tatura se  abdicavit.  Poetelius  de  Gallis  Tiburfibusque 
geminum  triumphum  egit.  Fabio  satis  visum,  ut  ovans 
urbem  iniret.  Irridere  Poetelii  triumphum  Tiburtes  : ubi 
enim  eum  secum  acie  conflixisse?  spectatore*  paucos  fugae 
trepidationisque  Gallorum,  extra  portas  egressos,  postquam 
in  se  quoque  fieri  impetum  viderint,  et  sme  discrimine  ob- 
vios caedi,  recepisse  se  intra  urbem.  Eam  rem  triumpha 

dignam  visam  Romanis  ? Ne  nimis  mirum  magnumque  cen- 
serent, tumultum  e.vciere  in  hostium  portis,  maiorem  ipsos 
trepidationem  ante  moenia  sua  visuros. 

XII.  Itaque  insequenti  anno,  M.  Popillio  Laenate,  Gn. 
Manlio  consulibus,  primo  silentio  noctis  ab  Tibure  ag- 
mine infesto  profecti,  ad  urbem  Romam  venerunt.  Ter- 
rorem repente  ex  somno  excitatis  subita  res  et  noctur- 
nus pavor  praebuit : ad  hoc  multorum  inscitia,  qui,  aut 
unde,  hostes  advenissent.  Conclamatum  tamen  celeriter 
ad  anna  est,  et  portae  stationibus,  murique  praesidiis 
firmati : et  ubi  prima  lux  mediocrem  multitudinem  ante 
inoenia,  neque  alium  , quam  tiburtem  hostem  ostendit, 
duabus  portis  egressi  consules  utrimque  aciem  subeun- 
tium iam  muros  aggrediuntur : apparuitque,  occasione 
magis,  quam  virtute,  fretos  venisse : adeo  vix  primum 
impetum  Romanorum  sustinuere.  Quin  etiam  bono  fuisse 
Romanis  adventum  eorum  constabat,  orieutemque  iam 
seditionem  inter  patres  et  plebem  metu  tgm  propinqui 
belli  compressam.  Alius  adventus  hostium  fuit  proximo 
bello,  agris,  quam  urbi,  terribilior.  Populabundi  Tarqui- 
nienses fines  romanos , maxime  qua  ex  parte  Etruriam 
adiacent,  peragravere : rebusque  nequicquam  repetitis, 
novi  consules  C.  Fabius  et  C.  Plautius  iussu  populi  bel- 
lum indixere ; Fabioque  ea  provincia,  Plautio  Hernici 
evenere.  Gallici  quoque  belli  fama  increbrescebat.  Sed 
inter  multos  terrores  solatio  fuit  pax  Latinis  petentibus 
data,  et  magna  vis  militum  ab  iis  ex  foedere  vetusto, 
quod  multis  intermiserant  annis,  accepta.  Quo  praesidio 
quum  fulta  res  romana  esset,  levius  fuit , quod  Gallos 
mox  Praeneste  veuissp,  atque  inde  circa  Pedum  conse- 
disse, auditum  est.  Dictatorem  dici  C.  Sulpicium  placuit. 
Consul  ad  id  accitus  C.  Plautius  dixit : magister  equi- 
tum dictatori  additus  M.  Valerius.  Hi  robora  militum, 
ex  duobus  consularibus  exercitibus  electa,  adversus  Gal- 
los duxerunt.  .Lentius  id  aliquanto  bellum,  quam  parti 
utrique  placebat,  fuit.  Quum  primo  Galli  tantum  avidi 
certaminis  fuissent,  deinde  romanus  miles,  ruendo  in 
arma  ac  dimicationem , aliquantum  gallicam  ferociam 
vinceret ; dictatori  neutiquam  placebat,  quando  nulla  co- 
geret res,  fortunae  se  committere  adversus  hostem,  quem 

tempus  deteriorem  in  dies  et  locus  alienus  faceret,  sine 
praeparato  commeatu,  sine  firmo  munimento  morantem  : 
ad  hoc  iis  animis  corporibusque,  quorum  omnis  in  im- 
petu vis  esset,  parva  eadem  languesceret  mora.  His  con- 
siliis dictator  bellum  trahebat,  gravemque  edixerat  poo- 
nam,  si  quis  iniussu  in  hostem  pugnasset.  Milites,  aegre 
id  patientes,  primo  in  stationibus  vigiliisque  inter  se 
dictatorem  sermonibus  carpere ; interdum  patres  commu- 
niter increpare,  quod  non  iussissent  per  consules  geri 
bellum.  Electum  esse  eximium  imperatorem,  unicum  du- 
cem, qui  nihil  agenti  sibi  de  coelo  devolaturam  in  sinum 
victoriam  censeat.  Eadem  deinde  haec  interdiu  propalam, 
ac  ferociora  his,  iactare  ; se  iniussu  imperatoris  aut  dimi- 
caturos, aut  agmine  Romam  ituros,  lmmiscerique  militi- 
bus centuriones  : nec  in  circulis  modo  fremere,  sed  iam 
in  principiis  ac  praetorio  in  unum  sermones  confundi, 
atque  in  concionis  magnitudinem  crescere  turba,  et  vo- 
ciferari ex  omnibus  locis,  ut  extemplo  ad  dictatorem  ire- 
tur : verba  pro  exercitu  faceret  Sex.  Tullius,  ut  virtute 
eius  dignum  esset. 

XIII.  Septimum  primum  pilum  iam  Tullius  ducebat; 
neque  erat  in  exercitu,  qui  quidem  pedestria  stipendia 
fecisset,  vir  factis  nobilior.  Is,  praecedens  militum  ag- 
inen,  ad  tribunal  pergit ; mirantique  Sulpicio  non  tur- 
bam magis,  quam  turbae  principem  Tullium,  imperiis 
obedientissimum  militem,  Scilicet,  dictator,  inquit,  con- 
demnatum se  universus  exercitus  a te  ignaviae  ratus,  et 
prope  ignominiae  causa  destitutum  sine  armis,  oravit  me, 
ut  suam  causam  apud  te  agerem.  Equidem,  sicubi  loco 
cessum,  si  terga  data  hosti,  si  signq  foede  amissa  obiici  no- 
bis possent,  tamen  hoc  a te  impetrari  aequum  censerem,  tit 
nos  virtute  culpam  nostram  corrigere,  et  abolere  flagitii  me- 
moriam nova  gloria  patereris.  Etiam  ad  Alliam  fusae  le- 
giones eandem,  quam  per  pavorem  amiserant,  patriam,  pro- 
fectae postea  ab  Veiis,  virtute  recuperavere.  Nobis,  dedm 
benignitate,  felicitate  tua  populique  romani,  et  res  et  glo- 
ria est  integra.  Quanquam  de  gloria  vir  dicere  ausim,  si 
nos  et  hostes  haud  secus,  quam  feminas,  abditos  intra  val- 
lum omnibus  contumeliis  eludunt ; et  tu  imperator  noster, 
quod  aegrius  patimur,  exercitum  tuum  sine  animis,  sine  ar ■ 

mis,  sine  manibus  indicas  esse ; et  prius,  quam  expertus 
nos  esses,  de  nobis  ita  desperasti,  ut  te  mancorum  ac  de- 
bilium ducem  iudicares  esse.  Quid  enim  aliud  esse  causae 
credemus,  cur  veteranus  dux,  fortissimus  bello,  compressis, 
quod  aiunt,  manibus  sedeas?  utcunque  enim  se  habet  res, 
te  de  nostra  virtute  dubitasse  videri,  quam  nos  de  tua,  verius 
est.  Sin  autem  non  tuum  istuc,  sed  publicum  est  consilium  et 
consensus  aliquis  patrum.,  non  gallicum  bellum  , nos  ab  urbe  , 
a penatibus  nostris  ablegatos  tenet : quaeso,  ut  ea,  quae 
dicam,  non  a militibus  imperatori  dicta  censeas,  sed  a plebe 
patribus ; quae,  sicut  vos  vestra  habeatis  consilia,  sic  se  sua 
habituram  dicat.  Quis  tandem  succenseat,  milites  nos  esse, 
non  servos  vestros  ? ad  bellum,  non  in  exsilium,  missos  ? si 
quis  det  signum,  in  aciem  educat,  ut  viris  ac  romanis  di- 
gnum sit,  pugnaturos  ? si  nihil  armis  opus  sit,  otium  Ro- 
mae potius,  quam  in  castris,  acturos  ? Haec  dicta  sint  pa- 
tribus. Te,  imperator,  milites  tui  oramus,  ut  nobis  pugnandi 
copiam  facias.  Quum  vincere  cupimus,  tum  te  duce  vincere; 
tibi  lauream  insignem  deferre ; tecum  triumphantes  urbem 
inire ; tuum  sequentes  currum  lovis  optimi  maximi  tem  ■ 
pium  gratantes  ov antesque  adire.  Orationem  Tullii  excepe- 
runt preces  multitudinis ; et  undique,  ut  signum  daret, 
ut  capere  arma  iuberet,  clamabant. 

XIV.  Dictator,  quanquam  rem  bonam  exemplo  haud 
probabili  actam  cernebat,  tamen  facturum,  quod  milites 
vellent,  se  recepit ; Tulliumque  secreto,  quaenam  haec 
res  sit,  aut  quo  acta  more  , percunctatur.  Tullius  ma- 
gnopere a dictatore  petere,  ne  se  oblitum  disciplinae  mi- 
litaris, ne  sui,  neve  imperatoriae  maiestatis,  crederet ; mul- 
titudini concitatae,  quae  ferme  auctoribus  similis  esset  non 
subtraxisse  se  ducem  ; ne  quis  alius,  quales  mota  creare 
multitudo  soleret,  exsisteret.  Nam  se  quidem  nihil  non  ar- 
bitrio imperatoris  acturum ; illi  quoque  tamen  videndum 
magnopere  esse,  ut  exercitum,  in  potestate  haberet.  Differri 
non  posse  adeo  concitatos  animos : ipsos  sibi  locum  ac  tem- 
pus pugnandi  sumpturos,  si  ab  imperatore  non  detur. 
Dum  haec  loquuntur,  iumenta  forte  pascentia  extra  val- 
lum Gallo  abigenti  duo  milites  romani  ademerunt.  In 
eos  saxa  coniecta  a Gallis : deinde  ab  romana  statione 
clamor  ortus,  ac  procursum  utrimque  est.  lamque  haud 

procul  iusto  proelio  res  erant,  ni  celeriter  diremptum 
certamen  per  centuriones  . esset.  Affirmata  certe  eo  casu 
Tullii  apud  dictatorem  fides  est : nec  recipiente  iam  di- 
lationem re,  in  posterum  diem  edicitur,  acie  pugnaturos. 
Dictator  tamen,  ut  qui  magis  animis,  quam  viribus,  fre- 
tus ad  certamen  descenderet,  omnia  circumspicere  atque 
agitare  coepit,  ut  arte  aliqua  terrorem  hostibus  incute- 
ret. Sollerti  animo,  rem  novam  excogitat,  qua  deinde 
multi  nostri  atque  externi  imperatores,  nostra  quoque  • 
quidam  aetate,  usi  sunt.  Mulis  strata  detrahi  iubet : bi- 
nisquo  tantum  centunculis  relictis,  agasones,  partim  capti- 
vis, partim  aegrorum  armis  ornatos,  imponit.  His  fere 
mille  effectis  centum  admiscet  equites,  et  nocte  super 
castra  in  montes  evadere,  ac  silvis  se  occultare  iubet  ; 
neque  inde  ante  moveri,  nuam  ab  se  acoiperent  signum. 
Ipse,  ubi  illuxit,  in  radicibus  montium  extendere  aciem 
coepit  sedulo,  ut  adversus  montes  consisteret  hostis.  In- 
structo vani  terroris  apparatu,  qui  quidem  terror  plus 
paene  veris  viribus  profuit,  primo  credere  duces  Gallo- 
rum, non  descensuros  in  aequum  Romanos ; deinde,  ubi 
degressos  repente  viderunt,  et  ipsi  avidi  certaminis  in 
proelium  ruunt : priusque  pugna  coepit,  quam  signum 
ab  ducibus  daretur. 

XV.  Acrius  invasere  Galli  dextrum  cornu  : neque  su- 
stineri potuissent,  ni  forte  eo  loco  dictator  fuisset,  Sex. 
Tullium  nomine  increpans  rogilansque  : Siccine  pugna- 
turos milites  spopondisset  ? ubi  illi  clamores  sint  arma  po- 
scentium ? ubi  minae  ini  ussu  imperatoris  proelium  inituros? 

En  ipsum  imperatorem  clara  voce  vocare  ad  proelium,  et 
ire  armatum  ante  prima  signa.  Ecquis  sequeretur  eorum, 
qui  modo  ducturi  fuerint ; in  castris  feroces,  m acie  pavidi? 
Vera  audiebant : itaque  tantos  pudor  stimulos  admovit, 
ut  ruerent  in  hostium  tela,  alienatis  a memoria  periculi 
animis.  Hic  primo  impetus  prope  vecors  turbavit  hostes: 
eques  deinde  emissus  turbatos  avertit.  Ipse  dictator,  post- 
quam labantem  una  parte  vidit  aciem,  signa  in  laevum 
cornu  confert,  quo  turbam  hostium  congregari  cernebat; 
et  iis,  ejui  in  monte  erant,  signum,  quod  convenerat, 
dedit.  Ubi  inde  quoque  novus  clamor  ortus,  et  tendere 
obliquo  monte  ad  castra  Gallorum  visi  sunt ; tum  metu, 

ne  excluderentur,  omissa  pugna  est,  cursuquc  effuso  ad 
castra  ferebantur.  Ubi  quum  occurrisset  iis  M.  Valerius, 
magister  equitum,  qui,  profligato  dextro  cornu,  obequi- 
tabat hostium  munimentis,  ad  montes  silvasque  vertunt 
fugam  : plurimique  ibi  a fallaci  equitum  specie  agaso- 
nibusque excepti  sunt : et  eorum,  quos  pavor  pertulerat 
in  silvas,  atrox  caedes  post  sedatum  proelium  fuit.  Nec 
alius  post  M.  Furium,  quam  C.  Sulpicius,  iustiorem  de 
Gallis  egit  triumphum.  Auri  quoque  ex  gallicis  spoliis 
satis  magnum  pondus,  saxo  quadrato  septum , in  Capi- 
tolio sacravit.  Eodem  anno  et  a consulibus  vario  eventu 
bellatum.  Nam  Hernici  a C.  Plautio  devicti  subactique 
sunt.  Fabius  collega  eius  incaute  atque  inconsulte  adver- 
sus Tarquinienses  pugnavit : nec  in  acie  tantum  ibi  cla- 
dis acceptum,  quam  quod  trecentos  septem  milites  ro- 
rnanos  captos  Tarquinienses  immolarunt : qua  foeditate 
supplicii  aliquanto  ignominia  populi  romani  insignitior 
fuit.  Accessit  ad  eam  cladem  et  vastatio  romani  agri  , 
quam  Privernates,  Veliterni  deinde,  incursione  repentina 
fecerunt;  Eodem  anno  duae  tribus,  Pomptina  et  Publi- 
lia, additae.  Ludi  votivi,  quos  M.  Furius  dictator  vove- 
rat, facti  : et  de  ambitu  ab  C.  Poetelio  tribuno  plebis, 
auctoribus  patribus,  tum  primum  ad  populum  latum  est: 
eaque  rogatione  novorum  maxime  hominum  ambitionem, 
qui  nundinas  et  conciliabula  obire  soliti  erant,  compres- 
sam credebant. 

XVI.  Haud  aeque  laeta  patribus  insequenti  anno,  C. 
Marcio,  Cn.  Manlio  consulibus,  de  unciario  fenore  a M. 
Duilio,  L.  Maenio  tribunis  plebis  rogatio  est  perlata  : et 
plebs  aliquanto  eam  cupidius  scivit  accepitque.  Ad  bella 
nova,  priore  anno  destinata,  Falisci  quoque  hostes  exorti, 
duplici  crimine : quod  et  cum  Tarquiniensibus  inventus 
eorum  militaverat ; et  eos,  qui  Falerios  perfugerant,  quum 
male  pugnatum  est,  repetentibus  fecialibus  romanis  non 
reddiderant.  Ea  provincia  Cn.  Manlio  obvenit : Marcius 
exercitum  in  agrum  privernatem,  integrum  pace  longin- 
qua, induxit ; militemque  praeda  implevit.  Ad  copiam 
rerum  addidit  munificentiam,  quod,  nihil  in  publicum 
secernendo,  augenti  rem  privatam  militi  favit.  Priverna- 
tes quum  ante  moenia  sua  castris  permunitis  consedis- 

seni ; vocatis  ad  concionem  militibus,  Castra  nunc,  in- 
quit, vobis  hostium,  urbemque  praedae  do,  - si  mihi  pollice- 
mini, vos  fortiter  in  acie  operam  navaturos,  nec  praedae 
magis,  quam  pugnae,  paratos  esse.  Signum  poscunt  ingenti 
clamore  : celsique  et  spe  haud  dubia  feroces  in  proelium 
vadunt.  Ibi  ante  signa  Sex.  Tullius,  de  quo  ante  dictum 
est,  exclamat:  Adspiee,  imperator,  induit,  quemadmodum 
exercitus  tuus  tibi  promissa  praestet : piloque  posito,  stricto 
gladio  in  hostem  impetum  facit.  Sequuntur  Tullium  an- 
tesignani omnes,  primoque  impetu  avertere  hostem  : fu- 
sum inde  ad  oppidum  persecuti,  quum  iam  scalas  moe- 
nibus admoverent,  in  deditionem  urbem  acceperunt. 
Triumphus  de  Privernatibus  aetus.  Ab  altero  consule 
nihil  memorabile  gestum  : nisi  quod  legem  novo  exem- 
plo ad  Sutrium  in  castris  tributim  de  vicesima  eorum, 
qui  manumitterentur,  tulit.  Patres,  quia  ea  lege  haud 
parvum  vectigal  inopi  aerario  additum  esset,  auctores 
fuerunt.  Ceterum  tribuni  plebis,  non  tam  lege,  quam 
exemplo,  moti,  ne  quis  postea  populum  sevocaret,  capite 
sanxerunt : nihil  enim  non  per  milites,  iuratos  in  con- 
sulis verba,  quamvis  perniciosum  populo,  si  id  liceret, 
ferri  posse.  Lodem  anno  C.  Licinius  Stolo  a M.  Popil- 
lio  Laenate  sua  lege  decem  millibus  aeris  est  damnatus, 
quod  mille  iugerum  agri  cum  filio  possideret,  emanei- 
pandoque  filium  fraudem  legi  fecisset. 

XVII.  Novi  consules  inde,  M.  Fabius  Ambustus  se- 
cundum et  M.  Popillius  Laenas  secundum,  duo  bella  ha- 
buere. Facile  alterum  cum  Tiburtibus,  quod  Laenas  ges- 
sit : qui,  hoste  in  urbem  compulso,  agros  vastavit.  Fali- 
sci Tarquiniensesque  alterum  consulem  prima  pugna  fu- 
derunt. Inde  terror  maximus  fuit,  quod  sacerdotes  eo- 
rum, facibus  ardentibus  anguibusque  praelatis,  incessu 
furiali  militem  romanum  insueta  turbaverunt  specie : 
et  tunc  quidem  velut  lymphati  et  attoniti  munimentis 
suis  trepido  agmine  inciderunt;  deinde,  ubi  consul  le- 
gatique ac  tribuni  puerorum  ritu  vana  miracula  paven- 
tes irridebant  increpabantque,  vertit  animos  repente  pu- 
dor ; et  in  ea  ipsa,  quae  fugerant,  velut  caeci  ruebant. 
Discusso  itaque  vano  apparatu  hostium,  quum  in  ipsos 
armatos  se  intulissent,  averterunt  totam  aciem  : castris- 

que  etiam  eo  die  potiti,  praeda  ingenti  parta,  victores 
reverterunt,  militaribus  iocis  quum  apparatum  hostium, 
tum  suum  increpantes  pavorem.  Concitatur  deinde  omne 
nomen  elruscum,  et  Tarquiniensibus  Faliscisque  duci- 
bus, ad  Salinas  perveniunt.  Adversus  eum  terrorem  dic- 
tator C.  Marcius  Rutilus  primus  de  plebe  dictus,  ma- 
gistrum equitum  item  de  plebe  C.  Plautium  dixit.  Id 
vero  patribus  indignum  videri,  etiarn  dictaturam  iam  in 
promiscuo  esse  : omnique  ope  impediebant,  ne  quid  dic- 
tatori ad  id  bellum  decerneretur,  parareturve.  Eo  promp- 
tius cuncta,  ferente  dictatore,  populus  iussit.  Profectus 
ab  urbe,  utraque  parte  Tiberis,  ratibus  exercitu,  quocun- 
que fama  hostium  ducebat,  traiecto,  multos  populatores 
agrorum  vagos,  palantes  oppressit.  Castra  quoque  nec  o- 
pinato  aggressus,  cepit:  et,  octo  millibus  hostium  captis, 
ceteris  aut  caesis,  aut  ex  agro  romano  fugatis  , sine  auc- 
toritate patrum,  populi  iussu,  triumphavit.  Quia  nec  per 
dictatorem  plebeium,  nec  per  consulem,  comitia  consu- 
laria haberi  volebant,  et  alter  consul  Fnbius  bello  reti- 
nebatur, res  ad  interregnum  redit.  Interreges  deinceps 
Q.  Servilius  Ahala,  M.  Fabius,  Cn.  Manlius,  C.  Fabius, 
(i.  Sulpicius,  L.  Aemilius,  Q.  Servilius,  M.  Fabius  Am- 
bustus. In  secundo  interregno  orta  contentio  est,  quod 
duo  patricii  consules  creabantur  : intercedcntibusque  tri- 
bunis, interrex  Fabius  aiebat,  in  duodecim  tabulis  legem 
esse,  ut,  quodcunque  postremum  populus  iussisset,  id  ius 
ratumque  esset ; iussum  ■populi  et  suffragia  esse.  Quum  in- 
tercedendo tribuni  nihil  aliud,  quam  ut  differrent  comi- 
tia, valuissent ; duo  patricii  consules  creati  sunt,  C.  Sul- 
picius Peticus  tertium,  M.  Valerius  Publicola  : eodem- 
que  die  magistratum  inierunt. 

XVIII.  Quadringentesimo  anno  , quam  urbs  roniana 
condita  erat,  quinto  tricesimo,  quam  a Gallis  recuperata, 
ablato  post  undecimum  annum  a plebe  consulatu,  pa- 
tricii consules  ambo  ex  interregno  magistratum  iniere, 
C.  Sulpicius  Peticus  tertium,  M.  Valerius  Publicola.  Em- 
pulum eo  anno  ex  Tiburtibus  haud  memorando  certa- 
mine captum  : sive  duorum  consulum  auspicio  bellum 
ibi  gestum  est,  ut  scripsere  quidam ; seu  per  idem  tem- 
pus Tarquiniensium  quoque  sunt  vastati  agri  ab  Sulpi- 

eio  consule,  quo  Valerius  adversus  Tiburtes  legiones  du- 
xi!. Domi  maius  certamen  consulibus  cum  plebe  ac  tri- 
bunis erat.  Fidei  iam  suae,  non  solum  virtutis,  ducebant 
esse,  ut  accepissent  duo  patricii  consulatum,  ita  ambobus 

Catriciis  mandare.  Quin  aut  toto  cedendum  esse,  si  pie- 
eius  iam  magistratus  consulatus  fiat,  aut  lotum  possiden- 
dum quam  possessionem  integram  a patribus  accepissent. 
Plebes  contra  fremit:  Quid  se  vivere , quid  in  parte  civium 
censeri:  si, quod  duorum  hominum  virtute, L.  Sextii  ac  C. Li- 
cinii, partum  sit,  id  obtinere  universi  non  possint .’  Vel  reges, 
vel  decemviros,  vel,  si  quod  tristius  sit  imperii  nomen,  patien- 
dum esse  potius,  quam  atnbos  patricios  consules  videant, 
nec  in  vicem  pareatur  atque  imperetur ; sed  pars  altera , 
in  aeterno  imperio  locata,  plebem  nusquam  alio  natam, 
quam  ad  serviendum,  putet.  Non  desunt  tribuni  auctores 
turbarum  ; sed  inter  concitatos  per  se  omnes  vix  duces 
eminent.  Aliquoties  frustra  in  campum  descensum  quum 
esset,  multique  per  seditiones  acti  comitiales  dies ; po- 
stremo victae  perseverantia  consulum  plebis  eo  dolor 
erupit,  ut  tribunos,  actum  esse  de  libertate  vociferantes, 
relinquendumque  non  campum  iam  solum,  sed  etiam  ur- 
bem captam  atque  oppressam  regno  patriciorum,  moesta 
plebs  sequeretur.  Consules,  relicti  a parte  populi,  per 
infrequentiam  comitia  nihilo  segnius  perficiunt.  Creati 
consules  ambo  patricii,  M.  Fabius  Ambustus  tertium,  T. 
Quinctius.  In  quibusdam  annalibus  pro  T.  Quinctio  M. 
Popillium  consulem  invenio. 

AlX.  Duo  bella  eo  anno  prospere  gesta:  cum  Tibur- 
tibusque  ad  deditionem  pugnatum.  Sassula  ex  his  urbs 
capta : ceteraque  oppida  eandem  fortunam  habuissent; 
ni  universa  gens,  positis  armis,  in  fidem  consulis  venis- 
set Triumphatum  de  Tiburtibus  : alioquin  mitis  victo- 
ria fuit.. In  Tarquinienses  acerbe  saevitum. -Multis  mor- 
talibus in  acie  caesis,  ex  ingenti  captivorum  numero 
trecenti  quinquaginta  octo  delecti,  nobilissimus  quisque, 
qui  Romam  mitterentur:  vulgus  aliud  trucidatum.  Nec 
populus  in  eos,  qui  missi  Romam  erant,  mitior  fuit.  Me- 
dio in  foro  omnes  virgis  caesi  ac  securi  percussi.  Id  pro 
immolatis  in  foro  Tarquiniensium  Romanis  poenae  ho- 
stibus redditum.  Res  bello  bene  gestae,  ut  Samnites  quo- 

que  amicitiam  peterent,  effecerunt.  Legatis  eorum  comi- 
ter ab  senatu  responsum  : foedere  in  societatem  accepti. 
Non  eadem  domi,  quae  militiae  , fortuna  erat  plebi  ro- 
manae.  Nam  etsi,  unciario  fenore  facto,  levata  usura  erat, 
sorte  ipsa  obruebantur  inopes,  nexumque  inibant.  Eo 
nec  patricios  ambo  consules,  neque  comitiorum  curam, 
publicave  studia  prae  privatis  incommodis  plebs  ad  ani- 
mum admittebat.  Consulatus  uterque  apud  patricios  ma- 
net. Consules  creati  C.  Sulpicius  Peticus  quartum,  M. 
Valerius  Publicola  iterum.  In  bellum  etruscum  inten- 
tam civitatem,  quia  Caeritem  populum  misericordia  con- 
sanguinitatis Tarquiniensibus  adjunctum  fama  ferebat, 
legati  latini  ad  Volscos  convertere,  nuntiantes,  exerci- 
tum conscriptum  armatumque  iam  suis  (inibus  imminere: 
inde  populabundos  in  agrum  romanum  venturos  esse. 
Censuit  igitur  senatus,  neutram  negligendam  rem  esse : 
utroque  legiones  scribi,  consulesque  sortiri  provincias 
iussit.  Inclinavit  deinde  pars  maior  curae  in  etruscum 
bellum  ; postquam  literis  Sulpicii  consulis,  cui  Tarqui- 
nii provincia  evenerat,  cognitum  est,  depopulatum  agrum 
circa  romanas  salinas  , praedaeque  partem  in  Caeritum 
lines  avectam,  et  haud  dubie  iuventutem  eius  populi  in- 
ter praedatores  fuisse.  Itaque  Valerium  consulem,  Vol- 
scis oppositum,  castraque  ad  finem  tusculanum  haben- 
tem, revocatum,  inde  senatus  dictatorem  dicere  iussit.  T. 
Manlium  L.  lilium  dixit.  Is,  quum  sibi  magistrum  equi- 
tum A.  Cornelium  Cossum  dixisset,  consulari  exercitu 
contentus,  ex  auctoritate  patrum  ac  populi  iussu  Caeli- 
tibus bellum  indixit. 

XX.  Tum  primum  Caerites,  tanquam  in  verbis  ho- 
stium vis  maior  ad  bellum  significandum,  quam-in  suis 
factis,  qui  per  populationem  Romanos  lacessierant,  esse», 
verus  belli  (error  invasit : et,  quam  non  suarum  virium 
ea  dimicatio  esset,  cernebant.  Poenitebatque  populatio- 
nis, et  Tarquinienses  exsecrabantur  defectionis  auctores. 
Nec  arma,  aut  bellum  quisquam  apparare,  sed  pro  se 
quisque  legatos  mitti  iubebat  ad  petendam  erroris  ve- 
niam. Legati  senatum  quum  adissent,  ab  senatu  reiecti 
ad  populum,  deos  rogaverunt,  quorum  sacra  bello  gal- 
beo accepta  rite  procurasscnt,  ut  Romanos  florentes  ea 

sui  misericordia  caperet,  quae  se  rebus  affectis  quondam 
populi  romani  cepisset;  conversique  ad  delubra  Vestae  , 
hospitium  flaminum  Vestaliumque  ab  se  caste  ac  religiose 
cultum  invocabant.  Eanc  meritos,  crederet  quisquam,  ho- 
stes repente  sine  causa  factos  ? aut,  si  quid  hostiliter  fecis- 
sent, consilio  id  magis,  quam  furore  lapsos,  fecisse,  ut  sua 
retem  beneficia,  locata  praesertim  apud  tam  gratos,  novis 
corrumperent  maleficiis  , florentemque  populum  romanum 
ac  felicissimum  bello  sibi  desumerent  hostem,  cuius  afflicti 
amicitiam  cepissent  ? Ne  appellarent  consilium,  quae  vis  ac 
necessitas  appellanda  esset.  Transeuntes  agmine  infesto  per 
agrum  suum  Tarquinienses,  quum  praeter  viam  nihil  pe- 
tissent,  traxisse  quosdam  agrestium,  populationis  eius,  quae 
sibi  crimini  detur,  comites.  Eos,  se H dedi  placeat,  dedere  se 
paratos  esse  ; seu  supplicio  affici,  daturos  poenas.  Caere, 
sacrarium  populi  romani,  deversorium  sacerdotum,  ac  re- 
ceptaculum romanorum  sacrorum,  intactum  inviolatumque 
en  mine  belli,  hospitio  Vestalium  cultisque  diis  darent.  Mo- 
vit populum  non  tam  causa  praesens,  quam  vetus  me- 
ritum, ut  maleficii,  quam  beneficii,  potius  immemores 
essent.  Itaque  pax  populo  caeriti  data,  induciasqne  in 
centum  annos  Factas  in  senatusconsultum  referri  placuit. 
In  Faliscos,  eodem  noxios  crimine,  vis  belli  conversa  est : 
sed  hostes  nusquam  inventi.  Quum  populatione  pera- 
grati fines  essent,  ab  oppugnatione  urbium  temperatum: 
legionibusque  Romam  reductis,  reliquum  anni  muris  tur- 
ribusque  reficiendis  consumptum,  et  aedes  Apollinis  de- 
dicata est. 

XXI.  Extremo  anno  comitia  consularia  certamen  pa- 
trum ac  plebis  diremit,  tribunis  negantibus  passuros  co- 
mitia haberi, 'ni  secundum  liciniam  legem  haberentur  ; 
dictatore  obstinato  tollere  potius  totum  e republica  con- 
sulatum, quam  promiscuum  patribus  ac  plebi  fheere.  Pro- 
latandis igitur  comitiis  quum  dictator  magistratu  abisset, 
res  ad  interregnum  rediit.  Infestam  inde  patribus  ple- 
berti  interreges  quum  accepissent,  ad  undecimum  inter- 
regem seditionibus  certatum  est.  Legis  liciniae  patroei- 
nium  tribuni  iactabant.  Propior  dolor  plebi  fenoris  in- 
gravescentis erat : curaeque  privatae  in  certaminibus  pu- 
blicis erumpebant.  Quorum  taedio  patres  L.  Cornelium 

Scipionem  interregem  concordiae  cansa  observare  legem 
liciniam  comitiis  consularibus  iussere.  P.  Valerio  Publi- 
colae dalus  e plebe  collega  C.  Marcius  Rutilus.  Inclina- 
tis semel  in  concordiam  animis,  novi  consules,  fenebrem 
quoque  rem,  quae  distinere  unanimos  videbatur,  levare 
aggressi,  solutionem  alieni  aeris  in  publicam  curam  ver- 
terunt ; quinqueviris  creatis,  quos  mensarios  ab  dispen- 
satione pecuniae  appellarunt.  Meriti  aequitate  curaque 
sunt,  ut  per  omnium  annalium  monumenta  celebres  no- 
minibus essent.  Fuere  autem  C.  Duilius , P.  Decius 
Mus  , M.  Papirius  , Q.  Publilius  , et  Ti.  Aemilius  ; 
qni  rem,  difficillimam  tractatu,  et  plerumque  parti  ulri- 
que,  semper  certe  alteri,  gravem,  quum  alia  modera- 
tione, tum  impendio  magis  publico,  quam  iactura,  susti- 
nuerunt. Tarda  Tenim  nomina,  et  impeditiora  inertia  de- 
bitorum, (juam  facultatibus,  aut  aerarium,  mensis  cum 
aere  in  foro  positis,  dissolvit,  ut  populo  prius  caveretur; 
aut  aestimatio  aequis  rerum  pretiis  liberavit : ut  non 
modo  sine  ininria,  sed  etiam  sine  querimoniis  partis  ulrius- 
que,  exhausta  vis  ingens  aeris  alieni  sit.  Terror  inde 
vanus  belli  etrusci  , quum  coniurasse  duodecim  populos 
fama  esset,  dictatorem  dici  coegit.  Dictus  in  castris  (eo 
enim  ad  consules  missum  senatusconsultum  est)  C.  lu- 
lius,  cui  magister  equitum  adiectus  L.  Aemilius.  Cete- 
rum foris  tranquilla  omnia  fuere. 

XXII.  Tentatum  domi  per  dictatorem,  ut  ambo  pa- 
tricii consules  crearentur,  rem  ad  interregnum  perduxit. 
Duo  interreges  C.  Sulpicius  et  M.  Fabius  interpositi  obti- 
nuere , quod  dictator  frustra  tetenderat , mitiore  iam 
plebe  ob  recens  meritum  levati  aeris  alieni,  ut  ambo 
patricii  consules  crearentur.  Creati  ipse  C.  Sulpicius  Pe- 
ticus,  qui  prior  interregno  abiit,  et  T.  Quinctius  Pennus. 
Quidam  Caesonem,  alii  Caium  nomen  Quinclio  adii- 
ciiunt.  Ad  bellum  ambo  profecti , faliscum  Quinctius , 
Sulpicius  Larquiniensc,  nusquam  acie  congresso  hoste, 
cum  agris  magis  , quam  cum  hominibus  , urendo  popu- 
landoque  gesserunt  bella:  cuius  lentae  velut  tabis  senio 
victa  utriusque  pertinacia  populi  est,  ut  primum  a con- 
sulibus , dein  permissu  eorum  ab  senatu  inducias  pete- 
rent. In  quadraginta  annos  impetraverunt.  Ita  , posita 

duorum  bellorum,  quae  immiuebant,  cura,  dum  aliqua 
ab  armis  quies  esset,  quia  solutio  aeris  alieni  multarum 
rerum  mutaverat  dominos,  censum  agi  placuit.  Ceterum 
quum  censoribus  creandis  indicta  comitia  essent,  profes- 
sus censuram  se  petere  C.  Marcius  Rutilus,  qui  primus 
dictator  de  plebe  fuerat,  concordiam  ordinum  turbavit. 
Quod  videbatur  quidem  tempore  alieno  fecisse ; quia 
ambo  tum  forte  patricii  consules  erant,  qui  rationem 
eius  se  habituros  negabant.  Sed  et  ipse  constantia  incep- 
tum obtinuit,  et  tribuni,  omni  vi  recuperando  ius  con- 
sularibus comitiis  amissum,  adiuverunt : et  quum  ipsius 
viri  maiestas  nullius  honoris  fastigium  non  aequabat, 
tum  per  eundem,  qui  ad  dictaturam  aperuisset  viam,  cen- 
suram quoque  in  partem  vocari  plebes  volebat.  Nec  va- 
riatum comitiis  est,  quin  cum  Manlio  Cuaeo  censor  Mar- 
cius crearetur.  Dictatorem  quoque  hic  annus  habuit  M. 
Fabium,  nullo  terrore  belli  , sed  ne  licinia  lex  comitiis 
consularibus  obsonaretur.  Magister  equitum  dictatori  ad- 
ditus Q.  Servilius.  Nec  tamen  dictatura  potentiorem  eum 
consensum  patrum  consularibus  comitiis  fecit,  quam  cen- 
soriis fuerat. 

XX11I.  M.  Popillius  Laenas  a plebe  consul,  a patri- 
bus L.  Cornelius  Scipio  datus.  Fortuna  quoque  illustrio- 
rem plebeium  consulem  fecit.  Nam  quum  ingentem  Gal- 
lorum exercitum  in  agro  latino  castra  posuisse  nuntia- 
tum esset ; Scipione  gravi  morbo  implicito , gallicum  bel- 
lum Popillio  extra  ordinem  datum.  Is,  impigre  exercitu 
scripto,  quum  omnes  extra  portam  Capenam  ad  Martis 
aedem  convenire  armatos  iuniores  iussisset,  signaque  eo- 
dem quaestores  ex  aerario  deferre,  quatuor  expletis.,  le- 
gionibus, quod  superfuit  militum,  P.  Valerio  Publicolae 
praetori  tradidit ; auctor  patribus  scribendi  alterius  exer- 
citus, quod  ad  incertos  belli  eventus  subsidium  reipu- 
hlicae  esset.  Ipse,  iara  satis  omnibus  instructis  compara- 
tisque,  ad  hostem  pergit:  cuius  ut  prius  nosceret  vires, 
quam  periculo  ultimo  tentaret  , in  tumulo,  quem  proxi- 
mum castris  Gallorum  capere  potuit,  vallum  ducere  coe- 
pit. Gens  ferox  et  ingenii  avidi  ad  pugnam,  quum,  pro- 
cul visis  Romanorum  signis,  ut  extemplo  proelium  ini- 
tura, explicuisset  aciem ; postquam  neque  in  aequum 

demitti  agmen  vidit,  et  quum  loci  altitudine,  tum  vallo 
etiam  integi  Romanos,  perculsos  pavore  rata,  simul  op- 
portuniores, quod  intenti  tum  maxime  operi  essent,  truci 
clamore  aggreditur.  Ab  Romanis  nec  opus  intermissum, 
(triarii  erant,  qui  muniebant)  et  ab  hastatis  priucipibus- 
que,  qui  pro  munitoribus  intenti  armatique  steterant, 
proelium  initum.  Praeter  virtutem  locus  quoque  superior 
adiuvit,  ut  pila  omnia  hastaeque  non,  tanquam  ex  aequo 
missa,  vana  (quod  plerumque  fit)  caderent,  sed  omnia 
librata  ponderibus  figerentur ; oneratique  telis  Galli , 
quibus  aut  corpora  transfixa,  aut  praegravata  inhaeren- 
tibus gerebant  scuta,  quum  cursu  paene  in  adversum 
subissent,  primo  incerti  restitere  : dein,  quum  ipsa  cunc- 
tatio et  his  animos  minuisset,  et  auxisset  hosti,  impulsi 
retro  ruere  alii  super  alios,  stragemque  inter  se  caede 
ipsa  foediorem  dare.  Adeo  praecipiti  turba  obtriti  plu- 
res,  quam  ferro  necati. 

XX.IV.  Necdum  certa  Romanis  victoria  erat:  alia  in 
campum  degressis  supererat  moles.  Namque  multitudo 
Gallorum,  sensum  omnem  talis  damni  exsuperans,  velat 
nova  rursus  exoriente  acie,  integrum  militem  adversus 
victorem  hostem  ciebat.  Stetitque  suppresso  impetu  Ro- 
manus ; et  quia  iterum  fessis  subeunda  dimicatio  erat, 
et  quockconsul,  dum  inter  primores  incautus  agitat,  laevo 
humero  matari  prope  traiecto,  cesserat  parumper  ex  acie. 
Iamque  omissa  cunctando  victoria  era»,  quum  consul, 
vulnere  alligato,  revectus  ad  prima  signa,  Quid  stas,  mi- 
les ? inquit.  Non  cum  latino, scdnnoqu  e hoste,  res  est , quem 
victum  armis  socium  ex  hoste  facias.  In  belluas  strinximus 
ferrum.  Hauriendus,  aut  dandus  est  sanguis.  Propulistis  a 
castris,  supina  valle  praecipites  egistis,  stratis  corporibus 
hostium  superstatis.  Complete  eadem  strage  campos,  qua 
montes  replestis.  Nolite  exspectare,  dum  stantes  ros  fugiant: 
inferenda  sunt  signa,  et  vadendum  in  hostem.  His  adhor- 
tationibus iterum  coorti  pellunt  loco  primos  manipulos 
Gallorum  ; cuneis  deinde  in  medium  agmen  perrumpunt. 
Inde  barbari  dissipati,  quibus  nec  certa  imperia,  nec 
duces  essent,  vertunt  impetum  in  suos  ; fusique  per  cam- 
pos, et  praeter  castra  etiam  sua  fuga  praelati,  .quod  edi- 
tissimum inter  aequales  tumulos  occurrebat  oculis,  arcem 

albariam  petunt.  Consul,  non  ultra  castra  insecutus  , quia 
et  vulnus  degravabat,  et  subiicere  exercitum  pugna  fes- 
sum tumulis  ab  hoste  occupatis  nolebat,  praeda  omni  ca- 
strorum militi  data,  victorem  exercitum,  opulentumque 
gallicis  spoliis,  Romam  reduxit.  Moram  triumpho  vul- 
nus consulis  attulit : eademque  causa  dictatoris  deside- 
rium senatui  fecit,  ut  esset,  qui  aegris  consulibus  comi- 
tia haberet.  Rictator  L.  Furius  Camillus  dictus,  addito 
magistro  equitum  P.  Cornelio  Scipione,  reddidit  patri- 
bus possessionem  pristinam  consulatus.  Ipse  ob  id  me- 
ritum ingenti  patrum  studio  creatus  consul,  collegam  Ap. 
Claudium  Crassum  dixit. 

XXV.  Priusquam  inirent  novi  consules  magistratum, 
triumphus  a Popillio  de  Gallis  actus  magno  favore  ple- 
bis: mussantesque  inter  se  rogitabant,  num  quem  plebeii, 
consulis  poeniteret  ? Simul  dictatorem  increpabant,  qui 
legis  liciniae  spretae  mercedem  consulatum , privata  cu- 
piditate, quam  publica  iniuria,  foediorem,  cepisset,  ut 
se  ipse  consulem  dictator  crearet.  Annus  mnltis  variis- 
que motibus  fuit  insignis.  Galli  ex  albanis  montibus , 
quia  hiemis  vim  pati  nequiverant,  per  campos  marili- 
maque  loca  vagi  populabantur.  Mare  infestum  classibus 
Graecorum  erat,  oraque  litoris  antiatis  , laurensque  trac- 
tus, et  Tiberis  ostia  : ut  praedones  maritimi,  cum  ter- 
restribus congressi,  ancipiti  semel  proelio  decertarint, 
dubiique  discesserint  in  castra  Galli,  Graeci  retro  ad 
naves,  victos  se,  an  victores,  putarent.  Inter  hos  longe 
maximus  exstitit  terror , concilia  populorum  latinorum 
ad  lucum  Ferentinae  habita : responsumque  haud  am- 
biguum imperantibus  milites  romanis  datum  , absiste- 
rent imperare  iis,  quorum  auxilio  egerent.  Latinos  pro  sua 
libertate  potius,  quam  pro  alieno  imperio,  laturos  arma. 
Inter  duo  simul  bella  externa,  defectione  etiam  sociorum 
senatus  anxius,  quum  cerneret  metu  tenendos,  quos  ti- 
des  non  tenuisset,  extendere  omnes  imperii  vires  consu- 
les delectu  babendo  iussit.  Civili  quippe  standum  exer- 
citu esse,  quando  socialis  coetus  desereret.  Undique,  non 
urbana  tantum,  sed  etiam  agresti  iuventute,  decem  le- 
giones scriptae  dicuntur  quaternum  millium  et  duceno- 
rum peditum,  equitumque  trecenorum.  Quem  nunc  no- 

vum  exercitum,  si  qua  externa  vis  ingruat , hae  vires 
populi  romani , quas  vix  terrarum  capit  orbis , con- 
tractae in  unum  haud  facile  efficiant : adeo  in  quae 
laboramus  sola  crevimus,  divitias,  luxuriamque.  Inter  ce- 
tera tristia  eius  anni,  consui  alter  Ap.  Claudius  in  ipso 
belli  apparatu  moritur:  redierantque  res  ad  Camillum  ; 
cui  unico  consuli,  vel  ob  aliam  dignationem  haud  sub- 
iiciendam  dictaturae,  vel  ob  omen  faustum  ad  gallicum 
tumultum  cognominis,  dictatorem  arrogari  haud  satis 
decorum  visum  est  patribus.  Consul,  duabus  legionibus 
urbi  praepositis,  octo  cum  I*.  Pinario  praetore  divisis, 
memor  paternae  virtutis  , gallicum  sibi  bellum  extra 
sortem  sumit : praetorem  maritimam  oram  tutari,  Grae- 
cosque  arcere  litoribus  iussit.  Et,  quum  in  agrum  pomp- 
tinum  descendisset,  quia  neque  in  campis  congredi  nulla 
cogente  re  volebat,  et  prohibendo  populationibus,  quos 
rapto  vivere  necessitas  cogeret,  satis  domari  credebat  ho- 
stem, locum  idoneum  stativis  delegit. 

XXVI.  Ubi  quum  stationibus  quieti  tempus  tererent, 
Gallus  processit,  magnitudine  atque  armis  insignis  : qua- 
tiensque  scutum  hasta,  quum  silentium  fecisset,  provo- 
cat per  interpretem  unum  ex  Romanis,  qui  secum  ferro 
decernat.  M.  erat  Valerius  tribunus  militum,  adolescens, 
qui  haud  indigniorem  eo  decore  se,  quam  T.  Manlium, 
ratus,  prius  sciscitatus  consulis  voluntatem,  in  medium 
armatus  processit.  Minus  insigne  certamen  humanum 
numine  interposito  deorum  factum.  Namque  conserenti 
iam  manum  Romano  corvus  repente  in  galea  consedit, 
in  hostem  versas : quod  primo,  ut  augurium  coelo  mis- 
sum, laetus  accepit  tribunus.  Precatus  deinde,  Si  divus, 
si  diva  esset , qui  sibi  praepetem  misisset,  volens  propitius 
adesset.  Dictu  mirabile,  tenuit  non  solum  ales  captam 
semel  sedem,  sed,  quotiescunque  certamen  initum  est, 
levans  se  alis,  os  oculosque  hostis  rostro  et  unguibus 
appetiit : donec  territum  prodigii  talis  visu,  oculisque 
simul  ac  mente  turbatum,  Valerius  obtruncat.  Corvus  e 
conspectu  elatus  orientem  petit.  Hactenus  quietae  utrim- 
que stationes  fuere.  Postquam  spoliare  corpus  caesi  ho- 
stis tribunus  coepit,  nec  Galli  se  statione  tenuerunt,  et 
Romanorum  cursus  ad  victorem  etiam  ocior  fuit  Ibi, 

circa  iacenlis  Galli  corpus  contracto  certamine,  pugna 
atrox  concitatur,  lam  non  manipulis  proximarum  statio- 
num, sed  legionibus  utrimque  effusis  res  geritur.  Camil- 
lus laetum  militem  victoria  tribuni,  laetum  tam  praesen- 
tibus ac  secundis  diis,  ire  in  proelium  iubet : osteutans- 
que  insignem  spoliis  tribunum,  Hunc  imitare,  mile s,  aie- 
bat; et  circa  tacentem  ducem  sterne  Gallorum  catenas. 
Dii  hominesque  illi  affuere  pugnae ; depugnatumque 
haudquaquam  certamine  ambiguo  cum  Gallis  est:  adeo 
duorum  militum  eventum,  inter  quos  pugnatum  erat, 
utraque  acies  animis  perceperat.  Inter  primos,  quorum 
concursus  alios  exciverat,  atrox  proelium  fuit:  alia 
multitudo,  priusquam  ad  coniectum  teli  veniret,  terga 
vertit.  Primo  per  Volscos  falernumque  agrum  dissipati 
sunt : inde  Apuliam  ac  mare  superum  petierunt.  Consul, 
concione  advocata,  laudatum  tribunum  decem  bubus  au- 
reaque  corona  donat.  Ipse,  inssus  ab  senatu  bellum  ma- 
ritimum curare,  cum  praetore  iunxit  castra.  Ibi,  quia 
res  trabi  segnitia  Graecorum  non  committentium  se  in 
aciem  videbantur,  dictatorem  comitiorum  causa  T.  Man- 
lium Torquatum  ex  auctoritate  senatus  dixit.  Dictator, 
magistro  equitum  A.  Cornelio  Cosso  dicto , comitia 
consularia  habuit , aemulumque  decoris  sui  absentem 
M.  Valerium  Corvum  ( id  enim  illi  deinde  cognomi- 
nis fuit)  summo  favore  populi,  tres  et  viginti  natum  an- 
nos, consulem  renuntiavit.  Collega  Corvo  de  plebe  M. 
Popillius  Laenas  quartum  consul  futurus  datus  esK  Cum 
Graecis  a Camillo  nulla  memorabilis  gesta  res : nec  ilii 
terra,  nec  Romanus  mari  bellator  erat.  Postreme,  quum 
litoribus  arcerentur,  aqua  etiam  praeter  celera  necessa- 
ria usui  deficiente,  Italiam  reliquere.  Cuius  populi  ea, 
cuiusque  gentis  classis  fuerit,  nihil  certi  est.  Maxime  Si- 
ciliae fuisse  tyrannos  crediderim : nam  ulterior  Graecia, 
ea  tempestate  intestino  fessa  bello,  iam  Macedonum  opes 
horrebat. 

XXVII.  Exercitibus  dimissis,  quum  et  foris  pax  et 
domi  concordia  ordinum  otium  esset,  ne  nimis  laetae  res 
essent,  pestilentia  civitatem  adorta  coegit  senatum  impe- 
rare decemviris,  ut  libros  sibyllinos  inspicerent ; eoruui- 
que  monitu  lectisternium  fuit.  Eodem  anno  Satricum  ab 

Antiatibus  colonia  deducta,  restitulaque  urbs,  quam  La- 
tini diruerant.  Et  cum  Carthaginiensibus  legalis  Hornae 
foedus  ictum,  quum  amicitiam  ac  societatem  petentes  ve- 
nissent. Idem  otium  domi  forisque  mansit  T.  Manlio  'lor- 
quato,  C.  Plautio  consulibus : semunciarium  tantum  ex 
unciario  fenus  factura,  et  in  pensiones  aequas  triennii, 
ita  ut  quarta  praesens  esset,  solutio  aeris  alieni  dispen- 
sata est.  Et  sic  quoque  parte  plebis  affecta,  fides  tamen 
publica  privatis  difficultatibus  potior  ad  curam  senatui 
fuit.  Levatae  maxime  res,  quia  tributo  ac  delectu  super- 
sessum. Tertio  anno  post  Satricum  restitutum  a \ olscis, 
M.  Valerius  Corvus,  secundum  consul  cum  C.  Poetelio 
factus,  quum  ex  Latio  nuntiatum  esset,  legatos  ab  An- 
tio circumire  populos  Latinorum  ad  concitandum  bellum  ; 
priusquam  plus  hostium  fieret,  Volscis  arma  inferre  ius- 
sus,  ad  Satricum  exercitu  infesto  pergit.  Quo  quum  An- 
tiates aliiquo  Volsci  praeparatis  iam  ante,  si  quid  ab 
Roma  moveretur,  copiis  occurrissent,  nulla  mora  inter 
infensos  diutino  odio  dimicandi  facta  est.  Volsci,  fero- 
cior ad  rebellandum,  quam  ad  bellandum  gens,  certa- 
mine victi,  fuga  effusa  Satrici  moenia  petunt : et,  ne  in 
muris  quidem  satis  firma  spe,  quum  corona  militum 
cincta  iam  scalis  caperetur  urbs,  ad  quatuor  millia  mi- 
litum, praeter  multitudinem  imbellem,  sese  dedidere.  Op- 
pidum dirutum  atque  incensum  : ab  aede  tantum  Ma- 
tris Matutae  abstinuere  ignem.  Praeda  omnis  militi  data. 
Extra  praedam  quatuor  millia  deditorum  habita.  Eos 
vinctos  consul  ante  currum  triumphans  egit : venditis 
deinde  magnam  pecuniam  in  aerarium  redegit.  Sunt,  qui 
hauc  multitudinem  captivam  servorum  fuisse  scribant  : 
idque  magis  verisimile  est,  quam  deditos  veniisse. 

XX VIII.  Hos  consules  secuti  sunt  M.  Fabius  Dorso, 
Ser.  Sulpicius  Camerinus.  Auruncum  inde  bellum  ab  re- 
pentina populatione  coeptum  : metuque,  ne  id  lactum 
populi  unius,  consilium  omnis  nominis  lalini  esset,  dicta- 
tor velut  adversus  armatum  iam  Latium  L.  Furius  crea- 
tus, magistrum  equitum  Cn.  Manlium  Capitolinum  dixit. 
Et  quum  (quod  per  magnos  tumultus  fieri  solitum  erat) 
iustitio  indicto,  delectus  sine  vacationibus  habitus  esset; 
legiones,  quantum  maturari  potuit,  in  Auruncos  ductae. 

Ibi  praedonum  magis,  quam  hostium,  animi  inventi.  Pri- 
ma itaque  acie  debellatum  est.  Dictator  tamen,  quia  et 
ultro  bellum  intulerant,  et  sine  detreetatione  se  certa- 
mini offerebant,  deorum  quoque  opes  adhibendas  ratus, 
inter  ipsam  dimicationem  aedem  Iunoni  Monetae  vovit : 
cuius  aamnatus  voti  quum  victor  Romam  revertisset, 
dictatura  se  abdicavit.  Senatus  duumviros  ad  eam  aedem 

Ero  amplitudine  populi  romani  faciendam  creari  iussit. 

,ocus  in  arce  destinatus,  quae  area  aedium  M.  Manlii 
Capitolini  fuerat.  Consules,  dictatoris  exercitu  ad  bellum 
Volscum  usi,  Soram  ex  hostibus,  incautos  adorti,  cepe- 
runt. Anno  post,  quam  vota  erat,  aedes  Monetae  dedi- 
catur, C.  Marcio  Rutilo  tertium,  T.  Manlio  Torquato 
secundum  consulibus.  Prodigium  extemplo  dedicationem 
secutum,  simile  vetusto  montis  albani  prodigio.  Namque 
et  lapidibus  pluit,  et  nox  interdiu  visa  intendi : librisque 
inspectis,  quum  plena  religione  civitas  esset,  senatui  pla- 
cuit, dictatorem  feriarum  constituendarum  causa  aici. 
Dictus  P.  Valerius  Publicola  : magister  equitum  ei  Q. 
Fabius  Ambustus  datus  est.  Non  tribus  tantum  suppli- 
catum ire  placuit,  sed  finitimos  etiam  populos  ; ordoque 
iis,  quo  quisque  die  supplicarent,  statutus,  ludicia  eo 
anno  populi  tristia  in  feneratores  facta,  quibus  ab  aedi- 
libus dicta  dies  esset,  traduntur.  Et  res,  haud  ulla  insi- 
gni ad  memoriam  causa,  ad  interregnum  rediit.  Ex  in- 
terregno, ut  id  actum  videri  posset,  ambo  patricii  con- 
sules creati  sunt,  M.  Valerius  Corvus  tertium,  A.  Cor- 
nelius Cossus. 

XXIX.  Maiora  iam  hinc  bella,  et  viribus  hostium,  et 
longinquitate  vel  regionum,  vel  temporum  spatio,  quibus 
bellatum  est,  dicentur.  Namque  eo  anno  adversus  Sam- 
nites, gentem  opibus  armisque  validam,  mota  arma.  Sam- 
nitium bellum,  ancipiti  Marte  gestum,  Pyrrhus  hostis, 
Pyrrhum  Poeni  secuti.  Quanta  rerum  moles ! quoties  in 
extrema  periculorum  ventum,  ut  in  hanc  magnitudinem, 
quae  vix  sustinetur,  erigi  imperium  posset ! Belli  autem 
causa  cum  Samnitibus,  Romanis,  quum  societate  amici- 
tiaque iuncti  essent,  extrinsecus  venit ; non  orta  inter 
ipsos  est.  Samnites  Sidicinis  iniusla  arma,  quia  viribus 
plus  poterant,  quum  intulissent,  coacti  inopes  ad  opu- 

lentiorum  auxilium  confugere,  Campanis  sese  coniun- 
gunt.  Campani  magis  nomen  ad  praesidium  sociorum, 
quam  vires,  quum  attulissent,  fluentes  luxu  ab  duratis 
usu  armorum  in  sidiciuo  pulsi  agro,  in  se  deinde  mo- 
lem omnem  belli  verterunt.  Namque  Samnites,  omissis 
Sidicinis,  ipsam  arcem  finitimorum  Campanos  adorti, 
unde  aequo  facilis  victoria,  praedae  atque  gloriae  plus 
esset,  Tifata,  imminentes  Capuae  colles,  quum  praesidio 
firmo  occupassent,  descendunt  inde  quadrato  agmine  in 
planitiem,  quae  Capuam  Tifataque  interiacet.  Ibi  rursus 
acie  dimicatum  : adversoque  proelio  Campani  intra  moe- 
nia compulsi,  quum  robore  iuventutis  suae  acciso,  nulla 
propinqua  spes  esset,  coacti  sunt  ab  llomanis  petere 
auxilium. 

XXX.  Legati,  introducti  in  senatum,  maxime  in  hanc 
sententiam  locuti  sunt : Populus  nos  campanus  legatos  ad 
vos,  patres  conscripti,  misit,  amicitiam  in  perpetuum,  au- 
xilium praesens  a vobis  petitum.  Quam  si  secundis  rebus 
nostris  pelisscjnus,  sicut  coepta  celerius , ita  infirmiore  vin- 
culo contracta  esset.  Tunc  enim,  ut  qui  ex  aequo  nos  ve- 
nisse in  amicitiam  meminissemus,  amici  forsitan  pariter  ac 
nunc,  subiecti  atque  obnoxii  vobis  minus  essemus.  Nunc, 
misericordia  vestra  conciliati  auxilioque  in  dubiis  rebus 
defensi,  beneficium  quoque  acceptum  colamus,  oportet ; ne 
ingrati  atque  omni  ope  divina  humanaque  indigni  videa- 
mur. Neque,  hercule,  quod  Samnites  priores  amici  sociique 
robis  facti  sunt,  ad  id  valere  arbitror,  ne  nos  in  amici- 
tiam accipiamur ; sed  ut  vetustate  et  gradu  honoris  nos 
praestent : neque  enim  foedere  Samnitium , ne  qua  nova 
iungeretis  foedera , cautum  est.  Fuit  quidem  apud  vos 
semper  satus  iusta  causa  amicitiae,  velle  eum  vobis  ami- 
cum esse,  qui  vos  appeteret.  Campani,  etsi  fortuna  prae- 
sens magnifice  loqui  prohibet,  non  urbis  amplitudine,  non 
agri  ubertate,  ulli  populo  praeterquam  vobis  cedentes,  haud 
parva,  ut  arbitror,  accessio  bonis  rebus  vestris  in  amici- 
tiam venimus  vestram.  Aequis  Volscisquo,  aeternis  hostibus 
huius  urbis,  quandocunque  se  moverint,  ab  tergo  erimus  : 
et,  quod  vos  pro  salute  nostra  priores  feceritis,  id  nos  pro 
imperio  vestro  et  gloria  semper  faciemus.  Subactis  iis  gen- 
tibus quae  inter  nos  vosque  sunt,  quod  propediem  futurum 
Vul  i.  17 

i spondet  et  virtus  et  fortuna  vestra,  continens  imperium  usque 
ad  nos  habebitis.  Acerbum  ac  miserum  est,  quod  fateri  nas 
fortuna  nostra  cogit.  Eo  ventum  est,  patres  conscripti,  ut 
aut  amicorum,  aut  inimicorum'  Campani  simus,- Si  defen- 
ditis, vestri : si  deseritis,  Samnitium  erimus.  Capuam  ergo 
et  Campaniam  omnem  vestris  an  Samnitium  viribus  acce- 
dere malitis,  deliberate.  Omnibus  quidem,  Romani,  vestram 
misericordiam,  vestrumque  auxilium  aequum  est  patere;  iis 
tamen  maxime,  qui,  eam  implorantibus  aliis  auxilium  dum 
supra  vires  suas  praestant,  omnes  ipsi  in  hanc  necessita- 
tem venerunt;  Quanquam  pugnavimus  verbo  pro  Sidicinis, 
re  pro  nobis,  quum  rideremus  finitimum  populum  nefario 
latrocinio  Samnitium  peti ; et,  ubi  conflagras sent  Sidicini, 
ad  nos  traiecturum  illud  incendium  esse.  Nce  enim  nunc, 
quia  dolent  iniuriam  acceptam  Samnites,  sed  quia  gaudent 
oblatam  sibi  esse  causam,  oppugnatum  nos  veniunt.  An,  si 
ultio  irae  haec,  et  non  occasio  cupiditatis  explendae  esset, 
parum  fuit,  quod  semel  in  sidiemo  agro , iterum  in  Cam- 
pania ipsa  legiones  nostras  cecidere  ? Quae  est  ista  tam 
infesta  ira,  quam  per  duas  acies  fusus  sanguis  explere  non 
potuerit  ? Adde  huc  populationem  agrorum,  praedas  homi- 
num atque  pecudum  actas,  incendia  villarum  ac  ruinas, 
omnia  ferro  ignique  vastata.  Hiscine  ira  expleri  non  po- 
tuit ? Sed  cupiditas  explenda  est.  Ea  ad  oppugnandam  Ca- 
puam rapit.  Aut  delere  urbem  pulcherrimam,  aut  ipsi  - pos- 
sidere volunt.  Sed  vos  potius,  Romani,  beneficio  vestro  oc- 
cupate eam,  quam  illos  habere  per  maleficium  sinatis.  Non 
loquor  apud  recusantem  iusta  bella  populum  ; sed  tamen, 
.si  ostenderitis  auxilia  vestra,  ne  bello  quidem  arbitror  vo- 
bis opus  fore.  Usque  ad  nos  contemptus  Samnitium  perve- 
nit, supra  non  escendit.  Itaque  umbra  vestri  auxilit,  Ro- 
mani, tigi  possumus  : quicquid  deinde  habuerimus,  quicquid 
ipsi  fuerimus , vestrum  id  omne  existimaturi.  Vobis  arabi- 
tur ager  campanus  ; vobis  Capua  urbs  frequentabitur  : con- 
ditorum, parentum,  deorum  immortalium  numero  nobis  eri- 
tis. Nulla  colonia  vestra  erit,  quae  nos  obsequio  erga  vos 
fideque  superet.  Annuite,  patres  conscripti,  nutum  nomenque 
vestrum  invictum  Campanis,  et  iubete  sperare,  incolumem 
Capuam  futuram.  Qua  frequentia  omnium  generum  mul- 
titudinis prosequente  creditis  nos  illinc  profectos  ? quam  om- 

nia  votorum  lacrimarumque  plena  reliquisse  ? in  qua  nunc 
exspectatione  senatum  populumque  campanum,  coniuges , 
liberosque  nostros  esse  ? Stare  omnem  multitudinem  ad  por- 
tas, viam  hinc  ferentem  prospectantes,  certum  habeo,  quid 
illis  nos,  patres  conscripti,  sollicitis  ac  pendentibus  animi 
renuntiare  iubeatis.  Alterum  responsum  salutem,  victoriam, 
lucem  ac  libertatem  ; alterum  ominari  horreo,  quae  ferat. 
Proinde  ut  aut  de  vestris  futuris  sociis  atque  amicis,  aut 
nusquam  ullis  futuris  nobis,  consulite. 

XXXI.  Summotis  deinde  legatis,  quum  consultus  se- 
natus esset,  etsi  magnae  parti  urbs  maxima  opulentissi- 
inaquc  Italiae,  uberrimus  ager  marique  propinquus  ad 
varietates  annonae  horreum  populi  romani  fore  videba- 
tur ; tamen  tanta  utilitate  fide?  antiquior  fuit,  respon- 
ditque  ita  ex  auctoritate  senatus  consul : Auxilio  vos, 
Campani,  dignos  censet  senatus : sed  ita  vobiscum  amici- 
tiam institui  par  est,  ne  qua  vetustior  amicitia  ac  societas 
violetur.  Samnites  nobiscum  foedere  iuncti  sunt.  Itaque  ar- 
ma, deos  prius,  quam  homines,  violatura,  adversus  Samni- 
tes vobis  negamus.  Legatos,  sicut  fas  iusque  est,  ad  socios 
atque  amicos  precatum  mittemus,  ne  qua  vobis  vis  fiat.  Ad 
ea  princeps  legationis,  (sic  enim  domo  mandatupi  attu- 
lerant) Quandoquidem,  inquit,  nostra  tueri  adversus  vim 
atque  iniuriam  it ista  vi  non  vultis,  vestra  certe  defendetis. 
Itaque  populum  campanum,  urbemque  Capuam,  agros,  de- 
lubra.aeAm,  divina  humanaque  omnia  in  vestram,  patres 
conscripti,  populique  romani  ditionem  dedimus  ; quicquid 
deinde  patiemur,  dedititii  vestri  passuri.  Sub  haec  dicta 
omnes,  manus  ad  consules  tendentes,  pleni  lacrimarum 
in  vestibulo  curiae  procubuerunt.  Commoti  patres  vice 
fortunarum  humanarum,  si  ille  praepotens  opibus  po- 
pulus, luxuria  superbiaque  clarus,  a quo  paullo  ante 
auxilium  finitimi  petissent,  adeo  infractos  gereret  ani- 
mos, ut  se  ipse  suaijue  omnia  potestatis  alienae  faceret: 
tum  iam  fides  agi  visa,  deditos  non  prodi,  nec  facturum 
aequa  Samnitium  populum  censebant,  si  agrum  urbem- 
que, per  deditionem  factam  populi  romani,  oppugna- 
rent. Legatos  itaque  extemplo  mitti  ad  Samnites  pla- 
cuit : data  mandata,  ut  preces  Campanorum,  responsum 
senatus  amicitiae  Samnitium  memor,  deditionem  postremo 

factam,  Samnitibus  exponerent.  Peterent  pro  societate  ami- 
citiaque, ut  dedititiis  suis  parcerent : neque  in  eum  agrum  , 
qui  populi  romani  factus  esset,  hostilia  arma  inferrent.  Si 
leniter  agendo  parum  proficerent,  denuntiarent  Samnitibus 
populi  romani  senatusque  verbis  , ut  Capua  urbe  campa- 
noque  agro  abstinerent.  Haec  legatis  agentibus  in  conci- 
lio Samnitium  adeo  est  ferociter  responsum,  ut  non  so- 
lum gesturos  se  esse  dicerent  id  bellum,  sed  magistra- 
tus eorum  e curia  egressi,  stantibus  legatis,  praefectos 
cohortium  vocarent ; iisque  clara  voce  imperarent,  ut 
praedatum  in  agrum  Campanum  extemplo  proficisce- 
rentur. 

XXXII.  Hac  legatione  Romam  relata,  positis  omnium 
aliarum  rerum  curis,  patres,  fecialibus  ad  res  repeten- 
das missis,  bolloque,  quia  non  redderentur,  solemni  more 
indicto,  decreverunt,  ut  primo  quoque  tempore  de  ea  re 
ad  populum  ferretur : iussuque  populi  consules  ambo 
cum  duobus  ab  urbe  exercitibus  profecti,  Valerius  in 
Campaniam,  Cornelius  in  Samnium,  ille  ad  montem  Gau- 
rum, hic  ad  Saticulam  castra  ponunt.  Priori  Valerio  Sam- 
nitium legiones  (eo  namque  omnem  belli  molem  incli- 
naturam censebant)  occurrunt.  Simul  in  Campanos  sti- 
mulabat ira,  tam  promptos  nunc  ad  ferenda,  nunc  ad 
arcessenda  adversus  se  auxilia.  Ut  vero  castra  romana 
viderunt,  ferociter  pro  se  quisque  signum  duces  poscere, 
affirmare,  eadem  fortuna  Romanum  Campano  laturum 
opem,  qua  Campanus  Sidicino  tulerit.  Valerius,  levibus 
certaminibus,  tentandi  hostis  causa,  liaud  ita  multos  mo- 
ratus dies,  signum  pugnae  proposuit , paucis  suos  ad- 
hortatus : Nc  novum  bellum  eos  novusque  hostis  terreret. 
Quidquid  ab  urbe  longius  proferrent  arma,  magis  magis- 
que in  imbelles  gentes  eos  prodire.  Ne  Sidicinorum  Cam- 
panorumque  cladibus  Samnitium  aestimarent  virtutem.  Qua- 
lescunque  inter  se  certaverint,  necesse  fuisse,  alteram  par- 
tem vinci.  Campanos  quidem  haud  dubie  magis  nimio  luxu 
fluentibus  rebus  moliitiaque  sua,  quam  vi  hostium,  victos 
esse.  Quid  autem  esse  duo  prospera  in  tot  saeculis  bella 
Samnitium  adversus  tot  decora  populi  romani,  qui  trium- 
phtjs  paene  plures,  quam  annos  ab  urbe  condita,  numeret? 
qui  omnia  circa  sc,  Sabinos,  Etruriam,  Latinos,  Hernicos, 

Aequos , Volscos,  Auruncos,  domita  armis  habeat?  qui  Gal- 
los, tot  proeliis  caesos,  postremo  in  mare  ac  naves  fuga 
compulerit?  Quum  gloria  belli  ac  virtute  sua  quemque  fre- 
tos ire  in  aciem  debere,  tum  etiam  intueri,  cuius  ductu 
auspicioque  ineunda  pugna  sit : utrum  qui  audiendus  dum- 
taxat magnificus  adhortator  sit,  verbis  tantum  ferox,  ope- 
rum militarium  expers : an  qui  et  ipse  tela  tractare,  pro- 
cedere ante  signa,  versari  media  in  mole  pugnae  sciat,  facta 
mea,  non  dicta,  vos,  milites,  inqnit,  sequi  volo  ; nec  disci- 
plinam modo,  sed  exemplum  etiam,  a me  petere.  Non  factio- 
nibus modo,  nec  ppr  coitiones  usitatas  nobilibus,  sed  hac 
dextra,  mihi  tres  consulatus  summamque  laudem  peperi. 
fuit,  quum  hoc  dici  poterat : Patricius  enim  cras,  et  a 
liberatoribus  patriae  ortus:  et,  eodem  anno  familia  ista 
consulatum,  quo  urbs  haec  consulem,  habuit.  Nunc  iam 
nobis  patribus  vobisque  plebeiis  promiscuus  consulatus  patet, 
nec  generis,  ut  ante,  sed  virtutis  est  praemium.  Proinde 
summum  quodque  spectate,  milites,  decus.  Non,  si  mihi  no- 
vum hoc  Coni  cognomen  diis  auctoribus  homines  dedistis. 
Publicolarum  vetustum  familiae  nostrae  cognomen  memo- 
ria excessit.  Semper  ego  plebem  romanam  militiae  domique, 
privatus,  in  magistratibus  panis  magnisque,  aeque  tribu- 
nus ac  consul,  eodem  tenore  per  omnes  deinceps  consula- 
tus, colo  atque  colui.  Nunc,  quod  instat,  diis  bene  iuvan- 
tibus,  novum  atque  integrum  dc  Samnitibus  triumphum 
mecum  petite. 

XXXIII.  Non  alias  militi  familiarior  dux  fuit,  omnia 
inter  infimos  militum  haud  gravate  munia  obeundo.  In 
ludo  praeterea  militari,  quum  velocitatis  viriumque  inter 
se  aequales  certamina  ineunt,  comiter  facilis  vincere  ac 
vinci  vultu  eodem  ; nec  quemquam  aspernari  parem,  qui 
se  offerret ; factis  benignus  pro  re,  dictis  haud  minus 
libertatis  alienae,  quam  suae  dignitatis,  memor : et,  quo 
nihil  popularius  est,  quibus  artibus  petierat  magistratus, 
iisdem  gerebat.  Itaque  universus  exercitus,  incredibili 
alacritate  adhortationem  prosecutus  ducis,  castris  egredi- 
tur. Proelium,  ut  quod  maxime  unquam,  pari  spe,  utrim- 
que aequis  viribus,  cum  fiducia  sui,  sine  contemptu  ho- 
stium, commissum  est.  Samnitibus  ferociam  augebant 
novae  res  gestae  et  paucos  ante  dies  geminari  victoria; 

Romanis  contra  quadringentorum  annorum  decora,  et 
conditae  urbi  aequalis  victoria  : utrisque  tamen  novus 
hostis  curam  addebat.  Pugna  indicio  fuit,  quos  gesserint 
animos  : namque  ita  conflixerunt,  ut  aliquamdiu  in  neu- 
tram partem  inclinarent  acies.  Tum  consul,  trepidatio- 
nem iniiciendam  ratus,  quando  vi  pelli  non  poterant, 
equitibus  immissis  turbare  prima  signa  hostium  conatur. 
Quos  ubi  ncquicquam  tumultuantes  in  spatio  exiguo  vol- 
vere turmas  vidit,  nec  posse  aperire  in  hostes  viam,  re- 
vectus ad  antesignanos  legionum,  quum  desiluisset  ex 
equo,  Nostrum,  inquit,  peditum  illud,  milites,  est  opus. 
Agitedum,  ut  me  vtderitis,  quacunque  incessero  in  aciem 
hostium,  ferro  viam  facientem,  sic  pro  se  quisque  obvios 
sternite.  Illa  omnia,  (pia  nunc  erectae  micant  hastae,  pa- 
tefacta strage  vasta  cernetis.  Haec  dicta  dederat,  quum 
equites  consulis  iussu  discurrunt  in  cornua,  legionibus 
in  mediam  aciem  aperiunt  viam.  Primus  omnium  con- 
sul invadit  hostem  ; et,  cum  quo  forte  contulit  gradum, 
obtruncat.  Hoc  spectaculo  accensi  dextra  laevaque,  ante 
se  quisque,  memorandum  proelium  cient.  Stant  obnisi 
Samnites,  quanquam  plura  accipiunt,  quam  inferunt, 
vulnera.  Aliquamdiu  iam  pugnatum  erat ; atrox  caedes 
circa  signa  Samnitium,  fuga  ab  nulladum  parte  erat : 
adeo  morte  sola  vinci  destinaverant  animis.  Itaque  tto- 
• mani,  quum  et  fluere  iam  lassitudine  vires  sentirent,  et 
diei  haud  multum  superesset,  accensi  ira  concitant  se  in 
hostem.  Tum  primum  referri  pedem  atque  inclinari  rem 
in  fugam  apparuit ; tum  rapi,  occidi  Samnis : nec  super- 
fuissent multi,  ni  nox  victoriam  magis,  quam  proelium, 
diremisset.  Et  Romani  fatebantur,  nunquam  cum  perti- 
naciore hoste  conflictum  : et  Samnites,  quum  quaerere- 
tur, quaenam  prima  causa  tam  obstinatos  movisset  in 
fugam  ? oculos  sibi  Romanorum  ardere  visos,  aiebant,  ve- 
sanosque  vultus  et  furentia  ora  : inde  plus,  quam  ex  alia 
ulla  re,  terroris  ortum.  Quem  terrorem  non  pugnae 
solum  eventu,  sed  nocturna  profectione,  confessi  sunt 
Postero  die  vacuis  hostium  castris  Romanus  potitur: 
quo  se  omnis  Campanorum  multitudo  gratulabunda 
effudit. 

XXX#.  Ceterum  hoc  gaudium  magna  prope  clade 

in  Samnio  foedatum  est.  Nam  ab  Saticula  profectus  Cor- 
nelius consul  exercitum  incaute  in  saltum,  cava  valle  per- 
vium, circaque  insessum  ab  hoste,  induxit  : nec  prius, 
quam  recipi  tuto  signa  non  poterant,  imminentem  ca- 
piti hostem  vidit.  Dum  id  morae  Samnitibus  est,  quoad 
lotum  in  vallem  infimam  demeteret  agmen ; P.  Decius 
tribunus  militum  conspicit  unum  editum  in  saltu  collem, 
imminentem  hostium  castris,  aditu  arduum  impedito  ag- 
mini, expeditis  haud  difficilem.  Itaque  consuli  territo  ani- 
mi, Videsne  tu,  inquit,  A.  Corneli,  cacumen  illud  tupra 
hostem  ? Arx  illa  est  spei  salutisque  nostrae,  si  eam,  quam 
caeci  reliquere  Samnites,  impigre  capimus.  Ne  tu  mihi  plus, 
quam  unius  legionis  principes  hastatosque,  dederis : cum 
quibus  ubi  evasero  in  summum,  perge  hinc  omni  liber  metu, 
teque  et  exercitum  serva.  Neque  enim  moveri  hostis,  sub- 
lectus nobis  ad  omnes  irtus,  sine  sua  pernicie  poterit.  Nos 
deinde  aut  fortuna  populi  romani,  aut  nostra  virtus  expe- 
diet. Collaudatus  an  consule,  accepto  praesidio,  vadit  oc- 
cultus per  saltum  ; hec  prius  ab  hoste  est  visus,  quam 
loco,  quem  petebat,  appropinquavit.  Inde  admiratione 
paventibus  cunctis,  quum  omnium  in  se  vertisset  oculos, 
et  spatium  consuli  dedit  ad  subducendum  agmen  in  ae- 
quiorem locum,  et  ipse  in  summo  constitit  vertice.  Sam- 
nites, dum  huc  illuc  signa  vertunt,  utriusque  rei  amissa 
occasione,  neque  insequi  consulem,  nisi  per  eandem  val- 
lem, in  qua  paullo  ante  subiectum  eum  telis  suis  ha- 
buerant, possunt;  nec  erigere  agmen  in  captum  super 
se  ab  Decio  tumulum.  Sed  quum  ira  in  hos  magis,  qui 
fortunam  gerendae  rei  eripuerant,  tum  propinquitas  loci 
atque  ipsa  paucitas  incitat : et  nunc  circumdare  undique 
collem  armatis  volunt,  ut  a consule  Decium  intercludant; 
nunc  viam  patefacere,  ut  degressos  in  vallem  adorian- 
tur. Incertos  quid  agerent,  nox  oppressit.  Decium  pri- 
mum spes  tenuit,  cum  subeuntibus  in  adversum  collem 
ex  superiore  loco  se  pugnaturum : deinde  admiratio  in- 
cessit, quod  nec  pugnam  inirent,  nec,  si  ab  eo  consilio 
iniquitate  loci  deterrerentur,  opere  se  valloque  circum- 
darent. Tum  centurionibus  ad  se  vocalis,  Quaenam  illa 
inscitia  belli  ac  pigritia  est  ? aut  quonam  modo  isti  ex  Si- 
dicinis Campanisque  victoriam  pepererunt  ? Huc  atque  illuc 

signa  moveri,  ac  modo  in  unum  conferri,  modo  educi  vi- 
detis. Opus  quidem  incipit  nemo,  quum  iam  circumdati  vallo 
potuerimus  esse.  Tum  vero  nos  similes  istorum  simus,  si 
diutius  hic  moremur,  quam  commodum  sit.  Agitedum,  ite 
me  cum  ; ut,  dum  lucis  aliquid  superest,  quibus  locis  prae- 
sidia potiant,  qua  pateat  hinc  exitus,  exploremus.  Haec 
omnia  sagulo  gregali  amictus,  centurionibus  item  mani- 
pularium militum  habitu  ductis,  ne  ducem  circumire 
hostes  notarent,  perlustravit. 

XXXV.  Vigiliis  deinde  dispositis,  ceteris  omnibus  tes- 
seram dari  iubel : ubi  secundae  vigiliae  buccina  datum 
signum  esset,  armati  cum  silentio  ad  se  convenirent.  Quo 
uni,  sicut  edictum  erat,  taciti  convenerunt,  Hoc  silentium, 
milites,  inquit,  omisso  militari  assensu,  in  me  audiendo 
servandum  est.  Ubi  sententiam  meam  vobis  peregero,  tum, 
quibus  eadem  placebunt,  in  dextram  partem  taciti  transi- 
bitis : quae  pars  maior  erit,  eo  staoitur  consilio.  Nunc, 
quae  mente  agitem,  audite.  Non  fuga  delatos,  nec  inertia 
relictos  hic  vos  circumvenit  hostis.  Virtute  cepistis  locum; 
virtute  hinc,  oportet,  eradatis.  Veniendo  huc  exercitum 
egregium  populi  romani  servastis  ; erumpendo  hinc  vosmel 
ipsos  servate.  Digni  estis,  qui  pauci  pluribus  opem  tuleri- 
tis, ipsi  nullius  auxilio  egueritis.  Cum  eo  hoste  res  est,  qui 
hesterno  die  delendi  omnis  exercitus  fortuna  per  socordiam 
usus  non  sit ; hunc  tam  opportunum  collem  imminentem 
capiti  suo  non  ante  viderit,  quam  captum  a nobis  ; nos  tam 
paucos  tot  ipsi  millibus  hominum  nec  ascensu  arcuerint; 
nec  tenentes  locum,  quum  diei  tantum  superesset,  vallo 
circumdederint.  Quem  videntem  ac  vigilantem  sic  eluseri- 
tis, sopitum,  oportet,  fallatis ; imo  necesse  est.  In  eo  enim 
loco  res  sunt  nostrae,  ut  vobis  ego  magis  necessitatis  ve- 
strae index,  quam  consilii  auctor,  sim.  Neque  enim,  ma- 
neatis, an  abeatis  hinc,  deliberari  potest ; quum,  praeter 
arma  et  animos  armorum  memores,  nihil  robis  fortuna 
reliqui  fecerit,  fameque  et  siti  moriendum  sil,  si  plus,  quam 
viros  ac  Romanos  decet,  ferrum  timeamus.  Ergo  una  est 
salus  erumpere  hinc  atque  abire.  Id  aut  interdia  aut  nocte 
faciamus,  oportet.  Ecce  autem  aliud  minus  dubium  : quippe 
si  lux  exspectetur,  quae  spes  est,  non  vallo  perpetuo  fos- 
saque nos  septurum  hostem,  qui  nunc  corporibus  suis  sub- 

tectis  vndique  cinxerit,  ut  videtis,  collem  ? Atqui,  si  nox 
opportuna  est  eruptioni,  sicut  est,  haec  profecto  noctis  aptis- 
sima hora  est.  Signo  secundae  vigiliae  convenistis,  quod 
tempus  mortales  somno  altissimo  premit.  Per  corpora  so- 
pita vadetis ; vel  silentio  incautos  fallentes,  vel  sentientibus 
clamore  subito  pavorem  iniecturi.  Me  modo  sequimini, 
quem  secuti  estis.  Ego  eandem,  quae  duxit  huc,  sequar 
fortunam.  Quibus  haec  salutaria  videntur,  agitedum,  in 
dextram  partem  pedibus  transite. 

XXXVI.  Omnes  transierunt,  vadentemque  per  inter- 
missa custodiis  loca  Decium  secuti  sunt,  lam  evaserant 
inedia  castra,  quum  superscandens  vigilum  strata  somno 
corpora  miles  offenso  scuto  praebuit  sonitum.  Quo  ex- 
citatus vigil  quum  proximum  movisset,  erectique  alios 
concitarent,  ignari  cives  an  hostes  essent,  praesidium 
erumperet,  an  consul  castra  cepisset : Decius,  quum  non 
fallerent  clamorem  tollere  iussis  militibus,  torpiaos  somno 
insuper  pavore  exanimat ; quo  praepedit^  nec  arma  im- 
pigre capere,  nec  obsistere,  nec  insequi  poterant.  Inter 
trepidationem  tumullumque  Samnitium  , praesidium  ro- 
manum,  obviisrustodibus  caesis,  ad  castra  consulis  per- 
vadit. Aliquantum  supererat  noctis,  iaraque  in  tuto  vi- 
debantur esse ; quum  Decius,  Macti  virtute,  inquit,  mi- 
lites romani,  este.  Vestrum  iter  ac  reditum  omnia  saecula 
laudibus  ferent.  Sed  ad  conspiciendam  tantam  virtutem 
luce  ac  die  opus  est:  nec  vos  digni  estis,  epios  cum  tanta 
gloria  in  castra  reduces  silentium  ac  nox  tegat.  Hic  lucem 
quieti  opperiamur.  Dictis  obtemperatum.  Atque  ubi  pri- 
mum illuxit,  praemisso  nuntio  ad  consulem  in  castra, 
ingenti  gaudio  concitantur:  et,  tessera  data,  incolu- 
mes, reverti,  qui  sua  corpora  pro  salute  omnium  haud 
dubio  periculo  obiecissent,  pro  se  quisque  obviam  ef- 
fusi laudant,  gratulantur,  singulos  universosque  serva- 
tores suos  vocant : diis  laudes  gralcsque  agunt,  De- 
cium in  coelum  ferunt.  Hic  Decii  castrensis  triumphus 
fuit,  incedentis  per  media  castra  cum  armato  praesidio, 
coniectis  in  eum  omnium  oculis,  et  omni  honore  tribu- 
num consuli  aequantibus.  Ubi  ad  praetorium  ventum 
est,  consul  classico  ad  concionem  convocat : orsusque 
meritas  Decii  laudes,  interfante  ipso  Decio,  distulit  con- 

cionem  : qui  auclor  omnia  posthabendi,  dum  occasio  in 
inanibus  esset,  perpulit  consulem,  ut  hostes,  et  nocturno 
pavore  attonitos,  et  circa  collem  castellatim  dissipatos, 
aggrederetur : credere  etiam  aliquos,  ad  se  sequendum 
emissos,  per  saltum  vagari,  lussae  legiones  arma  capere: 
egressaeque  castris,  quum  per  exploratores  notior  iam 
saltus  esset,  via  patentiore  ad  bostem  ducuntur.  Quem 
incautum  improviso  adortae,  quum  palati  passim  Samni- 
tium milites,  plerique  inermes,  nec  coire  in  unum,  nec 
arma  capere,  nec  recipere  intra  vallum  se  possent,  pa- 
ventem primum  in  castra  compellunt:  deinde  castra  ipsa, 
turbatis  stationibus,  capiunt.  Perfertur  circa  collem  cla- 
mor: fugatque  ex  suis  quemque  praesidiis.  Ita  magna 
pars  absenti  hosti  cessit  Quos  intra  vallum  egerat  pa- 
vor, (fuere  autem  ad  triginta  millia)  omnes  caesi ; ca- 
stra direjpta. 

XXXVII.  Ita  rebus  gestis,  consul,  advocata  concione, 
P.  Decii  non  coeptas  solum  ante,  sed  cumulatas  nova 
virtute  laudes  peragit:  et  praeter  militaria  alia  dona, 
aurea  corona  eum  et  centum  bubus,  eximioque  uno  albo 
opimo  auratis  cornibus,  donat.  Milites,  qui  in  praesidio 
simul  fuerant,  duplici  frumento  in  perpetuum,  in  prae- 
sentia singulis  butus  binisque  privis'tunicis  donati.  Se- 
cundum consulis  donationem  legiones  gramineam  coro- 
nam obsidionalem,  clamore  donum  approbantes,  Decio 
imponunt.  Altera  corona,  eiusdem  honoris  index,  a prae- 
sidio suo  imposita  est.  His  decoratus  insignibus  bovem 
eximium  Marti  immolavit;  centum  boves  militibus  dono 
dedit,  qui  secum  in  expeditione  fuerant.  Iisdem  militi- 
bus legiones  libras  farris  et  sextarios  vini  contulerunt: 
omniaque  ea  ingenii  alacritate  per  clamorem  militarem, 
indicem  omnium  assensus,  gerebantur.  Tertiapugna  ad 
Suessulam  commissa  est : qua  fugatus  a M.  Valerio  Sam- 
nitium exercitus,  omni  robore  mvenlutis  domo  accito, 
certamine  ultimo  fortunam  experiri  statuit.  Ab  Suessula 
nuntii  trepidi  Capuam,  inde  equites  citati  ad  Valerium 
consulem,  opem  oratum,  veniunt.  Confestim  signa  mota : 
reliclisque  impedimentis  castrorum  valido  praesidio,  rap- 
tim agitur  agmen : nec  procul  ab  hoste  locum  perexi- 
guum (ut  quibus,  praeter  equos,  ceterorum  iumentorum 

calonumque  turba  abesset)  castris  cepit.  Samnitium  exer- 
citus, vclut  haud  ulla  mora  pugnae  futura  esset,  aciem 
instruit : deinde,  postquam  nemo  obvius  ibat,  infestis  si- 
gnis ad  castra  hostium  succedit.  Ibi  ut  militem  in  vallo 
vidit,  missique  ab  omni  parte  exploratum,  quam  in  exi- 

ijuum  orbem  contracta  castra  essent,  paucitatem  inde 
lostium  colligentes,  retulerunt ; fremere  omnis  acies, 
complendas  esse  fossas  scindendumque  vallum,  et  in  ca- 
stra irrumpendum  : transactnmque  ea  temeritate  bellum 
foret,  ni  duces  continuissent  impetum  militum.  Ceterum, 
quia  multitudo  sua  commeatibus  gravis,  et  prius  sedendo 
ad  Suessulam,  et  tum  certaminis  mora,  haud  procul  ab 
rerum  omnium  inopia  esset ; placuit,  dum  inclusus  pa- 
veret hostis,  frumentatum  per  agros  militem  duci : inte- 
rim  et  Romano,  qui  expeditus,  quantum  humeris  inter 
arma  geri  posset  frumenti,  secum  attulisset,  defutura  om- 
nia. Consul  palatos  per  agros  quum  vidisset  hostes,  sta- 
tiones infrequentes  relictas,  paucis  milites  adhortatus,  ad 
castra  oppugnanda  ducit.  Quae  quum  primo  clamore  at- 
que impetu  cepisset , pluribus  hostium  in  tentoriis  suis, 
quam  in  portis  valloque,  caesis,  signa  captiva  in  unum 
locum  conferri  iussit ; relictisque  duabus  legionibus  cu- 
stodiae et  praesidii  causa,  gravi  edicto  monitis,  ut,  do- 
nec ipse  revertisset,  praeda  abstinerent ; profectus  ag- 
mine instructo,  quum  praemissus  eques  velut  indagine 
dissipatos  Samnites  ageret,  caedem  ingentem  fecit.  Nam 
neque  quo  signo  coirent  inter  se,  neque,  utrum  castra 
peterent,  an  longiorem  intenderent  fugam,  territis  con- 
stare poterat.  Tantumque  fugae  ac  formidinis  fuit,  ut  ad 
quadraginta  millia  scutorum,  nequaquam  tot  caesis,  et 
signa  militaria  cum  iis,  quae  in  castris  capta  erant,  ad 
centum  septuaginta  ad  consulem  deferrentur.  Tum  in 
castra  hostium  reditum  : ibique  omnis  praeda  militi 
data. 

XXXVIII.  Huius  certaminis  fortuna  et  Faliscos,  quum 
in  induciis  essent,  foedus  petere  ab  senatu  coegit ; et 
Latinos,  iam  exercitibus  comparatis,  ab  romano  in  pe- 
lignum  vertit  bellum.  Neque  ita  rei  gestae  fama  Italiae 
se  finibus  tenuit : sed  Carthaginienses  quoque  legatos 
gratulatum  Romam  misere  cum  coronae  aureae  dono, 

quae  in  Capitolio  in  Iovis  celia  poneretur.  Fuit  pondo 
viginti  quinque.  Consules  ambo  de  Samnitibus  trium- 
pharunt, sequente  Decio  insigni  cum  laude  donisque  : 
quum  incondito  militari  ioco  haud  minus  tribuni  celebre 
nomen,  quam  consulum,  esset.  Campanorum  deinde  Sues- 
sulanorumque  auditae  legationes:  precantibusque  datum, 
ut  praesidium  eo  in  hiberna  mitteretur,  quo  Samnitium 
excursiones  arcerentur,  lam  tum  minime  salubris  mili- 
tari disciplinae  Capua  instrumento  omnium  voluptatium 
delinitos  militum  animos  avertit  a memoria  patriae  : ini- 
banturquc  consilia  in  hibernis  eodem  scelere  adimendae 
Campanis  Capuae,  per  quod  illi  eam  antiquis  cultoribus 
ademissent  ; neque  immerito  suum  ipsorum  exemplum  in 
eos  versurum.  Cur  autem  potius  Campani  agrum  Italiae 
uberrimum , dignam  agro  urbem,  qui  nec  se  nec  sua  lutari 
possint,  quam  victor  exercitus  haberet,  qui  suo  sudore  ac 
mnguinc  inde  Samnites  depulisset  ? An  aequum  esse,  dtfdi- 
titios  suos  illa  fertilitate  atque  amoenitate  perfrui ; se , mi- 
litando fessos,  in  pestilente  atque  arido  circa  urbem  solo 
luctari,  aut  in  urbe  insidentem  tabem  crescentis  in  dies  fe- 
noris pati?  Ilaec  agitata  occultis  coniurationibus,  necdum 
vulgata  in  omnes  consilia,  invenit  novus  consul  C.  Mar- 
cius Rutilus,  cui  Campania  sorte  provincia  evenerat,  Q. 
Servilio  collega  ad  urbem  relicto.  Itaque  quum  omnia 
ea,  sicut  gesta  erant,  per  tribunos  comperta  haberet,  et 
aetate  et  usu  doctus  (quippe  qui  iam  quartum  consul 
esset,  dictatorque  et  censor  fuisset)  optimum  ratus,  dif- 
ferendo spem,  quaudocunque  vellent,  consilii  exsequendi, 
militarem  impetum  frustrari ; rumorem  dissipat,  in  iis- 
dem oppidis  el  anno  post  praesidia  hibernatura.  Divisa 
enim  orant  per  CampaDiac  urbes,  manaverantque  a Ca- 
pua consilia  in  exercitum  omnem.  Eo  laxamento  cogi- 
tationibus dato,  quievit  in  praesentia  seditio. 

XXXIX.  Consul,  educto  in  aestiva  milite,  dum  quie- 
tos Samnites  habebat,  exercitum  purgare  missionibus  tur- 
bulentorum hominum  instituit ; aliis  emerita  dicendo  sti- 
pendia esse,  alios  graves  iam  aetate,  aut  viribus  parum 
validos.  Quidam  in  commeatus  mittebantur,  singuli  pri- 
mo, deinde  et  cohortes  quaedam,  quia  procul  ab  domo 
ac  robus  suis  hibernassent.  Per  speciem  etiam  militarium 

usuum,  quum  alii  alio  mitterentur,  magna  pars  ablegati: 
quam  multitudinem  consul  alter  Uomae  praetorque,  alias 
ex  aliis  fingendo  moras,  retinebat.  Et  primo  quidem, 
ignari  ludificationis,  minime  inviti  domos  revisebant. 
Postquam  neque  reverti  ad  signa  primos,  nec  ferme  alium, 
quam  qui  in  Campania  hibernassent,  praecipueque  ex 
iis  seditionis  auctores  mitti  viderunt : primum  admira- 
tio, deinde  haud  dubius  timor  incessit  animos,  consilia 
sua  emanasse : iam  quaestiones,  iam  indicia,  iam  acculta 
singulorum  supplicia,  impotensque  et  crudele  consulum  ac 
patrum  in  se  regnum  passuros.  Haec,  qui  in  castris  erant, 
occultis  sermonibus  serunt,  nervos  coniurationis  eiectos 
arte  consulis  cernentes.  Cohors  una,  quum  haud  procul 
Anxure  esset,  ad  Lautulas  saltu  angusto  inter  mare  ac 
montes  consedit,  ad  excipiendos,  quos  consul  aliis  atque 
aliis  (ut  ante  dictum  est)  causis  mittebat.  Iam  valida  ad- 
modum numero  manus  erat;  nec  qnicquam  ad  iusti  exer- 
citus formam,  praeter  ducem,  deerat.  Incompositi  itaque 
praedantes  in  agrum  albanum  perveniunt , et  sub  iugo 
Albae  longae  castra  vallo  cingunt.  Perfecto  inde  opere, 
reliquum  diei  de  imperatore  sumendo  sententiis  decer- 
tant, nulli  ex  praesentibus  satis  fidentes.  Quem  autem 
ab  Roma  posse  exciri?  quem  patrum  aut  plebis  esse,  qui 
aut  se  tanto  periculo  sciens  offerat,  aut  cui  ex  iniuria  in- 
sanientis exercitus  causa  recte  committatur  ? Postero  die, 
quum  eadem  deliberatio  teneret,  ex  praedatoribus  vagis 
quidam  compertum  attulerunt,  T.  Quinctium  iu  Tuscu- 
lano agrum  colere,  urbis  honorumque  immemorem.  Pa- 
triciae hic  vir  gentis  erat : cui  quum  militiae,  magna  cum 
gloria  actae,  linem  pes  alter  ex  vulnere  claudus  fecis- 
set, ruri  agere  vitam  procul  ambitione  ac  foro  consti- 
tuit. Nomine  audito,  extemplo  agnovere  virum  : et,  quod 
bene  verteret,  acciri  iusserunt  Sed  parum  spei  erat,  vo- 
luntate quicquam  facturum  : vim  adhiberi  ac  metum  pla- 
cuit. Itaque  silentio  noctis  quum  tectum  villae,  qui  ad 
id  missi  erant,  intrassent , somno  gravem  Quinctium  op- 
pressum, nihil  medium,  aut  imperium  atque  honorem, 
aut,  ubi  restitaret,  mortem,  ni  sequeretur,  denuntiantes, 
in  castra  pertraxerunt.  Imperator  extemplo  adveniens 
appellatus  : insigniaque  honoris  exterrito  subitae  rei  mi- 


Digitized  by  Google 


398  T.  LITU 

raculo  deferunt,  et  ad  urbem  ducere  iubent  Suo  magis 
inde  impetu,  quam  consilio  ducis,  convulsis  signis,  infesto 
agmine  ad  lapidem  octavum  viae,  quae  nunc  Appia  est, 
perveniunt : issentque  confestim  ad  urbem,  ni  venire 
contra  exercitum  dictatoremque  adversus  se  M.  Vale- 
rium Corvum  dictum  audissent,  et  magistrum  equitum 
L.  Aemilium  Mamercinum. 

XL.  Ubi  primum  in  conspectum  ventum,  et  arma  si- 
gnaque agnovere ; extemplo  omnibus  memoria  patriae 
iras  permulsit.  Nondum  erant  tam  fortes  ad  sanguinem 
civilem,  nec,  praeter  externa,  noverant  bella  : ultimaque 
rabies  secessio  ab  suis  habebatur.  Itaque  iam  duces,  iam 
milites  utrimque,  congressus  quaerere  ad  colloquia.  Quinc- 
tius, quem  armorum  etiam  pro  patria  satietas  teneret, 
nedum  adversus  patriam ; Corvus,  omnes  caritate  cives, 
praecipue  milites,  et  ante  alios  suum  exercitum,  com- 
plexus, ad  colloquium  processit.  Cognito  ei  extemplo  haud 
minore  ab  adversariis  verecundia,  quam  ab  suis,  silen- 
tium datum  : Deos,  inquit,  immortales,  milites,  vestros  pu- 
blicos, meosque,  ab  urbe  proficiscens  ita  adoravi,  veniamque 
supplex  poposci,  ut  mihi  de  vobis  concordiae  partae  glo- 
riam, non  victoriam,  darent.  Satis  fuit  eritque,  unde  belli 
decus  pariatur : hinc  pax  petenda  est.  Quod  deos  immor- 
tales inter  nuncupanda  vota  expoposci,  eius  me  compotem 
voti  vos  facere  potestis ; si  meminisse  vultis,  non  vos  in 
Samnio,  nec  in  Volscis , sed  in  romano  solo  castra  ha- 
bere : si  illos  colles,  quos  cernitis,  patriae  vestrae  esse,  si 
hunc  exercitum  civium  vestrorum : si  me  consulem  vestrum, 
cuius  ductu  auspicioque  priore  anno  bis  legiones  Samni- 
tium fudistis,  bis  castra  vi  cepistis.  Ego  sum  M.  Valerius 
Corvus,  milites,  cuius  vos  nobilitatem  beneficiis  erga  vos, 
non  iniuriis,  sensistis ; nullius  superbae  in  vos  legis,  nul- 
lius crudelis  senatusconsulti  auctor : in  omnibus  meis  im- 
periis in  me  severior,  quam  in  vos.  Ac  si  cui  genus,  si  cui 
sua  virtus,  si  cui  etiam  maiestas,  si  cui  honores  subdere 
spiritus  potuerunt ; iis  eram  natus,  id  specimen  mei  dede- 
ram, ea  aetate  consulatum  adeptus  eram,  ut  potuerim,  tres 
et  viginti  annos  natus,  consul  patribus  quoque  ferox  esse, 
non  solum  plebi.  Quod  meum  factum  dictumvc  consulis 
gravius,  quam  tribuni,  audistis  ? Eodem  tenore  duos  inse- 

quentcs  consulatus  gessi ; eodem  haec  imperiosa  dictatura 
geretur  : ut  neque  in  hos  meos  et  patriae  meae  milites  mi- 
tior, quam  in  r os,  horreo  dicere,  hostes.  Ergo  vos  prius 
in  me  strinxeritis  ferrum,  quam  in  vos  ego.  Istinc  signa 
canent,  istinc  clamor  prius  incipiet  atque  impetus,  si  di- 
micandum est.  Inducite  in  animum,  quod  non  induxerunt 
patres  avique  vestri : non  illi,  qui  in  Sacrum  montem  se- 
cesserunt ; nrm  hi,  (pii  postea  Aventinum  insederunt.  Ex- 
spectate, dum  vobis  singulis,  ut  olim  Coriolano,  matres 
coniugesque  crinibus  passis  obviae  ab  urbe  veniant.  Tum 
Volscorum  legiones,  quia  romanum  habebant  ducem,  quie- 
verunt ; vos,  romanus  exercitus,  ne  destiteiitis  impio  bello  ? 
T.  Quincti,  quocunque  istic  loco,  seu  volens,  seu  invitus, 
constitisti,  si  dimicandum  erit,  tum  tu  in  novissimos  te  re- 
cipito : fugeris  etiam  honestius,  tergumque.  civi  dederis, 
quam  pugnaveris  contra  patriam.  Nunc  ad  pacificandum 
bene  atque  honeste  inter  primos  stabis,  et  colloquii  huius 
salutans  interpres  fueris.  Postulate  aequa,  et  ferte : quan- 
quani  vel  iniquis  standum  est  potius,  quam  impias  inter 
nos  conseramus  manus.  T.  Quinctius  plenus  lacrimarum, 
ad  suos  versus,  Me  quoque,  innuit,  milites,  si  quis  usus 
mei  est,  meliorem  pacis,  quam  belli,  habetis  ducem.  Non 
enim  illa  modo  Volscus  aut  Samnis,  sed  Romanus,  verba 
fecit ; vester  consul,  vester  imperator,  milites  : cuius  auspi- 
cia pro  vobis  experti  nolite  adversus  vos  velle  experiri. 
Qui  pugnarent  vobtscum  infestius,  et  alios  duces  senatus 
habuit : qui  maxime  vobis,  suis  militibus,  parceret,  cui 
plurimum  vos  imperatori  vestro  crederetis,  eum  elegit.  Pa- 
cem, etiam  qui  vincere  possunt,  volunt : quid  nos  velle 
oportet  ? Quin  omissis  ira  et  spe,  fallacibus  auctoribus, 
nos  ipsos  nostraque  omnia  cognitae  permittimus  fidei  ? 

XLI.- Approbantibus  clamore  cunctis,  T.  Quinctius, 
ante  signa  progressus,  in  potestate  dictatoris  milites  fore 
dixit ; oravit,  ut  causam  miserorum  civium  susciperet, 
susceptamque  eadem  fide,  qua  1-ompublicam  administrare 
salitus  esset,  tueretur.  Sibi  se  privatim  nihil  cavere : nolle 
alibi,  quam  in  innocentia,  Spem  habere.  Militibus  caven- 
dum, quod  apud  patres  semel  plebi,  iterum  legi/mibus  cau- 
tum sit,  ne  fraudi  secessio  esset.  Quinctio  collaudato,  ceteris 
bonum  animum  habere  iussis,  dictator,  equo  citato  ad 

urbem  reveclus,  auctoribus  patribus,  tulit  ad  populum 
in  luco  Petelino,  ne  cui  militum  fraudi  secessio  esset 
Oravit  etiam  bona  venia  Quirites,  ne  quis  eam  rem  ioco 
seriove  cuiquam  exprobraret.  Lex  quoque  sacrata  mili- 
taris lata  est,  ne  cuius  militis  scripti  nomen,  nisi  ipso 
volente,  deleretur:  additumque  legi,  ne  quis,  ubi  tribil- 
nus  militum  fuisset,  postea  ordinum  ductor  esset.  Id  prop- 
ter P.  Salonium  postulatum  est  ab  coniuratis  ; qui  al- 
ternis prope  annis  et  tribunus  militum,  et  primus  cen- 
turio erat,  quem  nunc  primipili  appellant.  Huic  infensi 
milites  erant,  quod  semper  adversatus  novis  consiliis  fuis- 
set, et,  ne  particeps  eorum  esset,  ab  Lautulis  fugisset. 
Itaque  quum  hoc  unum  propter  Salonium  ab  senatu  non 
impetraretur;  tum  Salonius,  obtestatus  patres  conscrip- 
tos, ne  suum  honorem  pluris,  quam  concordiam  civita- 
tis, aestimarent,  perpulit,  ut  id  quoque  ferretur.  Aeque 
impotens  postulatum  fuit,  ut  de  stipendio  equitum  (me- 
rebant autem  triplex  ea  tempestate)  aera  demerentur, 
quod  adversati  coniurationi  fuissent. 

XLII.  Praeter  haec  invenio  apud  quosdam,  L.  Genu- 
cium,  tribunum  plebis,  tulisse  aa  populum,  ne  fenerare 
liceret : item  abis  plebiscitis  cautum,  ne  quis  eundem 
magistratum  intra  decem  annos  caperet ; neu  duos  ma-  * 
gistratus  uno  anno  gereret ; utique  liceret  consules  am- 
bos plebeios  creari.  Quae  si  omnia  concessa  sunt  plebi, 
apparet,  haud  parvas  vires  defectionem  habuisse.  Aliis 
annalibus  proditum  est,  neque  dictatorem  Valerium  dic- 
tum, sed  per  consules  omnem  rem  actam  : neque,  an- 
tequam Romam  veniretur,  sed  Romae,  eam  multitudi- 
nem coniuratonim  ad  arma  consternatam  esse  ; nec  in 
T.  Quinctii  villam,  sed  in  aedes  C.  Manlii,  nocte  impe- 
tum factum,  eumque  a coniuratis  comprehensum,  ut  dux 
fieret  : inde  ad  quartum  lapidem  profectos  loco  munito 
consedisse  : nec  ab  ducibus  mentionem  concordiae  ortam; 
sed  repente,  quum  in  aciem  armati  exercitus  processis- 
sent, salutationem  factam  : et  permixtos  dextras  iunge- 
re,  ac  complecti  inter  se  lacrimantes  milites  coepisse, 
roactosque  consules,  quum  viderent  aversos  a dimica- 
tione militum  animos,  retulisse  ad  patres  de  concordia 
reconcilianda.  Adeo  nihil,  praeterquam  seditionem  fuisse, 

eamque  compositam,  inter  antiquos  rerum  auctores  con- 
stat Et  huius  fama  seditionis,  et  susceptum  cum  Sam- 
nitibus grave  bellum,  aliquot  populos  an  romana  socie- 
tate avertit : et,  praeter  Latinorum  infidum  iam  diu  foe- 
dus, Privernates  etiam  Norbam  atque  Setiam,  finitimas 
colonias  romanas  , incursione  subita  depopulati  sunt. 

Latini  cutn  Campanis  defecerunt,  et,  miss-is  legatis  ad 
senatum,  conditionem  tulerunt,  ut,  si  pacem  habere  vellent, 
alterum  ex  Latinis  consulem  facerent.  Qua  legatione  per- 
lata, praetor  eorum  Annius  de  Capitolio  ita  prolapsus  est , 
ut  exanimaretur.  T.  Manlius  consul  filium,  quod  contra 
edictum  adversus  Latinos,  quamvis  prospere,  pugnasset, 
securi  percussit.  Laborantibus  in  acie  Romanis,  P.  l)ecius, 
tunc  consul  cum  Manlio,  devovit  se  pro  exercitu:  et,  con- 
citato equo  quum  in  medios  hostes  sc  intulisset,  interfectus, 
morte  sua  Romanis  victoriam  restituit.  Latini  in  deditio- 
nem venerunt.  T.  Manlio  in  urbem  reverso  nemo  ex  iuven- 
lute  obviam  processit.  Minucia  virgo  Vestalis  incesti  dam- 
nata est.  Ausonibus  victis,  in  oppidum  ex  iis  captum  Cales 
colonia  deducta  est.  Item  Fregellae  colonia  deductae  sunt. 
Veneficium  complurium  matronarum  deprehensum  est:  qua- 
rum plurimae  statim  epotis  medicaminibus  perierunt.  Lex 
de  veneficio  tunc  primum  constituta  est.  Privernatibus, 
quum  rebellasscnt , victis  , civitas  'data  est.  Palaepolitani, 
bello  et  obsidione  victi,  in  deditionem  venerunt.  Q.  Publi- 
lio, qui  eos  obsederat,  primo  et  imperium  prolatum,  et  pro 
consule  decretus  triumphus.  Plebs  nexu  liberata  est  prop- 
ter L.  Papirii  creditoris  libidinem,  qui  C.  Publilio  debitori 
suo  stuprum  inferre  voluerat.  Quum  L.  Papirius  dictator 
reversus  in  urbem  ab  exercitu  esset  propter  auspicia  repe- 
tenda, Q.  Fabius  magister  equitum,  occasione  rei  bene  ge- 
rendae invitatus,  contra  edictum  eius  prospere  adversus 
Samnites  pugnavit.  Ob  eam  causam  quum  dictator  de  ma- 
gistro equitum  supplicium  sumpturus  videretur,  Fabius 
Romam  profugit : et,  quum  causa  parum  proficeret,  populi 
precibus  donatus  cpt.  Res  praeterea  contra  Samnites  pro- 
spere gestas  continet.  ' > 

lam  consules  erant  C.  Plautius  secundum,  L.  Aemilius 
Mamercinus ; quum  Setini  Norbanique  Hornam,  nuntii 
defectionis  Privernatium,  cum  querimoniis  acceptae  cla- 
dis venerunt.  Volscorum  item  exercitum,  duce  Antiati 

E opulo,  consedisse  ad  Satricum,  allatum  est.  Utrumque 
ellum  Plautio  sorte  evenit.  Prius  ad  Privernum  pro- 
fectus extemplo  acie  conflixit.  Haud  magno  certamine 
devicti  hostes  : oppidum  captum  reddilnmque  Priverna- 
tibus, praesidio  valido  imposito  : agri  partes  duae  adem- 
ptae. Inde  victor  exercitus  Satricum  contra  Antiates  duc- 
tus. Ibi  magna  utrimque  caede  atrox  proelium  fuit : et 

3uum  tempestas  eos,  neutro  inclinata  spe,  dimicantes 
iremisset,  Itomani,  nihil  eo  certamine  tam  ambiguo 
fessi,  in  posterum  diem  proelium  parant.  Volscis,  recen- 
sentibus quos  viros  in  acie  amisissent,  haudquaquam  idem 
animus  ad  iterandum  periculum  fuit.  Nocte  pro  victis 
Antium  agmine  trepido,  sauciis  ac  parte  impedimento- 
rum relicta,  abierunt.  Armorum  magna  vis  tum  inter 
caesa  corpora  hostium,  tum  in  castris  inventa  est.  Ea 
Luae  matri  dare  se,  consul  dixit : finesque  hostium  usque 
ad  oram  maritimam  est  depopulatus.  Alteri  consuli  Ae- 
milio, ingresso  sabellum  agrum,  non  castra  Samnitium, 
non  legiones  usquam  oppositae.  Ferro  ignique  vastan- 
tem agros  legati  se  Samnitium  pacem  orantes  adeunt ; 
a quo  reieiti  ad  senatum,  potestate  facta  dicendi,  positis 
ferocibus  animis,  pacem  sibi  ab  Romanis,  bellique  ius 
adversus  Sidicinos  petierunt.  Quae  se  eo  iustius  petere, 
quod  et  in  amicitiam  populi  romani  secundis  suis  rebus , 
non  adversis,  ut  Campani,  venissent : et  adversus  Sidicinos 
sumerent  arma,  suos  semper  hostes , populi  romani  nun- 
quam amicos  ; qui  nec  , ut  Samnites,  in  pace  amicitiam  , 
nec,  ut  Campani,  auxilium  in  bello  petissent,  nec  in  fide 
populi  romani,  nec  in  ditione  essent. 

II.  Quum  de  postulatis  Samnitium  Ti.  Aemilius  prae- 
tor senatum  consuluisset,  reddendumque  his  foedus  pa- 

tres  censuisseut,  praetor  Samnitibus  respondit : Aec  quo 
minus  perpetua  cum  iis  amicitia  esset , per  populum  ro- 
manum  stetisse  : nec  contradici,  quin,  quoniam  ipsos  belli 
culpa  sua  contracti  taedium  ceperit,  amicitia  de  integro 
reconcilietur.  Quod  ad  Sidicinos  attineat,  nihil  intercedi, 
quo  minus  samniti  populo  pacis  bellique  liberum  arbitrium 
sit.  Foedere  icto,  quum  domum  revertissent,  extemplo 
inde  exercitus  romanus  deductus,  annuo  stipendio  et 
trium  mensium  frumento  accepto;  quod  pepigerat  con- 
sul, ut  tempus  induciis  cfciret,  quoad  legati  redissent.  Sam- 
nites, copiis  iisdem  , quibus  usi  adversus  romanum  bel- 
lum fueraut,  contra  Sidicinos  profecti,  haud  in  dubia 
spe  erant  mature  urbis  hostium  poliundae.  Tum  .ab  Si- 
dicinis deditio  prius  ad  Romanos  coepta  fieri  est : dein, 
postquam  patres  ut  seram  eam  ultimaque  tandem  ne- 
cessitate expressam  aspernabantur,  ad  Latinos  iam  sua 
sponte  in  arma  motos  facta  est.  Ne  CampaUi  quidem 
(adeo  iniuriae  Samnitium,  quam  beneficii  Romanorum, 
memoria  praesentior  erat)  his  se  armis  abstinuere.  Ex 
his  tot  populis  unus  ingens  exercitus , duce  latino  fines 
Samnitium  ingressus,  plus  populationibus,  quam  proeliis, 
cladium  fecit : et,  quanquam  superiores  certaminibus  La- 
tini erant,  haud  inviti,  ne  saepius  dimicandum  foret, 
agro  hostium  excessere.  Id  spatium  Samnitibus  datum 
est  Romam  legatos  mittendi.  Qui  quum  adissent  sena- 
tum, conquesti  eadem  se  foederatos  pali,  quae  hostes 
essent  passi,  precibus  infimis  petiere,  ut  satis  ducerent 
Romani  victoriam  , quam  Samnitibus  ex  campano  sidici- 
noque  hoste  eripuissent : ne  vinci  etiam  se  ab  ignavissimis 
populis  sinerent.  Latinos  Campanosque,  si  sub  ditione  po- 
puli romani  essent,  pro  imperio  arcerent  samniti  agro; 
sin  imperium  abnuerent,  armis  coercerent.  Adversus  haec 
responsum  anceps  datum,  quia  fateri  pigebat,  in  pote- 
state sua  Latinos  iam  non  esse,  timebanlque,  ne  arguendo 
abalienarent : Campanorum  aliam  conditionem  esse,  qui 
non  foedere,  sed  per  deditionem,  in  fidem  venissent : ita- 
que Campanos,  seu  velint,  seu  nolint,  quieturos.  In  foedere 
latino  niliil  esse,  quo  bellare,  cum  quibus  ipsi  velint,  pro- 
hibeantur. 

III.  Quod  responsum  sicut  dubios  Samnites,  quidnam 

facturam  Romanum  censerent,  dimisit,  ita  Campanos 
metu  abalienavit ; Latinos,  veiut  nihil  iam  non  conce- 
dentibus Romanis,  ferociores  fecit.  Itaque,  per  speciem 
adversus  Samuites  belli  parandi  crebra  concilia  indicen- 
tes, omnibus  consultationibus  inter  se  principes  occulte 
romanum  coquebant  bellum.  Huic  quoque  adversus  ser- 
vatores suos  bello  Campanus  aderat.  Sed  quanquam  om- 
nia de  industria  celabantur,  priusque,  quam  moverentur 
Romani,  tolli  ab  tergo saranitem  hostem  volebant;  tamen 
per  quosdam,  privatis  hospitiis  necessitudinibusque  con- 
lunctos,  indicia  coniurationis  eius  Romam  emanarunt, 
iussisque  ante  tempus  consulibus  abdicare  se  ma'gislratu, 
quo  maturius  novi  consules  adversus  tantam  molem  belli 
crearentur,  religio  incessit,  ab  iis,  quorum  imminutum 
imperium  esset,  comilia  haberi.  Itaque  interregnum  ini- 
tum. Duo  interreges  fuerunt,  M.  Valerius  ac  M.  Fabius. 

Creati  consules,  T.  Manlius  Torquatus  tertium,  P.  De- 
cius Mus.  Eo  anno  Alexandrum,  Epiri  regem,  in  Ita- 
liam classem  appulisse  constat.  Quod  bellum,  si  prima 
satis  prospera  fuissent,  haud  dubie  ad  Romanos  perve- 
nisset. Eadem  aetas  rerum  Magni  Alexandri  est:  quem, 
sorore  huius  ortum,  in  alio  tractu  orbis,  invictum  bel- 
lis iuvenem,  fortuna  morbo  exstinxit.  Ceterum  Romani, 
etsi  defectio  sociorum  nominisque  latini  haud  dubia 
erat ; tamen,  tauquam  de  Samnitibus,  non  de  se,  curam 
agerent,  decem  principes  Latinorum  Romam  evocave- 
runt, quibus  imperarent,  quae  vellent.  Praetores  tum 
duos  Latium  habebat,  L.  Annium  Setinum  et  L.  Nu- 
misium Circeiensem  , ambo  ex  coloniis  romanis : per 
quos,  praeter  Signiam  Velitrasque,  et  ipsas  colonias  ro- 
manas,  Volsci  etiam  exciti  ad  arma  erant.  Eos  nomina- 
tim  evocari  placuit.  Haud  cuiquam  dubium  erat,  super 
qua  re  accirentur.  Itaque,  concilio  prius  habito,  praeto- 
res, quam  Romam  proficiscerentur,  evocatos  se  ab  se- 
natu docent  romano,  et,  quae  actum  iri  secum  credant , 
quidnam  ad  ea  responderi  placeat,  referunt. 

IV.  Quum  aliud  alii  censerent,  tum  Annius : Quam- 
quam ipse  ego  reluli,  quid  responderi  placeret,  tamen  ma- 
gis ad  summam  rerum  nostrarum  per  tinere  arbitror,  quid 
agendum  nobis,  quam  quid  loquendum  sit.  Facile  erit,  ex- 

plicatis  consiliis,  accommodare  rebus  verba.  Nam,  si  etiam 
nunc  sub  umbra  foederis  aequi  servitutem  pati  possumus, 
quid  abest,  quin,  proditis  Sidicinis,  non  Romanorum  solum, 
sed  Samnitium  quoque  dicto  pareamus,  respondeamusque 
Romanis,  nos,  ubi  innuerint,  posituros  arma  ? Sin  autem 
tandem  libertatis  desiderium  remordet  animos,  si  foedus  est, 
si  societas  aequatio  iuris  est,  si  consanguineos  nos  Roma- 
norum  esse,  quod  olim  pudebat,  nunc  gloriari  licet,  si  so- 
cialis illis  exercitus  is  est,  quo  adiuncto  duplicent  vires 
suas,  quem  secernere  ab  se  consules  bellis  propriis  ponen- 
dis sumendisque  nolint ; cur  non  omnia  aequantur  1 cur  non 
alter  ab  Latinis  consui  datur  ? Ubi  pars  vinum,  ibi  et  im- 
perii pars  est  1 Est  quidem  nobis  hoc  per  se  haud  nimis 
amplum,  quippe  concedentibus,  Romam  caput  Latio  esse : 
sed,  ut  amplum  videri  posset,  diuturna  patientia  fecimus. 
Atqui,  si  quando  unquam  consociandi  imperii,  usurpandae 
libertatis  tempus  optastis,  en  hoc  tempus  adest,  et  virtute 
vestra  et  dediti  benignitate  vobis  datum.  Trntastis  patien- 
tiam negando  militem.  Quis  dubitat  exarsisse  eos,  quum 
plus  ducentorum  annorum  morem  solveremus  ? Pertulerunt 
tamen  hunc  dolorem.  Bellum  nostro  nomine  cum  Pelignis 
gessimus.  Qui  ne  nostrorum  quidem  finium  nobis  per  nos 
tuendorum  ius  antea  dabant,  nihil  intercesserunt.  Sidicinos 
in  fidem  receptos,  Campanos  ab  se  ad  nos  descisse,  exer- 
citus nos  parare  adversus  Samnites  foederatos  suos  audie- 
runt, nec  moverunt  se  ab  urbe.  Unde  haec  illis  tanta  mo- 
destia, nisi  a conscientia  virium  et  nostrarum  et  suarum? 
Idoneos  auctores  habeo,  querentibus  de  nobis  Samnitibus 
ita  responsum  ab  senatu  romano  esse,  ut  facile  appareret, 
ne  ipsos  quidem  iam  postulare , ut  Latium  sub  romano  im- 
perio sit.  Usurpate  modo  postulando  eo,  quod  iUi  vobis  ta- 
citi concedunt.  Si  quem  hoc  metus  dicere  prohibet,  en  ego 
ipse,  audiente  non  populo  romano  modo  senatuque,  sed 
Iove  ipso,  qui  Capitolium  incolit,  profiteor  me  dicturum  ; 
ut,  si  nos  in  foedere  ac  societate  esse  velint,  consulem  al- 
terum ab  nobis  senatusque  partem  accipiant.  Haec  feroci- 
ter non  suadenti  solum,  sed  pollicenti,  clamore  et  assensu 
omnes  permiserunt,  ut  ageret  diceretqne,  quae  e repu- 
hlica  nominis  latini  (ideque  sua  viderentur. 

V.  Ubi  est  Romam  venttim,  in  Capitolio  iis  senatus 

datus  est.  Ibi  quum  T.  Manlius  consul  egisset  cum  iis 
ex  auctoritate  patrum,  ne  Samnitibus  foederatis  bellum 
inferrent ; Annius,  tanquam  victor  armis  Capitolium  ce- 
pisset, non  legatus,  iure  gentium  tutus  loqueretur,  Tem- 
pus erat,  inquit,  T.  Manli,  v osque  patres  conscripti,  tan- 
dem iam  ros  nobiscum  nihil  pro  imperio  agere,  quum  flo- 
rentissimum  dedm  benignitate  nunc  Latium  armis  virisque, 
Samnitibus  bello  victis,  Sidicinis  Campanisque  sociis,  nunc 
etiam  Volscis  adiunctis,  videretis ; colonias  quoque  vestras 
latinum  romano  praetulisse  imperium.  Sed  quoniam  ros  , 
regno  impotenti  finem  ut  imponatis,  non  inducitis  in  ani- 
mum ; nos,  quanquam  armis  possumus  asserere  Latium  in 
libertatem,  consanguinitati  tamen  hoc  dabimus,  ut  condi- 
tiones pacis  feramus  aequas  utrisque,  quoniam  vires  quo'- 

Sue  aequari  diis  immortalibus  placuit.  Consulem  alterum 
f oma,  alterum  ex  Latio  creari  oportet : senatus  partem 
aequam  ex  utraque  gente  esse  : unum  populum,  unam  rem- 
publicam  fieri:  et,  ut  imperii  eadem  sedes  sit,  idemque 
omnibus  nomen,  quoniam  ab  alterutra  parte  concedi  ne- 
ccsse  est ; quod  utrisque  bene  vertat,  sit  haec  sane  patria 
potior,  et  Romani  omnes  vocemur.  Forte  ita  accidit,  ut  pa- 
rem ferociae  huius  et  Romani  consulem  T.  Manlium  ha- 
berent : qui  adeo  non  tenuit  iram,  ut,  si  tanta  demen- 
tia patres  conscriptos  cepisset  , ut  ab  setino  homine  leges 
acciperent,  gladio  cinctum  in  senatum  venturum  se  esse, 
palam  diceret,  et,  quemcunque  in  curia  Latinum  vidis- 
set, sua  manu  interempturum.  Et,  conversus  ad  simula- 
crum lovis,  Audi,  lupiter,  haec  scelera,  inquit,  audite,  Ius 
Fasque.  Peregrinos  consules  et  peregrinum  senatum  in  luo, 
lupiter,  augurato  templo,  captus  atque  ipse  oppressus,  vi- 
surus es  ? Haeccine  foedera  Tullus  romanus  rex  cum  Al- 
banis, patribus  vestris,  Latini,  haec  L.  Tarquinius  vobis- 
cum  postea  fecit  ? Non  venit  in  mentem  pugna  apud  Re- 
gillum lacum  ? adeo  et  cladium  veterum  vestrarum  et  be- 
neficiorum nostrorum  erga  vos  obliti  estis  ? 

VI.  Quum  consulis  vocem  subsecuta  patrum  indigna- 
tio esset,  proditur  memoriae,  adversus  crebram  implo- 
rationem dcftm , quos  testes  foederum  saepius  invoca- 
bant consules,  vocem  Annii,  spernentis  numina  lovis  ro- 
mani,  auditam.  Certe,  quum  commotus  ira  se  ab  vesti- 

Imlo  templi  cilalo  gradu  proriperet,  lapsus  per  gradus, 
rapite  graviter  offenso,  impactus  imo  ita  est  saxo,  ut 
sopiretur.  Exanimatum  auctores  quoniam  non  omnes 
sunt,  mihi  quoque  in  incerto  relictum  sit ; sicut  inter 
foederum  ruptorum  testationem  ingenti  fragore  coeli  pro- 
cellam effusam  : nam  et  vera  esse,  et  apte  ad  reprae- 
sentandam iram  deftm  ficta  possunt.  Torquatus,  missus 
ah  senatu  ad  dimittendos  legatos,  quum  iacentem  An- 
nium vidisset,  exclamat,  ita  ut  populo  patribusque  au- 
dita vox  pariter  sit:  Bene  habet.  Dii  pium  movere  bellum. 
Est  coeleste  numen ! es,  magne  Iupiter  ; haud  frustra  te 
patrem  dedm  hominumque  hac  sede  sacravimus.  Quid  ces- 
satis, Quirites,  vosque,  patres  conscripti,  arma  capere  diis 
ducibus  1 Sic  stratas  legiones  Latinorum  dabo,  quemadmo- 
dum legatum  iacentem  videtis.  Assensu  populi  excepta  vox 
consulis  tantum  ardoris  animis  fecit,  ut  legatos  profici- 
scentes cura  magistratuum  magis,  qui  iussu  consulis  pro- 
sequebantur, quam  ius  gentium,  ab  ira  impetuque  ho- 
iniuum  tegeret.  Consensit  et  senatus  bellum  : consules- 
que, duobus  scriptis  exercitibus  per  Marsos  Pelignosquc 
profecti,  adiuncto  Samnitium  exercitu,  ad  Capuam,  quo 
lam  Latini  sociique  convenerant,  castra  locant.  Ibi  in 
quiete  utrique  consuli  eadem  dicitur  visa  species  viri 
maioris,  quam  pro  humano  habitu,  augustiorisque,  di- 
centis : Ex  una  acie  imperatorem,  ex  altera  exercitum 
diis  Manibus  matrique  Terrae  deberi : utrius  exercitus  im- 
perator legiones  hostium,  superque  eas  se  devovisset,  eius 
populi  partisque  victoriam  fore.  Hos  ubi  nocturnos  visus 
interse  consules  contulerunt;  placuit,  averruncandae  deftm 
irae  victimas  caedi:  simul  ut,  si  extis  eadem  quae  somno 
visa  fuerant,  portenderentur,  alteruter  consulum  fata  im- 
pleret. Ubi  responsa  haruspicum  insidenti  iam  animo  ta- 
citae religioni  congruerunt;  tum,  adhibitis  legatis  tribu- 
nisque, et  imperiis  defirn  propalam  expositis,  ne  mors 
voluntaria  consulis  exercitum  in  acie  terreret,  comparant 
inter  se,  ut,  ab  utra  parte  cedere  romanus  exercitus  coe- 
pisset, inde  se  consul  devoveret  pro  populo  romano  Quiri - 
tibusque.  Agitatum  etiam  in  consilio  est,  ut,  si  quando  un- 
quam severo  ullum  imperio  bellum  administratum  esset, 
tunc  uti  disciplina  militaris  ad  priscos  redigeretur  mores. 

Curam  acuebat,  quod  adversus  Latinos  bellandum  erat, 
lingua,  moribus,  armorum  genere,  institutis  ante  omnia 
militaribus  congruentes  : milites  militibus,  centurionibus 
centuriones,  tribuni  tribunis  compares  collegaeque,  iis- 
dem praesidiis,  saepe  iisdem  manipulis  permixti  fuerant. 
Per  haec  ne  quo  errore  milites  caperentur,  edicunt  con- 
sules, ne  quis  extra  ordinem  in  hostem  pugnaret. 

VII.  Forte  inter  ceteros  turmarum  praefectos,  qui  ex- 
ploratum in  omnes  partes  dimissi  orant,  T.  Manlius  con- 
sulis filius  super  castra  hostium  cum  suis  turmalibus  eva- 
sit, ita  ut  vix  teli  iactu  ab  statione  proxima  abesset.  Ibi 
Tusculani  erant  equites : praeerat  Geminus  Metius,  vir 
tum  genere  inter  suos  , tum  factis  clarus.  Is  ubi  roma- 
nos  equites,  insignemque  inter  eos  praecedentem  con- 
sulis tilium  (nam  omnes  inter  se  , utique  illustres  viri, 
noti  erant)  cognovit,  Unane,  ait,  turma  Romani  cum  La- 
tinis sociisque  bellum  gesturi  estis  ? Quiri  interea  consules, 
quid  duo  exercitus  consulares  agent  ? Aderunt  in  tempore, 
Manlius  inquit,  et  cum  illis  aderit  lupiter  ipse,  foederum 
a vobis  violatorum  testis,  qui  plus  potest  polletque.  Si  ad 
Regillum  lacum  ad  satietatem  vestram  pugnavimus,  hic 
quoque  efficiemus  profecto,  ne  nimis  acies  vobis  et  colluta 
signa  nooiscum  cordi  sint.  Ad  ea  Geminus,  paullulum  ab 
suis  equo  provectus,  Visne  igitur,  dum  dies  ista  venit, 
qua  magno  conatu  exercitus  moveatis,  interea  tu  ipse  con- 
gredi mecum,  ut  nostro  duorum  iam  hinc  eventu  cerna- 
tur, quantum  eques  latinus  romano  praestet  ? Movet  fe- 
rocem animum  iuvenis  seu  ira,  seu  detrectandi  cer- 
taminis pudor.,.  seu  inexsuperabilis  vis  fati.  Oblitus 
itaque  imperii  patrii,  consulumqne  edicti,  praeceps  ad 
id  certamen  agitur,  quo,  vinceret,  an  vinceretur,  haud 
multum  interossei.  Equitibus  ceteris  velut  ad  spectacu- 
lum summotis,  spatio,  quod  vacui  interiacebat  campi, 
adversos  concitant  equos  : et,  quum  infestis  cuspidibus 
concurrissent,  Manlii  cuspis  super  galeam  hostis,  Metii 
trans  cervicem  equi  elapsa  est.  Circumactis  deinde  equis, 
quum  prior  ad  iterandum  ictum  Manlius  consurrexisset; 
spiculum  inter  aures  equi  fixit.  Ad  cuius  vulneris  sen- 
sum quum  equus,  prioribus  pedibus  erectis,  magna  vi 
caput  quateret,  excussit  equitem:  quem  cuspide  parmaque 
Val  i.  18 

innisum,  attollentem  se  ab  gravi  casu,  Manlius  ab  iu- 
gulo,  ita  ut  per  costas  ferrum  emineret,  terrae  affixit : 
»poliisque  lectis  ad  suos  revectus,  cum  ovante  gaudio 
turma  in  castra,  atque  inde  ad  praetorium,  ad  patrem, 
tendit,  ignarus  fati  futurique,  laus  an  poena  merita  es- 
set, Ut  me  omnes,  inquit,  pater,  tuo  sanguine  ortum  vere 
ferrent,  provocatus  equestria  haec  spolia  capta  ex  hoste 
caeso  porto.  Quod  ubi  audivit  consul,  extemplo,  filium 
aversatus,  concionem  classico  advocari  iussil.  Quae  ubi 
frequens  convenit,  Quandoque,  inquit,  tu,  T.  Manli,  ne- 
que imperium  consulare,  neque  maiestatem  patriam  veritus, 
adversus  edictum  nosti-um  extra  ordinem  in  hostem  pugnasti, 
et,  quantum  in  te  fuit,  disciplinam  militarem,  qua  stetit  ad 
hanc  diem  romana  res,  solvisti,  meque  in  eam  necessitatem 
adduxisti,  ut  aut  reipublicae  mihi,  aut  mei  meorumque  obli- 
viscendum sit;  nos  potius  nostro  delicto  plectemur,  quam 
respublica  tanto  suo  damno  nostra  peccata  luat.  Triste 
exemplum,  sed  in  posterum  salubre  iuventuti,  erimus.  Me 
quidem  quum  ingenita  caritas  liberdm,  tum  specimen  istud 
virtutis,  deceptum  vana  imagine  decoris,  in  te  movet.  Sed 
quum  aut  morte  tua  sancienda  sint  consulum  imperia,  aut 
impunitate  in  perpetuum  abroganda : ne  te  quidem,  si  quid 
in  te  nostri  sanguinis  est,  recusare  censeam,  quin  discipli- 
nam militarem,  culpa  tua  prolapsam,  poena  restituas.  I, 
lictor,  deliga  ad  palum.  Exanimati  omnes  tam  atroci  im- 
perio, nec  aliter  quam  in  se  qnisque  destrictam  cernen- 
tes securim,  metu  magis,  quam  modestia,  quievere.  Ita- 
que, velut  emerso  ab  admiratione  animo,  , quum  silentio 
defixi  stetissent,  repente,  postquam  cervice  caesa  fusus 
est  eruor,  tum  libero  conquestu  coortae  voces  sunt,  ut 
neque  lamentis,  neque  exsecrationibus  parceretur : spo- 
liisque contectum  iuvenis  corpus,  quantum  militaribus 
studiis  funus  ullum  concelebrari  potest,  structo  extra 
vallum  rogo  cremaretur : manlianaque  imperia  non  in 
praesentia  modo  horrenda,  sed  exempli  etiam  tristis  in 
posterum  essent. 

VIII.  Fecit  tamen  atrocitas  poenae  obedienliorem  duci 
militem  : et,  praeterquam  quod  custodiae  vigiliaeque  et 
ordo  stationum  intentioris  ubique  curae  erant,  in  ulti- 
mo etiam  certamine,  quum  descensum  in  aciem  est,  ea 

severitas  profuit.  Fuit  autem  civili  maxime  bello  pugna 
similis  : adeo  nihil  apud  Latinos  dissonum  ab  romana 
re,  praeter  animos,  erat.  Clypeis  antea  Romani  usi  sunt : 
deinde,  postquam  stipendiarii  facti  sunt,  scuta  pro  cly- 
peis fecere  : et,  quod  antea  phalanges  similes  macedo- 
nicis,  hoc  postea  manipulatim  structa  acies  coepit  esse. 
Postremo  in  plures  ordines  instruebantur.  Ordo  sexage- 
nos milites,  duos  centuriones,  vexillarium  unum  habe- 
bat. Prima  acies  hastati  erant,  manipuli  quindecim,  di- 
stantes inter  se  modicum  spatium:  manipulus  leves  vice- 
nos milites,  aliam  turbam  scutatorum  habebat.  Leves  au- 
tem, qui  hastam  tantum  gaesaque  gererent,  vocabantur. 
Haec  prima  frons  in  acie  florem  iuvenum  pubescentium 
ad  militiam  habebat.  Robustior  inde  aetas  totidem  ma- 
nipulorum, quibus  principibus  est  nomen,  hos  sequeban 
tur,  scutati  omnes,  insignibus  maxime  armis.  Hoc  tri- 
ginta manipulorum  agmen  antepilanos  «appellabant,  quia 
sub  signis  iam  alii  quindecim  ordines  locabantur : ex 
quibus  ordo  unusquisque  tres  partes  habebat.  Earum 
unamquamque  primum  pilum  vocabant.  Tribu»  ex  ve- 
xillis constabat : vexillum  centum  octoginta  sex  homines 
erant.  Primum  vexillum  triarios  ducebat,  veteranum  mi- 
litem spectatae  virtutis  : secundum  rorarios,  minus  ro- 
boris aetate  factisque  : tertium  accensos,  minimae  fidu- 
ciae manum.  Eo  et  in  postremam  aciem  reiiciebantur. 
Ubi  his  ordinibus  exercitus  instructus  esset,  hastati  om- 
nium primi  pugnam  inibant.  Si  hastati  profligare  ho- 
stem non  possent,  pede  presso  eos  retrocedentes  in  in- 
tervalla ordinum  principes  recipiebant.  Tum  principum 
pugna  erat ; hastati  sequebantur.  Triarii  sub  vexillis  con- 
sidebant, sinistro  crure  porrecto,  scuta  innisa  humeris, 
hastas  subrecta  cuspide  in  terra  fixas,  haud  secus  quam 
vallo  septa  inhorreret  acies  , tenentes.  Si  apud  princi- 
pes quoque  haud  satis  prospere  esset  pugnatum,  a prima 
acie  ad.  triarios  sensim  referebantur.  Inde  rem  ad  tria- 
rios redisse , quum  laboratur,  proverbio  increbuit.  Tria- 
rii consurgentes,  ubi  in  intervalla  ordinum  suorum  prin- 
cipes et  hastatos  recepissent,  extemplo  compressis  ordi- 
nibus velut  claudebant  vias  : uuoque  continenti  agmine, 
iam  nulla  spe  post  relicta,  in  hostem  incedebant : id  erat 

formidolosissimum  hosti,  quuiu,  velut  victos  insecuti, 
novam  repente  aciem  exsurgentem  auctam  numero  cer- 
nebant. Scribebantur  autem  quatuor  fere  legiones  quinis 
millibus  peditum,  equitibus  in  singulas  legiones  trece- 
nis. Alterum  tantum  ex  latino  delectu  adiiciebatur,  qui 
ea  tempestate  hostes  erant  Romanis,  eodemque  ordine 
instruxerant  aciem  : nec  vexilla  cum  vexillis  tantum, 
universi  hastati  cum  hastatis,  principes  cum  principibus; 
sed  centurio  quoque  cum  centurione,  si  ordines  turbati 
non  essent,  concurrendum  sibi  esse  sciebant.  Duo  pri- 
mipili ex  utraque  - acie  inter  triarios  erant : Romanus 
corpore  haudquaquam  satis  validus,  ceterum  strenuus  vir 
peritusque  militiae  : Latinus  viribus  ingens  beliatorque 
primus  ; notissimi  inter  se,  quia  pares  semper  ordines 
duxerant.  Romano,  haud  satis  fidenti  viribus,  iam  Romae 
permissum  erat  ab  consulibus,  ut  subcenturionem  sibi, 
quem  vellet,  legeret,  qui  tutaretur  eum  ab  uno  destinato 
hoste : isque  iuvenis,  in  acie  oblatus  , ex  centurione  la- 
tino victoriam  tulit.  Pugnatum  est  haud  procul  radici- 
bus Vesuvii  montis,  qua  via  ad  Veserim  ferebat. 

IX.  Romani  consules  prius,  quam  educerent  in  aciem, 
immolaverunt.  Decio  caput  iocinoris  a familiari  parte 
caesum  haruspex  dicitur  ostendisse  ; alioqui  acceptam 
diis  hostiam  esse : Manlium  egregie  litasse.  Atqui  bene 
liabet , inquit  Decius,  si  ab  collega  litatum,  est.  Instruc- 
tis, sicut  ante  dictum  est,  ordinibus,  processere  in  aciem. 
Manlius  dextro,  Decius  laevo  cornu  praeerat.  Primo  utrim- 
que aequis  viribus,  eodem  ardore  animorum  gerebatur 
res : deinde  ab  laevo  cornu  hastati  romani  , non  feren- 
tes impressionem  Latinorum,  se  ad  principes  recepere. 
In  hac  trepidatione  Decius  consul  M.  Valerium  magna 
voce  inclamans:  Deorum,  inquit,  ope,  Valeri,  opus  est. 
Agedum,  pontifex  publicus  populi  romani,  praei  verba  qui- 
bus me  pro  legionibus  devoveam.  Pontifex  eum  togam  prae- 
textam sumere  iussit,  et,  velato  capite,  manu  subter  to- 
gam ad  mentum  exserta,  super  telum  subiectum  pedi- 
bus stantem  sic  dicere : lane,  Iupiter,  Mars  pater,  Qui- 
rine, Bellona,  Lares,  divi  Novemiles,  dii  Indigetes,  divi, 
quorum  est  potestas  nostrorum  hostiumque,  dMque  Manes, 
vos  precor,  veneror,  veniam  peto  feroque,  uti  populo  romano 

Quiritium  vim  victoriamque  prosperetis  ;-hostesque  populi  ro- 
mani  Quiritium  terrore,  formidine,  morteque  afficiatis.  Sicut 
verbis  nuncupavi,  ita  pro  rcpublica  Quiritium,  exercitu,  le- 
gionibus, auxiliis  populi  romani  Quiritium,  legiones  auxi- 
liaque hostium  mecum  diis  Manibus  Tellurique  devoveo. 
Haec  ita  precatus,  lictores  ire  ad  T.  Manlium  iubet, 
mat ureque  collegae  se  devotum  pro  exercitu  nuntiare. 
Ipse,  incinctus  cinctu  gabino  , armatus  in  equum  insi- 
luit, ac  se  in  medios  hostes  immisit.  Conspectus  ab  utra- 
que acic  aliquanto  augustior  humano  visu,  sicut  coelo 
missus  piaculum  omnis  deorum  irae,  qui  pestem  ab  suis 
aversam  in  hostes  ferret : ita  omnis  terror  pavorque  cum 
illo  latus  signa  primo  Latinorum  turbavit;  aeinde  in  totam 
penitus  aciem  pervasit.  Evidentissiinum  id  fuit,  quod, 
quacunque  equo  invectus  est,  ibi,  haud  secus  quam  pe- 
stifero sidere  icti,  pavebant : ubi  vero  corruit  obrutus 
telis,  inde  iam  haud  dubie  consternatae  cohortes  I^atino- 
rum  fugam  ac  vastitatem  late  fecerunt.  Simul  et  Romani, 
exsolutis  religione  animis,  velut  tum  primum  signo  dato 
coorti,  pugnam  integram  ediderunt.  Nam  et  rorarii  pro- 
currebant inter  antepilanos,  addiderantque  vires  hastatis 
ac  principibus  : et  triarii,  genu  dextro  innisi,  nutum  con- 
sulis ad  consurgendum  exspectabant. 

X.  Procedente  deinde  certamine,  quum  aliis  partibus 
multitudo  superaret  Latinorum,  Manlius  consul,  audito 
eventu  collegae,  quum,  ut  ius  fasque  erat,  lacrimis  non 
minus  quam  laudibus  debitis  prosecutus  tam  memora- 
bilem mortem  esset ; paullisper  addubitavit,  an  consur- 
gendi iam  triariis  tempus  esset : deinde,  melius  ratns 
integros  eos  ad  ultimum  discrimen  servari,  accensos  ab 
novissima  acie  ante  signa  procedere  iubet  Qui  ubi 
subiere,  extemplo  Latini,  tanquam  idem  adversarii  fecis- 
sent, triarios  suos  excitaverunt  : qui  aliquamdiu  pugna 
atroci  quum  et  semet  ipsi  fatigassent,  et  hastas  aut  prae- 
fregissent, aut  hebelassent,  pellerent  vi  tamen  hostem, 
debellatum  iam  rati,  perventumque  ad  extremam  aciem; 
tum  consul  triariis,  Consurgite  nunc,  inquit,  integri  adversus 
fessos,  memores  patriae  parentumque  et  coniugum  ac  libero- 
rum ; memores  consulis  pro  vestra  victoria  morte  occumbentis. 
Ubi  triarii  consurrexerunt  integri^  refulgentibus  armis, 

nova  ex  improviso  exorta  acies  , receptis  in  intervalla 
ordinum  antepilanis  , clamore  sublato  principia  Latino- 
rum perturbant : hastisque  ora  fodientes,  primo  robore 
virorum  caeso,  per  alios  manipulos,  velut  inermes,  prope 
intacti  evasere;  tantaque  caede  perrupere  cuneos,  ut  vix 
quartam  partem  relinquerent  hostium.  Samnites  quoque, 
sub  radicibus  montis  procul  instructi,  praebuere  terro- 
rem Latinis.  Ceterum  inter  omnes  cives  sociosque  prae- 
cipua laus  cius  belli  penes  consules  fuit : quorum  alter 
omnes  minas  periculaque  ab  diis  superis  inferisque  in 
se  unum  vertit : alter  ea  virtute  eoqiie  consilio  in  proe- 
lio fuit,  ut  facile  convenerit  inter  Romanos  Latinosque, 
qui  eius  pugnae  memoriam  posteris  tradiderunt,  utrius 
partis  T.  Manlius  dux  fuisset,  eius  futuram  haud  dubie 
fuisse  victoriam.  Latini  ex  fuga  se  Minturnas  contule- 
runt. Castra  secundum  proelium  capta,  multique  morta- 
les ibi  vivi  oppressi,  maxime  Campani.  Decii  corpus  ne 
eo  die  inveniretur,  nox  quaerentes  oppressit.  Postero  die 
inventum  inter  maximam  hostium  stragem,  coopertum 
telis  ; funusque  ei  par  morti,  celebrante  collega,  factum 
est.  Illud  adiiciendum  videtur,  licere  consuli  dictatorique 
et  praetori,  quum  legiones  hostium  devoveat,  non  utique 
se,  sed  quem  velit  ex  legione  romana  scripta  civem, 
devovere:  si  is  homo,  qui  devotus  est,  moritur,  probe 
fictum  videri  : ni  moritur,  tum  signum  septem  pedes 
altum,  aut  maius,  in  terram  defodi,  et  piaculum  hostiam 
caedi.  Ubi  illud  signum  defossum  erit,  eo  magistratum 
romanum  escendere  fas  non  esse.  Sin  autem  sese  de- 
vovere volet,  sicuti  Decius  devovit ; ni  moritur,  neque 
suum,  neque  publicum  divinum  pure  faciet,  qui  sese  de- 
voverit. Vulcano  arma  sive  cui  alii  divo  vovere  volet, 
sive  hostia  sive  quo  alio  volet,  ius  est.  Telo,  super  quod 
stans  consul  precatus  est,  hostem  potiri,  fas  non  est : si 
potiatur,  Marti  suovetaurilibus  piaculum  fieri. 

XI.  Haec,  etsi  omnis  divini  humanique  moris  memo- 
ria abolevit,  nova  peregrinaque  omnia  priscis  ac  patriis 
praeferendo,  haud  ab  re  duxi,  verbis- quoque  ipsis,  ut 
tradita  nuncupataque  sunt,  referre.  Romanis  post  proe- 
lium demum  factum  Samnites  venisse  subsidio,  exspec- 
tato eventu  pugnae,  apud  quosdam  auctores  invenio.  La- 

tinis  quoque  ab  Lavinio  auxilium,  dum  deliberando  te- 
runt tempus,  victis  deriium  ferri  coeptum.  Et,  quum  iam 
portis  prima  signa  et  pars  agminis  esset  egressa,  nun- 
tio allato  de  clade  Latinorum,  quum  conversis  signis 
retro  in  urbem  rediretur,  praetorem  eorum  nomine  Mi- 
lioniurn  dixisse  ferunt,  pro  paullula  via  magnam  merce - 
flem  Romanis  esse  solvendam.  Qui  Latinorum  pugnae  su- 
perfuerant, multis  itineribus  dissipati,  quum  se  in  unum 
conglobassent,  Vescia  urbs  iis  receptaculum  fuit.  Ibi  in 
consiliis  Numisius  imperator  eorum,  affirmando  commu- 
nem vere  Martem  belli  utramque  aciem  pari  caede  prostra- 
visse, victoriaeque  nomen  tantum  penes  Romanas  esse,  cete- 
ram pro  victis  fortunam  et  illos  gerere : funesta  duo  con- 
sulum praetoria,  alterum  parricidio  filii , alterum  consulis 
devoti  caede  ; trucidatum  exercitum  aginem  .:  caesos  hasta- 
tos principesque;  stragem  et  ante  signa  et  post  signa  factam; 
triarios  postremo  rem  restituisse.  Latinorum  etsi  pariter  acci- 
sae copiae  sint,  tamen  supplemento  vel  Latium  propius  esse,  l el 
Volscos,  quam  Romam.  Itaque,  si  videatur  iis,  se,  ex  latinis 
et  ex  volscis  populis  iuventule  propere  excita  , rediturum 
infesto  exercitu  Capuam  esse  ; Romanosquc,  nihil  tum  minus 

fuam  proelium  exspectantes,  necopinato  adventu  perculsurum. 

'allacibus  literis  circa  Latium  nomenque  volscum  mis- 
sis, quia,  qui  non  interfuerant  pugnae,  ad  credendum 
temere  faediores  erant,  tumultuarius  undique  exercitus 
raptim  conscriptus  convenit..  Huic  agmini  Torquatus  con- 
sul ad  Trifanum  (inter  Sinuessam  Minturnasque  is  locus 
est)  occurrit.  Prius,  quam  castris  locus,  caperetur,  sarci- 
nis utrimque  in  acervum  coniectis,  pugnatum  debella- 
(umque  est : adeo  enim  accisae  res  sunt,  ut  consuli, 
victorem  exercitum  ad  depopulandos  agros  eorum  du- 
centi, dederent  se  omnes  Latini,  deditioriemque  eam 
Campani  sequerentur.  Latium  Capuaquo  agro  multati. 
Latinus  ager,  privernati  addito  agro  , et  falernus  r qui 
populi  campani  fuerat,  usque  ad  Vulturnum  flumen  , 
plebi  romanae  dividitur.  Bina  in  latino  iugera , ita  ut 
dodrantem  ex  privernati  complerent,  data  ; terna  in  Fa- 
lerno, quadrantibus  etiam  pro  longinquitate  adiectis.  Ex- 
tra poenam  fuere  Latinorum  Laurentes  Campanorumque 
equites,  quia  non  desciverant.  Cum  Laurentibns  reno- 

vari  foedus  iussum  : renovaturqne  ex  eo  quotannis  post 
diem  decimum  latinarum.  Equitibus  canipanis  civitas 
data  : monumentoque  ut  essel,  aeneam  tabulam  in  aede 
Castoris  Romae  fixerunt.  Vectigal  quoque  iis  campanus 
populus  iussus  pendere  in  singulos  quotannis  (fuere  au- 
tem mille  et  sexcenti)  denarios  nummos  quadringenos 
quinquagenos.  - * • 

XII.  Ita  bello  gesto,  praemiis  poenaque  pro  cuiusque 
merito  persolutis,  T.  .Manlius  Romam  rediit : cui  ve- 
nienti seniores  tautum  obviam  exisse  constat ; iuvenlu- 
tem,  et  tunc,  et  omni  vita  deinde,  aversatam  eum  exsc- 
cratamque.  Antiates  in  agrum  osliensem , ardealem  , So- 
lonium incursiones  fecerunt.  Manlius  consul,  quia  ipse 

Cr  valetudinem  id  bellum  exsequi  nequierat,  dictatorem 
Papirium  Crassum,  qui  tum  forte  erat  praetor,  dixit: 
ab  eo  magister  equitilm  L.  Papirius  Cursor  dictus.  Nihil 
memorabile,  adversus  Antiates  ab  dictatore  gestum  est, 
quum  aliquot  menses  stativa  in  agro  antiati  habuisset. 
Anno  insigni  victoria  de  tot  ac  tam  potentibus  populis, 
ad  hoc  consulum  alterius  nobili  morte,  alterius  sicut 
truci,  ita  claro  ad  memoriam,  imperio,  successere  con- 
sules Ti.  Aemilius  Mamercinu.s  et  Q.  Publilius  Philo; 
neque  in  similem  materiam  rerum,  et  ipsi  aut  suarum 
rerum,  aut  partium  in  rcpublica  magis,  quam  patriae, 
memores.  Latinos,  ob  iram  agri  amissi  rebellantes,  in 
campis  fenectanis  fuderunt , castrisque  exuerHnt.  Ibi  Pu- 
blilio, cuius  ductu  auspicioque  res  gestae  erant,  in  de- 
ditionem accipiente  latinos  populos  , quorum  ibi  iuven- 
tus  caesa  erat,  Aemilius  ad  Pedum  exercitum  duxit.  Pe- 
danos tuebatur  tiburs,  praenestinus  , veliternusque  po- 
pulus : venerant  et  ab  Lanuvio  Anlioquc  auxilia.  Ubi 
quum  proeliis  quidem  superior  Romanus  esset,  ad  ur- 
bem ipsam  Pedum  castraque  sociorum  populorum,  quae 
urbi  adiuncta  erant,  integer 'labor  restaret ; bello  infecto 
repente  omisso,  consul,  quia  collegae  decretum  trium- 
phum audivit,  ipse  quoque  triumphi  ante  victoriam  fla- 
gitator Romam  rediit.  Qua  cupiditate  offensis  patribus, 
uegantibusque,  nisi  Pedo  capto  aut  dedito,  triumphum, 
hinc  alienatus  ab  senatu  Aemilius  seditiosis  tribunalibus 
similem  deinde  consulatum  gessit.  Nam  neque,  quoad 

fuit  consul,  criminari  apud  populum  patres  destitit,  col- 
lega haudquaquam  adversante,  quia  et  ipse  de  plebe 
erat : (materiam  autem  praebebat  criminibus  ager  in 
latino  falernoque  agro  maligne  plebei  divisus  ) et  , post- 
quam senatus,  finire  imperium  consulibus  cupiens,  dicta- 
torem adversus  rebellantes  Latinos  dici  iussit,  Aemilius, 
cuius  tum  fasces  erant , collegam  dictatorem  dixit : 
ab  eo  magister  equitum  Iunius  Brutus  dictus.  Dictatura 
popularis  , et  orationibus  in  patres  criminosis  , fuit , 
et  quod  tres  leges  secundissimas  plebei , adversas  no- 
bilitati , tulit : unam  , ut  plebiscita  omnes  Quirites  te- 
nerent : alteram,  ut  legum,  quae  comitiis  centuriatis  fer- 
rentur, ante  initum  suffragium  patres  auctores  fierent : 
tertiam,  ut  alter  utique  ex  plebe,  quum  eo  ventum  sit, 
ut  utrumque  plebeium  consulem  fieri  liceret,  censor  crea- 
retur. Plus  eo  anno  domi  acceptum  cladis  ab  consulibus 
ac  dictatore,  quam  ex  victoria  eorum  bellicisque  rebus 
foris  auctum  imperium,  patres  credebant. 

XIII.  Anno  insequenti,  L.  Furio  Camillo,  C.  Maenio 
consulibus,  quo  insignitius  omissa  res  -Aemilio,  superio- 
ris anni  consuli,  exprobraretur,  Pedum  armis  virisque 
el  omni  vi  expugnandum  ac  delendum  senatus  fremit : 
coactique  novi  consules,  omnibus  eam  rem  praeverti, 

Eroficiscuntur.  lam  Latio  is  status  erat  rerum,  ut  neque 
ellum  neque  pacem  pati  possent.  Ad  bellum  opes  dee- 
rant : pacem  ob  agri  adempti  dolorem  aspernabantur. 
Mediis  consiliis  standum  videbatur,  ut  oppidis  se  tene- 
rent ; ne  lacessitus  Romanus  causam  belli  haberet : et, 
si  cuius  oppidi  obsidio  nuntiata  esset,  undique  ex  om- 
nibus populis  auxilium  obsessis  ferretur.  Neque  tamen, 
nisi  admodum  a paucis  populis,  Pedani  adiuti  sunt.  Ti- 
burles  Praenestinique,  quorum  ager  propior  erat,  Pedum 
pervenere.  Aricinos  Lanuvinosque  et  Veliternos,  Antia- 
tibus Volscis  se  coniungentes,  ad  Asturae  flumen  Mae- 
nius, improviso  adortus,  fudit.  Camillus  ad  Pedum  cum 
Tiburtibus,  maxime  valido  exercitu,  maiore  mole,  quan- 
quam  aeque  prospero  eventu,  pugnat.  Tumultum  maxi- 
me repentina  inter  proelium  eruptio  oppidanorum  fecit: 
in  quos  parte  exercitus  conversa,  Camillus  non  compu- 
lit solum  eos  intra  moenia,  sed  eodem  etiam  die,  quum 

ipsos  auxiliaque  eorum  perculisset,  oppidum  scalis  cepit. 
Placuit  inde,  iam  maiore  conatu  animoque  ab  unius  ex- 
pugnatione urbis  ad  perdomandum  Latium  victorem  cir- 
cumducere exercitum  : nec  quievere  ante,  quam,  expu- 
gnando aut  in  deditionem  accipiendo  singulas  urbes,  La- 
tium omne  subegere.  Praesidiis  inde  dispositis  per  re- 
cepta oppida,  Hornam  ad  destinatum  omnium  consensu 
triumphum  decessere.  Additus  triumpho  honos,  ut  sta- 
tuae equestres  iis,  rara  illa  aetate  res,  in  foro  poneren- 
tur. Prius,  quam  comitiis  in  insequentem  annum  con- 
sules rogarent  , Camillus  de  latinis  popnlis  ad  senatum 
retulit,  atque  ita  disseruit : Patres  conscripti,  quod  bello 
armisque  in  Latio  agendum  fuit,  id  iam  dedm  benignitate 
ac  virtute  militum  ad  finem  venit.  Caesi  ad  Pedum  Astu- 
ramque  sunt  exercitus  hostium  : oppida  latina  omnia  , et 
Antium  ex  Volscis,  aut  vi  capta,  aut  recepta  in  deditionem, 
praesidiis  tenentur  vestris.  Reliqua  consultatio  est,  quoniam 
rebellando  saepius  nos  sollicitant,  quonam  modo  perpetua 
pace  quietos  obtineamus.  Dii  immortales  ita  vos  potentes 
huius  consilii  fecerunt,  ut,  sit  Latium  deinde,  an  non  sit, 
in  vestra  manu  posuerit.  Itaque  pacem  vobis,  quod  ad  La- 
tinos attinet,  parare  in  perpetuum,  vel  saeviendo,  vel  igno- 
scendo, potestis.  Vultis  crudeliter  consulere  in  deditos  victos- 
que  1 Licet  delere  omne  Latium,  vastas  inde  solitudines 
facere,  unde  sociali  egregio  exercitu  per  multa  bella  ma- 
gnaque  saepe  usi  estis.  Vultis  exemplo  maiorum  augere 
rem  romanam,  victos  in  civitatem  accipiendo  ? Materia  cre- 
scendi per  summam  gloriam  suppeditat.  Certe  id  firmissi- 
mum longe  imperium  est,  quo  obedimtes  gaudent.  Sed  ma- 
turato opus  est,  quicquid  statuere  placet.  Tot  populos  inter 
spem  metumque  suspensos  animi  habetis  : et  vestram  itaque 
de  iis  curam  quam  primum  absolvi,  et  illorum  animos,  dum 
exspectatione  stupent,  seu  poena,  seu  beneficio,  praeoccupari 
oportet.  Nostrum  fuit  efficere,  ut  omnium  rerum  vobis  ad 
consulendum  potestas  esset:  vestrum  est  decernere,  quod 
optimum  vobis  reique  publicae  sit. 

XIV.  Principes  senatus  relationem  consulis  de  sum- 
ma rerum  laudare ; sed,  quum  aliorum  causa  alia  esset, 
ita  expediri  posse  consilium,  dicere,  ut  pro  merito  cu- 
iusque statueretur,  si  de  singulis  nominatim  referrent 

populis.  Relatum  igitur  de  singulis  decretumque.  Lanu- 
vinis civitas  data  sacraque  sua  reddita  cum  eo,  ut  aedes 
lucusque  Sospitae  lunonis  communis  lanuvinis  munici- 
pibus cum  populo  romano  esset.  Aricini  Nomenlaniquo 
et  Pedani  eodem  inre,  quo  Lanuvini,  in  civitatem  ac- 
cepti. Tusculanis  servata  civitas,  quam  habebant ; cri- 
menque rebellimiis  a publica  fraude  in  paucos  auctores 
versum.  In  Veliternos,  veteres  cives  roinanos  , quod  to- 
ties rebellassent,  graviter  saevitum  : et  muri  deiecti,  et 
senatus  inde  abductus,  iussique  trans  Tiberim  habitare: 
itf  eius,  qui  cis  Tiberim  deprehensus  esset , usque  ad 
mille  pondo  clarigatio  esset ; nec  prius , quam  aere 
persoluto  , is  , qui  cepisset , extra  vincula  captum  ha- 
beret. In  agrum  senatorum  coloni  missi : quibus  ad- 
scriptis  , speciem  antiquae  frequentiae  Velitrae  recepe- 
runt. Et  Antium  nova  colonia  missa  cum  eo  , ut  An- 
tiatibus permitteretur,  si  et  ipsi  adseribi  coloni  vellent. 
Naves  inde  longae  abactae,  interdictumque  mari  antiati 
populo  est,  et  civitas  data.  Tiburtes  Praenestiniquc  agro 
multati,  neque  ob  recens  tantum  rebellionis,  commune 
cum  aliis  Latinis,  crimen  ; sed  quod  , taedio  imperii  ro- 
mani,  cum  (lallis,  gente  elferata,  arma  quondam  conso- 
ciasseot.  Ceteris  latinis  populis  connubia  commerciaque 
et  concilia  inter  se  ademerunt.  Campanis,  equitum  ho- 
noris causa,  quia  cum  Latinis  rebellare  noluissent,  Fun- 
danisque  et  bormianis,  quod  por  fines  eorum  tuta  paea- 
taque  semper  fuisset  via,  civitas  sine  suffragio  data.  Cu- 
manos Suessulanosque  eiusdefn  iuris  conditionisque,  cu- 
ius Capuam , esse  placuit.  Naves  Antiatium  partim  in 
navalia  Romae  subductae  , partim  incensae  , rostrisque 
earum  suggestum  , in  foro  exstructum  , adornari  placuit: 
Rostraque  id  templum  appellatum. 

XV.  C.  Sulpicio  Longo  , P.  Aelio  Paeto  consulibus  , 
quum  omnia  non  opes  magis  romanae,  quam  beneficiis 
parta  gratia  bona  pace  obtineret,  inter  Sidicinos  Aurun- 
eosque  bellum  ortum.  Aurunci  a T.  Manlio  consule  in 
deditionem  accepti,  nihil  deinde  moverant : eo  petendi 
auxilii  ab  Romanis  causa  iuslior  fuit.  Sed  prius,  quam 
consules  ab  urbe  (iusserat  enim  senatus  defendi  Aurun- 
cos) exercitum  educerent,  fama  affertur,  Auruncos  metu 

oppidum  deseruisse,  profugosque  cum  coniugibus  ac  li- 
beris Suessam  communisse,  quae  nunc  Aurunca  appel- 
lata ; moenia  antiqua  eorum  urbemque  ab  Sidicinis  de- 
letam. Ob  ea  infensus  consulibus  senatus,  quorum  cuncta- 
tione proditi  socii  essent,  dictatorem  dici  iussit.  Dictus 
C.  Claudius  Regillensis,  magistrum  eauitum  C-  Clau- 
dium Hortatorem  dixit.  Religio  inde  imecta  de  dictato- 
re : et,  quum  augures  vitio  creatum  videri  dixissent,  dicta- 
tor magisterque  equitum  se  magistratu  abdicarunt.  Eo 
anno  Minucia  Vestalis,  suspecta  primo  propter  mundio- 
rem iusto  cultum,  insimulata  deinde  apud  pontifices  ab 
indice  servo,  quum  decreto  eorum  iussa  esset  sacris  ab- 
stinere, familiamque  in  potestate  habere,  facto  iudicio, 
viva  sub  terram  ad  portam  Collinam  dextra  via  strata 
defossa  Scelerato  campo.  Credo,  ab  incesto  id  ei  loco 
nomen  factum.  Eodem  anno  Q.  Publilius  Philo  praetor 
primus  de  plebe,  adversante  Sulpicio  consule,  qui  nega- 
l>at,  rationem  eius  se  habiturum,'  est  factus ; senatu, 
quum  in  summis  imperiis  id  non  obtinuisset,  minus  in 
praetura  tendente. 

XVI.  lnsequens  annus,  L.  Papirio  Crasso,  C.  Duilio  con- 
sulibus, Ausonum  magis  novo,  quam  magno  bello  fuit  in- 
signis. Ea  gens  Cales  urbem  incolebat.  Sidicinis  finitimis 
arma  coniunxerat:  unoque  proelio  haud  sane  memorabili 
duorum  populorum  exercitus  fusus,  propinquitate  urbium 
et  ad  fugam  pronior,  et  in  fuga  ipsa  tutior  fuit.  Nec  tamen 
omissa  eius  belli  cura  patribus,  quia  toties  iam  Sidicini 
aut  ipsi  moverant  bellum,  aut  moventibus  auxilium  tu-. 
Ierant,  aut  causa  armorum  fuerant,  itaque  omni  ope  an- 
nisi sunt,  ut  maximum  ea  tempestate  imperatorem  M. 
Valerium  Corvum  consulem  quartum  facerent.  Collega 
additus  Corvo  M.  Atilius  Regulus : et,  ne  forte  casu  er- 
raretur, petitum  ab  consulibus,  ut  extra  sortem  Corvi  ea 

firovincia  esset.  Exercitu  victore  a superioribus  consuli- 
uis  accepto,  ad  Cales,  unde  bellum  ortum  erat,  profec- 
tus, quum  hostes,  ab  superioris  etiam  certaminis  memo- 
ria pavidos,  clamore  atque  impetu  primo  fudisset  { moe- 
nia ipsa  oppugnare  est  aggressus.  Et  militum  quidem  is 
erat  ardor,  ut  iam  inde  cum  scalis  succedere  ad  muros 
vellent,  evasurosque  contenderent.  Corvus,  quia  id  ar- 

duum  factu  erat,  labore  militum  potius,  quam  periculo, 
peragere  inceptum  voluit.  Itaque  aggerem  et  vineas  egit, 
turresque  muro  admovit : quarum  usum  forte  oblata  op- 
portunitas praevertit.  Namque  M.  Fabius  , captivus  ro- 
manus,  quum  per  negiigentiam  custodum  festo  die  vin- 
culis ruptis,  per  murum  inter  opera  Romanorum,  reli- 
gata ad  pinnam  muri  reste  suspensus,  manibus  se  de- 
misisset ; perpulit  imperatorem,  ut  vino  epulisque  sopi- 
tos hostes  aggrederetur  : nec  maiore  certamine  capti  cum 
urbe  Ausones  sunt,  quam  acie  fusi  erant.  Praeda  capta 
ingens  est : praesidioque  imposito  Calibus  reductae  Ro- 
mam legiones.  Consui  cx  senatusconsulto  triumphavit : 
et,  ne  Atilius  expers  gloriae  esset,  iussi  ambo  consules 
adversus  Sidicinos  ducere  exercitum.  Dictatorem  ante  ex 
senatusconsulto  comitiorum  habendorum  causa  dixerunt 
L.  Aemilium  Mamercinnm.  'Is  magistrum  equitum  Q. 
Publilium  Philonem  dixit.  Dictatore  comitia  habente, 
consules  creati  sunt  T.  Veturius,  Sp.  Postumius.  Etsi 
belli  pars  cum  Sidicinis  restabat ; tamen,  ut  beneficio 
praevenirent  desiderium  plebis,  de  colonia  deducenda 
Cales  retulerunt : factoque  senatusconsulto,  ut  duo  mil- 
lia quingenti  homines  eo  scriberentur,  triumviros  colo- 
niae deducendae  agroque  dividundo  creaverunt  C.  Dui- 
lium, T.  Quinctium,  M.  Fabium. 

XVII.  Novi  deinde  consules,  a veteribus  exercitu  ac- 
cepto, ingressi  hostium  fines,  populando  usque  ad  moe- 
nia atque  urbem  pervenerunt.  Ibi,  quia,  ingenti  exercitu 
comparato,  Sidicini  et  ipsi  pro  extrema  spe  dimicaturi 
enixe  videbantur,  et  Samnium  fama  erat  conciri  ad  bel- 
lum : dictator  ab  consulibus  ex  auctoritate  senatus  dictus 
P.  Cornelius  Rutinus ; magister  equitum  M.  Antonius. 
Religio  deinde  incessit,  vitio  eos  creatos ; magistratuque 
se  abdicaverunt ; et,  quia  pestilentia  insecuta  est,  velut 
omnibus  eo  vitio  contactis  auspiciis,  res  ad  interregnum 
rediit  Ab  interregno  inito  per  quintum  demum  inter- 
regem M.  Valerium  Corvum  creati  consules  A.  Corne- 
lius iteTumetCn.  Domitius.  Tranquillis  rebus,  fama  gal- 
lici  belli  pro  tumultu  valuit,  ut  dictatorem  dici  place- 
ret. Dictus  M.  Papirius  Crassus,  et  magister  equitum  P. 
Valerius  Publicola.  A quibus  quum  delectus  intentius, 

quam  adversus  finitima  bella,  haberetur,  exploratores 
missi  at( ulerunt,  quieta  omnia  apud  Gallos  esse.  Sam- 
nium quoque  iam  alterum  annum  turbari  novis  consiliis 
suspectum  erat : eo  ex  agro  sidicino  exercitus  romanus 
non  est  deductus.  Ceterum  Samnites  bellum  Alexandri 
Epirensis  in  Lucanos  traxit : qui  duo  populi  adversus 
regem,  exsccnsionem  a Paesto  facientem,  signis  collatis 
pugnaverunt.  Eo  certamine  superior  Alexander,  incer- 
tum qua  fide  culturus,  si  perinde  cetera  processissent, 
pacem  cum  Romanis  fecit.  Eodem  anno  census  actus, 
novique  cives  censi : tribus  propter  eos  additae  Maecia 
et  Scaptia:  censores  addiderunt  Q.  Publilius  Philo,  Sp. 
Postumius.  Romani  facti  Acerram,  lege  ab  L.  Papirio 
praetore  lata,  qua  civitas  sine  suffragio  data.  Haec  eo 
anno  domi  militiaeque  gesta. 

XVIII.  Foedus  insequens  annus  seu  intemperie  coeli, 
seu  humana  fraude  fuit,  M.  Claudio  Marcello,  C.  Vale- 
rio consulibus.  Flaccum  Pntitumqne  varie  in  annalibus 
cognomen  consulis  invenio  : ceterum,  in  eo,  parvi  refert, 
quid  veri  sit.  Illud  pervelim,  (nec  omnes  auctores  sunt) 
proditum  falso  esse,  venenis  absumptos,  quorum  mors 
infamem  annum  pestilentia  fecerit.  Sicut  proditur  tamen 
res,  ne  cui  auctorum  fidem  abrogaverim,  exponenda  est. 
Quum  primores  civitatis  similibus  morbis,  eodemqne  fer- 
ine omnes  eventu,  morerentur ; ancilla  quaedam  ad  Q. 
Fabium  Maximum  aedilem  curulem,  indicaturam  se  cau- 
sam publicae  pestis,  professa  est,  si  ab  eo  fides  sibi  data 
esset,  haud  futurum  noxae  indicium.  Fabius  confestim 
rem  ad  consules,  consules  ad  senatum  referunt : con- 
seusuque  ordinis  fides  indici  data.  Tum  patefactum,  mu- 
liebri fraude  civitatem  premi,  matronasque  ea  venena 
coquere ; et,  si  sequi  extemplo  velint,  manifesto  depre- 
hendi posse.  Secuti  indicem,  et  coquentes  quasdam  me- 
dicamenta, et  recondita  alia,  invenerunt.  Quibus  in  fo- 
rum delatis,  et  ad  viginti  matronis,  apud  quas  depre- 
hensa erant,  per  viatorem  accitis,  duae  ex  iis,  Cornelia 
ac  Sergia,  patriciae  utraque  gentis,  quum  ea  medica- 
menta salubria  esse  contenderent,  ab  confutante  indice 
bibere  iussae,  ut  se  falsum  commentam  arguerent ; spa- 
tio ad  colloquendum  sumpto,  quum,  summoto  populo,  in 

conspectu  omnium  rem  ad  ceteras  retulissent ; haud  ab- 
nuentibus et  illis  bibere,  epoto  medicamento,  suamet 
ipsae  fraude  omnes  interierunt.  Comprehensae  extemplo 
earum  comites  magnum  numerum  matronarum  indica- 
verunt : ex  quibus  ad  centum  septuaginta  damnatae.  Ne- 
que de  veneficiis  ante  eam  diem  Romae  quaesitum  est. 
Prodigii  ea  res  loco  habita  ; captisque  magis  mentibus, 
quam  consceleratis,  similis  visa.  Itaque,  memoria  ex  an- 
nalibus repetita,  in  secessionibus  quondam  plebis  clavum 
ab  dictatore  fixum,  alienatasque  discordia  mentes  homi- 
num eo  piaculo  compotes  sui  fecisse,  dictatorem  clavi 
figendi  causa  creari  placuit.  Creatus  Cn.  Quinctilius  ma- 
gistrum equitum  L.  Valerium  dixit : qui,  fixo  clavo,  ma- 
gistratu se  abdicaverunt. 

XIX.  Creati  consules  L.  Papirius  Crassus  iterum,  L. 
Plautius  Venno.  Cuius  principio  anni  legati  ex  Volscis 
Fabraterni,  et  Lucani,  Romam  venerunt,  orantes,  ut  in 
tidem  reciperentur : si  a Samnitium  armis  defensi  es- 
sent, se  sud  imperio  populi  romani  fideliter  atque  obc- 
dienter  futuros.  Missi  tum  ab  senatu  legati,  denuntia- 
tumque  Samnitibus,  ut  eorum  populorum  finibus  vim  ab- 
stinerent : valuitque  ea  legatio,  non  tam  quia  pacem  vo- 
lebant Samnites,  quam  quia  nondum  parati  erant  ad 
bellum.  Eodem  anno  privernas  bellum  initum  : cuius 
socii  Fundani,  dux  etiam  fuit  Fundanus,  Vitruvius  Vae- 
rus,;  vir  non  domi  solum,  sed  etiam  Romae,  elarns.  Ae- 
des fuere  in  Palatio  eius,  quae  Vacci  prata,  diruto  aedi- 
ficio publicatoque  solo,  appollata.  Adversus  hunc,  vastan- 
tem effuse  setinum  norbanumque  et  coranum  agrum, 
L.  Papirius  profectus,  haud  procul  castris  eius  consedit. 
Vitruvio  nec,  ut  vallo  se  teneret  adversus  validiorem  ho- 
stem, sana  constare  mens,  nec,  ut  longius  a castris  di- 
micaret, animus  suppetere.  Vix  tota  extra  portam  castro- 
rum explicata  acie,  fugam  magis  retro,  quam  proelium 
aut  hostem,  spectante  milite,  sine  consilio,  sine  audacia 
depugnat : et  ut  levi  momento  nec  ambigue  est  victus ; 
ita,  brevitate  ipsa  loci  facilique  receptu  in  tam  propin- 
qua castra,  haud  aegre  militem  a multa  fcaede  est  tuta- 
tus : nec  fero  quisquam  in  ipso  certamine,  pauci  in  turba 
fugae  extremae,  quum  in  castra  ruerent,  caesi ; primis- 

que  tenebris  Privernum  inde  petitum  agmine  trepido,  ut 
inuris  potius,  quam  vallo,  sese  tutarentur.  A Priverno 
Plautius  alter  consul,  pervastatis  passim  agris  praedaque 
abacta  , in  agrum  fundanum  exercitum  inducit.  Ingre- 
dienti  fines  senatus  Fundanorum  occurrit ; negant,  se  pro 
Vitruvio  sectamque  cius  secutis  precatum  venisse,  sed  pro 
fundano  populo  ; quem  extra  culpam  belli  esse,  ipsum  Vi- 
truvium iudicasse,  quum  receptaculum  fugae  Privernum  ha- 
buerit, non  patriam  Fundos.  Priverni  igitur  hostes  populi 
romani  quaerendos  persequendosque  esse,  qui  simul  a Fun- 
danis ac  Ronianis,  utriusque  patriae  immemores,  defece- 
rint. Fundanis  pacem  esse,  et  animos  rOmanos , et  gratam 
memoriam  acceptae  civitatis.  Orare  se  consulem,  ut  bellum 
ab  innoxio  populo  abstineat : agros,  urbem,  corpora  ipso- 
rum, coniugumque,  ac  liberorum  suorum,  in  potestate  po- 
puli romani  esse,  futuraque.  Collaudatis  Fundanis,  consul, 
liierisque  Romam  missis,  in  officio  Fundanos  esse,  ad 
Privernum  flexit  iter.  Prius  animadversum  in  eos,  qui 
capita  coniurationis  fuerant,  a consule  scribit  Claudius: 
ad  trecentos  quinquaginta  ex  coniuratis  vinctos  Romam 
missos ; eamque  deditionem  ab  senatu  non  acceptam, 
quod  egentium  atque  humilium  poena  defungi  velle  fun- 
nanum  populum  consuerint. 

XX.  Privernum  duobus  consularibus  exercitibus  quum 
obsideretur,  alter  consul  comitiorum  causa  Romam  revo- 
catus. Carceres  eo  anno  in  circo  primum  statuti.  Nonduin 
perfunctos  cura  privernatis  belli  tumultus  gallici  fama 
atrox  invasit,  haud  ferme  unquam  neglecta  patribus. 
Extemplo  igitur  consules  novi,  L.  Aemilius  Mamercinus 
et  C.  Plautius,  eo  ipso  die,  Calendis  Quintilibus,  quo  ma- 
gistratum inierunt,  comparare  inter  se  provincias  iussi; 
et  Mamercinus,  cui  galficum  bellum  evenerat , scribere 
exercitum  sine  ulla  vacationis  venia.  Quin  opificum  quo- 
que vulgus  et  sellularii,  minime  militiae  idoneum  genus, 
exciti  dicuntur  ; Veiosque  ingens  exercitus  contractus,  ut 
inde  obviam  Gallis  iretur.  Longius  discedi,  ne  alio  iti- 
nere hostis  falleret  ad  urbem  incedens,  non  placuit.  Pau- 
cos deinde  post  dies,  satis  explorata  temporis  eius  quiete, 
a Gallis  Privernum  omnis  conversa  vis.  Duplex  inde 
fama  est : alii  vi  captam  urbem,  Vitruviumque  vivum  in 

potestatem  venisse : alii,  priusquam  ultima  adhiberetur 
vis,  ipsos  se  in  deditionem  consulis  caduceum  praeferen- 
tes permisisse,  auctores  sunt,  Vitruviumque  ab  suis  tra- 
ditum. Senatus,  do  Vitruvio  Privernatibusque  consultus, 
consulem  Plautium,  dirutis  Priverni  muris,  praesidioque 
valido  imposito,  ad  triumphum  arcessit  Vitruvium  in 
carcerem  adservari  iussit , quoad  consul  redisset ; tum 
verberatum  necari.  Aedes  eius,  quae  essent  in  Palatio, 
diruendas,  bona  Semoni  Sanco  censuerunt  consecranda : 
quodque  aeris  ex  iis  redactum  est,  ex  eo  aenei  orbes 
facti,  positi  in  sacello  Sanci  versus  aedem  Quirini.  De 
senatu  privernate  ita  decretum,  ut,  qui  senator  Priverni 

f>ost  defectionem  ab  Romanis  mansisset,  trans  Tiberim 
ege  eadem,  qua  Veliterni,  habitaret.  His  ita  decretis, 
usque  ad  triumphum  Plautii  silentium  de  Privernatibus 
fuit : post  triumphum  consul,  necato  Vitruvio  sociisque 
eius  noxae,  apua  satiatos  iam  suppliciis  nocentium  tutam 
mentionem  de  Privernatibus  ratus ; Quoniam  auctores 
defectionis,  inquit,  meritas  poenas  et  ab  diis  immortalibus 
et  a vobis  habent,  patres  conscripti,  quid  placet  de  innoxia 
multitudine  .fieri  ? Equidem,  etsi  meae  partes  exquirendae 
magis  sententiae,  quam  dandae  sunt ; tamen,  quum  videam, 
Privernates  vicinos  Samnitibus  esse  unde  nunc  nobis  incer- 
tissima pax  est ; quam  minimum  irarum  inter  nos  illosque 
relinqui  velim. 

XXT.  Quum  ipsa  per  se  res  anceps  esset,  prout  cuius- 
que ingenium  erat,  atrocius  raitiusve  suadentibus ; tum  . 
incertiora  omnia  unus  ex  privernatibus  legatis  fecit,  ma- 
gis conditionis,  in  qua  natus  esset,  quam  praesentis  ne- 
cessitatis, mortior  : qui,  interrogatus  a quodam  tristioris 
sententiae  auctore,  quam  poenam  meritos  Privernates  cen- 
seret ?■  Eam,  inquit,  quam  merentur,  qui  se  libertate  di- 
gnos censent.  Cuius  quum  feroci  responso  infestiores  factos 
videret  consul  eos,  qui  ante  Privernatium  causam  im- 
pugnabant ; ut  ipse  benigna  interrogatione  mitius  respon- 
sum eliceret,  Quid  si  poenam,  inquit,  remittimus  vobis, 
qualem  nos  pacem  vobiscum  habituros  speremus ? Si  bonam 
dederitis,  inquit,  et  fidam,  et  perpetuam : si  malam,  haud 
diutttmam.  Tum  vero  minari,  nec  id  ambigue,  Priverna- 
tem quidam,  et  illis  vocibus  ad  rebellandum  incitari  pa- 

catos  populos : pars  melior  senatus  ad  meliora  respon- 
sum trahere,  et  dieere,  Viri,  et  liberi,  vocem  auditam.  An 
credi  posse,  ullum  populum,  aut  hominem  denique,  in  ea 
conditione,  cuius  eum  poeniteat,  diutius,  quam  necesse  sit, 
mansurum  ? Ibi  pacem  esse  fidam,  ubi  voluntarii  pacati 
sint ; neque  eo  loco,  ubi  servitutem  esse  velint,  fidem  spe- 
randam esse.  In  hanc  sententiam  maxime  consul  ipse  in- 
clinavit animos,  identidem  ad  principes  sententiarum  con- 
sulares, uti  exaudiri 'posset  a plOribus,  dicendo,  Eos  de- 
mum, qui  nihil,  praeterquam  de  libertate,  cogitent,  dignos 
esse,  qui  Romani  fiant.  Itaque  et  in  senatu  causam  obti- 
nuere, et  ex  auctoritate  patrum  latum  ad  populum  est, 
ut  Privernatibus  civitas  daretur.  Eodem  anno  Anxur  tre- 
centi in  coloniam  missi  sunt ; bina  iugera  agri  acceperunt 
XXII.  Secutus  est  annus  nulla  re  belli  domive  insi- 
gnis, P.  Plautio  Proculo,  P.  Cornelio  Scapula  consulibus; 
praeterquam  quod  Fregellas  (Sidicinorum  is  ager,  deinde 
Volscorum  fuerat)  .colonia  deducta  ; et  populo  visceratio 
data  a M.  Flavio  in  funere  matris.  Erant,  qui,  per  spe- 
ciem honorandae  parentis,  meritam  mercedem  populo  so- 
lutam interpretarentur ; quod  eum,  die  dicta  ab  aedili- 
bus, crimine  stupratae  matrisfamiliae  absolvisset.  Data 
visceratio  in  praeteritam  iudicii  gratiam,  honoris  etiam 
ei  causa  fuit : tribunatumque  plcbpi,  proximis  comitiis, 
absens  petentibus  praefertur.  Palaepolis  fuit  haud  procul 
inde,  ubi  nunc  Neapolis  sita  est : duabus  urbibus  popu- 
lus idem  habitabat.  Cumis  erant  oriundi.  Cumani  ab  Chal- 
cide Euboica  originem  trahunt.  Classe,  qua  advecti  ab 
domo  fuerant,  multum  in  ora  maris  eius,  quod  accolunt, 
potuere.  Primo  in  insulas  Aenariam  et  Pithecusas  egres- 
si, deinde  in  continentem  ausi  sedes  transferre.  Haec  ci- 
vitas, quum  suis  viribus,  tum  Samnitium  infida  adversus 
Romanos  societate  freta,  sive  pestilentiae  ,.  quae  roma- 
nam  urbem  adorta  nuntiabatur,  fidens,  multa  hostilia 
adversus  Romanos  , agrum  campanum  falernumque  in- 
colentes, fecit.  Igitur,  L.  Cornelio  Lentulo,  Q.  Publilio 
Philone  iterum  consulibus,  fecialibus  Palaepolim  ad  res 
repetendas  missis,  quum  relatum  esset  a Graecis,  gente 
lingua  magis  strenua,  quam  factis,  ferox  responsum  ; ex 
auctoritate  patruni  populus  Palaepolitanis  bellum  flet  i 


Digitized  by  Google 


LIB.  VIII.  C.iP.  XXII.  XXIII.  427 

i ussit.  Inter  consules  provinciis  comparatis,  bello  Graeci 
persequendi  Publilio  evenerunt ; Cornelius  altero  exer- 
citu Samnitibus,  si  qua  se  moverent,  oppositus.  Fama 
autem  erat,  defec.ioni  Campanorum  imminentes  admo- 
turos castra.  Ibi  optimum  visum  Cornelio  stativa  habere. 
Ab  utroque  consule,  exiguam  spem  pacis  cum  Samniti- 
bus esse,  certior  fit  senatus. 

XXIII.  Publilius,  duo  millia  Nolanorum  militum  et 
quatuor  Samnitium,  magis  Nolanis  cogentibus,  quam  vo- 
luntate Graecorum,  recepta  Palacpolim,  miserat : Corne- 
lius, delectum  indictum  a magistratibus,  universum  Sam- 
nium erectum,  ac  vicinos  populos,  privernatem  , funda- 
numque,  et  Formianum  , haud  ambigue  sollicitari.  Ob 
haec  quum  legatos  mitti  placuisset  prius  ad  Samnites, 
quam  bellum  lieret;  responsum  redditur  ab  Samnitibus 
ferox.  Ultro  incusabant  iniurias  Romanorum  : neque  eo 
negligentius  ea,  quae  ipsis  obiicerentur,  purgabant.  Haud 
ullo  publico  consilio  auxiliove  iuvari  Graecos  : nec  Funda- 
num Forfnianumvc  a sc  sollicitatos  : quippe  minime  poeni- 
tere sc  virium  suarum,  si  bellum  placeat.  Ceterum  non 
posse  dissimulare,  aegre  pati  civitatem  Samnitium,  quod 
Fregellas,  ex  Volscis  captas  dirutasque  ab  se,  restituerit 
romanus  populus,  coloniamque  in  Samnitium  agro  imposue- 
rit, quam  coloni  eorum  Fregellas,  appellent.  Eam  se  con- 
tumeliam iniuriamque,  ni  sibi  ab  iis,  qui  fecerint,  dematur, 
ipsos  omni  vi  depulsuros  esse.  Quum  romanus  legatus  ad 
disceptandum  eos  ad  communes  socios  atque  amicos  vo- 
caret: Quid  pciqilexe  Agimus?  inquit.  Nostra  certamina, 
Romani,  non  verba  legatorum,  nec  hominum  quisquam  di- 
sceptator, sed  campus  campanus,  in  quo  concurrendum  est, 
et  arma,  et  communis  Mars  belli  decernet,  Ibroinde  inter 
Capuam  Suessulamque  castra  castris  conferamus  : et,  Sam- 
nis Romanume  imperio  Italiam  regat,  decernamus.  Legati 
Romanorum  quum  se,  non  quo  hostis  vocasset,  sed  quo 
imperatores  sui  duxissent,  ituros  esse  respondissent ; iam 
Publilius,  inter  Palaepolim  Neapolirnque  loco  opportune 
capto,  dirfemerat  hostibus  societatem  auxilii  mutui ; qua, 
ut  quisque  locus  premeretur,  inter  se  usi  fuerant.  Ita- 
que quum  et  comitiorum  dies  instaret,  et,  Publilium, 
imminentem  hostium  muris,  avocari  ab  spe  capiendae 

in  dies  urbis,  haud  e republica  esset : actum  cum  tri- 
bunis est,  ad  populum  ferrent,  ut,  quum  Publilius  Philo 
consulatu  abisset,  pro  consule  rem  gereret,  quoad  debel- 
latum cum  Graecis  esset.  L.  Cornelio,  quia  ne  eum  qui- 
dem in  Samnium  iam  ingressum  revocari  ab  impetu 
belli  placebat,  literae  missae,  ut  dictatorem  comitiorum 
causa  diceret.  Dixit  M.  Claudium  Marcellum : ab  eo  ma- 
gister equitum  dictus  Sp.  Postumius.  Nec  tamen  ab  dicta- 
tore comitia  sunt  habita,  quia,  vitioae  creatus  esset,  in 
disquisitionem  venit.  Consulti  augures,  vitiosum  videri 
dictatorem,  pronuntiaverunt.  Eam  rem  tribuni  suspectam 
infamemque  criminando  fecerunt.  Nam  neque  facile  fuisse 
id  vitium  nosci,  quum  consul  oriens  nocte  silentio  diceret 
dictatorem : neque  ab  consule  cuiquam  publice  privatimve 
de  ca  re  scriptum  esse : nec  quemquam  mortalium  exstare, 
qui  se  vidisse  aut  audisse  quid  dicat,  quod  auspicium  diri- 
meret : neque  augures  divinare  Romae  sedentes  potuisse, 
quid  in  castris  consuli  vitii  obvenisset.  Cui  noti  apparere, 
quoil  plebeius  dictator  sit,  id  vitium  auguribus  visum  ? Haec 
aliaque  ab  tribunis  nequicquam  iaclata  : tamen  ad  inter- 
regnum res  redit : dilalisque  alia  atque  alia  do  causa 
comitiis,  quartus  decimus  aemum  interrex  L.  Aemilius 
consules  creat  C.  Poetelium,  L.  Papiriam  Mugillanuni. 
Cursorem  in  aliis  annalibus  invenio. 

XXIV.  Eodem  anno  Alexandriam  in  Aegypto  prodi- 
tum conditam  ; Alexandrumquc,  Epiri  regem,  ab  exsule 
Lucano  interfectum  , sortes  dodonaei  Iovis  eventu  affir- 
masse. Accito  ab  Tarentinis  in  Italiam  data  dictio  erat, 
caveret  Acherusiam  aquam  Pandosiamque  urbem  : ibi  fatis 
eius  terminum  dari.  Eoque  ocius  transmisit  in  Italiam, 
ut  quam  maxime  procul  abesset  urbe  Pandosia  in  Epiro 
et  Acheronte  amni,  «piem  ex  Molosside  (luentem  in  sta- 
gua  inferna  accipit  Ihesprotius  sinus.  Ceterum  (ut  fer- 
ine fugiendo  in  media  fata  ruitur)  quum  saepe  Bruttias 
Lucanasque  legiones  fudisset;  Heracleam  Tarentinorum 
coloniam,  Consentiam  ex  Lucanis,  Sipontumque,  Bruttio- 
rum Terinam,  alias  inde  Messapiorum  ac  Lucanorum 
cepisset  urbes,  et  trecentas  familias  illustres  in  Epirum, 

S[uas  obsidum  numero  haberet,  misisset ; haud  procui 
'andosia  urbe,  imminente  Lucanis  ac  Bruttiis  finibus, 

tres  tumulos,  aliquantum  inter  se  distantes,  insedit ; ex 
quibus  incursiones  in  omnem  partem  agri  hostilis  face- 
ret. Et  ducentos  ferme  Lucanorum  exsules  circa  se  pro 
fidis  habebat,  ut  pleraque  eius  generis  ingenia  sunt,  cum 
fortuna  mutabilem  gerentes  fidem.  Imbres  continui,  cam- 
pis omnibus  inundantes,  quum  interclusissent  trifariam 
exercitum  a mutuo  inter  se  auxilio,  duo  praesidia,  quae 
sine  rege  erant,  improviso  hostium  adventu  opprimun- 
tur : deletisque  iis,  ad  ipsius  obsidionem  omnes  conversi. 
Inde  ab  Lucanis  exsulibus  ad  suos  nuntii  missi  sunt : 
pactoque  reditu  promissum  est,  regem,  aut  vivum,  aut 
mortuum,  in  potestatem  daturos.  Ceterum  cum  delectis 
ipse,  egregium  facinus  ausus,  per  medios  erumpit  hostes, 
et  ducem  Lucanorum  cominus  congressum  ontruncat : 
eontrahensque  suos  ex  fuga  palatos,  pervenit  ad  amnem, 
ruinis  recentibus  pontis,  quem  vis  aquae  abstulerat , in- 
dicantem iter.  Quem  quum  incerto  vado  transiret  agmen, 
fessos  metu  ac  labore  miles,  increpans  nomen  abomi- 
nandum fluminis,  Iure  Acheros  vocaris,  inquit.  Quod  ubi 
ad  aures  accidit  regis ; adiecit  extemplo  animum  fatis 
suis  ; substilitque  dubius,  an  transiret.  Tum  Sotimus  mi- 
nister ex  regiis  pueris,  quid  in  tanto  discrimine  periculi 
cunctaretur  interrogans,  indicat,  Lucanos  insidiis  quaerere 
locum.  Quos  ubi  respexit  rex  procul  grege  facto  venien- 
tes, stringit  gladium,  et  per  medium  amnem  transmittit 
equum.  Iamque  in  vadum  egressum  eminus  x'eruto  Lu- 
canus exsul  transfigit.  Lapsum  inde  cum  inhaerente  telo 
corpus  exanime  detulit  amnis  in  hostium  praesidia.  Ibi 
foeda  laceratio  corporis  facta.  Namque,  praeciso  medio, 

K artem  Consentiam  misere : pars  ipsis  retenta  ad  ludi- 
rium.  Quae  quum  iaculis  saxisque  procul  incesseretur, 
mulier  una,  ultra  humanarum  irarum  Gdem  saevienti 
turbae  immixta,  ut  parumper  sustinerent  precata,  flens 
ait,  virum  sibi  liberosque  captos  apud  hostes  esse : sperare, 
corpore  regio  utcunque  mulcato  se  suos  redempturam.  Is 
finis  lacerationi  fuit.  Sepultumque  Consentiae,  quod  mem- 
brorum reliquum  fuit,  cura  mulieris  unius:  ossaque  Me- 
tapontum ad  hostes  remissa ; inde  Epirum  devecta  ad 
Cleopatram  uxorem  sororemque  Olympiadem  : quarum 
mater  Magni  Alexandri  altera  , soror  altera  fuit.  Haec 

de  Alexandri  Epirensis  tristi  eventu , quanquam  romano 
bello  fortuna  eum  abstinuit,  tamen,  quia  in  Italia  bella 
gessit,  paucis  dixisse  satis  sit. 

XXV.  Eodem  anno  lectisternium  Romae,  quinto  post 
conditam  urbem,  iisdem,  quibus  ante,  placandis  habi- 
tum est  diis.  Novi  deinde  consules  iussu  populi  quum 
misissent,  qui  indicerent  Samnitibus  bellum ; et  ipsi 
maiore  conatu,  qnam  adversus  Graecos,  cuncta  parabant; 
et  alia  nova  nihil  tura  animo  tale  agitantibus  accesse- 
runt auxilia.  Lucani  atque  Apuli,  quibus  gentibus  nihil 
ad  eam  diem  cum  romano  populo  fuerat,  in  fidem  ve- 
nerunt, arma  vifosque  ad  bellum  pollicentes.  Foedere 
ergo  in  amicitiam  accepti.  Eodem  tempore  etiam  in  Sam- 
nio res  prospere  gesta.  Tria  oppida  in  potestatem  vene- 
runt, Allifae,  Callifae,  Ruffrium  : abusque  ager  primo 
adventu  consulum  longe  lateque  est  pervastatus.  Hoc  bello 
tam  prospere  commisso,  alteri  quoque  bello,  quo  Graeci 
obsidebantur,  iam  finis  aderat  Nam,  praeterquam  quod, 
interseptis  munimentis  hostium,  pars  parti  anscisa  erat, 
foediora  aliquanto  intra  muros  iis,  quibus  hostis  terri- 
tabat, patiebantur : et  velut  capti  a suismet  ipsis  prae- 
sidiis, indigna  iam  liberis  quoque  ac  coniugibus,  et  quae 
captarum  urbium  extrema  sunt,  patiebantur,  itaque 
quum,  et  a Tarento  et  a Samnitibus,  fama  esset,  nova 
auxilia  ventura,  Samnitium  plus,  quam  vellent,  intra 
moenia  esse  rebantur  : Tarentinorum  iuventutem,  Graeci 
Graecos,  haud  minus  per  quos  Samniti  Nolanoque,  quam 
ut  Romanis  hostibus  resisterent,  exspectabant.  Postremo 
levissimum  malorum  deditio  ad  Romanos  visa.  Chari- 
laus  et  Nymphius,  principes  civitatis,  communicato  inter 
se  consilio,  partes  ad  rem  agendam  divisere,  ut  alter  ad 
imperatorem  Romanorum  transfugeret,  alter  subsisteret 
ad  praebendam  opportunam  consilio  urbem.  Charilaus 
fuit,  qui  ad  Publilium  Philonem  venit : et,  quod  bonum, 
faustum,  felio;  Palaepolitanis  populoque  romano  esset,  tra- 
dere se,  ait,  moenia  statuisse.  Eo  facto  utrum  ab  se  pro- 
dita, an  servata,  patria  videatur,  in  fide  romana  positum 
esse.  Sibi  privatim  nec  pacisci  quicquam,  nec  petere ; pu- 
blice petere,  quam  pacisci,  magis,  ut,  si  successisset  incep- 
tum , cogitaret  populus  romanus  , potius  cum  quanto  stu- 

dio  periculoque  reditum  in  amicitiam  suam  esset,  quam 
qua  stultitia  et  temeritate  de  officio  decessum.  Collaudatus 
ab  imperatore  tria  millia,  militum  ad  occupandam  eam 
partem  urbis,  quam  Samnites  insidebant,  accepit: 
praesidio  ei  L.  Quinctius  tribunus  militum  praepositus. 

XXVI.  Eodem  tempore  et  Ny  mphius  praetorem  Sam- 
nitium arte  aggressus  perpulerat,  ut,  quoniam  omnis  ro- 
manus  exercitus  aut  circa  Palaepolim  aut  in  Samnio 
esset,  sineret  se  classe  circumvehi  ad  romanum  agrum, 
non  oram  modo  maris,  sed  ipsi  urbi  propinqua  loca  de- 
populaturum. Sed,  ut  falleret,  nocte  proficiscendum  esse, 
extemploque  naves  deducendas.  Quod  quo  maturius  fie- 
ret, omnis  iuventus  Samnitium,  praeter  necessarium  ur- 
bis praesidium,  ad  litus  missa.  Ubi  dum  Nymphius  in 
tenebris  et  multitudine  semet  ipsa  impediente,  sedulo 
aliis  alia  imperia  turbans,  terit  tempus ; Charilaus,  ex 
composito  ab  sociis  in  urbem  receptus,  quum  summa 
urbis  romano  milite  implesset,  tolli  clamorem  iussit : ad 
quem  Graeci,  signo  accepto  a principibus,  quievere.  No- 
lani per  aversam  partem  urbis  via  Nolam  ferente  effu- 
giunt. Samnitibus  exclusis  ab  urbe,  ut  expeditior  in  prae- 
sentia fuga,  ita  foedior,  postquam  periculo  evaserunt, 
visa : quippe  qui  inermes,  nulla  rerum  suarum  non  re- 
licta inter  hostes,  ludibrium  non  externis  modo,  sed 
etiam  popularibus,  spoliati  atque  egentes  domos  rediere. 
Haud  ignarus  opinionis  alterius,  qua  haec  proditio  ab 
Samnitibus  facta  traditur,  quum  auctoribus  hoc  dedi, 
quibus  dignius  credi  est,  tum  foedus  Neapolitanum  (eo 
enim  deinde  summa  rei  Graecorum  venit)  similius  vero 
facit,  ipsos  in  amicitiam  redisse.  Publilio  triumphus  de- 
cretus ; quod  satis  credebatur,  obsidione  domitos  hostes 
in  fidem  venisse.  Duo  singularia  haec  ei  viro  primum 
contigere,  prorogatio  imperii  non  ante  in  ullo  tacta,  et 
acto  honore  triumphus. 

XXVII.  Aliud  subinde  bellum  cum- alterius  orae  Grae- 
cis exortum.  Namque  Tarentini,  quum  rem  palaepolita- 
nam  vana  spe  auxilii  aliquamdiu  sustinuissent,  postquam 
Ilomanos  urbe -potitos  accepere,  velut  destituti,  ac  non 
qui  ipsi  destituissent,  increpare  Palaepolitanos  : ira  atque 
invidia  in  Romanos  furere ; eo  etiam,  quod  Lucanos  et 

Apulos  (nam  utraque  eo  anno  societas  coepta  est)  in  fi- 
dem populi  romani  venisse  allatum  est.  Quippe  propemo- 
( Ium  perventum  ad  se  esse : iarnque  in  eo  rem  fore,  ut 
Romani  aut  hostes,  aut  domini  habendi  sint.  Discrimen  pro- 
fecto rerum  suarum  in  bello  Samnitium  eventuque  eius  verti. 
Eam  solam  gentem  restare,  nec  eam  ipsam  satis  validam, 
quando  Lucanus  defecerit.  Quem  revocari  adhuc,  impelli- 
que  ad  abolendam  societatem  romanam  posse,  si  qua  ars 
serendis  discordiis  adhibeatur.  Haec  consilia  quum  apud 
cupidos  rerum  novandarum  valuissent ; ex  iuvontute  qui- 
dam Lucanorum  pretio  adscili,  clari  magis  inter  popula- 
res, quam  honesti,  inter  se  mulcati  ipsi  virgis,  quum 
corpora  nuda  intulissent  in  civium  coetum,  vociferati 
sunt,  se,  quod  castra  romana  ingredi  ausi  essent,  a con- 
sule virgis  caesos,  ac  prope  securi  percussos  esse.  De- 
formis suapte  natura  res  quum  speciem  iniuriae  magis, 
quam  doli,  prae  se  ferret,  concitati  homines  cogunt  cla- 
more suo  magistratus  senatum  vocare  : et  alii,  circum- 
stantes concilium,  bellum  in  Romanos  poscunt ; alii  ad 
concitandam  in  arma  multitudinem  agrestium  discur- 
runt : tumultuque  etiam  sanos  consternante  animos,  de- 
cernitor, ut  societas  cum  Samnitibus  renovaretur ; lega- 
lique  ad  eam  rem  mittuntur.  Repentina  res  quia  quam 
causam  nullam,  tam  ne  fidem  quidem  habebat,  coacti  a 
Samnitibus  et  obsides  dare,  et  praesidia  in  loca  munita 
accipere,  caeci  fraude  et  ira  nihil  recusarunt.  Dilucere 
deinde  brevi  fraus  coepit,  postquam  criminum  falsorum 
auctores  Tarentum  commigravere  : sed,  amissa  omni  de 
se  potestate,  nihil  ultra,  quam  ut  poeniteret  frustra,  re- 
stabat. 

XXVIII.  Eo  anno  plebi  romanae  velut  aliud  initium 
libertatis  factum  est,  quod  necti  desierunt : mutatum  au- 
tem ius  ob  unius  feneratoris  simul  libidinem,  simnl  cru- 
delitatem insignem.- L.  Papirius  is  fuit:  cui  quum  se  C. 
Publilius  ob  aes  alienum  paternum  nexum  dedisset;  quae 
aetas  formaque  misericordiam  clicerc  poterat,  ad  libi- 
dinem et  contumeliam  animum  accenderunt : et,  florem 
aetatis  eius  fructum  adventicium  crediti  ratus,  primo  pel- 
licere adolescentem  sermone  incesto  est  conatus : dein, 
postquam  aspernabantur  flagitium  aures,  minis  territare, 

atque  identidem  admonere  fortunae : postremo,  quum 
ingenuitatis  magis,  quam  praesentis  conditionis,  memo- 
rem videret,  nudari  iubet,  verberaque  afferri.  Quibus 
laceratus  iuvenis,  quum  se  in  publicum  proripuisset,  li- 
bidinem crudelilatemque  conquerens  feneratoris  ; ingens 
vis  hominum,  quum  aetatis  miseratione  atque  indignitate 
iniuriae  accensa,  tam  suae  conditionis  liberumque  suo- 
rum respectu  in  forum,,  atque  inde,  agmine  facto,  ad 
curiam  concurrit.  Et  quum  consules,  tumultu  repentino 
coacti,  senatum  vocarent,  introeuntibus  in  curiam  patri- 
bus laceratum  iuvenis  tergum,  procumbentes  ad  singu- 
lorum pedes,  ostentabant.  Victum  eo  die  nb  impotentem 
iuiuriam  unius  ingeus  vinculum  fidei : iussique  consules 
ferre  ad  populum,  ne  quis,  nisi  qui  noxam  meruisset, 
douec  poenam  lueret,  in  compedibus  aut  in  nervo  tene- 
retur; pecuniae  creditae  bona  debitoris,  non  corpus  ob- 
noxium esset.  Ita  nexi  soluti  ; cautnmque  in  posterum, 
ne  necterentur.  ' ■ : 

XXIX.  Eodem  anno,  quum  salis  per  se  ipsum  Sam- 
nitium bellum  et  defectio  repens  Lucanorum,  auctorcsque 
defectionis  Tarentini  sollicitos  haberent  patres,  accessit, 
ut  et  vestinus  populus  Samnitibus  sese  coniungeret.  Quae 
res  sicut  eo  anno  sermonibus  magis  passim  hominum 
iactata,  quam  in  publico  ullo  concilio  est ; ita  insequen- 
tis  anni  consulibus,  L.  Furio  Camillo  iterum,  Iunio  Bruto 
Scaevae,  nulla  prior  potiorquo  visa  est,  de  qua  ad  se- 
natum referrent.  Et,  quanquam  nova  res  erat,  tamen 
tanta  cura  patres  incessit,  ut  pariter  eam  susceptam  ne- 
glectamque  timerent : ne  aut  impunitas  eorum  lascivia 
superbiaque,  aut  bello  poenae  expetitae  metu  propinquo 
atque  ira  concirent  finitimos  populos.  Et  erat  genus  omne 
abunde  bello  Samnitibus  par,  Marsi  Pelignique  et  Mar- 
rucini: quos,  si  Vestinus  attingeretur,  omnes  habendos 
hostes.  Vicit  tamen  pars,  quae  in  praesentia  videri  po- 
tuit maioris  animi,  quam  consilii : sed  eventns  docuit, 
fortes'  fortunam  iuvare.  Bellum  ex  auctoritate  patrum 
populus  adversus  Vestinos  iussit.  Provincia  ea  Bruto, 
Samnium  Camillo  sorte  evenit.  Exercitus  utroque  ducti, 
et  cura  tuendorum  finium  hostes  prohibiti  coniungere 
arma.  Ceterum  alterum  consulem  L.  Furium,  cui  maior 
Vol.  i.  19 

moles  rerum  imposita  erat,  morbo  gravi  implicitum  for- 
tuna bello  subtraxit:  iussusque  dictatorem  aicere  rei  ge- 
rendae causa,  longe  clarissimum  bello  ea  tempestate  di- 
xit L.  Papirium  Cursorem  ; a quo  Q.  Fabius  Maximus 
Ituliianus  magister  equitum  est  dictus:  par  nobile  rebus 
in  eo  magistratu  gestis,  discordia  tamen,  qua  prope  ad 
ultimum  dimicationis  ventum  est,  nobilius.  Ab  altero  con- 
sule in  Vestinis  multiplex  bellum,  nec  usquam  vario 
eventu,  gestum  est.  Nam  et  pervastavit  agros,  et,  popu- 
lando atque  urendo  tecta  hostium  sataque,  in  aciem  in- 
vitos extraxit:  et  ita  proelio  uno  accidit  Vestinorum  res, 
haudquaquam  tamen  incruento  milite  suo,  ut  non  in 
castra  solum  refugerent  hostes,  sed,  iam  ne  vallo  qui- 
dem ac  fossis  freti,  dilaberentur  in  oppida,  situ  urbium 
moenibusque  se  defensuri.  Postremo  oppida  quoque  vi 
expugnare  adortus,  primo  Cutinam  ingenti  ardore  mili- 
tum aut  vulnerum  ira,  quod  haud  fere  quisquam  inte- 
ger proelio  excesserat, , scalis  cepit : deinde  Cingiliam. 
Utriusque  urbis  praedam  militibus,  quod  eos  neque  por- 
tae, neque  muri  hostium  arcuerant,  concessit. 

XXX.  In  Samnium  incertis  itum  auspiciis  est : cuius 
rei  vitium  non  in  belli  eventum,  quod  prospere  gestum 
est,  sed  in  rabiem  atque  iras  imperatorum  vertit.  Namque 
Papirius  dictator,  a pullario  monitus,  quum  ad  auspi- 
cium repetendum  Romam  proficisceretur,  magistro  equi- 
tum denuntiavit,  ut  sese  loco  teneret,  neu,  absente  se, 
cum  hoste  manum  consereret.  Fabius  quum  post  pro- 
fectionem dictatoris  per  exploratores  comperisset,  perinde 
omnia  soluta  apud  hostes,  ac  si  nemo  Romanus  in  Sam- 
nio esset : seu  ferox  adolescens  indignitate  accensus,  quod 
omnia  in  dictatore  viderentur  reposita  esse  ; seu  occa- 
sione bene  gerendae  rei  inductus,  exercitu  instructo  pa- 
ratoque  profectus  ad  Imbrinium  (ita  vocant  locum),  acie 
cum  Samnitibus  conflixit.  Ea  fortuna  pugnae  fuit,  ut 
nihil  relictum  sit,  quo,  si  adfuisset  dictator,  res  melius 
geri  potuerit : non  dux  militi,  non  miles  duci  defuit. 
Eques  etiam,  auctore  L.  Cominio  tribuno  militum,  qui 
aliquoties  impetu  capto  perrumpere  non  poterat  hostium 
agmen,  detraxit  frenos  equis;  atque  ita  concitatos  cal- 
caribus permisit,  ut  sustinere  eos  nulla  vis  posset.  Per 

arma,  per  viros  late  stragem  dedere.  Secutus  pedes  im- 
petum equitum,  turbatis  hostibus  intulit  signa.  Viginti 
millia  hostium  caesa  eo  die  traduntur.  'Auctores  habeo, 
bis  cum  hoste  signa  collata,  dictatore  absente, 'bis  rem 
egregie  gestam.  Apud  antiquissimos  scriptores  una  haec 
pugna  invenitur;  in  quibusdam  annalibus  tota  res  prae- 
termissa est.  Magister  equitum,  ut  ex  tanta  caede,  mul- 
tis potitus  spoliis,  congesta  in  ingentem  acervum  hosti- 
lia arma  subdito  igne  concremavit : seu  votum  id  deo- 
rum cuipiam  fuit ; seu  credere  libet  Fabio  auctori,  eo 
* factum,  ne  suae  gloriae  fructum  dictator  caperet,  no- 
menque ibi  scriberet,  aut  spolia  in  triumpho  terret.  Li- 
terae  quoque  de  re  prospere  gesta  ad  senatum  , non  ad 
dictatorem,  missae,  argumentum  fuere  minime  cum  eo 
communicantis  laudes.  Ita  certe  dictator  id  factum  ac- 
cepit, ut,  laetis  aliis  victoria  parta,  prae  se  ferret  iram 
tristitiamque.  Misso  itaque  repente  senatu,  se  ex  curia 
prorippit:  tum  vero,  nou  Samnitium  magis  legiones,  quam 
maiestatem  dictatoriam  et  disciplinam  militarem,  a ma- 
gistro equitum  victam  et  eversam  dictitans,  si  illi  im 
pune  spretum  imperium  fuisset.  Itaque  plenus  minarum 
iraeque,  profectus  in  castra,  quum  maximis  itineribus 
isset,  non  tamen  praevenire  famam  adventus  sui  potuit. 
Praecucurrerant  enim  ab  urbe,  qui  nuntiarent,  dictato- 
rem avidum  poenae  venire,  alternis  paene  verbis  T.  Man- 
lii factum  laudantem. 

XXXI.  Fabius,  concione  extemplo  advocata,  obtesta- 
tus milites'  est,  ut,  qua  virtute  rempublicam  ab  infestissi- 
mis hostibus  defendissent,  eadem  se,  cuius  ductu  auspicioque 
vicissent,  ab  impotenti  crudelitate  dictatoris  tutarentur.  Ve- 
nire amentem  invidia,  iratum  virtuti  alienae  felicitatique, 
furere,  quod,  se  absente,  respublica  egregie  gesta  esset  : 
malle,  si  mutare  fortunam  posset,  apud  Samnites,  quam 
Romanos,  victoriam  esse.  Imperium  dictitare  spretum,  tan- 
quam  non  eadem  mente  pugnari  vetuerit,  qua  pugnatum 
doleat ; et  tunc  invidia  impedire  virtutem  alienam  voluisse, 
cupidissimisque  arma  ablaturum  fuisse  militibus,  ne,  se  ab- 
sente, moveri  possent : et  nunc  id  furere,  id  aegre  pali, 
quod  sine  L.  Papirio,  non  inermes,  non  manci  milites  fue- 
rint, quod  se  Q.  Fabius  magistrum  equitum  duxerit,  ac  non 

accensum  dictatoris.  Quid  illum  facturum  fuisse,  si,  quod 
belli  casus  ferunt,  Marsque  communis,  adversa  pugna  eve- 
nisset ; qui  sibi,  devictis  hostibus,  republica  bene  gesta,  ita 
ut  non  ab  illo  unico  duce  melius  geri  potuerit,  supplicium 
magistro  equitum  minetur  ? Neque  illum  magistro  equitum 
infestiorem,  quam  tribunis  militum,  quam  centurionibus, 
quam  militibus  esse.  Si  possit,  in  omnes  saeviturum  fuisse: 
quia  id  nequeat,  in  unum  saevire.  Etiam  invidiam,  tan- 
quam  ignem,  summa  petere  ; in  caput  consilii,  in  ducem 
incurrere.  Si  se  simul  cum  gloria  rei  gestae  exstinxisset, 
tunc  victorem,  relut  in  capto  exercitu  dominantem,  quic- 
quid  licuerit  in  magistro  equitum,  in  militibus  ausurum. 
Proinde  adessent  in  sua  causa  omnium  libertati.  Si  consen- 
sum exercitus  eundem,  qui  in  proelio  fuerit,  in  tuenda  victo- 
ria videat,  et  salutem  unius  omnibus  curae  esse : inclina- 
turum ad  elementiorem  sententiam  animum.  Postremo  se 
rilam  fortunasque  suas  illorum  fidei  virtutique  permittere. 

XXX.II.  Clamor  e tota  concione  ortus,  uti  bonum  ani- 
mum haberet : neminem  illi  vim  allaturum,  salvis  legio- 
nibus romanis.  Haud  multo  post  dictator  advenit : clas- 
sicoque extemplo  ad  concionem  advocavit.  Tum,  silen- 
tio facto,  praeco  Q.  Fabium  magistrum  equitum  citavit. 
Qui  simul  ex  inferiore  loco  ad  tribunal  accessit,  tum 
dictator,  Quaero,  inquit,  de  te,  Q.  Fabi,  quum  summum 
imperium  dictatoris  sit ; pareantque  ei  consules,  regia  po- 
testas, praetores  iisdem  auspiciis,  quibus  consules,  creati ; 
aequum  censeas,  nec  ne,  magistrum  equitum  dicto  audien- 
tem esse  ? Itemque  illud  interrogo,  quum  me  infertis  auspi- 
ciis profectum  ab  domo  scirem,  utrum  mihi  turbatis  reli- 
gionibus respublica  in  discrimen  committenda  fuerit,  an 
auspicia  repetenda,  ne  quid  dubiis  diis  agerem  7 Simul  illud, 
quae  dictatori  religio  impedimento  ad  rem  gerendam  fuerit, 
num  ea  magister  equitum  solutus  ac  liber  potuerit  esse  ? 
Sed  quid  ego  haec  interrogo  ? quum,  si  ego  tacitus  abis- 
sem, tamen  tibi  ad  voluntatis  interpretationem  meae  diri- 
genda tua  sententia  fuerit.  Quin  tu  respondes,  vetuerimne, 
te  quicquam  rei,  me  absente,  agere  ? vetuerimne,  signa  cum 
hostibus  conferre  ? Quo  tu  imperio  meo  spreto,  incertis  au- 
spiciis, turbatis  religionibus,  adversus  morem  militarem  di- 
sciplinnmque  maiorum  et  numen  deorum,  ausus  es  cum  hoste 

confligere.  Ad  haec,  quae  interrogatus  es,  responde  : extra 
ea,  cave,  vocem  mittas.  Accede,  lictor.  Adversus  quae  sin- 
gula quum  respondere  haud  facile  esset,  et  nunc  que- 
reretur, eundem  accusatorem  capitis  sui  ac  iudicem  esse; 
modo,  vitam  sibi  eripi  citius,  quam  gloriam  rerum  gesta- 
rum, posse,  vociferaretur,  purgaretque  se  in  vicem,  atque 
ultro  accusaret : tunc  Papirius,  redintegrata  ira,  spoliari 
magistrum  equitum,  a6  virgas  et  secures  expediri  ius- 
sit  Fabius,  fidem  militum  implorans,  lacerantibus  vestem 
lictoribus,  ad  triarios,  tumultum  iam  in  concione  miscen- 
tes, sese  recepit.  Inde  clamor  in  totam  concionem  est 
perlatus : alibi  preces,  alibi  minae  audiebantur.  Qui  pro- 
ximi forte  tribunal  steterant,  quia  subiecti  oculis  impe- 
ratoris noscitari  poterant , orabant , ut  parceret  magi- 
stro equitum , neu  cum  eo  exercitum  damnaret.  Extrema 
concio  et  circa  Fabium  globus  increpabant  inclemen- 
tem dictatorem:  nec  procul  seditione  aberant.  Ne  tri- 
bunal quidem  satis  quietum  erat.  Legati  circumstantes 
sellam  orabant,  ut  rem  in  posterum  diem  differret , et 
irae  suae  spatium  , et  consilio  tempus  daret:  Salis  ca- 
stigatam adolescentium  Fabii  esse:  satis  deformatam  victo- 
riam : ne  ad  extrtmum  finem  supplicii  tenderet : neu  unico 
inveni,  neu  patri  eius , clarissimo  riro , neu  Fabiae  genti 
eam  iniungeret  ignominiam.  Quum  parum  precibus  , pa- 
rum causa  proficerent , intueri  saevientem  concionem  iube- 
bant.  Ita  irritatis  militum  animis  subdere  ignem  ac  mate- 
riam seditioni , non  esse  aetatis , non  prudentiae  eius.  Ne- 
minem id  Q.  Fabio,  poenam  deprecanti  suam  , vitio  ver- 
surum, sed  dictatori,  si  obcaecalus  ira  infestam  multitu- 
dinem in  se  pravo  certamine  movisset.  Postremo , ne  id  se 
gratiae  dare  Q.  Fabii  crederet , se  iusiurandum  dare  pa- 
ratos esse ; non  videri  e republica,  in  Q.  Fabium  eo  tem- 
pore animadverti. 

XXXIII.  His  vocibus  quum  in  se  magis  incitarent 
dictatorem,  quam  in  magistrum  equitum  placarent,  iussi 
de  tribunali  descendere  legati:  et , silentio  nequicquam 
per  praeconem  tentato,  quum,  prae  strepitu  ac  tumultu, 
nec  ipsius  dictatoris , ncc  apparitorum  eius  vox  audi- 
retur; nox  , velut  in  proelio,  certamini  finem  fecit.  Ma- 
gister equitum  , iussus  postero  die  adesse , quum  omnes 

affirmarent , infestius  Papirium  exarsurum  , agitatum 
contentione  ipsa  exacerbatumque  , clam  ex  castris  Ro- 
inam  profugit : et , patre  auctore  M.  Fabio,  qui  ter  iam 
consui  dictatorque  fuerat,  vocato  extemplo  senatu,  quum 
maxime  conquereretur  apud  patres  vim  atque  iniuriam 
dictatoris,  repente  strepitus  ante  curiam  lictorum  sum- 
moventium  auditur:  et  ipse  infensus  aderat,  postquam 
comperit  profectum  ex  castris,  cum  expedito  equitatu 
secutus.  Iterata  deinde  contentio et  prendi  Fabium 
Papirius  iussit.  Ubi  quum , deprecantibus  primoribus 
patrum  atque  universo  senatu , perstaret  in  incepto  im- 
mitis animus  ; tum  pater  M.  Fabius,  Quandoquidem,  in- 
quit , apud  te  nec  auctoritas  senatus,  nec  aetas  mea,  cui 
orbitatem  paras,  nec  virtus  nobilitasque  magistri  equitum, 
a te  ipso  nominati,  valet,  nec  preces , quae  saepe  hostem 
mitigavere,  quae  deorum  iras  placant:  tribunos  plebis  ap- 
pello , et  provoco  ad  populum , eumque  tibi,  fugienti  exer- 
citus tui , fugienti  senatus  iudicium , iudicem  fero , qui 
certe  unus  plus  quam  tua  dictatura  potest  polletque.  Vi- 
dero, cessurusne  provocationi  sis,  cui  rex  romanus  Tullxus 
Hostilius  cessit.  Ex  curia  in  concionem  itur.  Quo  cum 
paucis  dictator , cum  omni  agmine  principum  magister 
equitum  quum  escendisset ; deduci  eum  de  rostris  , 
Papirius  in  partem  inferiorem  iussit.  Secutus  pater,  Bene 
agis  ,. inquit,  quum  eo  nos  deduci  iussisti , unae  et  privati 
cocem  mittere  possemus.  Ibi  primo  non  tam  perpetuae 
orationes  , quam  altercatio , exaudiebantur.  Vicit  deinde 
strepitum  vox,  et  indignatio  Fabii  senis  increpantis  su- 
perbiam crudeiitatemque  Papirii : Se  quoque  dictatorem 
Romae  fuisse  , nec  a se  quemquam  , ne  plebis  quidem  ho- 
minem , non  centurionem  , non  militem  , violatum ; Papi- 
rium , tanquam  ex  hostium  ducibus,  sic  ex  romano  im- 
peratore victoriam  et  triumphum  petere.  Quantum  in  ter - 
esset  inter  moderationem  antiquorum  , et  novam  superbiam 
crudelitatemque.  Dictatorem  Quinctium  Cincinnatum  in 
L.  Minucium  consulem , ex  obsidione  a se  ereptum  , non 
ultra  saevisse,  quam  ut  legatum  eum  ad  exercitum  pro 
consule  relinqueret.  M.  Furium  Camillum  in  L.  Furio, 
qui , contempta  sua  senectute  et  auctoritate,  foedissimo  cum 
eventu  pugnasset , non  solum  in  praesentia  moderatum  irae 

esse,  ne  quid  de  collega  secus  populo  aut  senatui  scriberet ; 
sed  , quum  revertisset , potissimum  ex  tribunis  consularibus 
habuisse , quem , ex  collegis  optione  ab  senatu  data  , so- 
cium sibi  imperii  delegerit.  Nam  populi  quidem,  penes  quem 
potestas  omnium  rerum  esset , ne  iram  quidem  unquam 
atrociorem  fuisse  in  eos,  qui  temeritate  atque  inscitia  exer- 
citus amisissent , quam  ut  pecunia  eos  multaret : capite 
anquisitum  ob  rem  bello  male  gestam  de  imperatore  nullo 
ad  eam  diem  esse.  Nunc  ducibus  populi  romani , -quae  ne 
rictis  quidem  bello  fas  fuerit , virgas  et  secures  victoribus, 
et  iustissimos  meritis  triumphos  intentari.  Quid  enim  tan- 
dem passurum  fuisse  filium  suum  , si  exercitum  amisisset  : 
si  fusus , fugatus , castris  exutus  fuisset  ? Quo  ultro  iram 
riolentiamquc  eius  excessuram  fuisse  , quam  ut  verberaret 
necaretque  ? Quam  conveniens  esse,  propter  Q.  Fabium  civi- 
tatem in  laetitia , victoria , supplicationibus  ac  gratula- 
% tionibus  csSe : eum , propter  quem  deum  delubra  pateant , 
arae  sacrificiis  fument , honore  , donis  cumulentur  , nuda- 
tum virgis  lacerari  in  conspectu  populi  romani : intuentem 
Capitolium  atque  arcem  , deosque  ab  se  duobus  proeliis 
haud  frustra  advocatos ? Quo  td  animo  exercitum,  qui  eius 
ductu  auspiciisque  vicisset , laturum  ? quem  luctum  in  ca- 
stris romanis,  quam  laetitiam  inter  hostes  fore?  Haec  , 
simul  iurgans,  querens,  defim  hominumque  fidem  ob- 
feslans , et  complexus  Glium , plurimis  cum  lacrimis 
agebat. 

XXXIV.  Stabat  cum  eo  senatus  maiestas,  favor  po- 

Euli , tribunicium  auxilium,  memoria  absentis  exercitus. 

x parte  altera  imperium  invictum  populi  romani , et 
disciplina  rei  militaris , et  dictatoris  edictum  pro  numine 
semper  observatum , et  manliana  imperia  , ei  posthabita 
filii  caritas  publicae  utilitati , iactabantur.  Hoc  etiam 
L.  Brutum , conditorem  romanae  libertatis , antea  in  duo- 
bus liberis  fecisse.  Nunc  patres  comes,  et  senes  faciles  de 
ulieno  imperio  spreto  , tanquam  rei  parvae , disciplinae  mili- 
taris eversae  iuventuti  gratiam  facere.  Sc  tamen  perstaturum 
in  incepto : nec  ei  qui  adversum  dictum  suum , turbatis 
religionibus  ac  dubiis  auspiciis-,  pugnasse t , quicquam  ex 
iusta  poena  remissurum.  Maiestas  imperii  perpetuane  esset, 
non  esse  in  sua  potestate : L.  Papirium  nihil  de  eius  iure 

deminuturum.  Optare,  ne  potestas  tribunicia,  inviolata  ipsa , 
molet  intercessione  sua  romanum  imperium,  neu  populus 
in  se  potissimum  dictatorem  et  ius  dictaturae  exstinguat. 
Quod  si  fecisset , non  L.  Papirium , sed  tribunos,  sed  pra- 
vum populi  iudicium  , nequtcqnam  posteros  accusaturos  : 
qmim  , polluta  semel  militari  disciplina  , non  miles  cen- 
turionis , non  centurio  tribuni , non  tribunus  legati  , non 
legatus  consulis , non  magister  equitum  dictatoris  pareat 
imperio  : nemo  hominum,  nemo  deorum  verecundiam  habeat, 
non  edicta  imperatorum  , non  auspicia  observentur  ; sine 
commeatu  vagi  milites  in  pacato  , in  hostico  errent,  imme- 
mores  sacrammti , licentia  sola  se , ubi  velint , exaucto- 
rent ; infrequentia  deserantur  signa  ; neque  conveniatur  ad 
edictum  , nec  discernatur  interdiu  nocte  , aequo  , iniquo  loco, 
iussu  , iniussn  imperatoris  pugnent  ; et  non  signa  , non  or- 
dines servent;  latrocinii  modo  caeca  et  fortuita,  pro  solemni 
et  sacrata  militia  sit.  Horum  criminum  ros  reos  in  omnia 
saecula  offerte , tribuni  plebi : vestra  obnoxia  capita  pro 
licentia  Q.  Fabii  obiicite. 

XXXV.  Stupentes  tribunos  et  suam  iam  vicem  magis 
anxios  quam  eius  , cui  auxilium  ab  se  petebatur , libe- 
ravit onere  consensus  populi  romani , ad  preces  et  ob- 
testationem vorsus , ut  sibi  poenam  magistri  equitum 
dictator  remitteret.  Tribuni  quoque  inclinatam  rem  in 
preces  subsecuti , orare  dictatorem  insistunt  , ut  veniam 
errori  humano  , veniam  adoleseentiae  Q.  Fabii  daret : 
salis  eum  poenarum  dedisse.  Iam  ipse  adolescens,  iam 
pater  M.  Fabius  contentionis  obliti  , procumbere  ad  ge- 
nua, et  iram  deprecari  dictatoris.  Tum  dictator,  silentio 
facto,  Bene  habet,  inquit,  Quirites.  Vicit  disciplina  mili- 
taris , vicit  imperii  maiestas , quae  in  discrimine  fuerunt , 
an  ulla  post  hanc  diem  essent.  Non  noxae  eximitur  Q.  Fa- 
bius, qui  contra  edictum  imperatoris  pugnavit  : sed  noxae 
damnatus , donatur  populo  romano  ; donatur  tribuniciae 
potestati , precarium  non  iustum  auxilium  ferenti.  Vive  , 
Q.  Fabi , felicior  hoc  consensu  civitatis  ad  tuendum  te , 
quam  , qua  paullo  ante  exsultabas  , victoria.  Vive  , id  fa- 
cinus ausus  , cuius  tibi  ne  parens  quidem  , si  eodem  loco 
fuisset , quo  fuit  L.  Papirius  , veniam  dedisset.  Mecum,  ut 
voles  , reverteris  in  gratiam  : popnlo  romano  , cui  vitam 

(lebes , nihil  maius  praestiteris , quam  si  hic  tibi  dies  satis 
documenti  dederit , ut  bello  ac  pace  pati  legitima  imperia 
possis.  Quum  se  nihil  morari  magistrum  equitum  pro- 
nuntiasset,  degressum  eum  templo  laetus  senatus,  lae- 
tior populus  , circumfusi  ac  gratulantes  hinc  magistro 
equitum,  hinc  dictatori,  prosecuti  sunt:  firmatumque 
imperium  militare  haud  minus  periculo  Q.  Fabii,  quam 
supplicio  miserabili  adolescentis  Manlii,  videbatur.  Forte 
ita  eo  anno  evenit , ut , quotiescunque  dictator  ab  exer- 
citu recessit , hostes  in  Samnio  moverentur.  Ceterum  in 
oculis  exemplum  erat  Q.  Fabius  M.  Valerio  legato,  qui 
castris  praeerat , ne  quam  vim  hostium  magis  , quam 
trucem  dictatoris  iram  , timeret.  Itaque  frumentatores 
quum  circumventi  ex  insidiis  , caesi  foco  iniquo  essent, 
creditum  vulgo  est  , subveniri  iis  ab  legato  potuisse,  ni 
tristia  edicta  oxhorruisset.  Ea  quoque  ira  alienavit  a dic- 
tatore militum  animos,  iam  ante  infensos,  quod  impla- 
cabilis Q.  Fabio  fuisset : et , quod  suis  precibus  negas- 
set , eius  populo  romano  veniam  dedisset. 

XXXVl.  Postquam  dictator , praeposito  in  urbe  L.  Pa- 
pirio Crasso  magistro  equitum,  Q.  Fabio  vetito  quicquam 
pro  magistratu  agere , in  castra  rediit ; neque  civibus 
satis  laetus  adventus  cius  fuit , nec  hostibus  quicquam 
attulit  terroris.  Namque  postero  die , seu  ignari  venisse 
dictatorem  , seu , adesset  an  abesset , parvi  facientes,  in- 
structa acie  ad  castra  accesserunt  Ceterum  tantum  mo- 
menti in  uno  viro  L.  Papirio  fuit , ut  , si  ducis  consi- 
lia favor  subsecutus  militum  foret , debellari  eo  die  cum 
Samnitibus  potuisse , pro  haud  dubio  habitum  sit : ita 
instruxit  aciem  loco  ac  subsidiis,  ita  omni  arte  bellica 
firmavit  Cessatum  a milite,  ac  de  industria  , ut  obtrec- 
taretur laudibus  ducis , impedita  victoria  est  Plures 
Samnitium  cecidere  : plures  Romani  vulnerati  sunt.  Sen- 
sit peritus  dux,  quae  res  victoriae  obstaret:  temperan- 
dum ingenium  suum  esse  , et  severitatem  miscendam 
comitate,  itaque , adhibitis  legatis , ipse  circum  saucios 
milites  inserens  in  tentoria  caput,  singulos,  ut  sese  ha- 
berent , rogitans  , curam  eorum  nominatim  legatis  , tri- 
bunisque , et  praefectis  demandabat.  Rem  per  se  popu- 
larem ita  dexter  egit , ut , medendis  corporibus  , animi 

multo  prius  militum  imperatori  reconciliarentur ; nec 
quicquam  ad  salubritatem  eflicacius  fuerit , quam  quod 
grato  animo  ea  cura  accepta  est.  Refecto  exercitu,  cum 
hoste  congressus  haud  dubia  spe  sua  militumque  , ita 
fudit  fugavitque  Samnites , ut  ille  ultimus  iis  oies  con- 
ferendi signa  cum  dictatore  fuerit.  Incessit  deinde , qua 
duxit  praedae  spes,  victor,  exercitus ; perlustravitque 
hostium  agros , nulla  arma , nullam  vim , nec  apertam, 
nec  insidiis,  expertus.  Addebat  alacritatem,  quoa  dicta- 
tor praedam  omnem  edixerat  militibus : nec  ira  magis 

Siblica,  quam  privatum  compendium , in  hostem  acuebat. 

is  cladibus  subacti  Samnites  pacem  a dictatore  petiere  : 
cum  quo  pacti , ut  singula  vestimenta  militibus  , et  an- 
nuum stipendium  darent;  quum  ire  ad  senatum  iussi 
essent,  secuturos  se  dictatorem  responderunt,  unius  eius 
fidei  virtutique  causam  suam  commendantes.  Ita  deductus 
ex  Samnitibus  exercitus. 

XXXVII.  Dictator  triumphans  urbem  est  ingressus  : 
et , quum  se  dictatura  abdicare  vellet , iussu  patrum  , 
priusquam  abdicaret , consules  creavit  C.  Sulpicium  Lon- 
gum iterum  , Q.  Aemilium  Cerretanum.  Samnites  , in- 
fecta pace,  quia  de  conditionibus  agebatur,  inducias  an- 
nuas ab  urbe  retulerunt.  Nec  earum  ipsarum  sancta  fides 
fuit : adeo,  postquam  Papirium  abisse  magistratu  nun- 
tiatum est,  arrecti  ad  bellandum  animi  sunt.  C.  Sulpicio, 
Q.  Aemilio  ( Aulium  quidam  annales  habent ) consulibus, 
ad  defectionem  Samnitium  Apulum  novum  bellum  ac- 
cessit. Utroque  exercitus  missi.  Sulpicio  Samnites,  Apuli 
Aemilio  sorte  evenerunt.  Sunt , qui  non  ipsis  Apulis 
bellum  illatum,  sed  socios  eius  gentis  populos  ab  Samni- 
tium vi  atque  iniuriis  defensos  scribant.  Ceterum  for- 
tuna Samnitium  , vix  a se  ipsis  eo  tempore  propulsan- 
tium bellum,  propius  ut  sit  vero,  facit,  non  Apulis  ab 
Samnitibus  arma  illata , sed  cum  utraque  simul  gente 
bellum  Romanis  fuisse.  Nec  tamen  res  ulla  memorabilis 
acta  : ager  apulus  Samniumque  evastatum  ; hostes  nec  hic 
nec  illic  inventi.  Romae  nocturnus  terror  ita  ex  somno 
trepidam  repente  civitatem  excivit , ut  Capitolium  atque 
arx  , moeniaque  et  portae , plena  armatorum  fuerint : 
et  quum  concursatum  conclamatumque  ad  arma  omnibus 


Uinnized  by'GOOyI 


LIB.  VIII.  CAP.  XXXVII.  XXXVIII.  443 

locis  esset , prima  luce  nec  auctor  , nec  causa  terroris 
comparuit.  Eodem  anno  do  Tusculanis  Flavia  rogatione 
populi  fuit  iudicium.  M.  Flavius  tribunus  plebis  tulit  ud 
populum , ut  in  Tusculanos  animadverteretur,  quorum 
eorum  ope  ac  consilio  Veliterni  Privernatesque  populo 
romano  bellum  fecissent.  Populus  tusculanus  cum  con- 
iugibus  ac  liberis  Romam  venit.  Ea  multitudo , veste 
mutata , et  specie  reorum  , tribus  circumit  , genibus  se 
omnium  advolvens.  Plus  itaque  misericordia  ad  poenae 
veniam  impetrandam,  quam  causa  ad  crimen  purgandum 
valuit.  Tribus  omnes,  praeter  Polliam,  antiquarunt  le- 
gem. Polliae  sententia  fuit,  puberes  verberatos  necari, 
coniuges  liberosque  sub  corona  lege  belli  venire  : me- 
moriamque eius  irae  Tusculanis  in  poenae  tam  atrocis 
auctores  mansisse  ad  patrum  aetatem  constat,  nec  quem- 
quam ferme  ex  PoHia  tribu  candidatum  Papiriam  ferre 
solitum. 

XXXVIII.  Insequenti  anno  , Q.  Fabio,  L.  Fulvio  con- 
sulibus , A.  Cornelius  Arvina  dictator  et  M.  Fabius  Am- 
bustus magister  equitum  , metu  gravioris  in  Samnio 
belli,  (conducta  enim  pretio  a finitimis  iuventus  dice- 
batur) intentiore  delectu  habito,  egregfum  exercitum 
adversus  Samnites  duxerunt.  Castra  in  hostico  incuriose 
ita  posita  , tanquam  procul  abesset  hostis  : quum  subito 
advenere  Samnitium  legiones  tanta  ferocia  , ut  vallum 
usque  ad  stationem  romanam  inferrent.  Nox  iam  appe- 
tebat : id  prohibuit  munimenta  adoriri : nec  dissimu- 
labant , orta  luce  postero  die  facturos.  Dictator  , ubi 
propiorem  spe  dimicationem  vidit , ne  militum  virtuti 
damno  locus  esset,  ignibus  crebris  relictis,  qui  conspec- 
tum hostium  frustrarentur , silentio  legiones  educit : nec 
tamen  fallere  propter  propinquitatem  castrorum  potuit. 
Eques  extemplo  insecutus  ita  institit  agmini , ut  donec 
lucesceret  , proelio  abstineret.  Ne  pedestres  quidem 
copiae  ante  lucem  castris  egressae.  Eques  , luce  de- 
mum ausus  incursare  in  hostem,  carpendo  novissimos  , 
premendoque  iniquis  ad  transitum  locis  , agmen  deti- 
nuit. Interim  pedes  equitem  assecutus ; et  totis  iam 
copiis  Samnis  urgebat.  Tum  dictator , postquam  sine 
magno  incommodo  progredi  non  poterat,  eum  ipsum, 

in  quo  constiterat,  locum  castris  dimetari  iussit.  Id  vero, 
circumfuso  undique  equitatu  , ut  vallum  peteretur , 
opusque  inciperet,  fieri  non  poterat.  Itaque,  ubi  neque 
eundi  , neque  manendi  copiam  esse  videt,  instruit  aciem, 
impedimentis  ex  agmine  remotis.  Instruunt  contra  et 
hostes  et  animis  et  viribus  pares.  Auxerat  id  maxime 
animos  quod  ignari  , loco  iniquo,  non  hosti  , cessam  , 
velut  fugientes  ac  territos  terribiles  ipsi  secuti  fuerant. 
Id  aliquamdiu  aequavit  pugnam  , iam  pridem  desueto 
Samnite  clamorem  romani  exercitus  pati.  At,  hercule, 
illo  die  ab  hora  diei  tertia  ad  octavam  ita  anceps  dici- 
tur certamen  stetisse  , ut  neque  clamor  , ut  primo  semel 
concursu  est  sublatus,  iteratus  sit;  neque  signa  promota 
loco,  retrove  recepta;  neque  recursum  ab  ulla  sit  parte. 
In  suo  quisque  gradu  obnisi  , urgentes  scutis,  sine  re- 
spiratione ac  respectu  pugnabant.  Fremitus  aequalis  , 
tenorque  idem  pugnae  in  defatigationem  ultimam  aut 
noctem  spectabat.  Iam  viris  vires  , iam  ferro  sua  vis  , 
iam  consilia  ducibus  deerant:  quum  subito  Samnitium 
equites,  quum,  turma  una  longius  provecta,  accepissent 
impedimenta  Romanorum  procul  ab  armatis  sine  prae- 
sidio , sine  munimento  stare , aviditate  praedae  impe- 
tum faciunt.  Quod  ubi  dictatori  trepidus  nuntius  attulit ; 
Sine  modo,  inquit , sesc  praeda  praepediant.  Alii  deinde 
super  alios  , diripi  passim  ferrique  fortunas  militum  , 
vociferabantur.  Tum  magistro  equitum  accito,  Vides  tu, 
inquit  , M.  Fabi , ab  hostium  equite  omissam  pugnam  1 
haerent  impediti  impedimentis  nostris.  Aggredere,  quod  inter 
praedandum  omni  multitudini  evenit,  dissipatos  : raros  equis 
imidentes , raros  , quibus  ferrum  in  manu  sit , invenies  : 
equosque  dum  praeda  onerant , caede  inermes , cruentam- 
que  illis  praedam  redde.  Mihi  legiones  peditumque  pugna 
curae  erunt : penes  te  equestre  sit  decus. 

XXXIX.  Equitum  acies, qualis  quae  esse  instructissima 
potest,  invecta  in  dissipatos  iropeditosque  hostes,  caede 
omnia  replet.  Inter  sarcinas  omissas  repente  obiacentes 
pedibus  fugientium  consternatorumque  equorum , neque 
pugnae  , neque  fugae  satis  potentes , caeduntur.  Tum  , 
deleto  prope  equitatu  hostium  , M.  Fabius,  circumduc- 
tis paullulum  alis  , ab  tergo  pedestrem  aciem  adoritur. 

Clamor  inde  novus  accidens  et  Samnitium  terruit  animos; 
et  dictator,  ubi  respectantes  hostium  antesignanos,  tur- 
bataque  signa,  et  fluctuantem  aciem  vidit,  tum  appellare, 
tum  adhortari  milites,  tribunos  principesque  ordinum 
nominatim  ad  iterandam  seeum  pugnam  vocare.  Novato 
clamore,  signa  inferuntur  : et,  quicquid  progrediebantur, 
magis  magisque  turbatos  hostes  cernebant.  Eques  ipse 
iam  primis  erat  in  conspectu  : et  Cornelius , respiciens 
ad  manipulos  militum  , quod  manu  , quod  voce  poterat, 
monstrabat,  vexilla  se  suorum  parmasque  cernere  equi- 
tum. Quod  ubi  auditum  simulque  visum  est , adeo  re- 
pente laboris,  per  diem  paene  totum  tolerati,  vulne- 
rumque obliti  sunt,  ut  haud  secus,  quam  si  tum  integri 
e castris  signum  pugnae  accepissent,  concitaverint  se  in 
hostem.  Nec  ultra  Samnis  tolerare  terrorem  equitum  , 
peditumque  vim  potuit:  partim  in  medio  caesi , partim 
in  fugam  dissipati  sunt.  Pedes  restantes  ac  circumventos 
cecidit : ab  equite  fugientium  strages  est  facta ; inter 
quos  et  ipse  imperator  cecidit.  Hoc  demum  proelium 
Samnitium  res  ita  infregit,  ut  omnibus  conciliis  freme- 
rent , minime  id  quidem  mirum  esse  , si  impio  bello  , et 
contra  foedus  suscepto  , infestioribus  merito  diis  quam  ho- 
minibus , nihil  prospere  agerent.  Expiandum  id  bellum  ma- 
gna mercede , luendumquc  esse.  Jd  referre  tantum  , utrum 
supplicia  noxio  paucorum  , an  omnium  innoxio  praebeant 
sanguine : audebantquo  iam  quidam  nominare  auctores 
armorum.  Unum  maxime  nomen  per  consensum  cla- 
mantium Brutuli  Papii  exaudiebatur.  Vir  nobilis  potens- 
que  erat , haud  dubio  proximarum  induciarum  ruptor. 
De  eo  coacti  referre  praetores  decretum  fecerunt , Ut 
Brutulus  Papius  Romanis  dederetur , et  cum  eo  praeda 
omnis  romana  , captivique  ut  Romam  mitterentur  , quae- 
que res  per  feciales  ex  foedere  repetitae  essent , secundum 
tus  fasque  restituerentur.  Feciales  Romam,  ut  censuerunt, 
missi , et  corpus  Brutuli  exanime  : ipse  morte  voluntaria 
ignominiae  se  ac  supplicio  subtraxit.  Placuit  cum  cor- 
pore bona  quoque  eius  dedi.  Nihil  tamen  earum  rerum , 
praeter  captivos , ac  si  qua  cognita  ex  praeda  sunt,  ac- 
ceptum est : ceterarum  rerum  irrita  fuit  deditio.  Dicta- 
tor ex  senatusconsulto  triumphavit. 

XL.  Hoc  bellum  a consulibus  bellatum,  quidam  auc- 
tores sunt,  eosque  de  Samnitibus  triumphasse:  Fabium 
etiam  in  Apuliam  processisse  , atque  inde  magnas  prae- 
das egisse.  Nec  discrepat , quin  dictator  eo  anno  A.  Cor- 
nelius fuerit : id  ambigitur  belline  gerendi  causa  crea- 
tus sit , an  ut  esset  qui  ludis  romanis,  quia  L.  Plautius 
praetor  gravi  morbo  forte  implicitus  erat , signum  mit- 
tendis tjuadrigis  daret ; functusque  eo  haud  sane  me- 
morandi imperii  ministerio,  se  dictatura  abdicaret  : nec 
facile  est , aut  rem  rei  , aut  auctorem  auctori  praeferre. 
Vitiatam  memoriam  funebribus  laudibus  reor,  falsisque 
imaginum  titulis  , dum  familia  ad  se  quaeque  famam 
rerum  gestarum  honorumque  fallente  mendacio  trahunt. 
Inde  certe  et  singulorum  gesta  et  publica  monumenta 
rerum  confusa.  Nec  quisquam  aequalis  temporibus  illis 
scriptor  exstat , quo  satis  certo  auctore  stetur. 

T.  Ucturius  et  Sp.  Postumius  apud  caudinas  furcas,  di- 
ducto in  locum  arctum  exercitu,  Ijuum  nulla  spes  evadendi 
esset,  foedere  cum  Samnitibus  facto,  et  sexcentis  equitibus 
romanis  obsidibus  datis,  ita  exercitum  abduxerunt,  ut  om- 
nes sub  iugum  mitterentur.  lidemque,  auctore  Sp.  Postu- 
mio consule,  qui  in  senatu  suaserat,  ut  eorum  deditione, 
quorum  culpa  tam  deforme  foedus  ictum  erat,  publica  fi- 
des liberaretur,  cum  duobus  tribunis  plebis  et  omnibus, 
qui  foedus  spoponderant,  dediti  Samnitibus,  non  sunt  re- 
cepti ; nec  multo  post  fusis  a Papirio  Cursore  Samnitibus 
et  sub  iugum  missis  , receptisque  sexcentis  equitibus  roma- 
nis, qui  obsides  dati  erant,  pudor  prioris  jlagilii  abolitus 
est.  Tribus  duae  adicctae  sunt,  Ufentina  et  Falerina.  Suessa 
et  Pontiae  coloniae  deductae  sunt.  Ap.  Claudius  censor 
aquam  perduxit ; viam  stravit,  quae  Appia  vocata  est ; 
libertinorum  filios  in  senatum  legit.  Ideoque,  quoniam  is 
ordo  videbatur  inquinatus  indignis,  sequentis  anni  consu- 
les in  senatu  legendo  observaverunt,  quemadmodum  ante 
per  proximos  censores  observatum  fuerat.  Res  praeterea 
contra  Apulos,  Etruscos,  Umbros,  Marsos,  Pelignos,  Ae- 
quos et  Samnites,  quibus  foedus  erat  restitutum,  prospere 
gestas  continet.  Flavius  scriba,  libertino  patre  natus,  aedi- 
lis curulis  fuit  per  forensem  factionem  creatus : quae  quum 
comitia  et  campum  turbaret,  et  in  iis  propter  nimias  vires 
dominaretur,  a Q.  Fabio  censore  in  quatuor  tribus  redacta 
est,  quas  urbanas  appellavit.  Eaque  res  Fabio  Maximo 
nomen  dedit.  In  hoc  (Uro  mentio  Alexandri  Magni,  gui 
temporibus  Itis  fuit;  et,  aestimatis  populi  romani  viribus , 
quae  tunc  erant,  collinitur,  si  Alexander  in  Italiam  tra- 
lecissct,  non  tam  facilem  ei  victoriam  de  populo  romano 
fore,  quam  de  iis  gentibus,  quas  ad  Orientem  impeiio  suo 
subiccerat. 

Sequitur  hunc  annum  nobilis  clade  romana  caudina 
pax,  T.  Velurio  Calvino,  Sp.  Postumio  consulibus.  Sam- 
nites eo  anno  imperatorem  C.  Pontium  , Herennii  fi- 
lium, habuerunt,  patre  longe  prudcntissimo  natum , pri- 
mum ipsum  bellatorem  ducemquc.  Is,  ubi  legati,  qui  ad 
dedendas  res  missi  erant , pace  infecta  redierunt , Ne 
nihil  actum,  fnquit,  hac  legatione  censeatis  , expiatum  est, 
quidquid  ex  foedere  rupto  irarum  in  nos  coelestium  fuit. 
Satis  scio  , quibuscumque  diis  cordi  fuit , subigi  nos  aa  ne- 
cessitatem dedendi  res  , quae  a nobis  ex  foedere  repetitae 
fuerant,  iis  non  fuisse  cordi  tam  superbe  ab  Romanis  foe- 
deris expiationem  spretam.  Quid  enim  ultra  fieri  ad  pla- 
candos deos  mitigandosque  homines  potuit , quam  quod  nos 
fecimus?  Res  hostium  in  praeda  captas,  quae  belli  iure 
nostrae  videbantur  , remisimus  : auctores  belli , quia  vivos 
non  potuimus , perfunctos  iam  fato  dedidimus : bona  eo- 
rum , ne  quid  ex  contagione  noxae  remaneret  penes  nos , 
Romam  portavimus.  Quid  ultra  tibi,  Romane,  quid  foederi, 
quid  diis  aibitris  foederis  debeo  ? Quem  tibi  tuarum  ira- 
rum , quem  meorum  suppliciorum  iudicem  feram  ? Nemi- 
nem, neque  populum,  neque  privatum , fugio.  Quod  si  nihil 
eum  potentiore  itiris  humani  relinquitur  inopi , at  ego  ad 
deos  vindices  intolerandae  superbiae  confugiam  ; et  preca- 
bor , ut  iras  suas  vertant  in  eos , quibus  non  suae  redditae 
res  , non  alienae  accumulatae  satis  sint  ; quorum  saevitiam 
nm  mors  noxiorum , non  deditio  exanimatorum  corporum, 
non  bima  sequentia  domini  deditionem  exsatient ; placari 
qui  nequeant , nisi  hauriendum  sanguinem  laniandaque  vi- 
scera nostra  praebuerimus.  Justum  est  bellum  , Samnites , 
quibus  necessarium  ; et  pia  arma  , quibus  nulla  nisi  in  ar- 
mis relinquitur  sj)Cs.  Proinde , quum  rerum  humanarum 
maximum  momentum  sit. , quam  propitiis  rem , quam  ad- 
versis agant  diis  , pro  certo  habete  , priora  bella  adversus 
deos  magis  quam  homines  , gessisse  ; hoc  , quod  instatj  du- 
cibus ipsis. diis  gesturos. 

II.  Haec  , non  laeta  magis  quam  vera  , vaticinatus  , 
exercitu  educto  , circa  Caudium  castra,  quam  potest  oc- 
cultissime locat:  inde  ad  Calatiam,  ubi  iam  consules  ro- 
manos  castraque  esse  audiebat , milites  decem  pastorum 
habitu  mittit:  pecoraque  diversos,  alium  alibi,  haud 
procul  romanis  pascere  iubet  praesidiis  : ubi  inciderint 
in  praedatores  , ut  idem  omnibus  sermo  constet  , legio- 
nes Samnitium  in  Apulia  esse , Luceriam  omnibus  copiis 
circumsedere : nec  procul  abesse , quin  vi  capiant.  Iam  is 
etiam  rumor  ante  do  industria  vulgatus  venerat  ad  Ro- 
manos ; sed  Rdem  auxere  captivi  , eo  maxime  , quod 
sermo  inter  omnes  congruebat.  Haud  erat  dubium,  quin 
Lucerinis  opem  Romanus  ferret,  bonis  ac  fidelibus  sociis; 
simul  ne  Apulia  omnis  ad  praesentem  terrorem  defice- 
ret : ea  modo  , qua  irent , consultatio  fuit.  Duae  ad  Lu- 
ceriam ferebant  viae  ; altera  praeter  oram  superi  maris 
patens  apertaque,  sed,  quanto  tutior  , tanto  fere  longior  ; 
altera  per  furculas  caudinas  brevior.  Sed  ita  natus  locus 
est.  Saltus  duo  alti  angusti  silvosique  sunt , montibus 
circa  perpetuis  inter  se  iuncti  : iacet  inter  cos  satis  pa- 
tens clausus  in  medio  campus  , herbidus  aquosusque,  per 
quem  medium  iter  est.  Sed  ante  , quam  venias  ad  eum, 
intrandae  primae  angustiae  sunt : et  aut  eadem  , qua 
te  insinuaveris , retro  via  repetenda  , aut , si  ire  pono 
pergas , per  alium  saltum  arctiorem  impedilioremque 
evadendum.  In  eum  campum  via  alia  per  cavam  rupem, 
Romani,  demisso  agmine,  quum  ad  alias  angustias  pro- 
tinus pergerent , septas  deiectu  arborum  saxorumque 
ingentium  obiacentem  molem  invenere.  Quum  fraus  ho- 
stilis apparuisset , praesidium  etiam  in  summo  saltu 
conspicitur.  Citati  inde  retro  qua  venerant  pergunt  re- 
petere viam.  Eam  quoque  clausam  sua  obice  armisque 
inveniunt.  Sistunt  inde  gradum  sino  ullius  imperio;  slu- 
porque  omnium  animos,  ac  vclut  torpor  quidam  inso- 
litus membra  tenet : intuentesque  alii  alios , quum  al- 
terum quisque  compotem  magis  mentis  ac  consilii  duce- 
rent , diu  immobiles  silent.  Deinde  ubi  praetoria  consu- 
lum erigi  videre,  et  expedire  quosdam  utilia  operi  , 
quanquam  ludibrio  fore  munientes , perditis  rebus  ac 
spe  omni  adempta,  cernebant;  tamen,  ne  culpam  malis 

adderent  , pro  se  quisque  , nec  hortante  ullo  nec  impe- 
rante ad  muniendum  versi , castra  propter  aquam  vallo 
circumdant ; sua  ipsi  opera  laboremque  irritum  , prae- 
terquam quod  hostes  superbe  increpanant , cum  mise- 
rabili confessione  eludentes.  Ad  consules  moestos  , ne 
advocantes  quidem  in  consilium,  quando  nec  consilio  nec 
auxilio  locus  esset  , sua  sponte  legati  ac  tribuni  conve- 
niunt: militesque  ad  praetorium  versi,  opem,  quam  vix 
dii  immortales  ferre  poterant , ab  ducibus  exposcunt. 

III.  Querentes  magis  quam  consultantes,  nox  oppressit, 
quum  pro  ingenio  quisque  fremerent : alius,  per  obices 
viarum  ; alius  , per  adversa  montium,  per  silvas,  qua  ferri 
arma  poterunt , eamus.  Modo  ad  hostem  pervenire  liceat  , 
quem  per  annos  tam  prope  triginta  vincimus  ; omnia  aequa 
et  plana  erunt  Romano , in  perfidum  Simnitem  pugnanti; 
alius,  quo  , aut  qua  eamus?  Sum  montes  moliri  sede  sua 
paramus  ? Dum  haec  imminebunt  iuga  , qua  tu  ad  hostem 
venies  ? Armati , inermes  , fortes  , ignavi , pariter  omnes 
capti  atque  victi  sumus.  Ne  ferrum  quidem  ad  bene  mo- 
nendum oblaturus  est  hostis : sedens  bellum  conficiet.  His 
in  vicem  sermonibus  , qua  cibi , qua  quietis  immemor, 
nox  traducta  est.  Ne  Samnitibus  quidem  consilium  in 
tam  laetis  suppetebat  rebus.  Itaque  universi  Herennium 
Pontium  patrem  imperatoris  per  literas  consulendum 
censent,  lam  is  gravis  annis  non  militaribus  solum,  sed 
civilibus  quoque  , abscesserat  muneribus  : in  corpore 
tamen  affecto  vigebat  vis  animi  consiliique.  Is  , ubi  ac- 
cepit, ad  furculas  caudinas  inter  duos  saltus  clausos  esse 
exercitus  romanos  , consultus  ab  nuntio  filii , censuit , 
omnes  inde  quam  primum  inviolatos  dimittendos.  Quae 
ubi  spreta  sententia  est , iterumque , eodem  remeante 
nuntio  , consulebatur  , censuit  , ad  unum,  omnes  inter- 
ficiendos. Quae  ubi  tam  discordia  inter  se  , velut  ex 
ancipili  oraculo  , responsa  data  sunt ; quanquam  filius 
ipse  in  primis  iam  animum  quoque  patris  consenuisse 
in  affecto  corpore  rebatur,  tamen  consensu  omnium  vic- 
tus est,  ut  ipsum  in  consilium  acciret.  Nec  gravatus 
senex  plaustro  in  castra  dicitur  advectus,  vocatusque  in 
consilium  ita  ferine  locutus  esse,  ut  nihil  sententiae  suae 
mutaret ; causas  tantum  adiiceret : Priore  se  consilio,  quod 

optimum  duceret , cum  potentissimo  populo  per  ingens  bene- 
ficium, perpetuam  firmare  pacem  amicitiamque : altem 
consilio  in  multas  aetates , quibus , amissis  duobus  exerci- 
tibus , haud  facile  receptura  vires  romana  res  esset,  bellum 
differre  : tertium  nullum  consilium  esse.  Quum  filius  alii- 
fiue  principes  percunctando  exsequerentur  , Quid  si  me- 
dia via  consilii  caperetur  ; ut  et  dimitterentur  incolumes  , 
et  leges  iis  iure  belli  victis  imponerentur  ? Ista  quidem 
sententia,  inquit,  ea  est,  quae  neque  amicos  parat,  ne- 
que inimicos  tollit.  Servate  modo  , quos  ignominia  irrita- 
veritis. Ea  est  romana  gens  ^ quae  victa  quiescere  nesciat. 
Vivet  semper  in  pectoribus  illorum  , quidquid  istuc  prae- 
sens necessitas  inusserit ; neque  eos  ante  multiplices  poenas 
expetitas  a vobis  quiescere  sinet. 

IV.  Neutra  sententia  accepta , Herennius  domum  e 
castris  est  avectus.  Et  in  castris  romanis  quum  frustra 
multi  conatus  ad  erumpendum  capti  essent  , et  iam 
omnium  rerum  inopia  esset ; victi  necessitate  legatos 
mittunt,  qui  primum  pacem  nequam  peterent:  si  pacem 
non  impetrarent,  uti  provocarent  ad  pugnam.  Tum  Pon- 
tius, debellatum  esse,  respondit:  et  quoniam  ne  victi  qui- 
dem ac  capti  fortunam  fateri  scirent , inermes  cum  singulis 
vestimentis  sub  iugum  missurum  : alias  conditiones  pacis 
aequas  victis  ac  victoribus  fore ; si  agro  Samnitium  de- 
cederetur , coloniae  abducerentur , suis  deinde  legibus  Ro- 
manum ac  Samnitem  aequo  foedere  victurum.  His  condi- 
tionibus paratum  se  esse  foedus  cum  consulibus  ferire  : si 
quid  earum  displiceat ,.  legatos  redire  ad  se  vetuit.  Haec 
quum  legatio  renuntiaretur , tantus  gemitas  omnium 
subito  exortus  est , tantaque  moestitia  incessit  , ut  non 
gravius  accepturi  viderentur  , si  nuntiaretur  , omnibus 
eo  loco  mortem  oppetendam  esse.  Quum  diu  silentium 
fuisset , nec  consules  aut  pro  foedere  tam  turpi  , aut 
contra  foedus  tam  necessarium  hiscere  possent  , tum 
L.  Lentulus  , qui  tum  princeps  legatorum  virtute  atque 
honoribus  erat,  Patrem  meum,  inquit,  consules , saepe 
audivi  memorantem,  se  in  Capitolio  unum  non  fuisse  auc- 
torem senatui  redimendae  auro  a Gallis  civitatis  , quando 
nec  fossa  valloque  ab  ignavissimo  ad  opera  ac  muniendum 
hoste  clausi  essent ; et  erumpere  si  non  sine  periculo  magno, 

tamen  sine  certa  pernicie  possent.  Quod  si,  ut  illis  decur- 
rere ex  Capitolio  armatis  in  hostem  licuit , ( quo  saepe 
modo  obsessi  in  obsidentes  erupeiunt ) ita  nobis  aequo  aut 
iniquo  loco  dimicandi  tantummodo  cum  hoste  copia  esset, 
non  mihi  paterni  animi  Moles  in'  consilio  dando  deesset. 
Equidem  mortem  pro  patria  praeclaram  esse  fateor : et  me 
vel  devovefe  pro  populo  romano  legionibusque , vel  in  me- 
dios me  immittere  hostes  paratus  sum.  Sed  hic  patriam  vi- 
deo , hic  quicquul  romanarum  legionum  est : quae , nisi 
pro  se  ipsis  ad  mortem  ruere  volunt,  quid  habent,  quod 
morte  sua  servent  ? Tecta  urbis  , dicat  aliquis  , et  moenia, 
et  eam  turbam,  a qua  urbs  incolitur.  Imo , kercule , pro- 
duntur ea  omnia  , deleto  hoc  exercitu  , non  servantur.  Quis 
enim  ea  tuebitur  ? Imbellis  videlioel  atque  inermis  multi- 
tudo. Tam , hercule  , quam  a Gallorum  impetu  defendit. 
An  a Veiis  exercitum  Camillumque  ducem  implorabunt  ? 
Hic  omnes  spes  opesque  sunt , quas  servando  patriam  ser- 
vamus : dedendo  ad  necem  patriam  deserimus  ac  prodimus. 
At  foeda  atque  ignominiosa  deditio  est.  Sed  ea  caritas  pa- 
triae est , ut  tam  ignominia  eam , quam  morte  nostra  , si 
opus  sit , servemus.  Subeatur  ergo  ista , quantacunque  est, 
indignitas ; et  pareatur  necessitati , quam  ne  dii  quidem 
superant.  Ite , consules  , redimite  armis  civitatem  , quam 
auro  maiores  vestri  redemerunt 

V.  Consules  profecti  ad  Pontium  in  colloquium,  quum 
de  foedere  victor  agitaret , negarunt,  iniussu  populi  foe- 
dus fieri  qiosso  : nec  sine  fecialibus  caerimoniaque  alia 
solemni.  itaque  non  , ut  vulgo  credunt , Claudiusque 
etiam  scribit , foedere  pax^  Caudina,  sed  per  spousiouem 
facta  est.  Quid  enim  aut.  sponsoribus  in  foedere  opus 
esset , aut  obsidibus  , ubi  precatione  res  transigitur  : 
Per  quem  populum  fiat , quo  minus  legibus  dictis  stetur , 
ut  eum  ita  lupiter  feriat , quemadmodum  a fecialibus  por- 
cus feriatur.  Spoponderunt  consules,  legati,  quaestores, 
tribuni  militum;  nominaque  omnium,  qui  spoponderunt, 
exstant : ubi  , si  ex  foedere  acta  res  esset,  praeterquam 
duorum  fecialium  , non  exstarent.  Et  propter  necessa- 
riam foederis  dilationem  obsides  etiam  sexcenti  equites 
imperati,  qui  capite  luerent  si  pacto  non  staretur.  Tem- 
pus inde  statutum  tradendis  obsidibus  exercituque  inermi 

mittendo.  Redintegravit  luctum  in  castris  consutum  ad- 
ventus, ut  vix  ab  iis  abstinerent  manus,  quorum  te- 
meritate in  eum  locum  deducti  essent;  quorum  ignavia 
foedius  inde  , quam  venissent,  abituri.  Ilius  non  ducem 
locorum,  non  exploratorem  fuisse  : belluarum  modo  caecos 
in  foveam  missos.  Alii  alios  intueri , contemplari  arma 
mox  tradenda,  et  inermes  futuras  dextras,  obnoxiaque 
corpora  hosti:  proponere  sibimet  ipsi  ante  oculos  iugum 
hostile  , et  ludibria  victoris  , et  vultus  superbos,  et  per 
armatos  inermium  iter:  inde  foedi  agminis  miserabilem 
viam,  per  sociorum  urbes  reditum  in  patriam  ad  parentes, 
quo  saepe  ipsi  maioresque  eorum  triumphantes  venissent. 
Se  solos  sine  vulnere , sine  ferro  , sine  acie  victos : sibi  non 
stringere  licuisse  gladios,  non  manum  cum  hoste  conferre: 
sibi  ncquicquam  arma , nequicquam  vires , ncquicguam 
animos  datos.  Haec  frementibus  hora  fatalis  ignominiae 
advenit , omnia  tristiora  experiundo  factura,  quam  quae 
praeceperant  animis,  lam  primum  cum  singulis  vesti- 
mentis inermes  extra  vallum  exire  iussi,  et  primi  tra- 
diti obsides , atque  in  custodiam  abducti.-  Tum  a consu- 
libus abire  lictores  iussi  paludamentaque  detracta;  tan- 
tam inter  ipsos,  qui  , paullo  ante  eos  exsecrantes  , de- 
dendos lacerandosque  censuerant , miserationem  fecit , 
ut  suae  quisque  conditionis  oblitus,,  ab  illa  deformatione 
tantae  maiestalis  , velut  ab  nefando  spectaculo  , averte- 
ret oculos.  ; . ' - 

VI.  Primi  consules  prope  seminudi  sub  iugum  missi : 
tum  , ut  quisque  gradu  proximus  erat,  ita  ignominiae 
obiectus  : tum  deinceps  singulae  legiones.  Circumstabant 
armati  hostes  exprobrantes  eludentesque  : gladii  etiam 
plerisque  intentati:  et  vulnerati  quidam  necatique  , si 
vultus  eornm  indignitate  rerum  acrior  victorem  offen- 
disset. Ita  traducti  sub  iugUm  , et , quod  paene  gravius 
erat , per  hostium  oculos.  Quum  e saltu  evasissent,  etsi, 
velut  ab  inferis  extracti,  tura  primum  lucem  adspicere 
visi  sunt , tamen  ipsa  lux  ita  deforme  intuentibus  ag- 
men omni  morte  tristior  fuit.  Itaque  , quum  ante  noctem 
Capuam  pervenire  possent , incerti  de  fide  sociorum,  et 
quod  pudor  praepediebat , circa  viam  haud  procul  Capua 
omnium  egeni  corpora  humi  prostraverunt.  Quod  ubi 

est  Capuam  nuntiatum  , evicit  miseratio  iusta  sociorum 
superbiam  ingenitam  Campanis.  Confestim  insignia  sua 
consulibus,  fasces,  lictores,  arma,  equos,  vestimenta, 
commeatus  militibus  benigne  mittunt ; et  venientibus 
Capuam  cunctus  senatus  populusqpe  obviam  egressi , 
iustis  omnibus  hospitalibus  , privatisque  et  publicis  fun- 
guntur officiis.  Neque  illis  sociorum  comitas  vultusque 
benigni , et  alloquia  non  modo  sermonem  elicere , sed 
ne  , ut  oculos  quidem  attollerent,  aut  consolantes  amicos 
contra  intuerentur , efficere  poterant.  Adeo  super  moe- 
rorem pudor  quidam  fugere  colloquia  et  coetus  homi- 
num cogebat.  Postero  die  quum  iuvenes  nobiles  , missi 
a Capua , ut. proficiscentes  ad  finem  campanum  prose- 
querentur , revertissent ,.  vocatique  in  -curiam  percunc- 
tantibus  maioribus  natu,  multo  sibi  moestiores  et  abiec- 
tioris  animi  visos  , referrent ; adeo  silens  ac  prope  mutum 
agmen  incessisse : iacere  indolem  illam  romanam , ablatos- 
que  cum  armis  animos.  Non  reddere  salutem  , non  salu- 
tantibus dare  responsum  , non  hiscere  quemquam  prae  metu 
potuisse  , tanquam  ferentibus  adhuc  cervicibus  iugum  , sub 
quo  emissi  essent.  ■ Habere  Samnites  victoriam,  non  prae- 
claram solum  , sed  etiam  perpetuam.  Cepisse  enim  eos  non 
Romam  , sicut  ante  Gallos , sed , quod  multo  bellicosius 
fuerit , romanam  virtptem  ferociamque.  r 

VII.  Quum  haec  dicerentur  auairenturque , et  deplo- 
ratum paene  romanum  nomen  in  concilio  sociorum  fi- 
delium esset ; dicitur  Ofilius  Galavius  Ovii  filius,  clarus 
genere  factisque  , tum  etiam  aetate  verendus  , longe  ali- 
ter se  habere  rem  dixisse  : Silentium  illud  obstinatum  , 
fixosque  in  terram  oculos  , et  surdas  ad  omnia  solatia  au- 
res, et  pudorem  intuendae  lucis , ingentem  molem  irarum 
ex  alto  animo  cientis  indicia  esse : aut  romana  se  ignorare 
ingenia , aut  silentium  illud  Samnitibus  flebiles  brevi  cla- 
mores gemitusque  excitaturum  ; caudinaeque  pacis  aliquanto 
Samnitibus , quam  Romanis  tristiorem  memoriam  fore.  Quippe 
suos  quemque  eorum  animos  habiturum,  ubicumque  con- 

C essuri  sint : saltus  caudinos  non  ubique  Samnitibus  fore. 

m Romae  etiam  sua  infamis  clades  erat.  Obsessos 
primum  audierant:  tristior  deinde  ignominiosae  pacis 
magis,  quam  periculi,  nuntius  fuit.  Ad  famam  obsidio- 

nis  delectus  haberi  coeptus  erat : dimissus  deinde  auxi- 
liorum apparatus,  postquam  deditionem  tam  foede  fac- 
tam acceperunt : extemploque  sine  ulla  publica  aucto- 
ritate consensum  in  omnem  formam  luctus  est.  Tabernae 
circa  forum  clausae  , iustitiumque  in  foro  sua  sponte 
coeptum  prius,  quam  indictum:  lati  clavi,  annuli  aurei 
positi  ; paene  moestior  exercitu  ipso  civitas  esse  : nec 
ducibus  solum  atque  auctoribus  sponsoribusque  pacis 
irasci , sed  innoxios  etiam  milites  odisse,  et  negare  urbe 
tectisve  accipiendos.  Quam  concitationem  animorum  fre- 
git adventus  exercitus , etiam  iratis  miserabilis.  Non 
enim  tanquam  in  patriam  revertentes  ex  insperato  in- 
columes , sed  captorum  habitu  vultuque  ingressi  sero  in 
urbem  , ita  se  in  suis  quisque  tectis  abdiderunt,  ut  po- 
stero atque  insequentibus  diebus  nemo  eorum  forum  aut 
publicum  aspicere  vellet.  Consules  in  privato  abditi  ni- 
hil pro  magistratu  agere,  nisi  quod  expressum  senatus- 
consulto est , ut  dictatorem  dicerent  comitiorum  causa. 
Q.  Fabium  Ambustum  dixerunt  , et  P.  Aelium  Paetum 
magistrum  equitum:  quibus  vitio  creatis,  suffecti  M.  Ae- 
milius Papus  dictator,  L.  Valerius  Flaccus  magister  equi- 
tum. Nec  per  eos  comitia  habita:  et,  quia  taedebat  po- 
pulum omnium  magistratuum  cius  anni  , res  ad  inter- 
regnum rediit.  Interreges  Q.  Fabius  Maximus,  M.  Va- 
lerius Corvus.  Is  consules  creavit  Q.  Publilium  Philo- 
nem et  L.  Papirium  Cursorem  iterum,  haud  dubio  con- 
sensu civitatis,  quod  nulli  ea  tempestate  duces  clariores 
essent.  _ , . , 

VIII.  Quo  creati  sunt  die,  eo  (sic  enim  placuerat  patri- 
bus ) magistratum  inierunt,  solemnibusque  senatuscon- 
sultis perfectis,  de  pace  caudina  retulerunt.  Et  Publilius, 
penes  quem  fasces  erant,  Dic  Sp.  Postumi,  inquit.  Qui 
ubi  surrexit,  eodem  illo  vultu,  quo  sub  iugum  missus 
erat , Haud  sum  ignarus  , inquit , consules  , ignominiae  , 
non  honoris  causa  me  primum  excitatum  iussumque  dicere, 
non  tanquam  senatorem,  sed  tanquam  reum  qua  infelicis 
belli  , qua  ignominiosae  pacis.  Ego  tamen  , quando  neque 
de  noxa  nostra  neque  de  poena  retulistis  , omissa  defensione, 
quae  non  difficillima  esset  apud  haud  ignaros  fortunarum 
humanarum  necessitatumque , sententiam  de  eo  , de  quo  re- 

tu  lutis , paucis  peragam  : quae  sententia  testis  erit,  mihine, 
an  legionibus  vestris  pepercerim , quum  me  seu  turpi  seu 
necessaria  sponsione  obstrinxi  Qua  tamen,  quando  miussu 
populi  facta  est , jion  tenetur  populus  romanus  ; nec  quic- 
qiiam  ex  ea  , praeterquam  corpora  nostra  debentur  Samni- 
tibus. Dedamur  per  feciales  nudi  vinctique : exsolvamus  reli- 
gione populum  , si  qua  obligavimus  ; ne  quid  divini  huma- 
nive  obstet  , quo  minus  iustum  piumque  de  integro  ineatur 
bellum.  Interea  consules  exercitum  scribere,  armare , educere 
placet;  nec  prius  ingredi  hostium  fines,  quam  omnia  iusla 
in  deditionem  nostram  perfecta  erunt.  Io.v , dii  immortales, 
precor  quaesoque,  si  vobis  non  fuit  cordi,  Sp.  Postumium,  T. 
Veturium  consules  cum  Samnitibus  prospere  bellum  gerere; 
at  vos  satis  habeatis  vidisse  nos  sub  iugum  missos r vidisse 
sponsione  infami  obligatos  , videre  nudos  vinctosque  hostibus 
deditos  , omnem  iram  hostium  nostris  capitibus  excipientes. 
Novos  consules,  legionesque  romanas  ita  cum  Samnite  ge- 
rere bellum  velitis  , ut  omnia  ante  nos  consules  bella  gesta 
sunt.  Quae  ubi  dixit , tanta  simul  admiratio  miseratio- 
que viri  incessit  omnes,  ut  modo  vix  crederent,  illum 
eumdem  esse  Sp.  Postumium  , qui  auctor  tam  foedae 
pacis  fuisset : modo  miserarentur,  quod  vir  talis  etiam 
praecipuum  apud  hostes  supplicium  passurus  esset  ob 
iram  airemptae  pacis.  Quum  omnes,  laudibus  modo  pro- 
sequentes  virum,  in  sententiam  cius  pedibus  irent;  ten- 
tata  paullisper  intercessio  est  ab  L.  Livio  et  Q.  Maelio 
tribunis  plenis  : qui , neque  exsolvi  religione  populum  , 
aiebant,  deditione  sua  , nisi  omnia  Samnitibus,  qualia  apttd 
Caudium  fuissent , restituerentur : neque  se  pro  eo  , quod, 
spondendo  pacem  , servassent  exercitum  populi  romani , 
poenam  ullam  meritos  esse:  neque  ad  extremum  , quum 
sacrosancti  essent , dedi  hostibus  violarive.  posse. 

IX.  Tum  Postumius,  Interea  dedite,  inquit,  profanos 
nos , quos  salva  rehgione  potestis : dedetis  deinde  et  utos 
sacrosanctos , quum  primum  magistratu  abierint ; sed  , si 
me  audiatis  , prius  quam  dedantur , hic  in  comitio  virgis 
caesos,  hanc  tam  ut  vUercalatae  poenae  usuram  habeant. 
Nam  quod  deditione  nostra  negant  exsolvi  religione  popu- 
lum, xd  istos  magis,  ne  dedantur,  quam  quia  ita  se  res  ha- 
beat, dicere,  quis  adeo  iuris  fecialium  expers  est,  qui  igno- 

rct?  Neque  ego  inficias  eo,  patres  conscripti,  tam  spon- 
siones quam  foedem  sancta  esse  apud  eos  homines  , apud 
quos  iuxta  divinas  religiones  fides  humana  colitur : sed 
iniussu  populi  nego  quicquam  sanciri  posse  , quod  popu- 
lum teneat.  An,  si  eadem  superbia,  qua  sponsionem  istam 
expresserunt  nobis  Samnites,  coegissent  nos  verba  legitima 
dedentium  urbes  nuncupare  , deditum  populum  romanum 
vos  tribuni  diceretis  , et  hanc  urbem  , templa,  delubra,  fi- 
nes , aquas,  Samnitium  esse?  Omitto  deditionem,  quoniam 
de  sponsione  agitur.  Quid  tandem  , si  spopondissemus , ur- 
bem hanc  relicturum  populum  romanum  ? si  incensurum  ? 
si  magistratus  , si  senatum  , si  leges  non  habiturum  ? si 
sub  regibus  futurum  7 Dii  meliora  ! inquis.  Atqui  non  in- 
dignitas rerum  sponsionis  vinculum  levat.  Si  quid  est,  in 
quod  obligari  populus  possit,  in  omnia  potest:  et  ne  illud 
quidem,  quod  quosdam  forsitan  moveat,  refert  consul , an 
dictator,  an  praetor  spoponderit.  Et  hoc  ipsi  etiam  Sam- 
nites iudicaverunt , quibus  non  fuit  satis  consules  spon- 
dere , sed  legatos,  quaestores , tribunos  militum  spondere 
coegerunt.  Nec  a me  nunc  quisquam  quaesiverit , quid  ita 
spoponderim  ? quum  id  nec  consulis  ius  esset ; nec  illis 
spondere  pacem , quae  mei  non  erat  arbitrii , nec  pro  vo- 
bis , qui  nihil  mandaveratis  , possem.  Nihil  ad  Caudium, 
patres  conscripti , humanis  consiliis  gestum  est.  Dii  im- 
mortales et  vestris  et  hostium  imperatoribus  mentem  ade- 
merunt. Nec  nos  in  bello  satis  cavimus ; et  illi  male  par- 
tam victoriam  male  perdiderunt , dum  vix  locis  , quibus 
vicerant,  credunt , dum  quacumque  conditione  arma  viris 
in  arma  natis  auferre  festinant.  An  , si  sana  mens  fuisset, 
difficile  illis  fuit , dum  senes  ab  domo  ad  consultandum 
arcessunt,  mittere  Romam  legatos?  cum  senatu,  cum  po- 
pulo , de  pace  ac  foedere  agere?  Tridui  iter  expeditis  erat. 
Interea  in  induciis  res  fuisset , donec  ab  Roma  legati  aut 
victoriam  illis  certam , aut  pacem  afferrent.  Ea  demum 
sponsio  esset , quam  populi  iussu  spopondissemus.  Sed  ne- 
que vos  tulissetis  , nec  nos  spopondissemus  : nec  fas  fuit 
alium  rerum  exitum  esse,  quam  ut  illi,  velut  somnio  lae- 
tiore , quam  quod  mentes  eorum  capere  possent , nequic - 
quam  eluderentur:  et  nostrum  exercitum  eadem  quae  im- 
pedierat fortuna  expediret:  vanam  victoriam  vanior  irri- 
Vol.  i.  20 

tam  faceret  pax : sponsio  interponeretur , quae  neminem  , 
praeter  sponsorem  , obligaret.  Quid  enim  vobiscum,  patres 
conscripti , quid  cum  populo  romano  actum  est  ? quis  vos 
appellare  potest  ? quisse  a vobis  dicere  deceptum?  Hostis? 
an  civis  ? Hosti  nihil  spopondistis  : civem  neminem  spon- 
dere pro  vobis,  iussistis.  Nihil  ergo  vobis  nec  nobiscum  est , 
quibus  nihil  mandastis ; nec  cum  Samnitibus  , cum  quibus 
nihil  egistis.  Samnitibus  sponsores  nos  sumus  , rei  satis 
locupletes.  In  id  quod  nostrum  est;  in  id  quod  praestare 
jiossumus , corpora  nostra  et  animos;  in  haec  saeviant , in 
haec  ferrum,  m haec  iras  acuant.  Quod  ad  tribunos  atti- 
net , consulite  , utrum  praesens  deditio  eorum  fieri  possit, 
an  in  diem  differatur.  Nos  interim  , T.  Veturi,  vosque  ce- 
teri, vilia  haec  capita  luendae  sponsionis  feramus , et  no- 
stro supplicio  liberemus  romana  arma. 

X.  Movit  patres  conscriptos  tum  causa  , tnm  auctor; 
nec  ceteros  solum  , sed  tribunos  etiam  plebei  , ut  se  iu 
senatus  dicerent  fore  potestate.  Magistratu  inde  se  ex- 
templo abdicaverunt,  traditique  fecialibus  cum  ceteris 
Caudium  ducendi.  Hoc  facto  senatusconsulto  , lux  quae- 
dam affulsisse  civitati  visa  est.  Postumius  in  ore  erat : 
eum  laudibus  ad  coelum  ferebant : devotioni  P.  Decii 
consulis , aliis  claris  facinoribus  , aequabant.  Emersisse 
civitatem  ex  obnoxia  pace  illius  consilia  et  opera : ipsum 
se  cruciatibus  et  hostium  irae  offerre  , piaculaque  pro  po- 
pulo romano  dare.  Arma  cuncti  spectant  et  bellum.  En 
unquam  faturum , ut  congredi  armatis  cum  Samnite  liceat? 
In  civitate  , ira  odioque  ardente,  delectus  prope  omnium 
voluntariorum  fuit.  Rescriptae  ex  eodem  milite  novae 
legiones , ductusque  ad  Caudium  exercitus.  Praegressi 
feciales,  ubi  ad  portam  venere,  vestem  detrahi  pacis 
sponsoribus  iubent  , manus  post  tergum  vinciri.  Quum 
apparitor  verecundia  maiestatis  Postumium  laxe  vinci- 
ret , Quin  tu  , inquit , adducis  lorum  ut  iusla  fiat  dedi- 
tio? Tum  , ubi  iu  coetum  Samnitium  et  ad  tribunal  ven- 
tum Pontii  est , A.  Cornelius  Arvina  fecialis  ita  verba 
fecit:  Quandoque  hice  homines  iniussu  populi  romani  Qui- 
ritium foedus  ictum  iri  spoponderunt , atque  ob  eam  rem 
noxam  nocuerunt ; ob  eam  rem , quo  populus  romanus, 
scelere  impio  sit  solutus , hosce  homines  vobis  dedo.  Haec 

dicenti  feciali  Postumius  genu  femur,  quanta  maxime 
poterat  vi,  perculit,  et  clara  voce  ait,  Se  samnitem  ci- 
vem esse , illum  legatum  ; fecialem  a se  contra  ius  gen- 
tium violatum ; eo  iustius  bellum  gesturos. 

XI.  Tum  Pontius,  Nec  ego  istam  deditionem  accipiam, 
inquit,  nec  Samnites  ratam  habebunt.  Quin  tu,  Sp.  Po- 
stumi , si  deos  esse  censes  , aut  omnia  irrita  facis , aut 
pacto  stas  ? samniti  populo  omnes  , quos  in  potestate  ha- 
buit , aut  pro  iis  pax  debetur.  Sed  quid  ego  te  appello , 
qui  te  captum  victori,  cum  qua  potes  fide,  restituis  ? Po- 
pulum romdnum  appello  ; quem  si  sponsionis  ad  furculas 
caudinas  factae  poenitet , restituat  legiones  intra  saltum , 
quo  septae  fuerunt.  Nemo  quemquam  deceperit : omnia 
pro  infecto  sint : recipiant  arma  quae  per  pactionem  tra- 
diderunt : redeant  in  castra  sua.  Quicquid  pridie  habue- 
runt , quam  in  colloquium  est  ventum,  habeant.  Tum  bel- 
lum et  fortia  consilia  placeant ; tunc  sponsio  et  pax  re- 
pudietur. Ea  fortuna , iis  locis  , quae  ante  pacis  mentio- 
nem habuimus , geramus  bellum  : nec  populus  romanus 
consulum  sponsionem , nec  nos  fidem  populi  romani  incu- 
semus. Nunquamne  causa  defiet,  cur  victi  pacto  non  stetis  ? 
Obsides  Porsenae  dedistis  ; furto  eos  subduxistis  ; auro 
civitatem  a Gallis  redemistis ; inter  accipiendum  aurum 
caesi  sunt : pacem  nobiscum  pepigistis  , ut  legiones  vobis 
captas  restitueremus  ; eam  pacem  irritam  facitis,  et  sem- 
per  aliquam  fraudi  speciem  iuris  imponitis.  Non  probat 
populus  romanus  ignominiosa  pace  legiones  servatas?  Pa- 
cem sibi  habeat , legiones  captas  victori  restituat : hoc  fide, 
hoc  foederibus , hoc  fecialibus  caerimoniis  dignum  erat.  Ut 
tu  quidem  , quod  petisti , per  pactionem  habeas  , tot  cives 
incolumes  ; ego  pacem  , quam  hos  tibi  remittendo  pactus 
sum  , non  habeam : hoc  tu  , A.  Corneli , hoc  vos,  feciales, 
iuris  gentibus  dicitis?  Ego  vero  istos , quos  dedi  simulatis , 
nec  accipio -,  nec  dedi  arbitror  ; nec  moror , quo  minus  in 
civitatem  obligatam  sponsione  commissa  , iratis  omnibus  diis, 
quorum  eluditur  numen  , redeant.  Gerite  bellum  , quando 
Sp.  Postumius  modo  legatum  fecialem  genu  perculit.  Ita  dii 
credent , samnitem  civem  Postumium  , non  civem  pomanum 
esse , et  a Samnite  romanum  legatum  violatum ; eo  vobis 
iustum  in  nos  factum  esse  bellum.  Haec  ludibria  religionum 

non  pudere  in  lucem  proferre , et  vix  pueri»  dignas  amba- 
ges senes  ac  consulares  fallendae  fidei  exquirere  ? /,  lictor, 
deme  vincla  Romanis  : moratus  sit  nemo  , quo  minus , ubi 
risum  fuerit , abeant.  Et  illi  quidem,  forsitan  et  publica  , 
sua  certe  liberata  fide , ab  Caudio  in  castra  romana  in- 
violati redierunt. 

XII.  Samnitibus  pro  superba  pace  infestissimum  cer- 
nentibus renatum  bellum,  omnia  , quae  deinde  vene- 
runt , non  in  animis  solum,  sed  prope  in  oculis  esse  : 
et  sero  ac  nequicquam  laudare  senis  Pontii  utraque  con- 
silia ; inter  quae  se  media  lapsos  victoriae  possessionem 
pace  incerta  mutasse,  et , beneficii  et  maleficii  occasione 
amissa  , pugnaturos  cum  iis  , quos  potuerint  in  perpe- 
tuum vel  inimicos  tollere  , vel  amicos  facere.  Adeoque, 
nullodum  certamine  inclinatis  viribus,  post  caudinam 
pacem  animi  mutaverant,  ut  clariorem  inter  Romanos 
deditio  Postumium  , quam  Pontium  incruenta  victoria 
inter  Samnites,  faceret:  et  geri  posse  bellum  Romani  pro 
victoria  certa  haberent : Samnites  simul  rebellasse  et 
vicisse  crederent  Romanum.  Inter  haec  Satricani  ad  Sam- 
nites defecerunt , et  Fregellae  colonia  necopinato  ad- 
ventu Samnitium  (fuisse  et  Satricanos  cum  iis  satis  con- 
stat ) nocte  occupata  est.  Timor  inde  mutuus  utrosque 
usque  ad  lucem  quietos  tenuit : lux  pugnae  initium  fuit; 
quam  aliquamdiu  aequam , et  quia  pro  aris  ac  focis  di- 
micabatur , et  quia  ex  tectis  adiuvanat  imbellis  multi- 
tudo, tamen  Fregellani  sustinuerunt.  Fraus  deinde  rem 
inclinavit , qnod  vocem  audiri  praeconis  passi  sunt:  In- 
columem abiturum,  qui  arma  posuisset.  Ea  spes  remisit 
a certamine  animos  , et  passim  arma  iactari  coepta.  Per- 
tinacior pars  armata  per  aversam  portam  erupit;  tutior- 
que  iis  audacia  fuit  , quam  incautus  ad  credendum  ce- 
teris pavor  : quos  circumdatos  igni  , nequicquam  deos 
tidemque  invocantes,  Samnites  concremaverunt.  Consules, 
inter  se  partiti  provincias  , Papirius  in  Apuliam  ad  Lu- 
ceriam pergit , ubi  equites  romani  obsides  ad  Caudium 
dati  custodiebantur:  Publilius  in  Samnio  substitit  ad- 
versus caudinas  legiones.  Distendit  ea  res  Samnitium 
animos,  quod  nec  ad  Luceriam  ire,  ne  ab  tergo  insta- 
ret hostis  , nec  manere,  ne  Luceria  interim  amitteretur, 

satis  audebant.  Optimum  visum  est  committere  rem  for- 
tunae , et  transigere  cum  Publilio  certamen.  Itaque  in 
aciem  copias  educunt. 

XIII.  Adversus  quos  Publilius  consul  quum  dimica- 
turus esset , prius  alloquendos  milites  ratus  , concionem 
advocari  iussit  Celerum  sicut  ingenti  alacritate  ad  prae- 
torium concursum  est,  ita  prae  clamore  poscentium  pu- 
gnam nulla  adhortatio  imperatoris  audita  est.  Suus  cui- 

3ue  animus  memor  ignominiae  adhortator  aderat  Va- 
unt  igitur  in  proelium  urgentes  signiferos:  et,  ne  mora 
in  concursu  pilis  emittendis  stringendisque  inde  gladiis 
esset,  pila,  velut  dato  ad  id  signo  , abiiciunt , strictis- 
qne  gladiis  cursu  in  hostem  feruntur.  Nihil  illic  impe- 
ratoriae artis  ordinibus  aut  subsidiis  locandis  fuit:  omnia 
ira  militaris  prope  vesano  impetu  egit.  Itaque  non  fusi 
modo  hostes  sunt,  sed,  ne  castris  quidem  suis  fugam 
impedire  ausi , Apuliam  dissipati  petiere  : Luceriam  ta- 
men , coacto  rursus  in  unum  agmine  , est  perventum. 
Romanos  ira  eadem  , quae  per  mediam  aciem  hostium 
tulerat , et  in  castra  pertulit.  Ibi  plus  quam  in  acie  san- 
guinis ac  caedis  factum  , praedaeqne  pars  maior  ira  cor- 
rupta. Exercitus  alter  curii  Papirio  consule  locis  mari- 
timis pervenerat  Arpos  per  omnia  pacata  , Samnitium 
magis  iniuriis  et  odio  , quam  beneficio  ullo  popnli  ro- 
mani.  Nam  Samnites,  ea  tempestate  in  montibus  vica- 
tim  habitantes  , campestria  et  maritima  loca,  contempto 
cultorum  molliore  atque  , ut  evenit  fere  , locis  simili  ge- 
nere , ipsi  montani  atque  agrestes  depopulabantur.  Quae 
regio  si  fida  Samnitibus  fuisset  , aut  pervenire  Arpos 
exercitus  romanus  nequisset,  aut  interiecta  inter  Romam 
et  Arpos , penuria  rerum  omnium  , exclusos  a commea- 
tibus absumpsisset.  Tum  quoque  profectos  inde  ad  Lu- 
ceriam , iuxta  obsidentes  obsessosque , inopia  vexavit. 
Omnia  ab  Arpis  Romanis  suppeditabantur;  ceterum  adeo 
exigue,  ut  militi,  occupato  stationibus  vigiliisque  et  opere, 
eques  folliculis  in  castra  ab  Arpis  frumentum  veheret; 
interdum  occursu  hostium  cogeretur  , abieclo  ex  equo 
frumento,  pugnare.  Et  obsessis  prius,  quam  alter  consul 
victore  exercitu  advenit,  et  commeatus  ex  montibus  Sam- 
nitium invecti  erant  , et  auxilia  intromissa.  Arctiora 

omnia  adventus  Publilii  fecit;  qui,  obsidione  delegata 
in  curam  collegae  , vacuus  per  agros  cuncta  infesta  com- 
meatibus hostium  fecerat.  Itaque  quum  spes  nulla  esset, 
diutius  obsessos  inopiam  laturos,  coacti  Samnites,  qui 
ad  Luceriam  castra  habebant  , undique  contractis  viri- 
bus , signa  cum  Papirio  conferre. 

XIV.  Per  id  tempus , parantibus  utrisque  se  ad  proe- 
lium, legali  larentini  interveniunt , denuntiantes  Samni- 
tibus Komanisque  , ut  bellum  omitterent : per  utros  ste- 
tisset , quo  minus  discederetur  ab  armis,  adversus  eos 
se  pro  alteris  pugnaturos.  Ea  legatione  Papirius  audita, 
perinde  ac  motus  dictis  eorum,  cum  collega  se  commu- 
nicaturum respondit : accitoque  eo  , quum  tempus  omne 
in  apparatu  consumpsisset , collocutus  de  re  haud  dubia, 
signum  pugnae  proposuit.  Agentibus  divina  liumanaque, 
quae  assolent,  quuin  aeje  dimicandum  est,  consulibus, 
larentini  legati  occursare,  responsum  exspectantes;  qui- 
bus Papirius  ait : Auspicia  secunda  esse , Tarentini,  jml- 
larius  nuntiat.  Litatum  praeterea  est  egregie.  Auctoribus 
diis,  ut  videtis,  ad  rem  gerendam  proficiscimur.  Signa  inde 
ferri  iussit,  et  copias  eduxit,  vanissimam  increpans  gen- 
tem , quae,  suarum  impotens  rerum  prae  domesticis  se- 
ditionibus discordiisque , aliis  modum  pacis  ac  belli  fa- 
cere aequum  censeret.  Samnites  ex  parte  altera  , quum 
omnem  curam  belli  remisissent.,  quia  aut  pacem  vere 
cupiebant,  aut  expediebat  simulare,  ut  Tarentinos  sibi 
conciliarent.,  quum  instructos  repente  ad  pugnam  Ro- 
manos conspexissent , vociferari , se  in  auctoritate  Taren- 
tinorum manere , nec  descendere  in  aciem , nec  extra  val- 
lum arma  ferre.  Deceptos  potius,  quodeumque  casus  ferat, 
passuros  , quam  ut  sprevisse  pacis  auctores  Tarentinos  vi- 
deantur. Accipere  se  omen  , consules  aiunt  , et  eam  pre- 
cari mentem  hostibus,  ut  ne  vallum  quidem  defendant.  Ipsi, 
inter  se  partitis  copiis,  succedunt  hostium  munimentis, 
et,  simul  undique  adorti,  quum  pars  fossas  explerent, 
pars  vellerent  vallum,  atque  in  fossas  proruerent,  nec 
virtus  modo  insita,  sed  ira  etiam , exulceratos  ignominia 
stimularet  animos  , castra  invasere  : et  pro  se  quisque  , 
non  haec  Furculas , nec  Caudium , nec  saltus  invios  esse , 
ubi  errorem  fraus  superbe  vicisset ; sed  romanam  virtutem  , 

quam  nec  vallum  , nec  fossae  arcerent , memorantes , cae- 
dunt pariter  resistentes  fusosque,  inermes  atque  arma- 
tos , servos,  liberos,  puberes,  impuberes,  homines,  iu- 
mentaque  : nec  ullum  superfuisset  animal , ni  consules 
receptui  signum  dedissent , avidosque  caedis  milites  e 
castris  hostium  imperio  ac  minis  expulissent.  Itaque  apud 
infensos  ob  interpellatam  dulcedinem  irae  confestim  ora- 
tio habita  est,  ut  doceretur  miles,  minime  cuiquam  mi- 
litum consules  odio  in  hostes  cessisse  , aut  cessuros  : quin 
duces,  sicut  belli,  ita  insatiabilis  supplicii,  futuros  fume, 
ni  respectus  equitum  sexcentorum,  qui  Luceriae  obsides 
tenerentur  , praepedisset  animos  : ne  desperata  venia  hostes 
caecos  in  supplicia  eorum  ageret , perdere  prius,  quam  pe- 
rire , optantes.  Laudare  ea  milites  , laetarique  obviam 
itum  irae  suae  esse,  ac  fateri,  omnia  patienda  potius, 
quam  proderetur  salus  tot  principum  romanae  iuventutis. 

XV.  Dimissa  concione,  consilium  habitum,  omnibusne 
copiis  Luceriam  premerent , an  altero  exercitu  et  duce 
Apuli  drea  , gens  dubiae  ad  id  voluntatis,  lentarentur. 
Publilius  consul,  ad  peragrandam  profectus  Apuliam  , 
aliquot  expeditione  una  populos  aut  vi  subegit,  aut  con- 
ditionibus in  societatem  accepit.  Papirio  quoque  , qui 
obsessor  Luceriae  restiterat,  brevi  ad  spem  eventus  re- 
spondit. Nam,  insessis  omnibus  viis,  per  quas  com- 
meatus ex  Samnio  subvehebantur,  fame  domiti  Samnites, 
qui  Luceriae  in  praesidio  erant , legatos  misere  ad  con- 
sulem romanum  ut,  receptis  equilibus,  qui  causa  belli 
essent,  absisteret  obsidiono.  His  Papirius  ita  respondit: 
Debuisse  eos  Pontium,  Herennii  filium  , quo  auctore  Ro- 
manos sub  iugum  misissent  , consulere  , quid  victis  patien- 
dum censeret.  Ceterum,  qtioniam  ab  hostibus  in  se  aequa 
statui,  quam  in  se  ipsi  ferre  , maluerint , nuntiare  Luce- 
riam iussit,  arma,  sarcinas,  iumenta,  multitudinem  omnem 
imbellem  intra  moenia  relinquerent:  militem  se  cum  sin- 
gulis vestimentis  sub  iugum  missurum,  ulciscentem  illatam, 
non  novam  inferentem  ignominiam.  Nihil  recusatum.  Septem 
millia  militum  sub  iugum  missa,  praedaque  ingens  Lu- 
ceriae capta  , receptis  omnibus  signis  armisque , quae  ad 
Laudium  amiserant;  et,  quod  omnia  superabat  gaudia, 
equitibus  recuperatis,  quos  pignora  pacis  custodiendos 

Luceriam  Samnites  dederant.  Haud  ferine  alia  mutatione 
subita  rerum  clarior  victoria  populi  romani  est : siqui- 
dem etiam  ( quod  quibusdam  in  annalibus  invenio)  Pon- 
tius , Herennii  (ilius,  Samnitium  imperator,  ut  expiaret 
consulum  ignominiam  , sub  iugum  cum  ceteris  est  mis- 
sus. Celerum  id  minus  miror,  obscurum  esse  de  hostium 
duce  dedito  missoque  sub  iugum  : id  magis  mirabile  est, 
ambigi , Luciusnc  Cornelius  dictator  cum  L.  Papirio 
Cursore  , magistro  equitum,  eas  res  ad  Caudium,  atque 
inde  Luceriam  gesserit , ultorque  unicus  romauac  igno- 
miniae , haud  sciam  an  iuslissimo  triumpho  ad  eam  ae- 
tatem secundum  Furium  Camillum  , triumphaverit ; an 
consulum  Papiriique  praecipuum  id  decus  sit.  Sequitur 
hunc  errorem  alius  error  , Cursornc  Papirius  proximis 
comitiis  cum  Q.  Aulio  Cerretano  iterum , ob  rem  bene 
gestam  Luceriae  continuato  magistratu  , consul  tertium 
creatus  sit ; nn  L.  Papirius  Mugillanus  , et  in  cogno- 
mine erratum  sit. 

XVI.  Convenit , iam  inde  per  consules  reliqua  belli 
perfecta.  Aulius  cum  Forentanis  uno  secundo  proelio 
debellavit ; urbemque  ipsam  , quo  se  fusa  contulerat 
acies,  obsidibus  imperatis,  in  deditionem  accepit.  Pari 
fortuna  consulum  alter  cum  Satricanis  , qui  cives  ro- 
mani post  caudinam  cladem  ad  Samnites  defecerant , 

Sraesiaiumque  eorum  in  urbem  acceperant , rem  gessit. 

ani  quum  ad  moenia  Satrici  admotus  esset  exercitus , 
legatisque  , missis  ad  pacem  cum  precibus  petendam  , 
triste  responsum  ab  consule  redditum  esset , nisi  prae- 
sidio Samnitium  interfecto  aut  tradito , ne  ad  se  remea  ■ 
rent ; plus  ea  voce,  quam  armis  illatis,  terroris  colonis 
inieclum.  Itaque  subinde  exsequentes  quaerendo  a con- 
sule legati , quonam  se  pacto  paucos  et  infirmos  crede- 
ret praesidio  tam  valido  et  armato  vim  allaturos  , ab 
iisdem  consilium  petere  iussi , quibus  auctoribus  prae- 
sidium in  urbem  accepissent  , discedunt:  aegreque  im- 
petrato, ut  de  ea  re  consuli  senatum,  responsaque  ad 
se  referri  sineret , ad  suos  redeunt.  Duae  factiones  se- 
natum distinebant  ; una , cuius  principes  erant  defec- 
tionis a populo  romano  auctores  ; altera  fidelium  ci- 
vium. Certatum  ab  utrisque  tamen  est  , ut  ad  recond- 


it' 

k 

i 

t 


Digitized  by  Googte 


UB.  IX.  CAP.  XVI.  465 

liandam  pacem  consuli  opera  navaretur.  Pars  altera  , 
quum  praesidium  Samnitium  , quia  niliil  satis  praeparati 
erat  aa  obsidionem  tolerandam  , excessurum  proxima 
nocte  esset , enuntiare  consuli  satis  habuit , qua  noctis 
hora  , quaque  porta  , et  quam  in  viam  egressurus  hostis 
foret:  altera,  quibus  invitis  descitum  ad  Samnites  erat, 
eadem  nocte  portam  etiam  consuli  aperuerunt , arma- 
tosque clam  hostes  in  urbem  acceperunt.  Ita  duplici  pro- 
ditione et  praesidium  Samnitium , insessis  circa  viam 
silvestribus  locis  , necopinato  oppressum  est,  et  ab  urbe 
plena  hostium  clamor  sublatus;  momeutoque  unius  horae 
caesus  Samnis  , Satricanus  captus  , et  omnia  in  potestate 
consulis  erant.  Qui  , quaestione  habita  , quorum  opera 
defectio  esset  facta  , quos  sontes  comperit,  virgis  caesos 
securi  percussit:  praesidioque  valido  imposito,  arma  Sa- 
tricanis ademit.  Inde  ad  triumphum  decessisse  Hornam 
Papirium  Cursorem  scribunt  , qui  eo  duce  Luceriam  re- 
ceptam, Samnitesquc  sub  iugum  missos  auctores  sunt. 
Et  fuit  vir  haud  dubie  dignus  omni  bellica  laude,  non 
animi  solum  vigore,  sed  etiam  corporis  viribus  excel- 
lens. Praecipua  pedum  pernicitas  inerat , quae  cogno- 
men etiam  dedit : victoremque  cursu  omnium  aetatis 
suae  fuisse  ferunt:  et,  seu  virium  vi,  seu  exercitatione 
multa,  cibi  viuique  eundem  capacissimum : nec  cum  ullo 
asperiorem  , quia  ipse  invicti  ad  laborem  corporis  esset, 
fuisse  militiam  pediti  pariter  equitique.  Equites  etiam 
aliquando  ausos  ab  eo  petere  , ut  sibi  pro  re  bene  gesta 
laxaret  aliquid  laboris  : quibus  ille  , Ac  nihil  remissum 
dicatis,  remitto  , inquit , ne  utique  dorsum  demulceatis  , 
Cfuum  ex  equis  descendetis.  Et  vis  erat  in  eo  viro  imperii 
ingens  pariter  in  socios  civesque.  Praenestinus  praetor 
per  timorem  segnius  ex  subsidiis  suos  duxerat  in  pri- 
mam aciem.  Quem  quum  inambulans  ante  tabernaculum 
vocari  iussisset , fictorem  expedire  securim  iussit.  Ad 
quam  vocem  exanimi  stante  Praenestino,  Agedum,  lictor, 
excide  radicem  hanc,  inquit,  incommodam  ambulantibus : 
perfusumque  ultimi  supplicii  metu,  mulcta  dicta,  dimi- 
sit. Haud  dubie  illa  aetate,  qua  nulla  virtutum  feracior 
fuit , nemo  unus  erat  vir,  quo  magis  innisa  res  romana 
staret.  Quin  eum  parem  destinant  animis  Magno  Ale- 

x a miro  ducem,  si  arma,  Asia  perdomita,  in  Europani 
vertisset. 

XVII.  Nihil  minus  quaesitum  a principio  huius  operis 
videri  potest,  quam  ut  plus  iuslo  ah  rernm  ordine  tie- 
clinarem;  varietatibusque  distinguendo  opere,  et  legen- 
tibus velut  deverticula  amoena  , et  requiem  animo  meo 
quaererem:  tamen  tanti  regis  ac  ducis  mentio,  quibus 
saepe  tacitis  cogitationibus  volutavit  auinmm , eas  evocat 
in  medium  ; ut  quaerere  libeat , quinam  eventus  roma- 
nis  rebus  , si  cum  Alexandro  foret  bellatum  , futurus 
fuerit.  Plurimum  in  bello  pollere  videntur  militum  copia 
et  virtus,  ingenia  imperatorum,  fortuna  per  omnia  hu- 
mana , maxime  in  res  bellicas  , potens.  Ea , et  singula 
inlucnti  et  universa,  sicut  ab  aliis  regibus  gentibusque, 
ita  ab  boc  quoque  , facile  praestant  ioviclum  romanum 
imperium.  lam  primum,  ut  ordiar  ab  ducibus  compa- 
randis, haud  equidem  abnuo,  egregium  ducem  fuisse 
Alexandrum;  sed  clariorem  tamen  eum  facit,  quod  unus 
fuit  , quod  adolescens  in  incremento  rerum  , nondum 
alteram  fortunam  expertus,  decessit.  Ut  alios  reges  cla- 
ros ducesque  omittam  , magna  exempla  casuum  huma- 
norum ; Cyrum  , quem  maxime  Craeci  laudibus  cele- 
brant, quid,  uisi  longa  vita,  sicut  Magnum  modo  Pom- 
peium , vertenti  praebuit  fortunafe  ? Recenseam  duces 
romanos,  nec  omnes  omnium  aetatium,  sed  ipsos  eos, 
cum  quibus  consulibus  aut  dictatoribus  Alexandro  fuit 
bellandum;  M.  Valerium  Corvum,  C.  Marcium  Rutilum, 
C.  Sulpicium  , T.  Manlium  Torquatum  , Q.  Publilium 
Philonem,  L.  Papirium  Cursorem,  Q.  Fabium  Maximum, 
duos  Dccios,  L.  Volumnium,  M’.  Curium.  Deinceps  in- 
gentes sequuntur  viri , si  punicum  romano  praevertisset 
bellum  , seuiorque  in  Italiam  traiecissct.  Horum  in  quo- 
libet tum  indoles  eadem,  quae  in  Alexandro  erat,  ani- 
mi ingeuiique  ; tum  disciplina  militaris  , iam  inde  ab 
initiis  urbis  tradita  per  manus  , in  artis  perpetuis  prae- 
ceptis ordinatae  inqdum  venerat. Ita  reges  gesserant  bella; 
ita  deinde  exactores  regum  lunii  Valeriique  ; ita  dein- 
ceps Fabii,  Quiuctii , Cornelii;  ila  Furius  Camillus, 
quem  iuvenes  ii , quibus  cum  Alexandro  dimicandum 
erat,  senem  viderant.  Militaria  opera  pugnando  obeunti 

Alexandro  ( nam  ea  quoque  haud  minus  clarum  eum  la- 
ciunt) eessisset  videlicet  in  acie  oblatus  par  Manlius  Tor- 
quatus , aut  Valerius  Corvus,  insignes  ante  milites,  quam 
duces:  cessissent  Decii  , devotis  corporibus  in  hostem 
ruentes:  cessisset  Papirius  Cursor  , illo  corporis  robore, 
illo  animi  : victus  esset  consiliis  iuvenis  unius,  ne  sin- 
gulos nominem  , senatus  ille  , quem  qui  ex  regibus  con- 
stare dixit,,  unus  veram  speciem  romani  senatus  cepit. 
Id  vero  erat  periculum  , ne  sollertius  , quam  quilibet 
unus  ex  iis  , quos  nominavi,  castris  locum  caperet,  com- 
meatus expediret,  ab  insidiis  praecaveret,  tempus  pu- 
gnae deligeret , aciem  instrueret , subsidiis  firmaret.  >iori 
cum  Dario  rem  esse  dixisset:  quem  , mulierum  ac  spa- 
donum agmen  trahentem,  inter  purpuram  atque  aurum, 
oneratum  fortunae  apparatibus  suae  , praedam  verius  , 
quam  hostem  , nihil  aliud  quam  bene  a ustor  vana  con- 
temnere , incruentus  devicit.  Longe  alius  Italiae,  quam 
Indiae  , per  quam  temulento  agmine  comissabundus  in- 
cessit, visus  illi  habitus  esset,  saltus  Apuliae  ac  montes 
Lucanos  cernenti  et  vestigia  recentia  domesticae  cladis , 
ubi  avunculus  eius  nuper  Epiri  rex  Alexander  absum- 
ptos erat.  . „ 

XVIII.  Et  loquimur  de  Alexandro  nondum  merso  se- 
cundis rebus , quarum  nemo  intolerantior  fuit.  Qui  , si 
ex  habitu  novaqQforlunae  novique , ut  ita  dicam  , inge- 
nii , quod  sibi  victor  induerat,  spectetur , Dario  magis 
similis,  quam  Alexandro,  in  Italiam  venisset,  et  exer- 
citum Macedoniae  oblitum  degenerantemque  iam  in  Per- 
sarum mores  adduxisset.  Referre  in  tanto  rege  piget  su- 
perbam mutationem  vestis,  et  desideratas  humi  iacen- 
lium  adulationes,  etiam  victis  Macedonibus  graves,  ne- 
dum victoribus  ; et  foeda  supplicia  , et  inter  vinum  et 
epulas  caedes  amicorum,  et  vanitatem  ementiendae  stir- 
pis. Quid  , si  vini  amor  in  dies  fieret  acrior  ? quid  , si 
trux  ac  praefervida  ira?  (nec  quicquam  dubium  inter 
scriptores  refero ) nullane  haec  damna  imperatoriis  vir- 
tutibus ducimus?  Id  vero. periculum  erat,  quod  levissimi 
ex  Graecis,  qui  Parthorum  quoque  contra  nomen  ro- 
manum  gloriae  favent  , dictitare  solent  , ne  maiestatem 
nominis  Alexandri , quem  ne  fama  quidem  illis  notum 

arbitror  fuisse,  sustinere  non  potuerit  populus  romanus , 
et , adversus  quem  Athenis,  in  civitate  fracta  Macedonum 
armis , cernente  tum  maxime  prope  fumantes  Thebarum 
ruinas,  concionari  libere  ausi  sint  homines,  (id  quod 
ex  monumentis  orationum  patet)  adversus  eum  nemo 
ex  tot  proceribus  romanis  vocem  liberam  missurus  fue- 
rit. Quantalibet  magnitudo  hominis  concipiatur  animo, 
unius  tamen  ea  magnitudo  hominis  erit , collecta  paullo 
plus  decem  annorum  felicitate  : quam  qui  eo  extollunt, 
quod  populus  romanus  , etsi  nullo  bello,  multis  tamen 
proeliis  victus  sit  , Alexandro  nullius  pugnae  non  se- 
cunda fortuna  fuerit ; non  inlelligunt , se  unius  homi- 
nis res  gestas,  et  eius  iuvenis,  cum  populi  iam  octin- 
gentesimum bellantis  annum  rebus  eoulecre.  Miremur  , 
si,  quum  ex  hac  parte  saecula  plura  numerentur,  quam 
ex  illa  anni,  plus  in  tam  longo  spatio  , quam  in  aetate 
tredecim  annorum  , fortuna  variaverit  1 Quin  tu  homi- 
nis cum  homine  , et  ducis  cum  duce  , fortunam  cum 
fortuna  confers  ? Quot  romanos  duces  nominem,  quibus 
nunquam  adversa  fortuna  pugnae  fuit  ? Paginas  in  an- 
nalibus magistratuum  fastisque  percurrere  licet,  consu- 
lum , dictatorumque  , quorum  nec  virtutis  , nec  fortu- 
nae ullo  die  populum  romanum  poenituit.  Et , quo  sint 
mirabiliores,  quam  Alexander  aut  quisquam  rex,  denos 
vicenosque  dies  quidam  dictaturam  , ^pno  plus  quam 
annum  consulatum  gessit  : ab  tribunis  plebis  delectus 
impediti  sunt : post  tempus  ad  bella  ierunt  : ante  tem- 
pus comitiorum  causa  revocati  sunt:  in  ipso  conatu  re- 
rum circumegit  se  annus  : collegae  nunc  temeritas,  nunc 

Eravitas  , impedimento  aut  damno  fuit : male  gestis  re- 
us alterius  successum  est : tironem  aut  mala  disciplina 
institutum  exercitam  acceperunt  At , hercule,  reges  non 
liberi  solum  impedimentis  omnibus  , sed  domini  rerum 
temporumque,  trahunt  consiliis  cuncta,  non  sequuntur, 
invictus  ergo  Alexander  cum  invictis  ducibus  bella  ges- 
sisset , et  eadem  fortunae  pignora  in  discrimen  detulis- 
set. Imo  etiam  eo  plus  periculi  subisset,  quod  Macedo- 
nes unum  Alexandrum  habuissent  , multis  casibus  non 
solum  obnoxium  , sed  etiam  offerentem  se : Romanis 
multi  fuissent  Alexandro,  vel  gloria,  vel  rerum  magni- 

tudine  , pares  ; quorum  suo  quisque  fato , sine  publico 
discrimine,  viveret  morereturque. 

XIX.  Restat , ut  copiae  copiis  comparentur,  ve!  nu- 
mero, vel  militum  genere,  vel  multitudine  auxiliorum. 
Censebantur  eius  aetatis  lustris  ducena  quinquagena  millia 
capitum.  Itaque,  in  omni  defectione  sociorum  latini  no- 
minis, urbano  prope  delectu  decem  scribebantur  legio- 
nes: quaterni  nuinique  exercitus  saepe  per  eos  annos  in 
Etruria,  in  Utnnria,  Gallis  hostibus  adiunctis , in  Sam- 
nio , in  Lucanis  gerebant  bellum.  Latium  deinde  omne 
cum  Sabinis  et  Volscis  et  Aequis  et  omni  Campania 
ct  parte  Umbriae  Elruriaeque  et  Picentibus  et  Mar- 
sis Pelignisque  ac  Vestinis  atque  Apulis  adiunctaque 
omni  ora  Graecorum  inferi  maris  a Thuriis,  Neapolim 
et  Cumas,  et  inde  Antio  atque  Ostiis  tenus  Samnites, 
aut  socios  validos  Romanis  , aut  fractos  bello  invenisset 
hostes.  Ipse  traiecisset  mare  cum  veteranis  Macedonibus, 
non  plus  triginta  millibus  hominum  et  quatuor  millibus 
equitum , maxime  Thessalorum.  Hoc  enim  roboris  erat. 
Persas,  Indos,  aliasquef  si  adiunxisset  gentes,  impedi- 
mentum maius,  quam  auxilium,  traheret.  Adde,  quod 
Romanis  ad  manum  domi  supplementum  esset : Ale- 
xandro, (quod  postea  Hannibali  aCcidit)  alieno  in  agro 
bellanti,  exercitus  consenuisset.  Arma,  clvpeus  sarissae- 
que  illis  ; Romano  scutum,  maius  corpori  tegumentum, 
et  pilum  , haud  paullo  , quam  hasta  , vehementius  ictu 
missuque  telum.  Statarius  uterque  miles  , ordines  ser- 
vans : sed  illa  phalanx  immobijis , et  unius  generis 
Romana  acies  distinctior,  ex  pluribus  partibus  constans; 
facilis  partienti,  quacumque  opusesset,  facilis  iungenti. 
lam  in  opere  quis  par  romano  miles?  quis  ad  toleran- 
dum laborem  melior?  Uno  proelio  victus  Alexander, 
bello  victus  esset.  Romanum  , quem  Caudium  , quem 
Cannae  non  fregerunt , quae  fregisset  acies  ? Nae  ille 
saepe,  etiamsi  prima  prospere  evenissent,  Persas  et  Indos 
et  imbellem  Asiam  quaesisset,  et  cum  feminis  sibi  bel- 
lum fuisse  dixisset:  quod  Epiri  regem  Alexandrum  , 
mortifero  vulnere  ictum  , dixisse  ferunt , sortem  bello- 
rum in  Asia  gestorum  ab  hoc  ipso  iuvene  cum  sua  con- 
ferentem. Equidem,  quum  per  annos  quatuor  et  vigiuti 

primo  punico  bello  classibus  certatum  cum  Poenis  re- 
cordor , vix  aetatem  Alexandri  suffecturam  fuisse  reor 
ad  unum  bellum.  Et  forsitan  , quum  et  foederibus  ve- 
tustis iuncta  punica  res  romanae  esset , et  timor  par 
adversus  communem  bostem  duas  potentissimas  armis 
virisque  urbes  armaret  , simul  punico  romanoque  obru- 
tus bello  esset.  Non  quidem  Alexandro  duce,  nec  inte- 
gris Macedonum  rebus,  sed  experti  tamen  sunt  Romani 
Macedonem  bostem  adversus  Antiochum  , Philippum., 
Persen  , non  modo  cum  clade  ulla  , sed  ne  cum  peri- 
culo quidem  suo.  Absit  invidia  verbo  , et  ervilia  bella 
sileant,  numquam  ab  equite  hoste,  numquam  a pedite, 
numquam  aperta  acie , numquam  aequis , utique  num- 
quam nostris  locis  laboravimus.  Equitem,  sagittas,  saltus 
impeditos,  avia  commeatibus  loca  gravis  armis  miles 
timere  potest:  mille  acies,  graviores  quam  Macedonum 
atque  Alexandri  , avertit,'  avertetque  ; modo  sit  perpe- 
tuus huius  , qua  vivimus  , pacis  amor  et  ctyilis  cura 
concordiae.  . ...... 

XX.  M.  Foslius  Flaccinator  inde  et  L.  Plautius  Venno 
consules  facti.  Eo  anno,  ab  frequentibus  Samnitium  po- 
pulis de  foedere  renovando  legati,  quum  senatum  humi 
strati  movissent , reiecti  ad  populum  haudquaquam  tam 
efficaces  habebant  preces.  Itaque,  foedere  .negato,  indu- 
ciae biennii,  quum  per  aliquot  (lies  fatigassenl  singulos 
precibus  f impetratae.  Et  ex  Apulia  Teanenses  Canusi- 
nique  populationibus  fessi,  obsidibus  L.  Plautio  consuli 
datis  , in  deditionem  venerunt.  Eodem,  uimo  primum- 
praefecti  Capuae  creari  coepti,  legibus  ab  L.  Furio  prae- 
tore datis  : quum  utrumque  ipsi  pro  remedio  aegris  re- 
bus discordia  intestina  petissent.  Et  duae  Romae  ad- 
ditae tribus,  Ufentina  ac  Falerina.  Inclinatis  semel  in 
Apulia  rebus  , Teates  quoque  Apuli  ad  novos  consules, 
C.  lunium  Bubulcum  , Q.  Aemilium  Barbulam  , foedus 
petitum  venerunt,  pacis  per  omnem  Apuliam  praestan- 
dae populo  romano  auctores.  Id  audacter  spondendo 
impetravere  , ut  foedus  daretur:  neque  ut  aequo  tamen 
foedere  , sed  ut  in  ditione  populi  romani  essent.  Apulia 
perdomita,  ( nam  Forento  quoque  valido  oppida  iunius 
politus  erat ) in  Lucanos  perrectum : inde  repentino 

adventu  Aemilii  consulis  Nerulum  vi  captum.  Et  post- 
quam res  Capuae  stabilitas  romana  disciplina  fama  per 
socios  vulgavit;  Antiatibus  quoque,  qui  se  sine  legibus 
certis  , sine  magistratibus  agere  querebantur  , dati  ab 
senatu  ad  iura  statuenda  ipsius  coloniae  patroni  : nec 
arma  modo,  sed  iura  etiam  remana  late  pollebant. 

XXL  C.  lunius  Bubulcus  et  Q.  Aemilius  Barbula 
consules  exitu  anni  non  consulibus  ab  se  creatis,  Sp.  Nau- 
tio  et  M.  Popillio,  ceterum  dictatori  L.  Aemilio  legiones 
tradiderunt.  Is,  cum  L.  Fulvio  magistro  equitum  Sati- 
culam oppugnare  abortus,  rebellandi  causam  Samnitibus 
dedit.  Duplex  inde  terror  illatus  Romanis.  Hinc  Samnis, 
magno  exercitu  coacto  ad  eximendos  obsidione  socios , 
haud  procul  castris  Romanorum  castra  posuit : hinc  Sa- 
ticulani magno  cum  tumultu  , patefactis  repente  portis, 
in  stationes  hostium  incurrerunt.  Inde  pars  utraque,  spe 
alieni  magis  auxilii,  quam  viribus  freta  suis,  iusto  mox 
proelio  inito  Romanos  urgent.  Et,  quamquam  anceps  dimi- 
catio orat , tamen  utrimque  tutam  aciem  dictator  habuit; 
quia  et  locum  haud  facilem  ad  circumveniendnm  cepit, 
et  diversa  statuit  signa.  Infestior  tamen  in  erumpentes 
incessit:  nec  magno  certamine  intra  moenia  compulit. 
Tum  totam  aciem  in  Samnites  obvertit.  Ibi  plus  certa- 
minis fuit.  Victoria  sicut  sera,  ita  nec  dubia  , nec  varia 
fuit.  Fusi  in  castra  Samnites,  exstinctis  nocte  ignibus, 
tacito  agmine  abeunt:  et,  spe  abiccla  Saticulae  tuendae, 
Plistiam  ipsi  , socios  Romanorum  , ut  parem  dolorem 
hosti  redderent , circumsidunt. 

XXII.  Anno  circumacto,  bellum  deinceps  ab  dicta- 
tore Q.  Fabio  gestum  est.  Consules  novi , sicut  superio- 
res, Romae  manserunt:  Fabius,  ad  accipiendum  ab  Ae- 
milio exercitum , ad  Saticulam  cum  supplemento  venit. 
Neque  enim  Samnites  ad  Plistiam  manserant:  sed,  ac- 
citis ab  domo  novis  militibus,  multitudine  freti,  castra 
eodem  , quo  antea , loco  posuerunt : lacessentesque  proe- 
lio Romanos  avertere  ab  obsidione  conabantur.  Eo  in- 
tentius dictator  in  moenia  hostium  versus  , id  bellum 
tantum  ducere  , quod  urbem  oppugnabat : securior  ab 
Samnitibus  agere,  stationibus  modo  oppositis,  ne  qua 
in  castra  vis  fieret.  Eo  ferocius  adequitare  Samnites  vallo, 

neque  otium  pati.  Et  quum  iam  prope  in  portis  castro- 
rum esset  hostis,  nihil  consulto  dictatore,  magister  equi- 
tum Q.  Aulius  Cerrctanus  , magno  tumultu  cum  omni- 
bus turmis  equitum  evectus,  summovit  hostem.  Tum  in 
minime  pertinaci  genere  pugnae  sic  fortuna  exercuit  opes, 
ut  insignes  utrimque  clades  et  clara  ipsorum  ducum  ede- 
ret funera.  Prior  Samnitium  imperator , aegre  patiens , 
quo  tam  ferociter  adequitasscl,  inde  se  fundi  fugarique, 
orando  hortandoque  equites  proelium  integravit.  In  quem, 
insignem  inter  suos  cientem  pugnam,  magister  equitum 
romanus  infesta  cuspide  ita  permisit  equum  , ut  uno 
ictu  exanimem  equo  praecipitaret : nec,  ut  fit,  ad  ducis 
casum  perculsa  magis  , quam  irritata  , est  multitudo. 
Omnes,  qui  circa  erant,  in  Aulium  , temere  invectum 
per  hostium  turmas,  tela  coniecerunt:  fratri  praecipuum 
decus  ulti  Samnitium  imperatoris  dederunt.  Is  victorem 
detractum  ex  equo  magistrum  equitum  , plenus  moero- 
ris atque  irae,  trucidavit:  nec  multum  abfuit,  quin  cor- 
pore etiam  , quia  inter  hostiles  ccciderat-turmas,  Sam- 
nites potirentur.  Sed  extemplo  ad  pedes  descensum  ab 
Romanis  est , coactiquc  idem  Samnites  facere.  Et  repen- 
tina acies  circa  corpora  ducum  pedestre  proelium  iniit, 
quo  haud  dubie  superat  Romanus:  recupcratumque  Aulii 
corpus  , mixta  cum  dolore  laetitia,  victores  in  castra 
referunt  Samnites,  duce  amisso  , et  per  equestre  certa- 
men tentatis  viribus,  omissa  Saticula,  quam  nequicquam 
defendi  rebantur , ad  Plistiae  obsidionem  redeunt;  in- 
traque  paucos  dies  Saticula  Romanus  per  deditionem  , 
Plistia  per  vim  Samnis  potitur. 

XXIII.  Mutata  inde  belli  sedes  est:  ad  Soram  ex  Sam- 
nio Apuliaque  traductae  legiones.  Sora  ad  Samnites 
defecerat,  interfectis  - colonis  Romanorum.  Quo  quum 
prior  romanus  exercitus,  ad  ulriscendatti  civium  necem 
recuperandamque  coloniam,  magnis  itineribus  praevenis- 
set, et  sparsi  per  vias  speculatores,  sequi  legiones  Sam- 
nitium, nec  iam  procul  abesse,  alii  super  alios,  nun- 
tiarent; obviam  itum  hosti  , atque  ad  Lautulas  ancipiti 
proelio  dimicatum  est.  Non  caedes,  nbn  fuga  alterius 

r artis,  sed  nox  incertos,  victi  victoresne essent,  diremit, 
nvenio  apud  quosdam,  adversam  eam  pugnam  Romanis 

fuisse,  atque  in  ea  cecidisse  Q.  Aulium,  magistrum  equi- 
tum. Suffectus  in  locum  Aulii  C.  Fabius  magister  equi- 
tum cum  exercitu  novo  ab  Roma  advenit ; et  , per  prae- 
missos nuntios  consulto  dictatore  , ubi  subsisteret,  quo- 
ve  tempore , et  qua  ex  parte  hostem  aggrederetur,  sub- 
stitit occultus,  ad  omnia  satis  exploratis  consiliis.  Dicta- 
tor , quum  per  aliquot  dies  post  pugnam  continuisset 
suos  intra  vallum,  obsessi  magis  quam  obsidentis  modo, 
signum  repente  pugnae  proposuit ; et , efficacius  ratus 
ad  accendendos  virorum  fortium  animos,  nnllam  alibi  , 
quam  in  semet  ipso,  cuiquam  relictam  spem  , de  ma- 
gistro equitum  novoque  exercitu  militem  celavit.  Et , 
tanqnam  nulla  , nisi  in  eruptione  , spes  esset  , Locis , 
inquit,  angustis,  milites,  deprehensi , nisi  quam  victoria 
patefecerimus  , viam  nullam  habemus.  Stativa  nostra  mu- 
nimento satis  tuta  sunt ; sed  inopia  eadem  infesta.  Nam 
et  circa  omnia  defecerunt , unde  subvehi  commeatus  pote- 
rant ; et , si  homines  iuvare  velint , iniqua  loca  sunt.  Ita- 
que non  frustrabor  ego  vos,  castra  hic  relinquendo,  in  quae, 
infecta  victoria,  sicut  pristino  die  , vos  recipiatis.  Armis 
munimenta , non  munimentis  arma  tuta  esse  debent.  Castra 
habeant  repetantque,  quibus  operae  est  trahere  bellum : nos 
omnium  rerum  respectum  , praeterquam  victoriae  , nobis 
abscidamus.  Ferte  signa  in  hostem : ubi  extra  vallum  ag- 
men excesserit , castra  , quibus  imperatum  est , incendant  : 
damna  vestra  , milites  , omnium  circa  tpii  defecerunt,  popu- 
lorum praeda  sarcientur.  Et  oratione  dictatoris  , quae 
necessitatis  ultimae  index  erat,  milites  accensi  vadunt 
in  hostem,  et  respectus  ipse  ardentium  castrorum,  quam- 
quam proximis  tantum  (ita  enim  insserat  dictator  ) ignis 
est  subditus  , haud  parvum  fuit  irritamentum.  Itaque  , 
velut  vecordes  illati  , signa  primo  impetu  hostium  tur- 
bant ; et  in  tempore  , postquam  ardentia  procul  vidit  ca- 
stra magister  equitum,  (id  convenerat  signum  ) hostium 
terga  invadit.  Ita  circumventi  Samnites,  qua  potest  quis- 
que , fugam  per  diversa  petunt.  Ingens  multitudo  , in 
unum  metu  conglobata,  ac  semetipsam  turba  impediens, 
in  medio  caesa.  Capta  hostium  castra  direptaque  ; quo- 
rum praeda  onustum  militem  in  romana  castra  dictator 
reducit , haudquaquam  tam  victoria  lactum,  quam  quod, 

praeter  exiguam  deformatam  incendio  partem,  cetera 
contra  spem  salva  invenit. 

XXIV.  Ad  Soram  inde  reditum;  novique  consules 
M.  Poetelius  , C.  Sulpicius  exercitum  ab  dictatore  Fabio 
accipiunt , magna  parte  veterum  militum  dimissa , no* 
visque  cohortibus  in  supplementum  adductis.  Ceterum  , 
quum  propter  difficilem  urbis  situm  nec  oppugnandi 
satis  certa  ratio  iniretur,  et  aut  tempore  longinqua,  aut 
praeceps  periculo  victoria  esset;  Soranus  transfuga,  clam 
ex  oppido  profectus , quum  ad  vigiles  romanos  pene- 
trasset , duci  se  extemplo  ad  consules  iuhel,  deductusquo 
traditurum  urbem  promittit.  Visus  inde  (quum,  quo- 
nam modo  id  praestaturus  esset , percunctantes  doceret) 
haud  vana  afferre  perpulit  , prope  adiuncta  moenibus 
romana  castra  ut  sex  millia  ab  oppido  removerentur : 
fore  , ut  minus  intentae  in  custodiam  urbis  diurnae  sta- 
tiones ac  nocturnae  vigiliae  essent.  Ipse  insequenti  nocte, 
sub  oppido  silvestribus  locis  cohortibus  insidere  iussis  , 
decem  milites  delectos  secum  per  ardua  ac  prope  invia 
in  arcem  ducit ; pluribus,  quam  pro  numero  virorum  , 
missilibus  telis  eo  collatis.  Ad  haec  saxa  erant , et  te- 
mere iacentia  , ut  fit,  in  aspretis,  et  de  industria  etiam, 
quo  locus  tutior  esset,  ab  oppidanis  congesta.  Ubi  quum 
constituisset  Romanos,  semitamque  angustam  et  arduam, 
erectam  ex  oppido  in  arcem  , ostendisset : Uoc  quidem 
ascensu,  inquit,  vel  tres  armati  quamlibet  multitudinem 
arcuerint:  vos  et  decem  numero,  et,  quod  plus  est  , Ro- 
mani, Romanorumque  fortissimi  viri  estis.  Et  locus  pro 
vobis,  et  nox  erit,  quae  omnia  ex  incerto  maiora  territis 
ostentat.  Ego  iam  terrore  omnia  implebo:  vos  arcem  in- 
tenti tenete.  Decurrit  inde,  quanto  maxime  poterat  cum 
tumultu,  ad  arma,  et  pro  vestram  fidem,  cives!  clami- 
tans, arx  ab  hostibus  capta  est;  ite,  defendite.  Haec  in- 
cidens principum  foribus,  haec  obviis,  haec  excurrenti- 
bus in  publicum  pavidis  increpat.  Acceptum  ab  uno  pa- 
vorem plures  per  urbem  ferunt.  Trepidi  magistratus  , 
missis  ad  arcem  exploratoribus  , quum  tela  et  armatos 
tenere  arcem  multiplicato  numero  audirent,  avertunt 
animos  a spe  recuperandae  arcis.  Fuga  cuncta  complen- 
tur, portaeque  ab  semisomnis  ac  maxima  parte  iner- 

mibus  refringuntur : quarum  per  unam  praesidium  ro- 
manum  clamore  excitatum  irrumpit,  et  concursantes  per 
vias  pavidos  caedit.  lam  Sora  capta  erat,  quum  con- 
sules prima  luce  advenere;  et  , quos  reliquos  fortuna  ex 
nocturna  caede  ac  fuga  fecerat,  in  deditionem  accipiunt. 
Ex  his  ducentos  viginti  quinque  , qui  omnium  consensu 
destinabantur  et  infandae  colonorum  caedis  et  defectionis 
auctores  , vinctos  Hornam  deducunt : ceteram  multitu- 
- dincm  incolumem  , praesidio  imposito,  Sorae  relinquunt. 
Omnes,  qui  llomam  deducti  erant,  virgis  in  foro  caesi 
ac  securi  percussi  summo  gaudio  plebis;  cuius  maxime 
intererat , tutam  ubique  , quae  passim  in  colonias  mit- 
teretur, multitudinem  esse. 

XXV.  Consules  , ab  Sora  profecti  , in  agros  atque  ur- 
bes Ausonum  bellum  intulerunt.  Mota  namque  omnia 
adventu  Samnitium  , quum  apud  Lautulas  dimicatum 
est  , fuerant  , coniuralionesque  circa  Campaniam  pas- 
sim factae  ; nec  Capua  ipsa  crimine  caruit ; quin  Ro- 
mam quoque  et  ad  principum  quosdam  inquirendo  ven- 
tum est.  Ceterum  Ausonum  gens  proditione  urbium,  si- 
cut Sora  , in  potestatem  venit.  Ausona  , et  Minturnae, 
et  Vescia,  urbes  erant  : ex  quibus  principes  iuvenlulis 
duodecim  numero,  in  proditionem  urbium  suarum  con- 
iurati , ad  consules  veniunt : docent  , suos , iam  pridem 
exoptantes  Samnitium  adventum  , simul  ad  Lautulas  pu- 
gnatum audierunt,  pro  victis  Romanos  habuisse,  iuventute  et 
annis  Samnites  iuvissc.  Fugatis  inde  Samnitibus  , incerta 
pace  agere  , nec  claudentes  portas ^ Romanis  , ne  arcessant 
bellum  : et  obstinatos  claudere  , si  exercitus  admoveatur.  In 
ea  fluctuatione  animorum  opprimi  incautos  posse.  His  auc- 
toribus mota  propius  castra  : missique  eodem  tempore 
circa  tria  oppida  milites,  partim  armati,  qui  occulti 
propinqua  moenibus  insiderent  loca  ; partim  togati,  tectis 
veste  gladiis,  qui  sub  lucem  apertis  portis  urbes  ingre- 
derentur. Ab  his  simul  custodes  trucidari  coepti,  simul 
datum  signum  armatis,  ut  ex  insidiis  concurrerent.  Ita 
portae  occupatae  , triaque  oppida  eadem  hora  eodem- 
que  consilio  capta.  Sed  , quia  absentibus  ducibus  im- 
petus est  factus  , nullus  modus  caedibus  fuit ; delctaque 
Ausonum  gens  , vix  certo  defectionis  crimine  , perinde 
ac  si  internecivo  bello  certassct. 

XXVI.  Eodem  anno  , prodilo  hostibus  romano  prae- 
sidio , Luceria  Samnitium  facta.  Nec  diu  proditoribus 
impunita  res  fuit.  Haud  procul  inde  exercitus  roma- 
nus  erat : cuius  primo  impetu  urbs  sita  in  plano  ca- 
pitur. Lucerini  ac  Samnites  ad  internecionem  caesi : 
eoque  ira  processit , ut  Romae  quoque  , quum  de  co- 
lonis mittendis  Luceriam  consuleretur  senatus , multi 
delendam  urbem  censerent.  Praeter  odium  , quod  ex- 
secrabile in  bis  captos  erat , longinquitas  quoque  ab- 
horrere a relegandis  tam  procul  ab  domo  civicus  in- 
ter tam  infestas  gentes  cogebat.  Vicit  tamen  sententia  , 
ut  mitterentur  coloni.  Duo  millia  et  quingenti  missi. 
Eodem  anno  , quum  omnia  infida  Romanis  essent,  Ca- 
puae quoque  occultae  principum  coniuraliones  factae.  De 
quibus  quum  ad  senatum  relatum  esset , haudquaquam 
neglecta  res  est  Quaestiones  decretae  , dictatoremque 

Juaestinnibus  exercendis  dici  placuit.  C.  Maenius  dictus, 
s M.  Foslium  magistrum  equitum  dixit.  Ingens  erat  ma- 
gistratus eius  terror.  Itaque  sive  timore  eius , seU  con- 
scientia , Calavios  , Ovium  Noviumque  , ( ea  capita  con- 
iurationis  fuerant ) priusquam  nominarentur  apud  dicta- 
torem , mors  haud  dubie  ab  ipsis  conscita  iuaicio  sub- 
traxit. Deinde  , ut  quaestioni  campanae  materia  decessit, 
versa  Romam  interpretando  res : non  nominatim  , qui 
Capuae  , sed  in  universum , qui  usquam  coissent  coniu- 
rassentve  adversus  rempublicam,  uuaeri  senatum  iussisse: 
et  coitiones,  honorum  adipiscendorum  causa  factas,  ad- 
versus rempublicam  esse : latiorque  et  re  et  personis 
quaestio  fieri  ; haud  abnuente  dictatore  , sine  Une  ulla 
quaestionis  suae  ius  esse.  Postulabantur  ergo  nobiles 
homines:  appellantibusque  tribunos  nemo  erat  auxilio  , 
quin  nomina  reciperentur.  Inde  nobilitas,  nec  hi  modo, 
in  quos  crimen  intendebatur  , sed  universi  simul  , ne- 
gare , nobilium  id  crimen  essa , quibus , si  nulla  obste- 
tur fraude  , pateat  via  ad  honorem  , sed  hominum  no- 
vorum : ipsos  adeo  dictatorem  magistrumque  equitum 
reos  magis  , quam  quaesitores  idoneos  eius  criminis  esse: 
intellecturosque  ita  id  esse,  simul  magistratu  abissent. 
Tum  enimvero  Maenius,  iam  famae  magis  , quam  im- 
perii , memor , progressus  in  concionem  ita  verba  fecit : 

Et  omnes  ante  actae  vitae  vos  conscios  habeo  , Quirites  , 
et  hic  ipse  honos  , delatus  ad  me , testis  est  innocentiae 
meae.  Aeque  enim,  quod  saepe  alias , quia  ita  tempora  po- 
stulabant reipublicae , qui  bello  clarissimus  esset , sed  qui 
maxime  procul  ab  his  coitionibus  vitam  egisset , dictator 
deligendus  exercendis  quaestionibus  fuit.  Sed  quoniam  qui- 
dam nobiles  homines  ( qua  de  causa  , vos  existimare,  quam 
me  pro  magistratu  quicquam  incompertum  dicere  , melius 
est ) primum  ipsas  expugnare  quaestiones  omni  ope  annisi 
sunt : dein , postquam  ad  id  parum  potentes  erant , ne  cau- 
sam dicerent , in  praesidia  adversariorum  , appellationem 
et  tribunicium  auxilium , patricii  confugerunt : postremo 
repulsi  inde  ( adeo  omnia  tutiora  * quam  ut  innocentiam 
suam  purgarent , visa ) in  nos  irruerunt , et  privatis  dicta- 
torem poscere  reum  verecundiae  non  fuit:  ut  omnes  dii  ho- 
minesque sciant,  ab  illis,  etiam  quae  non  possint,  tentari, 
ne  rationem  vitae  reddant ; me  obviam  ire  crimini , et  of- 
ferre me  inimicis  reum  , dictatura  me  abdico.  Vos  quaeso  , 
consules  , si  vobis  datum  ab  senatu  negotium  fuerit,  in  me 
primum  et  hunc  M.  Foslium  quaestiones  exerceatis ; ut 
appareat , innocentia  nostra  nos , non  maiestate  honoris , 
tutos  a criminationibus  istis  esse.  Abdicat  inde  se  dicta- 
tura , et  post  eum  confestim  Foslius  magisterio  equitum : 
primique  apud  consules  ( iis  enim  ab  senatu  mandata 
res  est ) rei  facti,  adversus  nobilium  testimonia  egregie 
absolvuntur.  Publilius  etiam  Philo,  multiplicatis  summis 
honoribus  , post  res  tot  domi  belloque  gestas,  ceterum 
invisus  nobilitati , causam  dixit , absolutusque  est.  Nec 
diutius  , ut  fit , quam  dum  recens  erat , quaestio  per 
clara  nomina  reorum  viguit : inde  labi  coepit  ad  viliora 
capita  , donec  coitionibus  factionibusque  , adversus  quas 
comparata  erat,  oppressa  est. 

XjCVII.  Earum  Fama  rerum  , magis  tamen  spes  cam- 
panae  defectionis  , in  quam  coniuratum  erat , Samnites, 
in  Apuliam  versos  , rursus  ad  Caudium  revocavit : ut 
inde  ex  propinquo  , si  qui  motus  occasionem  aperiret  , 
Capuam  Romanis  eriperent.  Eo  consules  cum  valido 
exercitu  venerunt.  Et  primo  circa  saltus,  quum  utrim- 
que ad  hostem  iniqua  via  esset,  cunctati  sunt : deinde 
Samnites  per  aperta  loca  brevi  circuitu  in  loca  plana, 

campanos  campos  , agmen  demittunt , ibique  primum 
castra  in'  conspectu  hostibus  data  : deinde  levibus  proe- 
liis , equitum  saepius  , quam  peditum  , utrimque  peri- 
culum factum:  nec  aut  eventus  eorum  romanum,  aut 
morae  , qua  trahebant  bellum  , poenitebat.  Samnitium 
contra  ducibus  , et  carpi  parvis  quotidie  damnis  , et  se- 
nescere dilatione  belli  vires  suae  videbantur.  Itaque  in 
aciem  procedunt , equitibus  in  cornua  divisis  : quibus 
praeceptum  erat , intentiores  ad  respectum  castrorum  , 
ne  qua  eo  vis  tieret,  quam  ad  proelium  starent : aciem 
pediti  tutam  fore.  Consulum  Sulpicius  in  dextro  , Poe- 
telius in  laevo  cornu  consistunt.  Dextra  pars,  qua  et  Sam- 
nites raris  ordinibus,  aut  ad  circumeundos  hostes,  aut 
ne  ipsi  circumirenlur,  constiterant;  latius  patefacta  stetit. 
Sinistris  , praeterquam  quod  confertiores  steterant,  re- 
pentino consilio  Poetelii  consulis  additae  vires  : qui  sub- 
sidiarias cohortes  , quae  integrae  ad  longioris  pugnae 
casus  reservabantur,  in  primam  aciem  extemplo  emisit; 
universisque  hostem  primo  impetu  viribus  impulit.  Com- 
mota pedestri  acie  Samnitium  , eques  in  pugnam  suc- 
cedit. In  hunc  , transverso  agmine  inter  duas  acies  so 
inferentem  , romanus  equitatus  concitat  equos  ; signaque 
et  ordines  peditum  atque  equitum  confundit,  donec  uni- 
versam ab  ea  parte  avertit  aciem.  In  eo  cornu  non  Poe- 
telius solus,  sed  Sulpicius  etiam,  hortator  adfuerat,  avec- 
tus ab  suis  nondum  conserentibus  manus  ad  clamorem, 
ab  sinistra  parte  prius  exortum.  Unde  , haud  dubiam 
victoriam  cernens , quum  ad  suum  cornu  tenderet  cum 
mille  ducentis  viris  , dissimilem  ibi  fortunam  invenit : 
Romanos  loco  pulsos  , victorem  hostem  signa  in  per- 
culsos inferentem.  Ceterum  omnia  mutavit  repente  con- 
sulis adventus.  Nant  et  conspectu  ducis  refectus  militum 
est  animus:  et,  maius  quam  pro  numero  auxilium,  ad- 
venerant fortes  viri:  et  partis  alterius  victoria  audita  , 
mox  visa  etiam  , proelium  restituit.  Tota  deinde  iam  vin- 
cere acie  Romanus  , et , omisso  certamine  , caedi  capi- 
que Samnites  ; nisi  qui  Maleventum  , cui  nunc  urbi 
Beneventum  nomen  est  , perfugerunt.  Ad  triginta  millia 
caesa  aut  capta  Samnitium  , proditum  memoriae  est. 

XXV111.  Consules,  egregia  victoria  parta,  protinus 

inde  ad  Bovianum  oppugnandum  legiones  ducunt:  ibique 
hiberna  egerunt , donec  ab  novis  consulibus  L.  Papirio 
Cursore  quintum  , C Iunio  Bubulco  iterum,  nominatus 
dictator  C.  Poetelius  cura  M.  Foslio  magistro  equitum 
exercitum  accepit.  Is,  quum  audisset  arcem  fregellanam 
ab  Samnitibus  captam  , omisso  Boviano,  ad  Fregellas 
pergit : undo  , nocturna  Samnitium  fuga  sine  certamine 
receptis  Fregellis,  praesidioque  valido  imposito , in  Cam- 
paniam reditum  maxime  ad  Nolam  armis  repetendam. 
Eo  se  intra  moenia,  sub  adventum  dictatoris,  et  Sam- 
nitium omnis  multitudo  et  Nolani  agrestes  contulerant. 
Dictator , urbis  situ  circumspecto  , quo  apertior  aditus 
ad  moenia  esset,  omnia  aedificia  (et  frequenter  ibi  ha- 
bitabatur ) circumiecta  muris  incendit , nec  ita  multo 
post,  sive  a 'Poetelio  dictatore,  sive  ab  C.  Iunio  con- 
sule (nam  utruraque  traditur)  Nola  est  capta.  Qui  cap- 
tae decus  Nolae  ad  consulem  trahunt  , adiiciunt,  Ati- 
nam et  Calatiaip  ab  eodem  captas  ; Poetelium  autem  , 
pestilentia  orta,  clavi  figendi  causa  dictatorem  dictum. 
Suessa  et  Pontiae  eodem  anno  coloniae  deductae  sunt. 
Suessa  Auruncorum  fuerat : Volsci  Pontias  , insulam  si- 
tam in  conspectu  litoris  sui  , incoluerant.  Et,  Interamna 
et  Casinum  ut  deducerentur  coloniae,  senatusconsultum 
factum  est : sed  triumviros  creavere , ac  misere  colono- 
rum quatuor  millia  insequentes  consules  M.  Valerius , 
P.  Decius. 

XXIX.  Profligato  fere  Samnitium  bello , priusquam 
ea  cura  decederet  patribus  romanis  , etrusci  Delii  fapia 
exorta  est.  Nec  erat  ea  tempestate  gens  alia  , cuius  se- 
cundum gallicos  tumultus  arma  terribiliora  essent,  qaum 
propinquitate  agri  , tum  multitudine  hominum.  Itaque, 
altero  consulum  in  Samnio  reliquias  belli  persequente  , 
P.  Decius  , qui  graviter  aeger  nomae  restiterat,  auctore 
senatu,  dictatorem  C lunium  Bubulcum  dixit.  Is,  prout 
rei  magnitudo  postulabat , omnes  iuniores  sacramento 
adigit:  arma,  quaeque  alia  res  poscit,  summa  industria 
parat:  nec  tantis  apparatibus  elatus  de  inferendo  bello 
agitat,  quieturus  haud  dubie,  nisi  ultro  arma  Etrusci 
inferrent.  Eadem  in  comparando  cohibcndoque  bello  con- 
silia et  apud  Etruscos  fuere.  Neutri  finibus  egressi.  Et 

censura  clara  co  anno  Ap.  Claudii  et  C.  Plautii  fuit ; 
memoriae  tamen  felicioris  ad  posteros  nomen  Appii,  qnod 
viam  munivit , et  aquam  in  urbem  duxit  , eaque  unus 
perfecit ; quia  , ob  infamem  atqne  invidiosam  senatus 
lectionem  verecundia  victus  , collega  magistratu  se  ab- 
dicaverat. Appius  , iam  inde  antiquitus  insitam  perti- 
naciam familiae  gerendo,  solus  censuram  obtinuit.  Eo- 
dem Appio  auctore,  Potitii,  gens  cuius  ad  aram  Maxi- 
mam Herculis  familiare  sacerdotium  fuerat , servos  pu- 
blicos, ministerii  delegandi  causa,  solemnia  eius  sacri 
docuerat.  Traditur  inde  dictu  mirabile  , et  quod  dimo- 
vendis statu  suo  sacris  religionem  facere  posset , quum 
duodecim  familiae  ea  tempestate  Potitiorum  essent,  pu- 
beres ad  triginta,  omnes  intra  annum  cum  stirpe  ex- 
stinctos : nec  nomen  tantum  Potitiorum  interiisse  , sed 
censorem  etiam  Appium , memori  dedm  ira  , post  ali- 
quot annos  luminibus  captum. 

XXX.  Itaaue  consules,  qui  eum  annum  secuti  sunt, 
C.  iunius  Bubulcus  tertium  et  Q.  Aemilius  Barbula  ite- 
rum , initio  anni  questi  apud  populum,  deformatum  or- 
dinem prava  lectione  senatus,  qua  potiores  aliquot  lectis 
praeteriti  essent;  negaverunt , eam  lectionem  se  , quae 
sine  recti  pravique  discrimine  ad  gratiam  ac  libidinem 
facta  esset,  observaturos : et  senatum  extemplo  citave- 
runt eo  ordine,  qui  ante  censores  Ap.  Clauaium  et  C. 
Plautium  fuerat.  Et  duo  imperia  eo  anno  dari  coepta  per 
populum  , utraque  perlinentia  ad  rem  militarem : unum, 
ut  tribuni  militum  seni  deni  in  quatuor  legiones  a po- 
pulo crearentur;  quae  antea  , per  quam  paucis  suffragio 
populi  relictis  locis  , dictatorum  et  consulum  ferme  fue- 
rant beneficia.  Tulere  eam  rogationem  tribuni  plebei 
L.  Atilius,  C.  Marcius.  Alterum,  ut  duumviros  navales 
classis  ornandae  reficicndaeque  causa  idem  populus  iu- 
beret.  Lator  huius  plebisciti  fuit  M.  Decius  tribunus 
plebis.  Eiusdem  anni  rem  dictu  parvam  praeterirem,  ni 
ad  religionem  visa  esset  pertinere.  Tibicines,  quia  pro- 
hibiti a proximis  censoribus  erant  in  aede  lovis  vesci, 
quod  traditum  antiquitus  erat,  aegre  passi,  Tibur  uno 
agmine  abierunt : adeo  ut  nemo  in  urbe  esset  , qui  sa- 
crificiis praecineret.  Eius  rei  religio  tenuit  senatum  ; 

legatosque  Tibur  miserunt,  ut  darent  operam,  ut  hi  ho- 
mines Romanis  restituerentur.  Tiburtini , benigne  pol- 
liciti , primum  accitos  eos  in  curiam  hortati  sunt  , uti 
reverterentur  Romam  : postquam  perpelli  nequibant , 
consilio  , haud  abhorrente  ab  ingeniis  bominum  , eos 
aggrediuntur.  Die  festo  alii  alios  per  speciem  celebran- 
darum cantu  epularum  invitant,  et  vino , cuius  avidum 
ferme  genus  est , oneratos  sopiunt : atque  ita  in  plaustra 
somno  vinctos  coniiciunt , ac  Romam  deportant : nec 
prius  sensere  , quam  , plaustris  in  foro  relictis  , plenos 
crapulae  eos  lux  oppressit.  Tunc  concursus  populi  laetus, 
impetratoque  , ut  manerent , datum , ut  triduum  quot- 
annis ornati , cum  cantu  atque  hac  , quae  nunc  so- 
lemnis  est,  licentia  per  urbem  vagarentur:  restitutum- 

Sue  in  aede  vescendi  ius  iis,  qui  sacris  praecinerent, 
[aec  inter  duorum  ingentium  bellorum  curam  gerebantur. 
XXXI.  Consules  inter  se  provincias  partiti ; Iunio 
Samnites,  Aemilio  novum  bellum  Etruria  sorte  obvenit. 
In  Samnio  Cluviam  , praesidium  romanum,  quia  nequi- 
verat vi  capi , obsessum  fame  in  deditionem  acceperant 
Samnites , verberibusque  foedum  in  modum  laceratos 
occiderant  deditos.  Huic  infensus  crudelitati  Iunius,  ni- 
hil antiquius  oppugnatione  cluviana  ratus  , quo  die  ag- 
gressus est  moenia  , vi  cepit , atque  omnes  puberes  in- 
terfecit. Inde  victor  exercitus  Bovianum  ductus.  Caput 
hoc  erat  Pentrorum  Samnitium  , longe  ditissimum  atque 
opulentissimum  armis  virisque.  Ibi  quia  haud  tantum 
irarum  erat , spe  praedae  milites  accensi  , oppido  po- 
tiuntur. Minus  itaque  saevitura  in  hostes  est : praedae 

Eius  paene  quam  ex  omni  Samnio  unquam,  egestum, 
enigneque  omnis  militi  concessa.  Et  postquam  praepo- 
tentem armis  Romanum  nec  acies  subsistere  ullae,  nec 
castra,  nec  urbes  poterant;  omnium  principum  in  Sam- 
nio eo  curae  sunt  intentae , ut  insidiis  quaereretur 
locus  , si  qua  licentia  populando  effusus  exercitus  excipi 
ac  circumveniri  posset.  Transfugae  agrestes  et  captivi 
quidam  , pars  forte,  pars  consilio  oblati,  congruentia  ad 
consulem  afferentes , quae  et  vera  erant , pecoris  vim  in- 
gentem in  saltum  avium  compulsam  esse  , perpulerunt, 
ut  praedatum  eo  expeditae  ducerentur  legiones.  Ibi  in- 
Vol.  i.  21 

gens  hostium  exercitus  itinera  occultus  insederat , et  , 
postquam  intrasse  Romanos  vidit  saltum,  repente  exor- 
tus com  clamore  ac  tumultu  incautos  invadit.  Et  primo 
uova  res  trepidationem  fecit,  dum  arma  capiunt  , sar- 
cinas congerunt  in  medium  : deiu  postquam , ut  quisque 
liberaverat  se  onere,  aptaveratque  armis,  ad  signa  un- 
dique coibant , et  notis  ordinibus  in  vetere  disciplina 
militiae,  iam  sine  praecepto  ullius  sua  sponte  strueba- 
tur acies  , consul  , ad  ancipilem  maxime  pugnam  ad- 
vectus , desilit  ex  equo,  et  lovem  Martemque  atque  alios 
testatur  deos  , se  , nullam  suam  gloriam  inde , sed  prae- 
dam militi  quaerentem  , in  eum  locum  devenisse  : neque  in 
»e  aliud,  quam  nimiam  ditandi  ex  hoste  militis  curam  , 
reprehendi  posse.  Ab  eo  se  dedecore  nullam  rem  aliam  , 
quam  virtutem  militum , vindicaturam  : conniterentur  modo 
uno  animo  omnes  invadere  hostem  , victum  acie , castris 
exutum  , nudatum  urbibus,  ultimam  spem  furto  insidiarum 
tentantem  , et  loco  , non  armis  fretum.  Sed  quem  esse  iam 
virtuti  romanae  inexpugnabilem  locum  ? fregeliana  arx  , 
soranaque,  et  ubicumque  iniquo  successum  erat  loco  , 
memorabantur.  His  accensus  miles , omnium  immemor 
difficultatium,  vadit  adversus  imminentem  hostium  aciem. 
Ibi  paullum  laboris  fuit,  dum  in  adversum  clivum  eri- 
gitur agmen  : ceterum  , postquam  prima  signa  piani- 
iiero  summam  ceperunt , sensitque  acies  aequo  se  iam 
institisse  loco  , versus  extemplo  est  terror  in  insidiatores, 
easdemque  latebras  , quibus  se  paullo  ante  texerant , 
palati  atque  inermes  fuga  repetebant:  sed  loca  difficilia 
hosti  quaesita  , ipsos  tum  sua  fraude  impediebant.  Ita- 
que ergo  perpaucis  effugium  patuit : caesa  ad  viginti 
millia  hominum  , victorque  Romanus  ad  oblatam  ultro 
ab  hoste  praedam  pecorum  discurrit. 

XXXII.  Dum  haec  geruntur  in  Samnio,  iam  omnes 
Etruriae  populi  praeter  Arretinos  ad  arma  ierant  , ab 
oppugnando  Sutrio,  quae  urbs  , socia  Romanis  , velut 
claustra  Etruriae  erat , ingens  orsi  bellum.  Eo  alter 
consulum  Aemilius  cum  exercitu  ad  liberandos  obsidione 
socios  venit.  Advenientibus  Romanis,  Sutrini  commeatus 
benigne  in  castra  ante  urbem  posita  advexere.  Etrusci 
diem  primum  consultando  , maturarent  , traherentno 

bellum  , traduxerunt.  Postero  die  , ubi  celeriora  quam 
tutiora  consilia  magis  placuere  ducibus,  sole  orto  signum 
pugnae  propositum  est  , armatique  in  aciem  procedunt. 
Quod  postquam  consuli  nuntiatum  est  , extemplo  tesse- 
ram dari  iubet,  ut  prandeat  miles  , firmatisque  cibo  vi- 
ribus arma  capiat.  Dicto  paretur.  Consul  , ubi  armatos 
paratosque  viait,  signa  extra  vallum  proferri  iussit,  et 
haud  procul  hoste  instruxit  aciem.  Aliquamdiu  intenti 
utrimque  steterunt , exspectantes  ut  ab  adversariis  cla- 
mor et  pugna  inciperet : et  prius  sol  meridie  se  incli- 
navit , quam  telum  hinc  aut  illinc  emissum  est.  Inde  , 
ne  infecta  re  abiretur,  clamor  ab  Etruscis  oritur,  con- 
cinuntque  tubae  , et  signa  inferuntur.  Nec  segnius  ab 
Komanis  pugna  initur.  Concurrunt  infensis  animis:  nu- 
mero hostis  , virtute  Romanus  superat.  Anceps  proelium 
multos  utrimque  , et  fortissimum  quemque  , absumit : 
uec  prius  inclinata  res  est , quam  secunda  acies  romana 
ad  prima  signa  , integri  fessis,  successerunt.  (Etrusci  , 
quia  nullis  recentibus  subsidiis  fulta  prima  acies  fuit  , 
ante  signa  circaque  omnes  ceciderunt.  Nullo  unquam 
proelio  fugae  minus  , nec  plus  caedis  fuisset , ni  obsti- 
natos mori  Tuscos  nox  texisset ; ita  ut  victores  prius  , 
quam  victi , pugnandi  finem  facerent.  Post  occasum  so- 
lis signum  receptui  datum  est : nocte  ab  utroque  in  ca- 
stra reditum.  Nec  deinde  quicquam  eo  anno  rei  memo- 
ria dignae  apud  Sutrium  gestum  est ; quia  et  ex  ho- 
stium exercitu  prima  tota  acies  deleta  uno  proelio  fue- 
rat, subsidiariis  modo  relictis,  vix  quod  satis  esset  ad 
castrorum  praesidium : et  apud  Romanos  tantum  vul- 
nerum fuit , ut  plures  post  proelium  saucii  decesserint 
quam  ceciderant  in  acie. 

XXXI11.  Q.  Fabius  insequentis  anni  consul  bellum 
ad  Sutrium  excepit.  Collega  Fabio  C.  Marcius  Rutilus 
datos  est.  Ceterum  et  Fabius  supplementum  ab  Roma 
adduxit , et  novus  exercitus  domo  accitus  Etruscis  venit. 
Permulti  anni  iam  erant , quum  inter  patricios  magi- 
stratus , tribunosque  nulla  certamina  fuerant ; quum  ex 
ea  familia  , quae  velut  fatalis  tum  tribunis  ac  plebi  erat, 
certamen  oritur.  Ap.  Claudius  censor  , circumactis  de- 
cem et  octo  mensibus,  quod  Aemilia  lege  finitum  censurae 

spatium  temporis  erat , quum  C.  Plautius  collega  eius 
magistratu  se  abdicasset  , nulla  vi  compelli  , ut  abdica- 
ret , potuit.  P.  Sempronius  erat  tribunus  plebis  ; qui 
liniendae  censurae  intra  legitimum  tempus  actionem  su- 
sceperat , non  popularem  magis , quam  iustam ; nec  in 
vulgus  , quam  optimo  cuique,  gratiorem.  Is,  quum  iden- 
tidem legem  Aemiliam  recitaret,  anctoremque  eius  Mam. 
Aemilium  dictatorem  laudibus  ferret ; qui  quinquenna- 
lem ante  censuram  , et  longinquitate  potestatem  domi- 
nantem , intra  sex  mensium  et  anni  coegisset  spatium: 
Dic  , agedum,  inquit  , Ap.  Claudi,  quidnam  facturus  fue- 
ris , si  eo  tempore , quo  C.  Furius  et  M.  Geganius  censo- 
res fuerunt,  censor  fuisses?  Negare  Appius,  interrogationem 
tribuni  magno  opere  ad  causam  pertinere  suam.  Nam,  etsi 
tenuerit  lex  Aemilia  eos  censores  , quorum  in  magistratu 
lata  esset,  quia  post  illos  censores  creatos  eam  legem  populus 
iussisset,  quodque  postremum  iussisset , id  tus  ratumquc  es- 
set ; non  tamen  aut  se , aut  eorum  quemquam  , qut  post 
eam  legem  latam  creati  censores  essent , teneri  ea  lege  po- 
tuisse. 

XXXIV.  Haec  sine  ullius  assensu  cavillante  Appio  , 
En,  inquit,  Quirites , illius  Appii  progenies,  qui  decem- 
vir in  annum  creatus  , altero  anno  se  ipse  creavit : tertio , 
nec  ab  se,  nec  ab  ullo  creatus , privatus  fasces  et  imperium 
obtinuit ; nec  ante  continuando  abstitit  magistratu  , quam 
obruerent  eum  male  parta , male  gesta  , male  retenta  im- 
peria. Haec  est  eadem  familia,  Quirites  , cuius  vi  atque 
i muriis  compulsi , extorres  patria , Sacrum  montem  cepi- 
stis : haec  , adversus  quam  tribunicium  auxilium  vobis  com- 
parastis ; haec  , propter  quam  duo  exercitus  Aventinum  in- 
sedistis : haec , quae  fenebres  leges : haec  , quae  agrarias 
semper  impugnavit:  haec  connubia  patrum  et  plebis  inter- 
rupit : haec  plebi  ad  curules  magistratus  iter  obsepsit : hoc 
est  nomen  multo  , quam  Tarquiniorum,  infestius  vestrae  li- 
bertati. Jtane  tandem  , Ap.  Claudi , quum  centesimus  iam 
annus  sit  ab  Mam.  Aemilio  dictatore  , tot  censores  fuerint, 
nobilissimi  fbrtissimique  viri,  nemo  eorum  duodecim  tabu- 
las legit  ? nemo  id  ius  esse , quod  postremo  populus  iussis- 
set , scivit  ? Imo  vero  omnes  sciverunt ; et  ideo  Aemiliae 
potius  legi  paruerunt , quam  illi  antiquae  , qua  primum 

censores  creati  erant , quia  hanc  postremam  iusserat  popu- 
lus ; et  quia  , ubi  duae  contrariae  leges  sunt , semper  an- 
tiquae obrogat  nova.  An  hoc  dicis  , Appi , non  teneri  Ae- 
milia leae  populum  7 an  populum  teneri , te  unum  exlegem 
esse  7 Imuit  Aemilia  lex  violentos  illos  censores,  C.  Furium 
et  M.  Geganium  , qui , quid  iste  magistratus  in  republica 
mali  facere  posset , indicarunt : quum,  ira  finitae  potestatis , 
Mam.  Aemilium  , principem  aetatis  suae  belli  domique  , 
aerarium  fecerunt : tenuit  deinceps  omnes  censores  intra 
centum  annorum  spatium : tenet  C.  Plautium  collegam  tuum, 
iisdem  auspiciis  , eodem  iure  creatum.  An  hunc  non,  ut  qui 
optimo  iure  censor  creatus  esset , populus  creavit  ? tu  unus 
eximius  es  , in  quo  hoc  praecipuum  ac  singulare  valeat  7 
Quem  tu  regem  sacrificiorum  crees,  amplexus  regni  nomen, 
ut  qui  optimo  iure  rex  Romae  creatus  sit,  creatum  se  di- 
cet 7 Quem  semestri  dictatura  , quem  interregno  quinque 
dierum  contentum  fore  putes  ? quem  clavi  figendi,  aut  lu- 
dorum causa  dictatorem  audacter  crees 7 Quam  isti  stolidos 
ac  socordes  videri  creditis  eos  , qui  intra  vicesimum  diem, 
ingentibus  rebus  gestis , dictatura  se  abdicaverunt , aut  qui 
vitio  creati  abierunt  magistratu  7 Quid  ego  antiqua  repe- 
tam 7 Nuper  intra  decem  annos  C.  Maenius  dictator,  quia, 
quum  quaestiones  severius  , quam  quibusdam  potentibus  tu- 
tum erat , exerceret , contagio  cius  , quod  quaerebat  ipse  , 
criminis  obiectata  ab  inimicis  est,  ut  privatus  obviam  iret 
crimini , dictatura  se  abdicavit.  Nolo  ego  istam  in  te  mo- 
destiam: ne  degeneraveris  a familia  imperiosissima  et  super- 
bissima : non  die,  non  hora  citius,  quam  necesse  est, ‘ma- 
gistratu abiens ; modo  ne  excedas  finitum  tempus.  Satis 
est,  aut  diem  , aut  mensem  censurae  adiicere?  Triennium, 
inquit , et  sex  menses  ultra  quam  licet  Aemilia  lege,  cen- 
suram geram  , et  solus  aeram.  Hoc  quidem  iam  regno  si- 
mile est.  An  collegam  subrogabis  ; quem  ne  in  demortui  qui- 
dem locum  subrogari  fas  est  7 Pocnitet  enim , quod  anti- 
quissimum solemne,  et  solum  ab  ipso  , cui  fit  , institutum 
aeo  , ab  nobilissimis  antistitibus  eius  sacri  ad  servorum  mi- 
nisterium religiosus  censor  deduxisti;  gens  antiquior  origi- 
nibus urbis  huius  , hospitio  deorum  immortalium  sancta  , 
propter  te  ac  tuam  censuram  intra  annum  ab  stirpe  exstin- 
cta est:  nisi  universam  rempublicam  eo  nefario  obstrinxeris, 

quod  ominari  etiam  reformidat  animus.  Urbs  eo  lustro 
eapla  c st,  quo,  demortuo  collega  C.  lulio  censore,  L.  Pa- 
pirius Cursor,  ne  abiret  magistratu  , M.  Cornelium  Malu- 
ginensem  collegam  subrogavit.  Et  quanto  modestior  illius 
cupiditas  fuit , quam  tua  , Appi  ? Nec  solus  , nec  ultra 
finitum  lege  tempus  L.  Papirius  censuram  gessit  ; tamen 
neminem  invenit  , qui  se  postea  auctorem  sequeretur  : omnes 
deinceps  censores  post  mortem  collegae  se  magistratu  abdi- 
carunt. Te  , nec  quod  dies  exit  censurae , nec  quod  collega 
magistratu  abiit , nec  lex  , nec  jmdor  coercet : virtutem  in 
superbia,  in  audacia  , in  contemptu  deorum  hominumque 
ponis.  Ego  te  , Ap.  Claudi  , pro  istius  magistratus  maie- 
state  ac  verecundia  , quem  gessisti,  non  modo'  manu  vio- 
latum , sed  ne  verbo  quidem  inclementiori  a me  appella- 
tum vellem : sed  et  haec  , quae  adhuc  egi , pervicacia  tua 
et  superbia  coegit  me  loqui ; et,  nisi  Aemiliae  legi  parue- 
ris , in  vincula  duci  iubebo  : nec,  quum  ita  comparatum  a 
maioribus  sit,  ut,  comitiis  censoriis  nisi  duo  confecerint  le- 
gitima suffragia,  non  renuntiato  altero  comitia  differantur, 
ego  te  , qui  solus  censor  creari  non  possis,  solum  censuram 
gerere  patiar.  Haec  taliaque  quum  dixisset  , prendi  cen- 
sorem , et  in  vincula  duci  iussit.  Approbantibus  sex  tri- 
bunis actionem  collegae  , tres  appellanti  Appio  auxilio 
fuerunt ; summaque  invidia  omnium  ordinum  solus  cen- 
suram gessit. 

XXX. V.  Dqiu  ea  Romae  geruntur  , iam  Sutrium  ab 
Etruscis  obsidebatur  : consul  i que  Fabio  , imis  montibus 
ducenti  ad  ferendam  opem  sociis  tentandasque  munitio- 
nes , si  qua  posset , acies  hostium  instructa  occurrit ; 
quorum  ingentem  multitudinem  quum  ostenderet  sub- 
iecta  late  planities ; consul , ut  loco  paucitatem  suorum 
adiuvaret , flectit  paullulum  in  clivos  agmen ; ( aspreta 
erant  strata  saxis)  inde  signa  in  hostem  obvertit.  Etru- 
sci , omnium  , praeterquam  multitudinis  suae,  qua  sola 
freti  erant , immemores  , proelium  ineunt  adeo  raptim 
et  avido,  ut,  abieclis  missilibus,  quo  celerius  manus 
consererent  , stringerent  gladios  , vadentes  in  hostem. 
Romanus  contra  nunc  tela  , nunc  saxa  , quibus  eos  af- 
fatim locus  ipse  armabat,  ingerere.  Igitur  scuta  galeae- 
que ictae  quum  etiam , quos  non  vulneraverant  , tur- 

barent , ( neque  subire  erat  facile  ad  propiorem  pugnam, 
neque  missilia  habebant  , quibus  eminus  rem  gererent) 
stantes  et  expositos  ad  ictus  quum  iam  salis  nihil  tege- 
ret , quosdam  etiam  pedem  referentes  nuctuantemquc  et 
instabilem  aciem  , redintegrato  clamore  , strictis  gladiis 
hastati  et  principes  invadunt.  Eum  impetum  non  tule- 
runt Etrusci  , versisque  signis,  fuga  effusa  castra  repe- 
tunt. Sed  equites  romani , praevecti  per  obliqua  campi , 
quum  se  fugientibus  obtulissent , omisso  ad  castra  iti- 
nere , montes  petunt.  Inde  inermi  paene  agmine  ac  ve- 
xato vulneribus  in  silvam  Ciminiam  penetratum.  Koma- 
nus  , multis  millibus  Etruscorum  caesis  , duodequadra- 
ginta signis  militaribus  captis,  castris  etiam  hostium  cum 
praeda  ingenti  potitur.  Tnm  de  persequendo  hoste  agi- 
tari coeptum. 

XXXVI.  Silva  erat  Ciminia  magis  tum  invia  atque 
horrenda,  quam  nuper  fuere  germanici  saltus,  nulli  ad 
eam  diem  ne  mercatorum  quidem  adita.  Eam  intrare 
haud  fere  quisquam  , praeter  ducem  ipsum  , audebat : 
aliis  omnibus  cladis  caadinae  nondum  memoria  abole- 
verat. Tum  ex  iis  , qui  aderant , ( consulis  fratrem  M. 
Fabium  , Caesonem  alii  , C.  Claudium  quidam  matre 
eadem , qua  consulem,  genitam  tradunt ) speculatum  sc 
iturum  professus,  brevique  omnia  certa  allaturum.  Caere 
educatus  apud  hospites  , ctruscis  inde  literis  eruditus 
erat , linguamque  etruscam  probe  noverat.  Habeo  auc- 
tores , vulgo  tum  romanos  pueros , sicut  nunc  graecis , 
ita  etruscis  literis  erudiri  solitos.  Sed  propius  est  vero, 
praecipuum  aliquid  fuisse  in  eo,  qui  sc  tam  audaci  simu- 
latione hostibus  immiscuerit.  Servus  ei  dicitur  comes  unus 
fuisse,  uutritns  una  , coque  haud  ignarus  linguae  eius- 
dem : nec  quicquam  aliud  proficiscentes,  quam  sumina- 
tirn  regionis  , quae  intranda  erat , naturam  ac  nomina 
principum  in  populis  accepere ; ne  qua  inter  colloquia 
insigni  nota  haesitantes  deprehendi  possent.  Iere  pasto- 
rali habitu,  agrestibus  telis,  falcibus  gaesisque  binis  ar- 
mati.. Sed  neque  commercium  linguae  , nec  vestis  armo- 
rumve  habitus  sic  eos  texit , quam  quod  abhorrebat  ab 
tide  , quemquam  externum  ciminios  saltus  intraturum. 
Usque  ad  Camertes  Umbros  penetrasse  dicuntur.  Ibi , 

qui  essent,  fateri  Romanum  ausum:  introductumquc  in 
senatum  consulis  verbis  egisse  de  societate  amicitiaque  : 
atque  inde  comi  hospitio  acceptum  r nuntiare  Romanis 
iussum  , commeatum  exercitui  dierum  triginta  praesto 
fore  , si  ea  loca  intrasset ; iuvenlntemque  Camertium 
Umbrorum  in  armis  paratam  imperio  futuram.  Haec 
quum  relata  consuli  essent , impedimentis  prima  vigilia 
praemissis  , legionibus  post  impedimenta  ire  iussis,  ipse 
substitit  cnm  equitatu  : et,  loce  orta  , postero  die  obe- 
quitavit stationibus  hostium  , quae  extra  saltum  dispo- 
sitae erant  : et  , quum  satis  diu  tenuisset  hostem  , in 
castra  sese  recepit ; portaque  altera  egressus,  ante  noc- 
tem agmen  assequitur.  Postero  die  , luce  prima  , iuga 
Ciminii  montis  tenebat.  Inde  , contemplatus  opulenta 
Etruriae  arva , milites  emittit.  Ingenti  iam  abacta  praeda, 
tumultuariae  agrestium  Etruscorum  cohortes , repente  a 
principibus  regionis  eius  concitatae,  Romanis  occurrunt, 
adeo  incompositae  , ut  vindices  praedarum  prope  ipsi 
praedae  fuerint.  Caesis  fugatisque  iis , late  depopulato 
agro , victor  Romanus , opulenlusque  rerum  omnium 
copia  , in  castra  rediit.  Eo  forte  quinque  legati  cum 
duobus  tribunis  plebis  venerant  , denuntiatum  Fabio 
senatus  verbis  , ne  saltum  ciminium  transiret.  Laetati 
serius  se  , quam  ut  impedire  bellum  possent  , venisse, 
nuntii  victoriae  Romam  revertuntur. 

XXXVII.  Hac  expeditione  consulis  motum  latius  erat, 
quam  profligatum  bellum.  Vastationem  namque  sub  Ci- 
minii montis  radicibus  iacens  ora  senserat  , conciverat- 
que  indignatione  non  Etruriae  modo  populos , sed  Um- 
briae finitima.  Itaque  , quantus  non  unquam  antea  , 
exercitus  ad  Sutrium  venit : neque  e silvis  tantummodo 
promota  castra,  sed  etiam  aviditate  dimicandi  quam  pri- 
mum in  campos  delata  acies  : deinde  instructa  primo 
suo  stare  loco  , relicto  hostibus  ad  instruendum  contra 
spatio:  dein,  postquam  detrectare  hostem  sensere  pugnam, 
ad  vallum  subeunt.  Ubi  postquam  stationes  quoque  re- 
ceptas intra  munimenta  sensere  , clamor  repente . circa 
duces  ortus , ut  eo  sibi  e castris  cibaria  eius  diei  deferri 
iuberent;  mansuros  se  sub  armis,  et  aut  nocte,  aut  certe  luce 
prima  castra  hostium  invasuros.  Nihilo  quietior  romanus 

exercitus  imperio  ducis  continetur.  Decima  erat  fero  dici 
hora,  quiim  cibum  capere  consul  milites  iubet  ; prae- 
cipit, ut  in  armis  sint , quacumque  diei  noctisve  hora 
signum  dederit.  Paucis  milites  alloquitur  , Samnitium 
bella  extollit , elevat  Etruscos  : nec  hostem  hosti,  nec  mul- 
titudinem multitudini  comparandam  ait  esse.  Praeterea  te- 
lum aliud  occultum  scituros  in  tempore : interea  taceri  Opus 
esse.  His  ambagibus  prodi  simulabat  hostes , quo  animus 
militum  multitudine  territus  restitueretur  : et,  quod  sino 
munimento  consederant,  verisimilius  erat,  quod  simu- 
labatur. Curati  cibo  corpora  quieti  dant,  et  quarta  fere 
vigilia  sine  tumultu  excitati  arma  capiunt.  Dolabrae  ca- 
lonibus dividuntur  ad  vallum  proruendum  fossasque  im- 

Elendas  : intra  munimenta  instruitur  acies:  delectae  co- 
ortes  ad  portarum  exitus  collocantur.  Dato  deinde  signo 
paullo  ante  lucem,  quod  aestivis  noctibus  sopitae  ma- 
xime quietis  tempus  est  , proruto  vallo  erupit  acies  : 
stratos  passim  invadit  hostes  : alios  immobiles,  alios  se- 
misomnos in  cubilibus  suis,  maximam  partem  ad  arma 
trepidantes  , caedes  oppressit : paucis  armandi  se  datum 
spatium  est.  Eos  ipsos  , non  signum  certum , non  du- 
cem sequentes,  fundit  Romanus,  fugatos  eques  perse- 
quitur. Ad  castra,  ad  silvas  diversi  tendebant.  Silvae 
tutius  dedero  refugium  : nam  castra  in  campis  sita  eo- 
dem die  capiuntur.  Aurum  argentumque  iussum  referri 
ad  consulem  : cetera  praeda  militis  fuit.  Caesa  aut  capta 
eo  die  hostium  millia  ad  sexaginta.  Eam  tam  claram  pu- 
gnam trans  Ciminiam  silvam  ad  Perusiam  pugnatam, 
quidam  auctores  sunt  ; metuque  in  magno  civitatem 
fuisse  , ne  interclusus  exercitus  tam  infesto  saltu,  coor- 
tis undique  Tuscis  Umbrisque,  opprimeretur.  Sed,  ubi- 
cumque pugnatum  est,  res  romana  superior  fuit : itaque 
a Perusia  , et  Cortona  , et  Arretio  , quae  ferme  capita 
Etruriae  populorum  ea  tempestate  erant,  legati,  pacem 
foedusque  ab  Romanis  petentes  , inducias  in  triginta 
annos  impetraverunt. 

XXXVIII.  Dum  haec  in  Etruria  geruntur  , consul 
alter  C.  Marcius  Rutilus  Allifas  de  Samnitibus  vi  cepit. 
Multa  alia  castella  vicique , aut  deleta  hostiliter  , aut 
integra  in  potestatem  venere.  P§r  idem  tempus  et  classis 

romaua  a P.  Cornelio  , quem  senatus  maritimae  orae 
praefecerat,  in  Campaniam  acta,  quum  appulsa  Pom- 
peios esset ; socii  inde  navales  ad  depopulandum  agrum 
nucerinum  profecti,  proximis  raptim  vastatis,  unde  re- 
ditus tutus  ad  naves  esset , dulcedine  , ut  lit  , praedae 
longius  progressi  , excivere  hostes.  Palatis  per  agros 
nemo  obvius  fuit  , quum  occidiorie  occidi  possent  ; 
redeuntes  agmine  incauto  haud  procul  navibus  assecuti 
agrestes  exuerunt  praeda  , partem  etiam  occiderunt  : 
quae  superfuit  caedi  , trepida  multitudo  ad  naves  com- 
pulsa est.  Profectio  Q/  Fabii  trans  Ciminiam  silvam 
quantum  Romae  terrorem  fecerat  , tam  laetam  famam 
in  Samnium  ad  hostes  tulerat  : interclusum  romanum 
exercitum  obsideri , cladisque  imaginem  furculas  caudinas 
memorabant.  Eadem  temeritate  avidam  ulteriorum  semper 
gentem  in  saltus  invios  deductam , septam  non  hostium 
magis  armis  , quam  locorum  iniquitatibus  esse,  lam  gau- 
dium invidia  quadam  miscebatur  , quod  belli  romani 
decus  ab  Samnitibus  fortuna  ad  Etruscos  avertisset.  Ita- 
que armis  virisque  ad  obterendum  C.  Marcium  consu- 
lem concurrunt;  protinus  inde  Etruriam  per  Marsos  ac 
Sabinos  petituri  , si  Marcius  dimicandi  potestatem  non 
faciat.  ODvius  iis  consul  fuit.  Dimicatum  proelio  utrim- 
que atroci  , atque  incerto  eventu  est : et  (pium  anceps 
caedes  fuisset , adversae  tamen  rei  fama  in  Romanos 
vertit  , ob  amissos  quosdam  equestris  ordinis,  tribunos- 
que  militum  , atque  unum  legatum  , et  ( quod  insigne 
maxime  fuit)  consulis  ipsius  vulnus.  Ob  haec  etiam 
aucta  fama  , ut  solet,  "ingens  terror  patres  invasit,  dicta- 
toremque dici  placebat:  nec,  quin  Cursor  Papirius  di- 
ceretur , in  quo  tum  summa  rei  bellicae  ponebatur,  du- 
bium cuiquam  erat:  sed  nec  in  Samnium  nuntium  per- 
ferri, omnibus  infestis  tuto  posse;  nec  vivere  Marcium 
consulem  satis  fidebant.  Alter  consul  Fabius  infestus 
privatim  Papirio  erat  : quae  ne  ira  obstaret  bono  pu- 
mico , legatos  ex  consularium  numero  mittendos  ad  eum 
senatus  censuit : qui  sua  quoque  eum,  non  publica  so- 
lum, auctoritate  moverent  , ut  memoriam  simultatium 
patriae  remitteret.  Profecti  legali  ad  Fabium  quum  se- 
natusconsultum tradidis^nt  , adiecissentque  orationem 

convenientem  mandatis  , consul,  demissis  in  terram  ocu- 
lis , licitus  ab  incertis,  quidnam  acturus  esset,  legatis 
recessit.  Nocte  deiude  silentio  (ut  mos  est)  L.  Papirium 
dictatorem  dixit:  cui  quum  ob  animum  egregie  victum 
legati  gratias  agerent,  obstinatum  silentium  obtinuit,  ac 
sine  responso  ac  mentione  facti  sui  legatos  dimisit , ut 
appareret  , insignem  dolorem  ingenti  comprimi  animo. 
Papirius  C.  Iunium  Bubulcum  magistrum  equitum  dixit: 
atque  ei  , legem  curiatam  de  imperio  ferenti , triste 
omen  diem  dididit , quod  Faucia  curia  fuit  principium, 
duabus  insignis  cladibus,  captae  urbis,  et  caudiuac  pacis: 
quod  utroque  anno  eadem  curia  fuerat  principium.  Ma- 
cer Licinius  tertia  etiam  clade  , quae  ad  Cremeram  ac- 
cepta est  , abominandam  eam  curiam  facit. 

XXXIX.  Dictator  postero  die,  auspiciis  repetitis,  per- 
tulit legem;  et,  profectus  cum  legionibus,  ad  terrorem 
traducti  silvam  Ciminiam  exercitus  nuper  scriptis  , ad 
Longulam  pervenit ; acceptisque  a Marcio  consule  vete- 
ribus militibus,  in  aciem  copias  eduxit:  nec  hostes  de- 
trectare visi  pugnam.  Instructos  deinde  armatosque,  quum 
ab  neutris  proelium  inciperet , nox  oppressit.  Quieti  ali- 
quamdiu, nec  suis  diffidentes  viribus,  nec  hostem  sper- 
nentes , stativa  in  propinquo  habuere.  Interea  res  in 
Etruria  gestae.-  Nam  et  cum  Umbrorum  exercitu  acie 
depugnatum  est  ; ( fusi  tamen  magis,  quam  caesi,  hostes, 
quia  coeptam  acriter  non  tolerarunt  pugnam ) et  ad  Va- 
dimonia lacum  Etrusci  , lege  sacrata  coacto  exercitu  , 
quum  vir  \irum  legisset  , quantis  nunquam  alias  antea 
simul  copiis  , simul  animis  , dimicarunt : tantoque  ira- 
rum certamine  gesta  res  est,  ut  ab  neutra  parte  emissa 
sint  tela.  Gladiis  pugna  coepit,  et , acerrime  commissa, 
ipso  certamine  , quod  aliquamdiu  anceps  fuit , accensa 
est  : ut  non  cum  Etruscis  toties  victis,  sed  cum  aliqua 
nova  gente,  videretur  dimicatio  esse.  Nihil  ab  ulla  parte 
movetur  fugae:  cadunt  antesignani : et  , ne  nudentur 
propugnatoribus  signa,  fit  ex  secunda  prima  acies.  Ab 
ultimis  deinde  subsidiis  cietur  miles : adeoque  ad  ulti- 
mum laboris  ac  periculi  ventum  est,  ut  equites  romani, 
omissis  equis  , ad  primos  ordines  peditum  per  arma,  per 
corpora  evaserint.  Ea  velut  nova  inter  fessos  exorta  acies 

turbavit  signa  Etruscorum.  Secuta  deinde  impetum  eo- 
rum , utcumque  affecta  erat , cetera  multituao  tandem 
perrumpit  ordines  hostium.  Tunc  vinci  pertinacia  coepta, 
et  averti  manipuli  quidam  : et , ut  semel  dedere  terga, 
etiam  certiorem  capessere  fugam.  Ille  primum  dies  for- 
tuna veteri  abundantes  Etruscorum  fregit  opes.  Gaesum 
in  acie  , quod  roboris  fuit ; castra  eo  impetu  capta  di- 
reptaque. 

X.L.  Pari  subinde  periculo  gloriaeque  eventu  bellum 
in  Samnitibus  erat ; qui,  praeter  ceteros  belli  apparatus, 
ut  acies  sua  fulgeret  novis  armorum  insignibus , 'fecerunt. 
Duo  exercitus  erant : scuta  alterius  auro  , alterius  ar- 
gento caelaverunt.  Forma  erat  scuti  : summum  latius  , 
qua  pectus  atque  humeri  teguntur,  fastigio  aequali;  ad 
imum  cuneatior , mobilitatis  causa.  Spongia  pectori  te- 
gumentum : et  sinistrum  crus  ocrea  lectum.  Galeae  cri- 
statae , quae  speciem  magnitudini  corporum  adderent. 
Tunicae  auralis  militibus  versicoloro»,  argentatis  linteae 
candidae.  His  dextrum  cornu  datum  : illi  in  sinistro  con- 
sistunt. Notus  iam  Romanis  apparatus  insignium  armo- 
rum fuerat;  doctique  a ducibus  erant,  horridum  militem 
esse  debere ; non  caelatum  auro  et  argento , sed  ferro  et 
animis  fretum  ; quippe  illa  praedam  v erius , quam  arma, 
esse  ; nitentia  ante  rem  , deformia  inter  sanguinem  et  vul- 
nera. Virtutem  esse  militis  decus , et  omnia  illa  victoriam 
sequi ; et  ditem  hostem  quamvis  pauperis  victoris  praemium 
esse.  His  Cursor  vocibus  instinctos  milites  in  proelium 
ducit.  Dextro  ipse  cornu  consistit;  sinistro  praefecit  ma- 
gistrum equitum.  Simul  est  concursum,  ingens  fuit  cum 
hoste  certamen  ; non  segnius  inter  dictatorem  et  magi- 
strum equitum  , ab  utra  parte  victoria  inciperet.  Prior 
forte  lunius  commovit  hostem  , laevo  dextrum  cornu  , 
sacratos  more  Samnitium  milites , eoque  candida  veste 
et  paribus  candore  armis  insignes.  Eos  se  Orco  mactare 
lunius  dictitans,  quum  intulisset  signa,  turbavit  ordines, 
et  haud  dubie  impulit  aciem.  Quod  ubi  sensit  dictator, 
Ab  laevone  cornu  victoria  incipiet , inquit  , et  dextrum 
cornu , dictatoris  acies  , alienam  pugnam  sequetur , non 
partem  maximam  victoriae  trahet  ? Concitat  milites:  nec 
peditum  virtuti  equites  , aut  legatorum  studia  ducibus 

cedunt.  M.  Valerius  a dextro  , P.  Decius  ab  laevo  cor- 
nu , ambo  consulares  ad  equites  in  cornibus  positos  eve- 
huntur: adhortatique  eos,  ut  partem  sccum  capesserent 
decoris  , in  transversa  latera  hostium  incurrunt  ls  no- 
vus additus  terror  quum  ex  parte  utraque  circumva- 
sisset aciem,  ct  ad  terrorem  hostium  legiones  roraanae, 
redintegrato  clamore,  intulissent  gradum,  tura  fuga  ab 
Samnitibus  coepta,  lam  strage  hominum  armorumque 
insignium  campi  repleri;  ac  primo  pavidos  Samnites  ca- 
stra sua  accepere  : deinde  ne  ea  quidem  retenta.  Captis 
direptisque  ante  noctem  iniectus  ignis.  Dictator  ex  se- 
natusconsulto triumphavit : cuius  triumpho  longe  maxi- 
mam speciem  captiva  arma  praebuere.  Tantum  magni- 
ficentiae visum  in  iis  , ut  aurata  scuta  dominis  argen- 
tariarum ad  forum  ornandum  dividerentur.  Inde  natum 
initium  dicitur  fori  ornandi  ab  aedilibus,  quum  tensae 
ducerentur.  Et  Romani  quidem  ad  honorem  deAm  insi- 
gnibus armis  hostium  usi  sunt : Campani , ab  superbia 
et  odio  Samnitium,  gladiatores  (quod  spectaculum  inter 
epulas  erat ) eo  ornatu  armarunt,  Samnitiumque  nomine 
compellarunt.  Eodem  anno  cum  reliquis  Etruscorum  ad 
Perusiam , quae  et  ipsa  induciarum  fidem  ruperat,  Fa- 
bius consul  nec  dubia,  nec  diflicili  victoria  dimicat,  ipsum 
oppidum  ( nam  ad  moenia  victor  accessit)  cepisset , ni 
legati  dedentes  urbem  exissent.  Praesidio  Perusiae  im- 
posito , legationibus  Etruriae  amicitiam  petentibus  prae 
se  Romam  ad  senatum  missis , consul  , praeslnutiore 
etiam  , quam  dictator,  victoria  triumphans  , urbem  est 
invectus.  Quin  etiam  devictorum  Samnitium  decus  ma- 
gna ex  parte  ad  legatos  , P.  Decium  et  M.  Valerium  , 
est  versum  : quos  populus  proximis  comitiis  ingenti  con- 
sensu consulem  alterum  , alterum  praetorem  declaravit. 

XLI.  Fabio  ob  egregie  perdomitam  Etruriam  conti- 
nuatur consulatus  ; Decius  collega  datur.  Valerius  prae- 
tor quartum  creatus.  Consules  partili  provincias:  Etru- 
ria Decio  , Samnium  Fabio  evenit.  Is  profectus  ad  Nu- 
ceriam Alfaternam,  tum  pacem  petentes,  quod  uti  ea, 
quum  daretur  , noluissent , aspernatus  , oppugnando  ad 
deditionem  subegit.  Cum  Samnitibus  acie  dimicatum. 
Haud  magno  certamine  hostes  victi  : neque  eius  pugnae 

memoria  tradita  foret , ni  Marsi  eo  primum  proelio  cum 
Romanis  bellassent.  Secuti  Marsorum  defectionem  Peli- 
gni  eandem  fortunam  habuerunt.  Decio  quoque  alteri 
consuli  secunda  belli  fortuna  erat.  Tarquiniensem  metu 
subegerat  frumentum  exercitui  praebere,  atque  inducias 
in  quadraginta  annos  petere.  Volsiniensium  castella  ali- 
quot vi  cepit:  quaedam  ex  iis  diruit,  ne  receptaculo  ho- 
stibus essent : circumferendoque  passim  bello,  tantum 
terrorem  sui  fecit , ut  nomen  omne  etruscum  foedus  ab 
consule  peteret.  Ac  de  eo  quidem  nihil  impetratum  : in- 
duciae annuae  datae.  Stipendium  exercitui  romano  ab 
hoste  in  cum  annum  pensum  , et  binae  tunicae  in  mi- 
litem exactae.  Ea  merces  induciarum  fuit.  Tranquillas 
res  iam  Etruscis  turbavit  repentina  defectio  Umbrorum, 
gentis  integrae  a cladibus  belli  , nisi  quod  transitum 
exercitus  ager  senserat.  Ii,  concitata  omni  iuvenlute  sua, 
et  magna  parte  Etruscorum  ad  rebellionem  compulsa  , 
tantum  exercitum  fecerant,  ut,  relicto  post  se  in  Etru- 
ria Decio,  ad  oppugnandam  inde  Itoniam  ituros,  ma- 
gnifice de  se,  ac  contemplim  dc  Romanis  loquentes,  iac- 
tarent.  Quod  inceptum  eorum  ubi  ad  Decium  consulem 
perlatum  est  , ad  urbem  ex  Etruria  magnis  itineribus 
pergit , et  in  agro  pupiniensi  ad  famam  intentus  ho- 
stium consedit.  Nec  Romae  spernebatur  Umbrorum  bel- 
lum : et  ipsae  minae  metnm  fecerant  expertis  gallica 
clade,  quam  intutam  urbem  incolerent,  itaque  legati 
ad  Fabium  consulem  missi  sunt,  ut,  si  quid  laxamenti 
a bello  Samnitium  esset,  in  Umbriam  propere  exercitum 
duceret.  Dicto  paruit  consul  , magnisque  itineribus  ad 
Mevaniam,  ubi  tum  copiae  Umbrorum  erant,  perrexit. 
Repens  adventus  consulis,  quem  procul  Umbria  in  Sam- 
nio bello  alio  occupatum  crediderant,  ita  exterruit  Um- 
bros , ut  alii  receacndum  ad  urbes  munitas , quidam 
omittendum  bellum  censerent.  Plaga  una  ( Materinam 
ipsi  appellant)  non  continuit  modo  ceteros  in  armis, 
sed  confestim  ad  certamen  egit.  Castra  vallantem  Fa- 
bium adorti  sunt.  Quos  ubi  effusos  ruere  in  munimenta 
consul  vidit,  revocatos  milites  ab  opere,  prout  loci  na- 
tura (cmpusqne  patiebatur,  ita  instruxit:  cohortatusque 
praedicatione  vera  qua  in  Tuscis,  qua  in  Samnio  par- 

torum  decorum  , exiguam  appendicem  ctrusci  Lelli  con- 
licere  iubet:  et  vocis  impiae  poenas  expetere,  qua  se 
urbem  romanum  oppugnaturos  minati  sunt.  Haec  tanta 
sunt  alacritate  militum  audita , ut  clamor  , sua  sponte 
ortus,  loquenlcm  interpellaverit  ducem.  Ante  imperium 
deinde  concentu  tubarum  ac  cornuum  cursu  efluso  in 
hostem  feruntur.  Non  tanquam  in  viros  aut  armatos  in- 
currunt: (mirabilia  dictu!)  signa  primo  eripi  coepta  si- 
gniferis; deinde  ipsi  signiferi  trabi  ad  consulem,  arma- 
tique milites  ex  acie  in  aciem  transferri:  et,  sicubi  est 
certamen,  scutis  magis,  quam  gladiis,  geritur  res.  Um- 
bonibus incussaque  ala  sternuntur  hostes.  Plus  capitur 
hominum,  quam  caeditur:  atque  una  vox  ponere  arma 
iubentium  per  totam  fertur  aciem.  Itaque  inter  ipsum 
certamen  facta  deditio  est  a primis  auctoribus  belli.  Po- 
stero insequentibusque  diebus  et  ceteri  Umbrorum  po- 
puli deduntur.  Ocriculani  sponsione  in  amicitiam  accepti. 

XLII.  Fabius,  alienae  sortis  victor  belli,  in  suam  pro- 
vinciam exercitum  reduxit.  Itaque  ei , ob  res  tam  feli- 
citer gestas  , sicut  priore  anno  populus  continuaverat, 
consulatum  , ita  senatus  in  insequentem  annum , quo 
Ap.  Claudius,  L.  Volumnius  consules  fuerunt,  proro- 
gavit, maxime  Appio  adversante,  imperium.  Appium 
censorem  petisse  consulatum,  comitiaque  eius  ab  L.  Fu- 
rio tribuno  plebis  interpellata , donec  se  censura  abdi- 
cavit, in  quibusdam  annalibus  invenio.  Creatus  consul, 
quum  collegae  novum  bellum,  Sallentini  Instes  decer- 
nerentur, Romae  mansit,  ut  urbanis  artibus  opes  auge- 
ret , (piando  belli  decus  penes  alios  esset.  Volumnium 
provinciae  haud  poenituit.  Multa  secunda  proelia  fecit : 
aliquot  urbes  hostium  vi  cepit.  Praedae  erat  largitor , 
et  benignitatem  per  se  gratam  comitate  adiuvabat:  mi- 
litemque iis  artibus  fecerat  et  periculi  et  laboris  avi- 
dum. Q.  Fabius  proconsul  ad  urbem  Allifas  cum  Sam- 
nitium exercitu  signis  collatis  confligit.  Minime  am- 
bigua res  fuit.  Fusi  hostes,  atque  in  castra  compulsi. 
Nec  castra  forent  retenta,  ni  exiguum  superfuisset  diei: 
ante  noctem  tamen  sunt  circumsessa,  et  nocte  custodita, 
ne  quis  elabi  posset.  Postero  die,  vixdum  luce  certa, 
deditio  fieri  coepta:  et  pacti,  qui  Samnitium  forent,  ut 

cum  singulis  vestimentis  emitterentur.  Hi  omnes  sub 
iugum  missi.  Sociis  Samnitium  nihil  cautum:  ad  septem 
millia  sub  corona  veniere.  Qui  se  civem  hernicum  di- 
\eraU,  seorsum  in  custodia  habitus.  Eos  omnes  Fabius 
Romam  ad  senatum  misit:  et , quum  quaesitum  esset, 
delectu , an  voluntarii  pro  Samnitibus  adversus  Roma- 
nos bellassent,  per  latinos  populos  custodiendi  dantur  : 
iussique  eam  integram  rem  novi  consules,  P.  Cornelius 
Arvina,  Q.  Marcius  Tremulus,  (ii  enim  iam  creati  erant) 
ad  senatum  referre.  Id  aegre  passi  Hernici:  concilium 
populorum  omnium  habentibus  Anagninis  in  circo,  quem 
Maritimum  vocant,  praeter  Alatrinatem,  Ferentinatem- 
que,  et  Verulanum,  omnes  hemici  nominis  populo  ro- 
mauo  bellum  indixerunt. 

XL111.  In  Samnio  quorjue,  quia  decesserat  inde  Fa- 
bius, novi  motus  exorti.  Calatia  et  Sora,  praesidiaque, 
quae  in  iis  romana  erant,  expugnata:  et  in  captivorum 
corpora  militum  foede  saevitum.  Itaque  eo  P.  Cornelius 
cum  exercitu  missus.  Marcio  novi  hostes  ( iam  enim 
Anagninis  Hernicisque  aliis  bellum  iussum  erat)  decer- 
nuntur. Primo  ita  omnia  opportuna  loca  hostes  inter 
consulum  castra  interceperunt , ut  pervadere  expeditus 
nuntius  non  posset,  et  per  aliquot  dies  incerti  rerum 
omnium  , suspensique  de  statu  alterius , uterque  consul 
ageret , Komamque  is  metus  manaret ; adeo  ut  omnes 
iuniores  sacramento  adigerentur,  atque  ad  subita  rerum 
duo  iusti  scriberentur  exercitus.  Ceterum  hernicum  bel- 
lum nequaquam  pro  praesenti  terrore  ac  vetusta  genti» 
gloria  fuit.  Nihil  usquam  dictu  dignum  ausi,  trinis  ca- 
stris intra  paucos  dies  exuti , triginta  dierum  inducias, 
ita  ut  ad  senatum  Romam  legatos  mitterent,  pacti  sunt 
bimestri  stipendio  frumentoque,  et  singulis  in  militem 
tunicis.  Ab  senatu  ad  Marcium  reiecti,  cui  senatuscon- 
sulto permissum  de  Hernicis  erat:  isquo  eam  gentem  in 
deditionem  accepit.  Et  in  Samnio  alter  consul  superior 
viribus,  locis  impeditior  erat.  Omnia  itinera  obsepse- 
rant  hostes,  saltusque  pervios  ceperant,  ne  qua  subvehi 
commeatus  possent:  neque  cos,  quum  quotidie  signa  in 
aciem  consui  proferret , elicere  ad  certamen  poterat : 
satisque  apparebat,  neque  Samnitem  certamen  praesens, 

nec  Romanum  dilationem  belli  laturum.  Adventus  Mar- 
cii, qui  Hernicis  subactis,  maturavit  collegae  venire  au- 
xilio, moram  certaminis  hosti  exemit.  Nam,  ut  qui  ne 
alteri  quidem  exercitui  se  ad  certamen  credidissent  pa- 
res , coniungi  utique  passi  duos  consulares  exercitus  ni- 
hil crederent  superesse  spei , advenientem  incomposito 
agmine  Marcium  aggrediuntur.  Raptim  collatae  sarcinae 
in  medium;  et,  prout  tempus  patiebatur,  instructa  acies. 
Clamor  primum  in  stativa  perlatus,  dein  conspectus  pro- 
cul pulvis,  tumultum  apud  alterum  consulem  in  castris 
fecit.  Isque,  confestim  arma  capere  iussis,  raptimque 
eductis  in  aciem  militibus,  transversam  hostium  aciem, 
atque  alio  certamine  occupatam,  invadit:  clamitans, 
summum  flagitium  fore  , si  alterum  exercitum  utrimque 
victoriae  compotem  sinerent  fieri,  nec  ad  se  sui  belli  vin- 
dicarent decus.  Qua  impetum  dederat,  perrumpit;  aciem- 

S[uc  per  mediam  in  castra  hostium  tendit,  et  vacua  de- 
ensoribns  capit  atque  incendit.  Quae  ubi  flagrantia  Mar- 
cianus miles  conspexit,  et  hostes  respexere,  tum  passim 
fuga  coepta  Samnitium  fieri.  Sed  omnia  obtinet  caedes, 
nec  in  ullam  partem  tutum  perfugium  est.  lam , tri- 

5 inia  millibus  hostium  caesis,  signum  receptui  consules 
ederant,  colligebantque  in  unum  copias,  in  vicem  inter 
se  gratantes:  quum  repente  visae  procul  hostium  novae 
cohortes,  quae  in  supplementum  scriptae  fuerant,  inte- 
gravere caedem.  In  quas,  nec  iussu  consulum,  nec  si- 
gno accepto,  victores  vadunt;  malo  tirocinio  imbuen- 
dum Samnitem,  clamitantes.  Indulgent  consules  legionum 
ardori,  ut  qui  probe  scirent,  novum  militem  hostium 
inter  perculsos  fuga  veteranos  ne  tentando  quidem  satis 
certamini  fore.  Nec  eos  opinio  fefellit.  Omnes  Samni- 
tium copiae,  veteres  novaeque,  montes  proximos  fuga 
capiunt.  Eo  et  romana  erigitur  acies ; nec  quicquam 
satis  tuti  loci  victis  est.  Et  de  iugis , quae  ceperant , 
funduntur ; iamque  una  voce  omnes  pacem  petebant. 
Tum,  trium  mensium  frumento  imperato,  et  annuo  sti- 
pendio, ac  singulis  in  militem  tunicis , ad  senatum  pa- 
cis oratores  missi.  Cornelius  in  Samnio  relictus.  Marcius 
de  Hernicis  triumphans  in  urbem  rediit ; statuaque 
equestris  in  foro  decreta  est,  quae  ante  templum  Ca- 

storis  posita  est.  Hernicorum  tribus  populis,  Alatrinati, 
Verulano,  Ferentinati,  quia  maluerunt,  quam  civitatem, 
suae  leges  redditae:  connubiumque  inter  ipsos,  quod  ali- 
quamdiu soli  Hernicorum  habuerunt,  permissum.  Ana- 
gninis, quique  arma  Romanis  intulerant,  civitas  sine  suf- 
fragii latione  data:  concilia  connubiaquc  adempta:  et 
magistratibus,  praeterquam  sacrorum  curatione,  inter- 
dictum. Eodem  anno  aedes  Salutis  a C.  lunio  Bubulco 
censore  locata  est,  quam  consul  bello  Samnitium  vove- 
rat. Ab  eodem  collegaque  eius  M.  Valerio  Maximo  viae 
per  agros  publica  impensa  factae.  Et  cum  Carthaginien- 
sibus eodem  anno  foedus  tertio  renovatum:  legatisque 
eorum,  qui  ad  id  venerant,  comiter  munera  missa. 

XL1V.  Dictatorem  idem  annus  habuit  P.  Cornelium 
Scipionem , cum  magistro  equitum  P.  Decio  Mure.  Ab 
iis,  propter  quae  creati  erant,  comitia  consularia  habita, 
quia  neuter  consulum  potuerat  bello  abesse.  Creati  con- 
sules L.  Postumius,  Ti.  Minucius.  Hos  consules  Piso  Q. 
Fabio  et  P.  Decio  suggerit,  biennio  exempto,  quo  Clau- 
dium Volumniumque , et  Cornelium  cum  Marcio  con- 
sules factos  tradidimus.  Memoriano  fugerit  in  annali- 
bus digerendis,  an  consulto  binos  consules,  falsos  ratus, 
transcenderit , incertum  est.  Eodem  anno  in  campum 
Stellatem  agri  campani  Samnitium  incursiones  factae. 
Itaque  ambo  consules  , in  Samnium  missi , quum  di- 
versas regiones,  Tifernum  Postumius,  Bovianum  Minu- 
cius, pelissent ; Postumii  prius  ductu  ad  Tifernum  pu- 
gnatum. Alii  haud  dubie  Samnites  victos , ac  viginti 
millia  hominum  capta  tradunt:  alii  Marte  aequo  di- 
scessum , et  Postumium , metum  simulantem  nocturno 
itinere,  clam  in  montes  copias  abduxisse:  hostes  secutos 
duo  millia  inde  locis  munitis  et  ipsos  consedisse.  Con- 
sul, ut  stativa,  tuta  copiosaque  (et  ita  erant)  petisse  vi- 
deretur , postquam  et  munimentis  castra  tirmavit , et 
omni  apparatu  rerum  utilium  instruxit : relicto  firmo 
praesidio  , de  vigilia  tertia  , qua  duci  proxime  potest , 
expeditas  legiones  ad  collegam,  et  ipsum  adversus  alios 
sedentem,  ducit.  Ibi,  auctore  Postumio,  Minucius  cum 
hostibus  signa  confert;  et,  quum  anceps  proelium  in 
multum  diei  processisset,  tum  Postumius  integris  legio- 

nibus  defessam  iam  aciem  hostium  improviso  invadit.  ( 

Itaque,  quum  lassitudo  ac  vulnera  fugam  quoque  prae- 
pcdissent,  occidione  occisi  hostes,  signa  unum  et  viginli 
capta  : atque  inde  ad  castra  Postumii  perrectum.  Ibi 
duo  victores  exercitus  perculsum  iam  fama  hostem  adorti 
fundunt  fugantque:  signa  militaria  sex  et  viginti  capta,  ,, 

et  imperator  Samnitium  Statius  Gellius,  multique  alii 
mortales , et  castra  utraque  capta.  Et  Bovianum  , ubi 
postero  die  coeptum  oppugnari,  brevi  capitur:  magnaquc 
gloria  rerum  gestarum  consules  triumpharunt.  Minucium 
consulem,  cum  vulnere  gravi  relatum  in  castra,  mortuum, 
quidam  auctores  sunt,  et  M.  Fulvium  in  locum  eius  con- 
sulem suffectum  : et  ab  eo,  quum  ad  exercitum  Minucii 
missus  esset,  Bovianum  captum.  Eodem  anno  Sora,  Ar- 
pinum, Censennia,  recepta  ab  Samnitibus.  Herculis  ma- 
gnum simulacrum  in  Gapitolio  positum  dedicatumque. 

XLV,  P.  Sulpicio  Saverrione , P.  Sempronio  Sopho 
consulibus , Samnites  , seu  finem , seu  dilationem  belli 
quaerentes , legatos  de  pace  Hornam  misere.  Quibus 
suppliciter  agentibus  responsum  est,  niti  saepe  bellum 
parantes  pacem  pctmenl  Samnites , oratione,  ultro  citroque 
habita , de  pace  transigi  potuisse  : nunc . quando  verba 
vana  ad  id  locorum  fuerint,  rebus  standum  esse.  P.  Sem- 
pronium consulem  cum  exercitu  brevi  in  Samnio  fore : 
eum,  ad  bellum  paccmnc  inclinent  animi,  falli  non  posse: 
comperta  omnia  senatui  relaturum:  decedentem  ex  Samnio 
consulem  legati  sequerentur.  Eo  anno  quum  pacatum  Sam- 
nium exercitus  romanus,  benigne  praebito  commeatu, 
peragrassct , foedus  antiquum  Samnitibus  redditum.  Ad 
Aequos  inde  veteres  hostes  , ceterum  per  multos  annos 
sub  specie  infidae  pacis  quietos  , versa  arma  romana  : 
quod  , incolumi  bernico  nomine , missitaverant  simul 
cum  iis  Samniti  auxilia  ; et , post  Hernicos  subactos , 
universa  prope  gens,  sine  dissimulatione  consilii  pu- 
blici , ad  hostes  desciverat : et  postquam , icto  Itoniae 
cum  Samnitibus  foedere,  feciales  venerant  res  repeti- 
tum, tentalioncm  aiebant  esse,  ut,  terrore  incusso  belli, 

Romanos  se  fieri  paterentur:  quod  quantopere  optandum 
foret,  Hernicos  docuisse:  quum,  quibus  licuerit,  suas  leges 
romanae  civitati  praeoptaverint : quibus  legendi,  quid  mal- 

lent,  copia  non  fuerit,  pro  poena  necessariam  civitatem 
fore.  Ob  haec  vulgo  in  conciliis  iactata,  populus  roma- 
nus  bellum  fleri  Aequis  iussit:  consulesque  ambo,  ad 
novum  profecti  bellum , quatuor  millia  a castris  ho- 
stium consederunt.  Aequorum  exercitus , ( ut  qui  suo 
nomine  permultos  annos  imbelles  egissent)  tumultuario 
similis , sine  ducibus  certis  , sine  imperio , trepidare. 
Alii  exeundum  in  aciem  , alii  castra  tuenda  censent : 
movet  plerosque  vastatio  futura  agrorum  , ac  deinceps 
cum  levibus  praesidiis  urbium  relictarum  excidia.  Ita- 
que, postquam  inter  multas  sententias  una,  quae,  omissa 
cura  communium  , ad  respectura  suarum  quemque  re- 
rum vertisset,  audita;  ut  prima  vigilia  diversi  o castris 
ad  deportanda  omnia  tuendaque  moenibus  in  urbes  abi- 
rent ; cuncti  eam  sententiam  ingenii  assensu  accepere. 
Palatis  hostibus  per  agros , prima  luce  Romani , signis 
prolatis,  in  acie  consistunt;  et,  ubi  nemo  obvius  ibat, 
pleno  gradu  ad  castra  hostium  tendunt.  Ceterum,  post- 
quam ibi  neque  stationes  pro  portis,  nec  quemquam  in 
vallo,  nec  fremitum  consuetum  castrorum  animadverte- 
runt; insolito  silentio  moti,  metu  iusidiarum  subsistunt. 
Transgressi  deinde  vallum , quum  deserta  omnia  inve- 
nissent, pergunt  hostem  vestigiis  sequi:  sed  vestigia,  in 
omnes  aeque  ferentia  partes  , ut  in  dilapsis  passim , 
primo  errorem  faciebant;  post,  per  exploratores  com- 
pertis hostium  consiliis  , ad  singulas  urbes  circumfe- 
rendo bello  , unum  et  quadraginta  oppida  intra  dies 
quinquaginta  omnia  oppugnando  ceperunt;  quorum  ple- 
raque diruta  atque  incensa,  nomenque  Aequorum  prope 
ad  internecionem  deletum.  De  Aequis  triumphatum  : 
exemploque  eorum  clades  fuit , ut  Marrucini , Marsi , 
Peligni , Frentani  mitterent  Romam  oratores  pacis  pe- 
tendae amicitiaeque.  Iis  populis  foedus  petentibus  datum. 

XLVI.  Eodem  anno  Cn.  Flavius  Cn.  filius  scriba  , 
patre  libertino,  humili  fortuna  ortus  , ceterum  callidus 
vir  et  facundus,  aedilis  curulis  fuit.  Invenio  in  quibus- 
dam annalibus  , quum  appareret  aedilibus  , (ierique  se 
pro  tribu  aedilem  videret , neque  accipi  nomen  , quia 
scriptum  faceret;  tabulam  posuisse,  et  lurasse,  se  scrip- 
tum non  facturum.  Quem  aliquanto  ante  desisse  scrip- 

tum  facere  , arguit  Macer  Licinius  , tribunatu  ante  gesto 
triumviratibusque,  nocturno  altero,  altero  coloniae  de- 
ducendae. Ceterum  (id  quod  haud  discrepat)  contuma- 
cia adversus  contemnentes  humilitatem  suam  nobiles 
certavit:  civile  ius  , repositum  in  penetralibus  pontifi- 
cum , evulgavit , fastosque  circa  forum  in  albo  propo- 
suit, ut,  quando  lege  agi  posset,  sciretur:  aedem  Con- 
cordiae in  area  Vulcani  summa  invidia  nobilium  dedi- 
cavit ; coactusque  consensu  populi  Cornelius  Barbatus 
pontifex  maximus  verba  praeire,  quum  more  maiorum 
negaret,  nisi  consulem  aut  imperatorem,  posse  templum 
dedicare.  Itaque  ex  auctoritate  senatus  latum  ad  popu- 
lum est , ne  quis  templum  aramve  iniussu  senatus  aut 
tribunorum  plebei  partis  maioris  dedicaret.  Haud  me- 
morabilem rem  per  se,  nisi  documentum  sit  adversus 
superbiam  nobilium  plebeiae  libertatis,  referam.  Ad  col- 
legam aegrum  visendi  causa  Flavius  quum  venisset , 
conscnsuque  nobilium  adolescentium , qui  ibi  asside- 
bant, assurrectum  ei  non  esset , curulem  afferri  sellam 
eo  iussit,  ac  sede  honoris  sui  anxios  invidia  inimicos 
spectavit.  Ceterum  Flavium  dixerat  aedilem  forensis  fac- 
tio , Ap.  Claudii  censura  vires  nacta , qui  senatum  pri- 
mus libertinorum  filiis  lectis  inquinaverat.  Et  postquam 
eam  lectionem  nemo  ratam  habuit,  nec  in  curia  adep- 
tus erat,  quas  petierat,  opes  urbanas;  humilibus  per 
omnes  tribus  divisis,  forum  et  campum  corrupit:  tan- 
tumque Flavii  comitia  indignitatis  habuerunt,  ut  pleri- 
que  nobilium  annulos  aureos  et  phaleras  deponerent. 
Ex  eo  tempore  in  duas  partes  discessit  civitas.  Aliud 
integer  populus,  fautor  et  cultor  bonorum,  aliud  forensis 
factio  tenebat;  donec  Q.  Fabius  et  P.  Decius  censores 
facti:  et  Fabius,  simul  concordiae  causa,  simul  ne  hu- 
millimorum in  manu  comitia  essent , omnem  forensem 
turbam  excretam  in  quatuor  tribus  coniecit , urbanas- 
que  eas  appellavit.  Adeoque  eam  rem  acceptam  gratis 
animis  ferunt,  ut  Maximi  cognomen,  quod  tot  victoriis 
non  pepererat , hac  ordinum  temperatione  pareret.  Ab 
eodem  institutum  dicitur,  ut  equites  Idibus  Quintilibus 
transveherentur. 

